
FØRSTE  BOG. 


Valdemarstoget 


FØRSTE  KAPITEL. 


EN    UBUDEN    GJEST. 

LJet  var  Set.  Qvintins  Dag,  den  sidste  Dag 
i  October  Maaned,  i  det  Herrens  Aar  1360. 
Himlen  var  skyfuld  og  mørk,  og  høit  gik  Søen 
i  det  baltiske  Hav,  hvis  Bølger  med  Vælde  brø- 
des mod  Gullands  klipperige  Vestkyst. 

Længe  havde  Solen  skinnet  varmt  over  den 
grønne  0  og  ladet  dens  vidtstrakte  Fyrreskove 
og  Birkelunde  dufte  og  dens  stejle  Kyster  med 
de  hvide  Kalkklipper  lysne  som  et  Feeslot  for 
de  forbiseilende  Skippere ;  men  med  Et  havde 
Himlen  skiftet  Aasyn,  Luftaanderne  vare  slupne 
løs,  og  en  Storm  fra  Sydvest  oprørte  det  dybe 
Hav,  som  baade  før  og  senere  har  slynget  saa 
mange  Snekker  mod  Gullands  haarde  Klippe - 
bryst,  hvor  de  knustes  i  Favntaget. 

Søen  skød  Ryg  som  en  Drage,  og  Fraad- 
kammene   lysnede   i   Aftenskumringen  ved  Tofte 


Strand,  hvis  Klinter  syntes  at  ryste  ved  Bræn- 
dingens Slag,  mens  Skumfnuggene  som  jagede 
Fugle  fløi  ind  i  Fyrreskoven  og  henveiredes. 

Der  stod  en  lille  Hob  Mænd  og  iagttoge 
en  Skude,  som  drev  ind  mod  Kysten.  Stumme 
stirrede  de  ud  paa  det  til  Undergang  viede 
Skib,  mens  Stormen  rev  i  deres  Skindpeltse  og 
Hættekapper,  og  Skumfnuggene  nu  og  da  blæn- 
dede deres  Øine.  Hver  Mand  skjønnede,  at  der 
var  intet  Haab  om  Redning  for  den  Skipper; 
thi  der  fandtes  ved  denne  Kyst  ingen  Grunde, 
som  kunde  standse  et  Skib  i  Driften  mod  Land, 
og  Søen  gik  høit  over  den  aldeles  forsvundne 
Forstrand.  Som  en  Boldt  vilde  Skibet  blive 
slynget  mod  Kysten  og  knuust. 

En  høi,  bredskuldret  Mand,  hvis  Hoved 
ragede  op  over  de  andre,  lod  nu  sin  Røst  høre 
gjennem  Stormens  Bulder  og  raabte: 

Der    er   sex  Mand   paa   Dækket;    Gud    og 
Sancte  Nicolaus  forbarme  sig  over  deres  Sjæle!« 

Idet  han  sagde  dette,  slog  han  Kors  for  sig, 
og  hans  Fæller  fulgte  hans  Exempel;  men  det 
lod  alligevel  ikke  til,  at  den  christelige  Medfølelse, 
som  sporedes  i  Klangen  af  den  Talendes  dybe 
Røst  og  som  lyste  af  hans  Øjne  under  Kappe- 
hætten,  gav  Gjenlyd  i  de  Andres  Hjerter,  thi  en 
pibende  Røst,  som  kom  fra  hans  Sidemand,  sagde 
blot: 

»Skuden    ruller    tungt;    hun    er   rigt   ladet«. 


Det  var  en  spinkel,  lille  Mand  med  en  Høge- 
næse, buskede  Øienbryn  og  skarpe  graae  Øine, 
som  talte,  og  i  samme  Øieblik  korn  et  Vindstød, 
som  nær  havde  revet  ham  omkuld ;  men  en  stærk 
Arm  greb  ham  om  Livet,  en  kort  Latter  lod 
sig  høre,  og  en  raa  Stemme  raabte: 

»Blæs  ikke  i  Søen,  Jakob !  Ja,  ja,  stor 
Skade  for  den  kostelige  Ladning!  Skjønner  jeg 
ret,  da  er  hun  en  Lybekker,  hun  har  sikkert 
Krydderier  og  en  god  Slump  Peber  inde.« 

»Ho,  hol«  svarede  Jakob  og  sendte  et  gridsk 
Blik  ud  mod  Skuden;  thi  Peber  var  i  sin  Sort 
det  dyreste  af  Alt,  hvad  der  fra  Levanten  førtes 
til  Europa. 

»Skamme  Dig  maa  Du  Gervid,  sagde  den 
høie  Mand,  som  først  havde  talt  og  bedet  for 
de  Søfarende,  »og  Du  med,  Jakob!  Eders  Fingre 
kløe  efter  Ladningen,  men  de  Skibbrudne  offre 
I  ikke  en  Tanke.  Man  skulde  troe,  at  I  vare 
Hedninge  og  ikke  christne  Mænd.« 

»Nu  Hans«,  svarede  Gervid,  »vi  ville  jo  In- 
gens Død.  Herren  tager  disse  Fremmedes  Liv, 
ikke  vi,  under  han  os  noget  af  Ladningen,  da 
ville  vi  lade  læse  en  Messe  for  deres  Sjæle«. 

Dette  blev  sagt  i  en  undskyldende  Tone, 
som  lod  formode,.,  at  han,  der  havde  revset  de 
Andre,  maatte  være  deres  Overmand;  og 
det  var  ogsaa  Tilfældet;  thi  Hans  Eskildsøn 
af   Eskelhem,     unge    Hans    kaldet,     fordi     hans 


hensovede  Fader  ogsaa  havde  heddet  Hans,  var 
ikke  blot  en  af  Gullands  rigeste  og  mest  ætstore 
Odelsbønder,  men  tillige  den  af  Folket  kaarede 
Dommer  og  Høvding  for  denne  Part  af  Øen, 
som  kaldtes  Hejde  Sjetting.  De  andre  To, 
Jakob  Bilder  af  Tofte  Sogn  og  Gervid,  med 
Tilnavn  den  Stærke,  af  Gunildsgaard  i  Sande 
Sogn,  vare  Odelsbønder  af  ringere  Anseelse. 

Men  noget  derfra  og  nærmere  ved  Stran- 
den stod  endnu  en  Mand,  som  var  den  yngste 
af  Aar,  men  i  Rigdom  Jakobs  og  Gervids  Over- 
mand, og  hvis  Nærværelse  først  forklarede  de 
Andres  Tilsynekomst  paa  dette  afsides  Sted. 

Det  var  Fjerdingsmanden  eller  Forstanderen 
for  Tofte  Sogn,  unge  Olaf  Rangvald  til  Rang- 
valdsgaard,  som  laae  kun  en  Fjerdingmiil  derfra, 
og  til  hvis  Omraade  denne  Kyststrækning  hørte. 
Hans  og  hans  gamle  Ven  Gervid  havde  denne 
Dag  gjestet  Olaf,  og  denne  havde  i  Anledning 
af  deres  Besøg  indbudet  sin  Frænde,  Jakob  Bil- 
der. Tidenden  om  Skibet,  som  nærmede  sig 
Kysten,  havde  lokket  dem  ud  af  den  lune  Stue, 
de  havde  sat  sig  paa  deres  Heste  og  vare  ilede 
ned  til  Stranden,  drevne,  som  vi  have  seet,  af 
forskjellige  Hensigter. 

Dog  var  unge  Olaf  ganske  af  samme  Tanke- 
sæt som  sin  faderlige  Ven,  Hans.  En  høi,  kraf- 
tig, lyshaaret  og  blaaøiet  Yngling  var  han,  man- 
dig og  skjøn  at  see  til,    som  han  stod  der  i  sin 


tæt  sluttende  graae  Kjortel  med  de  stramme  Ho- 
ser, med  langskaftede  Støvler,  en  Sælskindshue 
paa  Hovedet  og  et  Bælte  med  en  Kniv  i  om 
sit  smækkre  Liv. 

Han  havde  nemlig  kastet  sin  Kappe  og  stod 
nu,  trodsende  Stormens  vældige  Stød,  som  fast- 
groet tæt  ved  Klintens  Rand  med  korslagte 
Arme  og  stirrede  ud  paa  Skibet,  som  om  han 
belavede  sig  paa  det  i  dette  Tilfælde  dumdristige 
Foretagende,  at  bjerge  Menneskeliv. 

»Nu  hvælver  hun  sig,  som  vil  hun  kuldseile«, 
raabte  han. 

Men  Brændingens  Brøl  overdøvede  hans 
Røst.  En  vældig  Bølge  løftede  Skibet  og  slyn- 
gede det  mod  Kysten;  der  hørtes  en  knagende 
Lyd  og  et  Dødshyi  fra  flere  Struber  paa  een 
Gang. 

I  samme  Nu  løb  Olaf  Rangvald  langs  Klintens 
Rand  hen  til  en  Kløft,  ad  hvilken  en  steil  Sti 
førte  ned  til  Stranden;  der  forsvandt  hans  Skik- 
kelse, som  om  den  var  sunken  i  Jorden. 

»Guds  hellige  Moder  staa  os  bi!«  raabte 
Hans,  »nu  vil  han  til  ingen  Gavn  spilde  sit  unge 
Liv!«  hvorpaa  han,  fulgt  af  de  Andre,  ilede  hen 
til  Stedet. 

Menneskerøsterne  vare  forstummede,  og  der 
saaes  kun  nogle  Vragstumper  af  Skibet,  som 
tumlede  om  i  Brændingen,  da  der  med  Et 
viste  sig  to  Skikkelser,  som  besværligt  arbeidede 

sig  op  ad  den  steile  Sti.  Den  Bagerste  var  Olaf 
Rangvald,  den  Forreste,  hvem  han  støttede, 
maatte  være  en  af  de  Skibbrudne,  der  var  ble- 
ven reddet  som  ved  et  Under. 

Et  Øieblik  saae  det  ud,  som  om  de  Begge 
skulde  tumle  tilbage  ned  i  Afgrunden;  men  da 
sprang  Hans  Eskildsøn  ned  til  dem,  greb  den 
Fremmedes  Haand  og  drog  ham  op,  mens  Olaf, 
som  nu  var  befriet  for  sin  Byrde,  snart  kom 
efter. 

Da  den  Reddede  havde  naaet  Klintebakkens 
jevne  Grund  og  var  gaaet  nogle  faa  Skridt,  seg- 
nede han  udmattet  om;  Gullænderne  samlede  sig 
om  ham  og  stirrede  paa  ham. 

Hans  Aasyn  var  dødblegt  og  hans  Øine 
lukkede;  han  havde  sat  sin  Hat  til,  hans  brune, 
krøllede  Haar  flagrede  i  Vinden,  og  Vandet  drev 
af  hans  Klæder. 

En  slank,  men  dog  kraftigt  bygget  Unger- 
svend var  han  og  over  Middelhøide.  Hans  Hæn- 
der vare  smalle  og  hvide,  men  dog  senestærke, 
og  paa  en  af  hans  Fingre  sad  en  skjøn  Guldring 
med  en  halv  hvid,  halv  blaa  Steen.  Hans  Pande 
var  høi  og  noget  smal,  Øjenbrynene  buede,  Næ- 
sen svagt  bøiet,  Munden  og  Hagen  dækkedes 
af  et  kraftigt,  brunt,  kort  Skjæg.  Det  var  ædle 
og  fine  Træk,  og  over  dem  var  der  trods  Af- 
magten, og  uagtet  de  ikke  oplivedes  af  Øinenes 
Lys,  et  eiendommeligt  Præg  af  Kjækhed. 


Hans  Kjortel  og  Hoser  vare  af  fiint,  brunt 
flamsk  Klæde  med  Silkestikning-,  i  hans  Broge- 
bælte  stak  en  Dolk  med  et  sølvbeslaget  Fæste, 
og  midt  paa  hang  en  skjøn  Lædertaske  med  en 
Staallaas  for. 

Da  Hans  Eskildsen  havde  mønstret  hans 
Ydre,  sagde  han: 

»Den  Ungersvend  er  ikke  kommen  af  ringe, 
ufrie  Folk!« 

I  det  Samme  slog  han  Øinene  op  og  reiste 
sig  halvt.  Et  vildt  Glimt  foer  fra  hans  udtryks- 
fulde, graabrune  Øine,  idet  han  saae  sig  om,  som 
om  han  havde  drømt,  at  han  var  blandt  Fjender; 
men  da  hans  Blik  faldt  paa  Olaf  Rangvald,  vaag- 
nede  han  til  fuld  Bevidsthed,  et  svagt,  men  ind- 
tagende Smiil  oplivede  hans  Aasyn,  han  rakte 
sin  høire  Haand  ud  og  sagde: 

»I  have  Hjertens  Tak,  min  gode  Rednings- 
mand!« 

Olaf  greb  den  fremrakte  Haand  og  trykkede 
den;  han  forstod  Meningen,  men  ikke  ganske 
Ordene;  thi  den  Fremmede  havde  talt  Dansk, 
hvilket  Sprog  derimod  Hans  baade  forstod  og 
talte,  thi  hans  første,  for  adskillige  Aar  siden 
hensovede,  Hustru  havde  været  en  dansk  Kvinde. 
Hans  Øine  fik  Liv,  idet  han  udbrød: 

EL  ei,  saa  Du  er  en  Dansker?  Men  kom, 
lader  os  krybe  i  Ly;  her  blæse  Ordene  ned  i 
Halsen  paa  os.    Kan  Du  nu  støtte  paa  Benene?« 


IO 


Den  Fremmede  reiste  sig  og  gik  med,  men 
standsede  snart  sine  Skridt,  greb  Hans  i  Armen 
og  sagde: 

»Ikke  er  jeg  nogen  Dansker,  men  jeg  taier 
flere  Maal.< 

»Hvad  Landsmand  er  Du?  spurgte  i  det 
Samme  Gervid. 

Dette  sagde  han  paa  Tydsk,  thi  han  antog, 
at  den  Fremmede  var  en  Lybekker,  og  mange 
Gullændere  forstode  og  talte  dengang  Tydsk, 
hvilket  Sprog  de  lærte  ude  i  Visby,  der  som 
bekjendt  da  var  en  af  de  rigeste  og  mægtigste 
Hansestæder,  og  hvis  halve  Befolkning  bestod 
af  indvandrede  tydske  Kjobmænd  og  Haand- 
værkere. 

Han  fik  strax  Svar  i  det  samme  Sprog, 
skjøndt  det  ikke  gik  saa  flydende  for  den  Frem- 
mede som  det  Danske. 

Jeg  er  en  Flamlænder,«  sagde  han.  »Jeg 
kommer  fra  Gent  og  drog  over  Lybek  herop, 
agtende  mig  til  Visby  for  at  kjobe  Graaværk; 
thi  jeg  er  Kjøbmand.« 

»Hvad  er  Dit  Navn?«   spurgte  Jakob  Bilder. 

Den  Fremmede  tøvede  med  Svaret. 
Peder    Arnoldsøn,«    svarede    han    omsider, 
men  hans  Røst  lød  noget  usikkert. 

»Men,«  spurgte  Hans  med  et  mistænksomt 
Blik,  »siden  Du  er  en  Flamlænder,  hvi  talte  Du 
da  Dansk? 

Jeg  har  Frænder  i  Danmark,«  svarede 
Peter  Armoldsøn,  »og  gjestede  dem  nys  i  Øre- 
krog. En  af  dem  reiste  med  —  Gud  naade 
hans  Sjæl,  stakkels  Vinand,  saa  hed  han;  han 
gik  over  Bord  denne  Dags  Morgen!  Med  ham 
vexlede  jeg  mange  Ord  paa  Reisen,  og  han  var 
i  min  Tanke;  deraf  kom  det  vel,  at  jeg  talte 
hans  Maal. - 

»Nu«,  sagde  Hans  godmodigt,  »lige  meget 
hvo  Du  er.  Vi  have  bjerget  Dig  af  den  vaade 
Grav  og  bør  ikke  lade  Dig  staae  her  og  om- 
komme af  Kulde.« 

Saa  tog  han  sin  Hættekappe  af  og  indsvøbte 
den  Skibbrudne  saa  omhyggeligt  i  den,  som  om 
denne  havde  været  et  Barn. 

»Nu  fort  til  vore  Heste«,  sagde  han  derpaa. 
Vi  have  noget  Mundgodt  med  i  en  Dunk;  en 
Slurk  deraf  vil  varme  dit  Blod.« 

De  naaede  snart  Hestene,  som  stod  ikke 
langt  derfra  i  Læ  af  nogle  lavstammede,  tætte 
Graner;  men  Peter  Arnoldson  kunde  næppe  dølge 
sin  Forundring,  da  han  saae  dem,  saa  smaa  vare 
de ,  dertil  langhaarede ,  med  uredte  Manker  og, 
som  han  snart  blev  vaer,  uskoede. 

Mens  han  drak  af  den  Dunk,  Hans  havde 
rakt  ham,  tænkte  han:  mon  der  nogensinde  har 
været  en  Strigle  i  disse  Smaakræes  Peltse  ?  Havde 
de   ikke  havt  saa  fyrige  Øine,    som  stirrede  paa 

ham  gjennem  de  filtrede  Pandehaar,  da  vilde  han 
ikke  vurderet  dem  til  mange  Mark. 

»Du  faaer  gaae  paa  dine  Been,  Hangvar«, 
sagde  Hans  til  den  Svend,  som  stod  ved  Hestene. 
»Denne  Mand,  hvis  Liv  vi  have  bjerget,  skal 
ride  dit  Øg.« 

Hangvar  rettede  hurtigt  Blikket  paa  den 
Fremmede ,  hans  mørke  Øine  funklede,  og  hans 
fyldige,  røde  Læber  bøiedes  til  et  foragteligt 
Smiil. 

»Som  Huusbond  vil,     sagde  han. 

Det  var  en  dyb,  blød  Stemme  med  en  egen 
Strubelyd,  der  ramte  Peter  Arnoldsons  Øren. 
Han  vendte  sig  mod  den  Talende  og  studsede 
ved  Synet  af  ham,  saa  forskjelligt  var  hans  Ydre 
fra  de  andre  Gullænderes ;  thi  disse  vare  alle 
lyshaarede  og  blaaøiede  Mænd  og,  paa  Olaf 
Rangvald  nær,  med  bløde  eller  plumpe  Træk; 
men  denne  Svend  havde  kulsort,  krøllet  Haar, 
en  mørkere  Hudfarve,  sorte  Øine  og  en  krum 
Næse,  skarpt  udmeislet  og  med  flade  Næseboer; 
dernæst  var  hans  Skikkelse  spinklere  og  mere 
smidig.  Han  bar  en  bruun  Kittel  og  paa  sit 
Hoved  havde  han  en  rød  ulden  Hue. 

Peter  Arnoldsøn  fulgte  Hangvar  med  Øinene, 
mens  denne  syslede  med  Hestene.  Han  følte  sig 
underlig  fængslet  men  dog  frastødt  af  denne  Skik- 
kelse, som  iøvrigt  ingenlunde  var  uskjøn. 

»Du   studsede   ved    at  see  min  Stalddreng«, 

sagde  Hans  paa  Dansk  og  smilte,  som  om  det 
havde  fornøjet  ham. 

»Ja«,  svarede  Peter  Arnoldsøn,  »han  staaer 
mod  Eder  som  Nat  til  Dag.  En  varmere  Sol 
har  glødet  der,  hvor  hans  Vugge  gik,  eller  hans 
Fædres.  Mon  de  ikke  paa  fyrige  Gangere  fløi 
gjennem  Arabiens  Ørken  eller  vadede  i  Nubiens 
Sand?«    . 

»Vel  muligt«,  svarede  Hans;  »kun  Gud  Herren 
veed  det.  Han  er  af  Trælleæt ,  skjøndt  født  i 
Frihed,  thi  hans  Fader  var  alt  i  sin  Ungdom  en 
frigiven  Mand.« 

Hans  Oldefader  kom  hertil  med  en  Novgerod- 
farer  og  blev  solgt  paa  Torvet  i  Visby,  hvor  min 
Farfader  kjøbte  ham.  I  fire  Slægtled  have  nu 
hiin  Træls  Efterkommere  været  i  vort  Brød. 
Hangvars  Fader ,  Tangvid ,  er  min  Gaardstyrer. 
Ærlige  vare  de  alle ,  dygtige  til  deres  Gjerning, 
og  ere  disse  To ,  baade  Fader  og  Søn ,  mig  tro 
og  hengivne  til  Døden." 

»Han  er  gram  i  Hu,  fordi  han  skal  gaae«, 
sagde  Peter  Arnoldsøn. 

„Paa  det  Lav  nej«,  svarede  Hans.  >Han 
løber  som  en  Mynde  og  kan  paa  Lidet  nær  tage 
det  op  med  vore  bedste  Rendere.« 

Peter  Arnoldsøn  tænkte  i  sit  stille  Sind .  at 
der  hørte  vel  ikke  meget  til;  men  da  han  først 
var  kommen  i  Sadlen,  og  Ridtet  begyndte  gjen- 
nem Skoven,  da  fik  han  andre  Tanker. 

Vidt  om  i  Verden  havde  han  været,  uagtet 
han  forst  nylig  havde  fyldt  sit  sex  og  tyvende 
Aar,  og  mange  Slags  Gangere  havde  han  redet, 
men  aldrig  havde  han  gjort  saa  munter  en  Fart, 
som  dette  Ridt  gjennem  Skoven  op  til  Rang- 
valdsgaard.  Trods  Skovveiens  Ujevnhed  og  det 
tiltagende  Mørke  gik  det  strygende  over  Stok 
og  Steen ,  mens  Hangvars  mørke  Skikkelse  og 
røde  Hue  nu  og  da  skimtedes  mellem  Træerne 
forud,  thi  han  skød  Gjenveie. 

Een  Gang  fik  Peter  et  Dask  af  en  Fyrre- 
green. 

»Sved  det?«  spurgte  Hans  og  loe.  »Det 
var  Byssen,  vor  Skovtrold,  som  klappede  Dig 
til  Velkomst.  Nu,  vogt  Dig  for  ham,  thi  han 
er  ond ! « 

»Det  skal  jeg«,  svarede  Peter  muntert,  »thi 
klapper  han  saa,  da  maa  det  svide  værre,  naar 
han  slaaer.  Dog  er  vore  Skovtrolde  der  hjemme 
mere  farlige ;  thi  de  ere  fagre  Møer  og  kaldes 
Elverpiger-,  de  have  lokket  mangen  Ungersvend.« 

»Jeg  kjender  dem«,  svarede  Hans  i  en  sørg- 
modig Tone,  holdt  sin  Hest  an  og  lod  den  gaae 
i  Skridt,  »at  sige  de  Viser,  min  første  Hustru, 
Gud  have  hendes  Sjæl,  saa  ofte  sang,  og  som 
min  Datter  Alva  end  kvæder.« 

»De  ere  jo  hule  i  Ryggen  som  Dejgtrug, 
de  Skovmøer«,  sagde  Gervid  muntert,  »Fanden 
skulde    lade    sig    daare    af  dem !    I   større   Fare 

kommer  Du  hos  os«,  vedblev  han,  idet  han 
vendte  sig  til  Peter  og  loe  med  sin  skjæggede 
Mund,  »thi  de  gullandske  Møer,  de  ere  fagre, 
blaaøiede,  rødkindede  og  leende  og  dertil  uden 
Svig. « 

Saaledes  gik  det  muntert  op  gjennem  Sko- 
ven, snart  i  flyvende  Fart,  snart,  naar  Vejen 
blev  altfor  steil,  i  Skridt,  og  da  vexledes  der 
Gammensord,  saa  at  den  skibbrudne  Mand  ret 
fik  at  fornemme,  at  han  var  kommen  blandt  et 
lystigt  og  trods  al  ydre  Barskhed  godhjertet 
Folkefærd. 

Da  de  nærmede  sig  Rangvaldsgaard,  susede 
og  klapprede  det  foran  dem,  som  om  en  heel 
Flok  Ryttere  vare  farne  tvers  over  Veien.  Peter 
Arnoldsøn  foer  sammen: 

Hvad   var   det?«    raabte    han;    han    tænkte 
paa  Bysserne,  som  Hans  nys  havde  omtalt. 

»Skovros«,  svarede  Hans;  »det  var  Olafs 
Heste.  Vore  smaa  Gangere  kjende  ikke  meget 
til  Stalden;  de  løbe  ude  Vinter  og  Sommer  og 
ernære  sig  selv,  naar  da  Sneen  ikke  ligger  altfor 
høit,  thi  da  maa  vi  hjelpe  paa  dem  med  lidt 
Hø.  Derfor  ere  de  saa  sunde  og  stærke  og 
holde  bedre  ud  end  Eders  svære  flamske  Heste, 
om  hvilke  jeg  ikke  blot  har  hørt  tale;  thi  der 
findes  enkelte  saadanne  ude  i  Visby;  og,  føiede 
han  til  med  lidt  Spydighed  i  Tonen,  de  evne 
vist    mageligt    at    tage    det   op    med    de    danske 

Heste,  dem  Du  vel  kjender  fra  Dine  Frænder  i 
Ørekrog?« 

»Kan  vel  være«,  svarede  Peter  Arnoldsøn  i 
en  skarp  Tone,  »dog  kun  i  en  Leg  som  dette 
Ridt;  thi  at  bære  et  Ringpantser  og  dertil  en 
Mand  i  Brynie  og  Staal,  det  evne  disse  smaa 
Katte  visseligen  ikke. 

»Nu«,  svarede  Hans,  »vi  have  ikke  Brug 
for  det  Stads.  Trygt  ligger  vor  0  her,  omflydt 
af  Havet,  og  Visby  med  sin  Stadsmuur  og  sine 
Taarne  er  som  en  Buk  med  stærke  Horn  og 
holder  Søhaner  og  andre  næsvise  Folk  herfra. 
Ikke  have  vi  haft  Krig  nu  i  et  halvt  Sekulum, 
ikke  siden  Anno  femten,  da  Kong  Magnus  Erik- 
søns, vor  nuværende  Overherres  Farbroder,  Kong 
Birger,  den  Usselryg,  skibede  herover  med  en 
Hær  og  vilde  tvinge  os  til  at  give  højere  Skat. 
Da  lode  vore  Fædre  Hestene  blive  hjemme  og 
pryglede  til  Fods  de  svenske  Herrer.  Saa  agte 
vi  og  nu,  om  nogen  Fjende  skulde  falde  over 
os,  hvad  Gud  forbyde,  at  staae  paa  vore  egne 
Been  og  fegte  paa  samme  Viis,  som  vore 
Fædre.«   — 

Tilsidst  gik  Ridtet  sindigt,  thi  Rangvalds- 
gaard  laae  paa  Toppen  af  en  Bakke,  men  da 
de  vare  Gaarden  nær,  satte  de  afsted  i  fuldt 
Fiirspring  og  fore  ind  gjennem  Leddet  som  en 
Stormvind. 

Peter  Arnoldsøn  skimtede  i  Forbifarten  nogle 

Smaahuse,  indtil  hans  Hest  standsede  foran  en 
større  Bygning  paa  to  Stokværk,  af  hvis  Vin- 
duer Lyset  skinnede,  og  kort  efter  stod  han  i 
en  ikke  meget  stor  men  hyggelig  Stue,  paa  hvis 
Ildsted  der  knittrede  et  anseeligt  Baal. 

Han  følte  efter  den  udstaaede  Havsnød 
og  nylig  reddet  fra  Døden,  stort  Velbehag  ved 
at  træde  ind  i  denne  lune  Stue,  han  frydede 
sig  ved  Ildens  Skin  og  det  mildere  Lys  fra 
Trækors-Kronen,  som  hang  under  Bjelkeloftet 
med  sine  fire,  tændte  Tællelys,  og  Varmen  slog 
ham  velgjørende  i  Møde. 

Med  eet  Blik  opfattede  han  Omgivelserne 
og  fik  et  behageligt  Indtryk  af  Velstand,  Reen- 
lighed  og  Hygge.  I  et  Hjørne  stod  et  svært 
gulvfast  Bord,  omgivet  af  Vægbænke,  paa  Væg- 
gene hang  nogle  gamle  Vaaben  og  Jagtred- 
skaber, og  paa  Hylderne  over  Kaminen  stod 
der  nogle  blanke  Sølvbægere  og  andre  Drikke- 
kar.  Rummet  duftede  af  det  friske  Eneløv,  der 
var  strøet  paa  Steengulvet,  som  det  stedse  var 
Skik  paa  Gulland  paa  Festdage,  og  naar  man 
havde  Gjester  i  Huset. 

Olaf  Rangvald  vendte  sig  mod  sin  Gjest, 
rakte  ham  Haanden  og  sagde  med  stor  Hjerte- 
lighed i  det  bløde,  velklingende  gullandske  Maal: 
I  Guds  og  alle  Helliges  Navne,  vær  vel- 
kommen paa  Rangvaldsgaard!« 

Peder  Arnoldsøn  trykkede  med  Varme  den 

fremrakte  Haand  og  syntes  stærkt  greben,  Gul- 
lænderne formodede  af  Sindsrørelse  over  sin 
vidunderlige  Frelse;  thi  da  han  blev  det  Billede 
af  Guds  Moder  vaer,  som  stod  i  en  lille  For- 
dybning med  Jesusbarnet  paa  sin  Arm,  da  bøi- 
ede  han  Hovedet  og  foldede  sine  Hænder  som 
i  Bøn. 

Strax  ved  Indtrædelsen  havde  han  seet  en 
Kvinde  med  faste,  noget  mandhaftige  Træk, 
rødligt  Haar  og  skarpe,  graae  Øine,  som  reiste 
sig  fra  sin  Stol  henne  ved  Kaminen  og  lagde 
sin  Haandteen  og  sit  Garn  fra  sig  paa  Stolen, 
idet  hun  med  Forundring  stirrede  paa  ham. 

Nu  førte  Olaf  ham  hen  til  hende  og  sagde 
til  ham: 

»Dette  er  min  Søster  Ragnhild.  Hun  er 
nogle  Aar  ældre  end  jeg;  hun  blev,  da  den 
grumme  Digerdød  bortrev  vore  Forældre,  min 
anden  Moder  og  styrer  nu  mit  Huus.« 

Peder  Arnoldsøn  bøiede  sig  med  en  Bele- 
venhed og  sagde  med  en  Fiinhed,  der  var  som 
en  fremmed  Vare  paa  Rangvaldsgaard. 

»Man  behøver  blot  at  træde  over  Tær- 
skelen og  kaste  et  Blik  i  denne  Stue  for  at 
skjønne,  at  her  raader  en  huslig  og  ædel 
Kvinde. « 

Blodet  skød  op  i  Ragnhilds  blege  Kinder, 
men  hendes  Øine  lyste  ikke  af  Velbehag.  Hun 
saae   paa   den   Fremmede   med    et    skarpt,    mis- 

tænksomt  Blik,    rakte  ham  tøvende  Haanden  og 
.sagde  kort  og  tørt: 

»Vær  velkommen  da!« 

»Men  Guds  Kors«,  udbrød  Hans,  >vi  maae 
skaffe  Manden  nogle  tørre  Klæder;  Du  kom  jo 
i  Land  vaad  som  en  druknet  Muus,«  føiede  han 
til,  idet  han  lagde  sin  Haand  paa  Peder  Arnold- 
sons  Arm,  og  befølte  den. 

»Gjøres  ikke  nødigt  ,  svarede  Peder;  »mine 
Klæder  ere  alt  halvt  tørre.  Faaer  jeg  staae  lidet 
ved  den  raske  Ild  der,  da  vil  der  snart  ikke 
være  en  vaad  Traad  paa  min  Krop.« 

»Du  er  mindre  kuldskjær  end  de  fleste 
andre  Kjøbmænd«,  sagde  Jakob  Bilder  og  saae 
forskende  paa  ham. 

Sandt  nok  det  ,  udbrød  Gervid  og  loe. 
»Naar  jeg  tænker  paa  hvorlunde  gamle  Kos- 
feldt,  vor  tydske  Borgermester  i  Visby,  maa  Du 
vide,  skabte  sig.  da  han  var  her  i  Vaaren  og  fik 
sig  en  vaad  Trøie!" 

»Nu«,  svarede  Peder,  »er  han  gammel,  da 
kan  han  vel  trænge  til  at  hytte  sig;  men  har  han 
ellers  nogen  Sinde  været  en  driftig  Kjøbmand 
og  selv  skibet  med  sine  Varer,  da  maa  han  fordum 
have  døiet  mangen  Tørn,  om  end  ikke  en  saa 
haard,  som  min  i  Dag.  < 

»Du  er  kommen  ung  til  Værket,«  sagde 
Jakob  i  en  mistænksom  Tone. 

»Ih  nej«,    svarede  Peder,   »somme  have  be- 

gyndt    endda    før« ,    og    saa   søgte    han   at   lede 
Samtalen  i  et  andet  Spor. 

Da  de  vare  blevne  bænkede  ved  Bordet  og 
sad  og  langede  til  Grødfadet,  kom  selve  Stran- 
dingen paa  Tale. 

»Hvilket  var  Skibets  Navn?«    spurgte  Hans. 

»Sancte  Gjertrud«,  svarede  Peder,  >og  stod 
den  hellige  Kvinde  skjont  malet  paa  Storsejlet 
med  sin  Stav  i  den  høire  Haand  og  sin  Kirke 
paa  den  venstre.« 

»Det  er  ret  saa«,  sagde  Gervid,  »vi  have 
hende  lige  saa  hugget  i  Steen  over  Indgangs- 
døren til  Nederlændernes  Kapel  ude  i  Visby.« 

Men  hvad  er  det  for  en  Kirke,  hun  bærer 
paa  sin  Haand?«  spurgte  Jakob  Bilder  og  saae 
paa  Peder  med  sine  plirende  Øine. 

»Det  er  Nivelle  Kloster  udi  Brabant,  hvor 
den  hellige  Kvinde  levede  og  døde«,  svarede  Peder. 

»Nu,  nu«,  sagde  da  Jakob  med  mindre  Mis- 
tillid i  sit  Blik;  »jeg  seer,  at  Du  kjender  Dine 
Helgene!« 

Men  hun  evnede  ikke  at  frelse  os  ,  svarede 
Peder,  enddog  Skipperen,  Bernhard  Reper,  en 
saare  gudfrygtig  Mand,  da  Stormen  brød  løs,  faldt 
paa  sine  Knæe  og  med  høi  Røst  lovede  hende 
et  skjønt  nyt  Altarklæde,  om  hun  vilde  føre  os 
uskadte  med  Skib  og  Ladning  til  Visby.« 

»Dog  bjergede  hun  Dig  ,  sagde  Hans. 

»Nei«,  svarede  Peder  og  slog  Kors  for  sig, 
»det  gjorde  vel  min  Helgen.« 

»Sancte  Peder«,  sagde  Hans;  nu  ja,  han  er 
en  af  de  stærkeste;  men  hvorlunde  gik  det  til, 
at  Du  blev  frelst ;  thi  det  times  ei  en  af  Tusinde 
i  sligt  Veir  og  paa  denne  Kyst. 

*Jeg  g'k  til  Tops,  da  Skibet  krængede«, 
svarede  Peder,  og  blev  da  slynget  mod  Klinten; 
men  visselig  vilde  Bølgen  taget  mig  med  sig 
igjen ,  var  ikke  min  Vært,  som  sidder  der,  i  det 
Samme  med  stor  Fare  for  sit  eget  Liv  sprungen 
til  og  havde  grebet  min  Haand ,  hvorfor  jeg  er 
ham  Tak  skyldig  og  skal  ingensinde  forglemme 
det,  mens  jeg  er  oven  Jorden.« 

»Tal  ikke  derom«,  svarede  Olaf  paa  saa 
godt  Tydsk,  som  han  formaaede;  »jeg  har  gjort 
farligere  Spring  i  mine  Dage,  end  det  ned  efter 
Dig.» 

Ragnhild  tog  ikke  Deel  i  Maaltidet.  Efter 
at  hun,  hjulpen  af  Fadebuurspigen,  havde  dækket 
Bordet  og  sat  Ølkanden  og  Krusene  til  Rette 
for  Mændene,  trak  hun  sig  tilbage  til  sin  Træstol 
ved  Kaminen  og  gav  sig  til  at  spinde  med  sin 
Haandteen;  men  det  var  at  see  paa  hendes  An- 
sigt, at  hun  med  Opmærksomhed  lyttede  til 
Mændenes  Samtale,  og  ofte  rettede  hun  sit  skarpe 
Blik  paa  Peder  Arnoldsøn. 

Da  Maaltidet  var  til  Ende  og  Bønnen  læst 
af  Olaf  selv ,    tog  Hans  ham  til  Side  og  talte  et 

Par  Ord  afsides  med  ham.     Derpaa  gik  han  hen 
til  Peder  Arnoldsøn  og  sagde: 

»Vil  Du  følge  med  til  mit  Hjem  og  være 
min  Gjestr 

»Gjerne  vil  jeg  det  og  siger  Tak« ,  svarede 
Peder  livligt,  thi  han  havde  fundet  stort  Behag  i 
Hans  Eskildsøns  Person ;  men  derpaa  vendte  han 
sig  til  Olaf  og  tilføiede :  om  da  min  gode  Vært 
og  kjære  Redningsmand  tillader  det?« 

Hans  Eskildsøns  Ord  ere  en  Lov  for  mig«, 
svarede  Olaf,  idet  hans  Øine  tindrede,  og  Farven 
paa  hans  Kinder  forhøiedes;«  og  han  sagde  til 
mig:  jeg  vil  have  ham!  Dit  Selskab  skulde 
været  mig  kjært  og  til  god  Tidkort,  tænker  jeg, 
al  den  Stund  en  vidt  berejst  Kjøbmand  som  Du 
maa  have  meget  at  fortælle,  og  nu  blive  Aftnerne 
lange;  men  jeg  skal  vide  at  finde  Dig  i  Eskelhem, 
og  Du  vil  vinde  ved  Byttet;  thi  Rangvaldsgaard 
er  kun  en  ringe  Bo  mod  Gaarden  i  Eskelhem ; 
der  er  der  heel  kongeligt.« 

Ragnhild  saae  forundret  paa  sin  Broder,  thi 
han  var  ellers  en  ordknap  Mand.  Sjelden  havde 
han  holdt  saa  lang  en  Tale  og  denne  gik  endda 
i  det  tydske  Maal. 

Men  Hans  loe  og  sagde: 

»Ragnhilds  01  er  stærkt  og  godt;  det  maa 
være  gaaet  Olaf  til  Hovedet.  Der  sidder  ingen 
Konger  paa  denne  0,  ikke  findes  her  kongelige 

Mænd  eller  Hofskik.     Frie  Mænd  ere  vi  Gother 
og  alle  lige  gode. 

Men  dog  ikke  alle  lige  rige  paa  Gods  og 
Anseelse«,  sagde  Jakob  Bilder,  idet  han  plirede 
med  Øinene;  thi  han  var  nidkjær  paa  Hans  for- 
medelst dennes  større  Rigdom  og  den  Folkeyndest, 
han  nød. 

>Nu,  Jakob«,  svarede  Hans  roligt,  »har  jeg 
Lidet  forud  for  Dig  deri,  da  bærer  jeg  og  et 
større  Ansvar;  men  nu  Nok  af  den  Snak!  Viid, 
Fremmede«,  tilføiede  han,  i  det  han  vendte  sig 
til  Peder  Arnoldsøn,  »at  vil  Du  være  min  Gjest, 
da  maa  Du  tage  til  Takke;  ikke  vil  der  blive 
bredt  Fløielshynder  under  Dig  i  Eskelhem:  men 
Hjem  er  dog  aldrig  saa  armt,  det  er  dog  varmt.« 

»Et  sandt  Ord  det«,  udbrød  Peder  Arnoldsøn, 
»og  det  har  en  frydefuld  Klang  for  en  skibbruden 
og  hjemløs  Mand,  som  mig.« 

Da  Stormen  stillede  af,  og  det  var  bleven 
stjerneklart,  besluttede  de  strax  at  bryde  op. 

Hangvar,  som  siddende  ved  den  nederste 
Bordende  havde  deltaget  i  Maaltidet,  fik  nu  Be- 
faling til  at  føre  Hestene  frem,  og  Olaf  lod  sin 
egen  Ganger  sadle  til  Peder  Arnoldsøn. 

»Kom  nu  snart  over  til  Vort« ,  var  Hans 
Eskildsøns  sidste  Ord  til  Olaf,  da  de  rede  af 
Gaarden. 

Men  Jakob  Bilder  og  Gervid  agtede  at  blive 
Natten  over  paa  Rangvaldsgaard.     Siddende  ved 

Ildstedet  samtalede  de  en  Stund  med  Olaf  og 
Ragnhild  om  denne  Aftens  Hændelser. 

»Ringe  Bytte  fik  vi  af  den  Stranding«,  sagde 
Gervid;  »kun  en  Grønskolling  med  en  liden  Taske 
ved  Bæltet,  trængende  til  Fode.« 

»Den  Du  dog  ikke  skal  give  ham,  Gervid«, 
sagde  Olaf. 

■  Hvad  mon  der  var  i  den  Taske?«  spurgde 
Jakob. 

»Guld,  tænker  jeg«,  svarede  Gervid.  »Graa- 
værk  vil  han  kjøbe ;  jeg  har  nogle  gode  Alaar- 
skind,  dem  vil  jeg  faldbyde  ham. 

»Han  er  ikke  mere  Kjobmand  end  jeg«, 
sagde  Ragnhild,  idet  hun  saae  op. 

»Ei  hør!«  udbrød  Olaf;  »nu  har  min  synske 
Søster  skuet  ham  gjennem  Vamsen  og  lige  ind 
i  Hjertet.     Hvad  mon  han  da  er? 

»Han  havde  en  Krigers  og  en  Hofmands 
Lader« ,  sagde  Ragnhild  med  stor  Bestemthed. 
»Han  talede  og  teede  sig  som  de  svenske  Herrer, 
vi  i  Sommer  saae  i  Visby.« 

»Nu«,  sagde  Olaf,  »rige  Kjøbmænds  Sønner 
tee  sig  stundom  som  Riddere;  som  unge  Fodra 
i  Visby;  han  er  da  mere  en  Junker  lig,  end  en 
Kræmmer. 

»Denne  er  ikke  en  slig  Nar«,  svarede  Ragn- 
hild; »men  en  Nar  er  Hans,  saa  kjær  han  stedse 
er    ad   Fremmede;    det   kom    over   ham   fra    den 

Dag  af,  da  han  kastede  sine  Øine  paa  en  fremmed 
Kvinde  og  tog  hende  til  Hustru.« 

»Lad  hende  nu  hvile  i  sin  Grav  i  Fred«, 
sagde  Olaf  barsk. 

»Nu«,  sagde  Jakob,  »Du  traf  dog  her  i 
Blinde  det  Rette,  Ragnhild;  thi  Hans  fik  vel  den 
Fremmede  kjær  af  den  Aarsag,  at  han  kunde 
tale  det  danske  Maal.« 

»Der  seer  vi!«  udbrød  Ragnhild;  men  det 
giver  sjelden  Lykke  at  befatte  sig  med  Fremmede, 
fornemmelig  da  ikke,  naar  det  er  en  ukjendt 
Mand  som  denne,  der  sprang  i  Land  til  os  som 
en  Trold,  maaskee   sendt  af  den  Onde. 

»Bedst«,  sagde  Olaf,  »at  tænke  godt  om  den 
Mand,  man  ikke  kjender;  og  nu  helst  ikke  fiere 
onde  Ord  om  denne  Fremmede,  hvis  Liv  jeg 
bjergede  og  som  har  siddet  ved  vort  Bord,  spiist 
af  Fad  og  drukket  af  Bæger  med  mig. 

Ragnhild  sad  et  Øieblik  og  stirrede  hen  for 
sig  med  Hænderne  foldede  i  Skjødet;  hendes  Blik 
var  indadvendt  og  hendes  Læber  halvt  aabnede. 

»Stedse,  sagde  hun  dérpaa  med  dæmpet 
Røst,  »naar  jeg  seer  et  Menneske  første  Gang, 
fornemmer  jeg,  om  han  vil  bringe  Lykke  eller 
Ulykke;  men  ingensinde  er  jeg  bleven  saa  be- 
klemt om  mit  Hjerte,  som  ved  at  skue  denne 
Mand  træde  over  vor  Dørtærskel;  og  jeg  væm- 
medes ved  hans  sledske  Tale.  Ikke  Gud,  men 
Satan  har  bjerget  ham  fra  Døden.« 

Men  da  vorder  jo  jeg  den  Ondes  Hjelper  , 
udbrød  Olaf,  sprang  op  og  tilføiede :  »Du  gjør 
mig  galen  med  Dine  Syner  og  Din  dunkle  Tale. 
Du  har  for  megen  Omgængelse  med  Sylvia-,  jeg 
jager  hende  af  Gaarden,  naar  hun  kommer  her 
igjen. 

Sylvia  var  en  omflakkende  Kvinde  der  paa 
Egnen,  som  havde  Ord  for  at  besidde  stor 
Trolddomsmagt,  men  som  tillige  var  lægekyndig 
som  ingen  Anden,  helbredede  baade  Mennesker 
og  Dyr  og  derfor  ikke  blot  blev  taalt,  men  søgt 
af  Bønderne. 

»Dine  onde  Tanker  og  ilde  Spaadomme«, 
vedblev  Olaf,  »ere  her  ganske  grundløse,  om  da 
ikke  alle  Kjendemærker  lyve  ;  thi  ingensinde  saae 
jeg  ind  i  et  Par  ærligere  Øine,  end  denne  Mands; 
hans  Ord  viste  et  godt  Hjertelag,  og  han  teede 
sig  i  alle  Maader  sømmeligt.« 

Ragnhild  gav  intet  Svar,  men  det  saaes  af 
hendes  skarpe  Blik  og  tæt  sluttede  Læber,  at 
hun  blev  ved  sin  Mening. 

»Nu,  kjære  Venner  ,  sagde  Gervid,  »jeg 
tænker,  at  den  Karl  er  ikke  de  mange  Ord  eller 
nogen  Strid  værd.  En  Trold  er  han  ikke,  thi 
han  korsede  sig  og  bad  til  Guds  Moder-  men  en 
ubuden  Gjest  er  han,  og  jeg  tænker,  at  saa  brat 
han  kom,  vil  han  igjen  fare  af. 


ANDET  KAPITEL. 

HVIDESTJERNE. 

Uet  gamle  Ord,  at  Allehelgens  Nat  skulle 
alle  Stubbe  faae  Hat,  stadfæstedes  dette  Aar; 
thi  da  Peder  Arnoldsøn  den  næste  Morgen  aarle 
traadte  ud  fra  sit  Sengekammer  paa  Svalen,  der 
løb  rundt  om  det  Træhuus,  hvor  der  var  blevet 
anviist  ham  Herberge,  da  fandt  han  Alt,  Husenes 
Tage,  den  mørke  Granskov  og  Mark  og  Myr, 
saa  langt  han  kunde  øine,  hvidt  af  Snee  og  ly- 
sende skjønt  i  Morgenføden. 

Han  indaandede  den  rene  Frostluft  med  Vel- 
behag og  kastede  et  nysgjerrigt  Blik  over  den 
Skueplads,  hvortil  han  saa  uventet  var  bleven 
henflyttet,  og  hvor  han  var  ankommen  i  Mulm 
og  Mørke ;  thi  Veien  fra  Rangvaldsgaard  forbi 
Tofte  Kirke  og  rundt  om  Egeby  Myr  var  noget 
nær  to  danske  Mile  lang,  og  da  Himlen  snart 
var    bleven    overtrukken    med  Skyer  og  Mørket 

i  Skovene  uigennemtrængeligt,  havde  de  maattet 
ride  en  stor  Part  af  Veien  Fod  for  Fod,  ene 
stolende  paa  Hestenes  Stedsands. 

Nu  oversaae  han,  hvad  han  om  Natten  og 
ved  en  Lygtes  svage  Skin  kun  havde  kunnet 
skimte,  den  Samling  af  Bygninger,  som  udgjorde 
Hans  Eskildsøns  Gaard. 

Der  fandtes  dengang  ikke  og  lindes  heller 
ikke  nu  Landsbyer  paa  Gulland;  Gaardene  have 
stedse  ligget  spredte  i  Sognene;  men  i  gamle 
Dage,  da  Enkelthuus-Systemet  brugtes,  lignede 
en  Odelbondes  Gaard  en  heel  lille  By. 

Med  Forandring  saae  Peder  .Arnoldsøn  paa 
alle  disse  Træhuse  af  saare  forskjellig  Størrelse, 
og  til  hvis  Bestemmelse  han  til  Deels  maatte 
gjette  sig  —  Stald,  Lade,  Brygge-  og  Bagehuus, 
Badstue,  Forraads-  og  Herbergehuse.  Dog  vidste 
han  om  den  Bygning,  hvori  han  selv  befandt  sig, 
at  den  forenede  begge  de  sidstnævnte  Egen- 
skaber ;  thi  i  det  øverste  Stokværk  var  der 
Sengekamre,  og  at  der  nedenunder  opbevaredes 
Sild,  Flæsk  og  andre  Fødevarer,  det  havde  hans 
Næse  strax  ved  Indtrædelsen  om  Natten  sagt  ham. 

Hans  Blik  fængsledes  dog  tilsidst  ganske  af 
den  lille  Colonies  Centrum,  Stuehuset;  det  lignede 
dog  Noget  og  ragede  op  blandt  Træskurene  som 
en  Kjæmpe  mellem  Puslinger. 

Et  stærkt  Huus  var  det,  bygget  af  graae 
Kalksteen;  det  havde  to  Stokværk,  et  steilt  Tag, 

dækket  med  Skifersteen,  af  hvilket  en  Skorsteen 
ragede  op,  og  skjønne  Trappegavle  med  dybe 
Indskjæringer.  De  smaa  Vinduesaabninger,  som 
lode  skimte  Murenes  anseelige  Tykkelse,  og 
den  høit  ansatte  Indgangsdør  med  en  Træ- 
trappe, som  kunde  drages  op  eller  fjernes,  viste, 
at  dette  gamle  Kastel  var  bygget  med  det  For- 
maal  for  Øie,  at  give  Sikkerhed  for  Liv  og  Lem- 
mer i  urolige  Tider. 

I  den  lille  Borg,  tænkte  Peder  Arnoldsøn, 
kunde  en  Riddersmand  endda  nok  boe  og  med 
Værdighed  være  til  Huse ;  der  gives  vel  dem, 
der  maae  nøies  med  Mindre ;  men  der  findes 
ikke  ret  mange  saa  statelige  Huse  hos  disse 
Bønder;  nu  forstaaer  jeg,  hvad  Olaf  Rangvald 
mente  med  det  Kongelige,  der  skulde  være  ved 
min  Værts  Gaard. 

Men  han  havde  tillige  paa  Ridtet  derover 
om  Natten  faaet  at  vide  af  Hans  selv,  hvilken 
Stilling  denne  indtog  i  Samfundet,  og  at  hans 
Bedstefader  endogsaa  havde  været  Landsdommer 
og  Høvding  over  den  ganske  0,  naturligviis  den 
høie  Hansestad  Visby  undtagen,   og  han  tænkte: 

Hvert  Land  har  sin  Skik!  Dog  har  jeg 
ingensinde  før  sat  min  Fod  et  Sted,  hvor  Bon- 
den, som  her,  er  sin  egen  Herre:  men  Tingen 
har  vel  her  blot  et  andet  Navn.  Det  maa  dog 
være  her,  som  andre  Steder,  at  nogle  Faa  byde, 
de  Andre  lyde,  og  saalunde  har  jeg  havt  Lykken 

med  mig  og  er  kommen  til  Huse  hos  en  Mand, 
som  maaer  Noget  og  evner  at  værne  om  mig, 
hvad  nok  kan  gjøres  nødigt,  ene  som  jeg  be- 
finder mig  blandt  disse  Vildmænd,  en  mistænkt 
Fremmed,  uden  Ledsagelse  —  ak,  havde  jeg  blot 
Vinand  ved  min  Side  - —  og  kun  med  en  liden 
Kniv  i  Bæltet! 

Hans  Eskildsøn  vilde  meget  forundret  sig, 
hvis  han  havde  havt  nogen  Anelse  om  disse 
Uroestanker,  som  denne  Morgenstund  spøgede 
i  hans  Gjests  Hoved.  Aarsagen  til  dem  laae 
dybt  gjemt  i  Peder  Arnoldsøns  Bryst.  Han  be- 
stræbte sig  for  at  glemme  den:  han  var  ung  og 
livsglad;  han  kunde  vel  glemme  meget,  i  det 
Mindste  for  en  Stund. 

Dog  var  han  nu  saa  optaget  af  disse  hemme- 
lige Tanker,  at  han  ganske  forglemte,  hvor  han 
var,  da  han  med  Et  blev  vakt  af  sine  Drømme- 
rier ved  en  susende  Lyd. 

Det  var  Rytteriregimentet  fra  den  foregaa- 
ende  Aften,  Skovhestene.  I  fuldt  Fiirspring  kom 
de  farende  ind  paa  Gaardspladsen  lige  forbi 
Herbergehuset,  med  flyvende  Manker  og  Haler 
og  opkastende  Sneeflager  med  deres  Hove. 

Vrinskende  standsede  Flokken  uden  for  Stald- 
døren. Det  var  en  Begjæring  om  Hø,  saa  for- 
staaelig,  som  om  den  var  bleven  udtalt  med  Ord , 
men  en  smuk  lyserød  Hoppe,  en  rigtig  Guldfux 
skilte  sig  fra  sine  Kammerater  og  løb  i  et  zirligt 

Trav  og  med  løftet  Hale  lige  op  til  Stuehusets 
Trappe.  Der  blev  den  staaende  og  lod  en  lyde- 
lig Vrinsken  høre. 

Hvem  mon  den  kaldte  paa? 

Det  fik  Peder  Arnoldsøn  strax  at  see.  Dør- 
klinken raslede-,  en  ung,  lyshaaret  Pige  traadte 
ud  paa  Trappen,  løb  hurtigt  og  let  ned  ad  de 
plumpe  Planketrin,  tog  Fuxens  Hoved  mellem 
sine  hvide  Hænder  og  gav  den  et  Kys  lige  paa 
Mulen. 

»Barbara,  søde  lille  Barbara«,  sagde  hun  saa, 
»længtes  Du  efter  mig?« 

Hendes  Stemme  havde  en  blød,  næsten  barn- 
lig Klang,  og  dens  Lyd  rørte  strax  underligt 
ved  den  Ungersvends  Hjerte,  som  med  Henryk- 
kelse nød  det  skjønne  Syn,  idet  den  unge  Jom- 
fru nu  slog  sine  Arme  om  Barbaras  Hals  og 
trykkede  sin  Kind  mod  dens  Manke. 

Han  kunde  ikke  see  hendes  Ansigt,  thi  hun 
vendte  nu  Ryggen  til  ham.  Det  lige  til  Bælte- 
stedet nedbølgende,  mørkegule  Haar  skjulte  til 
Deels  det  røde  Livstykke;  et  Læderbælte  om- 
sluttede hendes  Liv,  og  et  lyseblaat  Skjørt  faldt 
ned  derfra. 

Hun  var  rund  om  sine  Skuldre  og  slank  om 
sit  Liv;  han  priste  Læderbæltet,  som  bidrog  til 
at  fremhæve  hendes  skjønne  Skabning,  omend- 
skjøndt  hendes  Klæders  Snit  tyktes  ham  bonde- 
agtigt og  sært:    thi   efter  Datidens  Mode  skulde 


Livstykket  gaae  i  Et  med  Skjørtet  og  Bæltet 
hænge  unaturligt  heelt  nede  om  Hofterne,  blot 
til  Prydelse. 

Han  var  imidlertid  ikke  en  bly  Ungersvend, 
som  nøiedes  med  at  beundre  en  smuk,  ung  Jom- 
fru paa  lang  Afstand.  Det  maa  være  Alva,  Hu- 
sets Datter,  tænkte  han,  og  i  et  Nu  var  han 
nede  ad  Trappen  og  skred  over  Gaardspladsen 
hen  til  hende. 

Da  hun  hørte  ham  komme,  vendte  hun  sig 
brat,  han  standsede,  og  i  Stedet  for  at  hilse 
hende  høvisk  og  tiltale  hende,  stirrede  han  et 
Par  Sekunder  paa  hende,  idet  Blodet  foer  op  i 
hans  Kinder. 

Rigtignok  var  han  i  en  mislig  Stilling;  thi 
hans  Klæder  vare  medtagne,  og  han  kom  bar- 
hovedet ;  han  havde  ikke  dette  Middel  til  at 
hilse  med  Anstand,  en  Konst  hvori  han  var  en 
Mester,  nemlig  en  Hat;  men  det  var  aldeles  ikke 
slige  smaalige  Tanker,  som  berøvede  ham  Fat- 
ningen. 

Mange  skjønne  Kvinder  havde  han  seet  i 
sine  Dage,  men  ingen,  som  lignede  denne.  Hen- 
des Træk  vare  saa  fine  og  bløde,  Straalegland- 
sen  fra  hendes  store,  blaae  Øine  saa  betagende, 
og  der  var  noget  saa  Naturfriskt  og  tillige  Jom- 
frueligt og  Reent  over  hendes  Aasyn ,  at  han 
for  første  Gang  i  sit  Liv  følte  sig  overvældet, 
eller  lad    os    hellere    brusfe    det    rette  Ord :    be- 

skjæmmet;  thi  letsindige  havde  dog  hans  Tanker 
været,  da  han  nærmede  sig  hende;  men  i  det 
Blik,  hvormed  hun  betragtede  ham,  laae  der 
hverken  stor  Overraskelse  eller  Lyst  til  at  be- 
hage, men  Alvor ,  han  fristedes  til  at  mene : 
Angst. 

Og  dog  havde  han  aldrig  seet  noget  Aasyn, 
mere  skabt  til  at  lee ;  thi  skjøndt  han  ikke  gjorde 
sig  Rede  for  de  enkelte  Træk,  om  den  lige  Næse, 
Hagen  og  de  øvrige  Forhold  i  Linierne  kunde 
kaldes  regelmæssige,  eller  svarede  til  Datidens 
Begreber  om  Skjønhed,  saa  vakte  dog  de  friske 
Læbers  Form  og  de  runde  Kinder  med  det 
svage,  skjøndt  kjendelige,  Spor  af  Smilehullerne 
den  Forestilling,  at  Livsglæde,  ja  maaskee  over- 
given Munterhed  maatte  være  fremherskende  hos 
hende. 

Paafaldende  var  ham  endelig  hendes  Huds 
blændende  Hvidhed;  ingen  høibaaren  Jomfru, 
som  førte  et  kjælent  Liv  og  hyttede  sig  i  Fruer- 
stuen, kunde  have  en  skjønnere  Hudfarve,  end 
denne  gullandske  Odelbondes  Datter.  Naturen 
havde  jo  skjenket  hende  denne  Skjønhedsgave, 
men  det  forundrede  ham,  at  hun  i  sine  Kaar 
havde  formaaet  at  bevare  den.  Havde  han  vidst, 
at  hun  i  Folkets  Øjne  næsten  bestragtedes  som 
en  Fyrstedatter,  og  at  hendes  Landsmænd  efter 
den  Kvinde,  som  i  Følge  Sagaen  var  Stammoder 
til    Øens     Befolkning,     havde   givet    hende    det 

skjønne  Tilnavn:  Hvidestjerne,  da  vilde  hans 
Tanker  og  Følelser  ved  at  see  hende  faaet  deres 
rette  Udtryk. 

Som  en  Stjerne  af  ukjendt  Skjønhed  og 
sjelden  Glands  havde  hun,  uden  at  det  i  hendes 
Fordringsløshed  anede  hende,  aabenbaret  sig 
for  ham;  men  Formørkningen  ved  den  Alvorsky, 
der  ved  Synet  af  ham  drog  over  hendes  Træk, 
havde  vel  samme  Aarsag  som  hans  Forvirring, 
nemlig  en  Forudfølelse  af,  at  dette  Møde  var 
skj  eb  nes  vangert. 

Han  var  sig  dette  fuldt  bevidst,  for  saa  vidt 
som  Elskov  i  samme  Nu  greb  hans  Hjerte  og 
slog  ud  i  Flamme ,  men  hun  ikke.  Der  var 
endnu  blot  i  hendes  Sjæl  reist  et  anelsesfuldt 
Spørgsmaal,  paa  hvilket  hun  ikke  selv  formaaede 
at  give  Svar. 

Hendes  Kinder  blussede  lidt,  da  hun  for- 
nam hans  fyrige  Blik  hvile  paa  sig,  og  hans 
Taushed  voldte  hende  Uro,  hvorfor  hun  talte 
ham  til  og  sagde : 

»Du  er  den  Fremmede,  hvem  Olaf  Rang- 
vald  bjergede,  og  Fader  bragte  her  til  Huse  i 
Nat?« 

»I  gjetter  rigtigt,  skjøn  Jomfru«,  svarede 
han;  »og  jeg  taler  vel  med  Alva  Hansdatter r« 

»Ikke  saa  svært  endda  for  os  at  udfinde 
det« ,  svarede  hun,  idet  hendes  Blik  hvilede  for- 
skende   paa    ham;    »men    om    Du    saa    synes«, 

føjede  hun  til,  »da  sig  helst  Du  til  mig;  saa 
bruge  vi  Alle  her;  ikke  længes  jeg  efter  en 
Oldemoders  Værdighed,  som  kræver  det  I,  hvor- 
med Du  hædrede  mig.  < 

Et  skalkagtigt  Smiil  spillede  om  hendes 
Læber,  i  det  hun  sagde  dette.  Tonen  og  Minen 
var  et  Barns,  og  dog  var  hendes  Skikkelse  en 
fuldt  udviklet  Jomfrues.  Han  satte  hendes  Alder 
til  atten  Aar,  men  hun  var  kun  sytten. 

Atter  taug  han  og  talte  blot  med  Ørnene; 
for  første  Gang  maaskee,  siden  han  var  en  Pog, 
kom  Ordene  ikke  villigt  paa  hans  Tunge;  da 
sagde  hun: 

Og  Peder  Arnoldsøn  er  Dit  Navn  ? 

Hun  havde  hidtil  talt  Tydsk  og  det  ret  fly- 
dende, men  dette  sagde  hun  paa  Dansk  i  en 
frygtsom  Tone  og  saae  forventningsfuld  paa  ham ; 
men  han  vedblev  at  tale  Tydsk.  Blodet  skød  op 
i  hans  Kinder,  og  hans  Blik  blev  usikkert,  idet 
han  heftigt  spurgte: 

»Af  hvad  Aarsag  taler  Du  mig  til  paa 
Dansk?« 

»Nu«,  svarede  hun,  forundret  over  hans 
Vrede,  »Fader  sagde  os  i  Morges,  at  Du  taler 
dette  Maal,  som  var  min  rette  Moders  og  er 
mig  næsten  lige  saa  dyrebart  som  min  Faders.« 

»Saa  er  Dansk  da  i  ret  egentlig  Forstand 
Dit  Modersmaal«,  sagde  han  bevæget,  men  fat- 
tede sig  igjen  og  føiede  til:    »jeg    maa  lære  det 

gullandske  Maal ;  det  lyder  blødt  og  skjønt  i 
mine  Øren.« 

Men  dette  sagde  han  paa  Dansk,  og  der 
stod  Taarer  i  hendes  Øine,  i  det  hun  udbrød: 

»Ei,  hvor  reent  og  skjønt  Du  taler  det 
Danske;  det  er,  som  om  jeg  hørte  min  egen 
kjære  Moder,  hvis  Sjæl  Gud   have!« 

Men  Barbara,  som  ikke  forstod  noget  Sprog, 
undtagen  maaskee  en  lille  Smule  Gullandsk,  tabte 
nu  Taalmodigheden  og  gav  sig  til  at  skrabe 
med  Hoven. 

»Et  vakkert  lille  Øg«,  sagde  Peder,  traadte 
hen  til  Barbara  og  strøg  den  ned  ad  Ryggen. 

>:Men  jeg  forglemmer  at  give  hende  Brød  , 
udbrød  Alva,  løb  op  ad  Trappen  og  forsvandt 
gjennem  Døren. 

Et  Øieblik  efter  traadte  Hans  ud  af  den, 
ledsaget  af  en  statelig  Kvinde. 

Mon  det  er  hans  Hustru,  tænkte  Peder, 
i  det  han  studsede  over  hendes  ungdommelige 
Ydre ;  thi  efter  det  at  dømme  kunde  hun  godt 
gaae  for  en  ældre  Søster  til  Alva,  og  Forskjellen 
i  deres  Alder  var  ogsaa  kun  tretten  Aar;  hun 
var  atten  Aar  yngre  end  sin  Huusbonde. 

Da  hun  traadte  ud  paa  Trappen,  ad  hvilken 
hun  langsomt  og  med  Anstand  skred  ned,  og 
Sollyset  faldt  paa  hendes  af  det  hvide  Fruerliin 
indfattede  Aasyn,    tænkte    Peder:    og    hun    maa 

kaldes  en  fager  Kvinde,  men  hvor  forskjellig  fra 
den    anden,  som  en  Valmue  mod  en  Lillie! 

Hendes  Lød  var  mørk,  men  dog  frisk,  Haa- 
ret  næsten  sort ,  de  mørke  Øienbryn  lige  og 
sammengroede,  Øinene  graae,  Næsen  lige,  Mun- 
den noget  stor  og  Hagen  fyldig.  Hendes  brune 
Kjortel  var  af  et  finere  Stof,  end  hendes  Stifdat- 
ters,  og  mere  paa  Moden.  Det  perlestukne 
Bælte  hang  nede  om  Hofterne  og  ved  det  en 
liden  Taske  og  et  Knippe  Nøgler,  Tegnet  paa 
hendes  huusmoderlige  Værdighed. 

Peder  skjønnede  strax  af  hendes  Ydre  og 
Holdning,  at  hun  kjendte  noget  til  Verden,  og 
at  hun  neppe  var  født  og  opvoxet  her  mellem 
Skove  og  Myr.  Hans  Formodning  var  rigtig; 
thi  hun  var  født  i  Lybek  og  en  Datter  af  den 
rige,  nu  afdøde,  Kjøbmand  Claus  Fodra,  som  i 
hendes  Barndom  var  flyttet  til  Visby. 

»Guds  Fred  og  god  Morgen,  Peder  Arnold- 
søn!« sagde  Hans,  som  var  fulgt  efter;  dette 
er  min  gode  Hustru,  Gertrude. 

Det  kjendtes  strax  paa  hendes  stolte  Aasyn, 
at  hendes  Gjests  Ydre  behagede  hende.  Med 
et  Smiil  rakte  hun  ham  Haanden   og  sagde: 

»Vær  velkommen  til  vor  Gaard!  Lad  den 
være  Eder  som  et  Fredsted  til  Hvile  og  Veder- 
kvægelse efter  den  udstandne  Fare  og  Nød; 
men  slet  maa  I  have  sovet  i  Nat,  eftersom  Senge- 

bolstrene  laae  under  Laas  og  Lukke,  og  I  maatte 
nøies  med  Halm;  men  det  skal  vorde   bedre!« 

Peder  førte  hendes  Haand  til  sine  Læber 
og  sagde : 

»Siger  Intet,  ædle  Frue:  jeg  har  før  i  mine 
Dage  hvilet  ringere,  paa  den   bare  Jord.« 

Blodet  skød  op  i  Gertrudes  Kinder,  og  hen- 
des Øine  fik  Glands;  dette  Haandkys  og  »ædle 
Frue-,  syntes  her  at  være  vel  anbragt;  men 
Hans  sagde  tørt: 

»Hvilke  udenvelts  Noder!  Du  gjør  min 
Hustru  storagtig  ved  Din  Høviskhed.' 

Og  da  Peder  saae  op,  blev  han  Alva  vaer, 
som  stod  paa  Trappens  øverste  Trin  med  en 
Skjelm  i  Øienkrogene ;  men  Gertrude  smilte 
spodsk  og  sagde  til  Peder: 

»I  faaer  nu  at  mærke,  at  I  er  kommen 
blandt  Bønder.« 

Ei  hør!«  udbrød  Hans.  Man  skulde  efter 
Din  Tale  næsten  tænke,  at  Du  blot  var  her  paa 
Gjesteri. « 

Han  strøg  sit  gule  Skjæg  og  smaaloe,  men 
Øinene  vare  ikke  gode.  Hans  Hustru  lod  imid- 
lertid ikke  til  at  bekymre  sig  derom. 

»Kom  nu«,  sagde  hun  til  Peder,  »og  træd 
ind  i  vort  Huus !     Davren  venter. 

Ad  en  snever  Vindeltrappe  gik  de  op  i 
Storstuen,  og  Peder  smilte  velbehageligt,  idet 
han    traadte    ind;    thi    kjendte    han    end    større 

Pragt,  end  den,  Hans  Eskildsøns  Storstue  end- 
ogsaa  i  sin  festligste  Dragt  kunde  fremvise,  saa 
var  der  dog  en  eiendommelig  Hygge  over  det 
Hele,  og  disse  med  gode,  uldne  Bolstre  belagte 
Bænke,  det  med  en  sneehvid,  fryndset  Dug  dæk- 
kede og  med  Mad  og  Drikke  vel  besatte  Bord, 
som  stod  nær  ved  den  knittrende  Kaminild,  var 
i  Sandhed  et  indbydende  Syn  for  en  skibbruden 
Mand. 

Han  fik  nu  Syn  for  det  Sagn,  han  havde 
hørt,  om  Gullændernes  store  Gjestfrihed;  men, 
ukjendt  med  Forholdene  som  han  var,  kunde 
han  ikke  vurdere  de  Anstrengelser,  Huusmode- 
ren  i  den  tidlige  Morgenstund  havde  gjort  for 
at  modtage  sin  Gjest  paa  en  værdig  Maade. 
Disse  Bænkehynder  laae  saamænd  ikke  fremme 
hver  Dag,  end  mindre  hang  de  uldne,  vævede 
Tapeter  paa  Væggene ;  ja  allerede  det ,  at  Dav- 
ren blev  nydt  heroppe  og  ikke  nede  i  Ildstuen, 
som  var  Kjokken  og  til  daglig  Brug  tillige  Opholds- 
værelse, var  usædvanligt. 

Beretningen  om  Gaarsdagens  Hændelser  og 
Beskrivelsen  af  den  Skibbrudnes  Person,  hvor- 
med Hans  havde  underholdt  sin  Hustru,  da 
de  ved  Daggry  vaagnede,  havde  sat  hendes 
Indbildningskraft  i  stærk  Bevægelse.  At  mod- 
tage en  ung  Patricier  af  hendes  egen  Stand 
og  kommende  lige  fra  Lybek,  det  var  en  Be- 
givenhed   af   stor    Interesse    for    hende    og    saa 

meget  mere  velkommen,  som  hun  hendrog  sit 
Liv  kjedsomt  nok  her  i  sin  landlige  Ensomhed ; 
thi  den  Tidkort ,  Omgangen  med  Naboerne 
forskaffede  hende,  tilfredsstillede  hende  ingen- 
lunde, og  i  det  Hele  taget  havde  hun  det  Syn 
paa  Tingen,  at  hun,  den  tydske  Kjøbmandsdat- 
ter,  var  et  Væsen  af  en  høiere  Art,  og  at  hun 
egentlig  havde  nedladt  sig  ved  at  ægte  Hans 
Eskildsøn. 

Peder  saae  sig  om  i  Stuen,  som  ikke  var 
noget  synderlig  stort  Rum ,  og  imidlertid  kom 
Alva  atter  til  Syne. 

Hun  havde  denne  Gang  behandlet  sin  fiir- 
benede  Yndling  summarisk ;  hun  blev  ikke  staaende 
hos  Barbara  og  gav  den  Brødet  Stykke  for 
Stykke,  men  puttede  hele  Skiven  i  Munden  paa 
den  og  løb  saa  op  efter  de  Andre. 

Det  havde  høiligt  forundret  hende,  at  hen- 
des Stifmoder  havde  gjort  saa  store  Anstalter  for 
at  modtage  denne  ukjendte  Gjest,  og  hun  ventede 
nu,  at  han  skulde  falde  i  Forundring  over  al  den 
Stads,  der  var  gjort  af  ham;  men  til  hendes 
Skuffelse  lod  han  ikke  falde  et  eneste  Ord  om 
den  Sag. 

Han  syntes  strax  at  føle  sig  hjemme  i  Om- 
givelser, hvilke  hun  fra  Barnsbeen  af  var  vant 
til  at  betragte  med  Ærefrygt.  Det  Eneste,  der 
syntes  at  tiltrække  sig  hans  Opmærksomhed, 
var  Vaaben-Krogen,  det  Hjørne    af  Stuen,    hvoi 

blandt  andre  Vaaben  hendes  Oldefaders  mæg- 
tige Slagsværd  hang,  og  hvor,  hold*"  af  en  i 
Væggen  befæstet  Jernring,  en  Fanestang  med  et 
sammenrullet  og  af  et  Læderhylster  omsluttet 
Banner  stod. 

'Dette  er  et  af  de  gode  gamle !»  udbrød 
Peder,  i  det  han  pegede  paa  Sværdet. 

Hans  tog  det  ned  og  drog  Klingen  af  det 
Læderhylster,  som  skulde  bevare  den  for  Rust, 
og  holdt  den  op.  Den  var  halvsjette  Fod  lang, 
Fæstet  to  Fod,  og  det  endte  i  en  stor  Sølvknap. 
Hans  pegede  paa  denne   og  sagde : 

»I  den  ligger  en  Splint  af  Christi  Kors  •  den 
Mand,  der  kan  føre  dette  Sværd,  er  usaarlig  og 
sikker  paa  Seiren.« 

»Har  det  smagt  Blod?«  spurgte  Peder 
Ja«,  svarede  Hans,  »ved  Ledebro,  hvor 
min  Oldefader  kæmpede  mod  Kong  Birger  og 
vandt  ham  over.  Fangen  blev  han,  den  uselige 
Drot,  og  bunden  til  en  Hassel.  Det  Træ  staaer 
end  og  kaldes  Konge-Hasselen.« 

»Guds  Død«,  udbrød  Peder,  »handle  I  saa 
her  med  kronede  Hoveder  og  Herrens  Sal- 
vede!« 

Nu«,  svarede  Hans,  >  han  slap  endda  lempe- 
ligt; vi  ere  et  fredelskende  Folk,  frygte  vi  end 
ikke  Krigen  ;  nei,  Svenskerne  ere  haardere  Halse, 
og,  har  jeg  ladet  mig  sige,  i  Danmark,  der  myrde 
de  deres  Konger.« 

Peder  bad  om  Forlov  til  at  løfte  paa  Svær- 
det, greb  med  begge  Hænder  om  Fæstet  og 
gjorde  et  Slag  i  Luften  med  det. 

»Ei!«  udbrød  Hans  forundret.  »Hvo  skulde 
tænkt,  at  der  var  saa  megen  Kraft  i  Dine  spinkle 
Arme!  Ikke  ligger  et  Slagsværd  første  Gang  i 
Din  Haand!« 

Peder  rakte  ham  Sværdet  og  sagde  med  et 
funklende  Blik: 

»Jeg  havde  en  Farbroder  ved  Navn  Niels; 
han  lærte  mig  Konsten,  alt  da  jeg  var  en  liden 
Pog  og  legede  med  Træsværd.  Forlængst  er 
han  hensovet,  men  jeg  forglemmer  ham  aldrig; 
og  for  en  Kjøbmand  ,  føiede  han  til,  i  det 
han  fattede  sig,  >  er  det  paa  de  lange  og  fare- 
fulde Reiser  til  Gavn  at  kunne  bruge  Vaaben; 
men  er  dette  Dit  Banner?« 

Han  pegede  paa  Flagstangen,  som  stod  i 
Krogen.  Hans  tog  den,  trak  Hylsteret  af  og  op- 
rullede Banneret;  det  var  rødt,  og  i  det  sprang 
en  hvid  Hest. 

>  Dette  er  Middel-Tredings  Vaabenmærke«, 
sagde  han,  »som  er  i  mit  Værge,  som  det  har 
været  i  mine  Fædres,  enddog  jeg  blot  er  Høv- 
ding for  Hejde  Sjetting«. 

Ikke    forstaaer    jeg    dette  ,     sagde    Peder, 
»forklar  mig  dette  nærmere«. 

Dertil  var  Hans  overmaade  villig;  det  for- 
nøjede ham,  at  hans  Gjest  var  videbegjærlig. 

»Du  maa  vide«,  sagde  han,  »at  vor  0  er 
delt  i  trende  Dele,  Nordre  Treding,  hvis  Mærke 
er  en  grøn  Eg,  thi  der  voxer  det  Træ  fornemme- 
lig, Middel-Treding,  som  opdrætter  de  bedste 
Heste,  deraf  den  springende  Ganger  i  dette  Ban- 
ner, endelig  Søndre  Treding,  hvis  Mærke  er  et 
hvidt  Lam  med  et  Kors  i  rødt  Feldt ;  men  dette 
Banner  med  Lammet  er  tillige  Landsfanen  og 
Hovedbanneret. 

»Og  naar  I  drage  i  Ledings  sagde  Peder, 
^da  udfoldes  vel  dette  Banner,  enddog  det  maa 
siges  at  være  et  helligt  Fredens  Tegn,  lige  som 
I,  Gullændere,  som  Du  nys  sagde,  ere  et  frede- 
ligt Folk.« 

»Ikke  i  saa  Maade«,  svarede  Hans  barskt; 
greb  en  Fjende  os  an,  da  skulde  han  faa  Andet 
at  fornemme;  men  hør  nu  videre!  Hver  Treding 
er  deelt  i  tvende  Dele,  at  kalde  en  Sjetting, 
eller  Sjettedeel  af  den  ganske  0;  i  Hejde  Sjet- 
ting er  jeg  Dommer«. 

»Saa  er  her  da«,  sagde  Peder,  sex  Fyr- 
stendømmer eller  Lehn,  og  Du  er  Herre  i  det 
ene?« 

»Saamænd«,  svarede  Hans,  og  Manden  fol- 
det Hele  er  Landsdommeren,  .  gamle  Gunnar  i 
Roma. « 

»Og  I  Sjettingsdommere« ,  sagde  Peder, 
>  ere  da  som  hans  Raad?« 

»Nu«,    svarede  Hans,    »vi  dømme  og  styre 

hver  paa  Sit  undtagen  i  store  Sager ;  de  afgjøres 
paa  Landsthinget,  som  holdes  een  Gang  aarlig 
i  Roma.  Dog  maa  Du  betænke,  at  som  vi  ere 
kaarede  af  Folket,  saa  er  og  dette,  naar  det 
kommer  til  Stykket,  den  øverste  Dommer.  I 
tvivlsomme  eller  vigtige  Sager,  da  adspørge  vi 
Folket  paa  Thinge  og  det  afgjør  ved  Haands- 
oprækning,  hvorlunde  det  skal  være.  < 

»Fanden  skulde  være  Herre  paa  den  Viis«, 
udbrød  Peder,  idet  hans  Øine  tindrede,  »kommer 
der  Ufred,  da  falder  det  Hele  fra  hinanden  som 
Pindeværk,  og  der  ligger  et  Huus«. 

»Tænker  Du  derved  paa  indre  Splid  i  selve 
Folket«,  svarede  Hans  sindigt,  da  kan  der  være 
Noget  i  den  Tale.  Dog  har  Freden  nu  holdt  i 
Sekler,  og  ikke  have  vi  havt  anden  Landekrig 
her,  end  da  Bønderne  anno  1288  krigedes  med 
Borgerne  i  Visby;  men  tænker  Du  paa  Indfald 
ude  fra  af  Søhaner  og  Fremmede,  da  maae  vi 
haabe,  at  den  fælleds  Fare  vil  gjøre  Folket  enigt, 
saa  det  lægger  Styrelsen  i  den  bedste  Mands 
Hænder«. 

»Det  er  løs  Grund  at  bygge  paa«,  sagde 
Peder.  »En  Konge  maa  der  være,  som  raader 
for  Borg  og  Land  og  under  hvis  Banner  Lan- 
dets Ædelinge  i  Farens  Stund  kunne  samles  og 
fylke  deres  Skarer«. 

Nu«,  sagde  Hans,  idet  han  rullede  Banneret 
sammen,    stak   det  i  Hylsteret  og  satte  det  hen, 

»hvi  staa  vi  her  og  stride  med  Skygger  og 
male  Fanden  paa  Væggen?  Det  kom  af,  at  jeg 
foldede  Banneret  ud;  det  bør  kun  skee  med 
skjellig  Grund  og  i  vigtige  Foranledninger;  det 
kunde  næsten  tykkes  mig  at  være  et  ilde  Varsel, 
at  jeg  gjorde  det«. 

»Grøden  bliver  kold«,  sagde  Gertrude,  »og 
vor  Gjest  maa  være  fastende«. 

De  fulgte  Opfordringen  og  satte  sig  til  Bords. 
De  vare  alene ;  ganske  mod  Husets  Skik  sad 
Tyendet  ikke  med  til  Bords,  men  spiste  nede  i 
Ildstuen ;  det  var  Gertrudes  Paafund.  Alva  var- 
tede dem  op,  og  aldrig  havde  Peder  Arnoldsøns 
Læber  med  større  Lyst  kysset  et  Bægers  Rand, 
end  i  denne  Stund,  da  de  berørte  just  det  Sted, 
hvor  Alvas  havde  hvilet,  da  hun  kredentsede 
den  varme  kryddrede  Drik  til  ham. 

løvrigt  lagde  hendes  Stifmoder  næsten  ganske 
Beslag  paa  ham  og  blev  ikke  træt  af  at  spørge 
ham  ud  om  sin  Fødeby.  Hun  skjønnede,  at 
han  var  en  bereist  og  med  Forholdene  i  andre 
Lande  kjendt  Mand;  men  da  hun  vilde  udfritte 
ham  om  hans  egne  Forhold,  da  svarede  han 
undvigende,  eller  brød  kort  af. 

Hans  kom  saa,  gav  ham  en  Skindhue  paa 
saa  stor,  at  den  faldt  ned  over  hans  Øren  og 
iførte  ham  en  Lammeskindstrøie,  i  hvilken  han 
druknede.  Gertrude  og  Alva  loe  ad  hans  van- 
heldede Skikkelse,  og  saa  gik  Hans  ud  med  ham 

og  viste  ham  hele  Tungaarden,  eller  den  ind- 
hegnede Plads  med  alle  Husene,  hvis  Indre  blev 
beseet,  og  Peder  Arnoldsøn  fik  Rede  paa  Alt. 
Sluttelig  beundrede  han  den  faste  Kalksteens- 
muur,  som  slog  Ring  om  Stuehuset  og  den 
skjønne  Indkjørselsport    med    dens  Trappegavle. 

Først  tilsidst,  om  Aftenen,  fik  han,  siddende 
foran  Kaminilden,  Leilighed  til  i  Enrum  at  vexle 
nogle  Ord  med  Alva. 

»Tykkes  Du  godt  om  at  være  her?«  spurgte 
hun  ham  paa  sin  barnlige  Viis. 

Han  bøiede  blot  Hovedet  til  Svar  og  saae 
hende  ind  i  Øinene. 

»Finder  Du  denne  vor  Storstue  skjøn?« 
spurgte  hun  videre.  »O  nei  ,  føiede  hun  strax 
til,  »Du  har  sikkert  seet  den,  der  var  langt  større 
og  skjønnere«. 

»Dog  ingen,  i  hvilken  jeg  hellere  dvælede«, 
svarede  han,  idet  hans  Øine  fik  Glands. 

»Da  bliv  længe  hos  os«,  sagde  hun  og  saae 
ind  i  Ilden  med  et  drømmende  Blik. 

Hans  Blik  blev  mørkt,  og  der  foregik  aaben- 
bart  en  Kamp  i  hans  Indre;  men  hun  blev  det 
ikke  vaer. 

»Tak«,  svarede  han  med  usikker  Røst,  »om 
jeg  gjør  det,  da  vil  det  være  for  Din  Skyld«. 

»For  min  Skyld?«  udbrød  hun  og  vendte 
sit  smilende  og  rødmende  Aasyn  mod  ham.  »Du 
har  jo  ikke  kjendt  mig  en  Dag  til  Ende«. 

»Og  dog«,  svarede  han,  »er  det  for  mig, 
som  om  jeg  havde  kjendt  Dig  i  saa  mange  Aar, 
som  Dagen  har  Timer«. 

»Sært  nok«,  sagde  hun,  »mig  tykkes  lige 
saa ! « 

Grublende  over  den  Gaade  gik  hun  til  Sengs. 


TREDIE  KAPITEL. 


DE    RØDE    ABILDER. 

bneen  smeltede  og  forsvandt,  saa  brat  som 
den  var  kommen,  Regnen  styrtede  ned  i  Strømme 
og  gjorde  Veiene  ufarbare.  Dette  varede  i  flere 
Dage. 

Hver  Morgen  talte  Peder  Arnoldsøn  om  at 
bryde  op  og  drage  til  Visby;  thi  skulde  han 
naae  at  faae  sin  Graaværks-Handel  afsluttet  og 
slippe  bort  med  en  af  de  sidste  Gullandsfarere, 
da  turde  han  ikke  tøve;  men  efterhaanden  syn- 
tes han  ganske  at  have  forglemt  sit  Ærinde,  og 
tilsidst  talte  han  slet  ikke  om  at  drage  bort. 

Det  huede  Hans  godt,  at  han  blev;  thi  han 
fik  snart  sin  Gjest  meget  kjær  og  fandt  fornøie- 
lig  Tidkort  i  hans  Selskab.  Gertrude  syntes 
som  forvandlet;  de  sure  Miner  og  korte,  tvære 
Svar,  hvortil  hendes  Omgivelser  vare  saa  vante, 
vare    blevne    afløste  af  en  Huldsalighed  og  Op- 

rømthed,  som  ikke  var  bleven  seet  hos  hende 
siden  den  Dag  for  tre  Aar  siden,  da  hun  som 
Hans  Eskildsøns  Hustru  med  Brask  og  Bram  drog 
ind  paa  Gaarden. 

Hans  kunde  være  bleven  skinsyg  paa  sin 
Gjest,  eller  rettere,  lian  burde  være  bleven  det, 
en  saa  dragende  Magt  udøvede  Peder  Arnoldsøn 
over  sin  unge  Værtinde.  Hun  kunde  ikke  blive 
træt  af  at  samtale  med  ham,  og  hendes  Øine 
hang  stedse  ved  ham;  men  Hans  Eskildsøn  var 
høit  hævet  over  slig  Mistænksomhed,  og  Utro- 
skab hos  en  Ægtefælle  var  noget  paa  hans  Fødeø 
saa  Uhørt,  at  han  blot  smilte,  naar  han  blev  vaer, 
i  hvilken  Grad  denne  Fremmedes  Selskab  holdt 
hans  Hustru  i  Aande. 

Kvinder  vare  i  hans  og  i  de  fleste  af  hans 
ligestillede  Samtidiges  Øine  Børn,  hvem  man  ikke 
burde  berøve  alt  Legetøi,  og  denne  Kvinde, 
hvem  han  havde  hentet  ud  af  et  anseet  Kjob- 
mandshuus  i  en  af  Nordens  rigeste  og  største 
Stæder,  havde  et  Privilegium  paa  at  følge  sine 
Luner,  som  han  maaskee  ikke  vilde  indrømmet 
en  Kvinde  af  sin  egen  Stand.  Dog  hang  Sagen 
væsentlig  af  hans  Ædelsindethed  og  hans  faste 
Tro  paa  sit  eget  Værd. 

Ingen  Mand  kunde  være  mere  udsat  for  at 
blive  bedraget  end  han,  og  der  viste  sig  nu  og 
da  en  Glød  af  Lidenskab  i  Gertrudes  Øine,  som 
kunde  være  bleven  faretruende  for  hendes  Huus- 

Valdemarstoget  4 


5Q 

bondes  Hjertefred  og  Peder  Arnoldsøns  Liv, 
hvis  denne  havde  været  modtagelig  for  de  fæn- 
gende Gnister;  thi  Gertrude  Fodra  var  en  af  de 
villiestærke  Kvinder,  hvem  Lidenskaben  kan  drive 
til  at  bryde  alle  Skranker;  men  det  varede  en 
Stund,  inden  han  blev  den  Brand  vaer,  som  han 
eanske  mod  sin  Villie  havde  tændt. 

Straalerne  fra  to  klarere  Stjerner  end  Ger- 
trudes Øine,  havde  tændt  en  renere  Ild  i  hans 
Hjerte.  Han  nærede  den,  idet  han  dølgede  den ; 
thi  mens  han  gjorde  Alt  for  at  være  sin  Vært 
og  Værtinde  til  Behag,  saa  at  de  begge  og  da 
især  hun  ved  forskjellige  Paafund  forhalede  hans 
Afreise,  forsømte  han  ingen  Leilighed  til  at  vexle 
fortrolige  Ord  i  Enrum  med  Alva;  og  da  viste 
det  sig  ret,  at  Amor  er  alt  Andet  end  blind ; 
thi  den  uerfarne  unge  Jomfru  blev  skarptseende 
og  saae  dybere  i  Sagernes  Stilling  end  hendes 
mere  erfarne  Ven,  idet  hun  i  sin  Stifmoders  Nær- 
værelse bar  en  Koldsindighed  til  Skue,  som  un- 
dertiden voldte  Peder  Arnoldsøn  stor  Uro,  men 
som  var  det  rette  Middel  til  at  holde  Hevnens 
Sværd  borte  fra  deres  Eden. 

Trods  sine  leende  Øine,  Smilehullerne  i  de 
bløde  Kinder  og  sit  barnlige,  sorgløse  Væsen 
var  Alva  Hansdatter  en  ikke  mindre  staalsat  og 
villiestærk  Kvinde,  end  Gertrude  Fodra.  Hur- 
tigt, i  Løbet  af  faa  Uger,  modnedes  hun  nu ; 
men    fra    den    snevre  barnlige  Verden,  i  hvilken 

hun  hidtil  med  al  sin  Hu  havde  levet,  og  til  den 
bevidst  elskende  Kvindes  vidtstrakte  Rige  med 
alle  dets  Afgrunde  og  Snarer,  bragte  hun  med 
sig  sit  Hjertes  Klenodie,  sin  Kydskhed. 

Mens  hun  forbausedes  over  sin  Stifmoders 
Ubluhed  og  maaskee  gottede  sig  en  Smule  over 
hendes  Afmagt,  kunde  hun  roligt  see  hende  i 
Øinene;  og  i  hendes  jomfruelige  Reenhed  og 
sømmelige  Adfærd  laae  en  Ynde  af  saa  meget 
større  og  mere  dragende  Magt,  som  Fiinfølelse 
just  ikke  var  noget  Særkjende  for  Datidens 
Kvinder. 

Hos  dette  Naturbarn  fandt  Peder  Arnoldsøn 
umiddelbart  givet,  hvad  han  forgjeves  havde  søgt 
hos  mangen  adelig  Jomfru,  optugtet  med  Riis 
og  Bodsøvelser.  Hun  var  som  en  liflig  Frugt, 
fremvoxet  af  den  gothiske  Folkestammes  faste 
Ved,  i  hvilket  der  var  blevet  indpodet  en  Green 
af  en  finere  og  blødere  Art,  opelsket  i  det  mærk- 
værdige Frihedens  og  Fredens  Hjem,  som  Mid- 
delalderens Gulland  maa  kaldes  i  Sammenligning 
med  Omverdenens  Barbari,  og  skjærmet,  først 
af  hendes  hensovede,  danske  Moders  Ømhed, 
siden  af  hendes  milde  Faders  Kjærlighed,  som 
gik  til  Forgudelse  og  dadledes  af  næsten  alle 
hans  Frænder  og  Venner,  men  meest  af  hans 
Hustru. 

Peder  Arnoldsøn  tænkte  kun  lidet  over,  hvad 
Alva  Hansdatter  var,    men    han    følte   det  desto 

stærkere.  Det  kom  snart  saa  vidt  med  ham, 
at  et  Glimt  af  hendes  Skikkelse,  var  det  end 
blot  en  Flig  af  hendes  Kjortel,  der  viste  sig, 
eller  Lyden  af  hendes  Røst,  som  naaede  hans 
Øren,  fik  hans  Puls  til  at  slaae  hurtigere  og  lod 
ham  for  en  Stund  glemme  alt  Andet.  Tanken 
om  at  skilles  fra  hende  og  drage  bort,  skød  han 
fra  sig,  døvede  sin  Forstands  Øren  mod  den  ad- 
varende Røst,  som  nu  og  da  lod  sig  høre  i  hans 
Indre,  og  nød,  idet  han  takkede  og  priste  de 
Elskendes  Beskytterinde,  den  hellige  Karen,  i 
fulde  Drag  de  hurtigt  svindende  Dages  Lykke. 

Omtrent  tre  Uger  efter  hans  Ankomst  til 
Eskelbem,  da  fik  Alva  og  han  en  skjøn  Dag( 
ret  saaledes  som  de  i  deres  stille  Sind  havde 
ønsket  sig  den,  men  hidtil  ikke  havde  kunnet 
opnaae. 

Hans  var  draget  Sønder  paa  for  at  virke  i 
sit  Kald  som  Dommer,  og  Gertrude  laae  godt 
gjemt  under  Dynen,  thi  hun  havde  faaet  Kolden ; 
men  Familiens  Soverum  var  i  et  særskilt  Huus 
lige  overfor  det,  hvor  Peder  havde  sit  Herberge, 
saa  at  Stuehuset,  hvor  Alva  i  sin  Stifmoders 
Sted  overtog  Værtindens  Hverv,  paa  denne  Dag 
blev  en  Kjærlighedens  Borg  og  Storstuen  et 
sikkert  Asyl  for  de  Elskende.  Kun  et  Par  Gange 
forstyrredes  de,  naar  Gaardstyreren,  gamle  Tang- 
vid, viste  sit  store  Hoved  med  de  graasprængte, 
filtrede    Haar    i    Døren,    og    idet    han  tilkastede 

Peder  Arnoldsøn  et  umildt,  mistænksomt  Blik, 
gjorde  Forespørgsler  om  Ting,  hvorom  han  selv 
allerbedst  vidste  Besked;  eller  den  muntre,  rød- 
kindede Fadebuurspige,  Estrid,  som  var  sat  til 
at  passe  den  Syge,  kom  for  at  hente  Alva  over 
til  Sovehuset    eller  Sovestuen,    sorn  det  kaldtes. 

En  Gang  kom  Hangvar  med  Brænde  til  Ka- 
minen. Han  gav  sig  god  Tid,  lagde  Fyrrebræ  il- 
det langsomt  fra  sig  og  gav  sig  saa  til  at  rage 
op  i  Ilden  og  kaste  frisk  Brænde  paa  den.  Saa 
blev  han  staaende,  lænede  sig  til  Væggen  og 
sagde : 

»Barbara  kom  nu  strygende  herind;  hun  vilde 
have  Brød«. 

Alva,  som  sad  ved  Peders  Side  paa  Bænken 
lige  overfor  Ildstedet  og  baldyrede  paa  et  lidet 
Klæde,  saae  op  og  svarede: 

»Du  skulde  have  sagt  mig  det;  da  vilde  jeg 
gaaet  ned  og  fodret  hende«. 

»Just  af  den  Aarsag  sagde  jeg  Dig  det  ikke  <, 
svarede  Hangvar.  »Du  forvænner  hende;  hun 
vrager  Høet«. 

Mens  han  talte,  fæstede  han  sine  sorte  Øine 
med  et  stikkende  Blik  paa  Peder,  men  tog  dem 
dog  til  sig  igjen,  vigende  for  det  stolte  og  faste 
Blik,  som  mødte  ham. 

»Det«,  sagde  Peder,  »maa  vel  blive  Jom- 
fruens egen  Sag«. 

»Ikke    talte   jeg  til  Dig«,    svarede  Hangvar, 

idet  hans  Øine  funklede  og    hans  Næseboer  ud- 
videdes. 

Da  reiste  Peder  sig  og  sagde : 
Jomfru  Alva,    skal    jeg    gaa  af  Stuen,  eller 
denne  Træl;  Et  af  To  maa  skee!« 

Ved  Lyden  af  Ordet  Træl  veg  al  Farve  fra 
Hangvars  Kinder. 

Skik  Dig,  Hangvar«,  sagde  Alva,  idet  hun 
skiftede  Farve;  »gaa  af  Stuen;  Du  har  Intet 
mere  her  atgjøre!« 

»Ja« ,  svarede  Hangvar,  saa  er  det  nu  blevet 
her  paa  Gaarden,  men  har  aldrig  været  før,  at 
Huusfolkene  behandles  med  Ringeagt  og  vises 
Døren«. 

Saa  slentrede  han  forbi  Peder  Arnoldsøn, 
gik  af  Stuen  og  slog  Døren  haardt  i  efter  sig. 

Alva  kunde  see  paa  Peders  Aasyn,  hvor- 
ledes det  kogte  i  ham. 

Bliv  ikke  fortørnet«,  sagde  hun,  »Hangvar  er 
barnefødt  her  paa  Gaarden  og  regner  sig  for  at 
være  en  af  Vore;  han  var  min  Legebroder  for- 
hen, uagtet  han  er  fire  Aar  ældre  end  jeg«. 

Peder  havde  grebet  Ildrageren  og  stødte 
med  den  mellem  de  nys  tændte  Fyrreknuder, 
som  om  det  var  hans  Hensigt  at  sprede  dem 
og  slukke  Ilden. 

»Din  Legebroder!«  udbrød  han.  »Ved  Guds 
Moder,  han  farer  for  længe  fort  med  den  Leg! 
Fordømmelig    er  den  Frihed,  hvormed  Tjenerne 

i  dette  Land  tee  sig  og  tale  deres  Herskab  til; 
ukjendt  er  Sligt  i  min  Hjemstavn«. 

»Mon  I  da  der  ,  spurgte  Alva,  »have  saa 
trofaste  Tjenere,  som  vi?  Alle  vore  Svende  og 
Deier  see  i  deres  Huusbonde  en  Fader,  og  han 
skjærmer  dem,  som  om  de  vare  hans  Børn«. 

»Nødigt«,  sagde  Peder,  »vilde  jeg  kalde  denne 
Karl  min  Søn ;  Frækheden  lyser  ud  af  hans  Øine ; 
men  en  Faders  Ret  er  det  at  tugte  Børnene,  ja 
det  er  hans  Pligt.  Havde  jeg  sligt  Paahæng,  og 
var  denne  Dreng  min,  da  skulde  hans  Ryg  faae 
smage  Stigremmen«. 

Han  kastede  Ildrageren  fra  sig  og  gik  nogle 
Gange  frem  og  tilbage  i  Stuen.  Alva  saa  sky 
til  ham,  men  sagde  omsider: 

»Jeg  beder  Dig,  siig  Intet  til  Fader  om 
dette,  naar  han  i  Kvæld  kommer  hjem !  Seen 
er  Fader  til  at  vredes,  men  skeer  det,  da  er 
hans  Vrede  ustyrlig ;  og  skulde  Noget  faae  ham 
til  at  glemme  sig  selv,  da  maatte  det  være,  at 
en  Gjest,  hvem  han  ærer,  er  bleven  krænket  i 
hans  Huus«. 

»Ei!«  udbrød  Peder,  idet  han  gik  hen  til 
Bænken  og  satte  sig  ved  Alvas  Side;  »det  er 
mig  næsten  til  Lise  at  fornemme,  at  han  kan 
blive  vred,  saa  meget  har  jeg  forundret  mig  over 
hans  store  Mildhed  og  Taalmod,  naar  jeg  hørte 
Hangvar  bruge  Mund  i  hans  Nærværelse  og  saae 

hans  gamle,    skurvede  Fader  tee  sig  som  Herre 
i  Lade  og  Stald«. 

»Faders  Langmodighed  mod  Tangvid  har 
sin  Aarsag«,  sagde  Alva,  idet  hun  langsomt  trak 
Naalen  og  Silketraaden  gjennem  Klædet,  »han 
har  engang  tilføiet  ham  en  stor  Krænkelse,  og 
da  brugte  han  Stigremmen,  maa  Du  troe!« 

»Fortæl  mig  derom!«  bad  Peder,  idet  hans 
Øine  hvilede  paa  hende  og  fulgte  hendes  Fingre 
i  deres  yndefulde  Bevægelser. 

»Gjerne  ,  svarede  Alva,  »om  Du  da  vil  see 
med  bedre  Øine  paa  denne  vor  gamle  tro  Tje- 
ner. Tangvid  har  en  Søster,  som  hedder  Sylvia; 
hun  blev  min  Fostermoder,  da  min  egen  kjære 
Moder  var  svag  og  ikke  selv  kunde  give  mig 
Die ;  men  hendes  Svaghed  tog  til"  med  Aarene, 
hvorfor  hun  med  min  Faders  Minde  lod  Sylvia 
faae  Nøglerne  og  staae  for  Huset,  og  dette  gjorde 
hun  med  saa  stor  Dygtighed  og  Redelighed,  at 
da  min  Moder  døde,  lod  Fader  hende  blive  i 
sin  Bestilling.  Jeg  var  da  ti  Aar;  jeg  mindes 
endnu  grant,  at  Fader  talte  Sylvia  bevægeligt 
til  og  sagde,  at  han  nu  ganske  lagde  Omsorgen 
for  sit  Huus  og  sine  Børn  i  hendes  Hænder  . 

Her  taug  Alva  bevæget  og  Peder  sagde: 

»Sine  Børn?     Har  Du  da  Sødskende?« 

Alva  nikkede. 

»Af  hvad  Aarsag«,  spurgte  Peder  videre, 
»hørte  jeg  dem  ikke  nævne  før?« 

»Ilde  er  det  at  røre  ved  aabne  Saar«,  sva- 
rede Alva ;  »men  dette  hører  med  til  min  Be- 
retning og  viid  da,  at  jeg  har  en  ældre  Søster, 
som  er  i  Solbjerg  Kloster  ved  Visby  som  Ung- 
søster; hun  vil  forsage  Verden;  hendes  Navn  er 
Ingrid;  og  en  usalig  Broder,  som  hendrager  sit 
unge  Liv  i  Sancte  Jørgens  Huus,  thi  han  har 
den  spedalske  Syge«. 

Hendes  Øine  stode  fulde  af  Taarer,  og  Stem- 
men svigtede  hende. 

»Det  smerter  mig  at  høre«,  sagde  Peder  i 
saa  medfølende  en  Tone,  at  Klangen  af  hans 
Røst  gjorde  Alvas  Hjerte  godt. 

»Han  hedder  Bent«,  vedblev  hun,  og  han 
er  saa  god  og  from  en  Dreng,  som  nogen  Tid 
saae  Dagens  Lys  og  satte  sin  Fod  paa  Guds 
grønne  Jord ;  men  hans  Ulykke  blev  Aarsagen 
til  Ingrids  Klostergang ;  thi  hun  voldte  den.  Hun 
tog  ham  en  Dag  med  til  en  af  vore  Naboer, 
hvor  der  var  en  spedalsk  Dreng,  og  Ingrid  tabte 
ham  af  Syne,  saa  han  legede  med  Drengen  og 
fik  Smitten;  dog  turde  hun  ikke  strax  aabenbare 
dette  for  Fader  . 

»Du  forglemmer  at  berette  om  Sylvia«,  sagde 
Peder,  som  vilde  lede  hendes  Tanker  bort  fra 
denne  sørgelige  Sag.  For  første  Gang  havde 
han  seet  Taarer  i  hendes  Øine ;  han  følte  Læng- 
sel efter  et  Smiil. 

»O    nei  ,    sagde    Alva,    »alt    dette    hænger 


58 

sammen  som  Ringene  i  en  Kjede.  Sylvia  stod 
for  Huset  i  fire  Aar  og  blev  en  anden  Moder 
for  mig.  Hun  var  kyndig  i  Meget  og  klogere, 
end  nogen  Kvinde,  jeg  har  kjendt.  Hun  kunde 
skrive  og  grifle  paa  en  Tavle,  og  det  lærte  hun 
mig«. 

»Da  evner  Du  mere  end  jeg«,  udbrød  Peder 
og  loe. 

»Hvad?«  udbrød  Alva,  »Du  er  Kjøbmand 
og  kan  ikke  føre  Pennen?« 

Peder  blev  rød,  men  fattede  sig  hurtigt  og 
sagde : 

»Naar  jeg  er  rig  nok  til  at  lønne  en  Skri- 
ver, hvi  skal  jeg  da  selv  gjøre  mig  Møie  der- 
med?« 

»Saa  bliver  Du  narret  og  bedraget«,  udbrod 
Alva,  og  han  fik  at  see  et  af  de  Smiil,  der  faldt 
som  Solstraaler  i  hans  Hjerte. 

»Da  lader  jeg  min  Skriver  hænge,  og  det 
veed  han«,  svarede  Peder. 

Da  loe  Alva,  uagtet  hun  ikke  tvivlede  om, 
at  han  mente  det  for  Alvor.  Forestillingen  om 
en  Tyv,  dinglende  i  en  Galge,  kyste  ikke  Da- 
tidens Mennesker  synderligt,  og  Alva  havde  selv 
engang  seet  det  Syn  ude  paa  Galgebjerget  ved 
Visby. 

>Nu  blev  hun  borte  for  os  atter,  denne 
Sylvia«,  sagde  Peder  muntert;  »ved  min  Helgen, 
jeg  begynder  at  troe,  at  hun  er  en  Troldkvinde!« 


59 

»Just  det  siger  Folket,  at  hun  er«,  svarede 
Alva,  idet  hun  lod  Syklædet  synke  i  sit  Skjød 
og  saae  tankefuldt  hen  for  sig;  »vidste  jeg  blot, 
hvor  det  er  fat  med  hende !  Nødigt  vil  jeg  troe, 
at  hun  skulde  være  i  Ledtog  med  den  Onde; 
jeg  havde  hende  dog  kjær,  mere  kjær,  end  den 
Moder,  jeg  fik  efter  hende!« 

Dette  sagde  hun  heftigt  og  blev  rød  i  sine 
Kinder,  mens  hendes  Øine  tindrede;  men  Peder 
saae  paa  hende  med  et  Smiil  og  sagde: 

»Jeg  forstaaer!  Fru  Gertrude  er  nidkjær  paa 
Alle  og  paa  Dig  formedelst  Din  Ungdom  og 
Fagerhed;  hun  taalte  da  ei  heller  Din  Foster- 
moder og  drev  hende  af  Gaarden,  ei  sandt?« 

>  Nei,  hvor  Du  er  klog!«  udbrød  Alva  og  lod 
see  sine  Smilehuller.  »Du  har  gjettet  det;  Syl- 
via og  hun,  de  stode  mod  hinanden  som  to 
haarde  Stene  i  en  Kværn  og  knuste  Alt,  som 
kom  imellem  dem.  Ingensinde  har  jeg  seet  min 
kjære  Fader  saa  mod  i  Hu,  som  i  de  Dage. 
Da  kom  det  op  saa  sært  beleiligt,  at  Sylvias 
Mand  havde  stjaalet  Korn  fra  Laden  og  solgt 
det;  Kunne  hedder  han,  det  Skrog.  Ikke  veed 
jeg,  om  det  forholdt  sig  saa,  men  Gertrude  svor 
derpaa,  og  nogle  af  hans  Medtjenere,  som  bare 
Nag  til  ham  og  Sylvia,  vidnede  imod  ham,  og 
da  brød  Stormen  løs.  Saa  kom  og  det  for  en 
Dag,  hvorlunde  Bent  havde  faaet  Smitten;  men 
Gertrude    gav  Sylvia  Skylden,    fordi   hun  havde 

ladet  det  ene  Barn  gaae  ud  med  det  andet.  Saa 
ophidset  blev  Fader  ved  alt  det,  Gertrude  hvi- 
skede ham  i  Øret,  at  han  foer  løs  paa  Kunne, 
pryglede  ham  næsten  til  Døde  og  jog  ham  og 
Sylvia  af  Gaarden;  og  da  Tangvid  foreholdt 
Fader  hans  Ilsindethed,  da  fik  han  samme  Be- 
komst og  vilde  sikkert  bleven  jaget  bort  som 
de  Andre,  hvis  ikke  Gertrude  havde  bedet  for 
ham;  og  siden  den  Dag  er  han  hende  hengiven 
med  Liv  og  Sjæl.  Det  Værste  var  dog  de  haarde 
Ord,  Fader  sagde  til  Ingrid.  Fuld  af  Anger  var 
hun  alt  før,  men  nu  blev  hun  heelt  sønderknust ; 
muligviis  havde  hun  og  anden  Hjertesorg«,  føiede 
Alva  langsomt  til;  »nok,  at  hun  tog  den  Beslut- 
ning at  forsage  Verden;  bliver  hun  den  tro,  da 
skal  hun  til  Vaaren  iklædes  og  blive  et  Lem  af 
de  hellige  Clarissers  Samfund«. 

Peder  taug  nogle  Øieblikke  og  sagde  derpaa: 
»Hvor  forunderligt!  Jeg  tænkte  som  saa, 
at  her  i  denne  Afkrog  af  Verden  var  det  heelt 
stille  og  dødt,  og  at  den  ene  Dag  gik  her  som 
den  anden  Aar  ud  og  Aar  ind;  men  nu  har  jeg 
erfaret  noget  Andet ;  ogsaa  her  i  disse  stille 
Skove  herske  Lidenskaberne,  og  Menneskene 
kives  og  bære  Nag  til  hverandre  . 

»Her  var  som  i  Paradiis,  mens  min  Moder 
levede«,  udbrød  Alva,  »hun  var  som  en  Fredens 
Engel;  men  Gertrude  ,  føiede  hun  heftigt  til, 
»negter  hende  al  Ære  i  Graven;  det  vide  vi,  thi 

hun  sagde  engang  nogle  onde  Ord  om  min  Moder, 
som  aabenbarede  hendes  sande  Sindelag ;  men 
hun  gjør  det  ikke  tiere.  Saa  vældigt  brød  Fa- 
ders Vrede  frem ,  at  hun  fik  Skræk  i  Blodet  og 
tier  nu ;  men  og  vi  Andre  maae  tie.  Jeg  vover 
ikke  mere  at  nævne  min  Moders  Navn,  men  hun 
lever  i  mit  Hjerte  og  i  min  Faders ,  kun  altfor 
meget  frygter  jeg,  og  ofte  er  det  paa  mine  Læber 
i  mine  Bønner  « 

»Jomfru  Alva  ,  sagde  Peder,  om  I  ellers 
værdiger  mig  Tillid  og  Fortrolighed,  da  tal  til 
mig  om  Eders  Moder!  Hvo  var  hun?  En  dansk 
Kvinde,  det  veed  jeg,  men  — » 

Da  loe  Alva,  skjøndt  hendes  Øine  stode  fulde 
af  Taarer. 

»Er  Du  nu  igjen  der  med  Dit  Jomfru  og  det 
I?  sagde  hun.  »Om  jeg  værdiger  Dig  Tillid? 
Du  er  jo  den  eneste  Ven,  jeg  haver.« 

Saa  blev  hun  blussende  rød  og  bøiede  sig 
over  det  Klæde,  hvorpaa  hun  baldyrede. 

»Jeg  Din  eneste  Ven!«  udbrød  Peder,  idet 
hans  Øine  lyste  af  Glæde;  »men  Din  Fader  da?« 
føiede  han  spørgende  til. 

»Siig  mig«,  spurgte  hun,  »havde  Du  en  god 
Fader?« 

Saa  meget  havde  nemlig  Peder  sagt  hende, 
at  baade  hans  Fader  og  Moder  vare  døde. 

»Ja«,  svarede  han,     min  Fader  var  mig  god.« 

»Men  forsøgte  han  aldrig  at  bruge  Tvang 
imod  Dig?     spurgte  hun. 

»Jo«,  svarede  Peder,  »det  kunde  vel  hænde; 
dog  var  hans  Mening  selv  da  god.« 

»Men  naar  Du  selv  i  det  Fald«,  spurgte  hun 
videre,  « fornam,  at  det,  hvortil  han  vilde  tvinge 
Dig,  var  til  din  Fordærvelse,  vendte  Du  ham 
ikke  da  Ryggen  og  tyede  til  en  anden  Ven: 

Peder  saae  hende  ind  i  Øinene  og  sagde : 

»Siig  mig,  Alva,  hvad  det  er  for  en  Sag, 
hvori  Din  Fader  vil  bruge  Tvang  imod  Dig?« 

Hun  sænkede  sine  Øine,  rødmede  dybt  og 
sagde  med  usikker  Røst: 

»Hvad  snakkede  jeg  der!  Jeg  kan  ikke  sige 
Dig  det;  bryd  Dig  ikke  derom;  det  er  Intet!« 

Saa  blev  der  nogle  Øieblikke  stille  i  Stuen, 
og  hendes  Naal  gik  hurtigt.  Omsider  sagde 
Peder : 

>Nu,  lad  os  da  tale  om  Din  Moder;  hvad 
var  hendes  Navn?« 

»Sophia«,  svarede  Alva.    . 

»Og  af  hvad  Slægt  var  hun?«  spurgte  han 
videre. 

»See  her  hendes  Bomærke«,  sagde  Alva  og 
rakte  ham  det  Klæde,  paa  hvilket  hun  just  havde 
syet  de  sidste  Sting;  »jeg  syer  det  paa  mine 
Lommeduge ,  enddog  Gertrude  siger ,  at  jeg  er 
en  Nar.« 

Peder  sad  med  Klædet  i  Haanden  og  saae 
studsende  paa  den  konstfærdigt  udførte  Stikning. 

I  Vaabenskjoldet  stod  paa  en  Bund  af  Sølv- 
traad  et  grønt  Gjærde  og  omkring  det  tre  røde 
Abilder.  To  væbnede,  og  løftede  Arme,  udgaa- 
ende  fra  Hjelmen,  holdt  en  Abild  mellem  de 
staalhandskede  Hænder. 

»Kjender  Du  det?«  spurgte  Alva  og  saae 
paa  ham  med  et  spændt  Blik. 

»Det  skulde  jeg  mene!«  udbrød  Peder;  »det 
er  de  Abildgaarders  Vaabenmærke.« 

Da  løi  min  gode  Moder,  Gud  signe  hende, 
dog  ikke?«  sagde  Alva  i  stor  Sindsbevægelse. 
»Hun  sagde,  at  af  den  Slægt  var  hun  kommen, 
men  ingen  vilde  troe  hende  uden  Fader;  er  det 
en  stor  Slægt,  som  Moder  paastod  den  at  være?« 

»Ja«,  svarede  Peder,  »der  findes  ikke  mange 
større  i  Danmark.  Guds  Kors,  dette  er  høist 
forunderligt!  Siig  mig,  hvor  gik  det  til,  at  Din 
Moder  kom  her  til  Gulland  og  blev  Din  Faders 
Hustru  ?< 

»Min  Farfader  kjøbte  hende«,  svarede  Alva; 
»som  Trældkvinde  kom  hun  til  vor  Gaard.  En 
tydsk  Skipper  kom  til  Visby,  det  er  nu  to  og 
tredive  Aar  siden ,  og  han  havde  med  en 
fager  Pige  paa  sexten  Aar.  Han  forte  hende 
til  Torvet  og  falbød  hende  der;  min  Farfader, 
gamle  Hans,  var  den  Dag  i  Staden,  saae  hende, 
blev   indtagen    i    hende   og    kjobte  hende  for  tre 

Mark  Sølv*) 5  det  var  min  Moder-,  men  selv  sagde 
hun,  at  Skipperen  var  en  Sørøver,  som  hed 
Rysse,  at  han  havde  voldført  hende  en  Dag,  da 
hun  færdedes  paa  Jagt  ved  Stranden  paa  sin 
Fødeø,  Fyn,  og  — « 

»Det  maa  være  hende,  udbrød  Peder,  »So- 
phie Tygesdatter:  om  hende  har  jeg  hørt;  de 
troede  hende  død.  omkommen  i  Bolgerne,  men 
aldrig  fandtes  hendes  Lig.  Hvorlunde  gik  det 
til,  at  Rysse  ranede  hende  ? 

»Jeg  veed  det  ei,  hun  talte  ingensinde  til  mig 
derom,  men  Sylvia  gjorde  det,  og  dengang  var  Moder 
alt  sygelig,  saa  jeg  ikke  turde  spørge  hende  selv; 
og  da  jeg  spurgte  Fader  derom,  brød  han  mig 
kort  af  og  sagde,  at  den  Sag  nu  helst  burde 
være  fortiet.     Hvad  veed  Du  derom,  o  fortæl!« 

»Kun  dette«,  svarede  Peder  at  hun  en  Dag 
med  sin  Fader ,  Hr.  Tyge ,  var  reden  fra  hans 
Gaard  Rødkilde  paa  Strandjagt  ved  Nakkebølle- 
Fjord.  Han  tabte  hende  af  Syne;  men  noget 
efter  kom  hendes  Hest  drivende  vaad  og  med 
tom  Saddel  tilbage.  De  troede  da,  at  hun  var 
reden  for  langt  ud  i  Stranden ,  falden  af  Sadlen 
og  druknet;  men  Rysse  maa  vel  have  været 
der  eller  hans  Folk  i  en  Baad,  udsendt  fra  hans 
Kravel,  og  da  ligget  der  og  luret  paa  Bytte. 
Nu,    han    har    faaet    sin    Straf,    den   Ugjernings- 

mand;  thi  Kong  Valdemar  lod  ham  gribe  og 
rette  ved  Ørekrog,  det  er  nu  fjorten  Aar  siden. 
Hans  Hoved  blev  sat  paa  en  Stage,  hans 
Lige  til  Advarsel  og  stod  der  længe;  jeg  har 
selv  seet  det  Døgningehoved,  og  fælt  grinte  det. « 
»Han  have  Tak  lige  fuldt  ,  sagde  Alva; 
»det  blev  min  kjære  Moder  til  Lykke.« 

»Og  uden  ham«,  føiede  Peder  til,  »var  Du 
aldrig  bleven  født.« 

Han  saae  paa  hende  med  et  ømt  Blik,  men 
hun  loe  og  sagde: 

»Det  vilde  være  en  svar  Ulykke,  den!  Da 
vilde  der  været  et  Kvindemenneske  mindre  i 
Verden ;  der  er  nok  af  dem,  og,  siger  min  Skrif- 
tefader, gamle  Hr.  Jakob,  kun  Ulykke  anrette  de 
fleste.  * 

»Skam  faa  den  hellige  Mand  for  slig  uchri- 
stelig  Tale, «  udbrød  Peder.  »En  dydig  Jomfru 
er  kosteligere  end  Rubin  og  Guld  og  al  anden 
Guds  Skabning;  og  hvad  angaaer  Rysse,  den 
Djævel,  da  siger  jeg,  at  han  bør  prises,  fordi  han 
vurderede  Din  Moder  saa  høit  og  bragte  hende 
uskadt  hertil.  Kommer  jeg  nogen  Tid  atter  til 
Ørekrog  og  finder  endnu  der  hans  Hjerneskal, 
i  hvilken  saa  snild  en  Sjæl  havde  til  Huse,  da 
lader  jeg  den  belægge  med  Guld;  men  fortæl, 
Alva,  hvor  det  gik  til,  at  Din  Fader  tog  Jomfru 
Sophia   til   Ægte;   thi   en    Trællekvinde    var   hun 

Valdemarstoget.  5 


66 

jo  bleven,  kan  end  ikke  Trældom,  paaført  ved 
Fangenskab,  fordærve  noget  Menneskes  Blod. 

»Det  holdt  haardt«,  svarede  Alva;  det  siger 
Sylvia ,  som  har  fortalt  mig  derom ,  thi  hun 
var  alt  dengang  her  paa  Gaarden  Vel  blev 
Moder  frigiven  lige  som  de  andre  Trælle  og 
Trællekvinder,  thi  al  Trældom  blev  i  de  Aar 
afskaffet ;  men  det  gjorde  hende  ikke  stort 
bedre  i  min  Farfaders  og  hans  Frænders  Øine. 
Hun  vilde  nu  draget  herfra  og  søgt  tilbage 
til  Sine  i  Danmark ,  men  da  skete  det ,  at  min 
Fader  bad  hende  blive  hans  Hustru,  og  hun  gav 
ham  sin  Tro;  thi  strax  da  hun  kom  her  til  Huse, 
og  hans  Øine  faldt  paa  hende,  fik  han  hende  kjær.« 

Peder  tænkte  i  sit  stille  Sind,  at  det  kunde 
han  forstaae ;  thi  han  havde  vel  her  for  sig  Sophia 
Tygesdatters  Afbillede. 

»Men<  ,  vedblev  Alva,  »min  Farfader  og 
Farmoder  og  alle  Frænderne  satte  sig  derimod. 
Endnu,  sagde  de,  havde  ingensinde  nogen  trælle- 
baaren  eller  frigiven  Kvinde  siddet  i  Høisædet 
her  og  ført  Nøglerne  ved  sit  Bælte  som  en  ret 
Hustru;  det  skulde  aldrig  skee.  De  vilde  ikke 
troe  hendes  Udsagn  om  hendes  Herkomst,  og 
hvad  angik  det  Klæde  med  Vaabenmærket.  hun 
havde  hos  sig,  da  hun  kom,  saa  kunde  hun  have 
stjaalet  det;  hun  var  neppe  Andet,  end  en 
Tyendekvinde. « 

»Hvor  kunde  de  tænke  det?     spurgte  Peder. 

»Hendes  hele  Adfærd,  ja  selv  hendes  Klæder 
maatte  jo  sige  dem  Andet  og  bestyrke  Sand- 
heden af  hendes  Udsagn.« 

»De  vilde  ikke  troe  det« ,  svarede  Alva. 
»Ugjerne  see  Odelsbønderne  her  det,  at  en  af 
deres  tager  en  Fremmed  til  Hustru;  og  saa  var 
der  Et  endnu. 

»Hvilket?«   spurgte  Peder,  da  hun  taug. 

»Nu«,  sagde  Alva,  idet  hun  blev  rød  i 
Kinderne  og  saae  ned  for  sig,  »de  havde  udseet 
en  anden  Hustru  til  min  Fader,  Ragnhild  Niels- 
datter paa  Rangvaldsgaard.« 

»En  Frænke  af  min  gode  Redningsmand 
Olaf?«   spurgte  Peder. 

»Ja,  hans  Faster  ,  svarede  Alva  og  saae 
op  med  et  usikkert  Blik. 

»Hør«,  udbrød  Peder,  det  tyktes  mig  sært, 
saa  faatalende  og  mut  Olaf  Rangvald  var,  da 
han  forgangen  Dag  gjestede  os.  Hvormed  kan 
jeg  vel  have  krænket  ham?« 

»Hvor  kan  jeg  vide  det?«  sagde  Alva  og 
saae  halvt  forvirret  til  Siden.  »Men  hør  nu, 
hvorlunde  det  siden  gik  min  Moder.  Hun  havde 
faaet  min  Fader  inderlig  kjær  og  vilde  ikke 
svigte  ham;  han  var  bleven  hende  mere  dyrebar 
end  Frænder  og  Fædreland,  hvorfor  Farfader, 
fortørnet  over  hendes  Fripostighed,  som  han 
kaldte  det,  og  over  min  Faders  Stivsind,  viste 
hende  af  Gaarde;   men  Gervid   tog  hende  til  sig 

paa  Gunildsgaard ,  og  fra  den  Dag  af  bleve 
Gervid  og  Fader  Venner  til  Døden.  Gervids 
Hustru  Birgitte  tog  min  Moder  under  sin  Be- 
skjærmelse  og  fik  mange  onde  Ord  derfor.  Først 
da  Farfader  var  død,  stod  Brylluppet,  og  Fader 
hjemførte    sin  Hjertenskjær  som  sin  Hustru.« 

»Og  saa  glemte  hun  ganske  sine  Frænder 
og  sit  Fædreland?«   spurgte  Peder. 

»Nei  ingenlunde«,  svarede  Alva:  »men  hun 
var  uden  Ærgjerrighed ,  blid  og  fredelskende, 
og  dertil  nu  lykkelig.  Naar  min  Fader  talte  om 
at  drage  til  Danmark  for  at  faae  det  opklaret 
om  hendes  Herkomst,  da  bad  hun  ham  lade  det 
fare.  Selv  blev  hun  snart  sygelig  og  kunde 
ikke  drage  med;  hun  vilde  ikke,  at  han  ved 
den  lange  Reise  skulde  udsætte  sig  for  Fare, 
og  saa  fjendsk  var  vor  Slægt  hende,  at  hun 
ikke  turde  blive  alene  tilbage.  Hun  var  og 
blev  i  vore  Frænders  og  Kyndinges  Øine  aldrig 
Andet  end  en  Trællekvinde ;  og  derom  var  det 
at  Gertrude  mindede  Fader,  da  han  en  Dag  mod 
Sædvane  satte  hende  noget  haardt  i  Rette.  — 
Tænk  ikke«,  sagde  hun,  »at  Du  kan  tale  til 
mig,  som  Du  vel  har  talet  til  Din  første  Hustru; 
ikke  er  jeg  nogen  Trællekvinde.« 

Peder  taug  nogle  Øieblikke,  hensunken  i 
Tanker;  derpaa  sagde  han: 

»Jeg  nærer  ikke  mindste  Tvivl  derom,  at 
Din   Moder  jo    var    Sophia   Tygesdatter;    og   nu 

vil  jeg  give  Dig  sikker  Kundskab  om  hendes 
Slægt.  Hendes  Fader,  Tyge  Tygesen,  var  en 
Søn  af  Tyge  Lauridsen  til  Margaard  og  Rød- 
kilde i  Fy  en  og  Kong  Erik  Menveds  Kammer- 
svend; men  det  gik  ham  som  alle  hans  Brødre; 
de  gjorde  fælleds  Sag  med  de  Fredløse,  som 
havde  myrdet  Konges  Fader,  Erik  Glipping«. 

»Jeg  kjender  Visen  om  Drabet  i  Finderup 
Lade  og  Marsk  Stig«,  udbrød  Alva.  »Moder 
sang  den  engang  for  os.« 

»Nu  lille  Jomfru«,  sagde  Peder,  »med  denne 
Kongemorder  er  Du  i  Slægt;  hans  Blod  flyder 
i  Dine  Aarer;  men  det  er  de  Hviders  Blod,  det 
ædleste  i  Danmark,  og  Æten  er  den  mægtigste 
næst  Kongens.  Tyge  Abildgaards  Hustru,  Din 
Mormoder,  det  var  Sophie  Andersdatter  Hvide, 
unge  Marsk  Stigs  Søster.« 

»Havde  min  Moder  Sødskende?«  spurgte 
Alva. 

»Ja«,  svarede  Peder,  »tvende  Søstre  men 
ingen  Brødre,  Margrethe,  som  blev  gift  med 
Jens  Mikkelsen,  men  de  ere  baade  døde,  hvor- 
imod den  anden  Søster,  Kirstine,  end  lever 
med  sin  Huusbonde,  som  er  Hr.  Evert  Molteke 
til  Torbenfeldt.« 

»Det  kunde  lyste  mig  at  lære  dem  at 
kjende!«  udbrød  Alva  med  blussende  Kinder; 
men  hun  fattede  sig  og  føiede  til:  dog  ikke 
for  Ærens  Skyld.     Fader  er  saa  god  Mand  som 

nogen  og  vor  Æt  gammel.  Fra  Høvdingen 
Eskild,  som  for  mere  end  tvende  Aarhundreder 
siden  levede  her,  regne  vi  vor  Herkomst.  Han 
byggede  dette  Huus,  ja,  hvad  mere  er,  han 
byggede  vor  Kirke  og  gav  Sognet    dets  Navn.« 

Peder  saae  paa  hende  i  stor  Sindsbevægelse, 
men  der  kom  ikke  et  Ord  over  hans  Læber. 
Da  sagde  Alva: 

»Men  siig  mig  ,  hvorlunde  kom  min  Moders 
Frænder  fra  det,  at  de  gjorde  Oprør  mod  Kon- 
gen?« 

»Din  Moders  Farfader,  Hr.  Tyge  Lauridsen 
og  alle  hans  Brødre,  de  bleve  dømte  fra  Liv  og 
Gods  og  maatte  flye  af  Riget ;  men  de  vare 
Hertug  Christoffers  Mænd,  thi  han  var  i  Strid 
med  sin  Broder,  Kong  Erik  Menved;  og  da 
han  var  dod  og  Christoffer  blev  Konge ,  da 
vendte  Abildgaarderne  tilbage  og  kom  atter  til 
Ære  og  Gods.« 

»Det  huer  mig  dog  ikke  ret«,  sagde  Alva, 
»at  de  tjente  den  Konge;  thi  om  ham  gaaer 
det  Sagn,  at  han  vår  en  Usselryg,  ligesom  vor 
Kong  Birger,  der  havde  Kong  Eriks  Søster  som 
Erik  havde  Birgers,  den  usalige  Ingeborg,  hvis 
Børn  alle  døde.  Om  hende  fortalte  Moder  og 
om  meget  Andet  i  Danmark,  naar  vi  om  Af- 
tenen sad  ved  Ildstedet;  og  da  greb  hun  sin 
Luth  og  kvædede  danske  Viser  for  os.« 

Peder  syntes  atter  langt  borte,  men  vaag- 
nede  af  sin  Drøm,  da  Alva  taug  og  sagde: 

»Kong  Volmer,  som  nu  hersker  i  Danmark, 
han  er  ingen  Usselryg,  lid  derpaa!  Din  Moders 
Slægt  er  ham  kjær,  fordi  dens  Mænd  vare  hans 
Faders  troe  Tjenere  —  begriber  Du  det?« 

»O  ja«,  svarede  Alva;  »dog  kan  det  være 
mig  lige  godt,  enten  han  elsker  eller  hader 
dem,  hvem  jeg  vel  aldrig  faaer  at  skue,  end 
mindre  Kong  Volmer  selv.« 

Pludseligt  vendte  hun  sig  mod  Peder  og 
sagde : 

»Men  hvorfra  veed  Du  dog  alt  dette,  Du, 
som  er  en  Flamlænder?« 

Peder  saae  paa  hende  med  et  listeligt  Blik 
og  svarede: 

»Nu,  jeg  er  saare  vel  kjendt  i  Danmark. 
Som  jeg  alt  har  sagt  Din  Fader,  jeg  har 
Frænder  der.« 

Alva  saae  paa  ham  med  et  tvivlende  Blik. 
Endelig  spurgte  hun: 

Tør  jeg  berette  Fader,  hvad  Du  i  Dag  har 
fortalt  migr«: 

»Helst  ikke«,  svarede  Peder  hurtigt  og  løf- 
tede afværgende  Haanden. 

»Du  dølger  noget  for  os«,  sagde  hun;  »nø- 
digt vilde  jeg  mistroe  Dig.« 

Da  gik  der  en    Skygge   over   hans    udtryks- 

fulde    Aasyn,    og    huns   Blik    formørkedes;    men 
det  klaredes  igjen,   og  han  sagde: 

»Jeg  er  Din  Faders  fuldtro  Ven,  og  det  vil 
jeg  forblive,  i  hvor  det  ellers  gaaer.« 

»Det  maa  jeg  vel  troe!«  ubrød  hun.  Hvor 
skulde  det  gaae  til,  at  Du  blev  hans  Fjende? 
Men  jeg  forstaaer  —  Du  tænker,  at  jeg  er  et 
Barn,  som  ikke  kan  tie,  og  hvem  Du  ikke  tør 
vise  Tillid. 

Idet  hun  sagde  dette,  gjorde  hun  et  stolt 
Kast  med  Hovedet,  saa  at  Perlerne  i  hendes 
Haarbaand  lysnede  i  Ildens  Skjær,  thi  Dagslyset 
var  ved  at.  svinde,  og  Mørket  faldt  paa;  men 
han  sukkede ,  da  hun  fortørnet  vendte  sig  fra 
ham. 

»Du  vilde  neppe  takke  mig  derfor,  om  jeg 
fortroede  mig  til  Dig«,  sagde  han  med  dæmpet 
Røst  og  saare  alvorsfuldt. 

»Har  Du  havt  Modgang,  er  Du  i  Ulykke? 
Kom  Du  hertil  som  Flygtning?« 

Hun  gjorde  ham  disse  Spørgsmaal  hurtigt, 
idet  hun  vendte  sig  imod  ham  og  saae  ham 
ind  i  Øinene.  Hendes  Blik  var  forskende,  men 
lyste  derpaa  som  en  Flamme  og  hensnieltede 
tilsidst  i  Ømhed.  Det  ramte  ham  dybt  i  Hjertet 
som  en  Pilsodde,  der  gaaer  igjennem  en  Ring- 
brynjes faste  Jernvæv.  Han  kunde  ikke  møde 
det;  han  slog  sine  Øine  mod  Gulvet,  og  Farven 
veg  af  hans  Kinder. 

»Giv  mig  dog  Svar!«   sagde  hun  heftigt. 

»Frist  mig  ikke«,  sagde  han  omsider.  »Snart 
drager  jeg  vel  herfra,  og  kun  Gud  Herren  veed, 
om  og  hvorledes  vi  atter  ville  mødes;  men 
skulde  det  skee,  da  lad  mig  være  for  Dig  som 
en  Fremmed. 

Hun  saae  paa  ham  med  et  forundret  og 
sorgfuldt  Blik,  og  Taarer  stod  hende  i  Øinene. 

Kan  jeg  blive  som  en  Fremmed  for  Dig?« 
spurgte  hun;  »o,  jeg  vil  aldrig  glemme  Dig!« 

Han  greb  hendes  Haand,  og  hun  lod  ham 
villigt  tage  den;  men  da  han  fornam  Trykket 
af  den  og  saae  ind  i  hendes  Øines  Dyb,  skjøn- 
nede  han,  at  hun  var  hans,  og  at  hendes  Skjebne 
var  lagt  i  hans  Hænder. 

Og  dog  turde  han  ikke  gribe  til.  Han  tø- 
vede med  at  udtale  det  afgjørende  Ord  og  be- 
segle Pagten;  men  dermed  var  det  gunstige 
Øieblik  for  den  Gang  sluppen  ham  af  Hænderne ; 
thi  der  lød  Fodtrin  og  Lyden  af  Røster  paa 
Trappen. 

»Fader  er  kommen«,  sagde  hun,  og  de  fløj 
fra  hinanden,  mens  han  drog  et  dybt  Suk,  som 
om  han  var  vaagnet  af  en  skjøn,  men  farlig 
Drøm. 


FJERDE  KAPITEL. 


AANDERØSTER. 

LLt  Par  Dage  efter  sad  Gertrude,  støttet  af 
Puder,  i  sin  Hyndestol  ved  Kaminen  i  Storstuen, 
som  vedvarende  til  Ære  for  Husets  Gjest  blev 
benyttet  til  Dagligværelse. 

Hans  var  nede  i  Laden,  og  Gertrude  havde 
uden  mange  Omstændigheder  sendt  Alva  over 
i  Sovehuset  og  sat  hende  til,  hjulpet  af  Estrid, 
at  bøde  paa  nogle  Sengebolstre,  som  vare  bri- 
stede. 

Hun  havde  altsaa  Peder  Arnoldsøn  for  sig 
selv,  og  det  havde  hun  i  Dage  sukket  efter, 
dog  ikke  blot  af  Længsel  efter  hans  Selskab; 
thi  kort  før  hun  lagde  sig,  havde  hun  faaet  en 
Formodning  om,  hvad  det  var,  der  fængslede 
ham  og  hindrede  ham  i  at  drage  videre  til 
Visby,  og  nu  brændte  hun  af  Utaalmodighed 
efter    at    gribe    ind    og    sønderrive    det   Garn ,  i 

hvilket  efter  hendes  Mening  hendes  snilde  Stif- 
datter  havde  fanget  deres  fælleds  Ven. 

Dog  tilstod  hun  ingenlunde  for  sig  selv,  at 
der  laae  Lidenskab  eller  Hevngjerrighed  i  dette 
Skridt ;  hun  opfyldte  blot  sin  Pligt  som  Moder 
og  gjorde  det  efter  sin  egen  Mening  endda 
skaansomt;  thi  hvis  hun  var  gaaet  til  sin  Ægte- 
fælle om  den  Sag,  da  vilde  der  ligget  et  Huus, 
og  Peder  Arnoldsøn  vilde  neppe  bleven  mange 
Dage  ældre  paa  Gaarden;  men  det  var  rigtig- 
nok det,  hun  tillige  vilde  forhindre.  Han  skulde 
blive,  men  hun  vilde  have  ham  for  sin  egen 
Mund. 

Hun  var  ikke  syg  mere,  men  gjorde  dog 
det  meest  Mulige  ud  af  den  Smule  Træthed, 
Feberen  havde  efterladt.  Hun  sad  og  saae  med 
et  smægtende  Blik  paa  Peder,  som  stod  foran 
hende,  med  Ryggen  til  Kaminilden. 

»Nu  vil  I  snart  vorde  helt  karsk,  Fru  Ger- 
trude ,  sagde  han  med  et  artigt  Smiil.  »Roserne 
komme  igjen  paa  Eders  Kinder.« 

»Hvad  Magt  ligger  derpaa?«  spurgte  hun 
spodsk  smilende.  »Skulle  vi  blive  ved  den 
skjønne  Lignelse,  da  vil  jeg  sige,  at  der  findes 
yngre  og  friskere  Roser  paa  Gaarden ,  hvilke  I 
hellere  beskuer.« 

Peder  tabte  ganske  Fatningen  ved  dette 
ligefremme  Angreb  og  blev  den  kjække  Frue 
Svar  skyldig. 

»Jeg  veed« ,  vedblev  hun,  »at  I,  mens  jeg 
var  bunden  til  Sengen  og  min  Stifdatter  ikke 
under  min  Tugt,  har  tilbragt  lystelige  Timer,  ja 
Dage,  alene  i  Selskab  med  hende,  og  deri  har 
I  handlet  uret;  enddog  jeg  tilstaaer,  at  hun  er 
den  meest  Skyldige ;  thi  hun  burde  været  saa 
ærbar  at  tilkalde  en  af  Pigerne  og  givet  hende 
nogen  Haandgjerning.  Ved  Guds  Moder,  slige 
Friheder,  som  Alva  tager  sig,  ere  ukjendte  i 
Christenheden,  og  ingensinde  havde  jeg  eller  nogen 
af  mine  Jevnlige  i  vor  Ungdom  slig  Frispas;  men 
det  volder  hendes  Faders  store  Svaghed.  Han 
er  som  et  Barn  i  hendes  Hænder,  mens  det  burde 
være  omvendt.« 

Den  lange  Tale  gav  Peder  Tid  til  at  fatte  sig. 

»Jomfru  Alva«,  svarede  han,  »er  Ærbarheden 
selv;  og  jeg  haaber,  at  I  ikke  tiltroer  mig  onde 
Hensigter.  Ved  min  Helgen,  hendes  Uskyld  og 
hendes  Hjertes  Reenhed  indgyde  mig  Ærefrygt.« 

Da  loe  Gertrude  og  sagde: 
Ved  Sancte  Gjertrud,  min  egen  gode  Hel- 
geninde, I  taler  Eders  Dames  Sag  som  var  I 
en  ung  Ridder,  der  nylig  havde  vundet  Guld- 
sporerne. Jeg  misunder  den  Jomfru,  I  engang 
hjemfører,  om  I  da  er  utrolovet?« 

»Jeg  er  saa  ,  svarede  Peder  i  en  skarp  Tone 
»og  ikke  for  at  vinde  en  Fæstemø  drog  jeg  til 
Gulland.« 

»Nu«,  sagde  Gertrude,  »her  i  Eskelhem  Sogn 

finder  I  visselig  ingen,  som  vilde  være  Eder 
værdig.  Alva  er  god  paa  sin  Viis,  men  dog 
forundrer  det  mig,  at  en  forfaren  Mand  som  I, 
der  maa  have  havt  megen  Omgang  med  forstan- 
dige og  høviske  Kvinder,  har  kunnet  finde  Tid- 
kort ved  at  sladre  saa  meget  med  en  slig  lille 
Gaas,  som  hende. 

Peder  var  en  forfaren  Mand,  mere  øvet 
maaskee  i  Tidsalderens  Rænker,  end  ønskeligt 
var.  Han  begyndte  at  forstaae  Sagernes  Stilling 
og  styrede  sin  Kaas  derefter. 

»Kjære  Frue  ,  sagde  han,  »Eders  Selskab 
er  mig  i  Sandhed  dyrebart  og  vilde  være  den 
lyksaligste  Tidkort  endogsaa  for  bedre  Mænd, 
end  mig;  men  siig  mig  dog  —  da  I  laae  syg 
og  Eders  Husbond  idelig  færdedes  ude,  ja  til- 
sidst  helt  drog  bort,  med  hvem  skulde  jeg  vel 
saa  her  forkortet  mig  Tiden,  uden  med  Eders 
gode  Stifdatter?« 

Efter  Udtrykket  i  Gertrudes  skarpe,  graae 
Øine  at  dømme,  var  den  lille  Dosis  Sukkergodt 
ikke  tilstrækkelig  til  at  formilde  hende.  Hun 
forholdt  sig  taus,  og  Peder  føiede  da  til: 

»Men  jeg  indseer,  at  jeg  har  dvælet  her 
for  længe;  en  Gjest  skal  takke  af,  naar  han  er 
kjærest;  jeg  bør  snarest  bryde  op  og  drage 
herfra. « 

»Man  bør  saa  lidt  nøde  en  Gjest  til  at  bie, 
som  til  at  gaae,«   svarede  Gertrude,  idet  hendes 

Blik  ufravendt  hvilede  paa  ham;  men  i  dette 
Fald  er  der  Aarsag  til  at  spørge:  hvor  agter  I 
at  drage  hen?  Vil  I  ligge  ude  i  Visby  og  tære 
Eders  Penge  der?  I  maa  da  selv  bedst  vide,  at 
nu,  da  vi  ere  ved  December,  gaaer  ingen  Skip- 
per mere  til  Søes ;  det  skulde  da  være,  at  I 
vilde  veie  ham  op  med  Sølv  og  give  ham  over 
al  Maade  høi  Hyre.« 

Det  vidste  Peder  naturligviis ;  thi  uden 
Kompas,  som  dengang  ikke  kjendtes  og  med 
Datidens  smaa  Fartoier,  krøb  Skipperne  selv  i 
den  lyse  Aarstid  langs  Kysterne  og  vovede  sig 
ikke  uden  Nødvendighed  ud  paa  det  aabne  Hav; 
men  i  den  mørke  og  stormfulde  Vintertid  var 
der  slet  ikke  Tale  derom. 

»Men  det  maa  vel  og  have  været  Eders 
Hensigt  ,  tilføjede  Gertrude ,  »at  overvintre  her 
paa  Gulland,  saa  seent  paa  Aaret  I  drog 
herop?« 

»Det  var  det  dog  ikke«,  svarede  Peder; 
»jeg  havde  sluttet  Akkord  med  Bernhard  Reper 
om  at  tøve  i  Visby  en  Uge  eller  to  og  da 
skibe  derfra.  Seent  kom  vi  i  Tanker  om  at 
hente  det  Graaværk,  som  dog  maatte  haves 
inden  Vinteren;  men  en  modig  Skipper  var 
Bernhard ;  han  foer  stedse  senere  paa  Aaret 
end  nogen  Anden.« 

Han  saae  til  Siden,    mens    han  sagde  dette, 

undvigende  det  forskende  Blik,  som  ikke  veg 
fra  ham. 

»Nu«,  sagde  Gertrude  i  en  blidere  Tone  og 
idet  hendes  Blik  mildnedes,  »forbliv  hos  os, 
saalænge  det  behager  Eder ;  til  Staden  kan  I 
jo  komme,  hvad  Dag  i  begjærer. 

»Tak,  kjære  Frue«,  svarede  Peder,  idet 
han  høvisk  bøiede  sig,  »om  Eders  Huusbond 
da  ikke  er  led  ved  mig  nu?  Dog  tør  jeg  neppe 
dvæle  længe.« 

»Min  Huusbond«,  sagde  Gertrude,  »vil  gjerne, 
hvad  jeg  vil.  Dog  har  han  jo  i  denne  Sag 
selv  viist  mig  Veien,  og  I  kan  da  ikke  være  i 
Tvivl  om  hans  venlige  Sindelag  mod  Eder. 
Prøv  det  da  en  Stund  endnu  hos  os.  Desuden«, 
føiede  hun  til,  »forestaar  ret  snart  en  Glædens 
Tid  med  megen  Gammen.« 

»I  mener  Julehøitiden?«  spurgte  Peder.  »Nu, 
det  kunde  være  lysteligt  nok  for  mig  at  drikke 
Juleøllet  hos  Eder;  men  der  er  dog  et  Stød  til.« 

Gertrude  foldede  Armene  over  Brystet,  saae 
ham  smilende  ind  i  Ansigtet  og  sagde: 

;Nei,  jeg  tænkte  ikke  paa  Jule-  men  paa 
Fæstensøl ;  jeg  sigtede  til  et  Trolovelsesgilde, 
som  snarest  skal  staae;  thi  viid,  at  min  Stifdatter 
alt  fra  Vuggen  af  har  været  bortlovet  til  Olaf 
Rangvald.« 

Peder,    som   havde    vendt   sig  fra  hende  og 

givet  sig  til  at  sysle  med  Ilden,  lod  Ildrageren 
falde  og  saae  brat  op. 

»Ei«,  udbrod  Gertrude,  stedse  endnu  smilende, 
»forundrer  den  Tidende  Eder? 

Peder  var  bleg  om  Kind,  og  hans  Øine 
funklede. 

»Ja«,  svarede  han  heftigt,  »og  hvad  mere 
er,  den  forarger  mig.  Uchristeligt  har  det 
stedse  tykkedes  mig  at  være,  naar  Forældre 
egenmægtigt  sluttede  en  slig  Pagt  og  knyttede 
Børn  sammen,  som  lege  med  Rangle  og  hver- 
ken vide  eller  forstaae,  hvad  der  gjøres  med 
dem.  Dog«  føiede  han  til,  idet  han  fattede  sig, 
»den  Sag  rager  jo  ikke  mig.« 

»Just  det,  jeg  tænkte,  da  I  saa  tog  paa 
Vei«,  svarede  Gjertrude  i  en  skarp  Tone,  »und- 
tagen«, tilføiede  hun  med  spydig  Artighed,  »i 
saa  Maade,  at  det  kunde  være  Eder  en  Glæde, 
som  det  vil  være  os  en  Ære,  om  I  vil  være 
nærværende  ved  Gildet.« 

»Jeg  takker«,  svarede  Peder  med  høflig 
Kulde,  »men  det  lader  sig  neppe  gjøre;  jeg 
maa  først  op  til  Visby.« 

»Ei,  hvor  stort  Hastværk  I  der  fik  med 
Et«,  udbrød  Gertrude.  »Dog  vil  jeg  ikke  strax 
give  Evret  op  •  thi  nødigt  miste  vi  Eder ;  og 
jeg  vil  da  forsøge  at  mildne  Eders  christelige 
Vrede.  Det  tykkes  mig  nemlig,  at  naar  slig 
Trolovelsespagt   aftales    mellem  Frænderne   i   de 

Tanken  og  have  Stunder  til  at  blive  fortrolige 
med  den,  saa  og  til  at  lære  hinanden  at  kjende. 
Langt  værre  tykkes  mig  en  Trolovelse  at  være, 
som  fuldbyrdes  i  Hast  og  uden  Kjendskab  til 
hinanden,  ja  som  det  stundom  skeer,  fornem- 
melig mellem  fyrstelige  Personer,  endogsaa  uden 
at  Brudgom  og  Brud  have  staaet  Ansigt  til  An- 
sigt med  hinanden.  I  det  andet  Fald  have 
de  Unge  dog  Tid  og  Leilighed  til  Indsigelse, 
om  de  ikke  hue  hinanden;  men  en  saadan  er 
ikke  bleven  gjort  af  nogen  af  Parterne.  Olaf 
elsker  Alva  oprigtigt,  og  hos  hende  findes  ingen 
anden  Modvillie  uden  den,  der  maa  ventes  af  et 
iorkjælet  Barn,  som  ugjerne  mister  sin  Frihed 
og  drager  af  Hjemmet.« 

Peder  stod  og  stirrede  paa  hende,  men  han 
hørte  ikke  meget  af  den  lange  Tale,  uden  det 
Sidste  om  Alvas  Modvillie.  Nu  var  Skjællene 
faldne  fra  hans  Øine;  nu  forstod  han  Meningen 
af  Alvas  Tale  om  den  Tvang,  selv  en  god 
Fader  kan  øve  mod  sit  Barn,  og  at  dette  da  kunde 
nødsages  til  at  tye  til  en  anden  Ven;  og  hun 
havde  sagt  til  ham:  Du  er  den  eneste  Ven,  jeg 
haver ! 

»Alva«,  vedblev  Gertrude,  »er  saa  og,  paa 
nogen  Egensindighed  nær,  en  god  Pige  og  vil 
ikke  for  en  Nykkes  Skyld  bedrøve  sin  Fader; 
thi  det  vil  jeg  sige  Eder,  at  dette  Giftermaal  er 

saa  at  sige  en  Æressag  for  ham.  Han  har  no- 
get der  at  gjøre  godt,  al  den  Stund  han  som 
en  Taabe  vragede  Olafs  Faster  Ragnhild  og  tog 
en  usselig  Trællekvinde  — .« 

»Jeg  veed  det«,  faldt  Peder  utaalmodigt  ind. 

»Ei,  ei!«  udbrød  Gertrude.  »Da  maa  Alva 
have  fortalt  Eder  derom,  thi  hendes  Fader  rører 
visselig  ikke  ved  den  kildne  Sag.  O,  jeg  for- 
staaer«,  vedblev  hun,  idet  hendes  Stemme  ry- 
stede en  Smule,  »I  har  Jomfruens  Fortrolighed. 
Har  hun  klaget  sin  Nød  for  Eder?« 

Peder  saae  hende  fast  i  Øinene  uden  at 
svare. 

»Nu«,  sagde  Gertrude,  »det  gjør  hverken 
fra  eller  til.  Sagen  er  gjort  af;  Olaf  talte  med 
Hans  derom  forgangen  Dag,  da  han  var  her. 
Der  fattes  blot  Et,  at  beramme  Dagen,  men 
Alva  bad  om  Henstand,  og  hendes  Fader  var 
svag  nok  til  at  give  hende  en  liden  Frist.  Dog 
ere  vi,  min  Huusbond  og  jeg,  blevne  enige  om 
nu  at  gjøre  Sagen  kort  af  og  beramme  Dagen 
for  hende ;  og  det  maa  blive  en  af  de  første,  at 
Gildet  kan  staae  forinden  Advent-Fasten,  som 
hos  os  er  en  Fredstid  uden  al  verdslig  Handel«. 

Peder  skjønnede,  at  det  var  paa  Tiden  at 
sige  Noget,  og  han  længtes  efter  at  komme  af 
Stuen. 

»Jeg  takker  Eder,  kjære  Frue«,  sagde  han, 
»for  den  Underretning,  I  har  givet  mig!     Jeg  har 

Godhed  for  Jomfru  Alva  og  tager  stor  Deel  i 
hendes  Skjebne.  Jeg  tager  da  imod  Eders  ven- 
lige Indbydelse  og  vil  afvenfe  Trolovelsesgildet, 
selv  om  det  ikke  skulde  gaae  saa  fort  med  at 
faae  det  sat  i  Værk,  som  det  maa  ønskes.  Ved 
min  Helgen,  gjerne  faster  jeg  en  Stund  for  at 
faae  see  saa  skjøn  en  Fæstekone  som  Alva  Hans- 
datter i  sit  Smykke«. 

Saa  gik  han ;  men  Tonen,  hvori  han  talte, 
var  tvetydig,  og  hans  Øine  skøde  Lyn. 

Gertrude  sank  tilbage  i  Puderne,  knyttede 
Haanden  og  udbrød: 

»Forbandet  være  han,  den  Galgenfugl!  Hvo 
mon  han  er?  Jeg  tænker  en  Landstryger  og 
formummet  Skjelm«. 

Thi  hun  skjønnede,  at  hun  havde  tabt  Slaget, 
og  Kilden  til  hendes  Forbittrelse  var  ikke  blot  den 
Krænkelse,  det  maatte  være  for  hende,  at  hen- 
des personlige  Fortrin  Intet  havde  formaaet  over 
denne  indtagende  Fremmede;  thi  hvor  nidkjær 
hun  end  var  paa  Alva,  saa  var  hun  dog  af  Na- 
turen mere  magtsyg  og  gjerrig,    end  elskovssyg. 

Baade  Sylvia  og  Ingrid  havde  hun  fordrevet ; 
kun  Alva  var  endnu  tilbage  som  en  Hindring 
for  hendes  Eneherredømme  paa  Gaarden.  Bort 
skulde  hun ;  men  hun  bed  sig  nu  fast  i  den  Fore- 
stilling, at  Peder  Arnoldsøn  havde  Planer  med 
Alva,  at  han  som  Dattermand  vilde  forsøge  at 
faae    fast  Fod    paa  Gaarden    og   derved  komme 

til  en  Velstand,  som  han  vel  ikke  besad.  Alt 
hvad  han  havde  sagt  om  at  reise,  var  neppe 
Andet  end  Mundsveir  og  blot  fremført  for  at 
stikke  hende  Blaar  i  Øinene. 

Han  maa  herfra!  Jeg  skal  vide  at  mage  det 
saa,  at  denne  Aftens  Nadvere  bliver  den  sidste, 
han  æder  hos  os! 

Med  den  Beslutning  reiste  hun  sig  og  gik 
for  at  søge  sin  Huusbond  op. 

Men  Peder,    som    hurtigt   var  gaaet  ned  ad 

Vindeltrappen,  løb  i  Indgangsdøren  lige  paa  Alva. 

»Jeg  veed  Alt«,    sagde   han  hurtigt  og  med 

dæmpet    Røst    til    hende.        »Siig    mig,    har  Du 

Olaf  Rangvald  kjær,  eller  er  han  Dig  imod? 

»Paa  ingen  Viis« ,  svarede  hun  rødmende, 
»han  er  mig  fra  Barndommen  af  en  dyrebar 
Ven«. 

»Nu  ,  sagde  Peder  i  en  mistrøstig  Tone, 
»saa  er  jo  alt  vel!« 

»Nei«,  svarede  Alva,  »thi  hans  Hustru  ønsker 
jeg  ikke  at  vorde;  paa  den  Viis  har  jeg  ham 
ikke  kjær«. 

»Ei!<  udbrød  Peder,  idet  hans  Blik  klaredes. 
»Du  saae  da  gjerne,  at  det  Fæstensgilde,  som 
staaer  for,  blev  gjort  til  Intet?« 

»Men  det  er  utænkeligt«,  svarede  Alva;  »de 
ville  tvinge  mig,  og  nødigt  gjør  jeg  Fader  den 
Tort  og  handler  ham  imod«. 

»Alva«,  sagde  Peder,   idet  han  greb  hendes 

Haand,  »Da  kaldte  mig  forgangen  Dag  Din  Ven 
og  sagde,  at  jeg  er  den  eneste,  Du  haver.  Nu 
siger  Din  Ven:  byd  og  befal  over  mig!  Hvad 
er  Din  Villie  —  skal  jeg  blive,  tale  Din  Sag  for 
Din  Fader  og  være  Dig  et  Skjold  mod  Din 
haarde  og  falske  Stifmoders  Vrede,  eller  skal 
jeg  byde  Dig  Farvel  og  drage  bort?  Lyder  Din 
Dom  saa,  da  vil  jeg  fort  og  afsted  herfra,  inden 
Solen  i  Morgen  staaer  op«. 

Han  kunde  læse  det  i  hendes  Øine,  at  hun 
udfegtede  en  haard  Kamp  med  sig  selv.  Vel 
kunde  hun  ikke  have  nogen  Forestilling  om 
Rækkevidden  af  den  Beslutning,  hun  nu  stod  i 
Begreb  med  at  tage,  og  hvortil  en  mægtig  Drift 
i  hendes  Hjerte  førte  hende,  men  hun  skjønnede 
bedre  end  han  de  nærmeste  Følger,  den  haarde 
Dyst,  hun  vilde  faae  at  bestaae  med  Fader, 
Moder  og  Frænder ;  og  dertil  kom  endnu  hendes 
venlige  Følelser  for  Olaf  Rangvald ;  det  smertede 
hende  dog  at  skuffe  hans  Haab,  var  hun  sig 
end  bevidst,  at  hun  ikke  havde  hyklet  Kjærlig- 
hed for  ham  men  tvertimod  ladet  ham  fornemme, 
at  Pligt  og  ikke  Elskov  havde  holdt  hende 
bunden. 

Intet  Under  da,  at  hun  vaklede,  og  hans 
Følelser,  mens  han  ventede  paa  hendes  Svar, 
vare  ikke  mindre  blandede;  thi  neppe  havde 
han  udtalt,  før  han  kom  til  Bevidsthed  om,  at 
han  ubesindigt  styrtede  sig  i  en  ny  Fare.      Han 

ventede  hendes  Svar  med  Spænding,  som  havde 
hun  været  Nornen  Skuld,  der  skulde  bestemme 
hans  Skjebne. 

Det  stod  dog  ikke  mange  Sekunder  paa-, 
thi  med  Et  raslede  Storstuens  Dørklinke  over 
deres  Hoveder;  det  var  Gertrude,  der  kom. 

»Bliv!«  hviskede  Alva  hurtigt. 

Han  trykkede  hendes  Haand  og  forsvandt. 
Hurtigt  gik  han  over  Tungaarden  til  Herberge- 
huset, tog  Trappen  med  faa  Spring  og  sad  et 
Øieblik  efter  i  sit  Sengekammer,  grublende  over, 
hvad  der  var  skeet. 

Tyst  var  der  paa  Gaarden  og  stille  omkring 
ham;  en  liden  Muuses  Gnaven  i  Gulvplanken 
var  den  eneste  Lyd,  der  hørtes;  men  selv  om 
det  havde  larmet  omkring  ham,  vilde  hans  Øre 
neppe  opfattet  Bulderet,  saa  langt  var  hans  Sjæl 
bortrykket  fra  det  Sted,  hvor  han  befandt  sig, 
og  saa  stærkt  gjenklang  i  hans  Indre  Lyder  og 
Røster  fra  det  Fjerne,  ukjendte  for  hans  nye 
Venner  her,  mens  sære  Syner  drog  gjennem  hans 
Sjæl. 

Vaabengny,  Krigeres  taktfaste  Trin,  Trom- 
petskrald og  Bægerklang,  Latter,  Snak  og  Eder 
til  Tærningers  Raslen  det  var  det,  han  hørte; 
og  han  saae  for  sig  en  mægtig  Borg  med  høie 
Taarne  og  glimrende  Spiir. 

Han  traadte  ind  i  en  Hal,  hvor  Mænd  i 
Brynier  og  Mænd  i  sorte  og  graae  Kutter  færdedes ; 


Sporer  klirrede  og  Sværdbalger  raslede,  over- 
døvende Munkenes  slæbende  Trin;  men  dog 
talte  man  der  med  dæmpet  Røst. 

Saa  gik  han  gjennem  en  liden  Dør  ind  i  et 
Lønkammer.  Der  stod  en  Mand,  for  hvem  han 
bøiede  sig  dybt:  han  fornam  Blikket  af  to  meget 
skarptseende  Øine  hvile  paa  sig  og  hørte  Klangen 
af  en  Røst,  for  hvis  mindste  Lyd  alle  andre 
maatte  tie.  Nu  lød  den  i  hans  indre  Øre  som 
en  Aands  Røst. 

»Din  Kjækhed  huer  mig*,  sagde  den,  »drag 
flux  af  og  vær  snart  tilbage,  thi  jeg  tørster  efter 
sikker  Kundskab;  men  vær  nu  snild!  Tøm 
Bægeret  kun  til  Hælvten  og  befat  Dig  ikke  med 
Kvindfolk!  Bringer  Du  mig  rigelig  og  sikker 
Kundskab  om  Alt,  da  skal  Din  Løn  ikke  blive 
ringe.  Paa  Bernhard  Reper  kan  Du  lide ;  og  saa 
være  Du  befalet  i  Guds  og  alle  Helliges  Vare- 
tægt ! « 

Da  var  han  gaaet  til  Søes  og  ud  paa. sin 
Speiderfart  uden  Frygt  eller  mindste  Skruppel; 
thi  Tørst  efter  Eventyr  var  dengang  den  stær- 
keste Drift  i  hans  Sjæl,  og  han  havde  tænkt, 
at  dette  var  en  Bedrift,  som  skulde  spørges  vide; 
men  Gud  havde  ikke  holdt  sin  Haand  over  ham 
og  ført  ham  sikkert  til  Rejsens  Maal,  Visby. 
Han  havde  været  Døden  nær  og  var  bleven 
kastet  i  Land  et  Sted,  hvor  han  ikke  havde 
tænkt   at   sætte  sin  Fod  og  saa  —  ja,    nu    viste 

Alvas  Aasyn  sig  for  hans  indre  Blik,  lian  følte 
hendes  søde  Øines  betagende  Magt,  og  Klan- 
gen af  hendes  angstfulde  »Bliv!«  gjenlød  i  hans 
Øren. 

Men  det  tyktes  ham  nu,  at  Ordets  Lyd 
døde  hen  som  et  Suk  i  det  Fjerne,  overdøvet 
af  den  anden  stærke  Røst,  som  nys  havde  talet 
og  nu  syntes  at  tilraabe  ham:  »gaa!  ■■  —  thi 
Røsten  var  hans  Herres,  hvem  han  havde 
givet  sin  Haand  og  svoret  Troskab  til  Døden, 
og  Herren  var  Danmarks  Konge,  Valdemar 
Atterdag. 

Nu  brødes  hans  Tjener  i  Aanden  med  ham, 
og  snilde  nok  vare  de  Grunde  og  Undskyldnin- 
ger, hvormed  Tjeneren  værgede  for  sig;  de  viste, 
under  hvis  Øine  han  havde  levet  og  i  hvis  Skole 
han  havde  været  nu  i  elleve  Aar.  Den  Stund 
vilde  vel  komme,  da  alle  disse  Argumenter  skulde 
staae  deres  Prøve;  men  der  var  et  Stød  til,  og 
saaledes  blev  da  Enden  paa  denne  Dyst,  at 
Kongen  maatte  vige,  at  hans  Skikkelse  blegnede 
og  svandt  bort  og  hans  Røst  forstummede, 
mens  Alva  Hansdatters  Læber  vare  tæt  ved 
hans  Øre  og  hendes  »Bliv«,  gav  Gjenlyd  i  hans 
Hjerte. 

Dog  var  det  ikke  saaledes  fat  med  ham,  at 
han  tænkte  paa  at  svigte  sin  Pligt ;  nei  tvertimod 
mente  han,  at  dens  Fordringer,  som  Alt  var 
gaaet    og  nu  skulde  blive,    allerbedst  vilde  skee 

Fyldest;  thi  Intet  kunde  være  bedre  skikket  til 
at  give  ham  Kundskab  om  Tilstandene  paa  Gul- 
land, end  dette  Liv  blandt  Øens  Bønder,  og  han 
havde  jo  Tiden  for  sig  til  at  besee  og  granske 
Visby  og  dens  Befæstning,  med  hvis  kjække 
Borgere  og  stærke  Mure  hans  urolige  og  vidt- 
skuende Herre  syntes  at  ville  prøve  Kræfter; 
og  han  kunde  jo  være  tilbage  i  rette  Tid,  først 
paa  Vaaren. 

Men  var  det  da  hans  Agt  at  fæste  Alva 
Hansdatter  og  gjøre  hende  til  sin  Hustru?  Han 
skød  Tanken  derom  ud  i  Fremtiden,  ikke  fordi 
han  var  i  mindste  Tvivl  om,  hvad  han  ønskede, 
men  fordi  der  var  Fare  baade  for  hende,  ham 
selv  og  den  Sag,  han  tjente,  ved  at  binde  sig; 
han  vilde  for  Øieblikket  nøies  med  at  befrie 
hende  for  den  Beiler,  hun  ikke  kunde  elske. 

Men  denne  Beiler  var  hans  ædle  Rednings- 
mand, —  ja  dette  Bjerg  faldt  det  ham  sværest 
at  komme  over;  det  var  haardt  at  gjengjelde 
Godt  med  Ondt  og  forspilde  den  Mands  Lykke, 
hvem  han  skyldte  sit  Liv.  Dog  var  det  jo  en 
tvivlsom  Lykke  at  faae  til  Hustru  en  Kvinde, 
som  ikke  blot  aldrig  havde  elsket  ham,  men 
som  nu  elskede  en  Anden ;  og  hvad  kunde  denne 
Anden  for  det? 

Guds  Finger  var  kjendelig  i  det  Hele  ;  For- 
synet havde  slynget  ham  ind  paa  Tofte  Strand 
og  udsendt  OlafRangvald  for  at  redde  ham,  og 

Forsynet  havde  bøiet  Alva  Hansdatters  Hjerte 
mod  hans  for  at  fremme  de  store  Planer,  Her- 
rens Salvede  nærede  til  sit  Riges  og  sin  Magts 
Formerelse,  han,  Manden  med  det  store  Syn 
og  den  stærke  Villie,  til  hvem  Ærefrygt  og  hans 
Hjertes  Hengivenhed  bandt  ham  fastere  end  alle 
Eder. 

Han  gik  i  sit  Kald  og  sin  Herre  og  Konges 
Ærinde;  denne  bar  Ansvaret.  Kunde  han,  selv 
om  han  havde  villet,  holde  sin  Haand  skjær- 
mende  over  denne  0  og  afbøde  Slaget?  Og 
var  det  ikke  en  Lykke  for  den  Mand,  hvis  Gjest 
han  ved  en  saa  forunderlig  Tilskikkelse  var  ble- 
ven, i  ham  at  have  vundet  en  Ven,  som,  naar 
Krigen  gik  sin  blodige  Gang  over  disse  Egne, 
kunde  beskytte  ham  og  hans  Huusr 

Saaledes  kom  han  til  Rette  med  Aanderne 
og  fik  deres  Røster  til  at  tie.  Han  mente  at 
være  klartseende,  og  dog  havde  han  aldrig  været 
mere  blind ;  han  troede  at  have  sikkert  Fodfæste, 
°g  dog  gik  han  paa  Randen  af  en  Afgrund; 
men  han  kjendte  ikke  til  Frygt.  Freidigt  skred 
han  til  Fortsættelse  af  det  Eventyr,  som  havde 
hildet  ham  i  sine  Garn  og  uimodstaaeligt  drog 
ham  med  sig. 


FEMTE  KAPITEL. 


PEDER  ARNOLDSØN  LADER  SIG  SKJÆRE  NYE  KLÆDER. 


LJa  Peder  var  kommen  til  en  Beslutning, 
skred  han  strax  til  at  udføre  den ;  thi  han  skjøn- 
nede,  at  fra  nu  af  maatte  han  vente  i  sin  snilde 
Værtinde  at  faae  en  afgjort  Modstanderske,  og 
det  var  ham  derfor  om  at  gjøre  at  faae  hendes 
Huusbonde  i  Tale,  forinden  hun  havde  bearbeidet 
og  ophidset  ham. 

Han  greb  sin  Taske,  som  laae  henslængt 
under  Sengen,  støvede  den  af,  aabnede  den  og 
undersøgte  dens  Indhold,  hvilket  han  fandt  urørt. 
I  Tillid  til  sin  Værts  Forsikring,  at  Tyveri  var 
en  saare  sjelden  Last  der  paa  Egnen  og  paa 
Gulland  i  det  Hele  taget,  Visby  undtagen,  havde 
han  ikke  bekymret  sig  om  at  skjule  sin  Skat 
bedre;  og  dog  bestod  den  af  en  temmelig  be- 
tydelig Sum   Penge   og    nogle    Smykker,    hvilke 

Kongen  havde  ladet  sin  Rentemester  medgive 
ham,  deels  til  Bestridelse  af  Reiseudgifterne, 
deels  som  gyldne  Nøgler  til  at  opdirke  Hjerte- 
døre og  løse  Tungebaand  med. 

Dog  var  der  blandt  Smykkerne  et  Par,  som 
tilhørte  ham  selv.  Han  fremtog  tvende,  et  smukt 
Stykke  Halsguld,  en  flettet  Guldkjede,  hvori 
hang  en  stor  Guld-Bracteat  med  Guds  Moders 
Billede  ipræget  og  en  liden  men  temmelig  svær 
Sølvring,  i  hvilken  var  indfattet  en  hvid  og  blaa  Steen. 
Han  indsvøbte  disse  Smykker  omhyggeligt  i  en 
liden  Silkeklud,  som  laae  i  Tasken,  og  stak  dem 
til  sig. 

Saa  gik  han  ud  for  at  opsøge  Hans,  men 
han  var  ikke  til  at  finde  paa  Gaarde n,  og  hos 
Tangvid  hentede  Peder  ved  sin  Forespørgsel 
kun  et  muggent  og  afvisende  Svar,  indtil  han 
endelig  fik  Besked  hos  Hønsepigen,  Karen,  en 
liden  Tøs  i  en  lappet  Kjortel  med  troskyldige, 
vandblaae  Øine  og  strittende  guult  Haar.  Hende 
havde  han  nu  og  da  givet  et  venligt  Ord  og  fik 
til  Tak  den  Underretning,  at  Huusbond  var  gaaet 
til  Skovs,  Sønder  paa. 

I  den  Retning  styrede  Peder  altsaa  sin  Kaas, 
slog  ind  paa  den  ham  vel  bekjendte  Kirkesti, 
ad  hvilken  han  allerede  to  Gange  var  vandret 
til  Messe,  og  han  var  ikke  gaaet  langt,  førend 
han    saae  Hans    komme.     Han   gik  langsomt  og 

satte  sin  Knortekjep  haardt  i  Jorden ;  hans  Mine 
var  mørk  og  Øinene  sænkede. 

»Guds  Fred  og  god  Morgen!«  tilraabte  Pe- 
der ham  muntert.  Du  har  været  tidligt  paa 
Vandring;'. 

Hans  og  hans  Gjest  duttede  nemlig  frem- 
deles hinanden ;  det  var  kun  Gertrude,  hvem  det 
mere  høviske  I  var  til  Behag.  Hans  nikkede 
blot  til  Svar,  og  saa  fulgtes  de  hjemad ;  men  da 
Veiret  var  klart  og  smukt,  mild  Frost  og  Sol- 
skin, kom  det  heel  naturligt,  at  Peder  standsede 
ved  en  Vindfælle  i  Kanten  af  en  Skovene:,  tos: 
Sæde  paa  Træstammen  og  sagde: 

»Lad  os  dvæle  lidet  her!  Hvor  vakkert  er 
her   ikke   i  Eders  friske,    stedse  grønne  Skove!« 

Hans  fulgte  villigt  Opfordringen  og  satte  sig 
ved  hans  Side ;  han  havde  sine  Grunde  til  ikke  at 
længes  efter  Hjemkomsten. 

»Saa  Du  er  end  ikke  led  ved  de  Fyrrepinde 
og  Birkeriis?<  spurgte  Hans  paa  sin  godmodige 
Viis  og  med  Lune  i  sit  ærlige  Blik. 

»Paa  det  Lav  nei«,  svarede  Peder.  »Det 
behager  mig  saare  vel  her ;  jeg  føler  ingen  Læng- 
sel efter  at  drage  ud  til  Staden;  og  Et  af  To 
maa  jeg  vælge;  thi  nu  bliver  der  jo  ingen  Skibs- 
lejlighed før  til  Vaaren. 

»Nu«,  sagde  Hans,   »forbliv  da  hos  os!« 

»Du  have  Tak«,  svarede  Peder.  »Din  Hu- 
stru«,   vedblev  han,    »trængte  i  Morges    ind  paa 

mig  for  at  formaae  mig  til  at  blive,  og  jeg  er 
og  hende  saare  taknemmelig  for  hendes  Venlig- 
hed og  Gjestmildhed;  men  jeg  mener  som  saa, 
at  naar  det  trækker  saa  længe  ud,  da  bør  det 
ikke  skee  uden  Vederlag«. 

»Vederlag!«   udbrød  Hans  krænket. 

»See  her«,  sagde  Peder,  idet  han  aabnedc 
sin  Taske  og  lod  Hans  skimte  sine  Skatte.  »Her 
er  nok  af  Mammon.  Lader  os  dele,  eller  tag 
den  Part,  som  dog  vilde  gaae  i  Løbet,  om 
jeg  skulde  tinget  mig  i  Kost  hos  en  Borger  i 
Visby. « 

Taskens  rige  Indhold  blændede  Hans,  men 
han  skød  den  dog  fra  sig  og  sagde: 

»Behold  Dit  Mammon!  Hvad  skal  det  blive 
til  med  Din  Graaværkshandel,  naar  Du  rutter  saa 
med  Mønten?« 

»Nu«,  svarede  Peder,  vil  Du  Intet  tage, 
da  lad  mig  gjøre  Gavn  og  tjene  Føden.  Sundt 
vil  det  være  for  mig  at  færdes  omkring  med 
Dig  og  røre  mine  Lemmer.  Jeg  gaaer  med  Dig 
paa  Skovhugst  og  Tjærebrænding ;  gjør  en  Jæger 
og  Fisker  af  mig!  Eia,  det  vil  blive  et  frit  og 
muntert  Liv  og  hue  mig  bedre,  end  at  stikke 
Næsen  i  de  Visby  Kjøbmænds  Kramkister  og 
gaae  til  Brødregilder  og  Skaaldrikken  med  dem ; 
sandt  at  sige,  da  var  min  Lyst  til  Kramboden 
og  Kjøbslaaen  aldrig  stor.« 

Men  Hans  var  trods  sin  Troskyldighed  dog 

ikke  ganske  uden  den  Forsigtighed  og  Snuhed, 
som  er  et  Særkjende  for  hans  Landsmænd  og 
hans  Stand.  Han  havde  jo  hele  Tiden  havt  en 
Fornemmelse  af,  at  hans  Gjest  ikke  havde  ganske 
reent  Brød  i  Posen,  og  derfor  sagde  han  nu  med 
et  luunt  Smiil: 

»Stundom  har  jeg  tænkt,  at  Du  ikke  er 
mere  Kjøbmand,  end  denne  Kjep!« 

»Ei  hør!«  udbrød  Peder  og  loe. 

Men  Hans  tog  atter  til  Orde  og  sagde  med 
stor  Alvor: 

»Før  var  blot  Tale  om  Gjesteri-  men  nu 
vil  Du  gaae  i  mit  Brød,  og  det  er  en  heel  anden 
Sag.« 

»Vist  ei«,  svarede  Peder,  »Tingen  er  ganske 
den  samme,  blot  Maaden  en  anden.« 

Hans  taug  et  Øieblik,  saae  derpaa  Peder 
ind  i  Øinene  og  sagde: 

»Du  er  ingen  Flamlænder,  men  en  Dansker, 
ei  saa?  Giv  mig  nu  et  ærligt  Svar!  Ikke  slut- 
ter jeg  nogen  Pagt  med  en  Mand,  som  farer 
under  falskt  Flag.« 

Peder  fandt  sig  hurtigt  og  med  Snildhed 
til  Rette;  han  skjønnede,  at  en  vis  Grad  af 
Oprigtighed  nu  vilde  være  den  klogeste  Frem- 
gangsmaade. 

»Nu«,  svarede  han,  »det  nytter  vel  ikke  at 
dølge  det;  jeg  er  en  Dansker.« 

»Men  af  hvad  Aarsag  dølgede  Du  det  hid- 
til og  gjorde  Dig  til  en  Flamlænder?  « 

Peder  tænkte,  at  det  vilde  været  klogere, 
om  han  ikke  havde  befattet  sig  med  det  Paa- 
fund ;  men  Falsk  slaaer  gjerne  sin  egen  Herre 
paa  Hals.  Han  betænkte  sig  et  Øieblik  og  sagde 
derpaa : 

»Det  havde  sin  Aarsag,  men  jeg  tør  for 
min  egen  Sikkerheds  Skyld  ikke  betroe  Dig  den. 
Det  kan  vel  hændes  en  Mand,  at  han  ufrivillig 
forlader  sit  Fædreland,  og  jeg  bør  med  større 
Skjel  end  de  Fleste  sige,  at  om  Herren  under 
mig  at  vende  hjem  igjen,  da  har  jeg  ikke  gjort 
saa  ond  en  Reise.« 

»Ei,  saa  Du  er  en  Rømningsmand«,  udbrød 
Hans.  »Hvad  var  det  saa?  Slog  Du  Hjerne- 
skallen ind  paa  Din  Uven?« 

Da  Peder  ikke  sagde  Nei,  men  blot  smilte, 
tænkte  Hans,  at  saaledes  maatte  det  forholde  sig. 

»Nu«,  sagde  han,  »en  slig  Sag  gjør  ingen 
Mand  uærlig ;  Forsigtighed  er  for  en  Mand  i  Dine 
Kaar  god.« 

»Naar  den  ikke  mere  er  fornøden«,  svarede 
Peder,   »da  vil  Du  blive  mere  vidende«. 

Hans  betænkte,  hvor  freidig  og  fri  hans 
Gjest  havde  viist  sig  i  al  sin  Færd  og  kom  til 
den  Slutning,  at  han  ikke  kunde  tiltroe  ham 
noget  Uskikkeligt.  Kjær  var  han  bleven  ham 
og  til  Lise  og  Tidkort  vilde   hans  Selskab  blive 

ham  i  den  lange,  trange  Vinter.  Han  nikkede 
derfor  mildt  til  Peder  og  rakte  ham  sin  Haand; 
Peder  trykkede  den,  og  dermed  var  Pagten 
sluttet. 

»Din  fuldtro  Ven  vil  jeg  altid  forblive«,  sagde 
Peder;  »men  lad  saa,  hvad  jeg  har  sagt  Dig, 
være  fortiet.« 

»Forstaaer  sig«,  svarede  Hans. 

»Og  tag  saa  denne«,  sagde  Peder  og  rakte 
ham  Tasken.  »Jeg  giver  Dig  den  i  Dit  Værge, 
indtil  vi  skilles;  saa  har  Du  Borgen  for  mig.« 

Dette  Beviis  paa  Tillid  huede  Hans  i  og 
for  sig  saare  vel,  men  dog  kom  et  Anfald  af 
den  gamle  Mistænksomhed  over  ham,  da  han 
fornam  den  tunge  Børs  i  sin  Haand. 

»Endnu  Et,«  sagde  han.  »Tør  jeg  lide  paa, 
at  disse  ere  ærlige  Penge?  De  ere  ikke  vundne 
ved  Rov  eller  Falsk,  og  der  hefter  ingen  Blod- 
skyld ved  dem  ? « 

»Saa  sandt  jeg  haaber  at  vorde  salig  nei,« 
svarede  Peder.  « Havde  mine  Kaar  været 
lykkeligere  og  uden  Tynge  af  det  Dølgsmaal, 
som  er  mig  paalagt,  da  skulde  Du  ved  min 
Helgen  faaet  Svar  paa  den  Tiltale  med  en 
skarpere  Ting,  end  Ord. 

»Nu,  bliv  ikke  fortørnet,«  sagde  Hans  og 
klappede  ham  paa  Skulderen,  »jeg  troer  Dig; 
en  større  Skjelm,  end  jeg  nogen  Tid  traf  paa 
min    Vei,    maatte    Du    være,    om   Du  sveg  mig; 

men  for  Ansvarets  Skyld  maatte  dog  det  siges, 
som  jeg  sagde.« 

»Det  er  alt  udslettet  og  glemt,«  svarede 
Peder,  idet  de  reiste  sig  for  at  gaae  videre ; 
»men  nu,«  føiede  han  muntert  til,  »faaer  jeg  lade 
mig  skjære  nye  Klæder,  graae  og  gode  som 
Dine  •  denne  brune  Vams  vorder  nu  for  tynd, 
og  Din  Skindtrøie  klæder  mig  ilde.  »Dog,« 
føiede  han  til  i  en  let  henkastet  Tone,  »kan  vel 
skee,  at  jeg  snart  faaer  Brug  for  en  Høitids- 
dragt,  og  da  maa  den  gjøres  først,  om  det  da 
forholder  sig,  som  Din  Hustru  i  Morges  sagde, 
at  Din  Datter  med  det  Første  skal  troloves  og 
bortgives  til  Olaf  Rangvaldr« 

Da  sukkede  Hans,  og  hans  Blik  formørkedes. 

»En  brydsom  Sag  den,«  sagde  han,«  »men 
nu,  da  Du  bliver  til  Huse  hos  os,  og  det,  der 
er  i  Gjærde,  ikke  kan  dølges  for  Dig,  vil  jeg 
gjøre  Dig  klog  paa  Tingene.« 

Og  saa  forklarede  han,  hvad  Peder  alt  vidste 
i  Forveien. 

»Jeg  var  nu  i  Præstegaarden,«  sagde  Hans 
tilsidst,  »og  bad  gamle  Hr.  Jakob  om  Raad. 
Han  har  nu  siddet  i  Eskelhem  i  over  fyrgetyve 
Aar;  han  læste  Dødsmessen  over  mine  Forældre, 
velsignede  min  første  Hustru  og  mig  og  gjorde 
os  til  rette  Ægtefolk,  og  han  primsignede  alle 
vore  Børn  i  Daaben;  og  i  den  ærværdige  Mands 
Øre   have  vi  nu  Alle  i  mange   Aar  hvisket  vore 

Synder ;    han    maa    da    vel    kjende   os    og  vide, 
hvad  der  tjener  til  vort  Gavn  og  i  denne    Sag.« 

»Nu«,  faldt  Peder  utaalmodigt  ind,  hvad 
Raad  hentede  Du  da  hos  ham?« 

»At  denne  Trolovelse  bør  fuldbyrdes,« 
svarede  Hans. 

»Endogsaamod  Din  Datters  Villie?«  spurgte 
Peder. 

»Nu«,  sagde  Hans,  »Hr.  Jakob  tog  det  paa 
den  Viis,  at  han  sagde:  hun  er  et  Barn  og  har 
ingen  Villie,  det  er,  hun  veed  ei,  hvad  der  tjener 
til  hendes  sande  Gavn.  Slægten  har  godkjendt 
Pagten,  og  Du  bør  ikke  stampe  mod  Braadden. 
Olaf  er  dertil  en  retskaffen  Ungersvend  og  har 
Din  Datter  kjær;  giv  hende  til  ham,  og  hun  er 
vel  hyttet!  —  Saalunde  lød  den  hellige  Mands 
Tale;  men  han  tog  dog  feil  i  Et;  thi  Alva  har 
mere  Villie,  end  de  fleste  unge  Møer,  og  jeg 
skjønner  klarligt,  at  dette  Ægteskab  er  hende 
haardt  imod ;  men  Olaf  driver  paa,  og  min  Hustru 
staaer  med  ham.  Jeg  maa  tilstaae,  at  dette 
Ægteskabs  Fuldbyrdelse  er  saa  at  sige  en  Æres- 
sag for  mig  og  erkjender,  at  det  bør  fuldbyrdes. 
Meningen  er  da  og,  at  det  med  kortest  mulig 
Frist  skal  følge  efter  Trolovelsen ;  men  dog 
bløder  mit  Hjerte  ved  at  bruge  Vold  mod 
min  gode  Datter.  Hvad  tænker  Du  om  den 
Sag? 

Det    er    svært    for     mig,«    svarede    Peder 
varsomt,   »at  dømme  herom.« 

»Men«,  spurgte  Hans  videre,  »hvad  vilde 
Du  gjøre,  om  Du  var  i  mit  Sted?« 

»Deri  stikker  just  Knuden,«  svarede  Peder, 
»at  det  ikke  er  let  at  sætte  sig  i  anden  Mands 
Sted ;  men  vil  Du  vide  min  Mening,  som  mit 
Skjøn  giver  den,  da  siger  jeg:  Din  egen  Sam- 
vittighed bør  i  den  Sag  være  Din  høieste  Dom- 
mer. Mener  Du,  at  det  vilde  være  syndigt  at 
tvinge  Din  Datter,  da  bør  Du  byde  Slægten 
Trods  og  give  Præsten  en  god  Dag.« 

„Nu,«  udbrød  Hans,  »skjønner  jeg  ret  Sand- 
heden af  dit  Ord,  at  det  er  svært  at  sætte  sig 
i  anden  Mands  Sted !  Nei,  Peder,  som  Fod  i 
Hose  er  den  Sag  ikke.« 

»Da  hør  et  andet  Ord,«  sagde  Peder; 
»stundom  kan  just  den  Mand,  som  staaer  uden- 
for Sagen,  see  rettest  paa  den.  Vel  er  han 
uden  Ansvar,  men  paa  den  anden  Side  er  han 
heller  ikke  hildet  i  de  mange  smaa  Betænkelig- 
heder. Keer  Dig  ikke  om,  hvad  Peer  eller 
Povel  vil  sige!  Falder  Himlen  ned,  da  briste 
mange  Leergryder,  men  hvad  gjør  det?« 

»Og  i  det  Ord  er  der  nogen  Sandhed«, 
sagde  Hans,  sukkede  og  tørrede  Sveden  af  sin 
Pande. 

Saa  vidt  jeg  skjønner,«   vedblev  Peder,  »da 
er    Din    Datters   Kjærlighed   Dit  Livs  Klenodie; 

forspild  den  ikke!  Hun  er  Din  første  Hustrues 
bedste  Gave  til  Dig.  Alva  har  talt  til  mig  om  sin 
Moder;  jeg  veed,  hvor  from  hun  var,  og  hvor 
høit  hun  elskede  Dig  og  sine  Børn.  Stil  Dig 
nu  for,  at  hun  end  var  i  Live,  og  at  Du  kunde 
tale  med  hende  om  denne  Sag;  spørg  Dig  selv: 
hvad  vilde  vel  Sophia  raade  mig  at  gjøre?  og 
hvad  Dit  Hjerte  giver  til  Svar,  gjør  det!  Din 
anden  Hustru  kan  være  god  for  sig,  men  hun 
er  dog  blot  Stifmoder;  lad  det  Ord  ikke  stad- 
fæstes paa  Dig,  at  det  Barn,  der  faaer  Stifmoder, 
faaer  og  Stiffader!« 

Det  stod  at  læse  i  Hans  Eskildsons  djærve 
Aasyn,  at  den  Tale  gav  Gjenklang  i  hans  Hjerte. 
Intet  havde  saa  stor  en  Magt  over  ham,  som 
Mindet  om  Alvas  Moder,  og  han  var  ikke  i 
Tvivl  om,  at  hun  jo,  om  hun  havde  været  i 
Live,  vilde  staaet  paa  sin  Datters  Side  og 
holdt  sin  Haand  over  hende:  ja,  hvad  mere  var, 
hun  havde  fra  først  af  modsat  sig  Datterens 
Bortgivelse  paa  Vuggen.  Dog  forglemte  han 
trods  den  Sindsbevægelse,  som  var  kommen 
over  ham,  ikke,  at  hans  første  Hustru  havde 
været  som  en  Fremmed  blandt  hans  Landsmænd, 
der  viste  hende  Ringeagt,  at  hun  ikke  elskede 
dem,  og  at  i  hendes  Øine  ingen  gullandsk  Beiler 
var  god  nok  til  hendes  Døttre. 

Saa  var  det  da  tænkeligt,  at  han,  selv  om 
Alvas  Moder  havde  været  i  Live,    kunde  bleven 

nødsaget  til  at  handle   hende    imod,  og  han  var 
derfor  lige  ubesluttet. 

Gud  og  alle  Hellige  hjelpe  mig  til  at  træffe 
det  Rette,«  udbrød  han.  og  andet  Svar  fik 
Peder  ikke. 

De  gik  Resten  af  Veien  i  Taushed ;  men  da 
de  nærmede  sig  Gaarden,  sagde  Hans: 

»Gaa  nu  med  op  paa  mit  Brevkammer! 
Tag  ud  af  Din  Taske  den  Mønt,  Du  har  behov; 
saa  slaae  vi  Snor  om  Tasken  og  sætte  Segl  for, 
og  Du  skal  selv  see,  at  jeg  gjemmer  den  i  min 
Brevkiste. « 


SJETTE  KAPITEL. 


UVIIS    MAND. 

JL/en  næste  Morgen,  da  Peder  traadte  ud 
paa  Svalen,  kastede  han  et  Blik  over  til  Sove- 
huset,  i  det  Haab  at  faae  et  Glimt  af  Alva 
at  see. 

Hun  pleiede  at  vise  sig  paa  Svalen  derovre, 
og  nu  og  da  havde  han  havt  Held  til  at  fange 
hendes  Blik  og  tilraabe  hende  sit:  Guds  Fred 
og  Godmorgen!  Da. sendte  hun  ham  sit  Svar 
og  smilte  med  Øine  og  Mund,  saa  det  lysnede 
for  ham,  som  havde  han  seet  Solen  staae  op 
over  Skoven. 

Nu  stod  han  der  atter  og  ventede  paa 
Synet  af  hende  som  Fuglen  paa  Dagen,  og  saa 
meget  større  var  hans  Længsel,  som  hun  den 
foregaaende  Dag  slet  ikke  havde  ladet  sig  see; 
thi  da  Hans  og  han  kom  fra  Skoven  og  gik  op 
i  Stuehuset,  da  fandt  de  Storstuen  tom,  og  kort 

efter  kom  Estrid  med  den  Besked,  at  hendes 
Madmoder  atter  havde  lagt  sig,  og  at  Alva  var 
hos  hende.  Estrid  skulde  bede  Huusbond  umage 
sig  over  i  Sovehuset. 

Dog  havde  Hans  i  al  Sindighed  afgjort 
Forretningen  med  Peder,  ja  endogsaa  trukket 
den  længere  ud  end  nødvendigt;  han  vidste  kun 
altfor  godt,  hvad  han  gik  til  og  hvad  der  ventede 
ham  i  Sovehuset;  men  tilsidst  gik  han,  og  Peder 
saae  ham  siden  kun  et  Øieblik  ved  Nadveren, 
som  de  nød  nede  i  Ildstuen  i  Selskab  med 
Tangvid  og  Huusfolkene;  men  Hans  mælede 
ikke  et  Ord,  førend  Peder  efter  Maaltidet  spurgte 
ham,  om  han  havde  talt  med  sin  Hustru  og  sin 
Datter,  og  hvad  der  var  kommet  ud  deraf? 

»Jo«,  svarede  Hans,  vi  have  talet,  maa  Du 
troe,  og  skreget!  Det  gav  en  Syndflod  af  Taa- 
rer;  Alva  græd,  som  om  hendes  Hjerte  skulde 
briste,  og  Gertrude  blev  som  rasende',  da  jeg 
lod  hende  vide,  hvilket  Raad  Du  gav  mig;  hun 
havde  nær  givet  mig  en  Kindhest,  og  hun  brugte 
Ukvemsord  om  Dig;  men  jeg  bad  hende  vare 
sig  og  lod  hende  vide,  at  Du  forbliver  hos  os  i 
Vinter  og  nu  skal  være  som  En  af  Vore ;  og  da 
forgik  Mælet  hende,  og  hun  sagde  ikke  et  Ord 
mere. « 

»Saa  fik  Din  Datter  vel  sin  Villie?  spurgte 
Peder,  idet  han  saae  paa  Hans  med  Spænding  i 
sit  Blik. 

«Vi  gik  Mellemveien«,  svarede  Hans,  »og  den 
er  jo  gylden,  siger  man.  Jeg  gav  Alva  Henstand 
«til  Vaaren ,  men  saa  skal  Trolovelsen  fuldbyrdes. 

Saa  bød  Hans  ham  Godnat  og  gik ;  men 
Peder  blev  saa  fro,  at  han  nær  havde  gjort  et 
Glædeshop-  Tid  vunden,  Alt  vundet,  tænkte  han. 

Paa  den  gode  Tidende,  Hans  havde  bragt 
ham,  stod  han  nu  og  tænkte,  idet  han  stirrede 
over  mod  Sovehuset,  da  Dørklinken  derovre 
raslede,  og  Alva  traadte  ud  paa  Svalen. 

Hendes  Aasyn  var  blegt;  men  hun  sendte 
ham  et  Blik,  der  fløi  over  til  ham  som  en  fæn- 
gende Gnist,  lagde  Fingeren  paa  Munden  og 
forsvandt  igjen  saa  hurtigt,  som  hun  var  kommen. 

Hvad  mon  hun  mente  med  det  Blik,  og  den 
Gebærde  ?  Peder  tydede  denne  stumme  Tale 
saalunde : 

»Tak  for,  hvad  Du  har  gjort!  Jeg  tør  ikke 
tale  til  Dig;  jeg  bliver  bevogtet  og  beluret.« 

Dog  kunde  vel  det  Heles  dybere  Mening 
siges  med  tre  Ord  —  jeg  elsker  Dig!  — 

Nu  kom  Hans  og  raabte  op  til  ham: 

»Kom!  Lad  os  tage  vore  Buer  og  gaae 
i  Skoven  med  Hundene  og  jage  en  Hare.« 

Peder  var  strax  paa  Pletten;  han  længtes 
efter  at  tale  med  Hans  ;  thi  han  havde  den 
foregaaende  Aften,  efter  at  Hans  var  gaaet  fra 
ham  seet  Noget,  som  havde  foruroliget  ham. 
Hangvar  havde   nemlig   i    Skumringen   listet    sig 

bort  fra  Gaarden,  fanget  en  af  Hestene  som 
gik  uden  for  Hegnet,  lagt  Bidsel  paa  den,  svinget 
sig   op  paa  den  og  var  redet  Vester  paa. 

Peder  tænkte  da  strax,  at  Gertrude  muligt 
spandt  en  eller  anden  Rænke  bag  sin  Huusbonds 
Ryg;  men  han  tøvede  dog  med  at  omtale  det 
for  ikke  at  blotte  sig.  Han  sagde  ikke  et  Ord 
om  Gertrude  og  Alva  paa  Udveien,  og  Hans 
var  ogsaa  faatalende,  indtil  de  efter  en  flere 
Timers    uheldig    Jagt   begav  sig  paa  Hjemvejen. 

Da  løstes  Hans's  Tungebaand,  og  han  gav 
sit  Hjerte  Luft. 

»Hvor  tænker  Du  at  jeg  har  været  i  Nat?« 
spurgte  han.  »Den  halve  Tid  vandrede  jeg  i 
Skoven,  og  saa  søgte  jeg  Sengen  i  Kamret  i  det 
østre  Forraadshuus. « 

»Ei!«  udbrod  Peder.  »Saa  skiltes  Du  fra 
Din  Hustru  i  Vrede  ?« 

»Ja«,  svarede  Hans,  »Gud  forlade  mig  det; 
men  jeg  blev  led  ved  hende.  Arrig  Kvinde  er 
som  daglig  Skærsild,  men  kommer  Noget  paa, 
som  nu  mellem  os,  da  kan  det  blive  for  en  Mand 
som  i  Helvede.« 

Saa  fattede  han  sig  og  tilføiede: 

»Nu,  jeg  burde  ikke  sagt  Sligt;  Gertrude 
er  ikke  af  de  Blide,  men  hendes  Mening  er  dog 
god,  og  hun  havde  ikke  Uret  i  Alt,  hvad  hun 
sagde;  hun  skulde  blot  ikke  sagt  det  i  Vrede; 
dog  taug  hun  jo  og  tilsidst.« 

Men  Peder  tænkte,  at  denne  Taushed  muligt 
var  mere  ildevarslende  end  hendes  onde  Ord. 

»En  af  Dagene  maa  jeg  over  til  Rangvalds- 
gaard,  give  Olaf  Svar  og  stille  ham  tilfreds;« 
sagde  Hans  »men  det  vil  ikke  falde  let.  Længe 
har  han  nu  sukket  efter  at  naae  sit  Maal  og  hjem- 
føre Alva.  Da  han  forgangen  Dag  var  her  og  be 
gj ærede  hende  af  mig  — « 

»Hvad«,  udbrød  Peder;  »var  det  hans  Bei- 
lerridt?     Han  kom  jo  ene  og  uden  Forlovere.« 

»Deri  gjorde  han  klogt«,  svarede  Hans; 
»forstandig  Beiler  skrider  ikke  ind,  førend  han 
skjønner,  at  han  har  fast  Grund  at  træde  paa. 
Nu,  jeg  svarede  ham,  at  jeg  først  maatte  tale 
med  Alva,  og  han  gik  ind  paa  at  vente;  men 
Meningen  var,  at  Fristen  kun  skulde  være  kort. 
Kruset  i  Hovedet  vil  han  nu  blive,  naar  han 
faaer  mit  Svar;  men  det  faaer  ikke  hjelpe;  jeg 
haaber  han  skikker  sig;  jeg  vil  sige  ham,  hvad 
jeg  mener,  at  Alva  nok  giver  sig  tilsidst:  og  naar 
hun  har  sagt  ja,  lad  ham  da  komme  og  beile 
med  Brask  og  Bram,  om  han  vil;  var  han  kom- 
men busende  nu  i  det  Optog,  da  vilde  det  blot 
blevet  til  Beskjæmmelse  for  ham  selv,  og  Tak 
skal  han  have,  fordi  han  forskaanede  os  for 
den  Fastelavn.« 

Noget  efter  spurgte  Peder: 

»Siig  mig,  skikkede  Du  i  Gaar  Aftes 
Hangvar  ud  i  noget  Ærinde?« 

»Nei«,  svarede  Hans;  »hvi  spørger  Du 
derom?« 

»Fordi«,  sagde  Peder,  »jeg  saae  ham  i  Skum- 
ringen liste  af  Gaarden ,  tage  en  Hest  og  ride 
Vester  paa.« 

»Det  var  sært!«  udbrød  Hans  men  føiede 
strax  til:  »nu,  Drengen  har  vel  redet  sit  eget 
Ærinde ;  han  er  en  vild  Knegt  og  stedse  efter 
Kvindfolk;  han  leger  Kjæreste  med  Etla,  en 
Fosterdatter  af  Sylvia,  som  boer  i  en  Hytte 
her  ude  i  Skoven.« 

Men  da  de  hen  paa  Eftermiddagen  nærmede 
sig  Gaarden,  saae  de  til  deres  Forundring  en 
heel  Skare  Mænd  og  Kvinder  komme  Vester  fra 
og  ride  gjennem  Portbuen    ind  paa  Tungaarden. 

»Hvad  nu?«   udbrød  Hans  og  standsede. 

»Olaf  var  iblandt  dem -,  sagde  Peder  og  saae 
til  ham. 

*Og  Ragnhild«,  sagde  Hans,  »og  den  tykke 
Kvinde  ved  hendes  Side,  det  var  Birthe  fra  Gun- 
ildsgaard ;  ikke  let  tager  man  feil  af  hendes  Maal 
over  Skuldrene ;  og  saa  maa  vel  og  Gervid  være 
med,  enddog  jeg  ikke  blev  ham  vaer.  Hvad 
betyder  dette?« 

»Mon  ikke« ,  spurgte  Peder,  »Hangvars 
Natteridt  og  disse  Gjesters  Ankomt  skulde  være 
to  Ting,  der  have  med  hinanden  at  skaffe?« 

Hans  studsede. 

»Saa  maa  det  være  Gertrude,  der  har  spillet 

mig  et  Puds»,  sagde  han,  idet  han  stødte  sin 
Bue  haardt  mod  Jorden.  »Det  kunde  vel  ligne 
hende  at  hidse  Slægten  paa  mig  for  at  tvinge 
Sagen  igjennem;  hun  længes  efter  at  blive  Alva 
kvit,  jeg  veed  det  helt  vel«. 

Peder  tænkte,  at  dette  ikke  ganske  stem- 
mede med,  hvad  Hans  før  havde  sagt  om  Ger- 
trudes gode  Mening. 

»Men  hvor  have  de  i  den  Hast  faaet  Ger- 
vid og  Birthe  fat?«  vedblev  Hans,  idet  de  nu 
raskt  gik  videre ;  »Gunildsgaard  ligger  et  Par  Mile 
Sønder  paa,  maa  Du  vide;  jeg  begriber  det 
ikke. « 

»Lige  meget«,  sagde  Peder,  »vær  forvisset 
om,  at  Hangvars  Budridt  og  disse  Folks  Komme, 
de  to  Ting  høre  sammen  som  Hank  og  Kande.« 

Da  de  vare  komne  ind  paa  Gaarden,  vilde 
Peder  fjerne  sig,  men  Hans  greb  ham  i  Armen 
og  sagde: 

»Gaa  med  derop  og  staa  den  Dyst  med 
mig!  Haard  vil  den  blive,  og  da  kan  Du  selv 
see,  hvad  det  giver;  thi  Du  har  stor  Andeel  i, 
at  jeg  viste  mig  saa  lemfældig  mod  Alva.  Du 
manede  Sophias  Aand  frem  for  mig,  og  det  var 
dog  det,  der  gjorde  Udslaget.« 

De  naaede  Indgangsdøren,  just  som  Hestene 
bleve  førte  bort,  og  de  sidste  af  de  Ankomne 
trampede  op  ad  Steentrappen.  Haardt  traadte 
disse    Mænd    og   Kvinderne   med,    saa  Storstuen 

gav  Gjenlyd  af  deres  jernbeslagne  Hæle,  da  de 
traadte  ind,  og  højrøstet  og  djærvt  besvarede 
de  Gertrudes  Velkomsthilsen. 

Hun  var  nemlig  til  Stede,  og  hendes  Klæd- 
ning viste,  at  hun  havde  ventet  dem;  hun  havde 
ikke  kunnet  modstaae  Fristeisen  til  at  pynte  sig 
og  vise  sig  i  den  Glands,  der  sømmede  sig  for  en 
Kvinde  af  Slægten  Fodra;  og  nu,  da  hun  havde 
drevet  sin  Krig  igjennem  og  faaet  Stormløbet 
mod  Hans  stillet  an,  brød  hun  sig  ikke  stort 
om,  at  hendes  Kneb  muligt  blev  opdaget. 

Dog  burde  hun  helst  ladet  sin  Stadskjortel 
forblive  i  Dragkisten,  thi  hendes  Gjester  følte 
sig  mere  krænkede  end  ærede  ved  hendes 
Pragt. 

Hendes  fine  blaae  Klædes  Skjørt  og  den 
brune  Arras  Overkjortel,  let  som  Silke,  de  mange, 
blinkende  Sølvknapper  paa  hendes  snevre  Ærmer, 
det  gyldne  Brystsmykke  og  sølvbeslagne  Bælte 
og  det  fine  med  Guldtraad  indvirkede  Koneslør, 
som  laae  over  hendes  mørke  Haarfletninger  — 
det  var  Herligheder,  hvilke  navnlig  Birthe  be- 
tragtede med  bistre  Blikke.  Baade  hun  og 
Ragnhild  følte  sig  lige  som  beskjæmmede  i  deres 
grove,  uldne  Skjørter  med  de  skrigende  Farver, 
hvorfor  Birthes  lyse,  buskede  Øienbryn  trak  sig 
sammen,  og  hendes  svære,  mandhaftige  Aasyn 
udtrykte  en  vis  storladen  Ringeagt. 

Dog    vendte   det    sig   til   Smiil,  da  Gertrude 

trykkede  hendes  Haand  og  gav  hende  Vel- 
komstkyssene paa  begge  hendes  rødbrune,  tykke 
Kinder;  men  videre  kom  Gertrude  ikke  i  Mod- 
tagelsesceremonien ;  thi  nu  lød  Hans's  stærke 
Røst  i  Stuen,  og  Alle  vendte  sig  mod  ham. 

»Ei,  velkommen  Godtfolk,«  sagde  han  med 
paatagen  Munterhed;  »hvor  mange  af  vore  Ven- 
ner og  Kyndinge  have  her  fylket  sig  for  at  tage 
mit  Huus  med  Storm  og  glæde  os  ved  deres 
Besøg!  Jeg  skjønner,  at  min  Hustru  har  ventet 
Eder;  Skam  faae  Du,  Gertrud,  fordi  Du  ikke 
varede  mig  ad  og  lod  mig  vide,  at  slige  kjære 
Gjester  vare  i  Vente!« 

Gjesterne  saae  forlegne  til  hverandre,  men 
Gertrude  svarede  kjækt: 

»Hvorlunde  skulde  jeg  kunne  det?  Først  i 
Morges  fik  jeg  Tidenden  derom,  og  Du  vandrer 
jo  i  Skoven,  saa  lang  Dagen  er;  jeg  maa  næsten 
troe,  at  Du  og  ligger  der  om  Natten.« 

»Nu,«  sagde  Hans  og  smaaloe,  »der  fik  jeg 
Dit  Ord  for,  at  Du  vidste  om  Deres  Komme; 
men  hvorfor  har  Du  da  ikke  Mad  og  Drikke 
rede?  Jeg  seer  ingen  Kande  og  Kruus  med 
Velkomstdrikken. « 

»Bordet  staaer  dækket  i  Ildstuen«,  svarede 
Gertrude  og  saae  til  Jakob  Bilder. 

»Tak,«  sagde  denne;  »hver  Ting  til  sin 
Tid.     Jeg   bør    sige    Dig,    Hans,    at   vi  ikke  ere 

komne     blot     for    Gammens    Skyld,     men    i     et 
Alvorsærinde.« 

»Jeg  gjettede  det  næsten  ,  svarede  Hans, 
»siden  I  saa  have  rottet  Eder  sammen  og  ere 
komne  fra  Vester  og  Sønder;  men  gaa  nu  først 
ned  med  og  tag  en  Bid !  I  maa  være  fastende 
og  tørstige  efter  Reisen.« 

Det  gjorde  de  da,  og  Gjesternes  Hunger  og 
Tørst  lod  Intet  tilbage  at  ønske;  men  det  blev 
et  taust  Maaltid;  Snakken  vilde  ikke  rigtig  gaae. 
Alle  sade  de  og  skjevede  til  Peder  Arnoldson, 
som  dog  ikke  lod  sig  anfegte  deraf,  og  Ingen 
spurgte  til  Alva,  som  ikke  var  kommen  til  Stede. 
Ikke  heller  lod  Hans  hende  kalde,  og  dette 
viste,  at  han  gjettede  Olafs  og  hans  Frænders 
Ærinde ;  thi  oftest  var  Pigen  selv  ikke  nærværende 
ved  Beilermødet. 

Da  de  atter  vare  komne  op  i  Storstuen, 
hvor  der  brændte  en  munter  Ild,  hvor  de  friske, 
til  Gjesternes  Ære  strøede  Enekviste  duftede  fra 
Flisegulvet  og  bløde  Hynder  paa  Bænkene 
indbøde  dem  til  at  tage  Sæde,  tog  Jakob  Bilder 
strax  til  Orde  og  sagde  til  Hans: 

»Du  har  vel  alt  gjettet  vort  Ærinde?  Olaf 
er  kommen  for  at  begjære  Din  Datter  Alva  af 
Dig,  °g  V1  have  gjort  ham  Følge  som  Forlovere 
og  Vidner  for  at  høre  Dit  Svar.« 

Hans  stod  foran  Kaminen,  hvor  Mændene 
flokkede    sig    om    ham,    mens   Kvinderne   havde 

taget  Sæde  paa  Vægbænken.  Peder  stod  i  en 
Vinduesfordybning  for  sig  selv  og  havde  givet  sig 
til  at  lege  med  en  af  Hans's  Hunde,  som  om  det, 
der  nu  skulde  foregaae,  var  ham  ganske  ligegyldigt. 

»Ei,«  svarede  Hans,  dette  maa  forundre 
mig;  thi  da  Olaf  forgangen  Dag  var  her,  da 
bleve  vi  enige  om,  at  jeg  først  skulde  tale  med 
Alva,  og  han  vilde  oppebie  vort  Svar ;  ei  sandt, 
Olaf,  blev  det  ikke  Aftalen?« 

»Jo«,  svarede  Olaf,   »men  — « 

Saa  taug  han,  blev  rød  i  Kinderne  og 
skottede  hen  til  Kvindebænken. 

»Hvortil  da  dette  Hastværk?«  spurgte  Hans. 
»Og  hvad  der  meest  forundrer  mig,  det  er  Din 
Nærværelse,  Gervid!  Du  veed,  at  ingen  mere 
velkommen  Gjest  kan  træde  over  min  Dørtærskel 
end  Du;  men  det  kan  ikke  forarge  Dig,  at  jeg 
spørger,  ved  hvilken  Trolddomskonst  Du  og 
Din  Hustru  i  den  Fart  ere  blevne  hentede  hid 
for  at  tage  Deel  i  denne  Sammenrotteise;  og 
hvis  det  forholder  sig^  som  jeg  har  Grund  til 
at  troe,  at  Gertrud  uden  mit  Vidende  og  Sam- 
tykke har  skikket  Bud  efter  Eder,  da  skete  det 
vel  først  i  Gaar,  seent  paa  Aftenen.« 

»Ho,  ho;«  loe  Gervid;  »Jeg  mærker,  Hans, 
at  Du  har  havt  Dine  Speidere  ude;  men  om 
jeg  tør  sige  det,  da  er  det  ikke  for  det  Gode 
eller  til  Ære  for  Dig,  at  Din  Hustru  har  været 
nødsaget  til  at  handle  bag  Din  Ryg.« 

Valdemarstoget.  ° 

Siig  ham  kun  Alt,«  lød  det  henne  fra 
Kvindebænken,  og  Hans  kjendte  sin  Hustrues 
Røst. 

»Du  taler  om  Hastværk«,  vedblev  Gervid, 
efter  at  han  havde  nikket  til  Gertrude;  »Guds 
Kors,  Mand,  denne  Sag  er  alt  bleven  trukken 
utilbørlig  i  Langdrag.  Olaf  har  været  hos  mig 
og  klaget  sin  Nød,  mens  han  biede  paa  Svar 
fra  Dig,  og  han  lovede  at  give  mig  Kundskab 
om  det;  men  da  vi  ikke  fik  noget  Bud  fra  ham, 
saa  drog  Birthe  og  jeg  i  Forgaars  til  Rangvalds- 
gaard  for  at  faae  at  vide,  hvorlunde  Sagerne 
stode.  Vi  komme  da  Alle  Vester  fra,  og  der 
er  ingen  Trolddom  i  det.« 

Olaf  traadte  frem,  som  om  han  vilde  tale, 
men  Gervid  vinkede  ad  ham  og  vedblev: 

»Men  som  vi  i  Gaar  Aftes  sade  i  Stuen 
hos  Olaf  og  raadsloge  om,  hvad  der  var  at 
gjøre,  da  kom  Hangvar  med  det  Bud  fra  Din 
Hustru  til  Olaf,  at  Du  har  givet  Alva  Hen- 
stand og  Betænkningstid  i  et  halvt  Aar;  er  det 
ikke  saa?« 

»Jo,«  svarede  Hans  og  nikkede,  »det  er 
ingen  Løgn.« 

»Da  vilde  jeg  dog  neppe  troe  det«,  sagde 
Gervid ;  »men  nu,  da  Du  siger  det  selv,  da 
levnes  mig  ingen  Tvivl  mere.  De  Andre  derimod 
sagde,  at  dette  ikke  forundrede  dem,  thi,  sagde 
de,   Alva  har  stedse  løbet  med  ham  — « 

»Et  sandt  Ord  det!«  lød  det  atter  henne 
fra  Kvindebænken,  men  Hans  forandrede  ikke 
en  Mine. 

»Dog,«  vedblev  Gervid,  »vil  jeg  nødig  troe, 
at  Du  skulde  være  ganske  vanmægtig  lige  overfor 
Din  unge,  egensindige  Datter;  jeg  haaber  endda, 
at  Du  vil  holde  det  Ord,  som  Du  gav  Olafs 
Forældre  og  ikke  siden  har  taget  tilbage ;  og 
da  nu  Gertrude,  som  vidste  om  vor  Nærværelse 
paa  Rangvaldsgaard  —  « 

»O,«  udbrød  Hans  i  en  spydig  Tone«  hvor 
meget  vidende  har  ikke  min  kjære  Hustru 
været ! « 

»Der  stikker  ingen  Rænker  bag  det,«  sagde 
Gervid.  »Vi  mødte  hende  paa  Opreisen  ved 
Eskelhem  Kirke,  som  hun  kom  fra  Messe  og 
der  talte  vi  med  hende.« 

»Hvad  hun  ganske  har  fortiet  for  mig;« 
udbrød  Hans. 

»Nu,«  føiede  Gervid  til;  »hendes  Hilsen  lød 
da  saa :  lad  Gervid  drage  herover  og  tale  med 
Hans !  Men  Enden  paa  vor  Raadslagning  blev 
det,  som  nu  er  skeet.  Vi  sendte  Din  Hustru 
det  Svar:  vi  komme  Alle  i  Flok  —  og 
saalunde  — « 

»Nu  er  der  sagt  Nok,«  lød  Olafs  Røst, 
idet  han  skød  Gervid  til  Side  og  traadte  hen 
foran  Hans.  »Ikke  er  jeg  kommen  her  for  at 
gjøre     Undskyldninger    eller    give    Forklaringer. 

Min  Sag  er  klar  nok.  Paa  Vuggen  blev  Alva 
Hansdatter  mig  lovet,  og  Alt  som  vedrører 
dette  Brudekjøb  er  forlængst  aftalt.  Vore  Fræn- 
der have  givet  deres  Samtykke  og  fulde  Bifald 
til  vor  Forening,  og  ikke  har  Du,  Hans  Eskildsøn 
sagt  til  mig:  jeg  giver  Dig  ikke  min  Datter; 
nei  tvertimod ;  men  jeg  er  bleven  holdt  hen  med 
Løfter.  Dog,  deraf  har  jeg  nu  faaet  Nok.  Jeg 
begjærer  herved  i  disse  mine  Frænders  og  Ven- 
ners Nærværelse  Din  Datter  Alva  af  Dig,  Hans 
Eskildsøn!  og  skal  jeg  være  Din  Dattermand, 
da  maa  nu  Trolovelsesdagen  med  kort  Frist 
vorde  fastsat.     Giv    mig   nu    Svar,   ja   eller  nei!« 

»Vel  talt!«  udbrød  Jakob  Bilder  og  Flere 
stemte  i  med. 

»Men  ikke  vel  gjort,«  sagde  Hans,  »og, 
Olaf,  Du  har  ikke  den  Undskyldning,  at  Du  var 
uvidende  om  min  Beslutning,  som  ikke  er  at 
bryde  mit  Ord,  det  jeg  gav  Dine  Forældre,  men 
blot  at  unde  Alva  en  Frist.  Jeg  sagde  ikke  til 
hende :  Du  er  fri,  men  blot  —  besind  Dig  da 
derpaa  en  Stund  endnu;  Du  er  ung  og  bør  vel 
undes  nogen  Tid  til  at  komme  til  Fornuft;  men 
til  Vaaren  skal  Trolovelsen  fuldbyrdes,  det  Svar 
vil  jeg  give  Olaf,  og  gjør  Du  da  atter  Knuder, 
da  staaer  jeg  til  Skamme,  og  Du  volder  mig 
stor  Sorg.« 

»Vel«,  sagde  Jakob  Bilder  med  sin  pibende 
Røst  og  saae  paa  Hans  med  sine  smaa,  plirende 

Øine;  »men  naar  nu  Vaaren  er  der,  og  Din 
Datter  atter  beder:  Fader,  giv  mig  en  liden 
Frist  endnu  —  hvad  vil  Du  da  svare  og  gjøre?« 

»Det  har  jeg  ikke  nødigt  at  sige  nu«,  svarede 
Hans  i  en  usikker  Tone;  »det  vil  give  sig  til 
den  Tid.« 

»Men  jeg  vil  sige  det,«  udbrød  Gertrude, 
i  det  hun  traadte  til,  fulgt  af  Birthe  og  Ragn- 
hild. »Du  vil  i  Din  ufornuftige  Kjærlighed  til 
Dit  Barn  Intet  gjøre,  og  Alva  vil  faae  sin  Villie. 
Hun  vil  blive  en  Jomfru,  gammel  og  graa,  eller« 
føiede  hun  til,  idet  hendes  Blik  streifede  Peder, 
»en  Anden  vil  løbe  af  med  hende.« 

»Hvad  siger  Du  til  det,  Hans?«  spurgte 
Gervid. 

Alle  havde  forstaaet  Gertrudes  Hentydning 
til  Peder  Arnoldsøn,  Hans  med.  Hans  Hustru 
havde  omtalt  sin  Mistanke  om  Peders  Hensigter 
paa  Alva  for  ham,  men  det  skortede  hende  saa 
ganske  paa  Beviis,  at  Hans  havde  leet  hende 
ud  og  kaldet  det  et  urimeligt  Paafund,  blot  frem- 
ført for  at  kyse  ham. 

Han  brød  da  heller  ikke  sit  Hoved  dermed, 
mens  han  nu  i  nogle  Øieblikke  stod  der  taus, 
hensunken  i  Tanker.  Derimod  overveiede  han, 
om  han  skulde  optage  den  tilkastede  Handske  og 
give  et  bestemt  Svar;  men  dette  blev  egentlig 
til  en  Overveielse  af,  hvad  han  vilde  gjøre  i  det 
Tilfælde,     Jakob    havde    holdt   ham  for   Øie,  og 

da  han  var  bleven  enig  med  sig  selv  derom, 
fattede  han  ogsaa  Mod  til  aabent  at  for- 
kynde det. 

»I  trænge  haardt  ind  paa  mig«,  sagde  han; 
»og  handle  deri  som  ufornuftige  Børn,  der  ikke 
kunne  afvente  Høstens  Tid,  men  afrive  den 
umodne  Frugt-  men  skal  det  nu  saa  være,  at 
jeg  maa  give  Svar  i  Utide,  da  maa  det  lyde: 
jeg  lægger  Alvas  Skjebne  i  hendes  egen  Haand ! 
Jeg  har  Olaf  kjær;  jeg  ønsker  mig  ingen  bedre 
Dattermand  end  han,  thi  aldrig  er  nogen  mere 
gjev  og  retskaffen  Ungersvend  bleven  født  paa 
vor  0,  og  hans  Kaar  ere  gode.  En  stor  Sorg 
er  det  for  mig,  at  Gud  Herren  ikke  har  villet 
bøie  Alvas  Hjerte  til  ham.  Dog  haaber  jeg,  at 
det  endnu  vil  skee;  men  skulde  det  glippe,  da 
agter  jeg  ikke  at  bruge  Vold ;  thi  det  er  i  mine 
Tanker   uchristeligt   at    tvinge    en  Mennekesjæl.« 

Han  sagde  dette  med  Overbevisningens 
Varme,  og  der  var  en  saadan  Værdighed  over 
hans  djærve  Aasyn  og  hans  stolte  Skikkelse, 
mens  han  talte,  at  hans  Ord  ikke  forfeilede 
deres  Virkning;  men  hans  ophidsede  Tilhørere 
rystede  snart  Indtrykket  af  sig  igjen. 

»Der  har  vi  det!«  raabte  Jakob  Bilder  »just 
hvad  Gertrude  forudsagde.« 

»Du  bryder  Dit  Ord,«  sagde  Gervid,  »og 
hvad  der  ikke  gjør  Sagen  bedre,  atter  og  for 
anden     Gang    vil    nu    den    Krænkelse    overgaae 

Olafs  Slægt,  at  En  af  dem  bliver  vraget.  Har 
Du  bedre  Venner,  end  Birthe  og  mig?  Stode 
vi  Dig  ikke  bi  i  Din  Nød  fordum?  Og  nu  staae 
vi  paa  Din  Side ;  lyt  da  til  vort  Raad ;  gjør  nu 
Sagen  brat  af;  Alva  vil  nok  engang,  naar  hun 
er  bleven  sine  Nykker  kvit,  takke  Dig  derfor 
Og  skjønne,  at  det  skete  til  hendes  eget 
Bedste. « 

»Du  minder  mig  om  de  forgangne  Tider,« 
svarede  Hans.  »Nu,  hvad  Du  og  Birthe  den- 
gang var  for  Alvas  Moder,  det  har  jeg  ikke 
forglemt  og  mindes  det  med  Tak;  men  see  — 
dengang  var  Du  jo  af  min  Mening,  at  Forældres 
Tvang  mod  Børn  i  Ægteskabshandel  er  syndig. 
Jeg  har  ikke  skiftet  Sind,  men  bliver  fast  derved, 
uagtet  Sagen  nu  gaaer  mig  som  Fader  imod; 
men  Du  toner  nu  et  andet  Flag  og  handler  mod 
Dit  bedre  Vidende.« 

»Men  Hans  dog,«  udbrød  Birthe,  »hvor  kan 
Du  ligne  de  to  Ting  med  hinanden?  Man 
tør  give  sin  Datter  bort,  men  at  paatvinge  sin 
Søn  en  Hustru,  det  er  en  heel  anden  Sag,  og 
var  det  fornemmelig  med  Dig,  al  den  Stund  Du 
var  en  myndig  Mand  og  vidste  hvad  Du  gjorde, 
men  Alva  er  et  Barn  og  skjønner  ikke,  hvad 
der  tjener  til  hendes  eget  Gavn.« 

»Birthe  har  Ret,«  sagde  Niels  Hanke,  en  af 
Olafs  Frænder;  »man  bør  i  sligt  Fald  bruge 
sin  faderlige  Myndighed.« 


120 


Niels  Hanke  var  en  høi,  svær  Mand  med 
tykke  Kinder  og  smaa,  dumme  Øine.  Han  var 
overmaade  dorsk  og  faatalende,  saa  det  var  et 
stærkt  Beviis  paa  den  almindelige  Ophidselse, 
at  han  lukkede  Munden  op ;  men  den  blev  strax 
og  forsvarligt  lukket  igjen,  thi  Hans  sagde : 

»Ti  med  den  Snak,  Niels!  Man  skulde 
næsten  troe,  at  Du  og  I  Andre  da  med  <,  føiede 
han  til,  idet  han  saae  rundt  i  Kredsen,  »I  vare 
heelt  uvidende  om  vort  Folks  Sæd.  Mon  den 
ikke  byder,  at  Giftemanden,  enten  det  nu  er 
Faderen  eller  en  anden,  skal  indhente  Brudens 
Samtykke,  ja  at  selv  om  Fæstemødet  har 
staaet,  da  kan  hun  bryde  Trolovelsen,  om  hendes 
Værge  har  udøvet  Tvang  i  nogen  Maade  og  paa 
hendes  Vegne  givet  Løfte  om  Noget,  uden  at 
adspørge  hendes  Villie?  Saa  har  jeg  da  ogsaa 
Vedtægten  paa  min  Side,  enddog  jeg  heelt  vel 
veed,  hvor  ofte  den  bliver  krænket«. 

»Vel«,  raabte  Olaf  hidsigt,  »lad  os  da  høre 
Brudens  Villie!  Kald  Alva  hid;  jeg  vil  have  min 
Dom  af  hendes  egen  Mund!« 

»Ja,  ja!«  raabte  unge  Jens  Harding,  lad 
hende  fremtræde  selv  og  sige  os  det,  om  hun 
tør!«  og  Flere  istemte  Raabet. 

»Det  bør  skee;  hvad  tykkes  Dig,  Hans?« 
spurgte  Gertrude. 

»Gjør,  som  Du  vil!«   svarede  Hans;   »og  lad 

Daarskabens  Maal  vorde  fuldt!  Striden  vil  da 
faae   en  Ende,    men  Olaf  ganske  tabe  sin  Sag.« 

»Vi  faae  see!«  sagde  Gertrude  med  et 
Hovedkast,  og  derpaa  gik  hun  af  Stuen  for  at 
hente  Alva. 

Mens  hun  var  borte,  tog  Gervid  Hans  til 
Side,  pegede  paa  Peder  og  sagde: 

»Af  Gertrude  hører  jeg,  at  Du  agter  at  op- 
tage denne  Fremmede  i  Dit  Huus  og  have 
ham  her  den  ganske  Vinter.  Forholder  det 
sig  saa?< 

>Ja«,    svarede  Hans,     »den  Sag   er  afgjort.« 

»Nu«,  sagde  Gervid,  »Du  raader  selv  for, 
hvem  Du  vil  bænke  ved  Din  Arne;  men  det 
tykkes  mig,  at  Du  heri  handler  som  en  uviis 
Mand ;  thi  vi  vide  Intet  om  ham,  uden  hvad  vi 
have  af  hans  egen  Mund,  og  han  taler  saa  mange 
Maal,  at  det  er  svært  at  vide,  hvilket  der  er  det 
rette.     Sæt  ikke  Din  Lid  til  ham!« 

■Lad  mig  selv  om  den  Sag«,  svarede  Hans 
hvast,  idet  han  blev  hvid  om  Kind.  »Uviis  Mand, 
det  er  jeg  jo  nu,  som  det  lader,  i  Alt  i  Dine 
Øine;  jeg  faaer  see  at  bære  det!« 

De  Andre  stode  eller  sade  omkring  i  Stuen 
og  smaahviskede ;  men  alle  holdt  de  sig  fjernt 
fra  Peder  Arnoldsøn,  som  dog  ikke  lod  til  at 
bryde  sig  derom;  thi  han  vendte  Selskabet  Ryg- 
gen; han  stod  og  stirrede  ud  af  Vinduet;  han 
vilde  see  Alva,  naar  hun  kom. 

»En  sær  Springfyr  at  see  til«,  hviskede 
Birthe  til  Ragnhild;  »at  Hans  har  kunnet  for- 
gabe sig  saa  i  ham!  Ak,  hvilken  sølle,  god- 
troende Mand  er  Hans  dog  ikke!  Men  ublu 
er  det  af  denne  Landstryger,  at  han  saa  bider 
sig  fast  her.« 

»Somme  Folk«,  svarede  Ragnhild,  >  de  mene, 
at  fremmed  Mad  smager  bedst,  og  at  stjaalet 
Vand  er  sødest.« 

»Gud  see  i  Naade  til  os  ■,  sagde  Birthe, 
»skulde  Alva,  det  Lam,  falde  i  denne  Ulvs  Kløer; 
men  det  har  vel  ingen  Nød;  Gertrude  vil  vogte 
paa  hende.« 

Men  nu  kom  Alva  •,  hun  traadte  først  ind 
ad  Døren,  og  strax  efter  kom  Gertrude,  hvis  Aasyn 
blussede  af  Forbittrelse,  mens  Alva  var  bleg 
som  Døden.  Dog  foer  der  et  Blus  over  hendes 
Kinder,  og  hendes  Øine  fik  Liv,  da  hendes  Blik 
streifede  Peder. 

Hendes  Fader  gik  hende  i  Møde,  tog  hende 
ved  Haanden  og  førte  hende  frem  i  Stuen.  Alle 
reiste  sig,  sloge  Kreds  om  dem  og  stirrede  paa 
hende. 

Hans  underrettede  hende  korteligt  om,  i 
hvilket  Ærinde  Olaf  var  kommen,  og  lod  hende 
vide,  at  han  ikke  længere  vilde  bie  paa  Svar, 
men  have  det  strax  og  af  hendes  egen  Mund. 

»Du  kjender  min  Mening  og  Din  Moders«, 
sagde  han  tilsidst.      »Du  veed,    hvor  inderligt  vi 

ønske  Din  Forening  med  Olaf  lykkeligt  fuldbyr- 
det, men  og,  at  jeg  ikke  vil  øve  Tvang  mod 
Dig.  Vi  have  talet  nok  med  hinanden  derom; 
men  dog  lægger  jeg  Dig  nu,  da  Afgjørelsen 
kommer  før,  end  vi  ventede,  endnu  en  Gang  paa 
Sinde  at  overveie,  hvad  Du  gjør,  om  Du  til  hans 
og  vor  Sorg  viser  ham  af,  Din  gode  Barndoms- 
ven og  trofaste  Beiler,  hvem  Du  saa  skjønt  og 
med  alle  Frændernes  Samtykke  blev  lovet  alt 
paa  Vuggen.  Ei  sandt,  Du  har  besindet  Dig 
og  vil  være  hans  Fæstekone  ?« 

Alva  stod  stum  og  saae  ned  for  sig.  En 
Zittren  om  hendes  Læber  viste,  at  hun  kjæm- 
pede  med  sin  Sindsbevægelse,  for  at  vinde  Magt 
over  sig  selv  og  faae  Ordene  frem ;  endelig 
kom  de: 

Jeg  kan  det  ikke !  sagde  hun  med  fast 
Røst  og  saae  i  det  Samme  paa  sin  Fader  med 
et  angstfuldt  Blik. 

Da  greb  Olaf  hendes  Haand,  saae  hende 
ind  i  Øinene  og  sagde; 

»Du  kan  og  Du  maa!  Du  er  ikke  slig 
vægelsindet  og  ussel  Skabning,  som  vil  Et  i  Dag, 
et  Andet  i  Morgen;  men  Du  er  troldgjort;  ryst 
det  af  Dig  og  kom  til  Dig  selv  igjen !  Ei  sandt, 
Du  vil  ikke  forskyde  mig,  som  har  elsket  Dig 
fra  den  Dag  af,  da  jeg  kom  til  Skjels  Aar  og 
Alder,    og    hvem  Du  altid  var  god,  Du  vil  — «. 

»Siig  helst  ikke  Mere!«  bad  Alva,  idet  hun 

tog  sin  Haand  til  sig.  »Som  jeg  var  Dig  god 
forhen,  saa  vil  jeg  altid  være,  men  ikke  paa 
anden  Viis.  Siig  mig  dog,  naar  leflede  jeg  med 
Dig  og  gav  Dig  Haab  om  Gjenkjærlighed  ?  Kom 
nogen  Tid  et  Løftensord  af  min  Mund  r  Kan 
Du  overtyde  mig  derom,  da  vil  jeg  holde  mit 
Ord  og  blive  Din.« 

Men  det  kunde  Olaf  ikke,  og  han  var  en 
ærlig  Svend,  som  aldrig  foer  med  Løgn.  Med 
sammenbidte  Læber  stod  han  taus  og  stirrede 
hen  for  sig. 

»Du  tier  ,  vedblev  Alva,  »og  saa  vide  da 
nu  Alle,  som  her  ere  til  Stede,  at  jeg  taler 
Sandhed  •  og  ikke  kan  den  siges  at  være  bleven 
forskudt,  som  aldrig  blev  annammet.  Det  gjør 
mit  Hjerte  Vee  at  maatte  bedrøve  Dig  og  handle 
min  gode  Fader  imod ;  men  dog  maa  det  siges : 
jeg  kan  ikke  blive  Din!« 

Da  saae  Olaf  op,  og  saa  smertefuldt  og 
haabløst  var  det  Blik,  som  mødte  Alva,  at  hun 
følte  det  som  et  Stik  i  Hjertet.  Havde  Peder 
Arnoldsøn  ikke  været,  da  vilde  hun  vel  dog 
givet  sig  og  gjort  af  Medlidenhed,  hvad  hun  ikke 
formaaede  at  gjøre  af  Kjærlighed. 

Men  Peder  var  ikke  blot  i  hendes  Tanke; 
han  stod  der  lyslevende,  og  hans  Blik  hvilede 
brændende  paa  hende ;  hun  blev  ham  atter  vaer 
og  rødmede  dybt ;  men  Olaf,  som  fulgte  dem 
med    Øinene,    blev    nu    med  Et    rasende,    lagde 

Haanden  paa  sin  Bæltekniv  og  gjorde  et  Skridt 
frem. 

Hans  havde  imidlertid  vogtet  paa  ham. 

»Hvad  Galskab  vil  Du  nu  gjøre?«  sagde 
han,  greb  Olaf  om  Haandledet  og  fravristede 
ham  den  allerede  halvt  dragne  Kniv. 

Olaf  greb  Hans  om  Armen,  som  om  han 
vilde  brydes  med  ham,  men  besindede  sig,  slap 
Taget  og  sagde  derpaa  med  lavt  Mæle: 

»Den,  som  har  voldet  dette,  han  skal,  saa 
sandt  hjelpe  mig  Gud  og  alle  Hellige,  en  Dag 
komme  til  at  undgjelde  derfor!« 

Saa  gav  han  unge  Jens  Harding,  som  stod 
ham  i.  Veien,  et  Skub  saa  han  trimlede,  og  foer 
derpaa  af  Stuen.  Han  gik  lige  ned  i  Stalden, 
tog  sin  Hest  og  red  derfra. 

»Der«,  sagde  Hans  og  rakte  Ragnhild  Kni- 
ven ;  »giv  ham  den,  naar  han  er  kommen  til  Be- 
sindelse og  bed  ham  forskaane  mig  for  den  Græm- 
melse at  skulle  løfte  det  Værge,  som  er  tungere, 
Lovens  Sværd,  mod  ham.« 

Ragnhild  tog  Kniven  og  sagde: 

»Du  har  handlet  ilde  med  ham  og  uoprette- 
ligt krænket  vor  Slægt  •  Gud  Herren  vil  en  Gang 
straffe  Dig  derfor! 

»Ei  hør«,  udbrød  Hans  forbittret,  »vil  Din 
Tøs  lege  Pave?  Drag  Du  hjem  og  vær  tilfreds, 
thi  Alt  er  jo  gaaet  efter  Din  Hu,  som  staaer  til 
at    raade    og  regjere  paa  Rangvaldsgaard.     Ved 

min  Helgen,  jeg  har  .stundom  gjort  mig  mine 
Tanker  om,  hvorlunde  Alva  skulde  grebet  den 
Sag  an,  at  drive  Dig  af  Sædet  og  vriste  Nøg- 
lerne af  Din  Haand ;  bedst,  og  for  Olaf,  at  de 
forblive,  hvor  de  ere!« 

»Nu  bliver  Du  ond,  Hans«,  sagde  Gervid, 
mens  Ragnhild  i  sin  Forbittrelse  stak  i  at  græde. 

»Ja«,  svarede  Hans,  idet  han  fattede  sig. 
»Ondskab  er  en  led  Smitsot;  I  har  ført  den 
hertil  i  Dag.« 

Men  gamle  Jakob  Bilder,  som  meest  saae 
paa  det  Tab,  hans  unge  Frænde  led  ved  at 
miste  saa  rig  en  Brud  som  Alva,  han  klappede 
Hans  paa  Skulderen  og  sagde  med  et  sledsk 
Smiil: 

»Vær  nu  ikke  vred  og  miskjend  ikke  os, 
som  ere  Dine  sande  Venner!  Intet  er  jo  skeet 
her  i  Dag,  uden  det,  at  et  Par  Børn  have  været 
uvorne  og  skabet  sig.  Lad  det  blive  ved  det, 
Du  sagde ;  Alva  har  Betænkningstid  til  Vaaren ; 
jeg  tager  paa  mig  at  bringe  Olaf  til  Fornuft  og 
til  at  bie  indtil  da.« 

»Gjør,  som  Du  vil!«   sagde  Hans  kort. 

Da  foer  Gervid  op  og  sagde: 

»Et  Ord  maa  Du  give  os,  inden  vi  drage 
afi    skammeligt   ere   vi  blevne  forhaanede  Alle.« 

Hans  saae  sin  Ven  ind  i  Øinene,  tænkte  et 
Øieblik  efter  og  sagde  derpaa: 

»Ikke    skal  det  siges  om  mig,    at  jeg  kræn- 

kede  mine  Venner  i  mit  eget  Huus.  Lader  os 
da  paa  baade  Sider  forglemme  de  onde  Ord, 
som  ere  faldne;  og  det  faaer  vel  da  blive,  som 
Jakob  har  begjæret  det.  Sagen  staaer  saa  hen 
til  Vaaren ;  jeg  lover  Eder  indtil  da  at  ansee 
mig  for  bunden  og  ikke  imens  give  Alva  til 
nogen  Anden;  lad  Fristen  udløbe  paa  Valborgs- 
dag.  Nu  veed  Du  min  Villie«,  sagde  han  der- 
paa  til  Alva. 

Hun  saae  op,  men  gav  intet  Svar.  Der 
var  Trods  og  dulgt  Glæde  snarere  end  Angst 
i  det  Blik. 

Saa  vendte  hun  sig  fra  ham  og  gik  lang- 
somt af  Stuen,  mens  Peder  fulgte  hende  med 
Øinene.  Hun  tyede  over  til  sit  Kammer  i  Sove- 
huset;  der  kastede  hun  sig  paa  Knæ  foran  det 
Billede  af  Guds  Moder,  som  hang  paa  Væggen 
lige  overfor  hendes  Alkoveseng  og  bad  en  lang 
brændende  Bøn. 

Hun  bad  for  sin  gode  Fader,  som  havde 
holdt  sin  Haand  over  hende  og  friet  hende  for 
at  voldgives  en  Mand,  hvem  hun  ikke  kunde 
elske ;  men  hun  bad  ogsaa  for  denne  Mand,  sin 
gode  Ven  Olaf,  at  han  vilde  komme  til  Besin- 
delse og  see  sig  om  efter  en  anden  Hustru  og  med 
hende  vorde  lykkelig;  men  meest  brændende 
bad  hun  for  sit  Hjertes  Ven  og  anraabte  Guds 
Moder  om  at  beskytte  ham,  ene  som  han  var 
her  i  et  fremmed  Land ;  at  forlige  ham  med  hans 

Uvenner,  men  om  det  ikke  kunde  skee,  da  at 
give  ham  Seir  over  sine  Fjender  —  og  lyk- 
kelig var  hun,  som  ikke  vidste,  hvad  hun  der 
bad  om. 

Imidlertid  skiltes  Hans  nogenlunde  venligt 
fra  sine  Gjester,  alene  Ragnhild  undtagen.  Hun 
tog  ikke  hans  Haand,  da  han  rakte  hende  den 
til  Farvel  og  red  saa,  ledsaget  af  sin  Stalddreng, 
hjem  gjennem  Skoven  med  Olafs  Kniv  ved  sin 
Barm,  og  idet  hun  ophidsede  sig  selv  til  Harme 
paa  Hans,  ja  paa  Alle,  fordi  Ingen  havde  taget 
hende   i  Forsvar. 

Saaledes  toede  hun  sig  selv  reen  for  den 
Beskyldning,  at  hun  skulde  være  raadelysten 
og  egenkjærlig;  men  hendes  Had  fæstede  sig 
fornemmelig  paa  Peder  Arnoldsøn,  hun  vidste 
ikke  ret  selv  hvorfor.  Det  var  Dyrets  Instinkt, 
Racehad;  han  var  hende  saa  led,  som  Hunden 
er  Katten. 

»See  nu  snart  igjen  over  til  Vort«,  sagde 
Gertrude  til  Gervid  og  Birthe,  da  de  droge  afsted. 

»Tak«,  svarede  Gervid,  men  det  lød  næsten 
som  et  Nei. 

Da  han  og  Birthe  vare  komne  et  Stykke 
paa  Vei,  sagde  han  til  hende : 

»Jeg  regner  det  Ord,  Hans  gav  os  tilsidst, 
for  Intet ;  det  er  brudt  mellem  Olaf  og  Alva ; 
hun  giver  sig  aldrig  hen  til  ham;  jeg  havde  ikke 
troet  dette  om  hende.« 

»Nu«,  svarede  Birthe,   »naar  man  maa,    som 

man  vil,  da  gjør  man,  som  man  er  til.  Værst 
er  det  med  denne  Fremmede,  som  skal  forblive 
hos  dem;  var  han  der  ikke,  da  vilde  nok  Alt 
komme  i  sin  rette  Gænge.  Det  er  sært  med 
den  Kjærlighed  til  alt  Fremmed,  som  hænger 
ved  Hans«. 

»Jeg  mener  som  Du«,  sagde  Gervid;  »Hans 
er  min  gode  Ven  som  for,  men  dog  tænker  jeg, 
at  vi  staaer  os  bedst  ved  nu  en  Stund  at  holde 
os  fra  hinanden.  Jeg  træder  helst  ikke  over 
hans  Dørtærskel  mere,  saa  længe  denne  Frem- 
mede er  der ;  hvad  mener  Du  ? 

Jeg    troer,    at    det    er  raadeligst«,    svarede 
Birthe. 

Og  som  disse  To  tænkte  næsten  alle  Hans 
Eskildsøns  Venner;  de  bleve  fra  ham,  og  han 
vidste  nu  Folkets  Dom  over  hans  Adfærd  saa 
sikkert,  som  om  den  var  bleven  forkyndt  paa 
Thinere. 


Valdemarstoget. 


SYVENDE  KAPITEL. 


STILLE  TIDER. 

JNu  blev  det  i  lang  Tid  stille  hos  den  ellers 
saa  gjestfrie  Sjettingsdommer.  Vinteren  skred 
frem  og  gik,  og  Bønderne  i  Eskelhem  Sogn 
snakkede  om,  at  ikke,  saa  længe  de  mindedes, 
havde  der  nogen  Juul  været  saa  lidet  Gjesteri  i 
unge  Hans's  Gaard  som  i  denne. 

Dog  kunde  det  ikke  siges  om  ham,  at  han 
holdt  sig  tilbage.  Han  gik  til  Grandemoderne 
som  før  og  red  til  Messe  paa  Festdagene  med 
alle  Sine.  Naar  han  kom  til  Syne  blandt  Bøn- 
derne, da  viste  de  ham  den  vante  Ærbødighed- 
men  deres  Frimodighed  havde  lidt  et  Skaar;  og 
naar  nogen  af  dem  kom  op  paa  Gaarden ,  følte 
de  sig  ikke  saa  vel,  som  fordum.  Hans  og  hans 
Gjest  vare  næsten  uadskillelige,  og  den  Frem- 
mede, om  hvem  der  gik  saa  mange  Rygter,  paa- 
lagde  dem  ved  sin  Nærværelse  Tvang  og  bandt 

deres  Tunge.  Det  tyktes  dem,  at  der  var  noget 
Ildevarslende  ved  ham,  og  Intet  var  i  Stand  til 
at  udrydde  den  Mistanke  om,  at  han  foer  un- 
der falskt  Flag,  som  havde  rodfæstet  sig 
hos  dem. 

Det  nyttede  ikke,  at  Peder  Arnoldsøn  gik 
i  Bondekoften,  at  han  lærte  at  tale  det  gullandske 
Maal  og  i  Alt  fulgte  Landets  Skik.  Han  gik 
endogsaa  nogle  Gange  til  de  Unges  Forsam- 
linger og  tog  Deel  i  deres  Lege  og  Vaaben- 
øvelser.  Vel  krænkede  de  ikke  Gjestfrihedens 
Lov ;  han  kunde  færdes  trygt  iblandt  dem ;  men 
trods  al  hans  Huldsalighed  og  sjeldne  Gaver  til 
at  omgaaes  Mennesker,  vandt  han  ingen  Venner; 
og  de  Beviser  paa  Færdighed  i  Vaabenbrug, 
hvilke  han  uforsigtigt  lod  sig  henrive  til  at  give, 
bestyrkede  deres  Mistanke  om,  at  han  ikke  var 
den,  han  udgav  sig  for. 

Vel  var  det,  at  der  var  Skove  og  Myr 
mellem  Hans  Eskildsøns  Gaard  og  Rangvalds- 
gaard ,  og  at  Olaf  og  Peder  ikke  søgte  den 
samme  Kirke.  Kun  en  eneste  Gang  i  Løbet  af 
Vinteren  krydsedes  deres  Veie,  og  da  var  Hans 
med.  Olaf  hilste  sin  Overmand  og  Foresatte  ær- 
bødigt; men  hans  Mine  var  som  lis  og  hans 
Blik  som  Staal;  og  hvad  Peder  Arnoldsøn  an- 
gik, da  offrede  Olaf  ham  ikke  et  Øiekast  og 
lod,  som  han  slet  ikke  var  til. 

Men    paa  Gaarden    selv    antog   Livet    efter- 

haanden  et  Præg  af  Hygge,  som  overgik  Alvas 
dristigste  Forventninger,  uagtet  der  var  Adskil- 
ligt, som  hun  ikke  forstod;  og  især  var  hun  for- 
undret over  den  Blidhed  og  Sagtmodighed,  som 
nu  var  kommen  over  hendes  Stifmoder. 

Mon  det  var  den  store  Gave,  som  Peder 
Arnoldsøn  havde  skjenket  Gertrude,  der  havde 
bevirket    dette  Mirakel? 

Ved  Nytaarstid,  da  det  var  Skik  at  give 
Foræringer,  havde  han  givet  Gertrude  det  skjønne 
Halsguld,  men  Alva  selv  havde  Intet  faaet.  Ga- 
ven var  af  betydelig  Værdi ;  Gertrudes  Overra- 
skelse og  Blusset  paa  hendes  Kinder  viste  det, 
og  hun  forstod  sig  paa,  hvad  et  Smykke  var 
værd.  Hun  eiede  flere  skjønne  Smykker,  men 
saa  vægtig  en  Guldkjede  havde  aldrig  ligget  i 
hendes  Haand  eller  omslynget  hendes  Hals. 

»For  stor  en  Gave!«  udbrød  hun,  da  Peder 
overrakte  hende  Kjeden  med  den  store,  skjønne 
Bracteat. 

»Du  har  runde  Hænder!«  udbrød  Hans  og 
loe.  »Hvad  jeg  vægrede  mig  ved  at  tage  i  præ- 
get Mønt,  det  nøder  sig  nu  paa  i  en  skjønnere 
Skikkelse ;  og  for  Guds  Moders  Skyld ,  hvis 
Billede  helliger  Gaven,  bør  Du  tage  derimod, 
Gertrude!  Hvor  hun  er,  der  følger  Lykken 
med.« 

»Ærlig  Gave  bør  man  hæderligt  frembære«, 
svarede  Peder;   »og  derfor  vil  jeg  sige,  at  ingen 

Gave  er  for  stor  til  min  hulde  Værtinde,  den 
Mands  Hustru,  som  undte  mig,  en  skibbruden 
Mand  og  vildfarende  Fremmed,  en  Plads  ved  sin 
Arne.« 

Dette  høviske  Sprog  klang  stedse  som  Musik 
i  Gertrudes  Øren.  Peders  Ridderlighed  og  slebne 
Væsen  havde  gjenvundet  sin  bedaarende  Magt 
over  hende,  dog  ikke  mere  saaledes,  at  hun 
misforstod  hans  Mening. 

Hun  var  ikke  i  mindste  Tvivl  om,  at  hans 
Hjerte  jo  var  fanget.  Der  var  en  hemmelig  For- 
staaelse  mellem  Alva  og  ham ;  men  det  forun- 
drede hende  høiligt,  at  den  dulgte  Flamme  ikke 
kom  til  Frembrud,  og  at  de  aldrig  gave  sig  blot. 

Hun  skjønnede,  at  hendes  Huusbonds  Løfte 
til  Olafs  Frænder,  at  lade  den  gamle  Aftale  staae 
ved  Magt  indtil  Valborgsdag,  var  betydningsløs ; 
Bruddet  mellem  Alva  og  Olaf  var  endeligt  og 
ulægeligt. 

Saa  begyndte  hun  da  at  tænke  —  lad  denne 
Fremmede  have  hende!  Guld  og  Sølv  har  han 
jo  nok  af,  og  naar  det  kommer  til  Stykket,  gjør 
han  vel  Rede  for  sin  Herkomst  og  sine  Vilkaar. 
Ja,  dette  er  egentlig  bedre,  end  at  skikke  Alva 
til  Rangvaldsgaard.  Denne  Beiler  tager  hende 
vel  med  sig  til  fremmede  Lande,  og  da  bliver 
jeg  hende  ganske  kvit.  Han  sigter  dog  ikke 
paa  Gaarden  og  vil  ikke  leve  blandt  Bønder; 
nei,  Pigen  selv  har  daaret  og   troldgjort  ham. 

Og  da  hun  nu  heller  ikke,  selv  om  hun 
havde  villet,  kunde  fordrive  ham,  thi  hendes 
Huusbonds  Hjerte  hang  med  en  mærkværdig 
Styrke  ved  denne  hans  nye  Ven,  saa  beslut- 
tede hun  at  faae  det  bedst  Mulige  ud  af  Sagernes 
Stilling. 

Den  var  da  heller  ikke  ubehagelig;  thi  denne 
høviske  Fremmedes  Selskab  var  hende  dog  mere 
værd,  end  hendes  Huusbonds  Frenders  og  Ven- 
ners. Mens  hun  lod  Alva  være  uden  Anelse 
om ,  at  hun  havde  opgivet  Olaf  Rangvald  som 
vordende  Dattermand  og  sat  Peder  Arnoldsøn  i 
Stedet,  fandt  hun  oplivende  Tidkort  i  at  drille 
sin  Stifdatter  med  at  drage  Peder  til  sig  og 
vække  hendes  Skinsyge. 

Og  Alva  tiltroede  sin  Stifmoder  det  Værste ; 
men  dog  var  dette  ikke  den  væsentlige  Aarsag 
til,  at  hun  nu  saa  ofte  var  mod  i  Hu.  At  det 
var  snildt  af  Peder  at  holde  gode  Miner  med 
hendes  Stifmoder,  det  forstod  hun  nok,  om  hun 
end  fandt,  at  han  drev  den  Konst  noget  videre 
end  nødvendigt,  hvis  det  da  ikke  var  Andet;  men 
just  derom  var  hun  stundom  i  Tvivl;  thi  han 
havde  ikke  erklæret  sig  for  hende :  intet  aabent 
Kjærlighedsord  var  blevet  udtalt,  end  sige  noget 
Løfte,  som  kunde  binde  ham  til  hende,  og  det 
var  dette,  der  voldte  hende  Uro  og  fyldte  hendes 
Hjerte  med  Sorg. 

Og  dog  fornam  hun,  at  han  elskede  hende. 

Hans  Blik,  hans  Stemmes  Klang  og  nu  og  da  et 
Haandtryk  sagde  hende  det;  og  Sligt  kom  stedse, 
naar  hendes  Mod  sank,  og  hendes  Haab  om 
Gjenkjæriighed  var  nær  ved  at  udslukkes. 

Hun  levede  i  en  Luft,  svanger  med  Kjær- 
lighed, førende  snart  et  Øiebliks  Fryd  og  Glimt 
af  Haab,  snart  bitter  Skuffelse  i  sit  Skjød;  men 
saaledes  havde  hun  i  sin  Enfold  aldrig  forestillet 
sig  to  Elskendes  Tilstand. 

Hun  var  ikke  Kvinde  for  Intet;  hendes  Li- 
denskab var  stærk  og  dyb.  Stundom  kunde  der 
komme  over  hende  en  Gru  for,  hvor  vidt  den 
vel,  efterhaanden  som  den  voxede  i  Styrke, 
kunde  føre  hende.  Hun  var  rede  til  enhver 
List,  som  hendes  Vens  og  hendes  egen  vanske- 
lige Stilling  kunde  fordre  af  hende. 

Naar  hun,  skete  det  end  i  Smug  —  og  paa 
anden  Maade  kunde  det  jo  ikke  for  Tiden  lade 
sig  gjøre  —  havde  lagt  sin  Haand  i  hans,  og  Pag- 
ten var  sluttet,  da  vilde  hun  være  hans  til  Dø- 
den, og  Kjærligheden  kunde  da  i  hendes  Øine 
hellige  selv  et  Bedrag;  thi  stærke  vare  i  hine 
Tider  Følelserne  og  langt  fra  vore  Dages  Spag- 
færdighed ;  men  en  saadan  gjekkende  Leg  mellem 
de  Elskende  selv,  stedse  at  svæve  mellem  Haab 
og  Frygt  og  aldrig  føle  fast  Grund  under  Fød- 
derne, det  oprørte  hende  og  holdt  hende  i  en 
Tilstand  af  stadig  Ophidselse. 

Stundom  skyede  Peder  hende  i  fiere  Dage, 

færdedes  i  Skoven  eller  paa  Søen  med  hendes  Fader 
og  havde  neppe  et  Blik  for  hende,  naar  de  seent  paa 
Aftenen  kom  hjem;  ja  een  Gang  gik  han  ganske 
sin  egen  Kaas,  og  det  var  da  hun  kort  efter 
Nytaar  med  sine  Forældre  drog  ud  til  Visby- 
for  at  gjeste  Gertrudes  Slægt.  Da  vægrede  han 
sig  bestemt  ved  at  drage  med,  hvilket  hoiligt 
forundrede  ikke  blot  hende,  men  ogsaa  Gertrude; 
derimod  ikke  hendes  Fader.  Det  lod  ikke  til, 
at  Noget,  som  Peder  Arnoldsøn  lod  eller  gjorde, 
kunde  forundre  ham. 

Men  Peder  selv  gjettede  Alt,  hvad  der  fore- 
gik i  hendes  Hjerte,  og  forstod  det  grant.  Haarde 
vare  de  Kampe,  han  maatte  bestaae  med  sig 
selv,  og  havde  hun  kunnet  læse  i  hans  Hjerte, 
da  vilde  hun  bleven  grebet  af  Rædsel  og  Fryd 
paa  een  Gang,  Rædsel  over  det,  han  førte  i  sit 
Skjold  og  over  den  Fare,  hvori  han  svævede, 
og  Fryd  over  Styrken  af  den  Kjærlighed,  som 
holdt  ham  tilbage  og  hildede  ham;  og  da  vilde 
hun  med  Forundring  skjønnet,  at  det,  hun  be- 
breidede  ham,  hans  Vankelmodighed  og  tilsyne- 
ladende Kulde,  udsprang  af  den  reneste  Ømhed 
for  hende  og  af  Frygt  for  at  styrte  hende  i 
Ulykke,  skjøndt  rigtignok  ogsaa  af  Frygt  for,  at 
hun,  naar  han  kastede  Masken,  vilde  vende  ham 
Ryggen. 

Ærlighed  var  en  sjelden  Dyd  i  de  Tider. 
Det    var    en    Lumskhedens    og   Bedragets  Tids- 

alder.  Gaaer  en  stor  Herre  over  Gaden,  siger 
en  gammel  Sanger  om  sine  Samtidige  dengang, 
da  har  han  Sletheden  til  Ledsagerinde,  Have- 
syge til  Følgesvend ;  Uretfærdigheden  bærer  hans 
Banner  og  Hovmodet  fører  an  —  og  Peder  Ar- 
noldsøn var  et  Barn  af  sin  Tid ;  men  han  besad 
dog  mere  Ærlighed,  end  de  Fleste ;  og  den  gode 
Spire,  som  var  i  ham;  den  voxede  nu  i  Kjærlig- 
hedens Solskin  frem  og  var  stundom  nærved  at 
sprænge  sin  Skal,  det  Hylster  af  Rænker  og 
Løgn,  hvormed  han  under  sit  vigtige  og  farlige 
Hverv  havde  maattet  pantsre  sit  Hjerte. 

Han  kunde  ikke  bekvemme  sig  til  at  bedrage 
den  Pige,  til  hvem  han  beilede,  og  dog  kunde 
han  jo  paa  den  anden  Side  umuligt  sige  Alva, 
hvo  han  var  og  i  hvis  Tjeneste. 

Stundom  tænkte  han  paa  at  drage  bort  uden 
Farvel  og  nye.  Han  vidste  hvor  og  hos  hvem 
ude  i  Visby  han  i  fornødent  Fald  kunde  fjæle 
sig;  det  havde  han  faaet  god  og  nøiagtig  Besked 
om;  og,  naar  han  en  Gang  imellem  tænkte  klart 
over  Sagen  og  spurgte  sig  selv  —  hvorledes 
vil  vel  dette  Eventyr  ende?  —  da  svarede  hans 
Forstand  ham:  efter  al  Sandsynlighed  med  Flugt, 
om  den  da  lykkes! 

Der  kunde  i  Sandhed  ikke  være  Tale  om 
Andet.  Han  kunde  ikke  drage  skikkeligt  bort; 
thi  Hans  havde  oftere  talt  om  i  saa  Fald  at  led- 
sage ham  ud  til  Visby,    og   Gertrude    følte  Lyst 

til  at  indføre  ham  i  sin  Slægt.  Derfor  havde 
han  vægret  sig  ved  at  drage  ud  til  Visby  med 
dem.  Hans  havde  nok  faaet  en  Forestilling  om, 
at  hans  Gjest  havde  Aarsag  til  at  dølge  sig,  men 
det  var  jo  netop  hans  Agt  at  beskjærme  ham. 
Dog  vidste  Peder  selv  bedst,  i  hvilken  Fare  han 
kunde  komme  ved  i  saa  anseet  en  Mands  Sel- 
skab at  drage  Alles  Øine  paa  sig.  Der  kunde 
findes  den  Mand  blandt  Visbys  Kjøbmænd  eller 
Skippere,   som  kjendte  ham. 

Af  samme  Aarsag  var  han  i  Fare  i  Eskel- 
hem,  men  i  saa  Henseende  havde  han  hidtil  havt 
Lykken  med  sig,  thi  der  var  intet  Besøg  kommen 
fra  Visby.  Saa  følte  han  sig  efterhaanden  mere 
tryg,  og  blev,  hvor  han  var,  stadigt  udskydende 
Afgjørelsens  og  Skilsmissens  bittre  Stund.  Hvor 
viist  havde  ikke  hans  Herres  og  Konges  Raad 
været  og  hvor  nødvendig  ikke  hans  Advarsel: 
befat  Dig  ikke  med  Kvindfolk! 

Men  under  alt  dette  sløvedes  hans  Aarvaa- 
genhed,  og  han  begyndte  at  blive  led  ved  det 
Hverv,  som  havde  ført  ham  til  Gulland. 

Først  havde  han  seet  ned  paa  de  gullandske 
Mænd  og,  naar  deres  Modvillie  krænkede  ham, 
tænkt :  Eders  stive  Nakker  skulde  vorde  bøiede ! 
Den  Dag  skal  oprinde,  da  jeg  kommer  for  at 
tage  Alva  Hansdatter  med  staalklædt  Haand 
og  det  vil  blive  en  Ære  for  Eder,  at  jeg  gjør 
hende   til    min  Hustru;  —  og  stundom  naar  han 

sad  med  Hans  Eskildson  ved  Arnestedet,  mens 
Gertrude  og  Alva  sade  hos  med  deres 
Haandtene  eller  Baldyreklæder,  da  kunde  hans 
Tanker  fare  vide  om,  og  sære  Syner  viste  sig 
for  ham. 

Han  saae  i  Aanden  Kong  Volmer  staae 
der  som  Seirherre  og  Hans  Eskildsøn  knælende 
for  hans  Fod-,  Kongen  løftede  ham  op,  sagde 
huldsalige  Ord  til  ham  og  hang  Ridderkjeden 
om  hans  Hals.  En  mægtig  Mand  var  Hans 
Eskildsøn  i  sin  Kreds,  men  langt  større  og 
mægtigere  skulde  han  vorde  i  Kong  Valdemar 
Christoffersøns  Brød;  og  dette  vilde  da  være 
hans,  Peder  Arnoldsøns,  Værk. 

Til  disse  skjønne  Drømme  hengav  han  sig; 
thi  Mildheden  i  Hans  Eskildsøns  Væsen  dølgede 
den  stolte  Selvstændighedsfølelse,  som  besjælede 
ham  og  de  fleste  gullandske  Odelsbønder.  Peder 
troede  ikke,  at  der  vilde  mode  Kong  Volmer 
nogen  haard  Modstand,  naar  han  landede  paa 
denne  0  —  om  han  da  .gjorde  det? 

Sagen  stod  hen  i  det  Uvisse;  og  saaledes 
forholdt  det  sig  jo  oftest  med  den  kloge  Konges 
Planer.  Ingen  vidste,  hvad  han  vilde,  før  i  det 
yderste  Øieblik,  da  Befalingen  kom,  og  Slaget 
ramte  som  et  Lyn. 

Han  var  en  betænksom  Herre,  der  veiede 
for   og   imod,    inden   han   handlede,    og  det  laae 

nær  at  troe,  at  han  maaske  dog  slutteligt  vilde 
vige  tilbage  for  en  saa  dristig  Daad,  som  dette 
Overfald  i  andre  Henseender  var. 

I  det  Tilfælde  havde  det  kun  Lidet  at  sige, 
om  Peder  vendte  noget  før  eller  senere  tilbage. 
Mon  der  i  det  Hele  taget  vilde  blive  spurgt 
efter  ham?  Det  Skib,  med  hvilket  han  førtes 
til  Gulland,  var  jo  gaaet  under;  man  vilde  troe 
ham  død  og  snart  glemme  ham. 

Saa  vidt  var  det  nemlig  omsider  kommet 
med  ham,  at  han  havde  Øieblikke,  i  hvilke  han 
ønskede  at  forsvinde  og  blive  glemt,  i  det 
Mindste  for  en  Stund.  Mere  og  mere  behagede 
ham  det  frie,  jevne,  lykkelige  Liv,  han  førte  paa 
Hans  Eskildsøns  Gaard  og  i  Gullands  frodige, 
lune  Skove.  Han  havde  faaet  de  duftende 
Fyrreskove  og  Birkelunde,  de  grønne  Enge  og 
de  vilde  Klippekyster  kjær.  Til  Jagt  og  Fiskeri 
havde  hans  Hu  staaet  lige  fra  hans  Barndom,  og 
Gullænderne  vare  fremfor  Alt  et  Folk  af  Jægere 
og  Fiskere.  Var  det  jevne  Liv  mellem  disse 
gjeve  Skovens  og  Søens  Sønner  ikke,  naar  Alt 
kom  til  Alt,  at  foretrække  for  den  brydsomme 
Tjeneste  ved  Hove  og  det  haarde  Krigsliv? 
Og  han  antog,  at  Gullændernes  Mistænksomhed 
mod  ham  vilde  forsvinde,  naar  de  saae,  at  det 
var  hans  Hensigt  ganske  at  blive  en  af  deres. 

Om  sit  hemmelige  Hverv  kunde  han  tie; 
at  opgive  det  var  dog  ikke  at  forraade  sin  Herre 

og  Konge;  men  hvis  Dansken  dog  kom  til 
Gulland,  hvad  vilde  han  da  gjøre?  Der  stod 
hans  Forstand  stille  -,  han  skød  de  pinlige,  bryd- 
somme Tanker  fra  sig  og  tænkte  blot  paa  Alva, 
eller  var  hun  i  hans  Nærhed,  da  fæstede  han 
Blikket  paa  hende,  saa  hun  rødmede  derved. 

Hendes  øines  Dyb  var  som  et  Væld,  paa 
Bunden  af  hvilket  han  saae  sit  eget  Billede,  hen- 
des friske  Læber  vare  som  en  moden  Frugt,  der 
vinkede  ham,  og  hendes  gule  Haar  som  et 
Net,  hvis  fine  men  stærke  Traade  holdt  ham 
fangen. 

Guds  hellige  Moder  tilgiv  mig  min  Synd; 
men  hellere  vil  jeg  brænde  i  Helvede,  end  ikke 
faae  denne  Jomfru  i  mit  Eie! 

Saaledes  bad  han  ved  sig  selv  en  Aften- 
stund sidst  paa  Vinteren,  da  de  Alle  sade  nede 
i  Ildstuen,  hvor  et  stort  Baal  knittrede  under 
Gryden  med  Nadvergrøden,  som  blev  passet  af 
den  rødkindede  Estrid;  thi  Alt  i  Hans  Eskild- 
søns Huus  var  forlængst  kommen  i  den  gamle 
Gænge. 

Det  rummelige  Kjøkken  var  tillige  Familiens 
Dagligværelse  og  Samlingsstedet  for  den  hele 
Huusstand;  Storstuen  blev  kun  draget  eller 
smykket  med  Tapeter  og  opvarmet  ved  festlige 
Lejligheder;  og  der  var  foruden  denne  Stue 
intet  andet  Rum  i  øverste  Stokværk,  end  Hans's 
Brevkammer,    saa    at   Ingen   til   daglig   satte   sin 

Fod  deroppe-  og  ligesaa  var  der  forneden  ved 
Siden  af  den  store  Ildstue  kun  et  Fadebuur. 
Stuehuset  var  da  ogsaa  kun  kort,  næsten  lige- 
saa bredt,  som  det  var  langt,  og  ikke  uligt  et 
Taarn. 

Peder  lignede  det  da  ogsaa  stundom  ved 
et  Fangetaarn  og  spurgte  sig  selv,  om  Enden 
paa  Visen  muligt  vilde  blive,  at  han  med  Lænke 
om  Haand  og  Fod  blev  kastet  ned  i  det  dybe 
Fangehul  i  Kjelderen,  hvilket  Hans  en  Dag 
havde  viist  ham  og  sagt,  at  Ingen  havde  siddet 
der  i  syv  Aar  siden  den  Dag,  da  Sylvias  Mand 
Kunne  blev  sat  derned,  for  at  Mørket  og  En- 
somheden skulde  bringe  ham  til  Bekjendelse. 

Det  Hul  var  lige  under  Ildstuen,  hvor  Peder 
nu  sad  paa  en  liden  Træstol  og  skar  en  Træ- 
skee  af  en  Ellepind;  thi  han  havde  lagt  sig 
efter  slig  Haandgjerning  og  fandt  fornøielig  Tid- 
kort i  at  sysle  med  Kniven.  Han  syntes  ganske 
fordybet  i  sit  Arbeide,  og  hans  Aasyn  var  saa 
roligt,  at  ingen  kunde  see  paa  ham,  hvilke  vilde 
Tanker  der  nu  og  da  foer  gjennem  hans  Hjerne. 

Gertrude  og  Alva  sade  med  deres  Haand- 
arbeider  paa  Kvindebænken,  der  stod  ved  Væggen 
nærmest  Ildstedet,  og  hos  dem  nogle  af  Gaardens 
Piger  med  Haandteen  og  Bindehoser. 

Hans  derimod  sad  henne  paa  Gavlbænken 
for  Enden  af  det  store  Egetræesbord,  hvor  Maden 

snart  skulde  fremsættes.  Det  var  Æressædet, 
Huusbondens  Plads;  og  paa  Vægbænken  langs 
Vinduerne  sad  Tandvid,  Hangvar  og  de  andre 
Gaardskarle.  En  liden  Olielampe,  som  stod  paa 
Bordet  og  en  anden,  som  hang  paa  Væggen 
henne  ved  Kvindebænken,  gav  kun  sparsomt 
Lys  i  Stuen,  men  Flammen  fra  Kjøkkenilden 
bødede  derpaa. 

Hans  talte,  og  de  Andre  taug  og  lyttede. 
Han  fortalte  hvad  de  Andre  kjendte  saa  godt, 
men  hvad  der  var  nyt  for  Peder,  den  gamle 
Saga  om  Gullands  Opdagelse  og  første  Bebyg- 
gelse. Sært  lød  den  gamle  Fortælling  i  Peders 
Øren  og  dens  Begyndelse  fængslede  ham  un- 
derligt. 

»Gulland,«  sagde  Hans,  »hittede  først  den 
Mand,  som  hed  Tjelvar.  Da  var  Gulland  saaledes 
troldgjort,  at  det  sank  om  Dagen  og  var  oppe 
om  Natten;  men  den  Mand  gjorde  først  Ild  paa 
Landet,  og  siden  sank  det  aldrig.  Denne  Tjelvar 
havde  en  Søn,  som  hed  Hafdher;  men  Hafdhers 
Hustru  hed  Hvidestjerne.  De  To  bosatte  sig 
først  paa  Gulland.  Første  Nat,  de  sov  sammen 
paa  det  Land,  hvis  første  Indbyggere  de  vare, 
da  drømte  hun  en  Drøm,  at  tre  Orme  vare 
slyngede  sammen  i  hendes  Barm  og  krøbe  ud 
af  den.  Denne  Drøm  sagde  hun  sin  Huusbonde, 
der  udtydede  den  saalunde: 

Alt  er  forud  bestemt, 

Beboet  Land  skal  dette  være, 

Og  vi  faae  tre  Sønner. 

Gute  skal  Gutland  eie, 

Grajper  skal  anden  Sonnen  hedde 

Og  Gunfjann  den  tredie  — " 

Ved  dette  blev  Peders  Tanke  hængende, 
og  en  stor  Part  af  Resten  gik  tabt  for  ham. 

Fortællingen  om  Hafdher  tog  ham  saa  under- 
ligt; thi  det  forekorn  ham,  at  han  var  kommen 
til  Gulland  som  en  anden  Hafdher  og  nu  sad 
her  og  havde  sin  Hvidestjerne  for  sig.  Hun  skulde 
blive  hans  Hustru  og  forplante  hans  Slægt  paa 
denne  0;  men  Tjelvar,  det  var  Danmarks  Fader, 
Kong  Volmer,  der  havde  udsendt  ham  for  at 
tage  Øen  i  Besiddelse;  og  det  skjønnede  han, 
at  det  grundige  Kjendskab  til  Forholdene  paa 
Gulland  og  Øens  Natur,  han  efterhaanden  havde 
erhvervet  sig,  og  som  nu  blot  manglede  sin 
Slutsteen,  en  Undersøgelse  af  Tilstanden  i  Visby 
og  af  Stadens  Fæstningsværker,  det  vilde  blive 
af  ikke  ringe  Betydning  for  den  heldige  Udførelse 
af  denne  Besiddelsestagen. 

Men  om  han  nu  nøiedes  med  sin  Hvide- 
stjerne og  den  liden  Stump  af  Øen,  som  hun 
engang  vilde  bringe  ham  og  som  han  kunde  beholde 
for  sin  egen  Mund?  Det  vilde  være  en  ærlig  og 
fredelig  Erhvervelse  og  en  skjøn  Tilgift  til  det, 
han  allerede  besad  af  denne  Verdens  Goder. 

Dette  var  en  farlig  Stund  for  ham ;  thi  som 

han  sad  her  ved  denne  gjestfrie  Arne  i  en  for- 
mummet Speiders  Skikkelse  og  lyttede  til  den 
Mands  Ord,  hvem  han  havde  lært  at  høiagte 
og  som  i  Sandhed  var  bleven  ham  kjær,  da 
følte  han  sig  til  Mode  som  en  Tyv,  og  hans 
Herre  og  Konge  forekom  ham  at  være  en 
Røver. 

Hør,  hvor  skjønt  Hans  taler  om  sine  Fædre 
og  om  sin  herlige  Fødeø,  og  see,  hvor  hans 
Øine  tindre  derved!  Tilsidst  sagde  han: 

>T  fire  Snese  Aar  ere  vi  nu  blevne  beva- 
rede for  Ufred ,  og  Gud  Herren  har  undt  os 
stort  Velvære.  Gid  vi  fremdeles  maa  blive  be- 
fundne værdige  dertil!  Braadne  Kar  er  der  i 
alle  Lande,  ogsaa  her,  og  Synden  regjerer  og  i 
vore  Hjerter;  men  vi  ere  dog  et  christeligt  Folk 
og  ære  Gud  og  hans  Hellige.  Hør  engang  vor 
Lovs  første  Ord«,  sagde  han,  idet  han  vendte 
sig  mod  Peder,  og  saa  fremsagde  han  dem  høi- 
tideligt  saalunde: 

» Dette  er  vor  Lovs  Begyndelse,  at  vi  skulle 
fornegte  Hedenskabet  og  bifalde  Christendom- 
men og  troe  Alle  paa  en  almægtig  Gud  og 
bede  ham  unde  os  god  Aarvæxt  og  Fred  og 
Seier  og  Helsen  og  det,  at  vi  maae  beholde  vor 
Christendom  og  det  Land,  vi  beboe.« 

Alle  stirrede  de  paa  ham,  grebne  af  den 
løftede  Stemning,  som  besjælede  ham  og 
kjendtes  paa  Klangen  af  hans  Røst.      Endogsaa 

ValdemarstogeL  I O 

Udtrykket  i  Gertrudes  hovmodige  Aasyn  viste, 
at  hun  ikke  var  forbleven  ubevæget. 

Men  hvad  Peder  angik,  da  turde  han  ikke 
see  op ;  han  bøiede  sig  over  sin  Træpind  og 
snittede  dybt  i  den.  Han  var  jo  en  af  Hjel- 
perne  til  at  fuldbyrde  den  blodige  Stordaad, 
som  snart  skulde  herje  denne  skjønne  0  og 
bringe  Elendighed  over  dens  fredelige  Indvaa- 
nere,  ja  han  var  gaaet  i  Spidsen  som  et  villigt 
Redskab  i  hans  Herres  og  Konges  stærke  Haand. 

Havde  han  været  alene  med  Hans,  da  vilde 
der  muligt  skeet  et  Mirakel ;  thi  en  Stemme 
sagde  i  hans  Hjerte :  gak  hen  til  Hans  og  be- 
kjend  Alt  for  ham!  Siig  til  ham:  jeg  kom  som 
Fjende,  men  nu  er  jeg  Din  Ven;  giv  mig  Din 
Datter,  og  jeg  vil  blive  Din  Mand!  Jeg  løser 
mig  fra  den  Ed,  som  binder  mig  til  min  Herre, 
og  tager  Orlov. 

Dette  kunde  han  jo  nok  gjøre;  thi  som  der 
staaer  i  den  gamle  Vise  om  Niels  Ebbesøn: 

Det  er  saa  Sæd  i  Danmark, 

Haver  været  af  gamle  Dage  : 

Naar  en   Svend  ikke  længer  tjene   vil, 

Da  maa  han   Orlov  tage. 

Dog  skulde  Peder  saa  forud  forkyndt  sin 
Herre  det  og  opsagt  ham  Huldskab  og  Troskab ; 
men  det  havde  han  Ondt  ved,  og  det  vilde  vel 
heller  ikke  nyttet  ham  stort.  Hvis  Hjertet  i 
denne    hans    Svaghedsstund    var    løbet    af   med 

ham,  da  vilde  han  staaet  som  en  brændemærket 
Forræder  og  bleven  en  usalig,  fredløs  Mand 
paa  hver  en  Plet,  saa  langt  Kong  Volmers 
Haand  kunde  række. 

Men  saa  skulde  det  ikke  være.  Han  blev 
vakt  af  sin  Dvale  saa  uventet  og  saa  kraftigt, 
at  Skællene  faldt  af  hans  Øine,  og  fra  nu  af  og 
til  Enden  blev  han  klartseende  og  holdt  sig  lys- 
vaagen. 

Døren  gik  op,  og  en  lavstammet  Karl  i  en 
graa  Kofte  traadte  ind. 

Han  var  dygtig  skulderbred,  og  hans  store 
Hoved  med  de  askefarvede,  strittende  Haar  sad 
paa  en  kort  Hals.  Hans  Ansigtstræk  vare  kan- 
tede, Munden  stor,  Næsen  kort  og  tyk  og 
Hagen  bred.  Han  havde  Rynker  i  Øienkrogene, 
og  det  bidrog  maaskee  til,  at  hans  Aasyn  trods 
det  ærlige,  enfoldige  Udtryk  i  hans  melkeblaae 
Øine,  fik  et  Anstrøg  af  Snuhed. 

Peder  blev  saa  overrasket  ved  at  see  ham, 
at  han  tabte  sin  Kniv  og  reiste  sig  halvt  i 
Sædet;  men  han  satte  sig  hurtigt  igjen.  Karlen 
derimod  saae  paa  ham  uden  at  forandre  en  Mine. 

»Guds  Fred  og  Godaften«,  sagde  han;  »kan 
jeg  faa  Herberge  her  i  Nat?« 

»Nu,  det  lader  sig  vel  gjøre«,  svarede  Hans, 
men  trak  lidt  paa  det,  idet  han  mønstrede  Kar- 
lens Ydre. 

Peder  kunde  ikke  holde  sine  Øine  fra  ham; 

men  med  Et  blev  han  vaer,  at  han  blev  iagt- 
taget. Hangvar  havde  aabenbart  bemærket 
hans  Overraskelse,  og  nu  vandrede  hans  sorte 
Øine  med  et  dæmonisk  forskende  Blik  frem  og 
tilbage  mellem  Peder  og  den  Fremmede. 

Saaledes  gik  det  ved  enhver  Lejlighed. 
Stedse  vogtede  denne  Trællefødning  paa  Peder 
Arnoldsøn;  han  kom  til  Syne,  hvor  han  mindst 
var  ventet,  og  hans  lurende  Blik  var  alle  Vegne  og 
søgte  gjerne  Peder,  naar  denne  mindst  ønskede  det. 

»Hvad  er  Du  for  en  Svend,  og  hvor  kom- 
mer Du  fra?«   spurgte  Hans. 

»Fra  Visby«,  svarede  Karlen  sindigt.  Der 
var  noget  Tørt  og  Sat  over  ham,  som  indgød 
Tillid ;  men  faatalende  var  han. 

»Hvis  Tjener  er  Dur«   spurgte  Hans  videre. 

»Thomas  Heglefs,  hans  Bodkarl«,  svarede 
Svend. 

»Ei« ,  udbrød  Hans,  »det  skulde  Du  sagt 
strax.  Thomas  Heglef  er  min  gode  Ven,  og 
hvem  han  skikker  til  mig,  er  stedse  velkommen. 
Hvilket  Ærinde  har  Du  til  mig?  Men  siig  mig, 
hvad  er  Dit  Navn?« 

»Jonas«,  svarede  Karlen. 

»Nu«,  sagde  Hans«,  gammel  er  Du  ikke  i 
Thomas  Heglefs  Brød;  jeg  saae  Dig  ikke  i  hans 
Bod,  da  jeg  Knud  Hertugs  Dag*)  gjestede  ham, 
og  jeg  hørte  ingensinde  før  Dit  Navn.« 

*)   7de  Januar. 

»Jeg  gik  i  min  Tjeneste  til  Kyndelmisse«; 
svarede  Jonas. 

»Vel«,  sagde  Hans,  »men  tal  nu  fra  Leveren 
og  siig  mig,  hvad  Bud  Du  har  til  mig?« 

»Jeg  har  haft  Ærinde  om  nogen  Tjære  i 
Mesterby  og  kommer  derfra«,  svarede  Jonas. 
»Michael  i  Grensgaard  havde  lovet  at  skikke 
den  forgangen  Torsdag,  men  holdt  ikke  Akkor- 
den; og  saa  sagde  Huusbond  til  mig:  see  paa 
Veien  ind  til  Sjettingsdommeren ,  Hans  Eskild- 
søn; og  Du,  med  hvem  jeg  taler,  er  vel  denne 
Mand?« 

»Det  er  jeg!«  svarede  Hans;  »men  fik  Du 
da  ikke  nogen  Hilsen  eller  noget  Budskab  med 
til  mig?« 

»Jo  vel«,  svarede  Jonas;  ;>om  Du  vil  vide 
det  nu  strax ,  da  sagde  Thomas's  Hustru  til 
mig:  siig  til  Hans  Eskildsøn,  at  hans  Datter 
Ingrid,  som  er  i  Soelbjerg  Kloster  som  Ung- 
søster, om  føie  Tid  vil  drage  til  Eskelhem  for 
at  gjeste  sit  Fædrenehjem  og  dvæle  der  en 
Stund,  forinden  hun  aflægger  Løftet  og  lader 
sig  klæde ;  hun  kommer  i  Følge  med  noget 
Klosterfolk. « 

»Saa  gjør  hun  dog  Alvor  deraf«,  sagde 
Hans  hen  til  Kvindebænken,  fra  hvilken  Ger- 
trude og  Alva  nu  reiste  sig;  thi  Grøden  var 
anrettet. 


150 

»Andet  var  jo  ikke  at  vente«,  svarede  Ger- 
trude og  fremtvang  et  Suk. 

»Naar  kommer  hun?«  spurgte  Alva  ivrigt, 
idet  hun  vendte  sig  til  Jonas. 

>  Efter  Paaskehøitiden,  sagde  min  Madmoder«, 
svarede  Jonas. 

»Nu,  der  er  over  to  Uger  til«,  sagde  Ger- 
trude i  en  Tone,  som  tydede  paa  Lettelse. 

Saa  satte  de  sig  til  at  spise,  og  Jonas  blev 
bænket  mellem  Gaardens  Karle.  Der  blev  ikke 
sagt  mange  Ord  under  Maaltidet;  men  da  det 
var  forbi,  og  Hans  havde  læst  Takkebønnen, 
hviskede  han  til  Gertrude. 

»Hvor  skulle  vi  lægge  hamr  Karlesengene 
ere  fulde.« 

Peder,  som  hørte  dette,  vendte  sig  raskt  til 
Gertrude  og  sagde: 

»Jeg  vil  dele  min  Seng  med  ham.« 

»Gjøres  ikke  nødigt  ,  svarede  hun  tovende; 
men  Peder  vidste,  at  hun  var  øm  over  sine 
Sengebolstre  og  tog  derfor  ikke  i  Betænkning 
at  sige: 

»Jo,  lad  det  blive  saa!  Jeg  faaer  da  Selskab ; 
ensomt  er  det  i  Herbergehuset.« 

Hun  gjorde  da  ingen  Indvendinger.  Ved 
Sengetid  tog  Peder  sin  Lygte  og  gik  med  Jonas 
over  Gaarden  til  Herbergehuset. 


OTTENDE  KAPITEL. 


VINAND     STOLTE. 

LJa  Peder  med  sin  Ledsager  var  kommen 
op  paa  sit  Kammer  og  havde  lukket  Døren, 
satte  han  Lygten  fra  sig,  lagde  begge  sine  Hæn- 
der paa  Mandens  Skuldre ,  ruskede  ham  og  ud- 
brød : 

Gud  og  Sancte  Nicolaus  være  priset,  det 
er  Dig  selv  lyslevende,  Vinand!  Da  jeg  saae 
Dig,  tænkte  jeg,  at  det  var  Dit  Gjenfærd.« 

»I  ryster  mig  Sjælen  ud  af  Kroppen,  Herre«, 
svarede  Vinand  Stolte,  thi  det  var  Svendens 
fulde  Navn. 

»Ved  hvilket  Under  blev  Du  reddet  ?«  spurgte 
Peder. 

»Jeg  fik  noget  Reb  mellem  Hænderne«, 
svarede  Vinand;  »jeg  holdt  fast  og  klyvede  op, 
og  da  drog  en  Mand  mig  ved  Haaret.  Inden 
jeg  ret  vidste  deraf,  laae  jeg   paa  Dækket  af  en 

Kravel,  som  holdt  Søen  den  Dag,  og  den  næste 
Morgen  slap  vi  ind  til  Visby;  men  nu  I,  Ebbe, 
hvorlunde  kom  I  paa  det   Tørre?« 

»Tys«,  svarede  Vinands  Herre«,  »nævn  helst 
ei  mit  rette  Navn;  her  kunde   være  Lurere.« 

Saa  gik  han  til  Døren  og  aabnede  den ;  men 
hans  Frygt  viste  sig  ugrundet;  der  var  Ingen 
paa  Svalen,  og  Alt  var  stille.  Han  lukkede  igjen 
Døren  og  sagde : 

»En  Fryd  var  det  for  mig  en  Gang  igjen 
at  høre  mit  eget  gode  Navn ;  men  forglem  ikke, 
Vinand,  naar  vi  i  Morgen  gaae  til  Davren,  at  jeg 
hedder  Peder  Arnoldsøn.« 

»Mere  fornødent  er  det«,  svarede  Vinand, 
»at  I  mindes  om,  at  jeg  har  døbt  mig  selv  om 
til  Jonas.  Nu,  med  mig  faaer  det  være;  men 
for  Eder,  Herre,  er  det  onde  Kaar  at  gaae  i 
Larvedragt  og  lyde  et  fremmed  Navn.« 

»Jeg  er  selv  led  derved«,  svarede  Vinands 
Herre ;  »men  dette  maa  nu  føres  til  Ende.  Ved  min 
Helgen,  havde  Claus  Limbek  ikke  hidset  mig 
dertil  og  slaaet  til  Væds  med  mig  den  Aften  i 
Høst,  da  vi  sade  og  drak  med  hinanden  paa 
Vordingborg,  saa  vilde  jeg  ikke  draget  ud  paa 
det  Eventyr ;  ja  endda  vilde  jeg  ikke  gjort  det,  om 
jeg  havde  kunnet  forudsee,  hvad  det  vilde  føre 
til,  omendskjøndt«  — 

Her  taug  han  brat,  men  føiede  til: 

»En  rask  Fart  til  Visby,  nogle  Dages  Spei- 

den  der  og  saa  atter  til  Skibs  og  ad  Hjemmet 
til,  det  var  Meningen;  og  nu  sidde  vi  her!  < 

Han  fortalte  nu  sin  Svend,  hvorledes  han 
var  bleven  frelst  og  kommen  til  Huse  hos  Hans 
Eskildsøn,  og  Vinand  gav  ham  nærmere  Besked 
om  sine  Eventyr  i  Visby,  og  hvorledes  det  var 
lykkedes  ham  at  komme  i  den  rige  Kjøbmands, 
Thomas  Heglefs,  Brød. 

»Der«,  sagde  Vinand,  »hørte  jeg  forgan- 
gen Dag  om  den  skibbrudne  Mand,  som  var 
hos  Sjettingsdommeren  i  Eskelhem,  og  jeg 
tænkte:  det  skulde  da  ikke  være  min  Herre? 
Dog  turde  jeg  neppe  troe  det ;  jeg  mente  Eder 
død  og  har  sørget  svarligt  derover;  men  da  saa 
et  Bud  skulde  skikkes  til  Mesterby,  hvor  jeg 
havde  været  en  Gang  før,  bad  jeg  min  Huus- 
bond  om  at  maatte  gaae  det  Ærinde.  ]eg  vilde 
dog  prøve  det  og  opsøge  denne  Skibbrudne  for 
at  see,  om  det  dog  ikke  skulde  være  Eder,  og 
Hjertet  loe  i  mig,  da  jeg  traadte  ind  i  Stuen  og 
blev  Eder  vaer;  men  ei  sandt,  jeg  forstod  at 
dølge  min  Glæde?« 

»Ja«,  svarede  Ebbe,  »Dit  Ansigt  var  som 
enMuur;  og  saa  godt  Du  evner  at  tale  Gullandsk, 
Vinand!« 

»Det  var  ikke  svært  at  lære«,  svarede  Vi- 
nand; »det  er  ikke  Dansk  saa  uligt  endda;  men 
hvad  nu,  Herre?  Skulle  vi  nu  ikke  see  snarest 
at  komme  herfra  ?    Hvad  om  vi  tog  Stav  i  Haand 

strax  og  vandrede  i  Nattens  Mørke  til  Visby? 
Søen  er  jo  aaben,  og  Skipperne  lette  nu  Anker, 
en  efter  anden;  vi  kunne  let  faa  Leilighed  Søn- 
der paa.« 

»Det  lader  sig  ikke  gjøre«,  svarede  Ebbe. 
»Al  min  Mønt  er  i  Hans  Eskildsøns  Værge  og 
ligger  gjemt  i  hans  Brevkiste ;  der  er  stærke  Bolte 
og  Laas  for  den ;  men  uden  Mønt  kunne  vi  ikke 
lønne  Skipperen.« 

»Ak  Herre«,  udbrød  Vinand,  >hvi  gav  I 
Eders  Skat  fra  Eder?  Dog«,  føjede  han  til,  »den 
Bugt  kan  klares.  Naar  vi  søge  til  Niels  Guld- 
smed, da  borger  han  os  de  Penge,  vi  have 
nødig. « 

Niels  Guldsmed  var  den  Mand,  til  hvem  de 
vare  henviste;  thi  han  var  Kong  Volmer  vel 
bekjendt  og  ham  hengiven. 

Ebbe  grundede  et  Øieblik,  men  sagde 
derpaa: 

>  Nei,  Vinand,    vi  maa  see  os  vel  for,    hvad 

vi  gjøre;  og  nødigt    stjæler   jeg  mig  herfra,    om 

det  kan   undlades.      Disse  Folk    her    have    viist 

,mig    stor     Godhed ;    jeg    har    faaet    dem    kjær 

og  —  « 

Her  standsede  Vinands  Herre.  Han  sad 
paa  Sengekanten  og  saae  ned  for  sig.  Vinand, 
som  stod  foran  ham,  saae  paa  ham  med  en  be- 
tænkelig Mine,  kløede  sig  i  Hovedet  og  sagde 
derpaa : 

»Herre,  jeg  er  Eders  tro  Tjener  og  mener 
at  have  beviist  Eder  det  nu  i  sexten  Aar.  I 
Hjemmet  og  ved  Hove,  i  Fred  og  i  Feide, 
under  alle  Kaar  saae  jeg  kun  paa  Eders  Bedste.« 

»Hvortil  den  Snak?«  spurgte  Ebbe  utaal- 
modigt.      »Tvivler  jeg  om   Din  Troskab  ?» 

»Nu«,  svarede  Vinand,  »da  bliv  ei  heller 
vred,  naar  jeg  siger  Eder ,  hvad  jeg  tænker. 
Der  var  en  saare  fager  Jomfru  i  Stuen  derovre, 
Sjettingsdommerens  Datter.  Det  skulde  da  ikke 
være  hende,  som  holder  paa  Eder?  Eders  og 
hendes  Øine,  de  havde  Ærinde  til  hinanden  over 
Bordet.« 

Ebbe  sprang  op,  rød  i  Kinderne,  men  satte 
sig  igjen  og  svarede  uventet  sagtmodigt: 

»Nu,  om  saa  var,  Vinand?  Tykkes  Dig 
ikke,  at  hun  nok  er  værdt  at  vove  sin  Pelts 
for?« 

»Tænkte  jeg  det  ikke  nok!«  udbrød  Vinand. 
~Nei,  Herre,  var  hun  end  saa  deilig  som 
Guds  Moder  selv,  da  vilde  hun  dog  være  for 
lav  en  Priis  for  Eders  Liv.« 

»Hvad  Forstand  har  Du  paa  Kvindfolk?« 
sagde  Ebbe.  »En  Hest,  ja  en  Hund  er  mere 
værd  i  Dine  Øine,  end  den  bedste  Jomfru;  og 
denne  er  bedre  end  den  bedste.  Jeg  elsker 
hende  høit,  Vinand,  og  vil  engang  gjøre  hende 
til  min  Hustru.« 

»Nu    see  Gud  Fader    i  Naade    til    os!«    ud- 

brød  Vinand.  »Er  det  kommet  saa  vidt ,  at 
I  har  fæstet  hende?« 

vNei«,  svarede  Ebbe,  »det  er  ikke  saa  vel. 
Det  kan  ikke  skee,  eftersom  jeg  ikke  tør  navn- 
give mig.  Dog,  Vinand,  jeg  grubler  daglig  der- 
over, om  det  dog  ikke  kan  lade  sig  gjøre.  Hun 
har  mig  kjær  og  er  trofast;  om  jeg  fortroede 
mig  til  hende,  da  vilde  hun  sikkert  tie  og  ikke 
forraade  mig.« 

»Ret  saa!«  sagde  Vinand  og  slog  Hæn- 
derne sammen.  »I  vil  lide  paa  en  Kvindes  Ed. 
Jeg  giver  Intet  for  en  Kvindes  Ed ;  giv  hende 
en  Penning  i  Haanden  for  Sandheden  og  en  Mark 
for  Løgnen,  da  vinder  Marken.« 

Men  nu  blev  Ebbe  varm,  talte  til  Alvas  Priis 
og  om  sin  brændende  Kjærlighed  til  hende,  mens 
Vinand  stod  med  aaben  Mund  og  gloede  for- 
bauset  paa  ham.     Omsider  sagde  han: 

»I  er  troldgjort  og  galen  Herre!  Eders 
Hjerte  raser  i  Eders  Bryst ,  som  et  Sviin  i  en 
Sæk. « 

Ebbe  sprang  rasende  op,  greb  Vinand  i 
Brystet  og  sagde : 

»Tal  høvisk  til  mig,  Hund!« 

Men  Vinand  var  sin  Herre  langt  overlegen 
i  Kræfter;  han  greb  ham  om  Armene,  tvang 
ham  atter  ned  paa  Sengen  og  sagde  i  en  pud- 
sig, faderlig   Tone: 

»Nu,  Ebbe,  skik  Dig  og  vær  rimelig!  Hund 

vorder  ikke  Vinand  Stolte,  fordi  Du  skjelder 
ham  saa,  og  aldrig  har  han  været  det.« 

Vinand  regnede  sig  for  at  være  af  god,  gam- 
mel, skjøndt  vendisk  Æt.  En  af  hans  Forfædre 
havde  forvildet  sig  til  Danmark,  hvor  Efterkom- 
merne i  et  Par  hundrede  Aar  havde  levet  i 
fattige  Bondekaar;  dog  havde  de  bevaret  deres 
Bomærke,  som  var  en  Egegreen. 

Ebbe  saae  et  Øieblik  paa  ham,  brast  saa  i 
Latter ,  skød  ham  fra  sig  og  lagde  sig  derpaa, 
saa  lang  han  var,  paa  Sengen,  slog  Hænderne 
over  sit  Hoved  og  sagde : 

»Skik  Dig  selv  gamle  Nar!  Ikke  er  jeg  en 
Pog  mere,  som  da  Du  kom  i  min  Faders  Brød. 
Du  skal  faae  det  at  fornemme!« 

Saa  blev  han  liggende  og  taug  længe,  mens 
Vinand  gik  op  og  ned  ad  Gulvet  og  snak- 
kede. 

»Brug  dog  Eders  Forstand,  Herre  ,  sagde 
han.  »Forglemmer  I  den  Herre,  som  udsendte 
os  og  det  vigtige  Ærinde  han  gav  os?  Lid  ikke  paa 
disse  Øboere ;  de  ere  ikke  saa  fromme,  som  de  lade. 
Komme  de  efter,  hvo  I  er  og  i  hvis  Brød,  mens 
I  fordulgte  det  og  tog  et  fremmed  Navn,  da  ville 
de  jage  Eder,  som  var  I  en  Ulv,  og  sønderrive 
Eder;  og  slipper  I  derfra  for  seent  og  vender 
ikke  tilbage  til  Kong  Volmer  med  Tidender 
herfra,    eller   kommer    han    brat    over  Eder    her 

og    skjønner,    at    I    har    svigtet    Eders  Pligt    og 
forraadt  ham,  da  — « 

»Ti!«  bød  Ebbe.  »Nu  af  Klæderne  og  til 
Sengs!     I  Morgen  skal  Du  erfare   min  Villie.« 

Den  blev  da  Vinand  forkyndt  strax,  da  han 
den  næste  Morgen  slog  Øinene  op.  Hans  Herre 
var  da  alt  opstaaet  og  stod  fuld  paaklædt 
for  ham. 

»Hør  nu,  Vinand«,  sagde  han,  »hvad  Du 
skal  gjøre !  Du  gaaer  nu  med  mig  til  Davren, 
og  naar  vi  have  spiist,  da  tager  Du  Afsked 
og  gaaer  tilbage  til  Visby.  Forbliv  hos  Din 
Huusbond  og  lad  som  Intet ;  tøv  til  jeg  kommer 
efter-  det  snareste  skee  kan,  skal  jeg  være  hos  Dig.« 

Vinand  læste  det  i  sin  Herres  Øine,  at  der- 
ved var  ikke  at  rokke. 

»I  byder,  og  jeg  har  at  lyde«,  svarede  han; 
»det  gaaer  paa  Eders  Kappe;  dog  kan  det 
komme  til  at  svie  til  mit  Skind.« 

Jeg  skulde  mene«,  sagde  Ebbe,  »at  mit 
er  i  størst  Fare.  Lid  paa  mig  og  paa  min  gode 
Lykke!« 

»Sandt  nok«,  svarede  Vinand,  »I  var  hidtil 
stedse  et  Lykkens  Skjødebarn.  Jeg  vil  da  troe, 
Herre,  at  Eders  Lykke  er  en  stærk  Ganger,  der 
kan  bære  to  Ridere  paa  sin  Ryg ;  enddog  det  bares 
mig  for  i  en  Drøm  i  Nat,  at  jeg  aldrig  vil  komme 
herfra  men  lægge  mine  Been  her  paa  denne  0.« 

»Daarlig  Mand  har  daarlige  Drømme«,  sva- 
rede Ebbe;  »vær  nu  kjæk  og  ikke  synsk!«  — 

Da  Vinand  var  vandret  sin  Vei,  fornam  hans 
Herre  en  stor  Lettelse,  men  kunde  dog  ikke 
negte,  at  hvad  han  havde  vundet  ved  at  blive, 
var  kun  Galgenfrist.  Fort  maatte  han,  men  naar 
og  hvorledes,  derom  kunde  han  ikke  komme 
til  nogen  Beslutning. 


NIENDE  KAPITEL. 


ALVAS    FOSTERMODER. 

INIogle  Dage  efter,  en  sludfuld  Morgen  først 
i  April  Maaned,  stod  Hangvar  i  Vedkasten  uden- 
for Gaarden  og  huggede  Brænde. 

Vaarens  Mildhed  var  kommen  og  Sneen 
smeltet;  blot  Solens  Straalevarme  og  skabende 
Bliv  fattedes  for  at  lade  de  skrinlagte  Plante- 
spirer opstaae  af  Vinterdøden  og  bryde  frem  i 
al  den  Fylde  og  Farvepragt,  hvormed  Gullands 
varme  Kalkbrud,  som  en  rig  Moder,  smykker 
sine  Børn. 

Dumpt,  men  hurtigt  lød  Slagene  af  Hang- 
vars  Øxe,  som  kløvede  Brændet  og  overhuggede 
Grene,  der  vare  for  lange  til  at  rummes  paa 
Ildstedet.  Det  var  ellers  almindelig  Skik  at 
lægge  selv  svære  Grene  med  den  ene  Ende  i 
Ilden  og  drage  dem  ind,  efterhaanden  som  de 
fortæredes,     hvorved    Arbeidet    ved    Hugningen 

sparedes;  men  slig  ugudelig  Ødselhed  havde 
Gertrude  forlængst  afskaffet. 

Led  var  Hangvar  ved  det  Pindehuggeri 
og  stræbte  stedse  at  blive  hurtigt  færdig  der- 
med; men  denne  Morgenstund  var  det  dog 
meest  hans  Tankers  Flugt,  som  satte  Fart  i 
Øxen. 

Meget  tænkte  denne  mørkhudede  Yngling, 
hvorom  Ingen  drømte,  og  varmt  rullede  Blodet 
i  hans  Aarer.  Han  var  fræk,  men  tillige  snu 
og  faatalende ;  han  frygtede  Ingen,  uden  En ; 
et  eneste  Menneske  var  der,  for  hvis  Magt 
han  bøiede  sig,  og  det  var  en  Kvinde  af  hans 
egen  Æt. 

Som  han  stod  der  og  arbeidede,  saa  op- 
tagen af  sine  Tanker,  at  han  neppe  skjønnede, 
hvor  han  var,  eller  hvad  han  foretog  sig,  hændte 
det,  at  han  huggede  saa  haardt  i  en  Green,  at 
Øxen  gik  igjennem  den,  som  om  den  kun  havde 
været  et  Rør,  og  dybt  ned  i  Huggeblokken,  og 
i  det  Samme  lød  bag.  hans  Ryg  en  kjendt,  dyb 
og  skurrende  Røst,  som  sagde: 

»Du  hugger  saa  fast,  Søn,  som  var  Du  Me- 
stermanden, og  Din  Øxe  skulde  skille  et  Hoved 
fra  Kroppen«. 

Han  slap  Øxen,  vendte  sig  brat  og  saae 
for  sig  hende,  hvem  han  frygtede,  sin  Faster 
Sylvia,  Alvas  Fostermoder;  der  kom  en  lille 
Gysning  over  ham  ved  saa  uventet  at  see  hende ; 

Valdemarstoget.  *  * 

ikke  i  alle  de  Aar,  siden  hun  med  sin  Mand, 
sølle  Kunne,  var  bleven  udjaget  af  Gaarden,  var 
hun  kommen  Hegnet  saa  nær. 

Dog  var  hendes  Person  ikke  i  og  for  sig 
skrækindjagende.  Hun  var  en  høi,  kraftigt  byg- 
get Kvinde  i  sine  bedste  Aar;  der  var  ikke 
mange  Rynker  i  hendes  brunladne  Ansigt,  og 
de  Haarlokker,  som  saaes  under  hendes  graae 
Kaabehætte,  vare  sorte  som  Kul.  Kaaben  saa 
vel  som  hendes  røde  Skjørt,  der  skimtedes  for- 
neden, var  heel  og  god,  uden  Lap  eller  Plet. 

Hendes  Træk  vare,  skjøndt  storslaaede,  dog 
ikke  uden  Fiinhed  i  Udmeislingen;  Næsens  Form, 
de  fyldige  Læber  og  den  runde  Hage  viste  Slægt- 
ligheden med  Hangvar;  men  i  de  mørke  Øines 
snart  skarpe,  snart  underligt  flimrende  Blik,  laae 
der  en  betagende  Magt. 

»Vær  velkommen,  Faster  ,  sagde  Hangvar; 
»Du  havde  nær  kyset  mig;  nyt  er  det  blevet  at 
see  Dig  paa  vore  Enemærker ;  hvor  gaaer  det 
nu  med  Din  Helsen? 

Stort«,  svarede  Sylvia  »vilde  vist  Du  og 
Din  Fader  grædt,  om  mit  Timeglas  var  udrunden 
med  den  Vaarfeber  . 

Hun  sagde  dette  i  en  spydig  Tone ;  men 
det  Svar  overraskede  ikke  Hangvar,  som  var 
fortrolig  med  hendes  bittre  Sindsstemning.  Hun 
bebreidede  nemlig  Tangvid  og  hans  Søn,  at  de 
vare    forblevne    i    Hans  Eskildsøns  Brød,    uagtet 

hun  og  hendes  Mand  vare  blevne  saa  haardt 
krænkede  og  fordrevne. 

»Hellere«,  svarede  Hangvar,  »vil  jeg  lee 
nu  ved  at  see  Dig  karsk,  end  græde  ved  Din 
Baare.  Kommer  Du  fra  Hjemmet?  Hvor  lider 
Kunne  og  Kale?« 

Kale,  det  var  Kunnes  Broder,  som  holdt  til 
hos  ham  i  Hytten. 

»Der  ligger  vel  stor  Magt  paa  dem  !«  udbrød 
Sylvia;  »hellere  skulde  Du  spurgt  til  Etla  og 
Eders  Barn  . 

»Gjøres  ikke  nødigt  ,  svarede  Hangvar  kold- 
sindigt; »hun  var  her  i  Gaar  og  havde  nær  kradset 
mine  Øine  ud«. 

Sylvia  saae  ham  skarpt  i  Ansigtet,  men  han 
undveg  hendes  Blik. 

»Jeg  kommer  fra  Rangvaldsgaard  ,  sagde 
hun  saa ;  » der  fik  jeg  de  sære  Tidender,  jeg 
havde  hørt,  bekræftede.  Siig  mig,  forholder 
det  sig  i  Sandhed  saa,  at  den  skibbrudne  Mand, 
som  er  her  til  Huse,  har  daaret  Alva  og  vundet 
hendes  Tro?« 

»Jeg  mener  saa  ,  svarede  Hangvar  med  et 
mørkt  Blik. 

»Nu,  Mening  er  ei  altid  Sanding-,  sagde 
Sylvia,  idet  hun  satte  sig  paa  en  Træstamme, 
som  laae  henslængt  i  Vedkasten.  »Hvad  for 
Mand  er  han,  denne  Peder  Arnoldsøn?« 

»Har  Du    ei    seet   ham?      spurgte  Hangvar, 

og  da  Sylvia  rystede  paa  Hovedet,  sagde  han: 
»Det  er  sært,  al  den  Stund  han  stedse  vimser 
om  i  Skoven  som  en  Væsel ;  men  jeg  forglem- 
mer, at  Du  længe  har  ligget  syg.  Nu,  han  er 
som  en  fan  Herre  at  see  til  og  giver  sig  ud  for 
at  være  en  stor  Kjøbmand,  men  jeg  troer,  han 
er  ikke  mere  Kjøbmand  end  jeg.  En  forløben 
tydsk  Stratenrøver  eller  dansk  Søhane,  det  tæn- 
ker jeg,  at  han  er,  men  snu  som  selve  Fanden. 
Dag  efter  Dag  har  jeg  vogtet  paa  ham,  men 
dog  ikke  kunnet  lure  ham  Noget  af;  og  Huus- 
bond  er  som  troldgjort  af  ham  og  taaler  ikke, 
at  vi  vise  ham  Ringeagt.  Vi  have  døiet  megen 
Krænkelse  for  hans  Skyld,  den  Skalk,  men  bi 
kuns  lidt,  jeg  skal  nok  faae  Ram  til  ham  til- 
sidst.U 

>Ved  Wodin,  Du  er  ham  gram!«  sagde 
Sylvia. 

Hun  svor  nu  og  da  ved  de  hedenske  Guder, 
en  Vane,  som  havde  holdt  sig  hist  og  her  i 
Folkets  lavere  Lag;  men  hun  var  særlig  mis- 
tænkt   for  Afguderi   ved  sine  Trolddomskonster. 

Jeg  vil  sige  Dig  det« ,  svarede  Hangvar. 
»Forgangen  Dag,  da  han  bød  mig  sadle 
den  Brune,  og  jeg  gav  ham  til  Svar,  at  det 
kunde  han  gjøre  selv,  langede  han  mig  En  paa 
Øret.« 

Og  stak  Du  den  i  Lommen?«  spurgte 
Sylvia  med  et  Smiil. 

.Jeg  havde  intet  Værge«,  svarede  Hang- 
var,  idet  han  blev  rød,  »men  han  havde  sin  Kniv 
i  Bæltet. » 

»Nu,  saa  lob  Du  vel  til  Hans  og  klagede?« 
spurgte  Sylvia. 

»Nei«,  svarede  Hangvar,  helst  gjør  jegselv 
den  Regning  op,  naar  Tiden  er  der«. 

»Lad  det  helst  fare!«  sagde  Sylvia.  »Jeg 
hørte  forgangen  Dag,  at  denne  Peder  Arnoldsøns 
Lige  i  Vaabenfærdighed  findes  ikke  ;  nødigt  saae 
jeg,  at  Dit  Barn  blev  faderløst.« 

Hangvar  blev  guul  om  Kind,  men  gav  intet 
Svar. 

»Dog«,  vedblev  Sylvia,  forstod  jeg  Dig  ret, 
da  har  Du  været  denne  Fremmede  gram  og 
vogtet  paa  ham  alt  fra  først  af.  Har  maaskee 
Olaf  Rangvald  givet  Dig  Sold  for  den  Speider- 
tjeneste?« 

»Olaf«,  udbrød  Hangvar,  idet  hans  Øine 
funklede  og  hans  Næseboer  udvidede  sig;  »nei, 
ikke  vil  jeg  være  hans  Leiesvend.« 

»Det  vilde  vel  ei  heller  gavne  ham«,  sagde 
Sylvia-,  »og  om  han  vil  opgjøre  sin  Regning  med 
denne  Fremmede,  da  evner  han  det  selv;  og 
den  Regning  er  større,  end  Din;  thi  den  Karl 
var  Dig  intet  skyldig,  og  han  slog  Dig  blot  paa 
Øret,  men  han  skylder  Olaf  sit  Liv  og  ramte 
ham  dog  i  Hjertet.« 

Hangvar  løftede  i  det  Samme  Haanden, 
sagde:      Tys!«   og  gjorde  et  Kast  med  Hovedet. 

Sylvia  vendte  sig  om  og  saae  en  slank  ung 
Mand  i  en  snever,  graa  Kjortel,  stramme  Hoser, 
lange  Støvler  og  med  en  Skindhue  paa  Hovedet 
i  nogen  Afstand  gaae  forbi  og  søge  til  Skovs. 
Buen  hang  over  hans  Skulder,  Pilekoggeret  ved 
hans  Side,  og  i  hans  Bælte  stak  en  Dolk  med 
Sølvfæste.  Let  var  hans  Gang,  og  han  holdt 
Hovedet  høit;  han  blev  dem  ikke  vaer,  og  da  han 
var  forsvunden  mellem  Træstammerne,  sagde 
Hangvar : 

»Det  var  ham ! 

»Ei!  udbrød  Sylvia,  »han  gaaer  som  en 
Hjort  og  har  et  Øie  som  en  Ørn ;  han  er  født 
mere  til  at  byde,  end  til  at  lyde,  lid  paa  det! 
Og  fager  er  han-  naar  han  smiler  til  en  Jomfru, 
da  maa  hendes  Hjerte  vel  smelte.« 

Hangvar  stod  med  korslagte  Arme  og  stir- 
rede i  Taushed  hen  for  sig. 

»Det  gjorde  mig  Vee  at  høre  ,  vedblev 
Sylvia,  »at  det  er  brudt  mellem  Olaf  og  Alva. 
Olaf  var  mig  dog  altid  god,  og  ingensinde  hid- 
til blev  jeg  viist  af  paa  Rangvaldsgaard ;  men 
Alva  er  mig  saa  kjær,  som  var  hun  min  egen 
Datter;  enddog  jeg  ikke  elsker  hendes  Fader«, 
føiede  hun  til  med  et  mørkt  Blik ;  »jeg  forbandede 
ham  og  Forbandelsen  faldt  ikke  til  Jorden. 

»Hvi  saa?«  spurgte  Hangvar. 

»Er  Du  døv  og  blind?«  spurgte  Sylvia.  »Den 
spedalske  Syge  slog  Bengt,  og  Ingrid  gaaer  nu 
hen  at  gjemme  sig  i  et  Kloster.« 

»Har  Din  Konst  udrettet  det?;  spurgte 
Hangvar  og  saae  til  hende  med  et  sky  Blik. 

»Nu^  svarede  Sylvia  og  tog  sig  idet;  »den 
store  Fader  histoppe  hørte  mit  Raab  om  Hevn; 
Ansvaret  bliver  da  ikke  mit.« 

Men  det  stod  at  læse  i  Hangvars  Øine,  at 
den  Forklaring  ikke  svækkede  hans  Tro  paa 
hendes  Trolddomsmagt. 

Hun  indsaae  imidlertid,  at  hun  havde  vovet 
sig  vel  vidt  ved  at  sige  Sligt;  thi  blev  det 
kundbart,  da  vilde  Døden  paa  Baalet  være 
hende  vis. 

»Men  for  Alva  har  jeg  slaaet  Kors«,  ved- 
blev hun;  »hun  har  diet  af  mit  Bryst,  og  ingen 
Kvinde  paa  denne  0  var  nogen  Tid  saa  god 
og  mild  mod  mig,  som  hendes  stakkels  Moder.« 

»Det  forundrer  mig  ,  sagde  Hangvar,  »at 
Du  ikke  straffede  Gertrude ;  thi  ingen  Kvinde 
har  været  Dig  saa  ond,  som  hun.« 

»Blev  da  ikke  hendes  Liv  goldt?«  spurgte 
Sylvia  med  et  ondt  Smiil.  »Barnløs  Kvinde  er 
at  ynke;  hun  vorder  Manden  saa  led,  som  et 
vissent  Træ  Urtegaardsmanden ;  og  vorder  hun 
Enke,  da  maa  hun  fra  Gaarden.« 

»Det  Sidste  har  sin  Rigtighed,  Faster«,  sva- 
rede Hangvar,    >men  ikke  det  Første.     Gertrude 

holder  sig  frisk  som  en  Brud,  en  Mand  ei  let 
bliver  led  ved.« 

»Fanden  have  hende!«  sagde  Sylvia.  »Han 
bier  paa  Sine-,  men  hør  nu  —  jeg  gik  til  Rang- 
valdsgaard  for  at  faae  ret  Besked.  Ragnhild, 
hun  havde  ingen  Laas  for  Munden;  hun  har 
faaet  røde  Kinder  og  gik  i  Fadeburet  og  sang 
og  trallede.  Saa  skjønnede  jeg,  hvor  meget 
hendes  begrædelige  Ord  var  værd,  da  hun  for 
mig  ynkede  sin  Broder;  og  da  jeg  sagde  til 
hende :  jeg  vil  søge  Alva  op  og  mane  den  onde 
Aand  af  hende,  saa  hun  atter  faaer  Olaf  kjær 
—  da  flammede  hendes  Øine,  hun  loe  og  sva- 
rede: flyt  hellere  Eskelhem  Kirke  herover!  Dog 
skal  hendes  Spot  ikke  afholde  mig  derfra;  jeg 
vil  have  Alva  i  Tale ;  hun  handler  daarligt  i  at 
vrage  en  Mand  som  Olaf;  bring  hende  Bud  fra 
mig  og  bed  hende  komme  til  mig  i  min  Hytte ; 
for  at  sige  Dig  det,  kom  jeg.« 

»Nei«,  svarede  Hangvar,  idet  hans  mørke 
Øine  funklede,   »jeg  gjør  det  ikke.« 

»Hvad  nu?«  spurgte  Sylvia  og  saae  op. 

-Lige  glad  er  jeg  ,  sagde  Hangvar,  om  saa 
Olaf  Rangvald  forbliver  Ungkarl  til  sine  Dages 
Ende.  Lad  ham  selv  vinde  sin  Brud.  om  han 
kan;  jeg  løber  ikke  hans  Ærinde.« 

Sylvia  saae  paa  Hangvar  med  opspærrede 
Øine,    slog   saa  Hænderne  sammen  og  stak  i  at 

lee.  Ilde  klang  de  Lattertoner;  den  Strube  var 
ikke  skabt  til  at  lee. 

»Dreng«,  sagde  hun  saa,  »jeg  læser  i  Dit 
Hjerte  som  i  en  opslagen  Bog.« 

Den  Lignelse  kunde  Sylvia  bruge,  thi  hun 
kunde  baade  læse  og  skrive,  og  allerede  denne 
sjeldne  Færdighed  gjorde  hende  til  et  Vidunder 
i  Bøndernes  Øine. 

»Saa  Du  har  ikke  faaet  den  Ild  af  Blodet 
endnu«,  vedblev  hun;  »jeg-  havde  ikke  troet,  at 
Du  var  saa  stor  en  Tosse;  for  sort  er  Du  til  at 
vorde  Hvidestjernes  Fæstemand«. 

>  Hvad  snakker  Du  der?  sagde  Hangvar 
blussende  og  med  usikker  Røst. 

»Jeg  skjønnede  det  alt  ,  vedblev  Sylvia,  »da 
Du  for  to  Aar  siden  kom  til  mig  og  bad  mig 
om  et  Æble,  jeg  skulde  læse  over,  og  saa  vilde 
Du  give  det  til  en  ung  Jomfru,  for  at  hun,  naar 
hun  aad  det,  skulde  blive  kjær  af  Dig.  Dog 
tænkte  jeg  siden,  da  jeg  mærkede,  at  Du  løb 
efter  Etla,  at  det  gjaldt  hende;  men  Gud  naade 
hende,  stakkels  Tøs,  hun  behøvede  ikke  at  lok- 
kes ;  hun  løb  lige  i  Armene  paa  Dig,  og  skamme- 
ligt bedrog  Du  hende.  Det  var  blot  Elskovs 
Brynde  og  Leg  for  en  Stund;  men  det  Andet 
mærker  jeg,  det  gaaer  dybere.« 

»Og  om  saa  var?«  udbrød  Hangvar.  »Agter 
Du  Din  egen  Æt  saa  ringe,  at  Du  mener,  at 
jeg    ikke    skulde    turde  løfte  mine  Øine  til  Alva 

Hansdatter,  Du  som  hviskede  mig  fra  Barnsbeen 
af  i  Ørene,  at  vi  stamme  fra  Fyrster?  En  Konge- 
søn ,  saa  sagde  Du,  det  var  vor  Farfader,  som 
først  kom  hertil,  skjændigt  røvet  af  christne 
Voldsmænd.« 

»Det  er  blot  Ørenslyst  for  os,  Hangvar,  intet 
Andet«,  sagde  Sylvia;   »gavner  os  intet  nu.« 

»Og  hvad  er  saa  hun?«  spurgte  Hangv-ar. 
»Datter  af  en  Bonde  og  en  frigiven  Trælkvinde. « 

»Gjern  den  Snak«,  svarede  Sylvia;  »ikke 
flod  der  Trælleblod  i  Fru  Sophias  Aarer,  og 
Hans  er  af  Høvdingeslægt.« 

»Faster«,  sagde  Hangvar,  Alva  var  min 
Legesøster;  ofte  sad  hun  paa  mit  Knæ,  og  naar 
jeg  sang  Viser  for  hende,  da  klappede  hun  mig 
paa  Kind  og  kyssede  mig.« 

»O,  en  Dosmer  var  jeg,  som  brugte  Dig  til 
Barnepige!  udbrød  Sylvia;  der  gav  jeg  en 
Uskylds  Lillie  i  skidne  Hænder.« 

»Har  Du  været  til  Skrifte?"  spurgte  Hang- 
var spydigt.  Du  taler  som  gamle  Hr.  Jakob 
selv. 

Sylvia  blev  hvid  om  Kind;  hun  gik  aldrig 
til  Skrifte,  og  Præsten  i  Eskelhem  var  hendes 
argeste  Fjende. 

»Alva«,  vedblev  Hangvar,  var  mig  god, 
indtil  Hoffærdigheden  foer  hende  i  Blodet;  men 
see,  Faster,  det  gjaldt  her  blot  at  vinde  hendes 
Hu,    thi  hendes  Fader  er  som  en  Visk  i  hendes 

Hænder;  hendes  Villie  er  hans  Lov.  Først  var 
Olaf  hende  god  nok ,  men  saa  kom  denne  Skif- 
ting, hvem  Søen  kastede  herind,  forbandet  være 
han!  Kjært  maatte  vige,  da  kjærere  kom;  men 
jeg  skal  vide  at  faae  Ram  til  ham  før  eller  siden ; 
al  min  Hu  staaer  dertil;  jeg  vil  sætte  mit  Liv 
ind  derpaa,  Faster!  Det  er  mig  lige  kjært  nu, 
om  saa  Alva  græder  Blod  derover;  min  Elskov 
er  vorden  til  Had ;  jeg  hader  hende  og  hendes 
Fader  og  alle  disse  stolte  Odelsbønder;  de  træde 
os  paa  Nakken ;  hvad  gavner  det  os,  at  vi  kaldes 
frie  ?  Trællemærket  sidder  dog  paa  os,  og  trælle 
maae  vi  alie  vore  Dage.  Hørte  jeg  Dig  ikke 
selv  stundom  bande  disse  Storbønder  og  ønske 
dem  Pest  og  Ild?  Ved  min  Helgen,  engang 
troede  jeg,  det  var  Din  Agt  at  lade  den  røde 
Hane  gale  over  deres  Gaarde.« 

Vildt  og  hurtigt  flød  Ordene  af  hans  Mund, 
mens  hans  Øine  flammede.  Sylvia  hørte  først 
koldsindigt  paa  ham,  men  det  kjendtes  paa  hen- 
des Blik  og  sammenknebne  Læber,  at  tilsidst 
blev  hun  varm. 

»Du  gjør  mig  galen,  Dreng!«  sagde  hun 
med  usikker  Røst;  men  hun  fattede  sig  og  til- 
føiede  med  et  spydigt  Smiil:  »Har  Du  stiftet 
en  Sammenrotteise  og  vil  Du  føre  Krig  med 
Bønderne?  Du  gloer  paa  mig  som  en  Oxe,  og 
det  er  Svar  nok;  men  hvad  er  Dine  store  Ord 
da  Andet,  end  Knips  i  Lommen?« 

Hangvar  drog  Veiret  dybt  og  gav  intet  Svar. 

»Hør  nu  mit  Raad  til  Dig«,  sagde  saa  Sylvia. 
»Tag  Orlov  og  søg  Dig  en  anden  Tjeneste  •,  for- 
bliver Du  i  Hans  Eskildsøns  Brød,  da  vil  det 
tilsidst  gaae  Dig  ilde.« 

»Nei,  Faster«,  svarede  Hangvar,  »det  gjør 
jeg  ikke!  Og  hvad  vilde  det  nytte?  Om  jeg 
saa  vandrede  den  ganske  0  igjennem  fra  Halla 
Klint  og  til  Hoberg,  og  jeg  gik  i  alle  Odels- 
bønders  Brød,  hos  den  ene  efter  den  anden, 
vilde  jeg  dog  ikke  kunne  forglemme  Alva  Hans- 
datter og  fange  Fred ;  jeg  maa  bie  her  paa  min 
Skjebne.« 

Der  hvor  Sylvia  sad,  laae  noget  Sand,  som 
Regnstrømmene  fra  Gaarden  havde  skyllet  ned 
i  Vedkasten.  Hun  gav  sig  nu  til  med  sin  Kjep 
at  ridse  nogle  Streger  i  Sandet  og  mumlede 
derved  nogle  Ord,  som  Hangvar  ikke  forstod. 

»Hvad  gjør  Du  der,  Faster?«  spurgte  Hang- 
var, idet  en  Gysning  paakom  ham. 

»See  her«,  sagde  hun,  »denne  Sexkant!  Jeg 
satte  tre  Prikker  i  den;  den  til  Høire,  det  var 
Olaf  Rangvald,  den  deroppe  den  Fremmede, 
den  til  Venstre  Dig;  med  lukkede  Øine  satte 
jeg  Dem  og  drog  saa  Stregerne  krydsviis  fra 
Spids  til  Spids.  Stregerne  toge  Din  Prik  og 
Olafs,  men  den  Fremmede  blev;  der  staaer  den! 
Han  er  Manden;  i  hans  Arme  vil  Alva  Hans- 
datter komme  til  at  hvile. 

»Prøv  det  igjen,  Faster;«  sagde  Hangvar, 
i  hvis  Hjerte  Overtroen  kjæmpede  med  Forbit- 
treisen. 

Hun  prøvede  det  to  Gange  til;  men  enten 
hun  nu  ikke  lukkede  Øinene  heelt  til  og  i  Smug 
magede  det,  som  hun  vilde,  eller  det  var  et  Til- 
fælde, saa  blev  Udfaldet  det  samme,  kun  med 
den  Afvigelse,  at  den  ene  Gang  blev  ogsaa  Olaf 
Rangvalds  Mærke  staaende. « 

>Der  seer  vi!  udbrød  Hangvar,-  det  holder 
ikke  Stik.« 

»Jo«,  sagde  Sylvia,  »i  Et-,  thi  alle  tre  Gange 
udviskedes  Dit  Mærke;  for  Dig  blev  Svaret 
puurt  og  klart.  Død  og  Undergang  venter  Dig, 
Hangvar,  om  Du  ikke  holder  Dine  Fingre  af 
Fadet.  Nu  har  jeg  raadet  mine  Runer  og  ad- 
varet Dig.  Du  er  min  Broders  Søn;  ikke  vil 
jeg  Din  Død.« 

»Saa  har  da«,  sagde  Hangvar  heftigt,  »denne 
Skalk  troldgjort  Dig  ved  det  blotte  Syn!  O 
nei  ,  tilføiede  han,  »Du  har  hørt  om  hans  Taske 
med  Sølv  og  Guld  og  om  det  Smykke,  han  gav 
Gertrude.  Gak  efter  ham  i  Skoven,  Faster! 
Vord  en  Tiggerkvinde  paa  Dine  gamle  Dage, 
det  Du  dog  hidindtil  ikke  var.« 

»Nei«,  svarede  Sylvia  og  løftede  sit  Hoved, 
»ingensinde  var  jeg  det  og  vorder  det  aldrig! 
Redeligt  har  jeg  ernæret  mig  med  Signen  og 
Manen,    helbredet  Mennesker   og   Dyr   og  taget 

min  Løn  derfor.  Hr.  Jakob  maa  fnyse  og  bande 
mig  saa  galt  han  vil,  ofte  har  jeg  dog  gjort 
godt,  hvad  han  gjorde  galt,  det  Dummerhoved ! 
Hvorlunde  vilde  det  gaaet  Folket  her  i  megen 
Syge  og  Elende  uden  mig?  Hvo  blev  og  gik  til 
de  Syge,  da  Digerdøden  kom ,  og  Alle  rendte, 
som  kunder  Hvo.  — « 

»Vel.  Faster,  vel!«  faldt  Hangvar  ind  »Du 
er  en  stor  Kvinde  paa  Din  Viis,  jeg  veed  det; 
Du  tjener  ofte  med  et  Ord,  hvad  vi  Andre  maae 
erhverve  ved  Trællegjerninger.« 

»Og  jeg  har  ikke  blot  ernæret  mig  selv«, 
foer  Sylvia  fort,  endnu  optændt  af  Vrede,  »men 
min  sølle  Mand  og  hans  Broder  og  dertil  Etla, 
enddog  hun  ikke  er  Kjød  af  mit  Kjød ,  og  nu 
Dit  eget  Barn ,  Din  Skalk !  Tiggede  jeg ,  da 
skulde  Du  nødigt  lade  mig  det  høre!« 

»Nu,  Faster« ,  sagde  Hangvar  koldsindigt, 
»Huusbond  har  dog  hver  Vinter  sendt  Dig  Suul 
og  Korn. 

Vel  for  ham,  at  han  gjorde  det«,  udbrød 
Sylvia;  »det  viser  dog,  at  end  er  ei  Samvittig- 
heden ganske  dødet  i  ham. 

»Men  Fader  gik  i  Forbøn  for  Dig«,  sagde 
Hangvar,  »og  jeg  lagde  et  godt  Ord  ind  for  Dig 
hos  Gertrude.« 

»Saa«  nu  vil  Du,  at  jeg  skal  takke  Eder 
for  det!«  raabte  Sylvia.  »I,  som  mædske  Eder 
her   ved    den   rige    Mands   Bord   og    sidde   luunt 

ved  hans  Arne,  mens  jeg  maa  fjæle  mig  i  en 
Jordhytte  i  Skoven!  Og  ikke  nok  med  det; 
nei  dertil  gaaer  Du  hen  og  yngler  i  min  fattige 
Rede.« 

»Jeg  mærker«,  sagde  Hangvar,  »at  Etla 
fordølger  Sandheden  for  Dig.  Jeg  har  budet 
hende  til  at  sørge  for  Barnet;  men  da  skal  det 
sættes  ud  til  en  Fostermoder.  Ikke  vil  jeg  taale 
den  Tort,  at  Etla  kommer  her  med  den  diende 
Unge  ved  Brystet  og  hyler  sine  Klagesange; 
thi  saa  sandt  hjelpe  mig  Sanct  Christoffer,  ikke 
gjør  jeg  den  Skjøge  til  min  Hustru  !« 

»Forbandet  være  Du  og  Din  Fader  med!« 
raabte  Sylvia  rasende.  »Pest  ramme  Eder!  Jeg 
vil  Intet  mere  have  med  Eder  at  skaffe  !< 

Saa  reiste  hun  sig,  tog  sin  Kjep,  svøbte  sin 
Kaabe  om  sig  og  gik  derfra  med  en  Dronnings 
Holdning,  mens  Hangvar  slog  Kors  for  sig  og 
gav  sig  til  at  bede  et  Ave  for  at  gjøre  Forban- 
delsen magtesløs. 

Men  Sylvia  vandrede  ind  i  Skoven  Sønder 
paa,  følgende  den  Sti,  som  førte  til  hendes  Hjem, 
og  som  hun  nu  i  syv  Aar  havde  traadt.  Af  og 
til  stødte  hun  sin  Stav  haardt  i  Jorden  og  snak- 
kede høit  med  sig  selv,  indtil  hun,  lige  som  hun 
traadte  ud  paa  en  aaben  Grønning,  fornam  en 
susende  Lyd  som  af  en  Piil  over  sit  Hoved,  og 
strax  efter  faldt  en  skrigende  Glente  med  ba- 
skende  Vinger    og   Pilen    gjennem    Brystet    ned 

nogle  Skridt  fra  hende.  Hun  vendte  sig  om  og 
saae  den  formentlige  Peder  Arnoldsøn  komme 
med  hurtige  Skridt,  sigte  paa  Ny  og  sende  den 
anskudte  Fugl  en  Piil  lige  gjennem  Øiet,  saa 
Resten  af  dens  Liv  udblæstes. 

»Du  har  en  sikker  Haand!«   sagde  Sylvia. 

Han  vendte  sig  forundret  om,  thi  han  var 
slet  ikke  bleven  hende  vaer. 

»Du  er  den  skibbrudne  Mand,  som  er  til 
Huse  hos  Hans  Eskildsøn  og  kalder  Dig  Peder 
Arnoldsøn?«   spurgte  Sylvia. 

Ebbe,  som  vi  nu  helst  ville  kalde  ham,  nik- 
kede og  spurgte: 

»Og  hvo  er  Du?« 
Sylvia >; ,    svarede    hun;    »hørte    Du    ei   før 
mit  Navn?« 

»Visselig!«  sagde  Ebbe,  idet  han  nysgjerrigt 
betragtede  hende.  »Alva  Hansdatter  har  nævnet 
Dig  for  mig  som  sin  Fostermoder.« 

Det  er  til  Ære  for  hende«,  svarede  Sylvia 
storladent,  »at  hun  end  mindes  mig.  Jeg  fornam 
Intet  dertil  nu  i  syv  lange  Aar;  naar  jeg  kryd- 
sede hendes  Vei,  og  hun  foer  forbi  mig  paa  sin 
Ganger,   da  fik  jeg  neppe  et  Nik.« 

»Hun  turde  vel  ei  for  sin  Stifmoder  give 
Eder  mere«,  svarede  Ebbe. 

»Jeg  mærker,  at  Du  kjender  Sagernes  Stil- 
ling«, sagde  Sylvia. 

»Men  mig  er  det  kjært,  at  vi  omsider  mødtes«, 

sagde  Ebbe,  smilte  og  rakte  hende  Haanden; 
thi  det  gik  i  samme  nu  op  for  ham,  at  en  For- 
bundsfælle kunde  være  god  for  ham,  og  han 
tænkte:  hende  kan  jeg  kjøbe! 

Sylvia  holdt  hans  Haand  fast,  vendte  Fladen 
ud  og  stirrede  paa  dens  Linier. 

»Vil  Du  spaae  mig?«  spurgte  Ebbe;  »hvad 
læser  Du  der? 

»Lykke  og  Seier«,  svarede  hun,  idet  hun 
slap  Haanden. 

»Nu«,  svarede  Ebbe,  »saa  godt  et  Varsel 
bør  vejes  op  med  Guld;«  og  saa  greb  han  i  sin 
Sidelomme,  hvor  hån  havde  et  Par  engelske 
Rosen  obler. 

»Behold  Dit  Guld!»  sagde  Sylvia,  idet  hun 
løftede  sit  Hoved;  »ikke  er  jeg  til  Fals;  men 
skulde  det  forholde  sig,  som  man  siger,  at  Du 
har  vundet  Alvas  Hjerte,  og  staaer  hendes  Hu 
virkelig  til  Dig  og  til  ingen  Anden,  da  vil  jeg 
være  Dig  god.« 

Ebbe  følte  Lyst  til  at  smile  over  den  stolte 
Nedladenhed,  hvormed  denne  fattige  Spaakvinde 
talte  til  ham;  men  han  skjønnede,  at  han  i  sin 
vanskelige  Stilling  ikke  turde  være  kræsen. 

-Tak  for  det  Tilsagn!«  svarede  han  med 
Alvor. 

»Men  hvo  er  Du  og  hvad  forer  Du  i  Dit 
Skjold !-<  spurgte  Sylvia.  »Der  tales  mangt  og 
meget   om    Dig;    som    et    Slibetøi    er    fremmed 

Valdemarstoget.  *  " 

Mands  Skind,  og  mindst  lide  Gotherne  det,  at 
fremmede  Karle  komme  og  snappe  Pigerne  væk 
lige  for  deres  Næser.  Let  kan  Alvas  og  Din 
Brudefærd  vorde  til  Ligfærd.« 

»Det  er  vel  muligt  ,  svarede  Ebbe;  »men 
vi  ere  langt  derfra;  jeg  har  ikke  fæstet  Jomfruen 
og  kan  det  ikke  heller,  eftersom  Hans,  hvad  Du 
vel  veed,  har  bundet  sig  ved  sit  Ord  til  ikke  at 
give  sin  Datter  bort  til  Nogen,  uden  til  OlafRang- 
vald,  forinden  Valborgsdag.« 

»Snart  er  den  Frist  udløben  ,  sagde  Sylvia, 
»og  da  kan  Alva  give  sig  selv  bort  til  hvem 
hun  vil;  lid  derpaa!  I  ere  da  vel  enige,  og  hun 
har  i  Smug  givet  Dig  sin  Tro?« 

»Nei«,  svarede  Ebbe,  »intet  Ord  er  blevet 
talet  mellem  os  om  den  Sag;  men  at  hun  er 
min,   det  fornemmer  jeg  med  Sikkerhed.« 

»Da«,  udbrød  Sylvia,  »er  Du  en  sær  ube- 
sluttet  Karl,  eller  der  stikker  Noget  under.  Du 
har  ikke  reent  Brød  i  Posen,  vel?« 

»Jeg  kan  ikke  sige  Dig  det«,  svarede  Ebbe. 
Da  maa  Du  gaae  raadløs  fra  mig«  ,  sagde 
Sylvia  med  et  spodsk  Smiil. 

»Lykke  er  bedre  end  Raad  <,  svarede  Ebbe. 

»O  ja«,  svarede  Sylvia  i  samme  Tone, 
»naar  det  skal  være  Held,  da  kælver  Tyren  saa 
godt  som  Koen!  Vil  Du  have  Pigen,  Mand,  da 
bind  og  fæst  hende,  mens  det  er  Tid;  men  tør 
Du  ikke  det,   da  drag  herfra;   og  jeg  er  nærved 

at  troe,  at  det  Sidste  vil  være  det  Bedste  for 
saa  vankelmodig  en  Herre,  som  Du  synes  at 
være. « 

»Tak«,  sagde  Ebbe  med  et  Smiil-  »nu 
gaaer  jeg  ikke  raadfattig  fra  Dig,  thi  Du  gav 
mig  tvende  Raad.  Jeg  vil  besinde  mig  derpaa-, 
men  bliver  jeg  og  gjør,  som  Du  raadede  først, 
da  skal  Du  faae  Bud  fra  mig;  thi  Du  huer  mig 
godt.« 

Saa  bød  han  hende  Farvel  og  gik;  men 
hun  blev  staaende,  rystede  paa  Hovedet  og 
saae  efter  ham,  indtil  han  forsvandt  i  Skovens 
Tykning. 


TIENDE  KAPITEL. 


STÆRKE    BA  AND. 


Vil  Du  have  Pigen,  da  bind  og  fæst  hende, 
mens  det  er  Tid  —  disse  Sylvias  Ord  vedbleve 
at  lyde  i  Ebbes   Øren. 

Tiden  bier  paa  ingen  Mand,  og  hvor  megen 
Tid  havde  han  vel?  Han  fik  strax  ved  Hjem- 
komsten Rede  derpaa;  thi  mens  han  jagede  i 
Skoven,  var  der  kommen  et  Bud  fra  Soelbjerg 
Kloster,  som  meldte,  at  Søster  Ingrid  af  flere 
Aarsager  maatte  fremskynde  sin  Hjemreise.  Hun 
vilde  komme  alt  om  trende  Dage,  før  Paaske, 
og  kun  dvæle  kort  i  Hjemmet. 

Da  Hans  meddelte  sin  Gjest  denne  Tidende, 
sagde  han: 

»Hør  nu,  hvad  Gertrude  og  jeg  vi  have  be- 
sluttet! Vi  drage  med  Ingrid  herfra  og  ledsage 
hende  til  Visby,  Alva  med,  forstaaer  sig;  saa 
dvæle    vi  hos    min    gode    Ven,  Thomas  Heglef, 


som  har  indbudt  os,  indtil  min  Datters  Indvielse 
har  fundet  Sted.  Biskoppen,  Hr.  Nicolaus,  ven- 
tes fra  Linkjøping  efter  Paaske,  og  da  skal  In- 
grid iklædes.  Drag  saa  med  og  vær  med  os 
Thomas's  og  hans  gode  Hustrues,  Catharinas 
Gjest!« 

»Tak«,  svarede  Ebbe  tøvende,  »det  faaer 
vel  saa  være  !  Jeg  maa  nu  og  see  at  komme  fort, 
kun  altfor  længe  har  jeg  dvælet  her  hos  Eder.« 

»Ikke  var  det  Meningen«,  sagde  Hans. 
»Bliv  her,  saa  længe  Du  vil,  om  der  er  nogen 
Fare  for  Dig  ved  at  drage  herfra.  Derom  maa 
Du  selv  dømme;  Du  har  forholdt  mig  Kundskab 
om  det,  som  ene  vilde  kunnet  sætte  mig  i  Stand 
til  at  raade  Dig.  Du  kunde  viist  mig  større 
Tillid;  paa  mig  kan  Du  trygt  lide!« 

Ebbe  forblev  nogle  Øieblikke  stum;  derpaa 
greb  han  Hans's  Haand  og  sagde  i  stor  Sinds- 
bevægelse : 

»Jeg  vil  blot  sige  Et:  ingen  bedre  Ven  har 
jeg  havt  i  mit  Liv,  end,  Dig;  min  Gjeld  til  Dig 
er  stor  og  kan  aldrig  vorde  betalt.  Desto  mere 
smerte  mig  da  mine  haarde  og  vanskelige  Kaar, 
som  forbyde  mig  at  vise  Dig  Fortrolighed.« 

Jeg  begriber  det  ikke«,  sagde  Hans  hoved- 
rystende. 

»Maaskee«,  svarede  Ebbe,  »vil  Du  engang 
komme  til  at  forstaae  min  dunkle  Tale,  jeg  veed 
det  ikke.    Da  vil  Du  vel  spørge  Ondt  om  mig  og 

vredes  paa  mig.  Skulde  det  skee,  hvad  jeg 
beder  Gud  den  almægtigste  forhindre,  vil  Du  da 
troe,  at  der  trods  Alt  ingen  Sinde  var  Svig  mod 
Dig  i  mit  Hjerte;  og  skulde  vi  atter  mødes,  vil 
Du  da,  som  nu,  blot  see  en  Ven  i  mig?« 

»Haardt  skulde  det  gaae  til,  om  jeg  maatte 
fornegte  Dig«,  svarede  Hans;  »da  maatte  Du 
selv  volde  det.« 

Ebbe  saae  ham  blot  alvorsfuldt  ind  i  Øinene 
og  trykkede  hans  Haand. 

Men  nu  beraadede  han  sig  med  sig  selv  om, 
hvad  han  skulde  gjøre.  At  gaae  uden  Farvel 
og  forsvinde  uden  at  efterlade  sig  Spor,  det  vilde 
være  det  Sikkreste,  derom  var  der  ingen  Tvivl, 
det  sagde  hans  Forstand  ham ;  men  hans  Hjerte 
raabte  høit  imod  en  slig  Grusomhed;  thi  nu,  da 
Alva  havde  faaet  at  vide,  at  det  stundede  ad 
Skilsmissen,  nærmede  hun  sig  ham  paa  en  Maade, 
som  ikke  kunde  mistydes. 

I  hendes  Blik  var  der  Ømhed,  Forventning, 
Angst,  ofte  stode  hendes  Øine  fulde  af  Taarer, 
og  naar  hun  loe,  da  klang  det,  som  om  det 
vilde  ende  med  Graad.  Over  hendes  hele  Væsen 
var  der  en  Duft  af  Kjærlighed,  saa  meget  mere 
berusende,  som  hun  ingenlunde  altid  var  sig  det 
bevidst.  Som  en  svulmende  Blomsterknop,  der 
venter  paa  en  Solstraale  for  at  udfolde  sig,  saa- 
ledes  var  hendes  Hjerte;  dets  bundne  Rigdoms- 
fylde  truede  med  at  sprænge  det. 

Hvad  der  for  hendes  Tanker  stod  som 
en  Befrielse,  men  som  dog  skulde  binde  hende  med 
saa  stærke  Baand,  det  kom  først  i  den  yderste 
Stund. 

Det  var  Dagen  før  Ingrids  og  Klosterfolke- 
nes forventede  Komme  henad  Aften,  at  han  fandt 
hende  nede  i  den  lille  Abildgaard  bag  Hegnet. 
Den  sidste  af  de  mange  Dage,  i  hvike  han  frit 
kunde  søge  hende  og  nyde  hendes  Selskab  i 
Enrum,  nærmede  sig  sin  Ende;  thi  det  kunde 
han  sige  sig  selv,  at  naar  først  hendes  Søster 
og  hendes  Ledsagere  vare  der,  da  vilde  Leilig- 
heden  til  at  faae  Alva  under  fire  Øine  blive  knap. 

Tause  gik  de  ved  hinandens  Side  ud  af 
Haugen  og  ind  i  Skoven ;  som  efter  en  fælleds 
Aftale  styrede  de  deres  Skridt  mod  et  stort 
Birketræ  ikke  langt  derfra,  hvor  der  stod  en 
Græsbænk,  tildeels  omhegnet  af  Enebuske.  Det 
var  Alvas  Yndlingsplads  om  Sommeren,  og  hun 
havde  viist  ham  den;  men  de  havde  kun  været 
der  et  Par  Gange  og  paa  Grund  af  Aarstidens 
Barskhed   kun  dvælet  der  kort. 

Nu  var  der  lifligt;  en  mild  Aftenvind  bevæ- 
gede Træets  fine  Grene,  i  hvis  halvt  udsprungne 
Løv  den  dalende  Vaarsols  Straaler  zittrede.  Som 
et  gjennemsigtigt  Slør  sænkede  Hængegrenene  sig 
om  Græsbænken,  blandende  deres  lyse  Blade 
med  de  kneisende  Enebuskes  mørke  Naale.  Løv- 
hytten   var    som    et  Huus    med    en  Væg    til   at 

lukke  Verden  ude  og  et  luftigt  Gittertag,  gjen- 
nem  hvilket  Himlens  Lys    indlodes. 

De  gik  derind  og  satte  sig  paa  Bænken. 
Strax  tog  han  hendes  Haand  i  sin,  drog  hende 
til  sig  og  trykkede  et  Kys  paa  hendes  Læber. 
Nu  er  Du  min?«  sagde  han  i  stor  Sinds- 
bevægelse, men  uventet  alvorsfuldt. 

»O«,  svarede  hun  blussende,  »det  har  jeg 
længe  været!« 

»Men  først  nu,  Alva«,  sagde  han,  »er  Ordet 
udtalt  og  Pagten  sluttet.« 

»Og  den  skal  holde  til  Døden« ,  svarede 
hun,  idet  hendes  Øine  straalende    mødte  hans. 

»Der  sagde  Du  et  større  Ord,  end  Du  selv 
veed  af«,  sagde  han. 

»Et  større  Ord?«  gjentog  hun  undrende, 
idet  hun  saae  ængsteligt  forskende  paa  ham.  »Du 
dølger  Noget  for  mig;  siig  mig,  hvi  tøvede  Du 
saa  længe?« 

»Jeg  har  fordulgt  Alt«,  svarede  han.  »Mine 
Kaar  ere  vanskelige,  og  Dine  ville  for  en  Stund 
vorde  ublide ;  thi,  Alva,  hvad  her  nu  er  skeet, 
det  maa  forties;  end  ikke  Din  Fader,  som  dog 
er  mig  god,  maa  faae  at  vide,  at  Du  har  givet 
mig  Din  Tro.  Jeg  maa  gaae  herfra,  som  jeg 
kom,  og  jeg  tør  ikke  blive ;  men  jeg  vender  en- 
gang tilbage,  og  da  kommer  jeg  for  at  hente 
Dig,  min  søde  Brud.  Fæstede  jeg  Dig  nu,  da 
kunde  det  koste  mis  mit  Liv.« 

»Du  tænker  paa  Olaf-,  sagde  hun  og  til- 
føiede  med  et  lille  Smiil:  »er  Du  ræd  for  ham?« 
Ræk  mig  Din  Haand-,  sagde  han,  og  da 
hun  havde  givet  ham  den,  saae  han  hende  ind  i 
Øinene  og  vedblev  med  dæmpet  Røst:  »vil  Du 
love  mig  Taushed  ?  Vil  Du  sværge,  at  hvad  jeg 
nu  betroer  Dig,  det  skal  aldrig  komme  over 
Dine  Læber,  førend  jeg  selv  løser  Dit  Tunge- 
baandr« 

Hun  trak  ikke  Haanden  til  sig  eller  lod 
mærke  mindste  Usikkerhed ;  kun  bleve  hendes 
Kinder  lidt  blege,  idet  hun  med  fast  Røst 
svarede : 

»Jeg  sværger I«  men  hun  føiede  til:  »mellem 
os  er  dog  al  Sværgen  ufornøden ;  Du  skal  finde 
mig  tro;  Du  veed  ikke,  hvor  kjær  Du  er  mig; 
før  vil  jeg  lade  mit  Liv,  end  volde  Dig  Skade.« 

Hans  Blik  opklaredes;  han  læste  det  i  hen- 
des Øine  og  fornam  det  paa  Klangen  af  hendes 
Røst,  at  de  Ord  ikke  vare  noget  Mundsveir. 
Han  skjønnede,  at  en  stærk  Sjæl  boede  i  dette 
fine  Legeme,  og  han  priste  sin  Lykke. 

»Hør  da  nu«,  begyndte  han,  »jeg  er  ikke 
den,  Du  anseer  mig  for  at  være;  Kjøbmand  er 
jeg  ikke  og  ikke  heller  nogen  Flamlænder.« 

»Jeg  veed  det«,  svarede  hun  roligt;  »Du  er 
en  dansk  Mand.  Det  gjettede  jeg  snart  og 
spurgte  Fader,  om  det  ikke  forholdt  sig  saa;  og 
han  svarede:  vel  muligt;  spørg  ikke  mig  og  frit 

ikke  ham!  Deraf  mærkede  jeg,  at  Du  havde 
fortroet  Dig  til  Fader,  og  naar  han  vidste  Be- 
sked om  Dig,  elskede  Dig  og  holdt  Dig  i  Ære. 
da  turde  jeg  trygt  troe,  at  Du  var  en  retskaffen 
Mand ;  men  af  hvad  Aarsag  viste  Du  mig  ikke 
samme  Tillid  og  sagde  det  ikke  til  mig?« 

»Jeg  sagde  ikke  Din  Fader  Alt«,  svarede 
han ;  »jeg  bedrog  ham  og  var  nødsaget  dertil 
for  min  Sikkerheds  Skyld.  Dig  vil  jeg  sige 
mere:  ikke  hedder  jeg  Peder  Arnoldsøn;  Ebbe 
Strangesøn,  det  er  mit  rette  Navn.« 

Da  formørkedes  hendes  Blik,  og  hun  ud- 
brød : 

»Gud  see  i  Naade  til  os,  skifter  Du  nu 
Ham  og  vorder  en  ganske  anden  ? 

Dog  er  jeg  den  Samme  ,  svarede  han, 
idet  han  greb  hendes  Haand  og  saae  hende  lige 
i  Øinene.  »Du  sagde  før,  at  Du  vilde  være 
mig  tro  til  Døden-,  nu,  da  tvivl  ikke  om  mig, 
Alva,  og  svigt  ikke  ved  det  første  Anstød!« 

»Mit  Hjerte  troer«,  svarede  hun,  om  end 
min  Forstand  forvirres.« 

»O  ja«,  udbrød  han,  »dette  maa  forekomme 
Dig  sært  og  ubegribeligt;  men  engang  vil  Du 
forstaae  det  og  da  skjønne,  at  jeg  ikke  til  egen 
Fordeel  eller  i  nogen  uhæderlig  Hensigt  for- 
mummede mig;  jeg  gaaer  en  større  Mands,  min 
Herres  Ærinde,  og  gjør  kun  min  Pligt;  men 
nær  havde  jeg  svigtet  den  og  det  af  Kjærlighed 

til  Dig.  Skjondt  uden  Skyld  er  Du  dog  Aar- 
sagen  til,  at  jeg  er  forbleven  her  og  har  nu  i 
Maaneder  faret  fort  med  den  Løgn,  at  jeg 
skulde  være  en  flamsk  Kjøbmand  og  hedde 
Peder  Arnoldsøn.« 

,.0,  jeg  bebreider  Dig  Intet«,  udbrød  hun, 
idet  hun  saae  paa  ham  med  et  ømt  Blik,  og 
hendes  Stemmes  Klang  lod  ham  fornemme  hen- 
des Kjærligheds  overvældende  Styrke.  »For 
mig  er  Du  den,  Du  er,  og  vil  altid  være  det, 
skifter  Du  end  tusinde  Gange  Navn.« 

Han  trykkede  hende  i  sin  Favn,  slap  hende 
igjen  og  sagde: 

»Ilde  er  det  at  maatte  gjøre  Sligt  og  nød- 
sages til  at  dølge  sit  ærlige  Navn;  men  denne 
lyksalige  Stund  trøster  mig  for  min  Nedvær- 
digelse. Nu  vil  jeg  intet  angre;  min  skal  Du 
vorde,  gaaer  Veien  til  vor  Brudeskammel  end 
gjennem  Blod. 

Hun  saae  ham  uforfærdet  ind  i  Øinene-, 
men    da   han   taug   og  hensank  i  Tanker,    sagde 

hun : 

»O  tal!    Siig  mig  mere!    Hvo  er  Din  Herre, 

hvis  Ærinde  Du  gaaer  r« 

Han  foer  sammen  og  sagde: 

.Hellere  vil  jeg  tale  om  mig  selv.  Mit 
Navn  er  Dig  ikke  fremmed;  mindes  Du  ikke 
Visen,  Du  dog  en  Aften  selv  sang  for  mig  og 
sagde,'  at  Din  Moder  havde  lært  Dig  den?« 

Saa  fremsagde  han  det  første  Vers  af  Visen 
om  Dronning  Dagmar,  hvorlunde  hun  blev  hen- 
tet i  Bøhmen  af  den  unge  Hr.  Strange: 

Kong  Volmer  og  Hr.   Strange, 
De  sidde  over  breden  Bord, 
Og  de  begyndte  at  tale 
Saa  mangt  et  Gammensord. 
Der  seiler  Hr.   Strange  med   Dronning  Dagmar. 

»Var  det  Din  Farfader,  er  Du  af  saa  stor 
Æt?«   udbrød  hun  med  blussende  Kinder. 

»Nu«,  svarede  han,  »min  Æt  er  gammel  og 
god,  og  nogle  Riddere  var  i  den,  dog  ikke  min 
Fader;  men  det  gjorde  ham  ikke  ringere.  Strange 
Ebbesøn  hed  han  og  Nørretofte  hans  Gaard, 
den  nu  min  Broder,  Hr.  Niels,  sidder  inde  med. 
Han  var  en  stille  Mand,  min  Fader  og  kom  al- 
drig i  Folkemunde  som  hans  Broder,  Niels 
Ebbesøn  til  Nørreriis,  han  som  vog  den  kullede 
Greve.  Mindes  Du  den  Aften,  da  Din  Fader 
talte  om  ham  og  sagde,  at  det  var  den  gjeveste 
Mand,  hvorom  han  nogensinde  havde  hørt,  saa 
drabeligt  han  havde  værget  for  sit  Land?« 

Alva,  som  sad  og  saae  paa  ham  med  et 
spændt  Blik,  bøiede  blot  sit  Hoved  til  Svar. 

»Men  Du  spørger  ikke,  hvo  der  var  min 
Moder«,  vedblev  Ebbe  med  Liv;  »hør  nu  mere, 
som  der  staaer  i  Visen,  hvor  Kong  Volmer  ud- 
vælger de  Mænd,  der  skulde  ledsage  Hr.  Strange 
til  Bøhmens  Land: 

Du  tage  til   Dig  unge   Hr.   Limbek 
Og  saa  Hr.   Oluf  Lykke, 
Du  tage  hiin  rige  Hr.  Peder  Glob 
Og  Flere  efter  Dit  Tykke.  — 

»Nu«,  vedblev  Ebbe,  hin  rige  Hr.  Glob, 
det  var  min  Forfader  paa  mødrene  Side;  thi 
min  Moder,  Gud  glæde  hendes  Sjæl  udi  Him- 
merige, hun  var  sorte  Hr.  Globs  Datter,  og  fra 
hende  haver  jeg  mine  mørke  Øine  og  mit  brune 
Haar;  men  min  Broder  Niels,  han  er  blakket 
og  min  Søster  Kirsten,  hun  er  ganske  lys  som 
Du,  men  en  hellig  Kvinde  er  hun,  har  forsaget 
Verden  og  sidder  som  Priorisse  til  Sancte  Clara 
Kloster  i  Roeskilde  paa  Sjælland  « 

Han  vedblev  at  tale  om  Sine  og  lagde  ikke 
Mærke  til,  hvor  stum  Alva  sad  der,  og  hvor 
sørgmodig  hendes  Mine  var. 

»Og  viid  nu«,  sagde  han  tilsidst,  »at  jeg 
havde  nogen  Aarsag  til  at  borge  det  Navn 
Peder;  det  er  halvveis  mit;  thi  det  var  min 
Moders  Ønske,  at  jeg  skulde  kaldes  saa  efter 
hendes  Fader,  som  hed  Peder,  og  der  stod,  har 
hun  selv  fortalt  mig,  en  haard  Strid  mellem  min 
Fader  og  hende  om  den  Sag;  men  hun  maatte 
føie  sig,  og  jeg  blev  kaldet  Ebbe;  men  stundom, 
naar  det  Peder  lød  i  mine  Øren,  da  tænkte  jeg, 
at  det  glædede  hende  i  Himlen,  om  hun  kunde 
fornemme  det,  og  hendes  store  Helgen,  der  saa 
blev  bedraeet  for  en  Navnesøn.« 

Men  den  Spøg  kaldte  ikke  Smilehullerne 
frem  i  Alvas  Kinder;  med  Et  udbrød  hun: 

»Du  siger  Intet  om  Dig  selv;  og  Du  er  vel 
en  Ridder  og  stor  Herre  — «. 

»Ved  min  Helgen  nei ---,  svarede  Ebbe;  jeg 
er  end  kun  en  ringe  Mand  af  Vaaben ;  men  min 
gode  Gaard,  Tange  i  Fyen,  den  er  ikke  at  for- 
agte.« 

»O,  Jeg  gjetter  det«,  sagde  Alva  heftigt, 
»den  Herre,  hvorom  Du  talte  og  hvis  Ærinde 
Du  gaaer,  det  er  Danmarks  Konning,  og  Du  er 
en  af  hans  Mænd  ,  og  saa  brast  hun  i  Graad. 

I  det  Samme  hørte  de  en  Raslen  bag  dem; 
Ebbe  sprang  op,  brød  gjennem  Enebuskene  og 
saae  sig  om,  men  kunde  Intet  opdage.  Han 
vendte  da  tilbage  til  Alva  og  sagde : 

»Der  er  ingen;  det  var  vel  et  Egern  eller 
en  Kat .  Tør  Dine  Taarer,  mit  Hjerte !  Hvad 
var  det,  Du  sagde  om  Danmarks  Konning?  Ja, 
visselig  er  han  min  Herre;  han  har  mange  Mænd 
i  sit  Brød  og  giver  dem  mange  Budærinder  i 
Nord  og  Syd,  Øster  og  Vester;  keer  Dig  blot 
ikke    derom  og  hvad  mit  Ærinde  monne  være !  < 

»O,  det  var  ikke  det<,  svarede  hun  med  et 
bittert  Smiil,  idet  hun  veg  tilbage,  da  han  vilde 
lægge  sin  Arm  om  hendes  Liv;  »jeg  bekymrer 
mig  ikke  om  Dit  Ærinde;  men  jeg  skjønner  nu, 
at   Du    dog   driver   Gjek   med    mig;    aldrig    gjør 

Du ,  saa  stor  en  Mand  Du  er  og  en  Konges 
Sinde,  mig,  en  Bondes  Datter,  til  Din  Hustru!« 

Der  faldt  som  en  Sten  fra  Ebbe  Strangesøns 
Hjerte. 

»Ei  hør!«  udbrød  han;  »Du,  hvis  Fader  er 
af  Høvdingeæt,  og  hvis  Moder  var  af  ædel  dansk 
Rod,  Du  skulde  være  for  ringe  en  Hustru  for 
mig!« 

Saa  drog  han  hende  ned  paa  sit  Skjød, 
kjærtegnede  hende  og  sagde: 

»Nu  sidder  Du  i  Høisædet  som  min  liden 
Fæstekone.  Saa  sandt  jeg  haaber  at  vorde  salig, 
og  om  Gud  og  hans  Helgene  bevare  mig  levende, 
da  skal  jeg  engang  med  Ære  føre  Dig  ind  paa 
min  Gaard  og  fæste  Nøgleknippet  ved  Dit  Bælte. 
Der  skal  Du  hvile  ved  min  Side  og  vandre  med 
mig  paa  den  grønne  Strand  under  de  brede 
Bøge;  og  Du  skal  drage  med  mig  til  Kongens 
Gaard,  og  der  skal  Du  med  Ære  gaae  paa 
Tillie  blandt  de  andre  Fruer,  ja  som  en  af  de 
bedste;  og  nu«,  sagde  han  tilsidst,  vil  jeg  give 
Dig  et  Pant  og  sætte  Fæstensringen  paa  Din 
Finger. « 

Saa  tog  han  Ringen  med '  den  halv  hvide, 
halv  blaa  Steen  frem  og  prøvede  den  paa  hendes 
høire  Haand,  indtil  han  skød  den  ned  paa  Lange- 
finger,  som  ene  var  svær  nok  til  at  fylde  den. 

»Nu  har  jeg  givet  Dig  den« ,  sagde  han, 
»og  Du  har  taget  den;    dermed  er  Pagten  stad- 

fæstet,  mangle  end  Vidnerne;  men  de  skulle 
engang  komme  til  Stede  og  gode  Mænd  og 
Kvinder  vil  det  blive ! « 

Hun  saae  paa  Ringen  med  et  taareblændet 
Blik,  førte  den  til  sine  Læber,  slog  saa  Armene 
om  hans  Hals  og  kyssede  ham  selv-  al  hendes 
Tvivl  var  bortveiret,  og  det  jublede  i  hendes 
Hjerte. 

»Tak  for  det  Kys«,  sagde  han,  »men  og 
for  det,  hvormed  Du  ærede  Ringen;  thi  den 
var  min  Moders  Fæstensring ,  den  min  Fader 
gav  hende,  og  det  hvide  og  blaae  Felt,  det  er 
mit  Skjoldemærke,  som  det  var  mine  Fædres. 
See  det  her  paa  min  egen  Ring  og  paa  min 
Dolks  Fæste!« 

Og  nu  gik  det  Alva  som  saa  mange  andre 
Kvinder  i  hine  urolige  Tider  med  de  usikre  Livs- 
vilkaar,  eller  i  hvilke  Farer  af  forskjellig  Art  dog 
næsten  altid  foresvævede  Indbildningskraften  — 
Omslaget  fra  dyb  Nedslagenhed  til  Glæde  kom 
brat,  og  Glæden  endte  med  barnagtig  Lystighed. 
Nu  gjaldt  det  jo  ogsaa  for  hende  og  hendes 
Ven  at  gribe  Glæden  i  Flugten  og  nyde  den 
korte  Lyksalighedsstund,  som  var  dem  forundt. 
De  udmalede  sig  Fremtiden,  og  Alva  tænkte  sig 
at  være  en  Ridderfrue,  som  drog  til  Hove  med 
sin  Herre  og  Huusbonde. 

»Men  hvor  vil  det   gaae   mis'   der?«    udbrod 

hun  pludseligt.  »Jeg  kjender  ikke  Hofskik  og 
veed  ikke,  hvorlunde  jeg  skal  tee  mig.« 

»Det  giver  sig  nok«,  svarede  Ebbe  muntert; 
»Din  Deilighed  er  mere  værd  end  Hofnoder.« 

»Min  Deilighed?«  udbrød  hun,  idet  hun  tog 
ham  i  Øret  og  forsøgte  at  see  paa  ham  med  et 
strengt  Blik.  »Kom  ikke  til  mig  med  Smiger! 
Som  jeg  er,  huer  jeg  Dig,  det  veed  jeg;  men  i 
de  stolte,  rigt  smykkede,  danske  Fruers  Rad, 
der  vil  det,  Du  kalder  min  Deilighed,  blegne, 
og  de  ville  lade  haant  om  en  liden  Bondepige, 
som  mig.« 

>  Ædelt  Blod«,  svarede  han,  »fornegter  sig 
ikke,  og  Deilighed  bærer  Medgiften  i  Ansigtet; 
ikke  behøver  Du  andre  Smykker,  end  dem, 
Gud  Fader  gav  Dig  ved  Fødselen;  men  dog 
skal  Du  ikke  komme  til  at  fattes  gyldne  Span- 
ger og  dyre  Stene.« 

»Fagerhed  uden  Tugt  er  som  en  Rose  uden 
Lugt«,  sagde  hun.  »O,  siig  mig  dog,  hvorlunde 
ere  de  Fruer  og  hvorlunde  tee  de  sig?« 

»Nogle  ere  fagre,  andre  hæslige«,  svarede 
Ebbe,  »de  fleste  ere  midt  derimellem;  men  saa 
mange  af  dem,  som  evne  det,  bære  Silkesærk 
og  Gyldenstykkes  Kjortel,  guldslaget  Haarnet, 
Slør  og  Gebende.  De  hænge  paa  sig  alt  det 
Guld  og  alle  de  dyre  Stene ,  de  have ;  vorde 
deres  Kinder  blege,    da  farve  de  dem   røde,    og 

kommer  Alderen  og  giver  Rynker,  da  smøre  og 
dække  de  dem. 

»O«,  udbrød  Alva  og  loe,  »da  ere  de  jo 
ikke  bedre,  end  de  tydske  Fruer  i  Visby;  thi 
de  gjøre  det  Samme.  »Viid,  at  Gertrude  havde 
en  liden  Farveæske  med  sig,  men  Fader  tog 
den  fra  hende  og  kastede  den  paa  Ilden.« 

»Ei  hør!«  svarede  Ebbe  og  loe.  »Hvid 
maa  den  Farve  have  været,  thi  af  det  Røde 
har  Din  Stifmoder  Nok.« 

»Fortæl  mere  om  de  danske  Fruer!«  bad 
Alva  og  tog  ham  i  Skj ægget.  »Hvorlunde  gaae 
de?  Spise  og  drikke  de  som  vi?« 

»Ja,  naar  de  ere  i  Hjemmet«,  sagde  Ebbe; 
»der  æde  de  sig  mætte  og  ynde  stærkt  01  og 
hed  Viin;  men  naar  de  komme  til  Hove,  da 
lange  de  smaat  til  Fadet  og  nippe  blot  til  Bæ- 
geret. De  gaae,  som  de  kunne  bedst;  nogle 
skride  frem  som  Paafugle,  andre  vralte  som 
Ænder;  men  de  høviske  blandt  dem  trippe 
smaat  og  bære  Slæbet  paa  Armen;  de  vise 
gjerne  deres  Fødder,  om  de  da  ere  smaa;  men 
de  sænke  Øinene  mod  Gulvet,  smile,  men  lee 
ikke  og  raabe  ikke  op  — «. 

»Som  jeg  stundom  gjør!«   faldt  Alva  ind. 

»Nu«,  vedblev  Ebbe  smilende,  »Et  og  An- 
det har  Du  at  lære.  En  Ting  gjøre  de  Fruer 
aldrig;  de  sætte  sig  ikke  over  Skrævs  paa  en 
Hest,    som   Du   gjorde    forgangen    Dag,    da   Du 

uden  Sadel  jog  i  Skoven  paa  Barbara  og  mente 
Dig  ubevogtet.« 

Da  blev  Alva  rød,  gav  ham  et  Smæk  paa 
Kinden  og  sprang  fra  ham;  men  han  greb  hende, 
drog  hende  til  sig,  og  Freden  sluttedes  og  be- 
seiledes  med  Kys,  indtil  Skumringen,  som  faldt 
paa,  vakte  dem  af  deres  Ruus,  og  et  Alvorsgys 
kom  over  dem. 

Vær  nu  taus  og  snild« ,  sagde  han  til 
hende,  da  de  gik  derfra.  Muligt  er  dette 
Møde  vort  sidste;  om  jeg  drager  med  Eder  til 
Visby,  eller  jeg  gaaer  uden  Farvel,  jeg  veed 
det  ikke;  men  kan  det  skee,  da  skal  jeg  forud 
give  Dig  det  til  Kjende.« 

»O,  bliv!«  bad  hun  og  klyngede  sig  til 
ham.  »Drag  med  os  til  Visby;  hvad  Fare  er 
der  ved  det?« 

Det  var  hans  Hensigt  at  flye  i  den  kom- 
mende Nat;  thi  nu  havde  han  jo  opnaaet,  hvad 
han  ønskede ;  han  havde  bundet  Alva  til  sig 
uden  at  forraade  Øiemedet  med  sin  Sendelse 
og  uden  at  besvære  hendes  Samvittighed  med 
en  Hemmelighed,  som  vilde  tynget  haardt  paa 
den  og,  om  hun  da  var  bleven  ham  tro,  gjort 
hende  til  Forræderske  mod  sine  Landsmænd; 
men  hans  Hjerte  smeltede  for  hendes  ømme 
Blik,  hendes  Kjærtegn  og  hendes  Bønner,  saa 
at  han  tilsidst  lovede  at  dvæle  en  Stund  endnu 
og  oppebie  Ingrids  og  Klosterfolkenes  Ankomst. 

13* 


196 

Men  da  de  vare  borte  og  den  sidste  Lyd 
af  deres  Stemmer  hendoet,  reiste  en  Skikkelse 
sig  bag  nogle  unge,  tætte  Graner  et  Stykke  fra 
Græsbænken  og  skred  hen  imod  den.  Det  var 
en  ung  Kvinde,  høi,  fyldig  og  velskabt.  Hendes 
grønne  Skjørt  hang  sjudsket  om  hende,  og  hendes 
rode  Livstykke  og  de  grove  Særkeærmer  kunde 
været  renere.  Hendes  rige,  askefarvede  Haar 
var  opbundet  med  en  smal  Halmfletning,  saa- 
ledes  som  de  gullandske  Piger  stundom  brugte 
det,  naar  de  vare  meget  fattige,  eller  ikke  havde 
noget  Bedre  ved  Haanden. 

Det  var  Etla,  Sylvias  Pleiedatter.  Det  havde 
sin  Aarsag,  mente  Folk,  at  Sylvia  havde  op- 
fostret hende ;  det  havde  vel  lønnet  sig  med 
dette  Barn,  der  skulde  være  kommen  af  en  stor 
Mand,  skjøndt  ikke  paa  den  rette  Maade.  Etla 
gik  for  at  være  en  uægte  Datter  af  Olaf  Rang- 
valds  Fader;  men  han  laae  i  sin  Grav  og  kunde 
ikke  værge  sig  mod  den  Beskyldning,  og  hendes 
Moder,  en  fattig  Inderstes  Datter,  døde,  da  hun 
skjenkede  hende  Livet.  Der  forelaae  intet  Be- 
viis  paa  Etlas  Slægtskab  med  de  to  Sødskende 
paa  Rangvaldsgaard,  uden  det,  hun  bar  i  sit 
Aasyn.  Hendes  Lighed,  navnlig  med  Olaf,  var 
slaaende.  Det  var  hans  krumme  Næse  og  hele 
Ansigtsform.  Dog  havde  Etlas  lyse  Øine  ikke 
hans  rene,  rolige  Udtryk.  Blikket  var  vildt,  og 
om    hendes    fyldige    Læber    var    der    et    leende 

Træk,  som  tydede  paa  Letsind  og  Vellyst.  Hun 
havde  været  Hønsepige  paa  Hans's  Gaard  i  sin 
Barndom,  da  Sylvia  endnu  var  der  og  stod  for 
Styret,  og  nu  og  da  tillige  Alvas  Legesøster, 
thi  hun  var  hendes  Jevnaldrende.  Det  er  da  let 
at  forstaae,  at  Nysgjerrigheden  nu,  da  hun  kom 
streifende  forbi  og  saae  de  to  Elskende  sidde 
paa  Græsbænken,  fængslede  hende  til  Pletten ; 
men  der  var  tillige  Ondskab  deri ;  thi  hun  bar 
Nag  til  Alva,  ikke  blot  som  til  alle  Jomfruer, 
der  vare  lykkeligere,  end  hun  selv,  men  fordi 
hun  lige  fra  sin  Barndom  af  havde  seet  og  er- 
faret, at  Alva  Hansdatter  foruden  saa  mange 
andre  Lykkens  Goder  ogsaa  havde  faaet  den 
Gave,  at  drage  Alles  Hjerter  til  sig;  og  Etla 
havde  flere  Gange  til  sin  Krænkelse  faaet  at  føle, 
hvilken  Magt  Alva  besad  over  Hangvar. 

Hun  lurede  da,  indtil  hun  ved  en  Bevægelse 
røbede  sin  Nærværelse  og  i  Hast  maatte  bjerge 
sig;  men  til  hendes  store  Harme  talte  Alva  og 
den  Fremmede  Dansk,  saa  at  hun  ikke  kunde 
forstaae  ret  mange  Ord  og  aldeles  ikke  Sam- 
menhængen og  Meningen  af  deres  Tale,  men 
nok  Hensigten  med  dette  Møde,  eftersom  de 
klappede  og  kyssede  hinanden.  Hun  droges  da 
nu  hen  til  Græsbænken,  som  om  den  kunde 
fortælle  hende,  hvad  der  var  bleven  sagt  af  de 
Elskende;  muligt  ogsaa  i  det  Haab  at  finde  Et 
eller  Andet  af  Værdi,  som  de  kunde  have  efter- 

ladt;  thi  hun  havde  i  sit  Skjul  ikke  været  læn- 
gere borte,  end  at  hun  jo  havde  seet  Ebbe  tage 
Ringen  frem,  og  da  faldt  der,  forekom  det 
hende,  en  lille  rod  Gjenstand  til  Jorden,  som 
han,  uden  at  mærke  det,  rev  op  af  Lommen 
med  Ringen. 

Hun  havde  da  heller  ikke  raget  længe  mel- 
lem Græsset  neden  for  Græsbænken,  førend  hun 
fandt,  hvad  hun  søgte  og  greb  Gjenstanden,  idet 
hendes  Øine  lynede  som  en  Falks.  Det  var  en 
liden  rød  Saffians  Æske,  og  da  hun  aabnede 
den,  fandt  hun  i  den  en  kostelig  Guldring  med 
en  grøn  Steen,  og  i  den  var  indgravet  et  Vaaben 
med  en  Krone  over;  der  stod  tre  Smaadyr,  hun 
syntes,  at  de  lignede  Katte,  og  om  dem  stod 
der  ni  Prikker. 

Saa  stak  hun  Æsken  til  sig,  smaaloe  og  gik 
hjem,  uvis  om,  hvad  hun  skulde  gjøre  med  Rin- 
gen. Hun  gik  og  følte  paa  Æsken  i  sin  Skjorte- 
lomme, lykkelig  over,  at  hun  havde  fundet  en 
Skat,  men  uden  Anelse  om,  hvilken  skjebne- 
svanger  Gjenstand  der  laae  i  hendes  Haand;  thi 
Kattene  i  Skjoldet,  det  var  Leoparder  og  Prikkerne 
Hjerter,  og  det  Hele  var  det  danske  Konge- 
vaaben.  Denne  Ring  havde  Kong  Volmer  givet 
Ebbe  for  at  han  med  den  kunde  bevise  de  Dan- 
skes hemmelige  Forbundsfælle,  Guldsmeden  Niels 
Dering,    hvis  Ærinde    han   gik;    og  Ebbe  havde 

stedse  baaret  Æsken  i  sin  inderste  Brystlomme; 
ingensinde  havde  han  lagt  den  fra  sig;  og  der 
havde  han  ogsaa  gjemt  sin  Moders  Fæstens- 
ring. 

Det  var  gaaet  med  Ringene  som  med  det 
ham  overdragne  vigtige  Hverv  og  hans  Elskovs- 
planer;  begge  Dele  vare  til  Huse  i  det  samme 
Rum,  hine  i  hans  Lomme,  dette  i  hans  Hoved, 
et  farefuldt  Naboskab ;  og  som  det  nu  var  gaaet 
med  Kongens  Sigil,  at  Fæstensringen  havde 
draget  det  med  sig,  saa  det  var  gaaet  tabt,  saa- 
ledes*  kunde  det  nu  ogsaa  omvendt  gaae  med 
hans  Lykke  og  hans  Liv;  den  tabte  Kongering 
kunde  forraade  ham  og  berede  ham  hans  Un- 
dergang. 

Men  han  havde  endnu  ikke  opdaget  sit  For- 
liis.  Beruset  af  Kjærlighed  gik  han  den  Aften 
i  sin  Seng  og  glemte  for  første  Gang  at  føle 
efter,  om  han  havde  sit  Creditiv  i  sin  Lomme; 
og  Alva  fandt  som  i  Drømme  sit  Kammer,  og 
saa  fuldt  var  hendes  Hjerte,  at  hun  strax  sank 
ned  paa  sin  Bedeskammel  og  bad  en  lang  og 
brændende  Bøn  til  Guds  Moder.  Da  følte  hun 
sig  lettet;  Bekymringerne  svandt  bort,  og  kun 
Glæden  blev  tilbage  i  hendes  Hjerte.  Saa  klædte 
hun  sig  af,  idet  hun  sagde  til  sig  selv: 

»Jeg  lægger  mine  Sorger  nu  af  som  mine 
Klæder  og  kvister  dem  alle  fra  mi^!« 

Kunde  hun  det,  da  maatte  hendes  Hjerte 
blive  let;  thi  hverken  Mand  eller  Kvinde  laae  i 
hine  Tider  med  Natklæder  eller  Særk.  Alt,  hvad 
hun  bar  paa  sit  fagre  Legeme,  blev  aftaget  og 
henlagt;  som  Gud  havde  skabt  hende,  hoppede 
hun  i  sin  Alkoveseng,  drog  Dynen  over  sig  og 
sov  ind,  glad  som  et  Barn. 


ELLEVTE  KAPITEL. 


LØVETANDS    FNUG. 


1  angvid  og  hans  Søn  havde  Ophold  i  et 
lille  Huus  tæt  ved  Gaarden,  en  Trællebolig  fra 
gamle  Dage.  Der  var  han  født,  der  havde  han 
indført  sin  Hustru,  alt  dengang  en  Kvinde  noget 
til  Aars,  og  som  derfor  kun  havde  født  ham 
denne  ene  Søn;  og  der  havde  Hangvars  Moder 
for  et  Aar  siden  lukket  sine  Øine.  Det  var  et 
lidet  Steenhuus  af  stor  Ælde,  maaskee  ældre 
end  Stuehuset;  der  gik  Sagn  om,  at  her  havde 
en  af  Hans  Eskildsøns  Forfædre  boet  og  senere 
en  af  Slægtens  Enker  siddet  paa  Aftægt.  Der 
var  da  ogsaa  hele  fire  Rum  i  det,  saa  at  det 
var  en  god  Bolig  for  en  gift  Brydie  eller  Gaard- 
styrer.  I  Tangvids  Øine  var  det  nu  langt  ær- 
værdigere end  det  store  Stuehuus,  og  han  vog- 
tede paa  det,  som  paa  en  Helligdom;  Ingen  fik 


2Q2 


Lov  til  at  betræde  andre  Rum,  end  Ildstuen,  som 
var  hans  og  Hangvars  Sengekammer,  og  for  de  an- 
dre Døre  havde  han  slaaet  Laas.  Der  opbeva- 
rede han  efter  Sigende  gammelt  Værktøi  og 
andet  Skrammel,  og  hans  Huusbond  havde  ogsaa 
selv  seet,  at  dette  tildeels  forholdt  sig  saa;  men 
hvis  han  havde  seet  nærmere  efter  i  Krogene, 
vilde  han  fundet  Et  og  Andet,  som  ikke  burde 
været  der,  og  Ting,  som  kom  og  gik.  At  Efter- 
synet slappes,  det  følger  gjerne  med  Storhed; 
Hans  ansaae  det  for  at  være  under  sin  Værdig- 
hed at  være  altfor  nøieseende.  Han  vidste ,  at 
det  fra  Slægt  til  Slægt  var  gaaet  i  Svang  blandt 
Trællene,  at  de  gjorde  sig  smaa  Fordele,  og  da 
Tangvid  desuden  var  en  ualmindelig  dygtig 
Gaardstyrer,  saa  lukkede  han  et  Øie  til. 

Jeg  kan,  tænkte  han,  faae  en  Gaardstyrer 
med  strengere  Redelighed  og  dog  tabe  derved ; 
og  Tangvid  er  mig  fra  Fødselen  hengiven. 

Det  var  vel  især  det  Sidste,  som  holdt  ham 
fra  at  skride  ind.  Nødigt  brød  han  med  en  gam- 
mel Tjener,  hvis  Slægt  fra  Led  til  Led  i  lange 
Tider  havde  tjent  hans  Fædre ;  men  ved  Siden 
af  denne  Lemfældighed  blev  saa  rigtignok  den 
Strenghed,  han  havde  udviist  mod  Sylvias  Mand, 
Kunne,  til  en  Uretfærdighed,  og  han  vilde  vel 
heller  aldrig  faret  saa  haardt  frem  imod  ham, 
hvis  ikke  Gertrude    havde  ophidset    ham    dertil. 

Sylvia    vidste    Besked,    og    hun    havde    da 

heller  ikke,  da  Stormen  brød  løs  over  Kunne, 
undladt  at  slaae  paa,  at  der  fandtes  større  Skjel- 
mer  paa  Gaarden,  end  han-,  men  hun  fandt  kun 
døve  Øren.  Vel  fik  Tangvid  et  Livfuld  Hug, 
fordi  han  tog  Kunnes  Parti,  og  muligvis  mente 
Hans  mere,  end  han  sagde,  med  de  Prygl-,  men 
derved  blev  det;  Tangvid  sad  derefter  lige  fast 
i  Sædet.  Dog  blev  han  fra  den  Dag  af  mindre 
kjephøiet  og  frittalende,  snoede  sig  snildere  og 
gik  Gertrude  under  Øinene.  Trællesindet  stak  i 
ham  fra  Fødselen  af  og  var  blevet  næret  i  hans 
Ungdom ;  han  blev  det  aldrig  kvit.  Derfor  voldte 
Hangvars  vilde  og  uafhængige  Sind  ham  Uro ; 
han  gjorde  Sit  til  at  dæmpe  det,  og  dette  førte 
ofte  til  Mundhuggerier  mellem  Fader  og  Søn. 

Saaledes  gik  det  ogsaa  nu,  Dagen  efter  at 
Ebbe  og  Alva  havde  havt  deres  Møde  i  Skoven, 
altsaa  den  Dag,  da  Ingrid  og  Klosterfolkene 
ventedes.  Det  var  lidt  efter  Middag;  Tangvid 
laae  i  Sengen  og  tog  sig  en  Hvile ;  Hangvar  sad 
og  hvæssede  sin  Bæltekniv  paa  en  liden  Slibesteen. 
»I  Dag«,  sagde  Tangvid,  >. faae  vi  vel  Tidende 
fra  Hans.« 

Dermed  mente  han  sit  Næstsødskendebarn, 
som  var  bleven  opkaldt  efter  Hans  Eskildsøn, 
der  som  hans  Gudfader  havde  taget  sig  af  ham 
og  ladet  ham  oplære  i  Graabrødreklostret  i 
Visby.  Han  var  nu  Franciscanermunk  og  kaldtes 
Broder  Esbern. 

Jeg  vil  haabe  ,  vedblev  Tangvid,  »at  de 
maae  lyde  bedre  end  de  sidste.« 

Hangvar  saae  op  og  sagde: 

»En  gjev  Svend  er  han,  ret  en  Brand  i 
Næsen  paa  de  liderlige  Munke;  ved  min  Helgen, 
var  jeg  i  hans  Sted,  da  gjorde  jeg  lige  saa  og 
prædikede  mod  de  Klostermænds  Vellevnet.« 

»Du  gjorde  Fanden,«  sagde  Tangvid  henne 
fra  Sengen-,  »lider  Du  at  spæge  Dit  Kjød?  men 
opsætsig  nok  er  Du;  dog,  fik  Du  Sultekuur, 
Spændetrøie  og  kom  i  den  mørke  Celle,  da 
skikkede  Du  Dig  vel,  hvad  jeg  og  nu  venter 
at  høre  om  Hans,  som  har  maattet  prøve  de 
Dele.« 

Hangvar  svarede  ikke,  men  gav  sig  til  at 
floite,    og  Tangvid  foer  da  fort  og  sagde: 

»Gjør  ikke  ham  efter,  Hangvar!  Blodet 
koger  stedse  i  Dig;  Du  lider  ingen  Overmænd; 
gjør  hellere  som  jeg;  skik  Dig  i  de  Kaar,  Gud 
Herren  har  forundt  Dig,  og  de  ere  gode;  arter 
Du  Dig  vel,  da  vil  Du  faae  min  Plads  i  Arv  og 
gaae  i  den,   naar  Alderen  gjør  mig  aflægs.« 

»Jeg  fatter  Din  Tales  Mening«,  svarede 
Hangvar;  »Du  sigter  til  den  fremmede  Skalk, 
vi  have  her  til  Huse  og  laster  mig,  fordi  jeg  ikke 
kryber  for  ham.  Som  Du,  Fader,  stak  de  Hug 
i  Lommen,  Husbond  gav  Dig,  saa  vil  Du  vel 
og,  at  jeg  skal  gjemme  den  Øretæve,  jeg  fik; 
men  deraf  vorder  Intet.     Peder  Arnoldsøn,    som 

han  kalder  sig,  staaer  i  min  Skyldbog,  og  han 
skal  vorde  betalt!  Det  sagde  jeg  og  forgangen 
Dag  til  Faster.« 

Tangvid  spurgte  ham  nu  ud  om  det  Møde 
med  Sylvia,  og  da  han  fik  at  vide,  at  hans  Søster 
var  gaaet  derfra  i  Vrede  og  havde  forbandet 
ham,  blev  han  ilde  til  Mode. 

»Du  bringer  Ulykke  over  os,  Hangvar«, 
sagde  han.  Sylvia  staaer  i  Pagt  med  Aanderne 
og  formaaer  meget;  men  lad  saa  være,  at  hun 
blev  hed  og  ikke  mente  det  saa  ondt.  Hun 
kan  tage  Forbandelsen  til  sig  igjen,  men  ikke 
kan  hun  gjøre  ugjort,  hvad  Galenskab  Du  ud- 
ruger og  sætter  i  Værk.  Nu  drager  denne 
Fremmede  jo  af  og  væk  er  han  da;  lad  ham  da 
helst  fare  i  Fred!« 

»Jeg  drager  med« ,  svarede  Hangvar,  idet 
han  prøvede  Eggen  paa  sin  Kniv;  »Huusbond 
sagde  i  Morges  til  mig,  at  jeg  skal  følge  ham 
til  Visby. 

»Vogt  Dig  for  ham»,  sagde  Tangvid;  »denne 
Peder  Arnoldsøn  har  en  sikker  Haand.« 

»Forgangen  Dag  ,  sagde  Hangvar  og  smilte, 
saa  hans  hvide  Tænder  kom  til  Syne,  »da  tog  jeg 
hans  Dolk,  som  han  havde  ladet  ligge  i  Ildstuen. 
Det  var  just  den  Dag,  da  vi  slagtede  den  sorte 
Buk;  jeg  tog  da  Dolken  og  dyppede  Klingen  i 
Blodet.« 

At   Bukkeblod   svækkede    en  Klinges  Magt, 


206 


var  en  almindelig  Overtro;  men  Tangvid  rystede 
paa  Hovedet  og  sagde: 

»Hold  Dig  fra  ham;  han  er  Din  Overmand 
og  kan  volde   Din  Undergang.« 

»Jeg  vil  nappes  med  ham  derom«,  svarede 
Hangvar;  »tænk  ikke  Fader,  at  vi  med  Et  blive 
ham  kvit;  selv  om  han  drager  af,  saa  kommer 
han  sikkert  igjen,  eller  baade  hans  og  Alvas 
Øine  maae  lyve.  Du  skulde  seet  dem  i  Morges, 
da  vi  vare  deroppe  og  droge  og  smykkede  Stor- 
stuen, og  de  under  Spøg  og  Latter  hjalp  til. 
Naar  hans  Haand  rørte  ved  hendes,  da  kom 
Blodet  i  hendes  Kinder,  og  hendes  Øine  skød 
Gnister.  De  sidde  vel  derovre  endnu  og  gantes 
med  hinanden  paa  Hyndebænken;  han  vil  være 
Dattermand  her  i  Huset,  lid  paa  det!« 

Tangvid  var  imidlertid  staaet  op ;  han  havde 
aabnet  Døren  og  stod  og  saae  ud  af  den. 

»Sidde  paa  Hyndebænk«,  sagde  han,  »det 
gjør  han  ikke  nu;  for  der  rider  han!« 

Hangvar  sprang  op  og  kom  til. 

»Det  var  sært«,  sagde  han;  »da  jeg  gik  fra 
dem,  talte  de  om  at  spille  Brædtspil;  og  nu  har 
han  taget  Barbara;  han  rider  vore  Heste  til 
Skamme. « 

»Lad  ham  ride«,  svarede  Tang  vid;  »nu  fort 
med  Dig  til  Vedkasten!« 

Hangvar  gik,  idet  han  udstødte  en  Ed.  Der 
blev  steget  og  braset  den  ganske  Dag,  saa  Kvin- 

derne  brugte  meget  Brændsel;  thi  Pater  Simon, 
som  ventedes  med  Ingrid,  havde  en  lækker 
Mund,  og  Gertrude  vilde  vise  den  Iivslystne 
Gudsmand,  hvad  hendes  Kjøkken  formaaede. 

Men  Ebbe  red  raskt  af  Gaarden,  og  det 
tegnede  rigtignok  til,  at  Barbara  vilde  faae  Benene 
rørte  og  Skindet  varmet. 

Det  forholdt  sig  rigtigt  med  Brædtspillet, 
men  det  varede  kun  kort;  thi  Ebbe  havde  blot 
stillet  det  an  for  at  faae  Leilighed  til  at  tale  et 
Par  Ord  med  Alva  i  Enrum ;  og  det  lykkedes 
da  ogsaa,  uagtet  Gertrude  og  Pigerne  færdedes 
om  dem.  De  fuldførte  Storstuens  Udsmykning 
og  strøede  duftende  Enekviste  der  og  heelt  ned 
ad  Vindeltrappen  til  Indgangsdøren.  Hurtigt  for- 
talte han  Alva  om  Tabet  af  Ringen,  men  sagde 
kun  om  den,  at  den  var  meget  kostbar,  og  at 
det  var  af  stor  Vigtighed  for  ham  at  faae  den 
igjen.  Han  lod  hende  vide,  at  han  omhyggeligt 
havde  søgt  paa  den  Vei,  de  havde  gaaet  den  fore- 
gaaende  Aften  og  omkring  Græsbænken,  men 
forgjeves.  Han  sagde,  at  han  nødigt  vilde  gjøre 
Allarm  paa  Gaarden  for  den  Sags  Skyld  og  bad 
om  hendes  Bistand  og  Raad. 

Efter  nogen  Snakken  frem  og  tilbage,  ud- 
brød Alva  pludseligt: 

»Havde  vi  blot  Sylvia  her;  hun  kan  vise 
igjen,  som  ingen  Anden.« 

Saa    fortalte    han    hende    om  sit  Møde  med 

Sylvia  i  Skoven,  og  Alva  blev  bevæget  ved  at 
høre  om  den  Kjærlighed  til  hende,  Sylvia  havde 
lagt  for  Dagen  ;  men  hun  sagde  i  den  Anledning : 

»Sylvia  talte  ikke  Sandhed,  da  hun  beskyldte 
mig  for  Utaknemmelighed ;  stedse  har  jeg  hilset 
hende  venligt  og  nogle  Gange  vexlet  Ord  med 
hende;  men  gjeste  hende  i  hendes  Hytte,  det 
turde  jeg  ikke  og  fornam  heller  ikke  Lyst  dertil. 
Dog  lige  meget,  eftersom  Du  nu  kjender  hende 
og  vi  vide,  at  hun  er  os  god,  da  veed  jeg  intet 
bedre  Raad,  end  at  Du  henvender  Dig  til  hende. 
Snild  er  hun,  og  hun  har  Øine  som  en  Los ;  løn 
hende  godt  og  hun  vil  tjene  Dig  tro;  tag  Bar- 
bara og  rid  ud  til  hende!« 

Det  gjorde  Ebbe  da  strax,  uden  at  hverken 
han  eller  Alva  havde  nogen  Anelse  om,  at  den 
tabte  Ring  var  just  der,    hvor  han  nu  ilede  hen. 

Det  var  en  skjøn  Vaardag,  men  Ebbe  havde 
hverken  Sands  for  Skovens  Friskhed  eller  Fug- 
lenes Sang.  Hans  Tanker  arbeidede  lige  saa 
hurtigt  som  Barbaras  Hove ;  men  nu  og  da  maatte 
han  dog  sagtne  Farten,  og  da  klappede  han  det 
skjønne  Dyr,  Alvas  Kjæledægge,  og  talte  til 
det;  og  Barbara  spidsede  Øren  og  vrinskede, 
som    om  hun  vilde  besvare  hans  venlige  Tiltale. 

Alva  havde  en  Dag,  inden  det  var  kommen 
til  Brud  med  Olaf  Rangvald,  viist  ham,  hvor 
klog  og  lærvillig  Barbara  var.  Paa  et  Tilraab 
af  hende  knælede  nemlig  Dyret  paa  Forbenene, 

saa  at  hun  uden  Møie  kunde  stige  i  Sadlen.  Da 
havde  hendes  Fader,  som  stod  hos,  sagt: 

»Sligt  lære  vi  Brudeheste«,  og  saa  nikkede 
han  smilende  til  Alva. 

Men  Alva  blev  rød,  gav  Barbara  et  Rap 
og  red  brat  fra  Døren,  hvor  dette  foregik. 

Dette  Bruderidt,  hvorpaa  Hans  havde  tænkt, 
det  skulde  nu  blive  til  Intet;  men  Ebbe  haabede 
paa  et  andet  og  saae  i  Aanden  Alva  herligt 
smykket  og  med  Brudekronen  i  sit  lyse  Haar 
ride  af  sin  Faders  Gaard  for  at  vorde  hans  Hu- 
stru. Over  denne  herlige  Vision  glemte  han 
næsten  sin  Stillings  Farer  og  det  Ærinde,  i 
hvilket  han  var  reden  ud,  da  han,  som  han  kom 
ud  paa  en  lille  aaben  Plads  i  Skoven,  saae  en 
blaa  Røg  opstige  fra  en  Høi;  men  da  han  kom 
nærmere,  viste  det  sig  at  være  en  Steensætning, 
dækket  af  Jord.  Den  var  tæt  omgiven  af  Graner 
og  Birke,  som  overskyggede  den,  og  det  var 
vel  Aarsagen  til,  at  han  ikke  havde  opdaget  den, 
uagtet  han  dog  i  Løbet  af  Vinteren  et  Par  Gange 
var  streifet  forbi  dette  Sted. 

Der  viste  sig  intet  levende  Væsen,  førend 
han  næsten  havde  naaet  Hulens  Indgang.  Da 
traadte  Sylvias  høie  Skikkelse  frem,  skyggende 
med  Haanden  for  Øinene;  men  da  hun  saae, 
hvem  hun  havde  for  sig,  slog  hun  Hænderne 
sammen  og  udbrød : 

»Ei,  Herre,  er  det  Eder!« 

Valdemarstoget.  1 4 

Ebbe  sprang  af  Barbara,  hildede  hendes 
Forbeen  med  en  Rem,  han  havde  med,  og  lod 
Dyret  gaae. 

»Vær  velkommen«,  sagde  derpaa  Sylvia  og 
bøiede  sig  dybt;  »om  I  da  vil  værdiges  at  træde 
ind  i  min  ringe  Bo.« 

»Er  Du  ene?«   spurgte  Ebbe. 

»Ja,  svarede  Sylvia,  idet  hendes  mørke 
Øine  tindrede.  »Mændene  ere  til  Skovs  at  bjerge 
Brændsel  og  Etla  i  Egeby  til  Faarevadsk  ;  Stuen 
er  reen  og  ryddelig  til  at  modtage  Eder. 

»Det  lader  næsten  til,  at  Du  har  ventet 
mig«,  sagde  Ebbe,  som  forundrede  sig  over  den 
Ærbødighed,  Spaakvinden  nu  viste  ham,  og  som 
ikke  stemte  med  hendes  Stolthed  ved  deres  første 
Møde. 

»Ja«,  svarede  Sylvia,  »jeg  saae  det  forud  i 
Aanden,  at  I  vilde  komme.« 

Ebbe  traadte  ind  i  Hulen.  Den  bestod  kun 
af  et  Rum,  men  det  var  større,  end  han  havde 
forestillet  sig.  Ildstedet,  paa  hvilket  der  blussede 
et  Baal,  de  raat  tømrede  Sengesteder  og  andet 
simpelt  Bohave  samt  Kjøkkenredskaber,  som 
hang  paa  Steenvæggene,  viste,  at  her  var  baade 
Familiens  Soverum,  Opholdssted  og  Kjøkken. 
En  Kat  sad  og  snurrede  paa  en  Træstol  henne 
ved  Ildstedet.  Der  var  intet  Vindue;  al  Lysning 
kom  fra  Døren,  naar  der  ikke  var  tændt  Lys 
eller  Blus.     Nu  brødes  Dagslysningen  med  Ildens 

Skjær,  og  dette  brudte  Lys  viste  Gjenstandene 
med  usikkre  Omrids  og  gav  dem  et  fantastisk 
Udseende.  Dog  opdagede  Ebbe  Intet,  som 
tydede  paa  Kogleri;  der  var  en  vis  Hygge  over 
det  Hele. 

»Nu«,  spurgte  Sylvia,  »hvad  tykkes  Eder 
om  min  Borg?« 

»Her  er  luunt  og  trygt«,  svarede  Ebbe. 

»Ja,  som  i  Rævens  Hule«,  sagde  Sylvia. 
»Her  i  dette  Fristed  levede  jeg  og  Mine 
som  Skovens  Dyr  fra  den  Dag  af,  da  Alvas 
Fader  drev  os  af  Gaarden;  men  see,  om  Alva 
selv  nogen  Tid  spurgte :  hvorlunde  mon  Sylvia 
bjerger  sig?  Mon  hun  døier  Kulde  og  Sult?  Og 
dog  fik  hun  sin  første  Næring  af  mig  og  Varmen 
ved  mit  Bryst.  Jeg  vaagede  over  hende,  mens 
hendes  Moder  laae  hen  i  Sygdoms  Svaghed; 
jeg  lagde  Staal  i  hendes  Vugge  og  holdt  Lam- 
pens Blus  vedlige,  indtil  hun  var  bleven  prim- 
signet i  Daaben,  saa  at  Troldene  bleve  derfra, 
og  vi  ikke  fik  en  Skifting  i  Stedet,  jeg  — « 

»Vel,  gode  Sylvia,  vel!«  faldt  Ebbe  ind; 
»forivre  Dig  ikke!  Alva  tvivler  ikke  om  din 
Hengivenhed  og  er  Dig  taknemmelig  for  den; 
det  er  hende,  som  har  skikket  mig  herhid  i 
Dag.« 

»Nu,  tag  Sæde,  Herre!«  sagde  Sylvia,  idet 
hun  fattede  sig  og  jog  Katten  bort  fra  Stolen. 

Ebbe  satte  sig,  men  hun  blev  staaende  foran 

ham  og  betragtede  ham  med  et  undrende  og 
forskende  Blik. 

Han  sagde  hende  nu  kortelig,  i  hvad  Ærinde 
han  var  kommen,  og  bad  hende  være  ham  be- 
hjelpelig  med  at  gjenvinde  den  tabte  Ring.  Hun 
havde  den  i  sin  Lomme;  thi  hun  havde  om 
Morgenen  overrumplet  Etla,  som  sad  med 
den  i  sin  Haand  og  i  Smug  frydede  sig 
ved  at  betragte  sit  dyrebare  Fund;  men  det 
blev  hende  nu  fravristet,  og  tillige  aftvang  Syl- 
via hende  Tilstaaelsen  om,  hvor  hun  havde  fundet 
den  og  om  Alt,  hvad  hun  havde  seet  foregaae 
under  Birketræet. 

Men  Sylvia  vilde  ikke  lignet  sig  selv,  om 
hun  ligefrem  havde  fortalt,  hvorledes  hun  var 
kommen  i  Besiddelse  af  Ringen,  og  strax  havde 
givet  Eiermanden  den.  Stedse  omgav  hun  sin 
Færd  med  Hemmelighedens  Slør,  thi  hun  vidste 
af  lang  Erfaring,  hvor  stor  en  Magt  det  Gaade- 
fulde  har,  og  at  det  var  en  af  Grundpillerne  for 
hendes  Herredømme  over  Sjælene;  og  desuden 
havde  hun  en  særegen  Grund  til  at  aagre  med 
sit  Fund,  skjøndt  den  Løn,  hun  i  dette  Tilfælde 
eftertragtede,  var  en  ganske  anden,  end  den  sæd- 
vanlige Findeløn. 

»Jeg  vil  riste  mine  Runer  og  granske  dem  , 
sagde  hun  og  saae  hen  for  sig  med  stirrende 
Blik;  »sært  skulde  det  gaae  til,  om  jeg  ikke 
evnede  at  bringe  Eders  Klenodie  for  en  Dag.« 

Men  Ebbe  mente  at  kunne  læse  i  hendes 
Gine,  at  hun  vidste  mere,  end  hun  vilde  ud  med. 
Hun  strejfede  jo  vide  om,  og  strax  faldt  ham 
den  Tanke  ind,  at  hun  muligt  kunde  have  været 
ved  Gaarden  den  foregaaende  Aften  og  fundet 
Ringen. 

»Du  veed,  hvor  den  er«,  sagde  han;  »skaf 
mig  den,  og  jeg  skal  belønne  Dig  kongeligt.« 

Hun  vendte  sig  brat  imod  ham,  og  hendes 
Øine  tindrede. 

Mangt   og  Meget   veed  jeg,    som  er  skjult 
for  Andre,«  sagde  hun  med  dæmpet  Røst. 

Siig,    hvad    Du    veed    og    hvorfra   Du   har 
din  Kundskab!«   udbrød  Ebbe  utaalmodigt. 

»Hvorfra«,  spurgte  hun  i  samme  Tone, 
»kommer  Løvetands  Fnug  paa  Vindens  Vinge? 
Naar  Du  seer  dem  i  Luften,  da  gjet,  hvilken 
Stengel  der  bar  dem !  Mine  Budbringeres  Spor 
er  som  Fuglenes  gjennem  Luften.« 

Ebbe  saae  til  hende  med  et  sky  Blik.  Na- 
turligvis troede  han  saa  godt  som  alle  hans 
Samtidige  og  deres  Efterkommere  i  mange  Led, 
paa  Trolddom,  og  han  vilde  nødigt  forskjertse 
Sylvias  Bistand.   Derfor  nøjedes  han  med  at  sige: 

»Kan  Du  hjelpe  mig,  Sylvia,  da  gjør  det 
snart!  Der  er  kun  levnet  mig  en  kort  Frist; 
om  faa  Dage  bryder  jeg  op  og  drager  fra  Es- 
kelhem.« 

>Saa  sagte,  Herre,  saa  sagte  ,  svarede  hun. 
»Vi  To  maa  først  tale  lidet  med  hinanden.« 

Ebbe  lænede  sig  tilbage  i  Stolen  med  et 
Suk. 

»Hør  nu  først  dette«,  vedblev  Sylvia.  »I 
Gaar  Aftes,  da  Solen  gik  ned  da  gav  Alva  Hans- 
datter Eder  sin  Tro,  og  I  satte  en  Fæstensring 
paa  hendes  Finger,  men  det  var  ikke  den,  I 
forliste. « 

Men  nu  vaagnede  Ebbes  sunde  Sands;  han 
sprang  op  og  sagde: 

»Du  var  der  og  belurede  os;  Du  har  Ringen; 
giv  den  hid! 

»Sæt  Eder  Herre  og  hør  mig  med  Taalmod«, 
svarede  Sylvia  koldsindigt,  og  han  adlød,  skjøndt 
uvilligt.  »Saa  sandt  hjelpe  mig  Gud  og  alle 
Hellige,  jeg  var  der  ikke!  Lige  meget,  hvorfra 
jeg  har  min  Kundskab;  en  Skjebnens  Tilskikkelse 
er  det,  at  jeg  veed  dette,  og  at  I  sidder  der; 
kan  hænde,  det  engang  vil  spørges  vide :  men 
siig  mig  nu,  hvad  vil  I  gjøre  med  Alva?  Hun 
kan  dog  aldrig  blive  Eders  Hustru.« 

Olaf  Rangvalds  bliver  hun  ikke,  om  Du 
tænkte  paa  ham«,  svarede  Ebbe;  »min  skal  hun 
vorde,  om  Gud  Herren  da  vil.« 

»Nej«,  svarede  Sylvia,  ikke  mente  jeg  det, 
men  blot,  at  til  Frillekone  er  Alva  Hansdatter 
for  god;    thi,  Herre,    I  haver  jo  alt  en  Hustru!« 

»Hvad  siger  Du,  Kjerling«,  udbrød  Ebbe, 
»er  Du  galen?« 

Da  saae  Sylvia  paa  ham  med  et  tindrende 
Blik  og  sagde: 

»Før  lovede  I,  Herre,  at  I  vilde  lønne  mig 
kongeligt;  nu,  det  vil  jeg  troe;  Eders  Formum- 
ming  hjelper  Eder  ikke-,  jeg  seer  igjennem  den 
—  I  er  Danmarks  Konning!« 

Ebbe  stirrede  forbauset  paa  hende  og  brast 
saa  i  Latter;  men  nu  tog  Sylvia  Æsken  frem, 
aabnede  den  og  sagde: 

»See  her!  Mener  I,  at  dette  Vaabenmærke 
er  os  ukjendt?  Hvert  Barn  i  Visby  veed,  at 
de  trende  Leoparder  og  de  ni  Hjerter,  som 
staae  ridsede  i  denne  Ædelsteen,  det  er  Eders 
kongelige  Mærke;  thi  det  staaer  indebrændt  i 
en  Rude  i  Niels  Dørings  Vindue,  og  I  skjenkede 
ham  den  selv,  Herre  Konge!« 

Nu  loe  Ebbe  ikke  længere ;  han  skjønnede, 
i  hvilken  Grad  denne  Misforstaaelse  kunde  for- 
øge Faren  ved  hans  Stilling,  og  over  den  Tanke 
glemte  han  næsten  Ringen;  men  nu  rakte  Sylvia 
ham  den  og  sagde: 

Tag  den,  Herre  Konge !  Jeg  vil  ikke  for- 
holde Eder,  hvad  Eders  er;  men  I  handlede 
som  en  Daare,  da  I  vovede  Eder  hid,  enddog 
jeg  ikke  kan  troe,  at  den  Speiderfart  blot  gjaldt 
en  Jomfru.  Har  I  noget  Anslag  for  mod  vor  0? 
Hvor  er  Eders  Hjelpere?« 

Men  nu  sprang  Ebbe  op  og  sagde: 

»Kom  til  din  Forstand,  Sylvia!  Ikke  er  jeg 
mere  Konge  end  Du!  Hvor  kan  Du  troe,  at  saa 
snild  og  besindig  en  Herre,  som  Kong  Volmer, 
vilde  begive  sig  bort  fra  sit  Rige  og  ene  vove 
sig  ud  paa  et  sligt  Eventyr?  Han  maatte  da 
være  galen. 

Og  nu  sagde  han,  tvungen  af  Nødvendig- 
heden, Sylvia,  hvem  han  var;  men  hun  hørte 
aabenbart  paa  ham  med  Vantro,  saa  fast  havde 
den  stolte  Tanke  bidt  sig  fast  hos  hende,  at  en 
Konge  var  hendes  Gjest.  Dog  maatte  hun  til- 
sidst  give  sig,  eller  lod  i  det  Mindste,  som  om 
hun  var  overbeviist. 

»Vel«,  sagde  hun,  »men  Du  er  dog  saa 
Dannerkongens  Sinde  og  betroede  Mand;  ellers 
havde  han  ikke  givet  sit  Sekret  i  dit  Værge;  og 
enddog  det  lader  til,  at  Du  har  fundet  Tidkort 
her  paa  Gulland,  som  har  behaget  Dig  vel,  saa 
har  det  dog  neppe  været  dit  sande  Ærinde  at 
fæste  en  Jomfru. 

Hvis  Ebbe  Strangesøn  nogensinde  følte  op- 
rigtig Anger  over  sin  Forvovenhed,  at  dvæle 
saa  længe  paa  Gulland,  saa  var  det  i  dette  Øie- 
blik;  dog  tabte  han  ikke  Hovedet.  Han  indsaae 
Nødvendigheden  af  at  vinde  denne  skarpsindige 
og  villiestærke  Kvinde  for  sig,  og  at  dette  ikke 
vilde  lykkes  uden  at  vise  hende  Tillid  og  en 
vis  Grad  af  Fortrolighed;    men  der  var  jo  ingen 

Ulykke  deri,  om  hun  da  vilde  vise  sig  taus  og 
tro  ;  ja  den  Tanke  meldte  sig  strax  hos  ham,  at 
hun,  naar  den  danske  Hær  først  var  der,  kunde 
gjøre  den  fortrinlig  Tjeneste  som  Speiderske. 
Saaledes  vendte  han  i  Tanken  Uheldet  til  Held, 
og  han  havde  jo  Grund  til  at  troe,  at  en  Kvinde 
i  Sylvias  fortrykte  Stilling,  om  ellers  nogen  Sjæl 
paa  denne  0,  kunde  føle  sig  fristet  til  at  gaae 
over  til  Fjenden,  baade  for  at  høste  Fordeel 
deraf  og  for  at  faae  Hevn  for  lidte  Krænkelser. 
Endelig  indsaae  han,  at  Sylvia,  naar  han  var 
borte,  kunde  blive  Alva  til  Hjelp  og  Trøst  i 
hendes  mislige  Stilling,  og  denne  Side  af  Sagen 
havde  ikke  mindst  Vægt  for  ham. 

Saa  nedlod  han  sig  da  atter  paa  Stolen  og 
sagde  med  sit  meest  vindende  Smiii: 

»Nu,  Sylvia,  jeg  vil  tale  med  Dig  om  den 
Sag ;  men  siig  mig  først  —  gaaer  der  noget 
Rygte  her  paa  Øen  om,  at  Kong  Volmer  paa- 
tænker et  Anfald?« 

»Jeg  skal  sige  Dig,  hvad  jeg  har  fornummet«, 
svarede  hun,  idet  hun  satte  sig  paa  en  liden 
Træbænk,  som  stod  ved  Arnestedets  modsatte 
Side.  »Forgangen  Dag,  da  jeg  var  i  Visby,  da 
hørte  jeg  to  Rostokker- Skippere  paa  Havne- 
bryggen tale  om  den  store  Flaade,  hvilken  din 
Konge  har  _  udrustet,  og  hvortil  han  vel  vilde 
bruge  den.  Det  gjelder  vel  Sverig,  sagde  den 
ene,    men    den   anden   svarede,    nei,    med  Kong 

Magnus,  den  Stakkel,  har  han  jo  faaet  Bugt  og 
har  nu  Skaane  inde ;  jeg  tænker  det  gjelder 
Hanserne. « 

»Nu<,  skyndte  Ebbe  sig  med  at  sige,  jeg 
siger  som  de  Skippere,  det  gjelder  vel  hine  eller 
disse,  thi  naar  Alt  kommer  til  Alt,  da  veed  jeg 
ikke  mere,  end  Skipperne.« 

Sylvia  saae  paa  ham  med  et  mistroisk  Blik 
og  sagde : 

»Jeg  nøies  ikke  med  halvskrattes  Tale,  Ebbe 
Strangesøn!« 

»Du  faaer  nøies  med  det,  jeg  veed, «  svarede 
han;  »min  Herre  og  Konge  er  ingen  Sladder- 
hank; han  fører  ikke  løs  Tale,  men  tier,  indtil 
han  har  besluttet  sig;  saa  først  taler  han  og 
byder,  og  det  skeer.  Dog,  selv  om  han  havde 
betroet  mig  Alt,  og  jeg  med  Sikkerhed  kjendte 
hans  Villie,  da  vilde  jeg  for  ingen  Priis  sladdre 
og  forraade  den. 

»Man  maa,  hvad  man  skal«,  svarede  Sylvia 
med  et  barskt  Smiil;  »naar  man  er  i  Sækken, 
da  skal  man  ud,  enten  af  Munden  eller  af 
Bunden ! « 

»Truer  Du  mig,  Kvinde?«  raabte  Ebbe  for- 
bittret  og  lagde  Haanden  paa  Fæstet  af  sin  Dolk. 

Men  Sylvia  saae  ham  uforfærdet  ind  i  Øinene 
og  sagde: 

»Tænk  ikke,  at  jeg  vilde  være  ræd  for  at 
brydes    med    en  Ungersvend   som   Dig;  jeg   har 

smidt  stærkere  Karle  end  Dig  i  Gulvet;  men 
Du  gjør  Intet  af  den  Sort,  Ebbe  Strangesøn! 
En  ædelig  Mand  som  Du  anfalder  ikke  en 
Kvinde ,  og  dobbelt  ilde  vilde  det  være  af  Dig 
og  slet  betænkt,  om  Du  forsøgte  at  tage  Livet 
af  den  eneste  Ven,  Du  har  i  din  Nød.« 

»Sandt!«   svarede  Ebbe  og  slap  Dolken. 

»Nu«,  vedblev  Sylvia«,  siig  mig  da,  hvad 
Du  tænker  og  troer;  mener  Du  som  den  anden 
Skipper,  at  det  gjelder  de  Hanser? 

»Det  er  muligt,«   svarede  Ebbe. 

»Vel«,  sagde  Sylvia  »jeg  siger  da:  det  er 
sikkert  og  vist,  og,  Ebbe  Strangesøn,  Hanserne 
ere  ikke  blot  Sønder  paa,  nei,  de  ere  og  her  i 
Visby  og  det  nogle  af  de  største  og  mægtigste.« 

»Vilde  det  volde  Dig  Sorg,  om  de  ble  ve 
plukkede,  Sylvia?«  spurgte  Ebbe,  »og  vilde  Du 
græde,  om  disse  stolte  Odelsbønder,  som  træde 
Dig  og  Dine  Lige  paa  Nakken,  bleve  kuede?« 

Da  tindrede  Sylvias  Øine  og  hendes  Kinder 
blussede,  som  dengang  Hangvar  havde  talt  saa 
fyndigt  til  hende  om  sine  Trællekaar;  men  hun 
tog  sig  i  det,  slog  Kors  for  sig  og  sagde: 

»Gud  Herren  forbyde,  at  slig  Ulykke  skulde 
komme  over  vort  Land  ?  Da  vilde  vi  Alle  vorde 
om  en  Hals ,  thi  naar  de  store  Træer  i  Skoven 
falde,  da  knuse  de  alle  de  Ymper  smaa.« 

»Jeg  beder  som  Du,  Sylvia,«   svarede  Ebbe 

med  Alvor;     jeg  har  jo  fæstet  mig  en  gullandsk 
Jomfru  og  vil  gjøre  hende  til  min  Hustru.« 

»Saa  det  er  dog  Eders  Alvors  Mening?« 
udbrød  Sylvia. 

»Visselig,  visselig!«  svarede  Ebbe,  »tvivl 
ikke  om  det!  Sandelig,  hun  er  vel  i  sin  Ungdom 
og  Svaghed  som  en  liden  Ympe,  hvem  Skovens 
Træer  kunne  knuse,  om  Stormen  kommer;  derfor 
beder  jeg  fra  og  siger:  give  Gud,  at  denne  Feide 
maa  blive  til  Intet;  begriber  Du  det?« 

Sylvia  nikkede  nogle  Gange  med  Hovedet, 
men  gav  intet  andet  Svar. 

»Vel  muligt,  vedblev  Ebbe,  »at  min  Herre 
og  Konge  har  haft  den  Tanke,  at  see  ind  til  de 
Hanser  i  Visby.  Han  skikkede  mig  herop  for 
at  see  Leiligheden  an  og  speide ,  og  forlængst 
vilde  det  været  gjort  og  jeg  atter  herfra,  havde 
ikke  den  Storm  ladet  os  lide  Skibbrud  og  kastet 
mig  ind  paa  Tofte  Strand  — « 

Og  Du  ikke,«  faldt  Sylvia  ind,  »var  kom- 
men til  Eskelhem,  hvor  Hvidestjerne  daarede  Dig 
og  holdt  Dig  fast !  Stort  Ry  gaaer  der  om  Lande 
af  Kong  Valdemar  Christoffersens  Kløgt,  men 
her  har  han  handlet  som  en  Taabe;  han  kunde 
skikket  snildere  Mand  til  Gulland,  end  Dig,  Ebbe 
Strangesøn!« 

Da  kom  Ebbes  Blod  atter  i  Kog,  men  han 
fik  Bugt   med   sin  Harme    og  sagde: 

»Enden  skal  vise  det,  Sylvia!     Men  hør  nu, 

hvad  der  vedrører  Dig  og  ikke  mig!  Fort  maa 
jeg  og  det  snarest,  men  jeg  vender  tilbage  før 
eller  siden,  enten  jeg  nu  kommer  med  Fred 
eller  Feide,  og  da  skal  Du,  om  Du  har  viist 
Dig  taus  og  troe,  faae  kongelig  Løn,  som  jeg 
før  sagde.  Jeg  tilsiger  Dig  den  i  mit  eget  Navn, 
om  jeg  skulde  komme  med  Fred  og  alene,  men 
jeg  tør  dristigt  love  Dig  den  i  min  Herres  og 
Konges  Navn,  om  han  kommer  selv  og  jeg  i 
hans  Følge.  Vil  Du  være  vor,  Sylvia,  da  giv 
mig  nu  Din  Haand  derpaa!« 

Men  Sylvia  rakte  ikke  sin  Haand  frem. 

»Et  stort  Løfte  kræver  Du  der  af  mig«, 
sagde  hun,  men  Tonen  var  usikker;  »vel  sandt, 
der  er  skeet  mig  Uret  og  Ondt  har  jeg  døiet, 
men  blandt  dette  Folk  er  jeg  født  og  har  næret 
mig  til  denne  Dag.  Nødigt  vorder  jeg  en  For- 
ræderske mod  mine  Landsmænd ;  Meget  kunde 
vel  være  at  vinde  derved,  men  og  Alt  forlises 
indtil  selve  Livet.  Man  springer  ikke  saa  til 
halsløs  Gjerning,  Ebbe  Strangesøn!« 

»Gjøres  heller  ikke  nødigt«,  svarede  Ebbe 
klogeligt;  »lad  det  blive  til  sin  Tid,  om  den 
kommer;  men  nu  kjender  Du  min  gode  Villie. 
Nu  forlanger  jeg  blot  Taushed  af  Dig.« 

»Nu,  det  lader  sig  høre,  at  tie  og  tænke 
kan  Ingen  krænke«,  svarede  Sylvia,  uagtet  hun 
dog  selv  ved  at  tie  blev  en  Forræderske  mod 
sine   Landsmænd.       »Jeg    giver   Dig   min   Haand 

derpaa ,  at  hvad  vi  i  denne  Stund  have  talet 
med  hinanden ,  det  skal  ikke  komme  over  mine 
Læber.« 

Og  saa  rakte  hun  ham  sin  Haand. 

»Jeg  gjør  dette  for  Alvas  Skylde,  føiede 
hun  til. 

»Nu  have  Du  Tak«,  sagde  Ebbe,  tog  der- 
paa Guldmønterne  af  sin  Inderlomme  og  rakte 
hende  dem.  »Tag  dem«,  bad  han,  »Du  skal 
engang  faae  Mere!« 

Hun  lod  Mønterne  ligge  i  sin  aabne  Haand 
og  saae  paa  dem. 

»Er  det  ikke  Nok?«  spurgte  Ebbe. 

»Ingensinde«,  svarede  Sylvia,  »havde  jeg 
saa  meget  Guld  i  min  Haand.  Hvad  ere  mon 
de  Mønter  værd?  Kan  jeg  kjøbe  mig  Huus  og 
Grund  for  dem?  Jeg  er  led  ved  denne  Jordhule.« 

Han  sagde  hende,  hvad  Mønterne  vare  værd 
i  Sølv,  og  hun  raabte:   »Ei!« 

»Dette«,  føiede  Ebbe  til,  »er  kun  en  ringe 
Deel  af,  hvad  Du  har  i  Vente-,  en  stor  Kvinde 
skal  der  vorde  af  Dig,  om  Du  viser  Dig  tro.« 

Hun  stak  Pengene  til  sig  og  sagde: 

»Du  have  Tak;  men  Hjertet  drager  mig 
dog  stærkere  end  Guldet.  Der  fattes  endnu  Et, 
Ebbe  Strangesøn,  og  det  er,  at  jeg  af  Alvas 
egen  Mund  faaer  Vidnesbyrd  for,  at  hun  be- 
gjærer  min  Bistand;  jeg  føler  Længsel  efter  en 
Gang  igjen  at  trykke  hende  til  mit  Bryst.« 

Dette  sagde  hun  med  Oprigtighed  i  Blik 
og  Stemme,  og  Ebbe  kunde  ikke  Andet,  end 
troe,  at  i  denne  rænkefulde  og  havesyge  Kvin- 
des Hjerte  boede  dog  Kiærlighed  til  det  Barn, 
der  havde  diet  hende,  og  laae  der  som  en  ko- 
stelig Perle  i  en  smudsig  Skal. 

Han  lovede  hende,  at  Alva  skulde  komme, 
og  saa  skiltes  de;  han  fangede  Barbara  og  red 
derfra;  men  som  Løvetands  Fnug  paa  Vindens 
Vinge  skulde  snart  det  Rygte  sprede  sig  over 
ganske  Gulland,  at  den  skibbrudne  Mand,  som 
havde  fjælet  sig  i  Eskelhem  hos  unge  Hans,  det 
var  Danmarks  Konning  i  egen  Person.  Hvorfra 
det  kom,  vidste  Ingen;  muligt  opstod  den  samme 
eventyrlige  Tanke  i  flere  Hoveder,  men  den  blev 
troet  og  fæstnede  sig  trods  alle  Modbeviis  i 
Sagnet. 


TOLVTE  KAPITEL. 


HERR  VERNER  OG  FRU  INGEBORG. 

Ua  Ebbe  red  fra  Sylvias  Hytte,  var  det 
allerede  langt  hen  paa  Eftermiddagen,  men  allige- 
vel styrede  han  ikke  Kaasen  hjemad.  Han  gav 
sig  til  at  gjennemstreife  Skoven  paa  Kryds  og 
paa  Tvers,  søgende  Ensomhed,  og  hans  urolige, 
snart  skarpt  grundende,  snart  sødt  drømmende 
Tanker  vare  ham  det  kjæreste  Selskab  i  disse 
Timer,  da  han,  vel  for  sidste  Gang,  dvælede 
i  disse  stille  Skove,  Skuepladsen  for  hans  be- 
vægede Livs  mærkeligste  og  maaskee  skjebne- 
svangre  Eventyr.  Hans  Liv  hang  i  en  Traad, 
Alt  var  usikkert,  og  Fremtiden  indhyllede  sig  i 
et  stedse  tættere  Slør,  jo  mere  hans  Indbildnings- 
kraft stræbte  at  trænge  igjennem  og  udmale  sig 
endnu  ufødte  Begivenheder.  Tilsidst  blev  han 
træt  deraf-  hans  Tanker  forvirredes,  og  hans 
Hjerte    følte   sig  sygt.     Den  Tanke  havde  meldt 

sig  hos  ham,  at  hvis  han  nu  red  lige  til  Visby 
og  bragte  sig  i  Sikkerhed,  da  vilde  han  handle 
klogt;  men  hans  Ubesluttethed  blev  snildeligt 
benyttet  af  Barbara,  som  omsider,  kjed  af  den 
lange  Omflakken,  tog  Bidslet  fast  mellem  Tæn- 
derne og  travede  den  nærmeste  Vei  lige  ad 
Gaarden  til. 

Da  Ebbe  saae  det  gamle  Kastels  graae  Mure 
mellem  Træerne,  lysnende  svagt  i  det  svindende 
Dagskjær,  holdt  han  Barbara  an  og  tænkte  et 
Øieblik  efter.  Hans  Beslutning,  at  flygte,  stod 
fast;  han  vilde  afsted,  om  Leiligheden  var  gun- 
stig, maaskee  i  den  kommende  Nat;  men  han 
maatte  see  Alva  en  Gang  endnu,  give  hende 
sine  sidste  Raad,  som  skulde  være  Rettesnoren 
for  hendes  Handlemaade,  og  sige  hende  Farvel. 
Han  frygtede  ikke  for  at  mødes  med  Kloster- 
folkene ;  med  dem  var  der  ingen  Fare  for  Gjen- 
kjendelse,  som  med  Visbys  Storhanser  og  farende 
Kjøbmænd,  blandt  hvilke  han  maatte  vente  at 
træffe  en  eller  anden,  som  muligt  havde  seet  ham 
før,  om  ikke  i  Danmark,  saa  paa  hans  mange 
Reiser  med  Kongen  i  Udlandet. 

Endelig  antog  han,  at  der  denne  Aften  til 
Ære  for  Klosterfolkene  vilde  staae  et  Gilde ;  efter 
hvad  han  havde  hørt  om  den  ventede  Broder 
Simon,  maatte  han  troe,  at  denne  hellige  Mand 
var  Karl  for  at  tømme  sit  Bæger;  og  saa  red 
da  Ebbe    nu  ind  paa  Gaarden  med  den  fromme 

Beslutning,  at  saa  vidt  det  stod  til  ham,  da  skulde 
der  i  den  anstundende  Nat  ikke  blive  en  ædru 
Mand  eller  et  vaagent  Øie  paa  Gaarden. 

Ingrid  og  hendes  Ledsagere  vare  for  længst 
komne,  og  da  Peder  traadte  ind  i  den  smykkede 
og  med  Voxlys  oplyste  Storstue,  da  fandt  han 
Alt,  som  han  ønskede  det;  thi  Maaltidet  var  i 
fuld  Gang. 

Det  Første,  han  saae,  var  en  tyk,  kronraget 
Mand  i  en  bruun  Kutte,  med  hængende  Kinder 
og  en  svær  Dobbelthage.  Hans  Øine  funklede, 
dog  som  det  lod,  mere  af  Forbittrelse,  end  af 
Viin,  idet  han  raabte  over  Bordet  til  en  lille 
vindtør,  hvidhaaret  Mand  i  en  sort  Kjortel  og 
med  Præstetonsur.  Det  var  Præsten  i  Eskelhem, 
hvem  Hans  havde  indbudet  i  Anledning  af  det 
hellige  Besøg,  ikke  betænkende,  at  Hr.  Jakob 
og  Broder  Simon,  de  vare  som  Staal  og  Steen, 
og  at  det  maatte  give  Gnister,  naar  de  To  kom 
sammen,  selv  om  der  ingen  særlig  Aarsag  til 
Strid  havde  været;  thi  Spægelse,  Faste  og  en 
from,  aarvaagen  Aand  talte  ud  af  gamle  Hr.  Ja- 
kobs ædle  Træk,  og  knappe  Kaar  havde  tæm- 
met hans  Livslyst;  men  fuldblodigt  Livsmod, 
kjødelig  Lyst  og  geistlig  Hoffærdighed,  det  stod 
skrevet  paa  Broder  Simons  Tyrepande,  i  hans 
svømmende  Øine  og  om  hans  tykke  Læber. 

Men  der  var  et  Stridens  Æble,  den  Sjæl, 
som    fra  Fødselen    af   havde    været  i  ijamle  Hr. 

Jakobs  Værge  og  under  hans  Varetægt,  hans 
Skriftebarn,  Ingrid  Hansdatter,  hvem  Broder 
Simon  nu  stod  i  Begreb  med  at  frarane  ham, 
thi  han  var,  skjøndt  udgaaet  fra  Gutvalla  eller 
Roma  Kloster,  Skriftefader  for  Cistercienser- 
Nonnerne  i  Soelbjerg  Kloster. 

Striden  var  snart  brudt  løs  og  stod  nu  i 
fuld  Flamme,  idet  Hr.  Jakob  afskød  skarpe  Pile 
mod  Broder  Simon,  dadlende  Klosterlivets  da- 
værende Verdslighed  og  ugudelige  Forfald,  mens 
Broder  Simon  værgede  for  sig  og  Sine  med 
mere  Fynd,  end  Held.  To  Kloster-Lægbrødre 
og  Tangvid  sade  ved  den  nederste  Bordende, 
aabenbart  forundrede  over  de  to  geistlige  Herrers 
utæmmede  Forbitrelse,  mens  Hans,  som  sad  for 
den  øverste  Bordende,  flere  Gange  advarende 
løftede  Haanden  og  gjorde  mislykkede  Forsøg 
paa  at  mægle  Fred. 

Larmen  var  saa  stor,  og  Alles  Øine  saa 
vedholdende  fæstede  paa  de  to  geistlige  Strids- 
mænd, at  Ingen  blev  Ebbes  Indtrædelse  vaer. 
Han  fik  da  Tid  til  at  kaste  et  Blik  hen  til  Kvinde- 
bænken ved  Kaminen. 

Der  sad  Gertrude  og  ved  hendes  Side  en 
Kvinde  i  Cistercienser-Nonnernes.  graae  Kappe, 
sammenholdt  paa  Brystet  af  nodus,  Træknappen, 
Fattigdommens  Symbol;  over  Hovedet  havde 
hun  et  Klæde  af  sort  Lærred,  men  da  hun  vendte 
Hovedet    og    talte    til   Gertrude,    og  Ebbe    saae 

Nonnens  rode  Kinder  og  opfangede  hendes  liv- 
lige Blik,  da  tænkte  han,  at  der  neppe  dølgede 
sig  nogen  meget  bodfærdig  Sjæl  under  det  sorte 
Sorgens  Klæde.  Det  kunde  ikke  være  Ingrid ; 
nei,  der  sad  hun  ved  Alvas  Side  og  med  hendes 
Haand  i  sin.  Hendes  Hoved  ragede  op  over  de 
Andres,  hun  var  endogsaa  høiere  end  Gertrude 
og  dertil  skulderbred.  Hendes  Skikkelse,  saa  vel 
som  hendes  Ansigtstræk,  vare  støbte  i  samme 
Form  som  hendes  Faders,  skjøndt  de  naturligviis 
vare  mindre  storslaaede,  men  dog  altid  mand- 
haftige nok.  Hendes  Aasyn  var  blegt  og  hendes 
lyse  Øine  havde  et  eget  sværmerisk  Udtryk. 
Skjønne  nok  vare  dog  disse  Øine,  det  Eneste, 
hun  havde  taget  i  Arv  efter  sin  hensovede  Moder, 
og  hvori  hun  lignede  Alva.  Det  forekom  Ebbe, 
at  hendes  Aasyn  var  mere  strengt  end  blidt  og 
han  tænkte,  at  det  sorte  Nonneslør,  under  hvilket 
alle  jordiske  Forhaabninger  skrinlægges,  paa  hen- 
des Hoved  vilde  være  paa  sin  rette  Plads. 

Men  nu  traadte  han  frem  i  Stuen,  og  hans 
Tilsynekomst  gjorde  en  brat  Ende  paa  de  geist- 
lige Herrers  Mundhuggeri,  mens  Kvinderne  reiste 
sig  og  Gertrude  gik  ham  i  Møde. 

»Ei  ,  sagde  hun,  »hvor  har  I  dog  været? 
Forgjeves   have    vi  søgt  efter  Eder  alle  Vegne. « 

Men  Ebbe  slap  for  at  svare,  thi  Hans  gjorde 
nu  ham  og  Broder  Simon  bekjendte  med  hinan- 
den, og  Munken  hilste  paa  ham  med  megen  Be- 

ievenhed,  hvorimod  gamle  Hr.  Jakob,  hvem  han 
ikke  var  ganske  ubekjendt,  kun  sendte  ham  en 
stram  og  kold  Hilsen.  Underligt  klang  i  dette 
Øieblik  det  fremmede  Navn,  Peder  Arnoldsøn, 
i  Ebbes  Øren;  men  han  kom  hurtigt  ind  i  sin 
gamle  Rolle  og  teede  sig  saa  høviskt  og  fri- 
modigt, at  Ingen  let  skulde  tænkt,  at  han  var 
nogen  Anden,  end  den,  han  udgav  sig  for  at 
være. 

Men  det  lykkedes  ikke  Alva  at  dølge  sin 
Sindsbevægelse  ved  Synet  af  ham;  hun  fornam, 
at  gamle  Hr.  Jakobs  Blik  var  fæstet  paa  hende, 
og  hendes  Kinder  blussede  derved. 

Bedre  blev  det  ikke,  da  Hans  førte  hendes 
Hjertes  Ven  hen  til  Kvindebænken,  og  Ingrid 
saae  først  paa  ham  og  saa  paa  hende. 

»Dette-,  sagde  Hans,  »er  Ingrid,  min  kjære 
Datter,  som  agter  at  frasige  sig  Verden  og  blive 
Herrens  Brud.  Da  vil  hun  aflægge  sit  jordiske 
Navn  og  kalde  sig  Søster  Martha. 

Ebbe  bøiede  sig  ærbødigt  og  saae  derpaa 
Ingrid  kjækt  i  Øinene;  men  der  var  Noget  i  dem, 
som  bragte  ham  ud  af  Fatning.  Det  var  et 
koldt,  afvisende,  afgjort  fjendtligt  Blik,  som 
mødte  ham  der,  og  dræbte  Smilet  paa  hans 
Læber. 

»Og  dette  er  Søster  Seraphia«,  vedblev  Hans, 
en  hellig  Kvinde  fra  Soelbjerg  Kloster  . 

»Hun  er  Klostrets  Pryd  ved  sin  Hellighed«, 

sagde  Broder  Simon,  som  var  traadt  til,  og  dets 
Ære  ved  sin  fagre  Røst ;  deraf  hendes  Navn ; 
thi  ingen  Kvinde  her  paa  Øen  kvæder  Herrens 
Lovsange  som  hun ;  hendes  Sang  minder  om 
Seraphers  og  Cherubers  Toner.  Søster  Seraphia 
med  den  klingende  Rost,  saa  kalde  Verdens 
Børn  hende.« 

Søster  Seraphia  med  den  klingende  Røst  fik 
intet  Anfald  af  Undseelse  over  denne  stærke 
Lovtale.  Hun  hilste  fixt  og  net  paa  Ebbe  og 
smilte  tækkeligt;  saa  drog  hun  et  Suk.  Han 
nikkede  venligt  til  hende;  han  forstod  saa  grant 
det  Suk,  en  stakkels  livsglad  Jomfrues  dæmpede 
Veeraab  under  Klostertugtens  Spændetrøie ;  det 
var  neppe  Seraphers  eller  Cherubers  Selskab, 
hun  længtes  efter. 

Maaltidet  fortsattes  nu,  og  Ebbe  indtog  sin 
Plads  ved  Bordet.  Gertrude  gik  til  ham  og  for- 
synede ham  med  Mad  og  Drikke,  men  selv  satte 
hun  sig  ikke  til  Bords,  thi  Kvinderne  havde 
spiist  for  sig  selv,  navnlig  af  Hensyn  til  Søster 
Seraphia,  hvem  det  ikke  var  tilladt  at  sidde  til 
Bords  i  Mænds  Selskab.  Det  varede  imidlertid 
ikke  længe,  inden  Hr.  Jakob  brat  reiste  sig  og 
erklærede,  at  han  vilde  drage  hjem.  Hans  fra- 
raadede  ham  at  ride  gjennem  Skoven  i  Nattens 
Mørke  og  bad  ham  blive  til  den  næste  Morgen, 
og  Gertrude  gjorde  et  Forsøg  i  samme  Retning 
paa    en    endnu    mere  indtrængende  Maade,    idet 

hun  sagde  den  gamle  Præst  nogle  smigrende  Ord, 
thi  hun  stræbte  stedse  at  holde  sig  paa  en  god 
Fod  med  Kirkens  Tjenere ;  til  den  strænge  Hr. 
Jakob  havde  hun  Ærbødighed,  til  den  slappe 
Broder  Simon  Overbærenhed;  og  i  det  Hele  taget 
viste  hun  denne  Aften  den  glatte  Side  frem. 

Ingen,  som  saae  hende  nu  og  ikke  vidste 
Besked,  skulde  tænkt  Andet,  end  at  hun  var  en 
blid  Hustru,  en  kjærlig  Stifmoder  og  en  mønster- 
værdig Værtinde ;  men  det  var  dog  ikke  Alt 
Forstillelse,  hun  var  virkelig  i  godt  Lune  og  viste 
med  Hensyn  til  det,  der  foregik  omkring  hende, 
en  Blindhed,  som  til  sin  Tid,  da  hun  fik  Øinene 
op,  skulde  harme  hende  betydeligt. 

»Siig  mig  dog,  Hr.  Jakob«,  sagde  hun  yd- 
mygt smilende  til  Præsten,  »af  hvad  Aarsag  vær- 
diges I  ikke  at  dvæle  længere  hos  os  og  søge 
Hvilen  i  vort  ringe  Huus  i  Nat?« 

»Jeg  skal  sige  Dig  det,  min  Datter«,  svarede 
Hr.  Jakob  barskt,  men  med  dæmpet  Røst,  »jeg 
udholder  ikke  længere  at  see  det  Sviin  derhenne 
mædske  sig  og  skylle  01  og  Viin  i  sig.  Jeg 
siger  Dig  forud,  at  han  ikke  vil  helme,  før  Mælet 
forgaaer  ham,  og  han  ligger  under  Bordet.« 

»Værdige  Fader«,  udbrød  Gertrude,  »forlad 
mig,  at  jeg  siger  det,  men  nu  giver  I  Eders 
Vrede  Tøilen  og  bliver  ubillig.« 

Hr.  Jakob  gav  hende  intet  Svar,  men  gik 
hen    til  Ingrid  og  Alva,    drog  dem  med  sig  hen 

i    en  Vinduesfordybning    og  sagde    i  stor  Sinds- 
bevægelse til  dem. 

»Eder,  kjære  Børn,  vil  jeg  gjerne  sige  et 
Ord,  forinden  vi  skilles,  kun  Gud  Herren  veed 
for  hvor  lang  Tid ;  fjorten  Lustra*)  har  jeg  nu 
paa  min  Ryg,  og  der  er  neppe  langt  til  Enden 
for  mig;  men  derover  klager  jeg  ikke,  thi  Ver- 
den er  ond  og  falsk,  og  det  tykkes  mig,  at  den 
bliver  det  stedse  mere;  jeg  længes  herfra  til 
Himlens  Paulun.« 

»O,  kjære  Hr.  Jakob«,  skyndte  Alva  sig  at 
sige.  »I  er  jo  karsk  og  end  en  heel  rørig  Mand; 
den  Glæde  at  have  Eder  hos  os,  kan  vist  times 
os  længe    endnu.« 

Den  Gamle  saae  paa  hende  og  drog  et  Suk. 

»Kan  hænde,  mit  Barn«,  svarede  han,  »end- 
dog  Glæden  derved  kan  vorde  ringe.  Verden  er 
foranderlig;  meget  har  forandret  sig  ogsaa  her 
i  dette  Huus  og  er  vorden  anderledes  nu,  end 
det  var  fordum«  ;  og  saa  .kastede  han  et  Blik  hen 
til  Bordet,  hvor  Hans  sad  og  talte  og  spøgede 
med  Broder  Simon  og  Ebbe. 

»Saa  lad  da«,  vedblev  han,  det  første  Ord 
være  til  Dig,  Alva!  Længe  var  Du  nu  ikke  til 
Skrifte  hos  mig;  denne  Verdens  Lyst  har  fanget 
Dit  Hjerte.  Du  har  været  Din  Fader  ulydig  og 
vraget  en  god  Fæstemand ;  o,  hvor  gjerne  havde 

*)   o.    70  Aar. 

jeg  ikke  signet  Olaf  og  Dig  for  Guds  Alter  og 
føiet  Eders  Hænder  tilsammen!  Af  hvad  Aar- 
sag  Du  har  handlet  saa  og  gjort  vort  Haab  til 
Skamme,  det  maa  Du  selv  bedst  vide;  men  jeg 
siger  til  Dig:  vogt  Dig  for  Ulven  og  tro  ikke 
hans  Faareklæder!  Bevar  Dig  for  Synd  og  vogt 
Dig  for  Snigveie!« 

Alva  blev  blussende  rød  og  vovede  ikke  at 
see  op;  thi  vel  mente  hun.  at  hun  ikke  havde 
nogen  Synd  at  bebreide  sig,  men  Dølgsmaal  var 
hende  nu  paalagt  som  en  Pligt,  paa  Snigveie 
havde  hun  sat  sin  Fod  og  agtede,  om  fornødent, 
fremdeles  at  gjøre  det ;  men  hun  følte  ingen  An- 
ger derover.  Farven  veg  fra  hendes  Kinder, 
hun  hævede  sit  Hoved,  saae  den  Gamle  ind  i 
øinene  og  sagde: 

»Med  Ulve  har  jeg  Intet  at  skaffe,  og  jeg 
skal  vel  vide  at  vogte  paa  min  Ære!« 

Saa  vendte  hun  sig  i  Vrede  fra  den  Gamle 
og  gik  hen  til  Gertrude  og  Søster  Seraphia,  som 
nu  igjen  sade   ved  Kaminen. 

»Hvad  er  det  med  hende?«  spurgte  Hr.  Ja- 
kob, idet  han  vendte  sig  til  Ingrid.  »Skal  hun 
gives  bort  til  denne  Fremmede,  om  hvem  vi 
Intet  vide?  Hvilken  Daare  er  dog  ikke  Din 
gode  Fader;  men  jeg  er  en  Taabe,  som  siger 
dette  til  Dig,  Ingrid,  Du,  som  er  hans  største 
Daarskabs  første  Frugt!« 

Ingrid,  som  havde  fulgt  Alva  med  Øinene, 
vendte  sig-  nu  til  den  Gamle  og  sagde: 

Alva  er  et  Kjælebarn  ;  hun  vrager  og  væl- 
ger, kaster  et  Æble  bort  og  tager  et  andet-,  for 
hende  er  Livet  end  som  en  Leg.« 

Tonen,  hvori  Ingrid  sagde  dette,  var  ikke 
blid,  og  der  foer  et  Blus  over  hendes  blege 
Kinder. 

»Om  hende  og  denne  Fremmede«,  vedblev 
hun,  »ved  jeg  Intet,  uden  at  hendes  Haand,  som 
laae  i  min,  skjalv,  og  at  hendes  Kinder  bleve 
rode,  da  han  traadte  ind.« 

»Men  dette  er  meget  sigende!«  udbrød  Hr. 
Jakob. 

»Ja«,  svarede  Ingrid,  »en  fager,  høvisk  og 
snild  Mand,  det  er  han ;  vi  see  det,  og  af  Fa- 
ders og  Moders  Tale  skjønner  jeg,  at  han  har 
daaret  dem  og  — « 

Men  her  standsede  Ingrid  brat  og  slog  Kors 
for  sig. 

»Jeg  vil  ikke  befatte  mig  dermed«,  vedblev 
hun;  »Alvas  og  mine  Veie  skilles  nu;  hun  higer 
efter,  hvad  Jorden  kan  give,  min  Hu  staaer  til 
Himlen.« 

Gamle  Hr.  Jakob  havde  egentlig  i  Sinde  at 
holde  en  lang  Tale  til  Ingrid,  og  skarpe  Udfald 
mod  Broder  Simon  svævede  ham  alt  paa  Tun- 
gen, men  han  besindede  sig. 

»Give  Gud  og  alle  Hellige«,    sagde  han    efter 

et  Øiebliks  Taushed,  »at  Du  maa  finde,  hvad  Du 
søger,  i  Søstersamfundet  i  Soelbjerg.  Denne 
Søster  Seraphias  leende  Øie  og  rødmende  Kind 
taler  om  Verden  og  Kjødets  Lyst  — « 

O,    kjære    Fader    Jakob«,    udbrød    Ingrid, 
»I  gjør  hende  der  storlig  Uret!« 

»Nu«,  sagde  den  Gamle«,  »Priorissen,  Fru 
Christine,  er  en  from  og  reenlivet  Kvinde,  det 
veed  jeg  og  bygger  derpaa  mit  Haab  for  Dig. 
Vogt  Dig  for  Helligheds  Skin,  Ingrid,  og  lad  ikke  Dit 
Hjerte  blive  koldt  mod  Din  stakkels  Søster; 
vær  for  hende  som  en  Ledestjerne  og  en  Støtte- 
stav; gjør  hende  alt  det  Gode,  Du  kan,  mens 
Du  er  hos  hende;  og  saa  have  Dig  Gud  og  alle 
hans  Hellige !  Guds  Moder  være  i  sin  Naade 
med  Dig  paa  de  nye  Veie!« 

Saa  lagde  han  sin  Haand  velsignende  paa 
hendes  Hoved,  kyssede  hende  paa  Panden,  tog 
Afsked  med  de  Andre  og  red  derfra. 

Men  henne  ved  Bordet  tømtes  Bægrene  flit- 
tigt og  Snakken  gik  -muntert,  især  efter  at  Tang- 
vid og  Lægbrødrene  havde  fjernet  sig.  Broder 
Simon  og  Ebbe,  som  med  stor  Dygtighed  gav 
Kjøbmanden,  bleve    hurtigt  Perlevenner. 

»Saa  I  er  en  Flamlænder«,  sagde  Munken, 
hvis  Mæle  allerede  begyndte  at  blive  tykt,  »hi, 
hil  Snarest  vilde  jeg  tænkt,  at  I  var  en  Junker 
af  Cirkelkompagniet  i  Lybek;   fine  Folk  de!< 

»Min  Slægt  stammer  og  fra  Lybek«,  svarede 
Ebbe,  som  ret  slog  sig  løs,  da  han  skjønnede, 
at  Munkens  Hjerne  blev  mere  og  mere  taaget, 
saa  det  snart  var  lige  godt,  hvad  han  proppede 
i  den ;  og  saa  blinkede  han  med  Øinene  til  Hans, 
hvem  Vinen  ogsaa  begyndte  at  stige  til  Hovedet, 
saa  at  han  loe  over  enhver  Spas. 

»Graaværk  vil  I  kjøbc«,  sagde  saa  Broder 
Simon;  »nu,  det  er  snildeligt  betænkt  af  Eder; 
nu  i  Vaaren  er  der  godt  Kjøb  paa  den  Vare ; 
men  indlad  Eder  ikke  med  Henrik  Vildfang,  han 
er  en  Skjelm  og  bedrog  mig  engang  for  fire 
Mark-,  nei  gaa  til  Ricbode,  til  Ricbode;  han  har 
det  bedste  Skind,  baade  Schømverk  og  Bunt- 
verk,  og  er  en  retskaffen  Kjøbmand.« 

»Vel,  vel«,  svarede  Ebbe,  »jeg  skal  erin- 
dre det.« 

»Og«,  vedblev  Broder  Simon,  »meld  Eder 
strax,  naar  I  kommer  til  Staden,  til  Johan  Kos- 
feldt,  Borgermesteren ;  han  er  en  prægtig  Karl, 
enddog  han  er  en  Tydsker ;  men  gaa  ikke  til 
hans  Broder  i  Embedet,  Jens  Jermer;  han  er  en 
bidsk  Hund,  det  siger  jeg,  enddog  han  er  en 
Gullænder  og  min  Landsmand.« 

»Det  er  mit  Haab«,  sagde  Ebbe  med  et 
tvetydigt  Smiil,  »i  Følge  med  Flere  at  gjeste 
begge  de  gode  Herrer;  men  muligt  ville  vi  som 
Snyltegjester  ikke  faae  nogen  venlig  Modtagelse. « 

Broder    Simon    stak    sin    Næse    i    Bægeret 

tog  en  god  Slurk,  saae  paa  Ebbe  med  et  taaget 
Blik  og  sagde : 

»Snyltegjester?  Hvad  for  Snak  er  det! 
Gamle  Johan  er  en  saare  gjestmild  Mand;  hans 
Huus  staaer  aabent  som  Raadskjelderen,  men 
hos  ham  faaer  I  Mad  og  Drikke  for  Intet.  Frem- 
mede gaae  der  ud  og  ind;  kald  ikke  en  farende 
Kjøbmand,  som  I  er,  en  Snyitegjest;  o,  saare 
velkommen  er  I  og  Eders  Lige  med  Eders 
Mønt,  ho,  ho!  I  maa  troe,  man  lever  saare  vel 
i  vor  gode  Stad,  har  man  blot  Mønt.  Vogt  vel 
paa  Eders  Pung,  Peder  Arnoldsøn!  Gjør  I 
ikke  det,  da  ved  den  hellige  Antonius,  vor  gode 
Patron  og  alle  Munkebrødres  Fader,  den  vil  snart 
vorde  læns ;  alt  Guld  og  Sølv,  som  kommer  til 
Visby,  bliver  hængende  der ;  utænkelig  stor  Rig- 
dom gjemmer  vor  Stad.« 

»Det  har  jeg  hørt«,  sagde  Ebbe;  »nu 
gaaer  jeg  derud  for  at  lade  min  Mønt  forblive 
der;  men  muligt  kommer  jeg  og  tager  den  igjen 
med  Rente.« 

»O  ja,  gjør  det!«  svarede  Broder  Simon. 
»Pudse  de  Hanser  Dig  med  Skindene,  saa  puds 
dem  igjen  med  flamsk  Klæde;  men  den  verds- 
lige Handel  rager  ikke  mig,  »vedblev  han,  idet 
han  fik  et  Anfald  af  geistlig  Værdighed;  »dog«, 
føjede  han  til,  »at  gaae  med  Eder  i  Raadskjelde- 
ren og  tømme  et  Bæger  Odelsberger,  det  tør 
jeg  vel  tillade  mig  —  og  — » 

Viin,  Broder  Simon?  Jeg  har  et  lidet  Fad  i 
min  Kjelder.« 

»Lad  os  prøve  det!«    sagde  Ebbe. 

Broder  Simon  lod  see  et  bredt  Smiil  og 
havde  derved  forraadt  sit  Hjertes  Mening,  hvor- 
for Hans  ikke  brod  sig  om,  at  Munken  slog  af- 
værgende med  Haanden,  men  gav  Befaling  til, 
at  Fadet  skulde  opbæres ;  og  da  Hangvar  kort 
efter  kom  med  det,  og  det  var  bleven  lagt  paa 
en  Bænk  og  Tappen  sat  i,  saae  Broder  Simon 
til  det  med  et   ømt  Blik. 

»Og  lad  os  nu  faae  mere  Suul  og  Bagværk, 
Gertrude«,  sagde  Hans  muntert,  mens  han  selv 
stod  henne  ved  Viinfadet  og  tappede  en  stor 
Kande  fuld;  »til  dette  meget  Flydende  maae  vi 
have  noget  Fast.« 

Gertrude  reiste  sig,  gik  derhen,  og  de  mød- 
tes ved  Bordet. 

»Nu,  det  maa  jeg  sige«,  udbrød  hun,  »Eders 
Madlyst  og  Tørst  gjør  vort  Fadebuur  og  Kjel- 
der al  Ære;  men  mon  det  dog  nu  ikke  vilde 
være  visest  at  sige  Stop  baade  med  det  Faste 
og  det  Flydende?« 

Da  tog  Hans  hende  om  Livet,  snurrede 
hende  rundt,  loe  og  sagde : 

»Aldrig  har  jeg  været  mindre  kjær  af  Viis- 
dom,  mit  Hjerte,  end  i  denne  Stund;  jeg  gad 
træde  en  Dands   med  Dig!« 

Men  Gertrude  rev  sig  løs  fra  ham,  rettede 
paa  sit  Hovedtøi  og  sagde  fortørnet: 

»Vinen  er  gaaet  Dig   til  Hovedet,  Mand! 

Men  Hans  svarede  ved  at  give  hende  et 
Kys,  Ebbe  loe,  Broder  Simon  stemte  i  med 
og  sagde: 

»Bliv  ikke  fortørnet,  Gertrude;  fryd  Eder 
snarere  over  Eders  Huusbonds  ømme  Kjær- 
lighed !  « 

»Guds  Kors!«  hviskede  Ingrid  til  Søster 
Seraphia,  »ingensinde  før  saae  jeg  Fader  Si- 
mon i  den  Skikkelse.« 

»Nu«,  svarede  Seraphia,  imellem  hændes 
det,  at  han  bliver  glad  som  et  Barn;  det  har 
Intet  at  sige;  det  volder  blot  hans  gode  Hjerte.« 

»Hvad  hviske  I  derhenne  ?  raabte  Broder 
Simon.  »Ei,  kom  hid,  Søster  Seraphia,  og  Du 
med,  Ingrid!  Vi  have  jo  Indulgents  for  vor 
Reise;  tager  en  liden  Taar  af  denne  kostelige 
Druesaft;  det  vil  styrke  Eder,  og  I  ville  sove 
sødt  derpaa.« 

Søster  Seraphia  saae  med  et  lystent  Blik 
hen  til  Bordet,  hvor  der  nu  var  fremsat  frisk 
Mad,  og  hvor  den  gule  Viin  funklede  i  Bægrene ; 
men  Ingrid  greb  hendes  Haand  og  sagde: 

»Nei  Tak,  Fader  Simon ;  dette  er  ikke  for 
os!     Vi  ville  nu  søge  Sengen. 

Dog  maatte  hun  mundhugges  lidt  med  Sø- 
ster Seraphia,  hvis  klingende  Røst  ved  den  Lei- 

lighed  lod  temmelig  uharmoniske  og  ublide  Toner 
høre;    men   hun  gav  sig  dog  tilsidst,    og  de  gik. 

»Vi  bør  forblive  her«,  hviskede  Gertrude 
til  Alva,  »saa  skikke  de  sig  vel;  ellers  gaaer  det 
galt,  og  de  drikke  sig  under  Bordet.« 

Da  blev  Alva  glad;  heller  end  gjerne  blev 
hun;  thi  hun  skjønnede,  at  hendes  Vens  Mun- 
terhed var  forstilt,  han  drak  med  Maade  og  hans 
Blik  søgte  ofte  hende.  Mon  han ,  tænkte  hun, 
har  taget  en  Beslutning?  Maa  han  flye  og  slaaer 
Skilsmissens  Time?  Hun  haabede,  at  han  ikke 
vilde  gaa  uden  Farvel ;  han  havde  jo  lovet  hende, 
at  han  vilde  lade  hende  vide  forud,  hvad  han 
besluttede  sig  til.  Det  var  ogsaa  hans  Hensigt, 
men  det  bristede  ganske  paa  Leilighed  dertil; 
thi  Gertrude  veg  ikke  af  Pletten.  Da  sagde 
Hans : 

Giv  os  en  Sang,  Alva!« 

Men  Alva  var  i  en  saadan  Spænding,  at 
det  var  hende  umuligt   at  synge. 

»O  nei,  lad  mig  slippe,  Fader!«  bad  hun; 
»jeg  er  træt. 

»Bryd  nu  af,  Hans,  og  lad  os  søge  Sengen«, 
sagde  Gertrude  i  en  myndig  Tone. 

Hans  saae  bistert  til  hende.  Det  ene  Bæger 
af  den  stærke  Viin  var  gledet  ned  efter  det 
andet;  hans  Øine  vare  røde  og  stive;  det  gik 
ham  gjerne  saa,  at  naar  Øllet  eller  Vinen  gik  ham 
rigtig  til  Hovedet,    da   blev  han  ond  og  stædig. 

»Hent  Din  Moders  Luth«,  sagde  han  til 
Alva;  »naarDu  rører  Strengene  til,  da  gaaer  det. 
Gjør  som  jeg  siger«,  raabte  han  og  slog  i  Bor- 
det, og  saa  maatte  hun  da  lystre. 

Luthen  hang  inde  i  Brevkammeret.  Der  var 
den  og  flere  Erindringer  om  Alvas  Moder  blevne 
hengjemte,  thi  Alt,  hvad  der  mindede  om  Hans  s 
første  Hustru  var  Gertrude  som  en  Torn  i 
Øinene.  Alva  kom  med  Luthen  og  blev  staaende 
ganske  fortabt  midt  paa  Gulvet  med  den  i  sin 
Favn.  Længe  var  det,  siden  hun  havde  havt 
denne  kjære  Gjenstand  mellem  sine  Hænder  • 
den  var  for  hende  næsten  som  en  Del  af  hendes 
hensovede  Moder,  og  det  hun  nu  saae  for  sit 
indre  Blik,  det  var  hendes  rette  Moders  Skik- 
kelse i  al  dens  blide  Ynde;  hun  hørte  i  Aanden 
Strengene  klinge  og  hendes  Moders  klare  Røst 
lyde  dertil;  og  saa  lig  var  hun  sin  Moder,  som 
denne  havde  været  i  sin  Ungdoms  Vaar,  at 
hendes  Fader  ved  at  see  hende  staae  der  i  al 
sin  Uskylds  Ynde  og  med  et  Veemodssmiil  paa 
Læben,  blev  halv  ædru.  Med  usikker  Røst 
sagde  han: 

»Hvi  synger  Du  ikke,   Barn?< 

Da  reiste  Ebbe  sig,  gik  hen  til  hende  og 
sagde : 

»Giv  mig  Luthen  ;  jeg  vil  gjøre  det!« 

»Ei,  ei«,  lallede  Eroder  Simon,   »er  I  en  Mu- 

sikus?  Saare  ynder  jeg,  ynder  jeg  den  skjønne 
Konst.« 

Men  medens  han  sagde  det  og  Ebbe  tog 
Luthen  af  Alvas  Haand,  hviskede  han  til  hende : 
»mærk  paa  Visen!« 

Saa  greb  han  i  Strengene  med  sikker  Haand 
og  sang  Visen  om: 

Hr.  Verner  og  Fru  Ingeborg. 

Paa   Lindholms  Huus 
De  Svende  drikke  og  gjøre  godt  Ruus; 
De  Svende  drikke  og  gjøre  sig  glad, 
Saa  gjør  Hr.  Verner,  i  Taarnet  sad. 
De  Fruer  kunne  aldrig  gjemme  saa  riger  en  Fange. 

Fru  Ingeborg  vaagned  og  op  hun  saae : 
Hvilken  af  mine  Møer  mon  kvæder  saa  ? 

Det  er  ikke  Eders  Møer,  der  kvæde  saa  kan, 
Det  er  Hr.  Verner,   den  fangne  Mand. 

Fru  Ingeborg  heder  paa  Svende  to : 
I  bede   Hr.   Verner  for  mig  indgaae. 

Hr.  Verner  ind  ad  Døren  treen, 
Fru  Ingeborg  stander  ham  op  igjen. 

Fru  Ingeborg  klapper  paa  Hynden  blaa, 
Gak  hid,   Hr.   Verner,   og  hviil    derpaa! 

Hør,  Hr.   Verner,  hvad  jeg  siger  Eder, 
En   Elskovens  Vise  for  mig  I  kvæder ! 

En   Elskovens  Vise  jeg  aldrig  nam, 
Men  jeg  kvæder  alt  som  bedst  jeg  kan. 

Hr.   Verner  bar  op,   en  Vise  han  kvad, 
Det  søvned  Fru  Ingeborg,  i  Høienloft  sad. 

Det  søvned  de  Fruer,  det  søvned  de  Møer, 
Det  søvned  Fru  Ingeborg  i   Skarlagen  rød. 

Hr.   Verner,  han  saae  sig  op  i  Vraa, 

Han  fandt  de  Nøgler  baade  store  og  smaa. 

Hr.   Verner  han  treen  af  Døren  saa  brat, 
Han   glemte  at  sige  Fru  Ingeborg  Godnat. 

Og  der  han  kom  ind   fore  den  By, 
Han  begyndte  at  kvæde  en   Vise  af  ny. 

Hr.  Verner  vipper  op  med  sin  Hat : 
I  sige   Fru  Ingeborg  tusinde  Godnat ! 

Hr.  Verner  han  ganger  ad  Porten  brat; 

Han  glemte  at  sige  de  Fruer  Godnat, 

De  Fruer  kunne  aldrig  gjemme  saa  riger  en  Fange. 

Alvas  Øine  hang  ved  ham,  mens  han  sang; 
hun  mærkede  paa  Visen  og  forstod  Meningen ; 
han  vilde  fiye  i  denne  Nat;  Kjærlighedsglandsen 
i  hans  Blik  og  den  veemodige  Klang  i  hans 
Røst  lod  ingen  Tvivl  tilbage. 

I  sige  Fru  Ingeborg  tusinde  Godnat  —  det 
var  hans  Farvel  til  hende ,  og  Farven  veg  af 
hendes  Aasyn  ved  Tanken  om  Skilsmissens 
Haardhed,  uden  et  Trøstens  Ord  og  med  saa 
usikkert  Haab  om  Gjensyn;  men  hun  læste  det 
i  hans  Aasyn,  at  saa  maatte  det  være. 

Broder  Simons  Hoved  var  sunken  ned  paa 
hans  Bryst;  Visen  havde  søvned  ham,  men 
ikke  Hans. 

Hentede  Du    den   danske  Vise    op    af  Lu- 

thenr«  spurgte  han  og  stirrede  hen  for  sig;  »So- 
phias Sjæl  er  i  den.« 

Da  reiste  Gertrude  sig  forbittret  og  sagde: 
>Du  er  drukken;  jeg  vil  ikke  dvæle  her  læn- 
ger og  see  Eder  vorde  til  Sviin.« 

Saa  tog  hun  Alva  ved  Haanden  og  gik  af 
Stuen  med  hende;  men  Aha  vendte  sig  i  Døren, 
og  den  sidste  Hilsen,  Ebbe  fik  af  hende,  var  et 
funklende  Kjærlighedsblik  og  et  kjækt  Smiil ; 
han  gjemte  begge  Dele  i   sit  Hjerte. 

»Hun  blev  galen«,  sagde  Hans,  og  saae  efter 
Gertrude,   da  hun  gik. 

»Her  er  et  Sviin«,  sagde  Ebbe,  idet  han 
lagde  Luthen  fra  sig  og  pegede  paa  Broder 
Simon;  »hvo  skal  fragte  ham  over  til  Herberge- 
huset? 

»Hent  Lægbrødrene  hid«,  sagde  Hans,  »og 
Tangvid  og  Hangvar;  fire  Mand  maa  vel  til  at 
bære  den  Galt,  ho,  ho !  Om  de  da  ikke  alle 
ligge  under  Bordet  dernede.« 

Ebbe  gik  og  kom  tilbage  med  Tangvid, 
Hangvar  og  den  ene  Lægbroder;  den  anden  laae 
som  en  død  Sild  nede  i  Ildstuen;  Hangvar  lod 
til  at  være  ædru,  men  de  andre  To  gik  usikkert. 
Tangvid  meente  at  staae  paa  en  god  Fod  med 
Broder  Simon;  thi  han  havde  kort  efter  Ankom- 
sten havt  en  Samtale  med  ham  om  Broder  Es- 
bern  og  lydeligt  istemmet  Munkens  Veeklage 
over  denne  hans  oprorske  Frænde.     Han  gik  da 

dristigt  hen  og  ruskede  den  snorkende  Kloster- 
mand i  Armen;  men  det  havde  ingen  Art.  Læg- 
broderen, som  nu  kom  til,  han  havde  det  rette 
Tag  og  fik  snart  sin  uværdige  Foresatte  vaagen. 
Broder  Simon  udstødte  et  Brøl,  saae  sig  om  og 
snøftede. 

»I  maa  nu  til  Sengs,  værdige  Fader«,  sagde 
Tangvid  med  tungt  Mæle. 

»Søg  selv  Sengen,  dit  Sviin,  Du  er  drukken!« 
svarede  Broder  Simon.  »Mig  tørster;  er  der 
mere  i  Fadet,  Hans?« 

Da  loe  Hans  og  sagde: 
Naar  Klosterfolk  give  sig  til  at  drikke,  da 
gaaer  det,  som  naar  gamle  Kvinder  dandse,  der 
er  intet  Ophør.  Gjør  som  Tangvid  siger,  Broder 
Simon ;  ellers  vorder  Eders  Aftenglæde  til  Mor- 
gensorg.« 

»Du  er  overstadig,  Hans«,  svarede  Broder 
Simon;  skik  Dig!«  men  føiede  til  i  et  Anfald 
af  Rørelse:  jeg  forlader  Dig  Din  Synd;  Du  er 
en  gjestmild  Mand ;  giv  mig  en  Nattedrik  med, 
da  gaaer  jeg!« 

Saa  kom  han  da  paa  Benene  og  ravede, 
støttet  af  Tangvid  og  Lægbroderen,  ud  af  Stuen; 
Hangvar  gik  efter  med  et  Bæger  Viin. 

Hans  saae  efter  de  tre  slingrende  Skikkelser  og 
loe;    men  Ebbe  kunde  ikke  dye  sig  for  at  sige: 
Ved    min  Helgen,    Hans,  Din  Datters  Sjæl 
er  der  i  gode  Hænder! 

»Aa  hvad  ,  svarede  lians,  »dette  har  Intet 
paa  sig;  Kjødet  kan  være  skrøbeligt  ogsaa  hos 
en  Guds  Mand ;  og  lid  paa,  at  inden  Soelbjerg 
Klosters  Mure,  der  er  aldrig  sligt  et  Syn  seet; 
Fru  Christine  er  skrap  og  holder  streng  Tugt ; 
men  Du  skyndede  os  til  at  drikke,  Peder«,  til- 
føjede Hans  med  et  drillevorrent  Smiil,  »og  nu 
skal  Du  ved  Sancte  Christoffer  vise  mig,  hvad 
Du  kan  bære!  Nu  forbliver  vi  To  sammen, 
indtil  der  ikke  er  en  Draabe  Odelberger  mere 
i  Fadet.« 

»Som  Du  vil  Hans«,  svarede  Ebbe;  »dog 
er  det  mig  ikke  kjært  at  skilles  fra  Dig  paa  den 
Viis.« 

Der  gav  han  sig  blot,  men  Hans  forstod 
ikke  Ordenes  egentlige  Mening;  og  saa  gave  de 
sig  til  at  drikke,  og  Hans  gik  hidsigt  paa;  men 
han  havde  taget  for  meget  forlods  ind,  saa  han 
bukkede  under  og  blev  paa  Pladsen;  men  Munden 
løb  paa  ham  til  det  Sidste,  og  Meget  kom  frem, 
som  han  ellers  gjemte  i  sit  Bryst;  Alvas  Moder 
blev  priist  og  Gertrude  fik  læst  og  paaskrevet. 
Tilsidst  blev  han  blid  og  sagde  : 

»Hvad  tykkes  Dig  om  Alva?  Hun  er  fager 
og  hin,  hvad?  Hendes  Øine  lyse  som  Saphirer, 
hun  har  Hermelinstænder  og  en  Skarlagensmund, 
just  som  hendes  Moder,  Gud  glæde  hende  i 
Himmerige!  Jeg  kunde  kjæmpet  med  Djævelen 
selv  om  hende!     Hvi  er  Du  saa  spag?     Du  har 

dog  Alva  kjær.  Dog,  hvad  snakker  jeg  der 
Du  er  en  tugtig  Ungersvend;  havde  Du  været 
Andet,  da  vilde  jeg  ikke  havt  Dig  under  mit 
Tag;  jeg  turde  lægge  Dig  ved  hendes  Side,  Du 
vilde  dog  ikke  krænke  hende ;  og  Du  skal  faae 
Din  Løn,  og  Olaf  og  de  Tofte  Mænd  skulle  staae 
til  Skamme.  Bi  til  Valborgsdag,  Peder,  bi  til 
Valborgsdag!« 

Men  saa  blev  hans  Stemme  utydelig,  og  med 
Et  sank  han  af  Bænken. 

Peder  sprang  op  og  drog  et  Suk.  Det: 
bliv  til  Valborgsdag«,  gav  Gjenklang  i  hans  Hjerte; 
men  hans  Hoved  var  klart  og  hans  Beslutning, 
at  blive  sin  Herre  og  Konge  tro  og  gjøre  sin 
Pligt,  stod  fast.  Han  flyttede  Bænken,  tog  en 
Hynde  og  lagde  den  under  Hans's  Hoved;  men 
da  dette  ikke  vækkede  ham,  stak  han  dristigt 
Haanden  i  Hans's  Lomme  og  tog  Nøglen  til 
Brevkisten,  som  han  vidste,  at  Hans  altid  bar 
hos  sig.  Da  han  havde  faaet  den  i  sin  Haand, 
slukkede  han  de  Lys  i  Vægstagerne,  som  ikke 
vare  nedbrændte,  tændte  Hans's  Lygte,  som 
stod  i  en  Krog  og  gik  ind  i  Brevkamret,  hvor 
han  aabnede  Kisten  og  tog  sin  Taske.  Da  han 
havde  forvisset  sig  om,  at  Snoren  om  den  var 
heel  og  Seglet  urørt,  stak  han  den  til  sig,  gik 
saa  atter  ind  i  Storstuen  og  lagde  Noglen  paa 
Bordet  ved  det  Sted,  hvor  Hans  laae.  Saa  blev 
han    et    Øieblik    staaende    og    betragtede    sin    i 

denne  uhæderlige  Kamp  faldne  Ven.  Han  tak- 
kede ham  i  sit  Hjerte  for  alt  Godt  og  tænkte 
tilsidst:  hvorlunde  mon  vort  næste  Mode  bliver? 
Jeg  frygter  saare,  med  Sværd  i  Haand  og  paa 
den  blodige  Val! 

Saa  gik  han  sindigt  af  Stuen  og  ned  ad 
Vindeltrappen.  Han  saae  ind  i  Ildstuen  og  blev 
ved  Lygtens  Skin  den  drukne  Lægbroder  vaer ; 
han  laae  endnu  paa  samme  Plet.  Saa  overveiede 
han,  hvad  han  skulde  gjøre,  og  kom  til  den 
Slutning,  at  det  vilde  være  raadeligt  først  at 
søge  over  til  Herbergehuset  og  lade,  som  om 
han  gik  til  Sengs;  thi  det  var  neppe  Midnat 
endnu,  og  Synet  af  Hangvar  og  hans  lurende 
Øine  havde  givet  ham  en  Advarsel.  Han  gik  da 
over  Gaarden,  lod  Lygten  slingre  i  Haanden  og 
gav  sig  til  at  synge,  som  om  han  var  drukken. 
Han  trampede  op  ad  Trappen  og  henad  Svalen, 
gik  ind  i  sit  Kammer  og  slog  Døren  haardt  i 
efter  sig.  Saa  satte  han  Lygten  fra  sig  og  blev 
staaende  og  lyttede ;  han  hørte  Broder  Simon 
og  Lægbroderen  snorke  om  Kap  i  Kammeret 
ved  Siden  af,  men  ellers  Inlet.  Han  saae  ud; 
Natten  var  stille  og  stjerneklar.  Han  sendte  et 
Blik  over  til  Sovehuset,  bag  hvis  Trævæg  Aha 
laae  paa  sit  Leie;  mon  hun  slumrede  sødt,  eller 
vaagede  hun  og  bad  for  ham?  Mon  hun  ikke 
vilde  komme  til  Syne,  liste  sig  ud  paa  Svalen 
og  give  ham  Leilighed  til  at  sige  hende  Farvel? 

Just  derpaa  tænkte  Alva  med  batikende 
Hjerte,  mens  hun  laae  søvnløs  paa  sit  Leie ; 
men  det  var  ugjørligt;  thi  hendes  Moder  havde 
taget  hende  ind  til  sig  og  det  i  den  Hensigt  at 
vise  hendes  Fader  bort,  hvis  han  skulde  komme 
ravende  ind  til  hende.  —  Gaa  til  Forraadshuset 
og  lig  der,  som  Du  gjorde  en  Gang  før  —  vilde 
hun  sige  til  ham  —  der  vil  Sophias  Gjenfærd 
sikkert  søge  Dig  op! 

Alva  delte  da  Leie  med  sin  Moder  og  laae 
inderst  ved  Væggen;  det  var  umuligt  at  slippe 
ud;  hun  laae  ocf  græd,  indtil  Trætheden  og 
Søvnen  overvældede  hende. 

Men  Ebbe  gik  atter  ind,  slukkede  Lygten 
og  satte  sig  paa  en  Kiste,  som  stod  bag  Døren. 
Han  vilde  tøve  en  liden  Stund  endnu,  men  han 
henfaldt  i  Tanker,  som  havde  stor  Lighed  med 
Drømme,  og  formodentlig  vilde  det  endt  med  en 
fast  Slummer,  hvis  han  ikke  pludseligt  var  bleven 
vækket  af  sin  Døs.  Døren  gik  sagte  op,  og  en 
Skikkelse  sneg  sig  ind.  Ebbe  kunde  ved  Vin- 
dueslysningen,  hvor  svag  den  end  var,  skimte, 
at  det  var  en  Mand  med  Noget,  formodentlig 
en  Kniv,  i  den  løftede  hoire  Haand.  Han  listede 
sig  hen  til  Sengen  og  blev  staaende  der.  Da 
sprang  Ebbe  paa  ham  som  en  Los,  greb  ham 
i  Struben,  kastede  ham  baglænds  om  paa  Gulvet 
og  vristede  ved  et  heldigt  Greb  Kniven  af  hans 
Haand. 

»Hv<>  er  Du?«  spurgte  Ebbe,  og  da  der 
intet  Svar  kom,  føiede  lian  til:  »Siig  det,  eller 
jeg  skiærer  Struben  over  paa  Dig!« 

»Tag  Din  Haand,  eller  jeg  kvæles«,  svarede 
en  hæs  Røst,  men  den  robede  Manden;  det  var 
Hangvar. 

Vinen  havde  ophidset  hans  Blod,  Hevntørsten 
var  kommen  over  ham,  og  lig  en  Tiger  var  han 
gaaet  løs  paa  sit  Offer;  der  var  ikke  i  hans  Hjerne 
Rum  til  nogen  Tanke  om  Følgerne  af  den  paa- 
tænkte Morderdaad. 

Ebbe  slap  Grebet,  sprang  op  og  hen  til 
Døren,  som  han  lukkede;  saa  slog  han  Ild  og 
tændte  Lygten;  og  det  blev  Alt  gjort  saa  hur- 
tigt og  behændigt,  at  Hangvar  i  samme  Tid  kun 
akkurat  kom  til  Besindelse  efter  Kvælningen 
og  fik  sig  reist  halvt  op.  Han  saae  sin  Mod- 
stander for  sig  med  hans  egen  Kniv  i  Haanden, 
stirrende  paa  ham  med  et  grumt  Smiil. 

>Det  glippede,  Din  Hund!«  sagde  Ebbe  med 
dæmpet  Røst.  »Om  jeg  nu  jog  Din  egen  Kniv 
i  Dine  Indvolde,  uddrev  Din  lumske  Sjæl  og 
slængte  Dit  usle  Legeme  i  Skoven  til  Føde  for 
Aadselsfuglene,  da  skete  der  Dig  kun  Din  Ret; 
men  jeg  vil  ikke  besmitte  min  gjestmilde  Værts 
Huus  med  Blod,  og  Du  faaer  da  leve. 

Hangvar  gjorde  pludseligt  et  Spring,  men 
Ebbe  slog  ham  med  Fæstet  af  Kniven  midt 
imellem  Øinene,    saa  han  tumlede  tilbage.     Hur- 

tigt  kastede  Ebbe  Kniven,  tog  noget  Reb,  hvoraf 
der  altid  var  nok  i  hans  Kammer  til  forskjelligt 
Brug,  og  snørede  Hangvars  Ankler  sammen  med 
en  Hurtighed  og  Sikkerhed,  som  kun  en  øvet 
Kriger  erhverver  sig.  Da  gav  Hangvar  sig  til  at 
brøle  af  fuld  Hals,  men  strax  laae  Ebbes  Haand 
fast  paa  hans  Mund. 

»Nu  tier  Du«,  sagde  Ebbe,  »eller  ved  den 
levende  Gud,  jeg  jager  Kniven  i  Din  Strube!« 

Da  taug  Hangvar,  men  Øinene  rullede  vildt 
i  Hovedet  paa  ham.  I  et  Nu  vare  hans  Hænder 
bundne  og  tilsidst  blev  han  forsvarligt  kneblet 
med  Sengebaandet,  som  Ebbe  skar  af. 

»Saa«,  sagde  Ebbe,  idet  han  reiste  sig,  »nu 
ligger  Du  paa  Dine  Gjerninger  og  endda  bedre, 
end  Du  har  fortjent.  Havde  Du  været  mere  lig 
et  Menneske  og  ikke  det,  Du  er,  et  Dyr,  og 
Du  havde  været  at  faae  i  Tale,  da  kunde  Du 
sluppen  lempeligere,  dog  tykkes  det  Dig  vel  at  være 
en  sær  Naade  af  mig,  at  jeg  sparer  Dit  Liv;  og 
muligt,  at  det  er  en  Daarskab  af  mig;  men  jeg 
vil  ikke  besmitte  mine  Hænder  med  Dit  Trælle- 
blod.  « 

Det  havde  virkelig  været  hans  Hensigt  at 
lade  Hangvar  gaae  med  en  Advarsel  og  Trudsel 
om  at  angive  ham  for  Hans ;  thi  det  vilde  dog 
være  bedst  for  hans  egen  Sikkerhed,  at  hans 
Flugt  ikke  efterlod  noget  Spor.  Man  kunde  da 
tænke,  at  han  var  søgt  til  Skovs  for  at  jage,  og 

der  vilde  ingen  Aliarm  og  Eftersøgning  blive  den 
Dag.  Men  nu  havde  Sagen  taget  en  anden  Ven- 
ding. Hvor  fast  han  end  havde  bundet  og  kneb- 
let Hangvar.  kunde  det  dog  lykkes  ham  med 
hans  smidige  Lemmer  at  slide  sig  løs  tilsidst. 
Det  gjaldt  da  nu  at  komme  strax  afsted  og  reise 
hurtigt.  Han  tog  et  Bidsel,  som  hang  paa  Væg- 
gen, og  lagde  det  med  beundringsværdig  Sindig- 
hed og  Koldblodighed  til  Rette  paa  sin  Arm. 

»Jeg  vil  gjøre  et  Natteridt«,  sagde  han  til 
Hangvar;  »Du  faaer  ligge  her  imens;  naar  jeg 
vender  tilbage,  da  skal  jeg  løse  Dig;  saa  faaer 
jeg  see,  hvad  jeg  videre  vil  gjøre  ved  Dig.« 

Derpaa  gik  han,  ilede  ud  ad  Hegnets  Bag- 
iaage og  traf  der,  som  han  havde  ventet,  flere 
af  Hestene;  thi  de  søgte  gjerne  om  Natten  op 
til  Gaarden;  og  den  forste,  der  kom  ham  for, 
var  Barbara.  Han  lokkede  Dyret  med  en  sagte 
Fløiten,  og  det  kom  villigt;  thi  det  havde  faaet 
mangt  et  Stykke  Brød  af  hans  Haand.  Han 
greb  det  i  Pandelokken,  lagde  Bidselet  paa  det, 
svang  sig  paa  Ryggen  af  det  og  red  derfra. 


TRETTENDE  KAPITEL. 


HANS  FAAER  EN  SVALEDRIK. 

Oom  rimeligt  var,  vaagnede  Kvinderne  den 
næste  Morgen  først,  thi  ingen  Viindunst  tyngede 
deres  Hjerner.  Allerede  ved  Daggry  hørtes  gude- 
lig Sang  inde  fra  Alvas  Kammer,  hvor  Ingrid" 
og  Seraphia  laae.  De  skingrende  Toner  fra 
Søster  Seraphias  Strube  overdøvede  Ingrids  dy- 
bere og  blødere  Røst  og  vækkede  Gertrude  og 
Alva. 

Gertrude  stod  hurtigt  op ;  hun  var  dog  urolig 
over,  at  Hans  slet  ikke  havde  ladet  sig  see. 
Baade  hun  og  Alva  kom  snart  i  Klæderne  og 
vilde  just  til  at  gaae  ned  i  Gaarden,  da  de  hørte 
Fodtrin  op  ad  Trappen ;  Hønsepigen,  liden  Karen, 
kom  styrtende  ind  ad  Døren   og  raabte: 

»Hangvar  ligger  ovre  paa  Svalen  i  Herberge- 
huset, bunden  som  et  Sviin.« 

Saa  stak  hun  i  atlee;  thi  Hangvar  jog  hende 

stedse  hid  og  did,  og  mange  onde  Ord  og  Knubs 
havde  hun  faaet  af  ham;  hun  havde  gjerne  seet 
ham  hængt.  Paa  sin  Madmoders  Udraab  og 
Spørgsmaal  gav  Karen  blot  det  fornuftige  Svar: 

»Kom  og  see  selv!« 

Saa  ilede  da  Gertrude  ned  i  Gaarden  med 
Alva,  som  strax  fik  en  Anelse  om,  at  dette  paa 
en  eller  anden  Maade  stod  i  Forbindelse  med 
hendes  Hjertensvens  Flugt ;  men  begge  bleve  de 
glade  over,  at  en  Mand  strax  kom  imod  dem, 
og  han  lod  til  at  være  ædru;  han  gik  støt  nok, 
men  Vandet  drev  af  hans  tykke  Haar;  thi  han 
kom  lige  fra  Brønden,  hvor  han  havde  toet  og 
svalet  sig.  Det  var  den  Lægbroder,  som  havde 
sovet  i  Ildstuen,  en  stor  og  stærk  Karl,  som 
hed  Severin.  Paa  Grund  af  sin  glubske  Tørst 
havde  han  været  den  Første,  der  faldt  paa  Slag- 
marken, men  blev  saa  ogsaa  den  Første,  som 
vaagnede  af  Rusen,  iøvrigt  meget  ærgerlig  over, 
at  han  ved  sin  Hidsighed  havde  forkortet  Ny- 
delsen. 

Da  Gertrude  raabte  ham  an,  gav  han  et 
muggent  Svar,  men  han  lod  sig  dog  bevæge 
til  at  gaae  med  op  i  Herbergehuset,  og  der 
fandt  de  da  ganske  rigtigt  Hangvar  liggende  ude 
paa  Svalen;  thi  i  sine  fortvivlede  Anstrengelser 
for  at  sprænge  Baandene  havde  han  vredet  og 
bugtet  sig  som  en  Orm  og  var  da  tilsidst  trillet 
der  ud. 

Fæl  var  han  at  see  til;  thi  hans  Haandled 
og  Ankler  vare  blodige,  hans  Ansigt  opsvulmet, 
og  Øinene  rullede  vildt  i  Hovedet  paa  ham. 

»Løs  ham,  løs  ham  og  staa  ikke  der  og 
gab!«  raabte  Gertrude  til  Severin. 

Klostermanden  gav  sig  da  i  Lav  med  Ar- 
beidet,   men  sagde  strax: 

»Fanden  til  Karl,  som  bandt  de  Knuder! 
Mestermanden  selv  kunde  ikke  gjort  det  bedre;« 
og  Severin  forstod  Konsten,  thi  han  var  en  ud- 
vandret Svensker  og  havde  engang  i  et  saare 
profant  Afsnit  af  sit  Liv  været  Haandlanger  for 
Bødlen  i  Stokholm.  Der  havde  han  lært  at 
omgaaes  sparsommeligt  med  Reb;  men  han  nød- 
sagedes dog  nu  til  at  tage  sin  Kniv  frem.  Re- 
bene og  Sengebaandet  bleve  med  hurtige  og 
sikkre  Snit  overskaarne,  og  Hangvar  reiste  sig 
langsomt  og  gispende. 

»Tal,  Hangvar,  tal!«  sagde  Gertrude;  >har 
her  været  Røvere  og  Misgjerningsmænd  paa 
Gaarden  i  Nat?« 

»Kun  den  ene,  som  længe  har  været  her«, 
svarede  Hangvar  med  hæs  Røst;  »Peder  Arnold- 
søn, han  gjorde  det,  og  nu  er  han  langt  herfra, 
derpaa  er  jeg  sikker.« 

»Peder  Arnoldsøn!«  raabte  Gertrude.  Du 
primer  Dreng;  Du  er  fra  Sands    og  Samling.« 

Hangvar   gispede    og    gav    intet  Svar;    men 

Severin,  som  var  en   betænksom  Mand  og  havde 
sine  Erfaringer  fra  Torturkammeret,  sagde: 

>Giv  ham  at  drikke!« 

Der  staaer  et  Krus  Godtøl  inde  i  Kamme- 
ret«, raabte  liden  Karen,  idet  hun  blev  rød  i 
Hovedet,  hvilket  strax  hos  hendes  Madmoder 
vakte  en  Mistanke  om,  at  Tøsen  havde  været 
derinde  før  og  benyttet  Leiligheden  til  at  tage 
en  Morgendrik. 

Severin  hentede  da  Kruset,  og  da  han  havde 
tyllet  saa  meget  af  Øllet  i  Hangvar,  som  vilde 
glide  ned ,  fik  denne  Mælet  og  fortalte  nu 
hvad  der  var  hændet;  men  han  fortaug,  at  han 
var  gaaet  derop  med  Kniven  i  sin  Haand  og 
Mordtanker  i  Hjertet.  Han  fremstillede  Sagen 
saaledes,  at  han  havde  seet  Peder  Arnoldsøn 
rave  drukken  over  Gaarden,  at  han  var  gaaet 
efter  ham  for  at  være  ham  til  Tjeneste  og  hjelpe 
ham  i  Seng,  men  at  han  til  Tak  var  bleven 
skammeligt  overfaldet,  bundet  og  kneblet. 

Gertrude  hørte  forbauset  og  vantro  paa  ham  ; 
hun  vidste  ikke,  hvad  hun  skulde  tænke  eller 
sige ;  men  nu  fik  Alvas  Harme  Luft. 

»Du  lyver,  Hangvar«,  raabte  hun;  til  en 
slig  Udaad  var  Ebbe  ikke  i  Stand ;  men  Du  var 
stedse  efter  ham  og  fortrædigede  ham,  hvor  Du 
kunde.« 

Gertrude  vendte  sig  brat  til  Alva  og  ud- 
brød: 

Ebbe,  sagde  Du;  om  hvem  taler   Du?« 

Da  blev  Alva  baade  rød  og  bleg  og  stod 
der  forvirret  og  fortvivlet  over,  at  hun  i  sin 
Hidsighed  havde  givet  sig  blot ;  men  hun  fattede 
sig,  saae  Gertrude  kjækt  ind  i  Øinene  og 
sagde : 

»Ja  Ebbe,  det  er  hans   rette  Navn.  < 

»Du  er  i  Ledtog  med  ham«,  raabte  Ger- 
trude; »Du  veed  om  hans  Flugt;  hvor  er  han?« 

»Derom  veed  jeg  ikke  mere  end  Du«,  sva- 
rede Alva;  »kun  har  han  ladet  mig  forstaae,  at 
han  muligt  vilde  gaa  uden  Farvel,  og  at  han 
havde  en  Aarsag  dertil,  som  han  ikke  turde  be- 
troe mig;  og  da  sagde  han  mig,  at  hans  rette 
Navn  var  Ebbe ;  men  spørg  helst  Fader«,  føiede 
Alva  til,  »thi  Fader  havde  hans  Fortrolighed  og 
veed  maaskee  mere  om  ham,  end  vi. 

Dette  var  et  af  Alvas  første  Skridt  paa  de 
Snigveie,  for  hvilke  gamle  Hr.  Jakob  havde  ad- 
varet hende,  og  hun  gjorde  det  saa  snildt  og 
sikkert,  at  hun  den  Gang  tog  sin  kloge  Stif- 
moder  ved  Næsen. 

»Men  mon  han  virkelig  er  draget  bort?« 
udbrød  Gertrude.  »Maaskee  er  han  hos  Fader; 
men  hvor  er  han?   Jesus!  vi  maa  see  efter  ham!« 

Saa  ilede  hun  ned  ad  Trappen,  fulgt  af 
Alva,  men  Broder  Severin  blev  hos  Hangvar, 
hjalp  ham  paa  Fode  og  forlystede  ham  med  For- 
tællinger om  Tomme-  og  Beenskruer  samt  andre 
sindrige  Marterredskaber,    hvis  Virkning  han  be- 

skrev  saa  levende,  at  Hangvar  syntes  at  for- 
nemme dem  paa  sine  saarede  Hænder  og  Been, 
mens  Broder  Severins  Mening  dog  var  den 
bedste;  thi  han  vilde  netop  trøste  den  Lidende 
og  lade  ham  forstaae,  at  det,  han  havde  prøvet, 
var  for  Intet  at  regne  mod  det  Andet. 

Da  Gertrude  og  Alva  traadte  ind  i  Stor- 
stuen, saae  de  et  Syn,  som  forfærdede  dem. 
Hans  laae  udstrakt  paa  Gulvet  med  en  Hynde 
under  sit  Hoved;  hans  Aasyn  var  dødblegt,  og, 
Øinene  lukkede ;  ved  ham  stod  Estrid  og  et  Par 
andre  Fadeburspiger,  og  da  de  saae  Gertrude, 
skrege  de  op. 

»Huusbond  er  død«,  raabte  Estrid,  og  saa 
gave  de  sig  alle  til  at  hyle. 

»Han  har  myrdet  ham,  den  Ugjerningsmand !« 
raabte  Gertrude  og  ilede  derhen ;  men  Alva  kom 
dog  først. 

Hun  kastede  sig  ned,  bøiede  sig  over  sin 
Fader,  lyttede  efter  hans  Aandedrag  og  følte  hans 
Puls ;  den  slog  raskt  nok. 

»Han  lever«,  sagde  hun  hurtigt;  han  er 
blot  syg;  Feberen  har   taget  ham.« 

Men  nu  slog  Gertrudes  Skræk  over  i  For- 
bittrelse. 

»Syg!  *  sagde  hun;  »han  er  drukken  og  lig- 
ger nu  der  paa  sine  Gjerninger  som  et  umæ- 
lende Bæst.« 

»SkafEdikke  og  Vand,  Estrid«,  sagde  Alva, 

og  da  det  var  skaffet  til  Veie,  vædede  hun  den 
Syges  Tindinger  og  Læber  og  forsøgte  at  faae 
ham  til  at  tage  en  Slurk  Vand;  men  hans  Tæn- 
der vare  fast  sammenbidte,  han  slog  fra  sig  med 
Armene,  væltede  sig  paa  Gulvet  og  sank  saa 
hen  i  den  forrige  Døs. 

Lad  ham  ligge!«  sagde  GerL/ude  tilsidst. 
»Her  hjelper  Intet  uden  Søvn;  hvilken  Spot  og 
Spee  for  os  Alle,  at  dette  skulde  skee;  men  det 
er  ham,  Din  Ebbe,  som  har   voldet  det.« 

»Nei«,  svarede  Alva,  det  er  Broder  Simon, 
det  Sviin ;  Djævelen  tjener  han   og  ikke  Gud. 

Tangvid  var  imidlertid  traadt  ind  ad  Døren 
og  havde  hørt  de  Ord,  der  faldt  mellem  Gertrude 
og  Alva.  Han  havde  talt  med  Hangvar  og 
vidste  Besked. 

»Visselig«,  sagde  han,  idet  han  gik  hen  til 
Hans,  »har  denne  Skalk,  den  Fremmede,  voldet 
dette,  Djævelen  indhente  og  annamme  ham,  hvor 
han  saa  stikker!« 

Saa  bøiede  han  sig  over  Hans,  og  da  han 
i  nogle  Øjeblikke  havde  iagttaget  ham,  vendte 
han  sig  til  Gertrude  og   sagde: 

»Han  huer  mig  ikke!  Han  maa  have  taget 
over  al  Maade  til  sig  af  den  stærke  Viin,  og 
Sligt  kan  vorde  en   Mands  Bane.« 

Da  blev  Gertrude  atter  forskrækket  og 
raabte  til  Estrid: 

»Lob  og  kald  Broder  Simon  hid ;  han  maa 
være  lægekyndig.« 

»Han!«  udbrød  Tangvid  og  rystede  foragte- 
ligt sit  buskede  Hoved.  »Han  gjorde  aldrig  An- 
det, end  at  kvæge  sig  selv  og  lindrede  ingen- 
sinde nogen  Sygs  Elende.« 

'Hvad  gjøre  vi  da?«    spurgte  Gertrude. 

►Nu«,  svarede  Tangvid,  idet  han  fæstede 
sine  smaa,  sorte  Øine  paa  Gertrudes  ophidsede 
Aasyn,  »jeg  veed  kun  eet  Raad,  men  jeg  veed 
og,  at  det  ikke  vil  behage  Dig ;  skik  Bud  efter 
Sylvia ! « 

>Sylvia>  den  lede  Kvind!«  raabte  Gertrude; 
»jeg  gjør  det  ikke!« 

»Nu«,  svarede  Tangvid,  »da  tag  Huusbonds 
Ligsærk  frem!  Kan  hænde,  at  han  skal  i  den, 
hvad  vi  saa  gjøre  ;  men  er  der  noget  Menneske 
paa  vor  0,  som  kan  bjerge  ham,  da  maa  det 
være  Søsteren  min.  Gervid,  hvis  Liv  hun  bjer- 
gede forgangen  Aar,  han  skjelder  hende  ikke 
for  led,  men  priser  hendes  Dygtighed  og  siger, 
at  alle  Munkelæger  ere  Kludrere  mod  hende. 
Jeg  vil  ride  efter  hende  selv  og  det  paa  Stand. 

Gertrude  lod  det  da  skee;  men  det  angrede 
hende  strax ;  thi  nu  kom  Ingrid  og  Seraphia,  og 
de  lastede  hende,  fordi  hun  vilde  give  den  Syge 
ikke  blot  i  en  Troldkvindes  Hænder,  men  end- 
ogsaa  i  denne  Kvindes,  hvem  Hans  havde  kræn- 
ket, og  hvem  hun  maatte  hade. 

»Hun  vil  bringe  ham  Død  og  ikke  Liv!« 
sagde  Ingrid,  som  sad  paa  Bænken  og  grædende 
stirrede  paa  sin  syge  Fader. 

»Men  jeg  siger  nei  ,  udbrød  Alva.  -Muligt 
at  Sylvia  ikke  umager  sig  hid,  men  kommer 
hun,  da  vil  hun  gjøre  sit  Bedste.« 

Nu  kom  Broder  Simon  ind  ad  Døren,  svøbt 
i  sin  graa  Kutte,  med  Rosenkrandsen  ved  Bæl- 
tet, vadsket  og  glindsende  i  sit  fede  Ansigt,  et 
sandt  Billede  paa  Velvære  i  geistligt  Skrud,  løf- 
tede sine  Hænder  og  sagde  salvelsesfuldt:  Do- 
minus  vobiscum!  og  saa  stor  var  Ærbødigheden 
for  hans  Embede  og  den  Dragt,  han  bar,  at  de 
Alle,  selv  Alva,  der  nylig  havde  kaldet  ham  et 
Sviin ,  med  andægtigt  bøiede  Hoveder  modtoge 
Velsignelsen.  Saa  gik  han  til  Gertrude,  ønskede 
hende  Guds  Fred,  og  en  god  Morgen,  saae 
medynksomt  paa  Hans  og  sagde : 

»Ja,  ja,  der  ligger  han,  stakkels  Mand,  paa 
sine  Gjerninger!  Jeg  varede  ham  ad  og  bad 
ham  holde  inde  i  Tide-,  men  han  vilde  ikke  høre 
mig.  Al  overvættes  Ting  fanger  gjerne  ond 
Ende;  derfor  brød  jeg  af  og  søgte  Sengen.« 

Da  der  intet  Vidne  var  til  Stede,  som  kunde 
opfriske  den  værdige  Mands  Hukommelse  og 
erindre  ham  om,  hvorledes  han  var  kommen  til 
Sengs,  maatte  Kvinderne  lade  dette  staae  ved 
Magt. 

»Men    vær   ubekymret/    sagde   han    derpaa 

til  Gertrude;  »han  maa  tage  sin  Bod,  der  han 
fik  sin  Bane,  men  en  Ruus  volder  ingen  Mands 
Død.« 

»Ak,  Fader  Simon,«  sagde  Gertrude,  »jeg 
frygter  saare ,  at  denne  har  ført  ham  til  Dødens 
Port.  Sjelden  er  det  skeet,  at  min  Huusbond 
tog  en  Taar  over  Tørsten,  men  naar  den  Ulykke 
timedes  ham,  da  gik  det  gjerne,  som  nu;  saa  er 
hans  Sind ,  sagtmodigere  end  de  Flestes ,  men 
naar  han  raser,  da  kjender  han  ikke  Maade.« 

»Lad  mig  see  ham  an,«  sagde  Broder  Simon 
og  tog  Sæde  paa  Bænken,  hvorefter  han  vinkede 
Søster  Seraphia  til  sig  og  begyndte  nu  en  Raad- 
slagning  med  hende  om,  hvilke  Midler  der  burde 
anvendes  paa  den  Syge-,  men  da  han  bøiede  sig 
ned  og  vilde  gribe  Hans's  Haand,  sprang  Alva 
imellem  og  sagde: 

»I  rører  ham  ikke!  Snart  vil  den  komme, 
som  formaaer  at  helbrede  ham,  om  ellers  Nogen. « 

»Og  hvo  er  det,  min  Dukke?  spurgte 
Broder  Simon. 

»Sylvia,  om  I  kjender  hende,«  svarede  Alva. 

Da  rejste  Munken  sig  brat  og  raabte : 

»Sylvia,  den  lede  Hex,  den  Tyvekvind,  den 
Satans  Tjenerinde!  Vil  I  tilstede  det,  Gertrude. 

Gertrude  tilstod  skamfuldt,  at  der  var 
skikket  Bud  efter  hende,  men  tilføiede,  at  hvis 
Broder  Simon  eller  Soster  Seraphia  vidste  noget 

Raad,  da  vilde  hun  sige  dem  Tak  og  strax 
forsøge  det. 

»Det  skulde  jeg  mene,«  svarede  Broder 
Simon,  og  saa  begjærede  han  en  Kande  Malva- 
sier  og  forskjellige  Urter,  hvorpaa  de  alle  Tre 
begave  sig  ned  i  Ildstuen  for  at  brygge  den 
helbredende  Drik. 

Men  da  de  vare  komne  derned ,  erindrede 
Broder  Simon  sin  Værtinde  om,  at  han  var  fa- 
stende, og  det  var  de  Andre  da  ogsaa,  hvorfor 
Gertrude  lod  Bordet  dække,  og  saa  gik  Tiden 
fornøieligt  for  Broder  Simon  med  at  æde  og  drikke 
og  prøve  den  Malvasier,  der  skulde  koges  til 
Hans,  alt  mens  h?.n  talte  med  Gertrude  om  den 
Overlast,  der  var  overgaaet  Hangvar,  og  om  den 
formentlige  Peder  Arnoldsøns  Flugt,  idet  han 
erklærede,  at  han  strax;  havde  seet,  at  der  stak 
en  Skalk  i  denne  Fremmede. 

Imidlertid  forbleve  Ingrid  og  Alva  oppe  hos 
deres  syge  Fader,  og  da  han  nu  laae  roligere, 
fjernede  de  sig  fra  ham  og  satte  sig  ved  Kami- 
nen, hvor  der  var  tændt  et  Baal;  men  længe 
stirrede  de  tause  ind  i  Ilden.  Endelig  sagde 
Ingrid : 

»Sjælens  Sygdom  er  værre,  end  Legemets- 
hvor  elendig  end  Fader  ligger  derhenne,  saa  har 
jeg  dog  større  Bekymring  for  Dig,  Alva,  som 
sidder  karsk  ved  min  Side;  thi  siig  mig  dog, 
forholder  det  sig  ikke  saa,  at  Du  har  givet  Din 

Sjæl  og  Dit  Hjerte  til  den  onde  Karl  og  Mis- 
gjerningsmand ,  som  nu  med  Skam  er  rendt 
herfra?« 

Alvas  Øienlaag  forbleve  sænkede,  og  hun 
forandrede  ikke  en  Mine.  Endelig  spillede  der 
et  Smiil  om  hendes  friske  Læber,  og  hun  sagde: 

»Du  prædiker  ikke  ilde,  enddog  Du  end 
blot  bærer  en  Ungsøsters  hvide  Kjortel.« 

»Ak,«  udbrød  Ingrid,  idet  hun  slog  Kors 
for  sig,  »hvilket  letfærdigt  Verdensbarn  er  ikke 
Du  vorden,  Du  som  kan  spøge  i  denne  Stund!« 

Da  veg  Smilet  fra  Alvas  Læber,  og  hun 
sagde : 

»Tilgiv  mig,  det  var  Uret  af  mig  at  tale 
saa;  men  ti  helst,  Søster,  om  det,  Du  ikke 
kjender,  og  jeg  tør  ikke  gjøre  Dig  mere  vidende; 
thi  en  Ed  binder  min  Tunge;  det  vil  jeg  sige 
Dig,  stolende  paa  Din  Kjærlighed  til  mig.  Hvad 
der  er  mellem  mig  og  den  Ædeling,  hvem  Du 
kaldte  en  ond  Karl,  det  maa  være  fordulgt  for 
en  Stund ;  Du  fravrister  mig  ikke  et  Ord  derom, 
før  han  er  vendt  tilbage  og  selv  har  lost  min 
Tunge.« 

»Da  har  Du  ham  kjær!«  udbrød  Ingrid,  »og«, 
føiede  hun  til  med  usikker  Røst  »for  hans  Skyld 
har  Du  vraget  Olaf.« 

Alva  blev  siddende  nogle  Øieblikke  taus, 
idet  hun  af  oe   til   saae   til   sin  Søster.      Endelig 


265 

lagde  hun  sin  Haand  paa  hendes  Arm  og  sagde 
kjærligt : 

»Ingrid  Du  har  talet  frit  til  mig,  og  saa  vil 
jeg  nu  og  tale  til  Dig.« 

Og  saa  rørte  hun,  saa  blidt  hun  formaaede, 
ved  det  ømmeste  Sted  i  Søsterens  Hjerte,  den 
bittre  Skuffelse,  som  mere  end  noget  Andet 
havde  drevet  hende  i  Klosteret,  og  som  hun  i 
sin  Tid,  da  hun  talte  med  Ebbe  om  Ingrid, 
havde  sigtet  til. 

»Olaf«,  sagde  hun,  »har  været  blind.  Opgiv 
Dit  Forsæt,  at  gaae  i  Kloster-,  bliv  til  Huse  og 
lad  denne  gridske  Munk  og  hans  snue  Ledsagerske, 
der  vogte  paa  Dig  som  to  Hage  paa  en  Due, 
drage  ene  tilbage  til  deres  Helligheds  Paulun. 
Lad  Olaf  nu  atter  komme  til  Dig  og  skjønne, 
hvad  han  forliste,  da  han  i  sit  Vanvid  kastede 
sine  Øine  paa  mig  og  — « 

Men  da  sprang  Ingrid  op  og  udbrød: 

»Før  vil  jeg  døe,  end  trænge  mig  nogen 
Mand  paa!« 

Hendes  Kinder  blussede,  og  hendes  Øine 
tindrede;  men  strax  veg  Farven  af  hendes  Kin- 
der, og  hun  sagde  med  et  Suk: 

»Hvi  voldte  Du  mig  denne  Smerte?« 

Saa  stod  hun  nogle  Øieblikke  og  kjæmpede 
med  sig  selv,  mens  Alvas  Øine  ængsteligt  vog- 
tede paa  hende,  indtil  hun  pludseligt  slog  Kors 
for  sig  og  som  i  Angst  raabte: 

»Viig  fra  mig  Fristerinde!« 

Og  saa  gik  hun  hastigt  af  Stuen,  uden  at 
offre  sin  syge  Fader  et  Blik. 

Men  da  hun  kom  ned,  lød  et  farligt  Bulder 
hende  i  Møde  fra  Ildstuen,  og  da  hun  aabnede 
Døren,  saae  hun  Broder  Simon  og  Sylvia  staae 
midt  paa  Gulvet  med  knyttede  Næver  og  raabe 
rasende  i  Munden  paa  hinanden. 

»I  er  en  Manddraber!  raabte  Sylvia;  »at 
give  en  febersyg  Mand  krydret  Malvasier!  Det 
er  som  at  gyde  Olie  i  Ild;  nei,  en  Svaledrik 
skal  han  have.« 

»Jo«,  raabte  Munken,  »jeg  forstaaer!  Du 
lider  ikke  det  Hede;  Du  kunde  have  en  Svale- 
drik nødig;  hvem  der  forer  Dig,  han  varmer 
Dig  og!« 

Og  dermed  mente  han  Fanden;  men  Sylvia 
foer  uu  hen  til  Ildstedet,  tog  Potten  med  Mal- 
vasieren  og  smed  dens  Indhold  paa  Gulvet,  saa 
det  sproitede  omkring. 

»Taaler  I« ,  sagde  Broder  Simon  forbittret 
til  Gertrude,  »at  denne  Djævelinde  saa  raser  og 
regjerer  i  Eders  Huus?« 

Men  Gertrude  troede  dog  i  sit  Hjerte  paa 
Sylvias  Konst.  Saa  lod  hun  da  den  vrede  Munk 
staae  og  gik  med  Sylvia  op  i  Storstuen,  uden 
at  bryde  sig  om  den  Forbandelse,  som  Broder 
Simon  sendte  efter  dem. 

Da  Alva   saae    Sylvia   træde    ind    ad  Døren 

gik  hun  hende  hurtigt  i  Møde  og  rakte  hende 
sin  Haand,  men  Sylvia  tog  begge  hendes  Hæn- 
der, drog  hende  til  sig  og  gav  hende  et  Kys; 
og  da  Gertrude  strax  ilede  hen  til  Hans,  benyt- 
tede Sylvia  Leiligheden  til  at  hviske  Alva  et  Par 
Ord  i  Øret,  idet  hun  sagde: 

»Han  var  hos  mig  i  Gaar;  jeg  veed  Besked; 
lid  paa  mig,  og  kommer  Du  i  Nød,  da  ty  til 
mig!« 

»Tak,  o  Tak,  min  kjære  Fostermoder!«  sva- 
rede Alva  hurtigt,  og  flere  Ord  fik  de  ikke 
vexlet  med  hinanden ,  thi  saa  længe  Sylvia  var 
paa  Gaarden ,  veg  Gertrude  ikke  et  Øieblik  fra 
hendes  Side  og  vogtede  med  Mistænksomhed 
paa  hende;  thi  hun  ængstedes  dog  af  den  Tanke, 
at  Sylvia  havde  Ondt  i  Sinde.  Dog  tydede  Alt 
paa  det  Modsatte.  Hun  gik  nu  hen  til  Hans, 
betragtede  ham  et  Øieblik  og  følte  ham  paa 
Pulsen,  hvorefter  hun  begjærede  koldt  Vand  og 
et  Klæde,  og  da  Alva  havde  bragt  det,  dyp- 
pede hun  Klædet  i  Vandet,  vred  det  og  lagde 
det  paa  den  Syges  Hoved.  Saa  lod  hun  Ger- 
trude vide,  af  hvilke  Ingredientser  Svaledrikken 
skulde  laves,  og  Gertrude  bød  Alva  strax  gaae 
ned  og  koge  den  og  bringe  den  op,  naar  den 
var  afkjølet. 

Saa  sad  da  de  to  Kvinder,  som  engang 
havde  ført  en  forbittret  Kamp  med  hinanden  om 
Magten  i  dette  Huus,  nu  fredeligt  ved  hinandens 

Side.  Ingen  af  dem  mælede  et  Ord,  men  de 
tænkte  desto  Mere,  og  hvad  der  rørte  sig  hos 
dem,  stod  tydeligt  at  læse  i  deres  Øine.  I  Ger- 
trudes Hjerte  kjæmpede  Angst  og  Forbittrelse 
med  hinanden,  men  Sylvia  nød  sin  Triumf.  Alene 
det,  at  hun  sad,  hvor  hun  sad,  og  med  Ære 
var  kommen  indenfor  disse  Mure  igjen,  voldte 
hende  en  kildrende  Glæde. 

De  kolde  Omslag  begyndte  at  virke;  den 
Syges  Hjerne  klaredes,  han  vaagnede  og  slog 
Øinene  op.  Først  faldt  hans  Blik  paa  Sylvia; 
han  studsede,  men  lukkede  atter  Øinene  og  ud- 
stødte et  dybt  Suk.  Da  talte  Gertrude  til  ham 
og  lod  ham  vide,  at  det  var  hende,  der  havde 
ladet  Sylvia  hente ;  og  da  det  lod  til,  at  han  hørte 
efter  og  forstod  hende,  fortalte  hun  ham,  hvad 
der  var  hændet  om  Natten,  og  hun  lod  sig  ikke 
standse  af  Sylvia,  som  advarende  løftede  Haan- 
den,  og  Følgerne  af  Gertrudes  Ubesindighed  ude- 
bleve  da  heller  ikke;  thi  Hans  foer  op  og  ra- 
sede, idet  han  forbandede  sin  bortrømte  Vens 
Falskhed. 

»Saa«,  udbrød  Sylvia,  idet  hun  vendte  sig 
til  Gertrude,  »nu  har  Du  anrettet  al  den  Skade, 
Du  formaaer  og  atter  forvildet  hans  Hjerne.« 

Saa  tog  hun  Hans  ved  Haanden   og  sagde: 

»Om  Alt  dette  skulle  vi  siden  tale;  det  er 
ikke  saa  slemt,  som  Du  troer;  men  forsøg  først 
at  staae  op;  Du  ligger  haardt. < 

Saa  fik  de  ham  op  i  Hyndestolen,  og  i  det 
Samme  kom  Alva  med  Svaledrikken-,  men  Hans 
havde  Øinene  stadigt  fæstede  paa  Sylvia.  Min- 
derne om  Alvas  Moder,  som  under  Nattens  Vild- 
skab vare  blevne  levende  hos  ham,  spøgede  i 
hans  Hoved,  og  han  følte  Trang  til  at  give  sit 
Hjerte  Luft  for  hans  første  Hustrues  gamle 
Veninde. 

»Sylvia«,  sagde  han  bevæget,  »siden  Du  er 
her,  bærer  Du  da  ikke  mere  Nag  til  mig?  Kan 
hænde ,  at  jeg  var  noget  haard  ved  Dig  og 
Kunne.« 

»Nu  Husbond« ,  svarede  Sylvia  heel  blidt, 
»tænk  ikke  paa  den  Sag!  Mit  Hjerte  hænger 
dog  ved  Dig  og  dine  Børn.« 

Hans  saae  til  Gertrude  og  sagde: 

»Gaa,  Gertrude,  og  lad  mig  ene  med  Sylvia; 
jeg  har  Noget  at  sige  hende.« 

»Ei  hør!«  udbrød  Gertrude  med  et  spodsk 
Smil.  »Jeg  skulde  dog  troe,  at  din  Hustrues 
Hjerte  maa  hænge  fastere  ved  Dig,  end  denne 
udjagede  Tyendekvindes.  Mens  Du  er  i  denne 
Svaghedstilstand,  viger  jeg  ikke  fra  Dig.« 

Hans  drog  et  Suk  og  sank  tilbage  i  Puden. 

»Ei,  lad  hende  blive«,  sagde  Sylvia  heel 
venligt;  »Du  bør  ikke  drive  Din  Hustru  fra  Dig, 
Hans !  < 

Nu  tog  hun  Kruset  med  Svaledrikken  af 
Alvas  Haand  og  smagte  paa  den ;  gav  saa  atter 

Kruset  fra  sig,  tog  en  liden  Flaske  frem  af 
sin  Lomme  og  heldte  nogle  Draaber  af  den  i 
Drikken. 

»Hvad  gjør  Du  der?«  raabte  Gertrude  og 
sprang  op  for  at  rive  Kruset  af  Alvas  Haand ; 
men  Sylvia  greb  det,  sagde:  Tøv  lidt!«  og  saa 
tog  hun  selv  en  Slurk  af  Kruset,  mens  Gertrude 
beskjæmmet  tog  Haanden  til  sig. 

»Nu«,  sagde  Sylvia  saa,  »har  jeg  selv  kre- 
dentset  den  Drik,  som  skal  bringe  Liv  og  ikke 
Død.     Drik  den,  Hans,  men  drik  langsomt!« 

Hans  greb  Kruset  og  drak  begjærligt,  idet 
Sylvia  nu  og  da  standsede  hans  Haand.  Da 
han  havde  tømt  det ,    tog   han  Veit-et  og  sagde : 

»Det  kvægede! 

»Ja ",  sagde  Sylvia,  »tager  Du  en  Taar  til 
af  den  samme  Drik  om  tre  Timer,  og  Du  hol- 
der Dig  stille  i  Dag,  da  vil  Du  i  Morgen  være 
karsk. 

Men  Hans   rystede   paa  Hovedet    og  sagde: 

»Vel  muligt;  men  seent  glemmer  jeg  denne 
Nat  og  min  Vens  Falskhed ;  saa  at  bedrage  mig 
og  gaae  herfra  uden  Farvel;  men  Guds  Kors  , 
udbrød  han  pludseligt,  »mon  han  da  er  løben 
fra  sit  Guld  og  har  ladet  det  forblive  i  mit 
Værge  ? « 

Han  greb  i  sin  Lomme  efter  Nøglen  til  Brev- 
kisten for  at  faae  den  Sag  undersøgt,  men  den 
var  der  ikke,    hvorfor  Gertrude   søete   efter  den 


2;i 

og  fandt  den  saa  paa  Bordet.  Han  greb  den, 
reiste  sig  og  gik  trods  Sylvias  Protest  selv  ind 
i  Brevkammeret  for  at  se  efter.  Han  kom  snart 
tilbage,  sank  om  i  Stolen  og  sagde: 

»Han  har  taget,  hvad  hans  var,  men  ellers 
Intet  rørt;  med  velberaad  Hu  er  han  da  gaaet.« 

»Visselig!«  udbrod  Gertrude;  men  da  hun  i 
det  Samme  fangede  Alvas  Blik,  som  med  Spæn- 
ding hvilede  paa  Hans,  føiede  hun  til:  »spørg 
Alva!     Hun  veed  sikkerlig  Besked!« 

Da  vendte  Hans  sit  Aasyn  mod  Alva;  men 
hun  sagde  hastigt: 

»Nei,  Fader,  spørg  ikke  mig!  Spørg  Dig 
selv,  Du  som  nu  kjendte  denne  vor  gode  Ven  i 
Maaneder,  om  Du  kan  tiltroe  ham  Falskhed  og 
Ondskab.  Din  Ven,  det  er  han  og  vil  stedse 
være  det.  Fordøm  ham  ikke,  men  bi  dermed, 
indtil  han  vender  tilbage,  hvad  sikkert  vil  skee, 
om  han  da  ikke  kan  gjøre  Rede  for  sig;  men 
det  vil  han  kunne,  derpaa  troer  jeg  fast.« 

s- Men  jeg  troer  nu  det  Værste«,  sagde  Ger- 
trude heftigt;  »skik  Karlene  ud,  Hans,  og  lad 
søge  efter  ham!« 

»I  raade  mod  hinanden«,  sagde  Hans  ube- 
sluttet;  »svært  er  det  at  skjønne,  hvad  der  i  den 
Sag  er  det  Rette. 

Men  nu  tog  Sylvia  til  Orde,  i  det  hun  talte 
heel  sagtmodigt  og  beskedent. 

»Om  jeg  tør  sige  min  Mening«. ,    sagde  hun, 

da  tykkes  det  mig,  at  den  rette  Vei  ligger  lige 
for.  Naar  man  i  et  halvt  Aar  har  huset  en 
Mand,  æret  ham  som  sin  bedste  Ven  og  ladet 
sin  Datter  løbe  med  ham  i  Skoven,  da  kan  man 
ikke  fornegte  ham  uden  at  sætte  Klik  paa  sig  selv.  < 

»Sandt,  sandt!-   udbrød  Hans. 

»Saa  er  da  mit  Raad  dette«,  vedblev  Syl- 
via, at  Du  ikke  skikker  Dine  Karle  ud  for  at 
jage  lig  et  vildt  Dyr  den  Mand,  som  ingensinde 
gjorde  Dig  noget  Ondt,  og  som  maa  være  i  Nød, 
siden  han  er  flygtet.  Nei,  lad  ham  fare  i  Fred 
og  tag  hans  Ære  under  Din  Beskjærmelse,  der- 
ved ærer  Du  Dig  selv.  Slaa  al  Klaffer  ned  og 
siig  hellere,  om  saa  skal  være,  at  han  er  dragen 
her  fra  med  dit  Vidende  og  Minde.  Da,  Hans, 
kan  Sagen  muligt  gaae  stille  af;  og  dette  er 
den  bedste  Maade,  hvorpaa  Du  kan  rede  Dig 
ud  af  den  Klemme.« 

Ved  Guds  Moder,  hun  har  Ret!<  udbrød 
Hans;  »denne  Kvinde  er  klogere  end  nogen  af 
os!     Saa  skal  det  være!« 

Og  saaledes  havde  Sylvia  snildelig  gjort  Sit 
for  at  dække  Ebbes  Flugt ;  men  for  Hans  selv 
blev  hendes  Raad  ikke  til  nogen  Gavn;  thi 
Rygtet  om  den  gaadefulde  Fremmede,  der  havde 
været  hans  Gjest  og  var  forsvunden ,  naaede 
hurtigt  ud  til  Visby  og  vakte  der  stort  Røre. 

I  Alvas  Øine  læste  Sylvia  den  Tak,  hendes 
Fosterdatter  ikke  turde  udtale.     Hun  tilberedede 

et  Kruus  endnu  af  Lægedrikken  og  gik  saa 
derfra,  idet  hun  afslog  den  Belønning,  Hans  til- 
bød hende. 

Jeg  har  gjengjeldt  Ondt  med  Godt«,  sagde 
hun;  »jeg  kræver  ingen  anden  Løn,  end  at  vide 
dette.« 

Men  da  hun  var  borte ,  foer  Gertrude  løs 
paa  Hans  og  sagde: 

Hun  har  pudset  os,  den  lede  Kvind !  Lid 
paa,  at  hun  er  i  hans  Sold,  den  arge  Skalk, 
som  er  undrendt,  og  at  hun  har  faaet  sin  Løn 
af  ham.« 

»Men  Gud  Fader  bevare  os!«  udbrød  Hans. 
>  Hun  kom  jo  ikke  hid  af  sig  selv ;  Du  trak  hende 
hertil  ved  Haarene.  Nei,  Gertrude,  nu  vorder 
Du  overklog  og  seer  Syner! 

Gertrude  kunde  Intet  svare  dertil;  men  dog 
sagde  en  ubetvingelig  Anelse  hende,  at  hendes 
Formodning  var  grundet.  Det  blev  imidlertid, 
som  Hans  havde  sagt.  Han  kaldte  efter  Mid- 
dag alle  Folkene  op  og  forkyndte  dem  sin  Villie 
angaaende  det,  der  var  skeet  om  Natten,  at  det 
skulde  forties,  og  at  Ingen  maatte  efterstræbe 
hans  bortdragne  Ven;  men  der  hævede  sig  dog 
en  Røst  imod  ham,  og  det  var  Tangvids. 

»Og  hvad«,  spurgte  han,  faaer  min  Søn  i 
Bod  for  sine  saarede  Lemmer  og  en  ganske  Nats 
ulidelige  Piner« 

»Aa«,  svarede  hans  Huusbond,   »det  har  vel 

Valdemarstoget.  I  o 

ikke  stort  paa  sig.  Hangvar  kunde  holdt  sin 
Næse  derfra;  thi  derpaa  tør  jeg  gjøre  min  Ed, 
at  han  er  gaaet  i  Veien  for  Peder  Arnoldsøn 
og  har  villet  hindre  hans  Bortfart;  af  hvad  Aar- 
sag  skulde  vel  ellers  Peder  have  bundet  ham? 
Dog  vil  jeg  give  ham  en  Mark  Pendinge;  der- 
med maa  han  lade  sig  nøie.«  — 

Men  Gertrude  saae  selv  til  Hangvar,  hvis 
Tilstand  iøvrigt  ikke  var  videre  beklagelsesvær- 
dig, trøstede  ham  paa  bedste  Maade,  og  roste 
ham,  fordi  han  havde  havt  et  Øie  med  den  und- 
vegne Skalk;  thi  med  slige  Æresnavne  beteg- 
nede hun  nu  stedse  sin  fordums  Ven;  men  hun 
antog  virkelig,  at  han  ikke  var  Andet,  end  en 
bortrømt  Skjelm,  om  end  af  god  Æt,  og  det 
var  hende  en  stor  Krænkelse  at  tænke  paa,  at 
hun  havde  indladt  sig  saa  dybt  med  ham.  Hun 
bad  Hangvar  fremdeles  være  aarvaagen  og  navn- 
lig vogte  paa  Alva,  for  at  komme  efter,  om  hun 
endnu  stod  i  nogen  Forbindelse  med,  som  Ger- 
trude udtrykte  sig  —  »sin  Boler«  ;  og  Hangvar 
paatog  sig  med  vild  Glæde  i  sit  Hjerte  det 
Hverv,  der  var  overdraget  ham. 

Alva  følte  sig  paa  denne  bevægede  Dags 
Aften  langt  gladere  og  mere  tryg,  end  hun  om 
Morgenen  havde  tænkt  sig  det  muligt.  Hendes 
Kjærlighed  til  Ebbe  Strangesøn  var  saa  dyb  og 
stærk  og  havde  saa  stor  en  Fylde  af  Lys  i  sig, 
at  den  undertiden   formaaede   at  faae  Bugt  med 

og  overstraale  alle  truende  Farers  Mørke.  Dog 
var  hendes  Længsel  efter  hendes  .forsvundne 
Ven  usigelig  stor,  Tomheden,  som  han  havde 
efterladt,  ubeskrivelig;  men  borte  var  ikke  han, 
som  levede  i  hendes  Hjærte  og  stod  for  hendes 
Tanke  med  en  Anskuelighed,  som  undertiden 
var  aldeles  betagende.  Hun  syntes  stedse  at 
see  hans  ridderlige  Skikkelse  for  sig,  hun  fornam 
hans  kjække  og  varme  Blik  hvile  paa  sig,  og 
hun  hørte  Klangen  af  hans  freidige  Røst  og 
Lyden  af  hans  hurtige  Trin ;  thi  i  ham  pulserede 
et  Livsmod,  som  aldrig  sløvedes,  og  hvor  man- 
digt og  staalsat  hans  Væsen  end  var,  saa  var 
det  tillige  støbt  i  saa  hin  og  skjøn  en  Form,  at 
ingen  Mand,  hun  kjendte,  taalte  nogen  Sammen- 
ligning med  ham. 

Ved  Solnedgang  gik  hun  ud  til  Græsbæn- 
ken under  Hængebirken  for  at  fordybe  sig  i 
sine  Drømmerier  og  gjenopleve  den  uforglemme- 
lige Aften,  da  han  havde  sat  Fæstensringen  paa 
hendes  Finger.  Hun  turde  dog  ikke  bære  den 
aabenlyst,  hun  bar  den  gjemt  hos  sig;  men  nu 
tog  hun  den  frem,  satte  den  paa  Fingeren  og 
lod  den  funkle  i  Aftenrøden,  mens  Fuglene  sang 
omkring  hende,  som  om  de  vidste  Besked  om 
hendes  Kjærligheds  Lykke  og  jublede  over  den. 

Da  hørte  hun  en  Raslen  bag  sig,  og  da 
hun  forskrækket  sprang  op,  lød  en  Vrinsken  i 
hendes    Øren,     og    hun     saae    Barbaras    Hoved 

komme  til  Syne  mellem  Enebuskene.  Hun  løb 
ud  og  saae  til  sin  Forundring,  at  Dyret  var  til- 
sølet til  op  over  Ørerne,  som  om  det  havde 
væltet  sig  i  Dynd;  og  saa  havde  den  Bidsel 
paa,  men  Tøilen  var  afrevet,  saa  at  der  kun 
hang  et  Par  Stumper  ved  Ringene. 

»Men  Barbara«,  sagde  hun,  »hvor  har  Du 
dog  været?« 

P2n  kort  Prusten  var  Barbaras  Svar,  og  saa 
rystede  hun  sig,  saa  Alva  sprang  til  Side;  men 
da  blev  hun  Noget  vaer,  som  stak  i  Spænde- 
remmene  oppe  ved  Øret,  og  som  i  høi  Grad 
forundrede  hende.  Det  var  en  liden  Urtekost 
af  hvide  Anemoner  og  blaae  Fioler,  fast  sammen- 
bundne med  et  funt  Græsstraa.  I  samme  Nu, 
som  det  anede  hende ,  -  hvad  den  Urtekost  for- 
talte, sprang  hun  til  for  at  gribe  den,  men  jog 
derved  Barbara  fra  sig.  Dog  lykkedes  det  hende 
igjen  at  lokke  Dyret  til  sig,  hun  løsnede  vaer- 
somt  Remmen,  tog  Urtekosten,  stod  og  stirrede 
paa  den  og  sagde  derpaa: 

»Jesus,  Maria,   det  er  Hilsen  fra  ham!« 

Det  var  hans  Skjoldemærkes  Farver,  malede 
af  Naturens  Haand.  Intet  Brev,  havde  det  end 
været  fyldt  med  de  ømmeste  Ord,  kunde  talet 
saa  fyndigt  til  hendes  Hjerte,  som  denne  Urte- 
kost med  sine  Blommer,  stumme  og  blye.  Og 
nu  forstod  hun  det  Hele.  Ebbe  var  redet  der- 
fra paa  Barbara  og  havde  ladet  Dyret  løbe ,    da 

han  ikke  mere  behøvede  det;  men  hvor  betænk- 
somt af  ham  at  sende  hende  det  Blomsterbrev 
og  hvilken  Lykke  for  hende,  at  det  var  blevet 
bevaret-,  thi  ellers  kunde  hun  faldet  paa  at  troe, 
at  der  var  timedes  ham  en  Ulykke  paa  Flugten. 
Mange  Kjælenavne  og  mange  Kys  fik  Barbara 
nu  til  Tak  for  sin  gode  og  troe  Tjeneste,  fordi 
hun  havde  baaret  hendes  Ven  lykkeligt  til  Maa- 
let  for  hans  Flugt  og  strax  var  søgt  tilbage  til 
hende. 

Lyksalig  gik  hun  hjem  for  at  gjemme  Urte- 
kosten i  sin  Bønnebog;  og  da  hun  et  Par  Dage 
efter  med  sin  Fader  drog  til  Visby,  da  lignede 
hun  med  sine  blussende  Kinder  og  sit  straalende 
Blik  mere  en  lykkelig  Brud,  end  en  forladt 
Fæstemø.  Der  var  ingen  Fornuft  deri,  og  hun 
turde  næsten  ikke  onske  det;  men  dog  drog 
hun  til  Visby  med  det  stille  Haab,  at  hun  der 
vilde  mødes  med  sin  forsvundne  Ven. 

Ende  paa  første  Bog. 


ANDEN  BOG. 


FØRSTE  KAPITEL. 


CLAUS  DIRK. 

ilbbe  Strangesøn  havde  ikke  forhastet  sig 
paa  Flugten  og  skamredet  Barbara;  Sønderriv- 
ningen af  Toilerne  og  Tilsølningen  var  Dyrets 
egen  Bedrift  paa  Hjemfarten.  Han  havde  Veien 
lige  for  sig  og  kjendte  en  god  Strækning  af 
den;  der  var  kun  et  Par  Mile  at  ride,  og  han 
kunde  sige  sig  selv,  at  der  ikke  kunde  være 
Tale  om  at  komme  ind  ad  Visbys  Porte  før 
Daggry;  endelig  maatte  han  troe  sig  temmelig 
sikker  for  at  blive  forfulgt  strax.  Han  red  altsaa 
ganske  sindigt  Nord  paa,  men  udviste  tillige,  da 
han  i  Morgenstunden  begyndte  at  træffe  paa 
Folk,  i  sin  Færd  en  Sorgløshed,  som  ikke 
mange  Mennesker  i  hans  Kaar  vilde  kunnet  præ- 
stere. Den  var  ikke  en  Frugt  af  Beregning, 
men  et  Udslag  af  hans  dristige  Mod.  Vel  havde 
han   denne   Kjækhed   i   Blodet    fra    Fødselen    af, 

men  saa  staalsatte  Nerver  faaer  dog  kun  det 
Menneske,  der,  som  han,  har  leget  med  Sværd 
fra  Pogealderen  og  er  opvoxet  under  evige 
Feiders  Farer  og  Omskiftelser. 

Hvad  han  tænkte  paa,  da  han  gjennem 
Granskoven  nærmede  sig  Visby,  var  da  heller 
ikke  Midler  til  at  sikkre  sin  Hjemfart  til  Dan- 
mark. Det  var  tvertimod  hans  Hensigt  at  for- 
blive en  Stund  i  Visby;  thi,  sagde  han  til  sig 
selv,  det  gaaer  ikke  an ,  at  jeg  vender  tilbage 
med  halv  Besked.  Visby  var  jo  Maalet  for  min 
Reise,  det  er  fornemmelig  denne  Perle,  min 
Herre  og  Konge  vil  vinde  og  fæste  i  sin  Krone. 
Jeg  maa  bringe  ham  noie  Underretning  om, 
hvorledes  den  bliver  bevogtet,  og  hvor  stor 
Faren  er  ved  at  gribe  efter  den.  Seent  er 
bedre  end  slet  ikke.  Ebbe  var  jo  i  Færd  med 
at  vaagne  til  Bevidstheden  om  sin  Pligt;  men 
han  havde  al  Grund  til  at  troe,  at  Alva  snart 
vilde  følge  efter  ham  ud  til  Visby,  og  Haabet 
om  et  Møde  og  et  Gjensyn  endnu  inden  Afreisen 
begyndte  da  ogsaa  allerede  at  dukke  op  hos 
ham.  Saa  var  der  da  al  Udsigt  til,  at  hans 
Liv  og  hans  Reises  Formaal  atter  kunde  blive 
sat  paa  Spil. 

Ved  Solopgang  standsede  han  sit  Ridt  i 
Udkanten  af  Skoven,  hvorfra  han  kunde  skimte 
Visbys  Taarne,  og  steg  af  Hesten.  For  sin  Fod 
saae    han    de    Blomster,    som    bleve  Budbringere 

fra  ham  til  Alva,  bandt  Urtekosten  og  stak  den 
i  Barbaras  Panderem.  Saa  vendte  han  Dyret 
mod  Syd,  gav  det  et  Rap  og  lod  det  løbe. 
Derpaa  skar  han  sig  en  Vandringsstav  af  en  ung 
Røn,  som  stod  i  Nærheden,  hyllede  sig  i  sin 
graa  Kappe  og  trak  Hætten  over  Hovedet;  thi 
han  var  bleven  enig  med  sig  selv  om,  at  den 
Skikkelse,  i  hvilken  han  sikkrest  og  bedst  kunde 
holde  sit  Indtog  i  Visby,  det  var  en  Pilegrims. 

Saa  vandrede  han  trøstigt  afsted ,  men  da 
han  kom  nærmere  til  Staden,  da  standsede  han, 
fortabt  i  Beskuelsen.  Han  havde  for  sig  den 
mægtige  Ringmuur  med  dens  høie  Taarne,  som 
strækker  sig  fra  Stranden  op  over  Høiderne,  øg 
skimtede  bag  den  Mylderet  af  Husenes  Tage, 
de  høie  Gavle  og  Skorstene  og  de  mange  Kirke- 
taarne  med  deres  glimtende  Spiir  og  forgyldte 
Fløie.  Østersøens  Dronning,  Hansernes  Moder, 
viste  sig  for  ham  i  al  sin  Vælde  og  med  Mor- 
gensolens Guld  paa  sine  Tinder. 

Han  havde  været  vide  om  i  Verden  og  seet 
mange  Stæder,  men  ingen,  som  ved  det  første 
Syn  gjorde  et  saa  rigt  og  mægtigt  Indtryk,  og 
det  var  da  især  Befæstningen,  som  han  havde 
lige  for  Øie,  der  vakte  hans  Beundring.  Lybeks 
Stadsmuur  kunde  ikke  maale  sig  med  denne, 
og  hvad  hans  eget  Fædreland  angik,  da  fandtes 
der    kun    Borge    og    ingen    befæstede    Byer,    ja 

neppe  Noget,  som  kunde  kaldes  en  Stad,  kun 
ringe  Samlinger  af  Huse. 

Han  satte  sig  paa  en  Træstub  og  hensank 
i  Grublen;  men  hans  Tankers  Sum  kan  korteligt 
gjengives  med  de  Ord:  den  Nød  vil  blive  haard 
at  knække ,  om  da  disse  Borgere  forstaae  at 
værge  for  sig!  Saaledes  maatte  han  tænke;  thi 
hvor  ofte  havde  ikke  hans  Herre  og  Konge 
hjemme  med  sine  Mænd  ligget  for  en  liden  Borg 
og  dog  maattet  drage  derfra  med  uforrettet  Sag. 
En  stor  Hær  vilde  her  blive  fornøden,  Blider, 
Væddere,  Ulve  og  andre  Krigsmaskiner  i 
Mængde,  og  hvor  mange  Skibe  skulde  der  ikke 
til  at  overføre  alt  det!  Ved  Overrumpling  kunde 
Staden  ikke  tages,  thi  Landgang  i  dens  Nærhed 
vilde  være  altfor  vovelig.  Hvis  ikke  et  nærmere 
Eftersyn  svækkede  det  første  Indtryk,  da  maatte 
det  blive  hans  Pligt  ved  Hjemkomsten  at  sige 
sin  Herre :  lad  hellere  dette  fare ;  løb  ikke  Pan- 
den mod  denne  Muur!  —  og  hans  Hjerte  følte 
en  Lettelse  ved  at  tænke  paa  den  Mulighed,  at 
Toget  kunde  blive  opgivet,  og  han  gjeste  Gul- 
land i  Fred  og  med  Glæde. 

Saa  stod  han  op  og  gik  op  over  Høiderne, 
rundt  om  Staden,  men  standsedes  snart  ved 
Synet  af  et  Kloster,  en  heel  Samling  af  Huse 
og  en  skjøn  Kirke,  omgivne  af  en  Muur  og  Alt, 
ligesom  Stadsmuren  og  andre  Bygninger,  op- 
ført af  Øens  egne  graae,    faste  Kalksteen.      Han 

gjettede,  at  det  maatte  være  Soelbjerg  Kloster, 
hvis  Beliggenhed,  tæt  udenfor  Søndre  Port,  var 
bleven  omtalt  for  ham  af  Broder  Simon;  og  saa 
kom  han  da  til  at  tænke  paa  den  livslystne 
Munk  og  den  kostelige  Odelberger,  som  havde 
beredet  Veien  for  ham  og  lettet  hans  Flugt. 
Dog  gjorde  det  ham  ondt,  at  Alvas  Fader  var 
bleven  drukket  under  Bordet,  og  det  var  ham 
en  Beroligelse  at  mindes,  at  det  var  hans  Værts 
og  Vens  egen  Skyld,  at  det  var  kommen  saa 
vidt;  men  det  var  dog  en  Lykke,  at  det  skete, 
thi  da  han  befandt  sig  alene  med  Hans,  havde 
han  tænkt  paa  ligefrem  at  bede  ham  om  sin 
Pengetaske,  og  det  kunde  fremkaldt  mislige  For- 
klaringer; men  nu  havde  Hans's  egen  Vildskab 
advaret  ham,  og  saa  lod  han  staae  til. 

Han  gjestede  i  Aanden  Herbergehuset,  hvor 
Hangvar  forhaabentlig  den  ganske  Nat  havde 
ligget  og  vredet  sig  i  sine  Baand:  og  han  got- 
tede  sig  ved  at  tænke  paa,  hvor  heldigt  og 
sikkert  han  havde  overvældet  og  svinebundet 
denne  lumske  Trællefødning ;  og  saa  sendte  han 
Alva  en  kjærlig  Tanke.  Hvorledes  mon  denne 
Morgenstund  var  oprunden  for  hende?  Han  gad 
vidst,  om  hans  Flugt  havde  bragt  hende  i  nogen 
Klemme,  og  hvorledes  hun  da  havde  klaret 
for  sig. 

Men  snart  fængsledes  han  atter  af  Stads- 
muren   og    dens    Udenværker,     som    mod    Syd 

bestod  af  Pæleværk  og  Volde,  mod  Nord  af 
Grave,  over  hvilke  førte  et  Par  Vindebroer,  som 
dog  vare  nedladte.  Han  mødte  ikke  noget  le- 
vende Menneske  paa  sin  Vei  og  kunde  heller 
ikke  opdage  nogen  Vagt,  hverken  paa  Muren 
eller  paa  Taarnenes  Tinder;  Alt  tydede  paa  dyb 
Fred  og  fuldkommen  Sorgløshed.  Han  havde 
altsaa  god  Ro  til  at  betragte  hele  denne  ansee- 
lige Befæstning  og  dens  mange  Taarne,  baade 
de  grundfaste,  fire  Stokværk  høie  og  de  smaa 
Saddeltaarne,  som  hang  paa  Muren;  og  nu  saae 
han  i  Aanden  alle  disse  Værker  besatte  med 
Krigsfolk,  Pile  og  Jernbolte  fare  ud  fra  Skyde- 
skaarene  og  Stene  fra  Bliderne,  som  han  tænkte 
sig  opstillede  bag  Høitaarnenes  krenelerede  Tin- 
der; og  han  var  selv  mellem  Beleirerne,  som 
rykkede  frem  med  Muurbrækkerne,  og  Stadens 
Besætning  gjorde  et  Udfald  gjennem  Portene, 
og  der  stod  en  blodig  Dyst  der,  hvor  han  nu 
vandrede  fredeligt  paa  det  dugsprængte  Græs 
mellem  duftende  Blommer.  Saaledes  opflamme- 
des hans  Krigerhjerte,  men  snart  sluktes  Flam- 
men igjen,  dog  ikke  af  Forsagthed;  thi  gik  det  løs 
med  den  Dyst,  da  skulde  han  gjøre  sin  Pligt  og 
fegte  saa  godt,  som  nogen;  men  det  vilde  Mod, 
hvormed  han  var  draget  ud  paa  sit  Eventyr, 
det  var  dog  stækket.  Hvad  mon  hans  Herre 
og  Konge  vilde  sige  til  ham,  hvis  han  kom  som 
en  Fredsapostelr    Han  kunde  næsten  gjette  det; 

men  der  skulde  komme  et  Øieblik,  da  han  viste 
sig  mindre  klartseende. 

Han  var  nu  næsten  kommen  heelt  rundt  og 
kunde  fra  den  Høi,  paa  hvilken  han  stod,  atter 
see  det  blaae  Hav,  som  bredte  sig  storladent 
neden  for,  blinkende  i  Vaarsolens  Straaler;  men 
lige  for  sig  havde  han  det  nordre  Porttaarn,  det 
sværeste  og  høieste  af  alle  dem,  han  havde  seet 
paa  sin  Vandring.  Porten  blev  just  aabnet,  og 
Taarnet  syntes  ham  at  skue  barskt  over  til  ham, 
sigende:  gak  nu  ind,  om  Du  tør!  og  da  han  nu 
skred  ned  og  nærmede  sig  Portaabningen,  følte 
han  sig  ikke  synderligt  bedre  stillet,  end  en 
Muus,  som  med  Katten  bag  efter  sig  maa  gjen- 
nem  Fælden  som  den  eneste  Udvei. 

Han  var  bleven  seet.  Midt  i  Portaabningen 
stod  en  svær,  rødnæset  Karl  og  stirrede  ud 
efter  ham.  Han  bar  en  grøn  Kjortel  med  et 
Livbælte,  hvori  stak  et  kort  Sværd;  paa  sit 
Hoved  havde  han  en  fedtet  Klædeshue  med  et 
Skilt,  formodentlig  Tegnet  paa  hans  Værdighed 
som  Portvægter.  Ydmygt  med  bøiet  Hoved  og 
tagende  lange  Skridt  nærmede  Ebbe  sig  ham, 
indtil  hans  dybe,  skurrende  Røst  lod  sig  høre 
og  gav  Gjenlyd  under  Porthvælvingen. 

»Hvad  for  Karl  er  Du  og  hvor  kommer  Du 
fra?«  spurgtes  der  paa  slet  Gullandsk. 

Ebbe    skjønnede    strax,    at    han    havde    en 


288 


Tydsker   for   sig   og   svarede   da    med    en    ægte 
Mundfuld  af  det  Sprog,   vi  nu  kalde  Plattydsk. 

»En  bodfærdig  Pilegrim  er  jeg«,  sagde  han 
i  en  syngende  Tone,  paa  Veien  til  det  hellige 
Land;  men  den  Skipper,  med  hvem  jeg  foer 
hertil  fra  Lybek,  lagde  bi  ved  Klintehavn,  og 
der  gik  jeg  i  Land,  lysten  efter  at  skue  Gut- 
vallas  berommelige  Kloster,  ocj  vandrede  saa 
gjennem  Landet  hertil  paa  min  Fod. 

Da  Veien  til  Palæstina  fra  gammel  Tid  af 
gik  med  Novgorodfarerne  over  Gulland,  og  de, 
om  end  i  formindsket  Antal,  dog  nu  og  da  lode 
sig  see  i  Visby,  vakte  denne  Forklaring  ingen 
Mistanke  hos  Portvægteren,  og  Tydsken  kildrede 
hans  Øren  behageligt. 

»Ei!«  udbrød  han,  idet  hans  fede  Ansigt 
glindsede  af  et  Smil,  »Du  er  en  Landsmand  af 
mig;  er  Du  en  Lybekkerr« 

Ebbe  nikkede  og  sagde : 

»Men  mit  Navn  skal  være  fortiet  for  mine 
Synders  Skyld.  Kald  mig  Broder  Augustinus! 
Jeg  har  svoret  ikke  at  lade  mig  nævne  ved  mit 
rette  Navn,  før  jeg  har  fuldendt  min  Pilgrims- 
gang,  og  mulig:,  om  jeg  vender  lykkeligt  til- 
bage, at  jeg  da  aflægger  det  for  stedse,  tager 
det  andet  og  gaaer  i  Kloster.« 

»Ei,  ei !      svarede  Portvægteren    i    en    med- 
lidende Tone,     er  det  saa  sørgeligt  fat  med  Dig 
Nu,  Dine  Synder  vedkomme  ikke  mig;    Du  seer 


mig  ud  til  at  være  en  ærlig  og  from  Karl.  Træd 
indenfor  hos  mig  og  tag  en  Slurk  01.« 

»Du  have  Tak«,  sagde  Ebbe;  »men  jeg  er 
mødig  og  længes  efter  at  komme  under  Tag  hos 
de  gode  Brødre  i  Helligaandshuset ,  hvor  jeg 
veed,  at  én  Jorsalafarer  som  jeg  tor  vente  en 
gjestmild  Modtagelse. « 

»Mit  01  er  bedre  end  det,  Helligaandsbrødrene 
byde  Folk  i  Dine  Kaar«,  svarede  Portvægteren 
med  et  bredt  Smiil  og  blinkede  med  Øjnene; 
»mit  Lukaf  er  vel  snevert,  men  det  er  tæt 
herved.« 

»Saa  er  Du  vel  denne  Ports  Vogter?* 
spurgte  Ebbe,  idet  de  gik  sammen  gjennem 
Porten. 

»Jeg  er  det«,  svarede  Manden,  »og  mit 
Navn  er  Boldewin,  om  Du  vil  vide  det.  I  syt- 
ten Aar  var  jeg  en  af  Vogterne  for  denne  Stad, 
fik  kun  ringe  Løn  og  hentede  mig  Gigt  i  mine 
Ledemod.  Forbandet  være  Luften  paa  denne 
0  og  den  Blæst,  som  stedse  suser  om  disse 
Taarne ! « 

»Forband  Intet!«  sagde  Ebbe,  der  var  til 
Mode,  som  om  en  from  Pilgrims  Sjæl  var  faret 
i  ham.  »Luften  er  Guds  Aande  og  Stormen 
hans  vældige  Røst.« 

»Sandt  nok  er  det  ,  svarede  Boldewin.  »Nu, 
saa    lader   os   da    gaae    ind  og  sætte    det   fyldte 

Kruus  for  vore  ugudelige  Munde ;  da  nedskylle 
vi  alle  onde  Ord.« 

Saa  maatte  da  Ebbe  ind  med,  tage  Sæde 
paa  Steenbænken  i  det  snevre  Kammer  og  smage 
paa  Øllet;  og  han  mærkede  snart,  i  hvis  Hæn- 
der han  var  falden;  thi  der  fandtes  ikke  i  hele 
Visby  en  mere  snakkesalig  Mand,  end  gamle 
Boldewin,  og  Tiden  faldt  ham  paa  hans  Post 
ulidelig  lang;  men  Ebbe  kom  i  Tanker  om,  at 
her  kunde  han  maaskee  faae  Et  og  Andet  at 
vide,  og  det  var  jo  ogsaa  klogest  ikke  at  vise 
altfor  stor  Utaalmodighed.  Han  indlod  sig  da  i 
Snak  med  ham  og  gav  sig  til  at  prise  Stadsmu- 
rens og  Byens  vældige  Befæstning. 

»Nu  ja«,  sagde  da  Boldewin,  »stærke  nok 
ere  de  Mure  og  Taarne;  en  Fjende  render  ikke 
let  dem  ned,  og  Tidens  Tand  bider  ikke  paa 
dem ;  de  kunne  vel  lige  saa  lidet  forgaae  som 
den  Klippe,  paa  hvilken  de  staae,  og  af  hvis 
Marv  Stenene  ere  tagne ;  men  hvad  der  ellers 
hører  til  Stadens  Forsvar,  Skyttebænke,  Blider 
og  andet  Værk,  røgtes  ilde  og  er  geraadet  i 
Forfald.  Nu,  det  volder  den  lange  Fred,  og 
Borgermestre  og  Raad  bekymre  sig  kun  lidet 
derom,  eftersom  de  mene  sig  stærke  ved  Stæ- 
dernes Forbund  og  føle  sig  trygge  i  deres  Vælde. 
Dog  tænkte  jeg  derpaa  forgangen  Dag;  thi  her 
gik   et   sært  Rygte    om,    at  Danmarks    Konning, 

Valdemar  Christofifersøn ,    skulde    have  Hensigter 
paa  Gulland;  fornam  Du  noget  dertil   i  Lybek?« 

»Nei«,  svarede  Ebbe  med  en  aandsfravæ- 
rende  Mine,  som  om  han  tænkte  paa  andre 
Ting. 

»Nu«,  vedblev  Boldewin,  »det  har  vel  Intet 
paa  sig.  Veien  herop  er  lang  og,  efter  hvad 
man  hører,  saa  har  den  Herre  Nok  at  tage 
Vare  hjemme;  Rygtet  kommer  gjerne  til  Byes 
en  god  Stund  før  Manden,  ho,  ho!  Men 
hør  dog,  hvad  der  forgangen  Dag  blev  talet 
derom  i  Raadskjelderen.  Jeg  var  fri  for  Vagt 
og  gik  derned  og  drak  en  halv  Pot  spansk  Viin; 
den  er  god  for  Gigten.  Der  sad  nogle  Skippere, 
den  ene  sagde:  »jeg  har  en  Brodersøn,  som  fa- 
rer paa  Danmark.  Han  var  forgangen  Aar  seent 
paa  Høsten  inde  ved  Vordingborg  med  en  Lad- 
ning Viin  og  01  til  Dannerkongens  Kjelder;  og 
da  gik  der  Tale  paa  Borgen  om,  at  Kongen 
havde  skikket  en  Speider  herop;  have  I  fornum- 
met noget  til  ham?  —  Ih  nei,  sagde  Kjelderme- 
steren,  som  stod  hos ;  havde  vi  det,  og  vi  havde 
grebet  ham,  da  vilde  vi  hængt  ham;  men  her 
har  vel  ikke  været  mere  Speider,  end  bag  paa 
min  Haand.« 

Da  fornam  Ebbe,  at  Faren  var  i  Luften,  og 
han  længtes  efter  at  bringe  sig  i  Sikkerhed. 
Han  brød  derfor  kort  af  og  vandrede  ind  i  Sta- 
den for    at    finde   Rostocker  Gyden,  hvor  Guld- 

smeden,  Niels  Doring,  til  hvem  Kongen  havde 
henviist  ham,  boede;  men  efterhaanden  som  han 
skred  frem,  fængslede  Alt ,  hvad  han  saae,  ham 
saa  stærkt ,  at  han  for  en  Stund  glemte  al  Fare 
og  Maalet  for  sin  Vandring. 

»Gaa  ned  ad  Norrc-Kirkegaden  der<",  sagde 
Boldewin  ved  Afskeden  til  ham,  »og  Du  vil  finde 
Helligaandshuset  lige  for  Din  Næse!' 

Det  gjorde  da  Ebbe ;  men  da  han  saae,  at 
Gadens  Boining  hindrede  den  værdige  Stads- 
tjener  i  at  folge  ham  ret  langt  med  Øinene,  gik 
han  raskt  forbi  Klostret  og  offrede  kun  dets 
prægtige  Dobbeltkirke,  som  med  sine  tvende  Stok- 
værk ragede  høit  op,  et  Blik. 

Men  da  han  kort  efter  kom  ud  paa  den 
aabne  Plads,  hvor  Stadens  anseeligste  Guds  Huus, 
Maria  Kirken,  viste  sig  for  ham  med  sine  hoie 
Mure,  skjonne  Gavle  og  slanke  Spiir,  saa  stand- 
sede han  og  hensank  [  Tanker.  En  velklædt 
Borger,  som  gik  forbi,  talte  ham  til  og  spurgte 
ham,  om  han  var  fremmed  i  Staden  og  be- 
undrede denne  skjønne  Kirke,  idet  han  pralende 
tilfoiede ,  at  saa  mange  og  saa  skjonne  Kirker, 
som  der  var  her  i  Visby,  fandtes  neppe  i  nogen 
Stad  i  Christenheden,  uden  det  skulde  være 
selve  Rom. 

Ebbe  gav  ham  Ret  og  affærdigede  ham 
kort.  Det  var  ikke  Kirkens  Skjonhed ,  der 
fængslede  ham,  ikke  heller  var  han  hensunken  i 

Andagt;  nei ,  det  var  to  væbnede  Svende,  som 
gik  frem  og  tilbage  udenfor  Kirken ,  der  droge 
hans  Blikke  til  sig,  og  et  Par  Ord,  som  Borge- 
ren lod  falde ,  bekræftede  hans  Formodning,  at 
han  stod  ved  den  Kirke,  hvor  det  rige  Kjøb- 
mandsselskab  opbevarede  sin  Skat,  det  aarlige 
Overskud  af  Handelen  paa  Novgorod,  som  hen- 
lagdes i  Sanct  Peders-Kisten  og  blev  bevogtet 
Nat  og  Dag. 

Af  denne  Kiste  gik  der  stort  Ry,  og  utro- 
lige vare  de  Summer,  den  sagdes  at  gjemme  til 
visse  Tider.  Fire  Oldermænd,  Gullændernes, 
Lybekkernes,  Soesternes  og  Dortmundernes  havde 
hver  sin  Nøgle  til  den;  herom  vidste  man  god 
Besked  i  Danmark. 

Og,  tænkte  Ebbe,  hvor  mange  Kister  er  her 
vel  ikke  foruden  den,  bugnende  af  Guld  og  Sølv, 
hvor  mange  Klenodier  i  Kirkerne  og  forborgne 
Skatte  i  Husene?  Det  Hele  er,  tænker  jeg,  som 
een  stor  Set.  Peders  Kiste  med  mange  Rum; 
men  hvo  der  vinder  Nøglerne  til  Stadens  Porte 
og  drager  herind  med  Vælde,  for  ham  maae  alle 
andre  Laase  springe,  og  alle  Gjemmer  staae  ham 
aabne.  Og  dog  var  Ebbe  Strangesøn  ikke  penge- 
gridsk ;  men  Rovdyrets  Lyst  til  at  gjøre  Bytte, 
den  havde  han  i  Blodet  saa  vel  som  de  fleste 
af  hans  Samtidige. 

Han  befandt  sig-  her  i  Geistlighedens  Hoved- 

kvarter  og  mødte  adskillige  Munke,  Chordrenge 
og  andre  Klosterfolk,  men  Ingen  antastede  ham, 
og  han  skred  raskt  videre.  Dog  standsede  han 
et  Øjeblik  paa  Store  Torv,  og  her  vandt  Kun- 
stens Skjønhed  en  lille  Seir  over  ham ;  thi  han 
mindedes  aldrig  at  have  seet  en  Kirke,  bygget 
i  saa  ædel  og  yndefuld  en  Stiil,  som  den,  han 
her  havde  for  sig.  Han  spurgte  en  Franciskaner- 
Munk,  som  gik  over  Torvet  og  fik  til  Svar,  at 
dette  var  Graabrødrenes  Kloster,  og  at  Kirken 
var  viet  til  den  hellige  Catharina;  og  da  Ebbe 
hørte  det,  betragtede  han  den  med  endnu  gun- 
stigere Øine;  thi  Sancte  Karen  var  jo  alle  For- 
lovedes Patronesse,  hvorfor  han  ogsaa  nu  foldede 
sine  Hænder  og  bad  med  oprigtig  Andagt  en 
Bøn  til  den  hellige  Kvinde  om  Beskyttelse  for 
Alva  og  bad  Sancte  Karen  være  blid  og  naadig 
mod  hans  Hjertenskjær  og  ham  selv,  uagtet  Ti- 
dernes Ugunst  havde  forhindret  Trolovelsens 
rettelige  Fuldbyrdelse. 

Saa  gik  han  videre  med  lettet  Hjerte  og 
kom  gjennem  Smaagyder  og  Overbygninger  med 
Gjennemgange  stedse  dybere  ned,  thi  Visby  lig- 
ger terrasseformigt  ned  ad  en  Klippeskraaning, 
indtil  han  endelig  traadte  ud  i  Strandgaden,  den- 
gang Handelssamkvemmets  Sæde  og  Stadens 
egentlige  Pulsaare;  og  først  da  han  gik  her  mel- 
lem de  høie,  anseelige  Kjøbmandshuse  og  i  Men- 
neskemyldret   de    forskjelligste    Dragter    mødte 

hans  Øie,  og  en  halv  Snees  Tungemaal  i  for- 
virret Blanding  summede  i  hans  Øren ,  fik  han 
en  Forestilling  om,  hvad  denne  mægtige  Hanse- 
stad var,  og  hvorledes  den  var  blevet  det. 

Bosatte  Borgere  og  Fremmede,  Vester-  og 
Østerlændere,  Skippere,  Kjøbmandskarle  og  Last- 
dragere færdedes  her  mellem  hverandre,  og  bag 
den  lave  Strandmuur  ragede  en  Masteskov  op 
og  viste,  at  Havnen  indenfor  Fiskeholmen  var 
fuld  af  Skibe;  thi  de  Skippere,  som  havde  over- 
vintret i  Visby,  lavede  sig  til  at  lette  Anker  og 
skibe  videre,  Øster  eller  Vester  paa,  og  nye 
Fartøier  indtraf  daglig  Sønder  fra,  hvor  Isen  tid- 
ligst var  brudt  op;  og  saaledes  var  Handelsrøret 
just  nu  paa  sit  Høieste. 

Med  Beundring  betragtede  Ebbe  de  mange 
Kjøbmandshuse,  som  laae  Side  om  Side  med 
deres  Trappegavle  og  i  den  lange,  bugtede  Gade 
toge  sig  storladent  ud.  Alle  vare  de  smalle  og 
høie ,  nogle  endogsaa  paa  fire  Stokværk  og  alle 
byggede  af  Øens  Marmor,  den  graa  Kalksteen. 
Vinduerne  vare  skjønt  indfattede,  ja  nogle  Steder 
saaes  der  endogsaa  Forgyldning  paa  Rammerne, 
uden  at  tale  om  de  mange  farvede  Ruder  med 
indbrændte  Helgenbilleder,  Bogstaver  eller  Mær- 
ker. Dørene  havde  fiere  Steder  skjønne ,  fiint 
tilhugne  Portaler,  høie  Stentrapper  førte  derop, 
overdækkede  af  et  Bislag  og  med  Steenbænke 
udenfor  Døren;   men   hist   og   her   viste  et  friskt 

Linde-  eller  Valdnoddetræ  sin  grønne  Krone 
mellem  de  graae  Steenmasser,  eller  stak  en  frisk 
Green,  i  hvis  spirende  Blade  Solstraalerne  spil- 
lede, ud  over  den  smalle  Gade. 

Gjennem  de  aabne  Indgange  til  de  nederste, 
hvælvede  Rum  fik  Ebbe  et  Indblik  i  Kjøbmæn- 
denes  Varelager,  og  nu  og  da  standsede  han  for 
at  høre  paa,  hvorledes  Kjøbmændene  og  deres 
Bodsvende  kjøbsloge  med  Skipperne;  og  i  dette 
fandt  han  noget  for  denne  Stad  Eiendommeligt, 
thi  i  Lybek  og  andre  Stæder  handledes  der 
meest  i  Boder  paa  Torvene  og  ikke  i  selve 
Kjøbmandshusene,  som  her;  men  han  fandt,  at 
dette  gav  Handelssamkvemmet  et  solidt  og  mere 
tiltalende  Præg.  Og  hvad  kunde  saa  nævnes  af 
Alt,  som  Jorden  dengang  frembragte  og  Haand- 
værk  eller  Konst  tildannede,  som  ikke  fandtes  i 
disse  Kjobmandshuses  dybe,  hvælvede  Rum? 
Alt,  hvad  der  behøvedes  til  at  klæde  og  smykke 
Legemet,  væbne  Haanden,  udstaffere  Værelserne 
og  kildre  Ganen,  fandtes  der,  og  dertil  af  hel- 
lige Relikvier  og  Paternosterbaand  Nok  til  en 
heel  Hær  af  Pilegrime  og  andre  fromme  Sjæle. 
Her  kunde  Ebbe  sandelig  faaet  Graaværk  af 
første  Skuffe,  om  det  havde  været  ham  om  at 
gjøre. 

Langsomt  banede  han  sig  Vei  gjennem  den 
bølgence  Menneskevrimmel.  Hist  kom  han  i 
Klemme   mellem   vel  nærede  Kjøbmandsherrer    i 

fine  Klædes  Kjortler  og  bræmmede  Kapper,  her 
blev  han  løbet  paa  Armen  af  en  Haandværker 
i  knappere  Klæder,  med  Skjødskind  for  og  Værk- 
tøiet  i  Haanden.  Snart  sendte  han  en  Ed  efter 
en  solbrændt  nederlandsk  Skipper,  der,  tyk  og 
tung  som  en  Bjørn,  trampede  forbi  og  traadte 
ham  paa  Foden,  eller  han  maatte  selv  gjøre  en 
Undskyldning  til  en  russisk  Kjøbmand  i  en  lang 
Talar ,  hvem  han  havde  givet  et  lovligt  drøit 
Albuestød,  men  som  med  en  ydmyg  Høflighed 
tilgav  ham  Forseelsen;  og  nu  og  da  saae  han  sig 
Ansigt  til  Ansigt  med  en  af  Sanct  Dominicus's 
Hellige,  en  sortkuttet,  vel  næret  Prædikebroder, 
eller  en  barfodet  Graabroder  med  Tiggerposen 
ved  Bæltet  —  og  disse  hellige  Mænd  ilede  han 
hastigt  forbi,  idet  han  allermest  frygtede  deres 
skarpe  Øine  og  flydende  Tunger. 

Saaledes  naaede  han  Lille  Strandport,  hvor 
Trængselen  var  mindre  stærk.  Hidtil  havde  han 
næsten  ingen  Kvinder  seet  paa  Gaden,  skjøndt 
enkelte  havde  viist  sig  under  Bislagene  eller  ved 
Vinduerne ;  men  nu  kom  en  ham  i  Møde,  som 
tilfredstillede  alle  Fordringer,  hvis  det  var  hans 
Ønske  at  see  en  af  denne  Stads  fine  Jomfruer 
i  fuld  Puds. 

Hun  var  iført  en  skinnende  guul  Underkjortel 
og  bar  over  den  en  violet,  bræmmet  Overkjortel 
uden  Ærmer,  men  med  meget  vide  Ærmegab,  gjen- 
nem  hvilke  man   skimtede  hendes  sølvindvirkede 

Bælte  med  vedhængende  Taske  og  Lugteflaske. 
Et  flint,  hvidt  Klæde  eller  Slør  dækkede  hendes 
Hoved;  hun  holdt  dets  Flige  foran  sammen  med 
sin  høire  Haand,  paa  hvis  behandskede  Fingre 
der  glimrede  et  Par  Guldringe,  og  bar  Kjortlens 
Slæb  paa  den  venstre  Arm.  En  rig  Fylde  af 
kulsorte  Haar  laae,  iflettet  med  Perler,  om 
hendes  Tindinger,  en  temmelig  stor  men  smukt 
formet  Næse  krummede  sig  over  et  Par  friske 
Læber  og  en  noget  fremstaaende  Hage ;  Kinderne 
glødede  af  et  mistænkelig  stærkt  Karmin ,  og  et 
Par  sorte  Øine  funklede  ud  fra  Slørets  Gjemme 
og  havde  Ærinde  mange  Steder.  løvrigt  trippede 
hun  over  Gaden  til  Strandporten ,  som  om  hun 
var  bange  for  at  berøre  denne  smudsige  Jord 
med  sine  Fodsaaler,  og  bag  efter  hende  gik  en 
Karl  med  en  Knippel,  som  sendte  Ebbe  et  glu- 
bende Blik,  idet  han  i  Forbigaaende  gav  ham 
et  Puf. 

Det  var  en  Lykke  for  denne  klodsede  Dra- 
bant, at  Ebbe  ikke  turde  yppe  Kiv;  thi  i  mod- 
sat Fald  vilde  han  sikkert  i  næste  Øieblik  været 
afvæbnet  og  faaet  sin  egen  Knippel  at  smage ; 
men  nu  gik  Ebbe  fredeligt  videre  og  befandt 
sig  strax  efter  mellem  tvende  anseelige  Bygninger, 
af  hvilke  dog  den  til  Venstre  langt  var  den 
pragtfuldeste  med  sine  høie  Trappegavle,  sine 
Granitsøiler,  mange  Indgange  og  skjønne  Portaler. 

Han  vendte  sig  til  en  gammel  Kjerling,  som 

i    nogen  Tid   havde    humpet    bag    efter  ham,  og 
spurgte  hende,  hvad  det  var  for  et  Huus. 

»Ih,«  svarede  hun,  »det  er  Kong  Birgers 
Kongsgaard,  men  den  staaer  nu  øde;  vi  kalde 
den  og  Kalveskindshuset.« 

Og  saa  fik  han  Sagnet,  et  Opkog  af  For- 
tællingen om  Dido,  Carthagos  Stifterinde,  der  af 
Kong  Jarbas  kjøbte  saa  stor  en  Strækning  Land, 
som  hun  kunde  omspænde  med  en  Oxehud. 
Ligesaa  skulde  Kong  Birger,  da  Stadens  Borger- 
mestre og  Raadsherrer  nærede  Betænkeligheder 
ved  at  indrømme  ham  en  Plads  til  Opførelsen 
af  en  Kongebolig,  skjemtende  have  begjæret 
blot  saa  stor  en  Grund  paa  Fisketorvet,  som  han 
kunde  omspænde  med  et  Kalveskind;  og  da 
dette  strax  var  blevet  ham  tilstaaet,  saa  havde 
han  lige  som  Dido,  ladet  Skindet  skære  i  smalle 
Remme  og  dermed  afmaalt  den  Plads,  paa  hvilken 
nu  den  stolte  Kongsgaard  kneisede.  Tillige  fik 
Ebbe  at  vide,  at  den  anden  Bygning  skraas  over 
for  med  den  høie  Trappe,  det  var  Stadens 
Raadhuus,  og  han  saae  Folk  gaae  ind  og  ud  fra 
Kjelderen,  hvor  Staden  skjenkede  Viin,  og  hvor 
Boldewin  og  hans  Fæller  havde  afhandlet  det  for 
ham  saa  farlige  Emne  om  den  af  Kong  Volmer 
til  Gulland  udsendte  Speider.  Havde  han 
Intet  vidst  derom ,  saa  vilde  han  formodentlig 
gaaet  derned  for  at  vederkvæge  sig,  thi  han 
var     tør      i    Halsen ,     og     hans     Tarme     skrege 

af  Sult;  men  nu  fandt  han  det  raadeligere  snarest 
at  søge  til  sit  Asyl  hos  Niels  Guldsmed,  og 
derfor  bad  han  den  gamle  Kvinde  om  at  sige 
ham,  hvor  denne  værdige  Mand  boede. 

»Mester  Niels?«  udbrød  hun.  »Søger  I  den 
gamle  Gnier?  Nu,  han  boer  tæt  herved.  Gaa 
til  Gadens  Ende,  da  støder  I  paa  Rostokker-Gy- 
den, og  det  første  Huus  til  Venstre,  et  lidet  lavt 
et,  det  er  hans.« 

Da  Ebbe  havde  takket  hende  for  Underret- 
ning, idet  han  klogeligt  undlod  at  værge  for 
Niels  Dørings  Ære,  og  han  vilde  gaae  videre, 
sagde  hun: 

»Saae  I  ikke  den  Jomfrue,  som  nys  gik 
forbi  Eder,  skinnende  som  en  Paafugl?  Nu  det 
var  hans  Datter,  den  hoffærdige  Gisele.  Djæv- 
len hakke  hendes  sorte  Øine  ud,  saa  hun  knei- 
ser  med  Nakken  og  seer  ned  paa  os  Fattigfolk. 
Onde  Ord  faae  vi  ved  Niels  Dorings  Dør,  men 
ingen  Almisse ;  og  dog  er  han  over  al  Maade 
rig>  °g  som  I  serv  nYs  saae,  hans  Datter  bærer 
paa  sin  glatte  Krop,  hvad  ti  af  os,  om  det  ret- 
telig blev  vurderet  og  solgt,  kunde  leve  af  et 
ganske  Herrens  Aar  til  Ende.« 

Nu,  nu,  lille  Moer«,  svarede  Ebbe,  idet 
han  gav  Kjærlingen  en  Pending,  -.hun  er  dog 
en  Jomfru,  som  kan  bære  sin  Kjortel  og  sine 
Smykker,  saa  det  har  Art.« 

Saa  gik  han  efter  Anviisningen  og  fandt  let 

en  forgyldt  Nøgle.  Da  han  fandt  Døren  lukket, 
bankede  han  paa,  og  efter  en  ikke  ganske  kort 
Ventetid  blev  den  aabnet,  og  han  saae  for  sig 
en  lavstammet,  korthalset  Mand  med  mørkt, 
kruset  Haar,  buskede  Øienbryn  og  sorte  Øine, 
som  stirrede  paa  ham  med  et  mistænksomt  Blik. 
Han  bar  en  gammel,  ndtet,  bruun  Kjortel  og 
havde  et  lidet  Skjødskind  for,  som  om  han  kom 
lige  fra  sit  Arbeide.  Ebbe  havde  kun  seet  ham 
en  Gang  flygtigt  før,  men  gjenkjendte  ham  dog. 

»Hvem  er  Du,  og  hvad  begjærer  Du?« 
spurgte  han  med  pibende  Røst. 

»Hvem  jeg  er«,  svarede  Ebbe,  »det  skal  I 
erfare,  naar  jeg  er  kommen  inden  for-,  men  jeg 
begjærer  Huusly  og  Beskyttelse  for  min  Person, 
thi  jeg  er  i  Fare.  Dog  gaaer  jeg  ikke  mit  eget 
Ærinde;  see  her,  hvilken  Herre  der  sendte  mig!« 

Saa  tog  han  Kongens  Ring  frem  og  rakte 
Mester  Niels  den.  Han  studsede  og  blev  bleg 
om  Kind ;  han  maatte  vel  kjende  den ,  thi  han 
havde  selv  forarbeidet  den.  Han  saae  nøjere 
paa  Ebbe  og  udbrød : 

»Gud  almægtigste,  er  det  ikke  Ebbe  Stran- 
gesøn!« 

Saa  drog  han  Ebbe  hastigt  ind,  lukkede 
og  laasede  Døren  og  førte  ham  fra  Forstuen  ind 
i  sit  Værksted.  Der  blev  Ebbe  bænket  paa  en 
Kiste,  Niels  bragte   paa    Opfordring   Brød,    Suul 

og  01,  og  medens  Ebbe  spiste  og  drak,  fortalte 
han  korteligt  om  sin  Sendelse  og  det  Eventyr, 
han  havde  oplevet  i  den  forløbne  Vinter  hos 
unge  Hans  i  Eskelhem ;  men  han  sagde  Intet 
om  Alva,  hvorfor  Niels  Døring  fandt  det  høist 
forunderligt,  at  det  havde  behaget  den  unge 
Herre  saa  vel  blandt  Bønderne,  og  han  dadlede 
ham  strengt  for  hans  Dumdristighed,  at  han 
var  forbleven  i  Eskelhem  og  ikke  strax  havde 
søgt  op  til  Visby,  hvor  han  endnu  kunde  have 
fundet  Skibsleilighed  tilbage  til  Danmark. 

»Som  det  er  gaaet« ,  svarede  Ebbe,  »har 
jeg  tjent  min  Herre  bedst.  Nu  kjender  jeg 
Landet  og  Folket,  dets  Sæd  og  Modstandsevne. 
Der  staaer  kun  tilbage  at  granske  Staden  og 
faae  Rede  paa  Alt  her;  da  er  jeg  færdig  og 
skiber  herfra. 

»Saa  det  er  virkelig  Kong  Volmers  Hensigt 
at  strække  sin  Haand  ud  efter  Gulland«,  sagde 
Niels.  Jeg  raadede  til,  da  jeg  sidst  var  hos 
ham«,  tilføiede  han  med  en  vigtig  Mine,  »men 
det  lod  ikke  til,  at  han  agtede  paa  mine  Ord.« 

»Ja  ,  svarede  Ebbe,  »kan  I,  Mester  Niels, 
»udfinde,  hvad  Kong  Volmer  vil  eller  ikke  vil, 
da  er  I  klogere,  end  os  Andre;  men  det  lader 
dog  til,  at  med  denne  Sag  er  det  Alvor.« 

Da  lyste  Niels  Dørings  Øine  af  vild  Glæde; 
thi  mange  Krænkelser  havde  han  døiet  i  Visby 
af  de  store  Kjøbmænd,    som   hvis  Lige  han  be- 

tragtede  sig,  uagtet  han  kun  var  Haandværker ; 
men  hans  Haandværk  ansaaes  som  det  for- 
nemste, og  Guldsmedenes  Laug  var  i  Tydskland 
saa  agtet,  at  nogle  af  dets  Medlemmer  havde 
faaet  Sæde  i  Raadet,  hvor  ellers  ingen  Haand- 
værker turde  sidde.  Den  Ære  havde  Niels  efter- 
tragtet, men  han  var  bleven  afviist,  og  derfor 
var  hans  Hjerte  fuldt  af  Hevngjerrighed.  Gjerne 
saae  han  Staden  indtaget  og  plyndret  og  de 
stolte  Kjøbmænd  ydmygede ;  og  naar  han  hjalp 
til  og  stod  Kongen  bi  med  Raad  og  Daad,  da 
ventede  han  at  faae  Part  i  det  rige  Bytte. 

»Jeg  er  Eders  Mand« ,  sagde  han  da  til 
Ebbe  og  rakte  ham  Haanden.  »Kong  Volmer 
var  min  Velgjører  fordum  og  hjalp  mig  fra  først 
af  til  Velstand;  nu  vil  jeg  gjøre  Gjengjeld  og 
tjene  ham  tro.« 

»Vel«,  svarede  Ebbe,  »vel!  Min  Herre  og 
Konge  ventede  dette  af  Eder.« 

»Og  nu«,  vedblev  Niels,  »skal  jeg  sige  Eder, 
hvad  min  Beslutning  er.  Svar  Længsel  føler  jeg 
efter  at  ryste  Støvet  af  mine  Fodsaaler  og  drage 
bort  fra  denne  elendige  Stad,  hvor  en  ærlig 
Haandværker  ikke  agtes  bedre  end  Snavs;  og 
ere  dog  ikke,  naar  Alt  kommer  til  Alt,  Kjøb- 
mændene  vore  Tjenere?  thi  vi  forarbeide  Tin- 
gene og  skabe  dem,  men  de  forhandle  dem 
blot;  vi  elske  vor  Konst  og  see  med  Kjærlig- 
heds Øie  paa  de  Gjenstande,    den  har  tildannet, 

men    de    lade    dem    koldt    gaae    gjennem   deres 
Hænder  blot  for  at  tjene  Penge  paa  dem.« 

Ebbe  mente  rigtignok,  at  ogsaa  Haandvær- 
kerne  havde  det  sidste  Formaal,  men  han  var 
altfor  glad  over  sin  Værts  gunstige  Stemning 
til,  at  han  vilde  sige  ham  imod. 

»Nu,  kortelig  sagt«,  tilføiede  Niels;  »jeg 
drager  med  Eder  til  Danmark,  om  I  da  tør  bie 
en  liden  Stund,  indtil  jeg  faaer  nogle  Krav  ind- 
drevne og  mine  Sager  i  Orden?« 

»Det  er  just  min  Hensigt  at  bie«,  svarede 
Ebbe;  »som  jeg  sagde  Eder  før;  omendskjøndt 
der  er  Fare  derved,  og  jeg  maa  see  mig  vel 
for,  naar  jeg  færdes  ude.« 

Og  nu  fortalte  han  om  de  Rygter,  Boldewin 
havde  omtalt  for  ham;  men  da  Niels  hørte  det, 
blev  han  saare  betænkelig. 

»Det  kan  koste  Eder  Eders  Hals,  om  I 
bliver  opdaget«,  sagde  han,  »og  mit  Liv  og 
min  Eiendom  kan  komme  i  stor  Fare,  skulde 
I  blive  forrasket  og  greben  her  i  mit  Huus.« 

Men  Ebbe  stræbte  at  berolige  ham,  og  hans 
Pengegridskhed  gjorde  tilsidst  Udslaget;  thi  saare 
nødigt  vilde  han  drage  bort  uden  at  faae  sit 
Tilgodehavende  hos  sine  Kunder;  men  ræd  var 
han  bleven  og  forlangte  derfor  af  Ebbe,  at  han 
skulde  formumme  sig  og  lade  sig  gjore  ukjende- 
lig;  paa  andet  Vilkaar  turde  han  ikke  beholde 
ham  hos  sig.    Dertil  var  Ebbe  først  meget  villig; 

men  da  han  havde  faaet  nærmere  Besked  om, 
hvorledes  Niels  vilde  have  Tingen  gjort,  blev 
han  lidet  glad. 

»I  maa  gaae  i  mit  Brød«,  sagde  Niels.  »Jeg 
har  ingen  Medhjælp  for  Tiden  og  foruden  min 
Datter  Gisele  Ingen  her  i  Huset,  undtagen  en 
gammel  døv  Pige.  Jeg  jog  min  Svend  bort  for- 
gangen Dag,  fordi  han  begjærede  høiere  Løn; 
det  volder  Drewes,  Guldsmeden  i  Sanct  Hans 
Gade;  han  sætter  Lønnen  op  og  ødelægger  Næ- 
ringen.« 

»Stop!«  sagde  Ebbe;  »I  har  dog  en  Karl 
i  Eders  Brød« ;  og  saa  fortalte  han  om  sit 
Møde  med  Jomfru  Gisele  og  hendes  Drabant. 

»Nei«,  svarede  Niels,  »det  er  Sværdfegerens 
Karl,  hvem  min  Datter  i  Dag  hyrede  til  sin  Be- 
skyttelse; thi  vil  I  bare  tænke,  forgangen  Dag 
blev  hun  efterstræbt  af  Svende  og  Læredrenge 
og  forfulgt  med  Hujen  og  Steenkast.  Det  er 
Misundelse  over  vore  gode  Kaar,  Ebbe  Strange- 
søn; og  see,  om  jeg  kom  til  min  Ret  og  fik  de 
Galgenfugle  afstraffede!  —  men  hør  nu  videre; 
I  gaaer  altsaa  i  mit  Brød,  og  jeg  lærer  Eder 
Haandværket ;  men  nu  kommer  det  Vigtigste :  I 
maa  afrage  Eders  Skjæg  og  Eders  skjønne  Haar 
maa  falde  for  Saxen.  Lidt  bruun  Farve  til  at 
skrubbe  Eders  Kinder  med  vilde  være  godt. 
Jeg  er  øvet  i   Konsten    fra    min  Ungdom   af,    da 

vi  til  Juul  og  Fastelavn  havde  Mummespil  i 
Lauget.« 

Ebbe  saae  paa  Niels  med  et  saa  ynkeligt 
Blik,  at  denne  stak  i  at  lee. 

»Ja«,  sagde  han,  »i  den  Skikkelse  daarer  I 
ingen  Jomfru,  Ebbe  Strangesøn;  men  hvad  er 
P2ders  krusede  Skjæg  og  Haar  og  Eders  fine 
Lod  mod  Livet?  Gjør,  som  jeg  raader  Eder,  og 
I  handler  klogt!« 

Ebbe  tænkte  paa  den  Jomfru,  han  havde 
daaret,  og  efter  hvem  hans  Hjerte  sukkede,  og 
han  gik  ind  paa  Alt;  ja,  da  det  blev  sat  i  Værk, 
fandt  han  Morskab  derved.  Han  lod  sig 
indelukke  i  Bagværelset  og  forblev  der,  mens 
Niels  Doring  gik  i  Byen  for  at  skaffe  ham 
Arbeidsklæder  og  et  Skjødskind.  Imens  ra- 
gede han  sit  Skjæg  af  med  den  Kniv,  Niels 
gav  ham,  og  da  hans  Vært  kom  tilbage,  age- 
rede denne  Haarskjærer  med  lige  saa  stor  Fær- 
dighed som  Ubarmhjertighed ;  thi  han  klippede 
Ebbes  skjønne  Haar  af  lige  til  Roden.  Saa  gav 
han  ham  en  Klædeshue  paa  hans  skaldede  Ho- 
ved, og  Ebbe  iførte  sig  Arbeidsdragten  og 
bandt  Skjødskindet  for.  Endelig  blev  han  skrup- 
pet  i  Ansigtet  med  en  bruun  Vædske,  som  trod- 
sede baade  Vand  og  Sæbe,  og  da  Niels  saa 
holdt  Giseles  Speil  hen  for  ham,  betragtede 
Ebbe  sig  selv  med  den  største  Forbauselse,  der 
dog  snart  gik  over  til  Mishag. 

>Saa« ,  sagde  Niels  med  et  Griin,  »nu  er  I 
skjøn!  Hvo  der  nu  skulde  gjenkjende  Eder,  eller 
gjette,  at  der  stikker  en  ædel  dansk  Mand  og 
en  fiin  Hofsinde  i  den  Larvedragt,  han  maatte 
have  skarpere  Øine,  end  Fanden  selv.« 

Ebbe  drog  et  Suk,  men  tog  sig  i  det  og 
sagde : 

*  »Nu,  det  er  blot  en  Overgang,  som  Ræ- 
ven sagde,  da  man  drog  Skindet  af  ham.  Haar 
og  Skjæg  voxe  ud  igjen  og  Slidet  vil  tage 
Farven.« 

»Og  nu  kan  I  føle  Eder  tryg«,  sagde  Niels; 
»er  det  ikke  bedre,  end  at  gaae  med  Livet  i 
Hænderne?« 

»Ved  min  Helgen,  jeg  troer,  at  I  har  Ret 
Niels«,  svarede  Ebbe,  »enddog  jeg  vilde  forsvo- 
ret, at  slig  Skamskjænding  nogensinde  skulde 
overgaae  min  Faders  Søn;  men  med  hvilke 
Øine  mon  Eders   fagre  Datter  vil  see  paa  mig?« 

»Jeg  haaber  ikke  med  altfor  skarpe«,  sagde 
Giseles  Fader;  »men  vogt  Eders  egne  Øine  og 
see  ikke  for  meget  paa  hende !  Og  lad  alle  Hof- 
noder og  søde  Ord  fare!  Husk,  at  I  nu  er  Tje- 
ner og  Løbedreng  i  Huset  tillige.  Naar  Gisele 
byder,  da  maa  I  springe.« 

»Nu«,  svarede  Ebbe,  »gjerne  gaaer  jeg  saa 
fager  en  Jomfru  til  Haande;  jeg  var  stedse  de 
Skjønnes  lydige  Tjener.« 

Deri  sagde  han  sandt;  thi  trods  Tidens  For- 

fald  og  Raahed ,  slog  der  dog  saa  ridderligt  et 
Hjerte  i  hans  Bryst,  som  i  nogen  af  hans  Fædres 
i  Riddertidens  feireste  Dage. 

»Men  stop!  udbrød  Niels,  »der  fattes 
endnu  Et!« 

Saa  grundede  han  et  Øieblik  og  sagde 
derpaa: 

»Nu  hedder  Du  Claus  Dirk,  forglem  ikke 
det!«  — 

Men  da  Jomfru  Gisele  om  Aftenen  ved  Nad- 
veren første  Gang  saae  den  nye  Lærling,  som 
teede  sig  sært  keitet,  var  hun  temmelig  ublid 
imod  ham,  og  da  hun  var  bleven  alene  med  sin 
Fader,  sagde  hun: 

»Mange  dumme  og  uhøviske  Karle  har  Du 
havt  i  Dit  Brød,  Fader,  men  ingen  saa  hæslig  og 
akave  som  denne;  Kathinka  Kosfeldts  Abe  er 
kjønnere  end  han  og  har  større  Forstand.« 

Den  Kvinde,  Jomfru  Gisele  nævnede  med 
saa  faa  Omstændigheder,  var  den  fornemste  og 
mægtigste  Frue  i  Staden,  nemlig  den  tydske 
Borgermester,  Johan  Kosfeldts  Hustru;  thi  den 
gullandske  Borgermester,  Jens  Jermer,  var  ugift. 

Niels  loe  og  sagde: 

»Din  Deilighed  har  blændet  den  stakkels 
Knøs  og  gjort  ham  end  mere  forlegen;  muligt, 
at  han  er  lidet  høvisk;  men  jeg  fæstede  ham  ikke 
til  Smaadreng  for  Dig;  til  Haandværket  har  han 
det  rette  Haandlag'.« 

Men  saa  gik  han  ind  til  Ebbe,  som  sad  no- 
get mistrøstig  i  Bagkammeret,  der  var  hans  Logi, 
og  sagde  til  ham: 

»Du  gik  lovlig  langt  til  den  anden  Side  og 
gjorde  Dig  for  dum;   vær   som  Folk  ere  fleest.  < 

Ebbe  saae  ublidt  til  Niels  og  det  »Du«  skur- 
rede i  hans  Øren. 

»Jeg  fødtes  ikke  til  at  bære  Skjødskind  og 
drage  en  Fiil«,  sagde  han  barskt;  »Fanden  og 
ikke  jeg  veed,  hvorlunde  Folk  af  Din  Art  ere 
fleest. « 

Niels  blev  rød  i  Kinderne  os:  sagde: 

»Dette  gaaer  ikke,  Ebbe  Strangesøn;  I 
burde  draget  herfra;  gjør  det  helst  nu.« 

»Og  vise  mig  i  Kongens  Gaard,  som  jeg  nu 
er  tilrakket?«  udbrød  Ebbe.  Saa  loe  han  og  til- 
føiede:  nei,  mine  Haar  maa  voxe  lidet  først. 
Vær  ubekymret,  Niels,  det  skal  vel  gaae;  men 
med  Eders  Datter  maa  jeg  paa  en  anden  Fod; 
lad  kun  mig  selv  klare  den  Sagl« 

»Sæt  ikke  Eders  Lid  til  en  Kvinde!  sva- 
rede Niels  og  gik  hovedrystende  fra  ham. 


ANDET  KAPITEL. 


I  SANCTE  JØRGENS  VOLD. 

Omtrent  midt  i  Strandgaden ,  i  Nærheden 
af  Store  Strandport,  som  førte  ned  til  den  gamle 
Have,  laae  og  ligger  endnu  den  Dag  i  Dag  flere 
anseelige  Huse,  hvis  Stene,  som  Portvægteren 
Boldewin  sagde  om  Stadsmurens ,  ere  tagne  af 
Kalkklippernes  Marv,  og  hvis  Mure  og  Hvælvin- 
ger i  Aarhundreder  have  vidnet  om  de  Visby 
Kjøbmænds  fordums  Rigdom  og  Storhed.  Nu 
ere  disse  Veteraners  Ydre  vanheldet  ved  senere 
Tiders  Barbari,  men  i  Aaret  1361  stode  de  der 
i  hele  deres  Anseelse  og  Pragt,  ædle  i  deres 
Stiil  og  ligesom  de  stolte  Kirkebygninger  vid- 
nende om  en  mærkelig  hin  og   snildrig  Konst. 

I  en  af  disse  Kjøbmandsgaarde,  som  om- 
fattede det  meste  af  Omraadet  mellem  Novgo- 
rod-  og  Brænners  Gyde,  boede  Hans  Eskildsøns 
Ven,  Thomas  Heglef  og  hans  Hustru,  Catharina. 

Bygningen  hørte  ikke  til  de  største,  men  var 
dog  anseelig  nok.  Den  havde  foruden  den 
høie  Kjelder  to  Stokværk  og  ved  dens  nordre 
Side  stod  en  Korsbygning,  hvis  øverste  Stokværk 
ragede  ud  over  det  nederste.  Til  Handelsboden 
i  Kjelderrummene  førte  en  smal  rundbuet  Port, 
og  udenfor  var  der  et  Bislag  med  to  Steen- 
sæder, skærmet  ved  en  zirlig,  høi  Muur  ud  til 
Gaden. 

Paa  Steenbænken  under  Bislaget  sad  en 
Morgen  først  i  Mai,  omtrent  en  Uge  efter  Ebbe 
Strangesøns  Ankomst  til  Visby,  en  trivelig  Herre 
i  en  fim  sort  Kjortel,  besat  med  Sølvknapper 
paa  Ærmerne,  stramme  Hoser  og  spidse  Skoe. 
Plans  Hals-  og  Haandlinned  var  fint  og  hvidt 
som  Snee,  og  nogle  værdifulde  Ringe  prydede  hans 
Fingre.  Det  var  Thomas  selv,  og  man  saae  strax 
paa  ham,  at  han  var  en  fuldblods  Patricier.  Ikke 
mange  af  Stadens  Kjøbmænd  overgik  ham  i 
Rigdom,  og  han  nød  stor  Anseelse  i  Raadet, 
hvor  han  havde  Sæde,  denne  mægtige  Institu- 
tion, som  med  Borgermestrene  i  Spidsen  styrede 
Byens  Anliggender,  hvis  Medlemmer  valgtes  paa 
Livstid,  og  som  supplerede  sig  selv,  saa  at  han 
med  Grund  kunde  kaldes  en  af  denne  frie  Stads 
Herrer.  Han  nød  sin  Part  af  Magtens  Sødme, 
men  bar  ogsaa,  og  det  uden  Vederlag,  sin  Del 
af  Byrden  og  Ansvaret. 

Dog  saae  han  ikke  ud,  som  om  det  tryk- 
kede ham.  Hans  svære,  rødladne  Ansigt,  Dob- 
belthagen og  den  trinde  Bug  viste,  at  han  nød 
Livet  og  ikke  spægede  sit  Kjød.  Hans  Isse  var 
skaldet  og  Haaret  ved  Tindingerne  og  i  Nakken 
graasprængt.  Hans  lyse,  noget  dybtliggende 
Øine  havde  et  godlidende ,  men  tillige  snu  Ud- 
tryk, og  Furerne  om  hans  brede  Næse  og  tykke 
Mund  gave  hans  Træk  et  eget  Præg  af  Fiffig- 
hed og  Lune ;  men  det  samlede  Indtryk  af  hans 
Personlighed  var  agtbart  og  tillidindgydende. 

I  dette  Øieblik  var  dog  hans  Mine  heel  al- 
vorsfuld. Han  sad  og  ventede  paa  sin  Ven  og 
Giest,  Hans  Eskildsøn,  som  var  gaaet  op  paa 
sit  Kammer  for  at  pudse  sig;  thi  de  agtede  sig 
i  Byen  sammen  i  et  ikke  uvigtigt  og  for  Hans 
lidet  behageligt  Ærinde.  Han  var  med  alle  Sine 
ankommen  den  foregaaende  Dag,  og  Modtagel- 
sen havde  været  saare  hjertelig;  thi  Venskabet 
var  gammelt,  og  Catharina  Traugemund  og  Ger- 
trude Fodra  vare  i  Slægt  med  hinanden.  I  Tho- 
mas Heglefs  Huus  havde  Hans  først  lært  sin 
Hustru  at  kjende,  ja  Catharina  havde  ingen  ringe 
Del  i,  at  Ægteskabet  mellem  disse  To  var  kom- 
men i  Stand;  men  Thomas  og  hans  Hustru 
vare  tillige  meget  gjestfrie,  og  da  deres  Ægte- 
skab var  barnløst,  fyldte  de  gjerne  de  tomme 
Stuer  med  deres  Venner. 

Dos  var  for  Mændenes  Vedkommende  Glæ- 

den  ved  Gjensynet  bleven  noget  blandet;  thi 
Thomas  havde  meddelt  Hans  Tidender,  som 
rørte  op  i  hans  Inderste  og  tilsidst  ganske  bragte 
ham  ud  af  Fatning.  Han  var  draget  ud  til  Sta- 
den i  den  Tro,  at  de  sidste  Dages  Tildragelser 
i  hans  Huus  vare  forblevne  en  Hemmelighed ;  men 
nu  erfoer  han,  at  hele  Byen  talte  derom,  at  der 
gik  Rygter  om,  at  de  Danskes  Konge  havde 
sendt  en  Speider  til  Gulland,  ja  Nogle  paastod 
endogsaa,  at  Kongen  havde  været  der  i  egen 
Person;  og  saa  laae  det  da  nær  at  antage,  at 
den  gaadefulde  Peder  Arnoldsøn,  hvem  Hans 
havde  huset,  og  som  var  forsvundet  paa  saa 
mistænkelig  en  Maade,  just  var  denne  Speider, 
om  ikke  Kongen  selv. 

Men  Thomas  havde  Noget  endnu  at  fortælle, 
som  var  af  større  Betydning  end  alle  Rygter. 
Der  var  nemlig  den  foregaaende  Dag  indtruffet 
et  kongeligt  Sendebud  fra  Stokholm,  bringende 
en  Skrivelse  fra  Gullands  Overherre,  Kong  Mag- 
nus Eriksøn,  til  Borgermestre  og  Raad,  med  den 
Underretning,  at  et  Angreb  fra  Danmark  var 
at  befrygte,  hvorfor  han  indstændigt  opfordrede 
dem  til  at  sætte  Stadens  Mure  i  Forsvarsstand 
og  holde  god  Vagt  og  Udkig  Nat  og  Dag ;  men 
Raadet,  som  strax  var  bleven  sammenkaldt, 
havde  ladet  haant  om  denne  Advarsel  og  spottet 
den  svage  Svenskerkonge  for  hans  Ængstelighed, 
hvorfor  de  besluttede  at  holde  sisf  rolige  og;  ikke 

kaste  Penge  væk  til  overflødige  Foranstaltninger ; 
de  vilde  i  Inert  Fald  oppebie  nærmere  Efter- 
retninger. 

Kun  een  Mand  havde  ladet  sin  advarende 
Røst  høre,  men  han  var  bleven  overstemt.  Det 
var  den  gullandske  Borgermester,  Jens  Jermer; 
og  han  havde  ved  den  Leilighed  omtalt  Speider- 
Rygterne  og  brugt  nedsættende  Ord  om  Hans 
Eskildsøn.  Nu  vare  Bønderne  rigtignok  deres 
egne  Herrer,  og  Hans  stod  i  ingen  Henseende 
under  Visbys  Borgermestre,  eller  var  dem  Regn- 
skab skyldig  for  sine  Handlinger;  men  naar 
en  fælleds  Fjende  angreb  Øen,  saa  vilde  dog 
Land  og  By  staae  Last  og  Brast  med  hinanden, 
og  Fædrenelandskjærlighedens  Baand  knyttede 
altsaa  dog  begge  Samfund  til  hinanden.  Derfor 
maatte  det  være  høist  piinligt  for  Hans  paa  den 
Maade  at  være  kommen  i  Folkemunde  og  om- 
tales som  en  Mand,  der  husede  Landsens  Fjen- 
der, maaske  selv  en  Forræder.  Han  blev  ganske 
hvid  om  Kind,  da  han  hørte  det,    og  udbrød: 

»Skulde  det  befindes  at  forholde  sig  saa,  at 
denne  Peder  Arnoldsøn  har  været  en  formum- 
met Speider,  da  vil  jeg  gribe  ham,  hvor  jeg 
træffer  ham,  og  gjerne  lægger  jeg  selv  Strikken 
om  hans  Hals?« 

Og  da  Jens  Jermer  var  en  ikke  blot  i  Visby, 
men  paa  hele  Øen  for  sin  Retskaffenhed  og  sit 
ægte  gullandske  Sind    høit    agtet    og  folkeyndet 

Mand,  var  det  ingenlunde  Hans  ligegyldigt,* hvad 
han  tænkte  om  ham,  hvorfor  han  tilskyndet  der- 
til af  Thomas  Heglef,  nu  agtede  sig  til  Borger- 
mesteren for  at  forklare  ham  Sagens  Sammen- 
hæng og  rense  sig  for  den  imod  ham  reiste 
Beskyldning  for  Forræderi. 

Nu  kom  Hans;  men  i  det  Samme  gik  en 
Svend  i  en  lurvet  Dragt  og  med  et  Skjødskind 
for  forbi  Bislaget  og  gjennem  Portaabningen  ind 
i  Handelsboden. 

»Det  var  da  en  sær  Geselle  den«,  sagde 
Thomas ,  idet  han  bagefter  Hans  gik  ned  ad 
Trappen;  »han  havde  raget  sit  Hoved  og  lig- 
nede en  skaldet  Fugleunge.« 

Men  Hans  saae  ned  for  sig  med  et  aands- 
fraværende  Blik  og  gav  intet  Svar,  saa  optagen 
var  han  af  sine  egne  Tanker.  Den  skaldede 
Geselle  var  imidlertid  ingen  Anden,  end  netop 
den  Mand,  Hans  gik  og  tænkte  paa  med  bitter 
Græmmelse ;  men  nu ,  slap  Ebbe  ukjendt  ind  i 
Boden,  hvor  han  i  Niels  Dørings  Navn  begjæ- 
rede  at  se  nogle  af  de  fine  Staal-Gravstikker, 
som  indforskreves  fra  Tydskland,  og  som  Tho- 
mas Heglef  tilligemed  andet  Værktøi  havde  paa 
Lager.  Han  undersøgte  og  vragede  længe, 
mellem  det,  der  blev  fremlagt  for  ham  paa  Di- 
sken; og  da  der  kom  flere  Kunder  til,  opnaaede 
han    sin  Hensigt.      Bodsvenden    forlod    ham    og 

Vinand,    som    hidtil    havde    syslet  i  Baggrunden 
af  Boden,  blev  hidkaldt  for  at  betjene  ham. 

»See  noie  paa  mig,  Vinand  U  hviskede  Ebbe 
til  ham. 

Vinand  stirrede  et  Øieblik  paa  ham  og  ud- 
brød derpaa: 

►Nu  hjelpe  os  Gud  almægtigste  og  alle 
Helgene  udi  Christenheden ! « 

»Var  Din  Mund«,  hviskede  Ebbe.  »Jeg  er 
flyet  herud ;  for  min  Sikkerheds  Skyld  maatte 
jeg  skabe  mig  om.  Jeg  er  hos  Guldsmeden, 
Niels  Døring;  han  er  vor  Mand  og  har  givet 
mig  sin  Haand  derpaa.« 

Nu  kom  Bodsvenden  og  en  af  de  andre 
Kunder,  hvorfor  Ebbe  gav  sig  til  at  snakke  med 
Yinand  om  Værktøiet;  men  da  de  atter  havde 
fjernet  sig,  optog  han  Traaden  og  sagde: 

»Jeg  forbliver  her  en  føie  Stund;  inden  Af- 
reisen  skal  jeg  vare  Dig  ad,  og  saa  skibe  vi 
sammen  herfra.  Sig  mig,  er  Dommeren  fra 
Eskelhem  kommen  og  er  Jomfru  Alva  med? 
Staa  ikke  der  og  gab ,  men  giv  mig  hurtigt 
Svar ! « 

»Ja  vel«,  svarede  Vinand,  »de  kom  Alle  i 
Gaar.  Ak,  Herre,  I  har  været  haard  ved  Eder 
selv  og  ligner  nu  meest  en  Rakker ;  er  og  dette 
gjort  for  denne  Jomfrues  Skyld?« 

Pas    hende    op  ,    lod    Ebbes    Svar;     »siig 
hende,  at  jeg  er  her  og  maa  have  hende  i  Tale; 

bed  hende  skikke  mig  Bad  med  Dig  og  nævne 
mig  Tid  og  Sted.  Glem  ikke,  at  Du  skal  spørge 
hos  Guldsmeden  efter  Claus  Dirk! 

Saa  betalte  han  den  Gravstikke,  han  havde 
valgt,  og  gik;  men  som  han  nærmede  sig  Port- 
aabningen,  saae  han  Ingrid  og  Alva  skride  ned 
ad  Trappen,  fulgte  af  Hangvar ;  og  oppe  under 
Bislaget  stod  Gertrude  og  en  trivelig,  hint  klædt 
Kvinde  med  et  Fruerliin  over  Hovedet  og  et 
godlidende  Ansigt,  Thomas  Heglefs  Hustru  for- 
modede Ebbe,  og  deri  gjettede  han  rigtigt. 

»I  skulde  hellere  lade  det  fare  og  blive  til 
Huse«,  sagde  Gertrude;  men  Fru  Catharina 
sagde : 

»Nei,  Børn,  gaa  I  blot  og  Guds  Moder  være 
med  Eder  paa  den  tunge  Gang  og  give  Eder 
Kjærligheds  Løn!» 

Saa  gik  de;  men  Ebbe,  som  havde  trukket 
sig  tilbage,  kom  nu  for  en  Dag  og  fulgte  efter 
dem  i  nogen  Afstand.  En  Fryd  havde  det 
været  for  ham  at  gjensee  Alva.  Hendes  Aasyn 
var  bevæget,  men  friskt  og  straalende  som  for- 
hen. Det  lod  ikke  til,  at  der  var  overgaaet 
hende  nogen  Græmmelse  eller  Angst ;  og  det 
var  heller  ikke  Tilfældet;  thi  først  seent  den 
foregaaende  Aften,  da  Kvinderne  vare  i  Seng, 
havde  den  betænksomme  Thomas  Heglef  med- 
delt Hans  de  alvorlige  Tidender,  saa  at  Alva 
endnu  var   ganske   uvidende  om  det  bratte  Om- 

slag  i  hendes  Faders  Stemning  og  den   skjebne- 
svangre  Aarsag  dertil. 

Ebbe  vedblev  at  gaae  efter  dem,  trodsende 
Faren.  Alvas  yndefulde  Skikkelse  drog  ham 
uimodstaaeligt  efter  sig ;  hendes  lette  Gang,  hver 
Bøining  med  Hovedet,  naar  hun  besvarede  en 
Hilsen,  eller  en  Bevægelse  af  hendes  Arm.  naar 
hun  samlede  Hættekappen ,  alle  disse  Aaben- 
barelser  af  den  Ynde,  der  var  hende  medfødt, 
fængslede  og  daarede  ham  med  den  gamle 
Tryllemagt;  men  nu  og  da  faldt  hans  Blik  paa 
Hangvar,  som  gik  og  stadsede  i  nye  Klæder 
med  sin  Daggert  i  Bæltet  og  skred  med  bonde 
agtig  Stolthed  efter  sit  Herskab,  idet  hans  sorte 
Øine  havde  Ærinde  snart  til  Høire,  snart  til 
Venstre;  og  da  var  Ebbe  nærved  at  angre  sit 
Høisind,  at  han  ikke  havde  stukket  sin  Dolk  i  sin 
Fjendes  Hjerte  og  for  evigt  lukket  disse  skarpt- 
seende  Øine,  som  nu  kunde  blive  ham  farlige 
nok.  Ebbe  var  desuden  begjærlig  efter  at  vide, 
hvor  Ingrid  og  Alva  agtede  sig  hen,  og  hvad 
det  var  for  et  Ærinde ,  som  Gertrude  havde 
fraraadet  dem  at  udrette,  men  Thomas  Heglefs 
Hustru  bifaldet  og  velsignet;  men  da  han  havde 
fulgt  dem  lige  til  den  nordre  Port  og  saae,  at 
de  gik  ud  af  den,  turde  han  ikke  gaae  længere, 
vendte  om  med  et  Suk  og  gik  ad  Smedegade 
tilbage  til  Rostokkergyden. 

Imidlertid    fortsatte    Ingrid    og    Alva    deres 

Vandring,  men  sagtnede  deres  Gang,  da  de 
nærmede  sig  Maalet,  Sancte  Jørgens  Huset,  de 
Spedalskes  Hospital,  som  laae  et  lidet  Stykke 
udenfor  Stadsmuren,  paa  Veien  til  Galgebakken. 

Da  Ebbe  listede  sig  efter  dem,  tænkte  han: 
Alva  skulde  vide,  at  jeg  er  hende  saa  nær! 
men  hvis  der  var  noget  Øieblik,  i  hvilket  hun 
ikke  vilde  glædet  sig  ved  at  gjensee  ham,  saa 
var  det  denne  Morgenstund ,  da  hun  agtede  sig 
ud  for  at  spørge  til  sin  ulyksalige  Broder  Bengt. 

Mens  hun  skred  op  ad  den  Bakke,  hvorfra 
en  Fodsti  førte  ned  til  Sanct  Jørgens  Kirken  og 
Hospitalet,  overveiede  hun  i  sit  Hjerte  og  afbad 
den  Synd,  at  hendes  Broder,  hvem  hun  dog 
elskede  saa  høit,  nu  i  saa  lang  Tid  havde  været 
ude  af  hendes  Tanke,  og  hun  fornam  Noget, 
der  lignede  Vrede,  idet  hun  mindedes  den  nye 
Broder  og  Ven,  som  havde  fængslet  hendes 
Hu  og  nu  thronede  i  hendes  Hjerte  som  Seir- 
herren  i  en  let  vunden  Borg.  Dog  vare  de 
Smaasynder,  hun  mente  at  maatte  bebreide  sig 
for  den  Sags  Skyld,  snart  af  bedede.  Saa  stærk 
og  dyb  var  hendes  Kjærlighed,  at  hun  ikke 
kunde  tænke  sig  den  Ting,  der  formaaede  at 
skille  hendes  Hjerte  fra  Ebbe  Strangesøns. 
Stum  gik  Ingrid  ved  hendes  Side  i  sin  hvide 
Hættekappe  og  lod  Rosenkrandsens  Perler  løbe 
mellem    sine   Fingre.       Hun    kom    ikke    saa    let 

over  Smaasynderne ,  men  gik  med  blodende 
Hjerte  sin  trange  Vei. 

Nu  havde  de  naaet  Bakkens  Top,  fra  hvil- 
ken de  kunde  see  ned  til  Sanct  Jørgens  Huset, 
denne  Elendighedens  Bolig,  hvor  den  spedalske 
Syges  Offre  henlevede  deres  brudte  Liv  for  dem 
selv;  men  enten  de  nu  vare  anbragte  her,  hvor 
de  fik  fornøden  Pleie,  eller  de  sade  afsondrede 
i  en  eller  anden  Hytte  eller  Hule  i  Skovenes 
Skjul,  saa  vare  de  udelukkede  fra  alt  andet 
menneskeligt  Samkvem,  end  deres  Lidelsesfæl- 
lers. Denne  skrækkelige  Sygdom,  mod  hvilken 
intet  Lægemiddel  kjendtes,  gik  sin  hærjende 
Gang  over  det  Legeme,  i  hvis  Hud  den  havde 
fæstet  Rod,  og  udtærede  og  fordærvede  det. 
Den  overskar  alle  Baand ,  ogsaa  Ægteskabets ; 
den  Ulykkelige  udstødtes  af  Samfundet  og  turde 
ikke  paa  nært  Hold  nærme  sig  Nogen,  men 
maatte  stedse,  naar  han  eller  hun  færdedes  ude, 
lade  den  ringende  Bjelde  eller  klapprende  Skralde 
lyde  til  Advarsel. 

Der  var  da  heller  ikke  for  Ingrid  og  Alva 
Tale  om  at  gjeste  Bengt  i  Hospitalet,  men  blot 
at  faae  ham  kaldt  ud  og  paa  Afstand  vexle  Ord 
med  ham.  Hangvar  blev  derfor  sendt  ned  til 
Hospitalet  for  at  tilkjendegive  deres  Nærværelse 
og,  hvis  han  Ingen  traf  paa  sin  Vei,  da  ved 
Klosterporten  gjennem  Talegitteret  begjære  Bengt 
kaldt  ud.     Imens  satte  de  sig   paa  en  Græskant 

ved  Stien  og  lyttede  til  Sanct  Jørgen  Kirkens 
Klokke,  som  ringede  til  Bøn.  Den  lød  som 
andre  Klokker,  ja  havde  endogsaa  en  egen  skjøn 
Klang,  "men  dog  tyktes  det  Alva,  at  den  lød 
som  en  Dødsklokke. 

»Mit  Hjerte  sammensnøres  ved  at  tænke 
paa,  at  vor  usalige  Broder  er  her«,  sagde  hun. 

»Lidende  er  han,  men  ikke  usalig«,  svarede 
Ingrid  med  sin  dybe  Røst.  »Det  fornam  jeg, 
da  jeg  var  her  sidst  og  talte  med  ham.  En 
reen,  hellig  Sjæl  boer  nu  i  hans  besmittede  Le- 
geme. Snart,  Alva,  skal  jeg  være  død  for  Ver- 
den som  han;  men  mon  det  vil  føre  mig  til 
Salighedens  Paulun?  O,  jeg  kunde  ønske  mig 
en  Syge,  lig  den,  der  nu  lader  stakkels  Bengts 
Legeme  visne,  for  at  den  kunde  udbrænde  al 
forfængelig  og  kjødelig  Lyst  i  mit  syndige 
Hjerte.« 

»Et  ugudeligt  Ønske  det«,  udbrød  Alva, 
»og  undfanget  i  Helligheds  Vanvid.« 

»Mener  Du«,  spurgte  Ingrid.  »Da  siger  jeg 
dog,  at  om  Spedalskhedens  Syge  havde  smittet 
mig,  da  jeg  med  Bengt  var  hos  den  syge 
Dreng,  og  ikke  ham,  da  vilde  jeg  have  frydet 
mig.« 

»Men  saa  skulde  det  nu  ikke  være«,  sva- 
rede Alva  kjærligt  og  lagde  sin  Arm  om  Ingrids 
Liv.  »Gud  Herren  bevarede  Dig  sikkert  ikke  fra 
den    Elende,    for    at  Du    skulde    offre  Dig    selv 

paa  anden  Viis.  Jeg  frygter,  at  hvad  jeg  end 
siger,  da  nytter  det  intet;  men  dog  tænkte  jeg 
nu:  hvor  stor  en  Sorg  for  Fader,  først  at  miste 
Bengt  og  nu  Dig;  snart  har  han  kun  mig  til- 
bage!« 

Ja,  betænk  det!«  svarede  Ingrid  skarpt. 
»Mig  tykkes,  Du  har  handlet,  som  om  Du 
higede  efter  at  gjøre  Sorgens  Maal  fuldt  for 
Fader  og  selv  vorde  mere  elendig,  end  om  Dit 
ganske  Legeme  stod  i  eet  Saar.« 

Alva  blev  blussende  rød  og  trak  krænket 
sin  Arm  til  sig. 

»Du  er  bitter  og  haard«,  sagde  hun;  »Du 
har  mig  ikke  kjær;  er  det  da  saa,  at  naar  en 
Jomfru  skal  være  Herrens  Brud,  forvandles  hen- 
des Hjerte  til  Steen?« 

Ingrid  sad  og  saae  taus  ned  for  sig;  men 
Alva  kunde  see  paa  hendes  blege  Aasyn,  at 
der  rasede  en  Storm  i  hendes  Hjerte.  Det  for- 
holdt sig,  som  Alva  sagde,  hendes  Søster  havde 
hende  ikke  kjær;  der  havde  længe  boet  Nag  i 
hendes  Bryst,  fordi  Alva  drog  Alles  Hjerter  til 
sig.  Det  havde  krænket  hende  dybt,  at  Alva 
ligesom  havde  villet  afstaae  Olaf  Rangvald  til 
hende,  saa  at  hun  skulde  tage  som  en  Naade- 
gave  af  sin  heldigere  Søsters  Haand,  hvad  hun 
ikke  selv  havde  mægtet  at  vinde.  Og  nu  sad 
hun  og  spurgte  sig  selv:  hvad  rager  det  mig, 
til    hvem  Alva    henkaster   sit   Hjerte?       Hvorfor 

bekymrer  jeg  mig  derom,  at  hun  giver  sig  hen 
til  en  Fremmed,  en  Ugjerningsmand  maaskee,  og 
vel  en  skjøn  Dag  løber  af  Landet  med 
ham  r  Jeg  har  dog  villet  hendes  Bedste,  jeg 
har  gjort  Vold  paa  mig  selv  og  undet  hende 
Olaf,  og  saa  vrager  hun  ham  og  siger  til  mig  — 
tag  ham !  Hun  byder  mig  værdløs  Gave,  den  hun 
selv  agter  ringe ;  og  havde  jeg  grebet  efter  den, 
da  skulde  jeg  bittert  erfaret,  at  jeg  vilde  blive 
vraget.  O,  ja,  ja,  koldt  som  en  Steen  maa  mit 
Hjerte  være,  om  jeg  i  Sandhed  skal  blive  Her- 
rens Brud,  koldt  mod  Fader,  Søster,  Venner  og 
Alt,  som  lever  i  denne  elendige  Verden  !< 

Men  da  Uveiret  i  hendes  Hjerte  havde 
naaet  denne  Høide,  brast  hun  i  Graad,  og  Alva 
slog  sine  Arme  om  hendes  Hals  og  græd  med 
hende.  Saa  drømte  de  en  liden  Stund  om  den 
Tid,  da  de  begge  vare  Børn  og  Intet  adskilte 
deres  Hjerter,  og  bedst  vilde  det  været  for  dem 
begge,  om  dette  havde  været  deres  sidste  Møde 
i  denne  Verden. 

Men  nu  kom  Hangvar  og  meldte,  at  Bengt 
strax  vilde  komme,  og  de  reiste  sig  da  og  gik 
ned  ad  Stien  mod  Klostret.  Snart  saae  de  ham 
i  sin  graae  Kappe  træde  ud  ad  Porten  og  lang- 
somt gaae  op  imod  dem;  svag  og  vaklende  var 
hans  Gang.  Han  nærmede  sig  dem,  indtil  der 
kun  var  en  Snees  Skridt  imellem  ham  og  dem, 
men  saa  ringede  han  heftigt  med  sin  Bjelde,  og 

de  standsede.  Han  var  saa  tilhyllet,  at  de  ikke 
kunde  see  meget  af  hans  Ansigt,  men  hans 
store,  blaae  Øine,  engang  saa  livsglade  og  straa- 
lende,  men  nu  tindrende  med  Feberglands,  stir- 
rede paa  dem  under  Hætten. 

»Alva!«  raabte  han,  hæs  lød  hans  Røst, 
men  dog  fornam  de  af  Tonen  hans  Hjertes  dybe 
Bevægelse. 

»Bengt«,  svarede  hun,  »kjære  Bengt,  hjer- 
tenskjære  Broder!«  og  saa  gjorde  hun  et  Skridt 
fremad,  men  strax  løftede  han  Haanden  og  lod 
Bjelden  lyde. 

»Kom  mig  ikke'nærmere!«  sagde  han;  »men 
see  ret  paa  mig!  Hvilken  Fryd  at  skue  Dig; 
det  er  nu  over  syv  Maaneder,  siden  Du  var  her. 
Hvor  Du  er  bleven  fager  og  frisk!  Hvor  straale 
Dine  Øine  og  blusse  Dine  Kinder!  Søde,  søde 
Alva!« 

»Fang  Ro  i  Dit  Blod  og  tal  med  Fornuft«, 
sagde  Ingrid  skarpt;  »hvor  lider  Du?« 

Men  stakkels  Bengt  havde  et  flint  Øre  og 
en  skarp  Opfattelse ;  han  besvarede  ikke  Ordene, 
men  det,  der  laae  bagved  dem. 

»Tak  Ingrid,  fordi  Du  gik  med  ,  sagde  han; 
»Tak  for  hver  Din  Gang  herud,  siden  Du  kom 
til  Soelbjerg.  Er  Du  der  end;  naar  skal  Du 
vies  ? « 

»Ret  snart  ,  svarede  Ingrid;  »men  Fru  Chri- 
stine  har   prøvet    mig    ved    at    skikke    mig  ud  i 

denne  syndige  Verden  og  givet  mig  fuld  Frihed 
en  liden  Stund.« 

»Gid  Du  vilde  blive  der*,  sagde  Bengt;  »Du 
er  karsk  og  stærk,  og  Verden  er  dog  ikke  saa 
ond ;  o  nei,  den  er  saare  skjøn,  og  gode  og  glade 
Mennesker  findes  dog  i  den«,  føiede  han  tilmed 
et  Suk.« 

»Men  flere  onde  og  sorgfulde« ,  svarede 
Ingrid;  »fatter  Du  nu  Lyst  til  Verden, 
Bengt,  da  er  Du  vel  i  Bedring,  og  det  bør  jeg 
dog  ønske  Dig. 

»Jeg  lider  mindre  Ondt,  end  de  Fleste«, 
svarede  Bengt;  »om  det  er  til  det  Bedre,  veed 
kun  Gud  Herren;  men  jeg  er  i  Sancte  Jørgens 
Vold  og  under  hans  Værge ;  mig  fattes  Intet. 
Daglig  knæler  jeg  for  hans  hellige  Billede  og 
beder  til  ham ;  han  er  en  stor  Helgen ,  den 
største  i  Guds  Himmel  næst  Johannes,  siger  Pa- 
ter Hieronymus.  Han  kan  helbrede  mig,  om  han 
vil,  han  som  vog  den  giftige  Drage;  men,  siger 
Pater  Hieronymus,  lader  han  end  vore  Legemer 
fordærves,  han  vil  dog  bjerge  vore  Sjæle  og  føre 
os  glat  gjennem  Skjærsilden  ind  i  Paradis.  Det 
sagde  han  til  mig  i  Gaar,  da  han  selv  led  ilde 
og  mente,  at  hans  sidste  Time  var  for  Haanden. « 

Alvas  Øine  vare  ikke  vegne  fra  ham.  Nu 
vendte  han  sig  til  hende  og  sagde: 

»Siig  dog  et  Ord,  Alva!  Lad  mig  høre  Din 
kjære   Røst!     Hvor    lider    Fader    og    Moder    og 

Barbara  og  Sylvia    og    Olaf,    den  kjære  Olaf  — 
saae  Du    ham  nylig;   er    han    og   her    i  Staden?« 

Da  blev  Alvas  Farve  end  friskere,  men  hen 
des  Blik  formørkedes. 

»De  leve  Alle  vel«,  svarede  hun;  ^Faderog 
Moder  ere  her,  og  Barbara  bar  mig  herud. < 

Bengt  fornam  Kulden  i  hendes  Røst  og 
undrede  sig,  men  spurgte  ikke  mere. 

»Bengt«,  sagde  saa  Alva;  »jeg  vil  mindes 
Dig  og  bede  for  Dig  hver  Dag;  jeg  gjorde 
det  ofte,  men  ikke  hver  Dag,  som  jeg  havde 
burdet. « 

O  Ja>  SJør  det«,  svarede  han;  »dog  nei<, 
føiede  han  til;  »naar  Du  er  glad,  da  forglem 
mig!« 

Det  Svar  rørte  Alva  dybt. 

»O  Bengt«;  udbrød  hun,  »Gud  signe  Dig! 
Gid  jeg  var  saa  from  og  god  som  Du!« 

Kun  faa  Ord  vexlede  de  endnu ;  saa  skiltes 
de;  men  Bengt  blev  staaende  og  stirrede  efter 
dem,  saa  længe  han  kunde  øine  dem.  Atter  og 
atter  vendte  Alva  sig  om  og  viftede  med  sit 
Klæde,  og  hun  vedblev  at  svinge  denne  Kjærlig- 
hedens Fane,  indtil  hun  med  de  Andre  forsvandt 
over  Bakkekammen. 


TREDIE  KAPITEL. 

FIINT  SPIND. 

Jens  Jermer  og  Hans  Eskildsøn,  de  vare 
Mænd  af  samme  Sind,  og  de  forstode  snart  hin- 
anden nu,  da  de  for  første  Gang  i  deres  Liv 
kom  hinanden  nærmere  og  talte  frit  fra  Hjertet. 
Gjerne  saae  Hans  den  Mand  i  Ansigtet;  thi  det 
var  stolte  og  faste  Træk,  og  Øinene  vare  levende 
og  fulde  af  Sjæl,  skjøndt  mere  skarpe  end  blide. 
Den  høie  Pande,  den  krumme  Næse,  den  slut- 
tede Mund  og  faste  Hage,  disse  Træk  løi  ikke; 
en  stærk  Sjæl  havde  her  iklædt  sig  en  Form, 
som  strax  lod  Enhver  fornemme  dens  Art.  Høi 
og  "knokkelstærk  var  hans  Skikkelse;  den  var 
ogsaa  som  en  Steen,  skaaren  ud  af  Klippens 
Marv.  Det  fornam  Hans  strax,  at  det  var  en 
Mand,  med  hvem  man  trygt  turde  indlade  sig, 
og  paa  hvis  Retsind  man  kunde  stole. 

»Tør   er   han«,    sagde  Thomas,    da    de    gik 

derhen,  »ved  de  fulde  Bægre  en  kjedsom  Karl; 
holder  paa  Mønten ;  men  nu ,  det  er  dog  ham, 
der  drager  Læsset,  og  han  kan  tale  til  Folket 
som  ingen  Anden ;  naar  det  gjelder,  da  er  gamle 
Johan  en  Stakkarl  mod  ham.« 

Netop  fordi  Jens  Jermer  ikke  yndede  de 
fulde  Bægre,  havde  Hans  hidtil  seet  saa  lidet  til 
ham  og  langt  mere  til  den  tydske  Borgermester, 
Johan  Kosfeldt,  som  desuden  var  i  Slægt  med 
Fodra'erne;  thi  det  gik  her  som  i  andre  aristo- 
kratiske Samfund,  de  rige  Slægter  giftede  sig  ind 
i  hinanden. 

Men  piinligt  nok  for  Hans  blev  dog  Mødet 
med  dengullandske  Borgermester ;  thi  uagtet  denne 
kloge  Mand  brugte  lempelige  Ord,  gik  han  dog 
til  Bunds  i  Sagen.  Hans  blev  drevet  videre  med 
Tilstaaelser,  end  det  var  behageligt  for  ham ; 
men  han  skjønnede,  at  Jens  Jermer  blot  frittede 
for  Sagens  Skyld,  ikke  af  Nysgjerrighed,  og  han 
fik  at  fornemme,  at  han  ved  sin  Oprigtighed 
vandt  en  Ven  i  Borgermesteren. 

»En  Ære  er  det  for  mig«,  sagde  Jens,  »at 
I,  Hans  Eskildsøn,  har  søgt  mig  op  og  viist  mig 
Fortrolighed.  I  er  saa  god  gullandsk  en  Mand, 
som  nogen,  det  mærker  jeg.  Ingen  bør  mis- 
tænke Eder  for  Forræderi;  men  Tiderne  ere 
falske  og  onde,  og  Uvenner  have  vi  Alle.  Dog 
vil  jeg  nu  være  den  Første  til  at  rense  Eder, 
om  Nogen  skulde  sætte  Klik  paa  Eders  Rygte; 

og  hvad  den  Fremmede  angaaer,  hvem  I  har 
havt  til  Huse,  da  lad  ikke  den  Sag  bekymre 
Eder.  Jeg  har  selv  et  Øieblik  troet  paa  den 
Tale  om,  at  han  skulde  være  en  Speider;  men 
nu ,  da  jeg  har  hørt  Eders  Forklaring ,  er  jeg 
bleven  tvivlende  ;  thi  det  tykkes  mig  dog  altfor 
dumdristigt,  om  en  Mand  i  hans  farlige  Kaar 
vilde  vovet  at  dvæle  her  saa  længe.« 

»Det  glæder  mig  at  fornemme,  Jens,  at  Du 
har  skiftet  Mening«,  sagde  Thomas.  »Lidet  rime- 
ligt tykkes  det  mig,  at  Kong  Volmer,  en  saa 
betænksom  og  forstandig  Herre,  skulde  skikke 
Speidere  herop  med  det  Formaal  for  Øie  at 
gribe  os  an  og  rende  Panden  mod  vor  Stads- 
muur;  en  Rømningsmand  har  den  Karl  været, 
intet  Andet.« 

»Vel  muligt«,  svarede  Jens,  »men  Folket 
troer  paa  Speideren,  og  vi  ville  faae  det  at  for- 
nemme ;  Geseller  og  Drenge  ere  alt  paa  Benene.« 
I  Gaar  Aftes  var  en  Stodder,  som  kom  ind  fra 
Landet  og  i  Skumringen  listede  sig  ned  ad 
Smedegade,  nær  bleven  myrdet.  En  raabte: 
der  gaaer  Speideren!  —  og  strax  kastede  Alle 
sig  over  ham.  Var  ikke  en  Mand  kommen  til, 
som  kjendte  ham,  da  vilde  det  gaaet  ham  ilde.« 

»Vi  bør  tæmme  Folket  og  ei  taale  de  Op- 
lob ,  sagde  Thomas.  »Kommer  der  først  Røre 
blandt  Haandværkerne,  da  tage  de  Luven  fra  os.  < 

»Sandt   nok<,    svarede  Jens,    »men   kommer 

Staden  i  Fare,  da  kunne  vi  dog  ikke  undvære 
deres  Arme  til  dens  Forsvar.  Lad  os  da  haabe, 
at  det  ikke  vil  skee.«    — 

Men  da  Hans  gik  hjem  med  Thomas,  var 
han  i  en  ophidset  Sindsstemning. 

»Jeg  vil  nu  selv  vadske  min  Ære  reen«, 
sagde  han;  »om  det  er  muligt,  da  skal  Alva 
nu    gaae   til  Brudeskamlen   med  Olaf  Rangvald.« 

»Forivre  Dig  nu  ikke,  Hans«,  sagde  den 
kloge  Thomas ;  >-den  ager  bedst,  som  vende  kan, 
Lad  os  gaae  hjem  og  raadføre  os  med  vore 
Kvinder.  Hvortil  have  vi  dem,  naar  det  ikke 
skulde  være  til  at  løse  de  Knuder,  vi  slaae  paa 
Garnet  og  til  at  rede  Nøglet  ud?«  — 

Det  gjorde  de  da;  men  da  de  vare  komne 
op  i  Dagligværelset,  hvor  de  fandt  Catharina  og 
Gertrude,  og  de  havde  sat  dem  ind  i  Sagen,  da 
kom  der  en  saadan  Krydsild  af  Udraab  og 
Spørgsmaal,  at  Hans  tænkte,  at  nu  blev  Garnet 
først  rigtig  uredt. 

»Han  er  her  i  Staden  og  lurer  paa  Alva«, 
raabte  Gertrude. 

»Ih,  da  maatte  han  være  galen« ,  indvendte 
Thomas;  »han  har  Nok  at  gjøre  med  at  bjerge 
sig  selv. 

»Han  var  galen  af  Elskov  og  Alva  med,« 
svarede  Gertrude,  »jeg  læste  dem  det  tidt  og 
ofte  ud  af  Øinene.  Spær  hende  inde,  det  er 
mit  Raad.« 

»O  nei,  o  nei;<  udbrød  den  milde  Catharina 
»brug  ikke  Yold!< 

»Vilde  vi  fange  Speideren,«  sagde  Thomas, 
da  burde  vi  jo  netop  slippe  Alva  løs  som  en 
Lokkedue;  men  vi  ville  lade  ham  løbe,  hvem 
han  nu  var;  tænk  ikke  paa  ham!  Hør  nu 
Gertrude  og  Du  Catharina,  hvorom  det  gjelder, 
ikke  at  binde  Alva  paa  Hænder  og  Fødder, 
men  at  vende  hendes  Hu.' 

»Just  derpaa  sidder  jeg  nu  og  tænker«,  sagde 
Catharina;  kald  Olaf  Rangvald  herud,  det  er  mit 
Raad ;  og  da  vil  hun  faae  en  Vogter,  som  giver  større 
Sikkerhed,  end  Laas  for  en  Dor.  Han  skal  boe  hos  os, 
i  Kammeret  nedenfor  Trappen.  Hvo  der  vil 
op  til  Alva,  maa  da  forbi  hans  Dør.« 

Da  loe  Thomas  og  sagde: 

»Vil  en  Fugl  flyve  af  Stuen,  da  søger  den 
til  Vinduet,  men  mal  nu  ikke  Fanden  paa  Vaiggen 
og  foregøgl  os  ikke  mere  Hjernespind  om  den 
Speider;  siig  os  hellere:  hvorlunde  vinde  vi  Olaf 
tilbage;    han  er  vel  saare  fortørnet  og  bitter  i  Hu?« 

»Den  Sag  er  lige  til,«  svarede  Catharina  og 
klappede  sin  Huusbond  paa  Armen;  »Du  drager 
selv  til  Rangvaldsgaard  og  henter  ham  hid.« 

Da  loe  Thomas,  vendte  sig  til  Hans  og  sagde : 
Jeg  vidste ,  at  hun  kunde  hitte  paa  Raad  i 
Nu,  det  vil  jeg  gjøre,   om  Du  da  ønsker  det?« 

»Du  have  Hjertens  Tak,«  svarede  Hans  og 
greb  hans  Haand ;  »men  jeg  frygter  at  det  glipper. 

»Siig  ikke  det,'  sagde  Thomas.  »Jeg  kjender 
min  Mand;  alt  dengang  han  kom  herud  som 
liden  Pog  med  sin  Fader,  fik  jeg  Rede  paa 
ham ;  en  Løve  er  han  mod  Mænd,  men  et  Lam 
i  Kvinders  Hænder.  Have  vi  ham  først  her,  da 
kan  Du  vikle  ham  om  Din  Finger,  Catharina, 
om  Du  vil.« 

Til  hvad  Gavn  skulde  det  være?«  spurgte 
Catharina;  »ja,  om  Alva  selv  blot  gav  ham  et 
Smiil,  da  vilde  hans  Hjerte  smelte  som  Is  for 
Solen;  men  jeg?« 

»Hans  Hjerte  brænder  som  en  Glød,  derpaa 
er  jeg  sikker«,  svarede  Thomas,  »blot  et  lille 
Pust,  og  det  staaer  i  Flamme  paa  Ny;  men  fra 
Alva  kommer  ikke  det;  om  hende  tale  vi  ikke 
nu,  blot  om  Olaf;  Alva  er  troldgjort;  Olaf  maa 
komme  og  frelse  hende  mod  hendes  egen  Villie. 
Vi  maae  sætte  ham  ud  paa  det;  vær  nu  en 
Mand ,  ville  vi  sige  til  ham ,  tag  Pigen  og  frels 
hende  fra  den  Skalk,  som  lurer  paa  hende;  thi 
nu,  da  han  feigt  er  rømmet,  maa  Olaf  da  kunne 
skjønne,  at  Potten  er  ude  for  ham.« 

Og  hvad  skal  der  da  siges  til  Alva,  om 
jeg  tør  spørge?«  sagde  Gertrude  med  et  spydigt 
Smiil.  thi  hun  led  ikke,  at  Thomas  saa  myndigt 
tog  Sagen  i  sin  Haand. 

Det  skal  jeg  sige  Dig  %  svarede  Hans  hef- 
tigt ;  »at  hun  maa  gjøre  det  for  at  bjerge  min 
Ære.    Til  Brudeskamlen  med  Olaf  skal  hun;  det 

skal  bliVe  kundbart  for  Folket,  at  jeg  ikke  hol- 
der til  med  Speidere  og  Landsens  Fjender.« 

»Ret  saa,  HansU  udbrød  Gertrude  og  saae 
paa  ham  med  Forundring.  »Skyder  Du,  som 
Du  der  sigtede,  da  rammer  Du  Prikken;  bedre 
seent,  end  slet  ikke!« 

»Om  Olaf  da  vil«,  føiede  Hans  til;  »men 
jeg  frygter,  at  han  nu  for  stedse  har  vendt  os 
Ryggen  og  kastet  Broen  af  bag  sig;  men  vil 
han,  da  skal  Alva.  Jeg  har  skaanet  hende  til 
det  Yderste,  og  jeg  handlede  deri,  som  min 
Samvittighed  bød  mig;  men  nu  har  Sagen  vendt 
sig  saa,  at  Pligten  byder  mig  at  bruge  Tvang; 
Slægtens  Ære  og  Barnets  eget  Gavn  kræver 
det.« 

»Vel,  Hans,  vel!«  svarede  Thomas.  Du 
taler  der  som  en  Mand  og  en  fornuftig  Fader; 
og  jeg  kjender  Dig  og  veed,  at  har  Du  først 
taget  Din  Beslutning,  da  staaer  den  fast;  men 
saa  vender  Du  gjerne  for  hastigt,  ligesom  Du 
begynder  for  seent  paa  Løbet.  Hør  nu  et  godt 
Raad:  buus  ikke  strax  paa  Alva!  Lad  som  Intet; 
naar  Olaf  kommer,  da  skjønner  Barnet  jo  strax, 
hvad  Klokken  er  slagen.  Lad  os  da  først  see, 
hvorlunde  hun  teer  sig.  Vil  det  gaae  med  det 
Gode,  da  er  det  dog  bedst.« 

»Visselig«,  sagde  Hans;  »jeg  skal  ikke  tale 
for  tidligt;  vær  uden  Frygt  for  det;  men  naar 
jeg  siger  Ordet,  da  skal  det  have  Klem.« 

►Hvad  mener  Du,  Gertruder«  spurgte  Tho- 
mas;    er  det  ikke  saaledes  rigtigt  og  ret?« 

»Ei«,  udbrod  Gertrude  og  slog  med  Nak- 
ken, >jeg  troede,  at  de  kloge  Hoveder  alt  havde 
gjort  Sagen  af,  og  at  man  ikke  begjærede  Raad 
af  mig;  men  vil  Du  vide  min  Mening,  da  er  den, 
at  dette  er  for  fiint  Spind.  Forholder  det  sig, 
som  jeg  frygter,  at  Alva  har  indladt  sig  med 
denne  Karl,  enten  han  nu  hedder  Peder  eller 
Ebbe,  eller  hvo  han  monne  være,  og  er  hun  i 
Forstaaelse  med  ham  — « 

»Da  er  det  vor  Skyld  og  Din  med«,  faldt 
Hans  barskt  ind.  »Stads  nok  gjorde  Du  af  ham, 
og  en  Skalk  var  han  ikke  til  enhver  Tid  i  Dine 
Øine;  han  tog  Dig  ved  Næsen  saa  vel  som  mig.« 

>Dog  troer  jeg«,  svarede  Gertrude  skarpt, 
»at  den  Voxnæse,  han  satte  Dig  paa,  blev  den 
største;  men  naar  To  trættes,  da  leer  den  Tre- 
die«,  tilføiede  hun  med  et  Blik  til  Thomas,  som 
havde  ladet  see  et  Smil ;  derfor  vil  jeg  tvinge 
min  Tunge  og  blot  sige  det  Ord,  som  min 
Huusbond  tog  mig  af  Munden  før  —  fare  vi 
med  Lempe,  da  vil  Alva  pudse  os;  hun  er  fiffig, 
og  hun  har  traadt  sine  Barnesko ;  hendes  fine 
Ven  har  hjulpet  hende  ud  af  dem ;  og  saa  vad- 
sker jeg  mine  Hænder  og  siger  ikke  et  Ord 
mere  om  den  Sag.« 

»Nu,  Gertrude,  bliv  ikke  hed«,  sagde  Ca- 
tharina;   »det    er    Eders    og    ikke    vor   Sag,    vi 

fremme;  Du  niaa  staae  os  bi;  vi  ville  holde  Øie 
med  Alva  og  ikke  lade  hende  slippe  os  af  Syne, 
enddog  jeg  ikke  troer,  at  det  gode  Barn  tænker 
paa  at  pudse  os ;  men  Herren  see  i  Naade  til 
hende,  skulde  virkelig  den  onde  Karl  have  daa- 
ret  hendes  Hjerte ;  men  nu  er  han  jo  væk  og, 
haaber  jeg,  ude  af  Øie  vil  være  ude  af  Sind.«  — 

Saa  gik  da  Alt  stille  af,  og  Alva  havde  in- 
gen Anelse  om  de  Raad,  man  lagde  op  imod 
hende-,  dog  mærkede  hun,  at  hun  blev  bevogtet; 
men  alligevel  lykkedes  det  Vinand  at  passe 
hende  op  og  hviske  hende  de  Ord  i  Øret,  hans 
Herre  havde  paalagt  ham  at  sige.  Alva  stud- 
sede, og  hendes  Hjerte  bankede  af  Glæde;  men 
dog  saae  hun  mistroisk  til  Budbringeren. 

»Er  Du  i  Ebbe  Strangesøns  Sold  ?«  spurgte  hun. 

Vinand  nikkede  og  tænkte ,  det  vilde  være 
klogest  ikke  at  blotte  sig  for  meget. 

»Jeg  gjorde  det  for  Tak«,  svarede  han,  »og 
skjøn  deraf,  at  jeg  er  ham  hengiven;  men  hvad 
Bud  skal  jeg  bringe  ham?« 

»Jeg  veed  det  ikke«,  svarede  hun  raadvild; 
»hvor  skal  jeg  finde  Middel  til  at  slippe  ud 
alene?« 

»Vil  I  vælge  Natten  dertil«,  sagde  Vinand, 
»da  skal  jeg  være  rede  til  at  ledsage  Eder.« 

»Hvad  tænker  Du  paa,  Jonas?«  udbrød 
Alva  stolt;  »ikke  vil  jeg  om  Natten  løbe  paa 
Gaden  med  Din  Herre.« 

»Nu«,  svarede  Vinand,  »det  priser  jeg  Eder 
for,  lille  Jomfru;  altsaa  siger  jeg  til  ham,  at  der 
bliver  Intet  af.« 

»O  nei« ,  skyndte  Alva  sig  at  svare,  »gjør 
ikke  det!  Siig  ham,  at  jeg  vil  tænke  over  Sa- 
gen ;  men  at  i  Morgen  kan  det  ikke  skee,  efter- 
som vi  skulle  til  Gjest  hos  Borgermesterens,  Jo- 
han Kosfeldts ;  det  er  hans  Hustrues  Navnedag. 
og  siden  til  Fodras.« 

»Vel«,  svarede  Vinand,   »jeg  skal  sige  det!« 

»Og  hvor  lider  han  ?«  spurgte  Alva  rødmende. 
»Hvor  er  han  til  Huse?« 

»Hos  Guldsmeden,  Niels  Døring« ,  svarede 
Vinand ;  >  han  lider  vel ,  men  han  er  lidet  skjøn 
nu,  al  den  Stund  han  har  raget  Haar  og  Skjæg 
af  og  ligner  meest  en  klippet  Vædder.  Han 
gaaer  i  fidtede  Klæder,  er  Guldsmedens  Dreng 
og  lyder  Navnet  Claus  Dirk.« 

»Gud  see  i  Naade  til  os«,  udbrød  Alva  bleg- 
nende,  »da  er  han  i  stor  Fare.« 

»Visselig«,  svarede  Vinand  tørt;  »jeg  giver 
ikke  mange  Pendinge  for  hans  Liv.  Nu  søge 
de  efter  ham;  de  have  faaet  Nys  om,  at  Kong 
Volmer  har  skikket  ham  herop ;  men  hvad  vilde 
han  paa  den  Speiderfart?  Han  kunde  bleven  til 
Huse.« 

»Speiderfart?«  udbrod  Alva.  -Hvad  skal 
han  speide?« 

.  »Nu,  nu,  lille  Jomfru«,    svarede   Vinand    og 

tog  sig  i  det;   »keer  Eder  ikke  om  det;  den  Sag 
rager  jo  ikke  Eder.« 

Og  saa  gik  han;  men  nu  begyndte  det  at 
gaae  op  for  Alva,  af  hvad  Beskaffenhed  hans 
Ærinde  var,  og  endnu  samme  Dag  fik  hun  mere 
at  høre  om  den  Sag,  da  nogle  af  Thomas 
Heglefs  Venner  besøgte  ham,  og  de  talte  om 
Kong  Magnus  Eriksøns  Skrivelse.  Da  skjønnede 
hun ,  at  hun  havde  givet  sin  Tro  til  en  Fjende 
af  sit  Fødeland  og  sit  Folk,  og  Modet  sank  i 
hendes  Bryst. 


Valdemarstoget. 


FJERDE  KAPITL. 


EN  NY  FORBUNDSFÆLLE. 


JL)et  Huus,  hvori  Niels  Døring  boede,  havde 
oprindelig  været  hans  Eiendom,  men  tilhørte  ham 
ikke  mere.  Han  havde  for  et  Aars  Tid  siden 
solgt  det  til  Naboen,  Sværdfegeren  Nelke,  men 
forbeholdt  sig  Ret  til  at  blive  boende  der  for  en 
vis  Afgift  som  Leier  i  to  Aar.  Dette  havde 
ingen  god  Handel  været  for  ham ;  men  en  mindre 
Gevinst  var  dog  at  foretrække  for  Tab;  thi  paa 
Grund  af  Misstemningen  mod  ham  i  Staden  og 
med  Bevidstheden  om  sin  hemmelige  Forstaaelse 
med  Danmarks  Konge,  maatte  han  have  hurtigt 
Opbrud  for  Øie;  og  han  havde  derfor  siddet  paa 
Springet  i  nogen  Tid,  men  var  atter  kommen  til 
Ro,  indtil  nu  Ebbe  Strangesøns  uventede  Til- 
synekomst skræmmede  ham  op ,  og  han  priste 
sin  Forsynlighed,  at  han  havde  solgt  Huset. 
Kun  lille  var  det  og  indeholdt  ikke  mange  Rum; 

men  det  var  smukt  og  renligt  holdt;  thi  Jomfru 
Gisele  var  tidligt  bleven  moderløs,  og  hun  havde 
fra  ganske  ung  af  maattet  lære  at  styre  Faderens 
Huus ,  eftersom  han  var  altfor  paaholdende  og 
mistroisk  til  at  lade  nogen  fremmed  Kvinde 
staae  for  Styret;  og  Gisele  havde  røgtet  sin 
Gjerning  med  stor  Dygtighed  nu  i  samfulde  fjor- 
ten Aar;  thi  hun  var  en  temmelig  moden  Jomfru, 
ikke  langt  fra  de  tredive  Aar,  en  Kjendsgjerning, 
som  hun  naturligviis  omhyggelig  dulgte. 

At  hun  var  forbleven  saa  længe  ugift,  syntes 
mærkeligt;  men  Elskov  var  ikke  den  Syge,  der 
plagede  hende-,  derimod  Æresyge.  Hun  stilede 
høit  og  havde  til  stor  Krænkelse  for  flere  agt- 
bare  Haandværkere  afviist  adskillige  gode  Til- 
bud. Selv  betragtede  hun  den  Omstændighed, 
at  hun  var  født  blandt  Haandværkere,  som  et 
Misgreb,    hun    gjorde    sin   Skaber   ansvarlig    for. 

Hun  havde  mere  Tid  til  sin  Raadighed,  end 
hun  skjøttede  om,  thi  hendes  Venindekreds  var 
stedse  bleven  mindre;  hos  de  store  Borgere  var 
hun  ikke  vel  seet,  og  de  smaa  skjøttede  hun 
ikke  stort  om  at  omgaaes,  hvorfor  hun  en  stor 
Part  af  Dagen  sad  paa  Stads  i  Dagligværelset, 
hvilket  hun  trods  sin  Faders  Modstand  havde 
faaet  smykket  med  skjønne  Gyldenlæders  Tape- 
ter og  forsynet  med  et  stadseligt  Bohave ;  der 
var  udskaarne  Stole,  smaa  Borde  med  konstfær- 


340 

digt  dreiede  Been  og  Løibænke  med  bløde 
Hynder. 

Ebbe  saae  i  de  første  Dage  kun  nu  og  da 
et  Glimt  af  denne  Helligdom;  thi  Maaltiderne 
bleve  indtagne  i  Kjøkkenet,  hvor  Ebbe  nød  den 
Ære  at  sidde  ved  den  nederste  Bordende  ved 
Siden  af  den  døve  Pige,  gamle  Jeseke,  og  efter 
endt  Maaltid  maatte  han  begive  sig  til  Værk- 
stedet og  sit  usle  Kammer. 

Denne  Sagernes  Stilling  fandt  han  lidet  lyste- 
lig og  tænkte  stærkt  paa  at  forsøde  sin  Stillings 
Bitterhed  ved  at  komme  til  Forstaaelse  med 
Jomfru  Gisele.  At  sidde  hos  hende  paa  en 
Hyndebænk  inde  i  det  skjønne  Rum  og  slaae 
en  Sladder  af,  det  vilde  i  hans  nuværende  Kaar 
ikke  være  ilde;  og  han  gjorde  dog  ikke  Noget 
ved  Arbeidet;  enten  sad  han  og  grublede,  eller 
han  streifede  om  paa  Gaden  med  stor  Fare  for 
Opdagelse ;  thi  mere  end  een  Gang  havde  Hangvar 
krydset  hans  Vei.  Da  han  sagde  til  Giseles  Fa- 
der, at  han  selv  vilde  klare  Forholdet  til  hende, 
var  det  hans  Mening  at  aabenbare  hende  Alt 
og  betroe  sig  til  hende;  men  Niels's  Advarsel 
havde  baaret  sin  Frugt,  saa  at  han  endnu  den 
fjerde  Dag  ikke  var  kommen  Maalet  nærmere. 

Da  overraskedes  han  ved,  at  Jomfru  Gisele 
efter  endt  Middagsmaaltid  og  da  hendes  Fader 
var    gaaet    i    Byen ,     traadte    ind    i    Værkstedet 

til    ham,     neiede     for    ham     og    sagde    med    et 
Smiil: 

»Vil  Ebbe  Strangesøn  gjøre  en  ringe  Jomfru 
som  mig  den  Ære  at  træde  ind  i  mit  Kammer 
og  tage  et  Bæger  Malvasier  med  lidt  Bag- 
værk til:« 

Da  sprang  Ebbe  op,  men  hun  brast  i 
Latter. 

»Vredes  I  over  min  Paatrængenhed?«  spurgte 
hun    derpaa    og   forsøgte    at  hykle  Blufærdighed. 

»Ved  alle  gode  Helgener  nei!  <  svarede  Ebbe. 
»Det  er  en  sand  Lise  for  mig  at  være  kjendt 
af  Eder,  Jomfru  Gisele ;  havde  jeg  maattet 
raade,  da  skulde  I  strax  have  vidst  Alt,  men 
Eders  Fader  — 

»O,  jeg  forstaaer!«  udbrød  Gisele.  »Fader 
tænker,  at  Kvindfolk  og  Børn,  de  ere  Et,  og 
dog  ere  Mændene  ofte  de  største  Børn-,  dum  nok 
er  han  ofte  selv  i  al  sin  Fiffighed.* 

»Men,  hvorledes  har  I  opdaget  mig?  I  har 
luret,  lille  Jomfru!« 

»Jeg  har  ingen  Told  i  mine  Øren«,  svarede 
Gisele,  men  jeg  var  dog  paa  Sporet,  før  jeg 
hørte  Noget;  thi  jeg  har  seet  Eder  en  Gang  før, 
gode  Herre,  og  det  var  paa  Vordingborg  nu  for 
et  Aar  siden,  da  jeg  var  der  med  Fader;  men  I 
offrede  mig  vel  ikke  et  Blik,  eller  I  har  for- 
glemt mig.« 

»Det    Første,    det    Første-,    svarede    Ebbe 

ivrigt,  »havde  jeg  seet  Eder,  da  vilde  jeg  visse- 
lig ikke  forglemt  Eder.« 

Gisele  neiede,  smilte,  lod  see  sine  skjønne, 
hvide  Tænder  og  sagde: 

»Kom  nu  og  vær  tryg!  Jeg  har  givet 
Jeseke  Forlov  til  at  gaae  til  sin  Søster;  vi  ere 
ene.« 

Saa  fulgte  Ebbe  da  med  hende  og  sad  snart 
i  det  hint  dragne  og  smykkede  Rum  med  et 
lidet  Bord  for  sig,  paa  hvilket  der  stod  en 
Kande  med  Viin,  to  Sølvbægre  og  en  Bakke 
med  Bagværk.  Gisele  kredentsede  et  Bæger 
Viin  til  ham,  og  mens  han  spiste  og  drak,  ud- 
talte han  sin  Roes  over  Stuens  skjønne  Udsmyk- 
ning, da  han  antog,  at  Jomfruen  først  og  frem- 
mest ventede  dette  af  ham.  Dog  skjønnede  han 
snart,  at  hun  neppe  hørte,  hvad  han  sagde;  thi 
hun  sad  og  stirrede  i  Taushed  paa  ham. 

»Kjære  Jomfru  Gisele« ,  sagde  han  spøge- 
fuldt, >tag  Eders  skjønne  Øine  til  Eder!  Jeg 
kan  læse  i  dem,  hvor  led  jeg  er  Eder  i  denne 
min  uværdige  Skikkelse;  saa  lurvede  Klæder 
som  disse  rørte  sikkert  aldrig  for  ved  disse 
skjønne  Hynder.« 

»Nei« ,  svarede  Gisele,  »hvor  langt  er  I 
ikke  der  fra  at  gjette  mine  Tanker!  Jeg  me- 
ner, at  Manden  adler  Kjortlen  og  ikke  om- 
vendt. « 

»Hvad  tænkte  I  da?«  spurgte  Ebbe. 


343 

»Jeg  faaer  vel  helst  sige  Eder  det«,  svarede 
Gisele;  »jeg  tænkte,  at  saare  deilig  maa  Aha 
Hansdatter  være,  siden  hun  har  evnet  at  holde 
Eder  den  ganske  Vinter  fast  mellem  Skove  og 
Myr  og  blandt  dumme  Bønder;  jeg  føler  Nys- 
gjerrighed  efter  at  see  hende.« 

»Men,  Jomfru  Gisele!«  udbrød  Ebbe,  »er  I 
da  alvidende?« 

Da  loe  Gisele,  men  forklarede  ham  derpaa, 
hvorledes  hun  ganske  naturligt  var  kommen  til 
sin  Kundskab,  idet  hun,  allerede  længe  inden 
hun  havde  nogen  Anelse  om,  at  Talen  var  om 
ham,  havde  hørt  Rygter  i  Byen  om  den  skib- 
brudne Mand  i  Eskelhem  og  hans  Streifen  om  i 
Skovene  med  unge  Hans's  Datter,  og  at  hun  nu, 
da  hun  var  kommen  paa  det  Rene  med,  hvem 
Claus  Dirk  egentlig  var,  kjækt  var  gaaet  sin 
Fader  paa  Klingen,  og  han  var  da  gaaet  til  Be- 
kjendelse  og  havde  sagt  hende  Alt. 

»Nu«,  sagde  derpaa  Ebbe,  »min  Skjebne 
er  da  i  Eders  Hænder!  Hvad  vil  I  gjøre  med 
mig?« 

»O«,  svarede  Gisele  undvigende,  >hvad  skal 
jeg  dog  tænke  om  en  Dumdristighed  som  Eders? 
Eller  gjør  jeg  Eder  Uret?  Er  det  virkelig  for 
denne  lille  Bondejomfrues  Skyld,  at  I  sætter  Alt 
paa  Spil?  Har  I  over  hende  forglemt  Eders 
Pligt?« 

»Nei«,  svarede  Ebbe,  idet  Rødmen  skinnede 

igjennem  den  mørke  Farve  paa  hans  Kinder; 
men  jeg  vil  ikke  rede  det  ud  for  Eder  nu, 
hvorledes  det  er  kommen  som  ved  en  Tilskik- 
kelse, og  det  Ene  hænger  i  det  Andet.  Jeg  vil 
gjøre  min  Pligt  og  endda  bjerge  min  Hjertens- 
kjær. « 

»Men  ,  udbrød  Gisele  med  oprigtig  For- 
undring »er  det  da  virkelig  Eders  Hensigt  at  gjøre 
Alva  Hansdatter  til  Eders  Hustru?« 

»Visselig«,  svarede  Ebbe  med  Alvor  og  for- 
talte hende  nu  Alt  om  Alvas  Moders  Herkomst 
og  sit  Forhold  til  Alva  selv.  Gisele  hørte 
med  Opmærksomhed  paa  ham,  smilte  saa  og 
sagde : 

»Hvilken  Lykke  med  de  Draaber  ædelt 
Blod,  som  flyder  i  Jomfruens  Aarer!  Hvad  vilde 
I  gjort  uden  dem?« 

»O  ,  svarede  Ebbe,  »jeg  skulde  vel  fundet 
paa  Raad;  jeg  vilde  sørget  for,  at  hendes 
Fader  blev  adlet  med  Ridderslaget,  om  det 
ellers  var  fornødent,  thi  han  er  af  gammel  Høv- 
dingeæt«. 

»Mener  I,  at  han  vil  lade  Sligt  gjøre  ved 
sig?  Ved  min  Helgen,  Ebbe  Strangesøn,  I  kjen- 
der  kun  lidet  til  disse  Bønder;  de  ere  Bjørne; 
det  er  ikke  let  at  lære  dem  at  dandse;  de  ville 
sønderrive  alle  Baand,  man  vil  lægge  paa  dem, 
er  det  end  gyldne  Kjæder.  Tro  mig,  dette  er 
intet  Compagniskab  for  Eder!« 

»I  taler  sikkert  forstandigt,  kjære  Jomfru«, 
svarede  Ebbe,  »men  I  taler  for  døve  Øren,  efter- 
som al  den  Forstand,  jeg  har,  nu  sidder  i  mit 
Hjerte.  Alva  Hansdatter  er  mere  for  mig,  end 
Alverdens  Jomfruer;  gik  de  end  alle  frem  for 
mig  paa  Rad  i  deres  dyreste  Smykke,  ja  var 
der  Fyrstinder  iblandt,  deilige  som  Solen  og  med 
Guldkrone  paa  det  blanke  Haar,  jeg  vragede 
dem   dog  og  tog  hende.« 

»Nu  taler  I  for  døve  Øren«,  svarede  Gisele, 
»thi  min  Forstand  sidder  paa  sit  rette  Sted,  i 
mit  Hoved;  hvilken  Lykke  for  denne  lille  Jom- 
fru, at  saa  stor  en  Nar  som  I  har  kastet  sine 
Øine  paa  hende!« 

»Er  det  en  Lykke  ,  sagde  Ebbe  uden  at 
vise  nogen  Vrede,  men  med  Alvor,  »da  kan  den 
blive  dyrekjøbt  for  hende.  Uforsvarligt  har  jeg 
handlet  ved  at  binde  hende  til  mig;  det  veed 
jeg ;  men  det  kan  ikke  ændres ,  og  det  Bedste, 
jeg  nu  kan  gjøre,  det  er  at  frie  hende  ud  af  den 
Elende,  som  venter  hende.  Nu,  da  jeg  er  borte 
og  ude  af  Stand  til  at  beskytte  hende,  ville  sik- 
kert Alle  vende  sig  imod  hende,  thi  jeg  skjøn- 
ner,  at  Alt  mig  og  min  Sendelse  angaaende  vil 
komme  for  en  Dag.  Jeg  har  tænkt  derover  og 
er  kommen  til  en  Beslutning;  jeg  vil  formaae 
hende  til  at  flygte  med  mig,  og  nu  er  det  min 
Bøn  til  Eder  —  vil  I  staae  os  bi   i  vor  Nød?« 

Gisele  sad  og  saae  paa  ham  med  sine  sorte 

Øine,  og  Ebbes  Mod  sank,  thi  det  var  intet 
medfølende,  men  et  koldt  Blik,  som  mødte  hans 
bønlige.     Endelig  sagde  hun: 

»Hvor  meget  agter  I  en  stakkels  Haand- 
værksdatter,  som  mig,  værd?  Vilde  I  tage  Eder 
det  til  Hjerte,  om  Gisele  Nielsdatter  blev  søn- 
derreven eller  puttet  i  en  Sæk  og  kastet  i  Søen? 
Om  intet  Mindre  dreier  det  sig;  thi  blander  jeg 
mig  i  denne  Sag,  og  det  bliver  kundbart,  da  er 
jeg  om  en  Hals;  og  saa  Meget  forlanger  I,  at 
jeg  skal  offre  for  Eder,  hvem  jeg  kun  har  kjendt 
i  tre  Dage,  og  for  Alva  Hansdatter,  hvem  jeg 
aldrig  saae  for   mine  Øine!« 

»I  har  Ret«,  svarede  Ebbe;  »jeg  begjærede 
der  for  Meget  af  Eder;  men  Uret  har  I,  naar  I 
mener,  at  jeg  agter  Eder  ringe.  Vover  i  Livet 
for  os,  da  vil  jeg,  om  jeg  faaer  Leilighed  dertil, 
gjøre  Gjengjeld;  ja,  I  skal,  om  I  vil  være  min 
Forbundsfælle,  fra  nu  af  og  til  min  Død,  være 
for  mig  en  dyrebar  Veninde.« 

Da  smilede  Giseie  listeligt  og  sagde : 

»De  Stranger  have  et  godt  Lov  paa  sig; 
et  Ord  af  Eder  er  Guld  værd;  men  jeg  gjør  ikke 
dette  for  Intet.« 

>Hvad  begjærer  I«,  udbrød  Ebbe,  siig  det, 
og  I  skal  faae  det!« 

»Ikke  Guld  og  dyre  Stene«,  svarede  Gisele 
stolt;  »jeg  har  Nok  deraf.  Giv  mig,  hvad  der 
fattes    mig,    Ære,    Anseelse!      Nu    drage    vi   jo 

snart,  om  ellers  Gud  vil  og  Alt  løber  vel  af,  til 
Danmark,  og  naar  vi  komme  i  Kongens  Gaard, 
da  tag  min  Fader  og  mig  under  Eders  Beskyt- 
telse; ved  Guds  Moder,  vi  bleve  sidst  der  be- 
handlede som  Stoddere.« 

»Derom  behøvede  I  ikke  at  bede«,  svarede 
Ebbe;  »vee  den,  der  vover  at  krænke  Eder,  hvor 
jeg  er!« 

»Men  det  er  ikke  Alt«,  vedblev  Gisele,  idet 
hendes  Øine  tindrede.  »Naar  Kong  Volmer  er 
kommen  hid  med  sin  Hær  og  vi  i  Følge  med 
ham,  og  han  har  indtaget  Staden,  det  han  sik- 
kert evner,  thi  disse  Kræmmere  ere  jammerlige 
Krigskarle,  da  vil  vor  Tid  komme.  Da  bør  min 
Fader  have  Opreisning  for  de  Krænkelser,  han 
har  lidt,  og  jeg  vil  have  Hevn  over  de  stolte 
Fruer,  som  kimsede  ad  mig.  I  skal  forhjelpe  os 
til  alt  dette,  skaffe  Fader  ind  i  Raadet  og  sætte 
os  i  Høisædet.     Vil  I  det?« 

Ebbe  saae  paa  hende  med  en  betænkelig 
Mine  og  tøvede  med  Svaret ;  endelig  sagde  han : 

»Jeg  har  ikke  Magt  til  at  udrette,  hvad  I 
der  begjærer  af  mig;  men  jeg  tænker,  at  Noget 
deraf  vil  komme  af  sig  selv ;  thi  Eders  Fader 
vil  blive  Kongen  saa  nyttig  en  Mand  i  denne 
Stad,  at  han  sikkert  vil  faae  Alt,  baade  af  Ære 
og  Gods ,  som  med  Rimelighed  kan  tilstaaes 
ham;  men  hvad  det  Andet,  det  med  de  Fruer 
angaaer,  da  viid,  at  jeg    aldrig    førte  Krig    med 

Kvinder  og  agter  ikke  heller  at  gjøre  det.  Jeg 
tænker  og,  at  da  ville  de  stolte  Fruer  vorde  myge 
nok;  men  skulde  de  endda  kneise  med  Nakken, 
da  tvivler  jeg  ikke  om,  at  I  vil  forstaae  bedre 
at    kue  dem  end  jeg.« 

»Nu«,  svarede  Gisele  med  et  Smiil,  »deri 
tager  I  ikke  feil ;  heller  ikke  mente  jeg  det  saa. 
Jeg  forlanger  blot  af  Eder,  at  I  vil  være  vor  Ven 
og  Beskytter,  og  at  I  nu  giver  mig  Haanden 
derpaa. « 

Ebbe  skjønnede  vel ,  at  det  Løfte  kunde 
række  langt  og  volde  ham  stor  Forlegenhed; 
maaskee  gjorde  han  sig  Bitanker  ved  Afslutnin- 
gen af  den  Traktat,  lige  som  hans  Herre  og 
Konge  saa  ofte  i  sin  Nød  havde  gjort,  men  han 
gik  ind  paa  Vilkaaret,  ikke  just  med  det  For- 
sæt at  bryde  det,  men  dog  i  det  Haab,  at  Om- 
stændighederne vilde  skaffe  ham  Lempelser,  naar 
Løftet  skulde  indfries.  Han  rakte  da  Gisele  sin 
Haand  og  sagde: 

>I  kan  trygt  stole  paa  mig;  jeg  skal  ikke 
svigte  Eder!« 

»Vel«,  svarede  hun  med  sit  bedste  Smiil, 
nu  forstaae  vi  hinanden,  og  jeg  skal  staae 
Eder  bi. 

Saa  drøftede  de  Sagen  med  hinanden ,  men 
brøde  forgjeves  deres  Hoveder  med  at  hitte  paa 
Raad    til    at  sætte    det    først  Fornødne   i  Værk, 

nemlig  en  Sammenkomst  mellem  ham  og  Alva; 
men  om  Aftenen  kom  Løsningen  med  Vinand. 

Han  meldte  Ord  til  Andet,  hvad  Alva  havde 
sagt  til  ham,  og  da  Gisele  hørte  om  Borger- 
mesterfruens Navnedag,  og  at  Alva  vilde  være 
der  til  Stede,  udbrød  hun: 

»Nu  er  Lykken  os  god !  Fader  har  et  Smykke 
fra  Fru  Kathinka,  som  han  har  pudset  og  istand- 
sat; jeg  vil  bringe  hende  det  i  Morgen,  hvad 
vistnok  vil  overraske  hende ;  thi  aldrig  før  gik  jeg 
Faders  Ærinder  i  Haandværket ;  men  denne  min 
Ydmyghed  vil  falde  i  god  Jord;  og  da  vil  jeg 
søge  Leilighed  til  at  faae  Jomfru  Alva  i  Tale.« 

»I  have  Hjertens  Tak!«  sagde  Ebbe,  »men 
vær  snild!« 

»O«,  udbrød  Gisele,  idet  hun  neiede,  »jeg 
takker  for  Advarselen;  men  endnu  hørte  jeg  al- 
drig, at  en  Kvinde  maatte  i  Skole  hos  en  Mand 
for  at  lære  den  Konst. 


FEMTE  KAPITEL. 


REINEKE  FOS. 

ilos  den  tydske  Borgermesterfrue  var  der 
den  næste  Dag  en  stor  Kreds  af  Kvinder  for- 
samlet; der  fattedes  ikke  ret  mange  af  dem, 
som  havde  Noget  at  betyde,  eller  ønskede  at 
gjøre  sig  gjeldende,  og  alle  medbragte  de 
Gaver  til  Byens  Moder,  som  hun  gjerne  hørte 
sig  nævne. 

Hun  var  en  svær  Kvinde,  og  som  hun  sad 
der  i  sin  Hyndestol,  brusende  af  Silke  og  Da- 
mask ,  var  hun  ikke  ulig  en  Høne ,  under  hvis 
mægtige  Vinger  der  var  Plads  til  en  stor  Flok 
Kyllinger;  og  alle  forstode  de  hendes  kaldende 
Røst;  thi  saa  udelukkende  gik  Snakken  i  denne 
Kreds  paa  Tydsk,  at  man  kunde  troe  at  være  i 
Lybek  og  ikke  i  Visby. 

Sandt    nok,    Loven    delte    lige    mellem    de 

gullandske  og  tydske  Kjøbmænd,  hver  Part 
satte  atten  Mænd  ind  i  Raadet  og  valgte  sin 
Borgermester;  men  ligesom  Lybek  allerede  den- 
gang begyndte  at  overfløie  sin  ældre,  gullandske 
Søster,  saaledes  fik  ogsaa  det  tydske  Element 
efterhaanden  Overtaget  i  Visby.  Finest  var  det 
dog  at  være  tydsk ,  og  i  de  tydske  Familier 
toge  selv  mange  indfødte  Gullændere  deres 
Hustruer.  Dog  var  der  ingen  Kamp  mellem  de 
to  Nationaliteter,  thi  for  begge  Parter  var  time- 
lig Vinding  Hovedsagen;  alle  knælede  de  for 
Guldkalven,  men  mente  dog  lige  fuldt  at  kunne 
bjerge  deres  Sjæle ;  thi  deres  Hænder  vare 
stedse  aabne,  naar  det  gjaldt  at  give  til  Kir- 
kerne og  lade  læse  Sjælemesser,  og  de  fleste 
af  dem  gjorde  det  sikkert  i  god  Tro.  Hvad 
havde  de  gridske  Præster  og  Munke  lært  dem 
Andet,  end  at  de  kunde  kjøbe  sig  ind  i  Him- 
merige ? 

Saa  havde  de  da  ogsaa  denne  Dag  et  fromt 
Værk  for.  De  havde  allerede  i  længere  Tid 
hyppigt  været  samlede  og  syet  paa  et  skjønt 
Altarklæde,  som  de  agtede  at  skjenke  til  Maria- 
Kirken;  thi  Maria-Kirken  i  Lybek  eiede  et  sligt 
Altarklæde,  syet  af  høifornemme  tydske  Kvin- 
der, og  man  vilde  ikke  staae  tilbage  i  Visby. 
Fru  Kathinka  havde  da  forskaffet  sig  en  tro 
Tegning,  med  alle  Farverne  paasatte,  af  det 
lybske  Altarklæde,  og  derefter  var  det  visbyske 

blevet  syet  og  blev  saa  ganske  Mage  til  det, 
kun  med  den  Forskjel,  at  mens  det  lybske  kun 
var  syet  med  Uldgarn,  havde  man  i  det  vis- 
byske isprængt  Guldtraad  Sølvtraad  og  Silke,  og  hvo 
der  havde  seet  Forbilledet,  svor,  at  Afbildningen 
overtraf  det  langt. 

Med  Stolthed  betragtede  da  nu  de  gode 
Kvinder  deres  Værk,  da  Altarklædet  laa  op- 
rullet for  dem  paa  Gulvet  midt  i  Kredsen,  mens 
to  unge  Jomfruer  syede  de  sidste  Sting  paa  det ; 
thi  Fru  Kathinka  havde  ønsket  det  saaledes, 
at  det  skulde  fremlægges  og  fuldføres  paa  hen- 
des Navnedag. 

Men  et  mærkeligt  Altarklæde  var  det,  og 
hvis  der  blandt  alle  disse  fromme  Kvinder  var 
nogen  Sjæl,  som  formaaede  at  tænke  over 
aandelige  Ting,  eller  blot  med  sund  Sans  for 
Kirkens  Værdighed ,  da  maatte  hun  vel  spørge 
sig  selv,  af  hvilken  Kilde  de  Taarer  oprandt, 
som  fyldte  Øinene,  idet  de  med  Andagt  be- 
skuede Klædet:  thi  det  var  ingenlunde  nogen 
Scene  af  den  hellige  Historie  eller  nogen  Le- 
gende, som  her  var  fremstillet,  men  Fabelen  om 
Reineke  Fos.  Man  saae  der  Ræven  med  Hanen, 
Ræven  som  Gjest  hos  Storken,  der  selv  drikker 
af  det  smalle  Kruus,  mens  Mikkel  maa  staa 
tørmundet,  Mikkel  som  Pilegrim  og  saa  frem- 
deles i  en  Kreds  og  med  skjønne  Arabesker 
syet  imellem ;   men  midt  paa  Tæppet,  der  saaes 

Mikkel  hængende  i  en  Galge,  hvor  han  faaer 
sin  Løn.  Borten  om  det  Hele  var  skjøn ,  og 
med  Silke  og  Guldtraad  vare  alle  Giverindernes 
Navne  isyete. 

Omkring  dette  Storværk  sad  og  stod  nu 
den  hele  Kreds  og  fyldte  næsten  Rummet;  thi 
Bohavet  optog  ikke  megen  Plads.  Det  var  sim- 
pelt, dog  med  enkelte  Pragtstykker  imellem; 
det  Hele  manglede  Enhed  og  Harmoni  og  var 
uden  Hygge  efter  vor  Tids  Begreber ;  men  i  et 
Sidekammer,  der  stod  en  vældig  Skjenk  med 
kostbare  Drikkekar  og  Bægre  og  Sølvbakker 
med  Bagværk.  De  gode  Sager  vare  flittigt 
blevne  ombudne,  og  Stueluften  duftede  af  Rø- 
gelse, saa  det  ikke  var  at  undre  sig  over,  at 
flere  af  Kvinderne  vare  meget  hede  i  Hovederne 
og  saae  ud,  som  om  de  skulde  kvæles. 

Men  i  Baggrunden,  ved  et  af  de  med 
skjønne  Ruder  forsynede  Vinduer  saaes  et  meget 
blegt  Aasyn,  og  det  var  Alvas.  Gjerne  var  hun 
bleven  derfra,  men  hun  maatte  med.  Hun  havde 
ladet  sig  smykke;  det  røde  Liv,  Bæltet  og  det 
korte,  blaa  Skjørt  var  aflagt;  en  Kjortel  som  en 
Sæk  skjulte  hendes  skjønne  Skabning,  det  sølv- 
smykkede Bælte  hang  nede  om  Hofterne,  og  et 
Slæb  laae  om  hendes  Fødder.  Hun  var  altsaa 
sømmeligt  klædt  og  vakte  intet  Anstød;  hendes 
Fagerhed  havde  hyllet  sig  i  den  Larvedragt, 
som  Stædernes  Mode  fordrede,  og  det  var  saare 

Valdemarstoget.  23 

langt  fra,  at  det  fortrød  hende;  nei,  hun  havde 
helst  fuldbyrdet  Tilhylningen  og  draget  et  tæt 
Klæde  for  sit  Aasyn ;  thi  mere  end  een  Gang 
ramte  et  henkastet  Ord  hendes  Hjerte  som  et 
Dolkestød,  og  Taarerne  vare  nær  ved  at  bryde 
frem. 

»Hu,  ha!«  udbrød  Elisabeth  Ramen,  en 
lyshaaret,  rødkindet  og  lattermild  Pige.  »Noget 
falder  mig  ind.  Ræven  der  er  ikke  Judas,  som 
Pater  Simon  forgangen  Dag  vilde  mene.« 

»Hvo  da?«   lød  det  i  Chor  omkring  hende. 

»Nu.  da  jeg  stirrede  paa  den«,  vedblev 
Elisabeth,  »tænkte  jeg:  dette  Billede  er  et  Var- 
sel for  den  danske  Speider.  Fader  troer,  at 
han  end  er  her  i  Staden;  hvert  Skib,  som  er 
gaaet  til  Søes,  siger  han,  er  bleven  ransaget, 
og  i  dem  var  kun  kjendte  Folk.  Nu  bæres  det 
mig  for,  som  om  jeg  saae  ham  dingle  i  Galgen 
lig  Mikkel  her.« 

»Det  skulde  ikke  fortryde  mig,  om  det 
skete«,  sagde  Gertrude,  som  greb  Leiligheden 
til  at  rense  sig  for  al  Mistanke,  hvad  Forstaaelse 
med  hendes  fordums  Gjest  angik;  »jeg  veed 
ikke,  om  han  og  den  Mand,  som  var  til  Huse 
hos  os,  er  en  og  den  samme.  Vi  viste  ham 
Gjestmildhed  i  god  Tro;  men  var  han  end  min 
egen  Broder ,  jeg  vilde  dog  sige :  lad  ham 
dingle ! « 

»Ret  saa  min  Datter!     udbrød  gamle  Edele 

Fodra,  Gertrudes  Moder,  som  sad  hos.  »Pest 
ramme  den  Karl,  som  sneg  sig  ind  i  Dit  Huus 
og  besmittede  det  med  sin  Nærværelse;  det  er 
ham,  Speideren,  derpaa  tør  jeg  gjøre  min  Ed.« 

Fælt  skurrede  den  gamle  Kvindes  haarde 
Røst  i  Alvas  Øren;  den  lød  som  et  Ugleskrig 
og  lod  hende  ret  fornemme,  at  Alles  Haand 
vilde  løftes  mod  ham,  hvem  hun  elskede;  og 
hun  bad  en  varm  Bøn  til  Guds  Moder  om  at 
beskjærme  ham  og  lade  ham  undslippe,  selv  om 
hendes  Livs  skjønne  Eventyr  dermed  fik  en 
brat  Ende,  og  hun  aldrig  mere  vilde  faae  ham 
at  see. 

Da  viste  sig  paa  een  Gang  Jomfru  Gisele 
i  Kredsen,  og  hendes  Tilsynekomst  lukkede  i 
et  Nu  alle  Munde;  men  alle  Øine  aabnede  sig 
vidt  og  stirrede  paa  hende,  fordi  hun  vovede 
sig  ubuden  indenfor  disse  Døre;  men  dog  var 
de  gode  Kvinders  Forundring  næsten  større, 
end  deres  Forargelse ;  thi  ganske  mod  Sædvane 
var  Gisele  tarveligt  klædt  og  fremtraadte  blu- 
færdigt og  beskedent,  neiede  ydmygt  for  Fru 
Kathinka  og  gav  hende  hendes  Smykke. 

»Fader«,  sagde  hun,  »havde  ikke  Stunder 
at  komme  selv;  han  agter  sig  paa  en  Reise 
til  Lybek  og  har  en  Deel  at  forrette  i  disse 
Dage.« 

»Nu,«  svarede  Fru  Kathinka,  »Du  have  Tak 

for  Uleiligheden!  Tag  Sæde  og  forfrisk  Dig 
med  lidt  Vaadt  og  Tørt!« 

Og  saa  lod  hun  Viin  og  Kage  frembære-, 
men  de  Andre  stak  Hovederne  sammen  og  hvi- 
skede ;  de  spurgte  hinanden :  hvad  vil  hun,  hvor- 
for er  hun  kommen?  men  da  Gisele  nu  gav  sig 
til  at  beskue  Altarklædet  og  prise  det  i  hoie 
Toner,  saa  tænkte  de,  at  det  var  Nys  erj  er  righed 
efter  at  see  dette  Underværk,  som  havde  drevet 
hende  derop. 

I  det  Samme  kom  gamle  Jakob  selv,  en  lille 
vindtor  Herre  med  et  rynket  Ansigt  og  krusede 
graae  Haar,  og  i  Følge  med  ham  Jens  Jermer 
og  fiere  af  Stadens  bedste  Mænd,  som  frembåre 
deres  Lykønskning  for  Husets  Frue,  og  i  den 
Forvirring,  som  derved  opstod,  lykkedes  det 
Gisele  at  komme  ubemærket  fra  sin  Plads  og 
hen  til  Alva.  Gisele  rørte  ved  hendes  Arm  og 
hviskede  til  hende: 

»Hilsen  fra  Ebbe  Strangesøn!« 

Alva,  som  havde  siddet  hensunken  i  sine 
egne  sorgfulde  Tanker  med  Hjertet  fuldt  af  Angst 
og  neppe  havde  bemærket,  hvad  der  var  fore- 
gaaet  om  hende,  foer  sammen,  og  en  blussende 
Rødme  gød  sig  over  hendes  blege  Aasyn. 

»Tæm  Eders  Blod  og  mester  Eders  Blik«, 
hviskede  Gisele;  »jeg  er  Guldsmedens  Datter, 
hos  hvem  han  er;    han    har  skikket   mig   hid  og 

spørger  ved  mig :  vil  I  mødes  med  ham  og  naar 
og  hvor?« 

Alva  taug  et  Øieblik,  og  Gisele  sad  med 
sine  sorte  Øine  fæstede  paa  hende,  idet  hun 
tænkte :  fager  som  en  Rosenknop ,  men ,  Gud 
naade  os,  end  kun  et  Barn ! 

»Jeg  veed  det  ikke«,  svarede  Alva  heftigt 
bevæget;  »man  vogter  paa  mig,  jeg  er  aldrig 
ene  hverken  Dag  eller  Nat;  hvor  skal  jeg  finde 
Middel  til  at  slippe  ubemærket  bort?« 

»Gjør  det  strax,  nu  paa  Stand!«  hviskede 
Gisele.  »See,  hvor  de  trænge  sig  om  Mændene 
og  hør.  hvor  Sladderen  gaaer!  Ingen  agter  paa 
os.  List  Eder  af  Stuen;  jeg  følger  strax  efter; 
det  er  kun  en  kort  Gang  til  min  Faders  Huus ;  I 
kan  snart  være  her  tilbage  igjen.« 

Da  vaagnede  den  gamle  Kjækhed  i  Alvas 
Bryst. 

»Det  løber  ikke  vel  af«,  sagde  hun,  »men 
jeg  vil  gjøre  det!« 

Saa  reiste  hun  sig  og  gik;  Gisele  kom  strax 
efter;  de  toge  deres  Hættekapper,  kastede  dem 
om  sig.  ilede  ned  ad  Vindeltrappen  og  slap  lyk- 
keligt ud  paa  Gaden.  Fra  Johan  Kosfeldts  Gaard, 
som  laae  nær  ved  Raadhuset,  og  Kongsgaarden, 
var  der  kun  et  Par  Minutters  Gang  til  Rostokker- 
Gyden  ;  de  naaede  uanfegtede  Guldsmedens  Huus, 
men  Gisele  gik  ikke  ind  ad  Gadedøren.  Hun 
førte  Alva  ad  en  Laage    ind  i  Gaarden    og   der- 

fra  ind  i  Kjøkkenet,  hvor  gamle  Jeseke  stod  og 
skrabede  en  Gryde. 

Tøv  nu  her  ,  sagde  Gisele  til  Alva;  »jeg 
vil  see  Leiligheden  an  og  gaae  at  hente  ham, 
om  han  da  er  her.« 

Men  det  var  hun  temmelig  sikker  paa,  thi 
han  ventede  med  Længsel  hendes  Tilbagekomst 
fra  Borgermesterens. 

Jeseke  vendte  sig  om  og  stirrede  med  For- 
undring paa  Alva. 

»Hvo  er  Du?«   spurgte  hun. 

»En  Veninde  af  Jomfru  Gisele«,  svarede 
Alva. 

»Ei,  ei« ,  svarede  Jeseke,  uagtet  hun  ikke 
havde  hørt  et  Ord;  thi  hun  vilde  aldrig  være 
ved,  at  hun  var  døv. 

Strax  efter  hørte  Alva  Skridt  i  Stuen  ved 
Siden  af,  og  hendes  Hjerte  bankede,  da  Lyden 
af  Ebbes  Røst  naaede  ud  til  hende,  uagtet  hun 
ikke  kunde  høre,  hvad  der  blev  sagt. 

»Nyt  nu  Tiden«,  sagde  Gisele  til  Ebbe;  »I 
maa  gjøre  det  kort  af.« 

Da  spild  ikke  flere  Ord,  men  før  hende 
herind!«  sagde  Ebbe  utaalmodigt,  skred  hen 
imod  Døren  og  løb  en  af  Giseles  kostbare  Stole 
over  Ende. 

»Saa  sagte«,  gode  Herre!«  sagde  hun  og 
lod  Haanden  hvile  paa  Dørklinken.  »Hvilket 
Bruushoved    I    dog    er;    reis    den    Stol    og    hold 

Eder  stille!«  og  da  han  havde  adlydt  hende, 
tilføiede  hun:  »saa  er  det  ret;  jeg  seer,  at  I  dog 
ikke  ganske  har  tabt  Hovedet;  nu  lukker  jeg 
Slaget  op  og  slipper  Duen  ind  til  Eder.« 

Og  Lignelsen  passede  kun  altfor  godt;  thi 
ikke  saa  snart  havde  Alva  gjennem  den  aabne 
Dør  faaet  Øie  paa  Ebbe,  før  hun  fløi  ind,  som 
havde  hun  været  en  Fugl  med  Vinger,  raabte 
hans  Navn  og  kastede  sig  til  hans  Bryst.  Det: 
>Ebbe«  lød  som  et  Skrig;  hele  hendes  Sjæl  var 
i  det,  og  saa  pludseligt  og  overvældende  kom 
dette  Udbrud  af  hendes  dybe  Kjærlighed,  at 
det  rystede  Gisele,  hvor  kold  hun  end  var; 
Taarer  stod  hende  i  Øinene,  da  hun  gik  af 
Stuen  for  at  lade  dem  være  alene.  Ebbe  for- 
nam, hvor  kolde  Alvas  Hænder  vare,  og  at  de 
rystede. 

»Alva,  søde  Alva!«  sagde  han,  »kom  til 
Dig  selv  og  fat  Mod!« 

Hun  slap  ham  halvt,  saae  paa  ham  med 
sit  ømmeste  Blik,  klappede  ham  paa  Kind  og 
sagde : 

»Stakkels  Ebbe !«  men  han  smilte  og  svarede : 

»Ved  min  Helgen,  det  forundrer  mig,  at 
Du  kunde  gjenkjende  mig  i  denne  Stodder- 
skikkelse.« 

»Dit  Liv  er  i  Fare=,  sagde  hun  hurtigt;  »de 
vide,  at  Du  er  her;  de  søge  efter  Dig  og  ran- 
sage   alle   Skibe    og  true   Dig  med    Galgen;    o, 


360 

hjertenskjære  Ven,    fly    herfra   det    snareste    Du 
kan!« 

»Det  har  ingen  Nød« ,  svarede  han  tillids- 
fuldt, »jeg  skal  vide  at  bjerge  mig;  men  helst 
bjergede  jeg  Dig  med ,  og  derfor  har  jeg  tøvet. 
Fly  med  mig,  Alva;  der  er  ingen  anden  Udvei 
for  os.  Jeg  skal  føre  Dig  til  Dine  Frænder  i 
Danmark ;  der  kan  Du  være  med  Ære ,  indtil 
Du  vorder  min  Hustru.« 

Da  slap  hun  ham,  saae  ham  alvorsfuldt  ind 
i  Øinene  og  sagde: 

Siig  mig,  er  det  sandt,  at  Du  er  kommen 
hid  som  en  Speider,  og  at  Din  Herre  og  Konge 
agter  sig  herop  med  en  stor  Hær,  vil  falde  over 
os  og  hærje  vort  Land?« 

»Det  er  muligt«,  svarede  Ebbe,  »dog  veed 
ikke  jeg  med  Sikkerhed,  hvad  han  vil.« 

»Men  Du  kom  dog  som  Fjende  og  dulgte 
det«,  sagde  Alva  med  sorgfuld  Røst;  »hvi  be- 
drog Du  mig?« 

»For  Din  egen  Skyld  og  til  Dit  Bedste«, 
svarede  Ebbe;  >jeg  vilde  spare  Dig  den  Angst.« 
O,  Ebbe,  Ebbe!  sagde  Alva;  der  gjorde 
Du  mig  stor  Vee;  Du  har  bundet  min  Hu  og 
taget  mit  Hjerte,  og  dog  kan  jeg  aldrig  vorde 
Din.  < 

Visselig  skal  Du  det<,  udbrød  Ebbe,  »før 
eller  siden ,  men  helst  strax ;  fly  med  mig ,  da 
er  Nøden  omme,  og  Alt  vil  blive  godt.« 

Nei«,  svarede  Alva  blegnende,  jeg  gjør 
det  ikke ;  jeg  vil  ikke  volde  Fader  den  Græm- 
melse, løbe  fra  ham  og  gjøre  ham  barnløs.« 

»Nu«,  sagde  Ebbe,  »da  kommer  jeg  siden 
og  tager  Dig  med  stormende  Haand.« 

»Naar  mine  Landsmænds,  maaskee  Faders 
Blod  klæber  ved  Dine  Hænder?*  raabte  Alva  og 
veg  fra  ham. 

»Din  Faders  ikke!«  svarede  Ebbe.  »Aldrig 
vil  jeg  løfte  mit  Værge  imod  ham.  Har  jeg 
ikke  sagt  Dig  det  og  svoret ,  at  jeg  stedse  vil 
være  hans  Ven?  Sikkerhed  for  Liv  og  Eien- 
dom ,  det  tilsiger  jeg  ham ;  og  derfor  kan  han 
takke  sin  Vennesalighed  mod  mig  og  Din  Kjær- 
lighed til  mig.  Og  hvo  siger ,  at  vi  ville  falde 
over  Bønderne?  Gaaer  Toget  for  sig,  da  gjelder 
det  Visby;  ere  Bønderne  kloge,  da  lade  de 
Borgerne  klare  for  sig.« 

Alva  stod  og  stirrede  paa  ham  uden  at  sige 
et  Ord. 

»Mærk  Dig  nu  dette,  mit  Hjerte«,  vedblev 
Ebbe,  »at  jeg  blot  er  gaaet  min  Konges  Ærinde ; 
Ingen  kan  laste  mig  for  det.  Jeg  hader  ikke 
Dine  Landsmænd,  nei,  de  ere  blevne  mig  kjære, 
og  sorgfuldt  har  mit  Hjerte  ofte  været  ved  at 
tænke  paa  den  Feide.  Give  Gud  og  alle  Hel- 
gene, at  den  maa  blive  til  Intet;  dertil  vil  jeg 
bede  ;  men  Kong  Volmer  raader  derfor,  ikke  jeg. « 

»Du  tjener  en  ond  Herre!     udbrød  Alva. 

»O  nei  ,  svarede  Ebbe,  en  god  og  naadig 
Herre ;  men  han  er  som  Løven,  sine  Fjender  en 
Skræk.« 

»Og  naar  han  nu  drager  herop« ,  vedblev 
Alva,  da  maa  Du  vel  med.  Den  Feide  kan 
blive  Din  Død,  Ebbe!  Gud  see  i  Naade  til  os! 
Et  Ulykkesbarn,  det  er  jeg.« 

Da  brusede  Vreden  op  i  Ebbe. 
Du  kan  let  bjerge  Dig« ,  sagde  han.  Jeg 
giver  Dig  fri ;  tag  Din  Haand  igjen ,  drag  hjem 
og  bliv  Olaf  Rangvalds  Hustru;  da  vorder  Din 
Fader  glad  og  Alt  er,  som  om  Ebbe  Strangesøn 
aldrig  havde  været  her. 

Da  lagde  hun  sin  Arm  om  hans  Hals,  drog 
ham  ned  med  sig  paa  Løibænken  og  saa  sade 
de  der  tæt  omslyngede  og  tause;  intet  Ord 
vilde  saa  talende  have  kunnet  sige  ham  hendes 
Hjertes  Mening.  Han  gav  hende  et  Kys  og 
sagde : 

»Hvad  vil  Du  saa,  mit  Hjerter 
Ja,  om  jeg  vidste  det«,  sagde  hun;  »min 
Sjæl  er  som  søndret ,  min  Tanke  forvildes ;  men 
jeg  frygter  saare,  at  mit  Hjerte  er  heelt  og  i 
Din  Haand.  En  Landsforræderske,  det  vil  Du 
gjøre  af  mig  tilsidst!« 

»Hvilken  Snak«,  sagde  Ebbe. 
Er  jeg  det    da   ikke  alt  nu«,  udbrød  Alva, 
»jeg   som   sidder   her   ved    Din    Favn   og    gjerne 
vilde   dække   Dig  med    mit    Legeme,    men   som 

der ? 

Der  blev  Ebbe  hende  Svar  skyldig;  men 
hun  udbrød,  idet  hun  saae  paa  ham  med  et 
vildt  Blik: 

»Min  Lod  er  mig  beskikket;  jeg  kan  ikke 
rokke  derved;  gaaer  Veien  end  til  Baalet, 
jeg  maa  derhen,  thi  Du  er  nu  mere  for  mig, 
end  Fader  og  Søster  og  Broder  og  Fædrene- 
land!« 

Og  saa  brast  hun  i  heftig  Graad,  mens  han 
kjærtegnede  og  trøstede  hende  og  endnu  en 
Gang  bad  og  bønfaldt  hende  om  at  fiye  med 
ham;  men  inden  hun  havde  givet  ham  noget 
Svar,  fiøi  Døren  op,  og  Gisele  sagde: 

-Nu  hurtigt  afsted!  Fader  kommer  i  Følge 
med  et  Par  andre  Mænd. 

Da  sprang  Alva  op  og  ilede  af  Stuen,  idet 
Ebbe  raabte  efter  hende: 

» Skik  mig  Bud  strax,  naar  Du  har  besluttet 
Dig!« 

De  slap  til  Nød  derfra;  Niels  Døring  saae 
dem  og  raabte: 

»Hei,  Gisele,  hvorhen?« 

Men  hun  svarede:  »Jeg  kommer  strax!«  og. 
ilede  videre  med  Alva,  hvem  hun  fulgte  til 
Borgermesterens  Dør  og  sagde  ved  Afskeden  til 
hende : 

»Hold  Eder  nu  kjæk !     Siig,    at  I   gik  hjem 

med    mig   for   at    see    et   Smykke,    som   I   vilde 
kjøbe!« 

Men  den  Nødløgn  hjalp  ikke  Alva  ud  af 
Forlegenheden;  thi  da  hun  kom  op,  vare  alle 
Gjesterne  borte,  undtagen  Gertrude  og  Catharina, 
som  vare  i  stor  Uro  over  hendes  Forsvinden-, 
og  hendes  Ansigt  bar  saa  kjendelige  Spor  af 
hendes  Sindsbevægelse,  at  hendes  Foregivende 
med  Smykket  ikke  blev  troet.  Dog  fik  de 
ikke  Andet  ud  af  hende,  og  hendes  Taushed 
og  Trods  opirrede  i  den  Grad  hendes  Stifmoder, 
at  fra  nu  af  blev  hun  strengt  bevogtet  og  be- 
handlet med  Haardhed. 


SJETTE  KAPITEL. 


BRODER    ESBERN. 

r  ra  nu  af  tænkte  Ebbe  for  Alvor  paa  at 
sikkre  sin  og  Alvas  Flugt;  thi  han  tvivlede  ikke 
om,  at  hun  jo,  naar  det  kom  til  Stykket,  vilde 
drage  med  ham ;  men  han  indsaae  Nødvendig- 
heden af  at  spille  sin  Forbundsfælle,  den  gode 
Jomfru  Gisele,  et  Puds  og  handle  bag  hen- 
des Ryg;  thi  Afreisens  Stund  kunde  komme 
med  kort  Varsel,  og  desuden  maatte  han 
vente  Indvendinger  og  Betænkeligheder  med 
Hensyn  til  den  forøgede  Risiko  fra  Niels  Dø- 
rings  Side.  Han  besluttede  sig  da  til  at  flygte 
alene  i  Selskab  med  Alva  og  lade  Niels  og 
Gisele  komme  bagefter,  som  de  kunde  bedst. 

Derfor  gik  han  endnu  samme  Eftermiddag 
ud  for  at  hyre  en  Skipper;  men  ved  den  Leilig- 
hed  var  hans  Omskabning,  som  han  kaldte  det, 
og   hvis    Nytte    han    iøvrigt    havde    havt    rigelig 


366 

Leilighed  til  at  prise,  ham  til  Hinder;  thi  hvil- 
ken Skipper  vilde  indlade  sig  med  en  lurvet 
Geselle  og  stille  sit  Fartøi  til  hans  Raadighed? 
Han  klædte  sig  derfor  om  og  indhyllede  sig  i 
sin  Pilgrimskappe,  hvorpaa  han  gik  ned  til 
Havnebryggen.  Der  myldrede  det  af  Søfolk  og 
Borgere ,  og  Ingen  agtede  paa  ham ;  men  han 
havde  Øitiene  med  sig  i  det  Haab  blandt  de 
mange  Skippere  at  opdage  en,  hvem  han  kjendte 
og  muligt  turde  betroe  sig  til,  men  han  fandt 
ingen. 

Da  hørte  han  med  Et  en  Røst  bag  sig, 
som  sagde: 

»God  Bør  og  lykkelig  Hjemfart,  JobDacker! 
Hilsen  fra  mig  til  Alle  i  Flensborg!« 

Da  opsendte  Ebbe  i  sit  Hjerte  en  Takkebøn 
til  Gud  og  alle  Helgene,  thi  Job  Dacker  var 
ham  saare  vel  bekjendt;  han  havde  været  i 
Kong  Volmers  Brød  som  Skibsbygger  og  ved 
fiere  Leiligheder  faret  med  Krigsfolk  og  Fetalje 
for  Kongen,  hvem  han,  uagtet  han  var  en  Hol- 
stener, dog  var  hengiven ;  og  han  havde  stedse 
viist  sig  paalidelig  og  ordholdende.  Han  saae 
Job  ryste  den  Vens  Haand,  med  hvem  han  tog 
Afsked,  og  derpaa  over  Brædtet  gaae  ud  paa 
sit  Skib,  som  laae  lige  ved  Bolværket.  Strax 
ilede  han  efter  ham,  indhentede  ham  ved  Døren 
til  Skibets  Agterkahyt  og  slog  ham  paa  Skulde- 
ren.     Job   vendte   sit    af  Vind    og   Veir    garvede 

og  skjæggede  Ansigt  imod  ham  og  stirrede  paa 
ham. 

»God  Ven,,  Job«,  sagde  Ebbe;  »før  mig 
i  Din  Kahyt;  jeg  har  en  paatrængende  Sag  at 
tale  med  Dig  om.« 

»Siig  det  helst  strax«,  svarede  Job  barskt; 
»Kappemænd  og  formummede  Skalke  bænker 
jeg  ikke  gierne  i  min  Kahyt.« 

Da  tog  Ebbe  Kongens  Ring  frem  og  viste 
ham  den.  Job  studsede,  fløitede  og  vinkede  ham 
saa  ind  med  sig.  Da  Døren  var  lukket,  slog 
Ebbe  Hatten  tilbage  og  spurgte; 

»Gjenkjender  Du  mig  ikke,  Job?« 

Job  stirrede  paa  ham,  stak  i  at  lee  og  ud- 
brød: 

»Om  I  ikke  meest  lignede  et  klippet  Faar, 
da  vilde  jeg  sige,  at  I  var  Ebbe  Strangesøn. 
Guds  Kors,  Mand,  hvor  kommer  I  her  og  i  den 
Skikkelse?« 

Saa  fik  Job  Forklaringen,  og  da  Ebbe  havde 
udtalt,  udbrød  Job : 

»Ei,  saa  er  det  dog  Sanding,  at  Kong  Vol- 
mer vil  vove  den  Dyst  og  drage  mod  Gulland  I 
Jeg  har  hørt  derom ,  men  hvor  modig  en 
Herre  han  end  er,  saa  havde  jeg  dog  ikke 
troet,  at  han  turde  vende  Braadden  mod  Stæ- 
derne.« 

Jeg  frygter  saare,  at  hans  Hu  dog  staaer 
dertil  ,    svarede  Ebbe.      »Nu,    Job,    vil  Du  gaae 

med  paa  det  Togt?  Slaa  til,  og  jeg  hyrer  Dig 
strax  i  min  Herres  og  Konges  Navn.  Glad 
vil  han  blive,  om  jeg  tilfører  ham  saa  prø- 
vet en  Skipper,  som  Dig,  og  saa  god  og  hurtig 
en  Snekke.  See  her,  dette  giver  jeg  Dig  paa 
Haanden ! 

Saa  fremtog  Ebbe  og  optalte  en  smuk  Sum 
i  nye,   engelske  Rosenobler. 

»Dette  er  blot  den  første  Mundsmag,  Job<, 
sagde  han  derpaa.  »Utænkelig  rigt  vil  Byttet 
blive,  om  vi  indtage  Visby,  og  efter  hvad  jeg 
har  seet  og  fornummet,  da  vil  det  ikke  blive 
svært;  thi  der  er  intet  Krigsberedskab,  og  Kjøb- 
mændene  ere  ganske  sorgløse  i  deres  Overmod. 
Jeg  skiber  med  Dig,  og  Kongen  vil  takke  Dig, 
om  Du  fører  mig  lykkeligt  til  Danmark;  thi  det 
tør  jeg  nok  sige,  at  med  de  nyttige  Tidender, 
jeg  nu  bringer  ham,  da  vil  jeg  paa  dette  Togt 
blive  ham  mere  værdt,  end  det  klogeste  Hoved 
i  hans  Raad.« 

Job  betænkte  sig  et  Øieblik,  men  strøg 
saa  Pengene  til  sig,  rakte  Ebbe  Haanden  og 
sagde : 

»Lad  gaae,  jeg  er  Eders  Mand!  Men  er  I 
rede  til  at  drage  med  ?  Jeg  letter  før  Solopgang 
i  Morgen.« 

»Nei« ,  svarede  Ebbe,  »det  er  mit  Vilkaar, 
at  Du  tøver  efter  mig,  lad  mig  sige  et  Par 
Dage.       Der    er    nu    først    min    Svend,    Vinand 

Stolte,  hvem  jeg  maa  bjerge ;  og  saa  en  ung 
Junker  her  af  Visby,  som  drager  med  mig  til 
Danmark. « 

»Det  var  ilde!«  udbrød  Job.  »Jeg  har  Lad- 
ningen inde,  og  Alle  vide,  at  jeg  agter  at  lette 
i  Morgen  ;  og  vil  I  følge  mit  Raad,  Ebbe  Strange- 
søn, da  lad  de  Andre  blive  og  fiye  alene,  ja  for- 
bliv her  med  det  Samme  og  gaa  ikke  fra  Borde  • 
thi  de  ere  ude  efter  Eder,  og  Raadets  tvende 
Sporhunde ,  Lyder  og  Lop ,  de  have  været  her 
og  snuset  i  mine  Skibsrum.  Jeg  gav  dem  en 
Mark  Pendinge,  og  saa  lade  de  mig  vel  fare, 
uden  at  komme  igjen  i  Morgen;  men  forbliver 
jeg  liggende  her,  da  kunde  det  dog  stikke  dem; 
og  siig  mig  saa,  hvad  er  den  Junker  for  en 
Karl?« 

Ebbe ,  som  havde  siddet  hensunken  i  sine 
egne  Tanker  og  ikke  hørt  det  Halve  af,  hvad 
Job  sagde,  foer  nu  op  og  sagde: 

» Det  skal  jeg  sige  Dig,  naar  jeg  har  bjerget 
hende.« 

»Ei!«  udbrød  Job,  »er  det  et  Stykke  Kvind- 
folk? Mig  tykkes,  I  sagde  en  Junker?«  og  da 
Ebbe  blev  rød  og  loe,  saa  loe  Job  med  og 
sagde:  »De  Hofsinder  ere  dog  nogle  store 
Skalke !  Men  ved  min  Helgen,  Ebbe  Strangesøn, 
nu  er  det  ikke  Tiden  for  Eder  til  Løier!« 

Da  fattede  Ebbe  sig  og  sagde: 

»Dette    er    ikke    Ganteværk,    Job,    men    en 

Alvorssag.  Jeg  bedrager  ikke  Jomfruen,  jeg  har 
fæstet  hende  og  vil  gjøre  hende  til  min  Hustru  ; 
derpaa  giver  jeg  Dig  mit  Æresord,  og  saa  ikke 
mere  Tale  om  den  Sag  I  Jeg  har  hyret  Dig  i 
Kong  Volmers  Navn ,  og  Du  er  nu  under  min 
Befaling,  jeg  raader  for,  naar  vi  stikke  i  Søen.« 

»Og  om  jeg  nu  bliver  stoppet«,  sagde  Job, 
og  de  lægge  Beslag  paa  Skib  og  Ladning,  og 
jeg  mister  Alt?« 

»Og  om  det  nu  skete  paa  Togtet  herop, 
Job  ,  sagde  Ebbe,  at  Hanserne  kom  over  Dig, 
brændte  Dit  Skib  og  slog  Hjerneskallen  ind  paa 
Dig?  Hvilken  Hare  Du  er  bleven,  siden  Du 
gav  Dig  til  at  seile  med  Tjære  og  Sild  og 
lægge  Penge  paa  Kistebunden!  Dit  Liv  vover 
Du  hver  Dag  paa  Søen  for  en  liden  Vinding, 
og  nu  vil  Du  Intet  vove  for  en  Vinding  saa 
stor,  at  Du  kunde  skibe  i  Aareviis  frem  og  til- 
bage uden  at  fange  det  Halve.« 

»Ja,  ja;<,  sagde  Job,  »at  love  er  herreagtigt, 
men  at  holde  er  Fattigmands  Tvang.  I  lover 
der  af  en  anden  Mands  Pung,  og  var  end  Kong 
Volmer  stedse  huldsalig  nok  imod  mig,  saa 
har  jeg  dog  erfaret,  at  hans  Pung  har  et  snevert 
Gab.« 

»Men  jeg  selv  er  dog  vel  god  nok  for  Din 
Skude  med  Alt,  hvad  den  fører?«  spurgte  Ebbe. 
»Kommer  jeg  levende  herfra,  da  lover  jeg  Dig 
at  erstatte  Dig  ethvert  Tab;  men  Knappen  maa 

Du  vove.  Det  gjør  jeg  hver  Dag,  og  det  er 
herreagtigt,  Job!« 

»Nu«,  svarede  Job,  idet  han  klappede  Ebbe 
paa  Skulderen,  I  er  en  gjev  Svend,  men  jeg 
har  og  været  ung  engang,  og  da  havde  jeg 
samme  Sind,  som  I  nu;  ja  jeg  var  en  større 
Taabe,  thi  jeg  vovede  Livet  for  Andre  og 
høstede  kun  ringe  Løn  derfor;  men  I  fegter  for 
Eders  egen  Sag  paa  samme  Tid,  som  I  fegter 
for  Eders  Konge;  det  er  de  store  Herrers  Viis. 
Naar  en  ringe  Mand  som  jeg  seer  sig  for  og 
tænker  paa  sin  Fordeel,  da  er  han  ikke  at  laste 
derfor,  og  I  bør  ikke  skjelde  mig  for  en  Hare; 
men  lad  nu  det  være  godt;  jeg  vil  tjene  Eder, 
fordi  I  aldrig  var  hoffærdig  mod  mig  og  mine 
Lige ;  og  det  maa  I  vide ,  at  naar  jeg  nu  gjør, 
som  I  ønsker,  da  er  det  ikke  for  Vindingens 
Skyld,  men  fordi  jeg  ikke  kan  bære  det  over 
mit  Hjerte  at  lade  Eder  i  Stikken. 

Sjelden  havde  Job  Dacker  holdt  saa  lang 
en  Tale  og  en  saa  god.  Ebbe  takkede  ham 
varmt  og  gik  fra  ham  med  det  Løfte ,  at  han 
skulde  fremskynde  Afreisen  saa  meget,  som  han 
formaaede. 

Saa  gav  han  sig  til,  tæt  hyllet  i  sin  Kappe 
og  med  Hætten  over  Hovedet  at  vandre  om  i 
Staden,  uden  at  den  Fare,  hvori  han  svævede, 
et  Øieblik  fik  hans  Hjerte  til  at  banke,  men 
stadigt    grublende    over,    hvorledes    han    skulde 

bjerge  Alva.  Han  antog,  at  Flugten  helst 
maatte  skee  ved  Nattetid,  og  derfor  var  det 
hans  Hensigt,  naar  Mørket  faldt  paa  og  han 
uden  altfor  stor  Fare  kunde  gjøre  det,  at  nærme 
sig  Thomas  Heglefs  Huus  og  nøiere  under- 
søge Bygningens  Beskaffenhed.  Men  endnu  var 
Solen  ikke  gaaet  ned,  hvorfor  han  gik  tvers 
igjennem  Byen  for  ad  et  Par  af  dens  steile 
Gyder  at  søge  op  paa  Klinten,  som  hæver  sig 
i  selve  Staden,  men  dengang  kun  tildeels  var 
bebygget.  Der  var  indenfor  Stadsmuren  nogle 
Tomter,  hvor  han  kunde  vandre  uforstyrret  og 
ganske  hengive  sig  til  sine  Tanker. 

Han  blev  imidlertid  standset  paa  Veien; 
thi  da  han  gik  over  Middelgade,  kom  en  Skare 
Mænd  og  Kvinder  leende  og  støiende  ud  af  et 
Huus  i  Nærheden  og  spærrede  Gaden,  idet  de 
gik  forbi.  Ikke  alle  Mændenes  Gang  var  sikker, 
de  fleste  Matroners  og  Jomfruers  Kinder  blus- 
sede, deres  Øine  tindrede,  og  alle  snakkede  de 
i  Munden  paa  hverandre. 

Som  Ebbe  stod  og  saae  efter  den  muntre 
Skare ,  følte  han  sin  Skulder  berørt ,  og  da  han 
vendte  sig  om,  tindrede  under  en  graa  Munke- 
hætte et  Par  sorte  Øine  ham  i  Møde  fra  et  ud- 
tæret, guulblegt  Ansigt;  det  var  en  Francis- 
kaner-Munk og  aabenbart  et  af  Ordenens  yngste 
Medlemmer.     Det  forekom  Ebbe,    at  han  havde 

seet  det  Ansigt  før ,  og  dog  var  han  sig  ikke 
bevidst  naar  eller  hvor. 

»Du  er  en  Fremmed  i  Staden?«  spurgte 
Munken . 

»Hvoraf  slutter  Du  det?«  spurgte  paa  sin 
Side  Ebbe. 

»Fordi«,  svarede  Munken,  saa  stor  For- 
undring over  det,  Du  der  saae,  stod  malet  i 
Dit  Ansigt.« 

»Da  har  jeg  dog  seet  Sligt  før,  ja  det  som 
værre  er,  andre  Steder.  Jeg  er  en  farende 
Mand  og  har  været  vide  om  i  Verden.« 

»Er  Du  en  Leger  og  Gøgler?«  udbrød  Mun- 
ken og  saae  paa  ham  med  Foragt,  thi  de  stak- 
kels farende  Folk,  Sangere,  Spillemænd,  Tasken- 
spillere og  Skuespillere,  for  saa  vidt  de  kunne 
kaldes  saa,  skares  alle  over  een  Kam.  Loven 
forfulgte  alle  disse  de  frie  Konsters  Udøvere  i 
Norden  og  regnede  dem  og  deres  Kvinder  lige 
med  Bastarder.  Tyve  og  Skjøger. 

»Nei,  ikke  det«,  svarede  Ebbe;  »jeg  talte 
kun  billedviis ;  jeg  er  en  Pilegrim ,  og  lad  saa 
den  Kundskab  være  Dig  nok!« 

»Nu«,  sagde  Munken,  »vil  Du  være  ukjendt, 
da  ske  som  Du  ønsker!  En  Fremmed  er  Du, 
det  er  sikkert,  først  fordi  jeg  ingensinde  før 
saae  Dit  Aasyn,  og  jeg  kjender  hver  Mand  i 
Visby,    men  dernæst  og  fornemmelig  fordi,    som 

det  lader,  Du  ikke  kjender  mig;   thi  hvert  Barn 
her  i  Staden  kjender  Broder  Esbern.« 

Ei,  tænkte  Ebbe,  Tangvids  og  Hangvars 
Frænde,  den  oprørske  Graabroder!  Nu  følte 
han  sig  fængslet  og  fulgte  villigt  Munken,  da 
han  opfordrede  ham  til  at  gaae  en  liden  Van- 
dring med  ham  oppe  paa  Høiderne.  Det  var 
aabenbart,  at  den  nidkjære,  unge  Graabroder 
følte  Trang  til  at  lette  sit  Hjerte  og  mente  net- 
op at  kunne  udtale  sig  friest  til  en  Fremmed ; 
thi  da  de  vare  komne  op  paa  Høiderne  og 
stode  der,  skuende  ud  over  den  pragtfulde  Stad, 
hvis  Huusgavle  og  talrige  Kirketaarne  rodmede 
i  Aftensolens  Straaler,  mens  Dagens  Dronning 
sank  ned  bag  det  vidtstrakte  Havs  fjerne  Hori- 
zont,  da  sagde  Broder  Esbern: 

»En  herlig  Stad,  ei  sandt?  Tempel  kneiser 
her  ved  Tempel-,  hor,  hvor  Klokkerne  ringe  og 
kalde  Menneskene  til  Bøn !  De  strømme  hid  og 
boie  Knæe,  de  bede  og  give  store  Gaver  til  Kir- 
ken ;  og  dog  ere  de  Syndens  Trælle  og  denne 
Stad  som  Sodoma  og  Gomorrha ;  og  den  vil  sik- 
kert engang  faae  samme  Skjebne.« 

>Ei,  Du  dømmer  strengt«,  sagde  Ebbe. 
>Kan  dog  hænde,  at  Gud  Herren  vil  fare  lempe- 
ligere frem.  Stor  og  oprigtig  Gudsfrygt,  har 
man  sagt  mig ,  hersker  i  denne  Stad ,  og  ikke 
hørte  jeg  før,  at  den  skulde  være  befolket  blot 
af  Drikkebrødre  og  Skjøger.« 


375 

Broder  Esbern  tog  Sæde  paa  en  stor  flad 
Steen,  som  laae  henslængt  i  Græsset,  Ebbe 
satte  sig  ved  hans  Side,  og  saaledes  siddende 
fortsatte  de  Samtalen. 

»Hvad  tænker  Du,  kjære  Broder  Pilegrim«, 
sagde  Esbern,  »at  Du  før  saae  hist  nede  i 
Gaden?  Ingenlunde  denne  Stads  Udskud,  nei 
velstaaende  Mænd  og  Kvinder  og  agtbare,  eller 
mene  sig  at  være  det.  Det  var  Brudgom  og 
Brud,  han  med  sine  Forlovere  og  Brudesvende, 
hun  med  sine  Frænker  og  Brudepiger;  de  skulle 
ægtevies  i  Morgen  og  kom  fra  Badstuen,  hvor 
de  have  toet  sig,  en  ugudelig  Skik,  indført  her- 
til af  de  tydske  Kjøbmænd  og  Haandværkere, 
at  gjøre  saa  Aftenen  før  Brylluppet.  Det  var 
Tømmermanden  Bokholts  Søn  Severin  og  Perle- 
stikkeren Noltes  Datter  Elisa;  og  i  Gaar  vare 
de  i  Raadskjelderen  at  smage  paa  Viin  og  ud- 
kaare  den  Moost,  som  skal  drikkes  i  Morgen; 
og  i  Gaar  som  i  Dag  bleve  de  drukne ,  som 
Du  selv  har  seet,  og  hvo  veed,  hvad  anden 
Uskikkelighed,  der  er  bleven  bedrevet  i  den 
Syndens  Hule,  hvorfra  de  kom?  Mænd  og 
Kvinder  gaa  stundom  der  ublue  i  Bad  med  hin- 
anden, saa  siges  der.« 

Broder  Esberns  mørke  Øine  funklede,  mens 
han  talte ,  og  i  ustandselig  Fart  fløde  Ordene ; 
men  nu  standsede  Ebbe  Strømmen,  idet  han 
sagde : 

»Tro  ikke  Alt,  hvad  der  siges;  døm  blot 
om  det,  Du  selv  har  seet,  eller  veed  af  sanddrue 
Mænd!  Tænk  ikke,  at  disse  Mænd  og  Kvin- 
der, fordi  de  toge  sig  en  Taar  i  Badstuen  og 
kom  glade  derfra,  ere  utugtige  Mennesker;  de 
fulgte  kun  Landsens  Skik  ,  og  Badstuen  er 
dog  g°d  til  Hudens  Renselse ,  ja  aldeles  for- 
nøden. 

Til  hvad  Gavn  er  Hudens  Renselse  og 
Legemets  Pleie«,  udbrød  Broder  Esbern  med  fana- 
tisk Iver,  »naar  Syndens  sorte  Smuds  bliver  paa 
Sjælen?  Nei,  Mand,  den  Baden  og  Vadsken  er 
blot  Verdslighed  og  Synd;  Skidenhed  er  Hellig- 
hedens Befordrer  og  dræber  kjødelig  Lyst.  See 
til  den  hellige  Antonius,  alle  Munkes  Fader,  han 
vadskede  sig  aldrig  og  blev  dog  hundrede  Og 
fem  Aar  gammel ;  og  den  hellige  Elisabeth  af 
Thuringen,  Landgreve  Ludvigs  Hustru,  om  hvem 
I  sikkert  har  hørt,  hun  som  levede  nu  for  halv- 
andet hundrede  Aar  siden,  hun  mente ,  at  det 
var  Synd  at  blotte  sit  Legeme  og  gaae  i  Bad; 
ja  jeg  har  hørt  om  en  Munk,  paa  hvem  en 
utugtig  Kvinde  havde  kastet  sine  Øine,  at  han 
helbredede  hende  for  hendes  Elskovs  Brynde 
ved  at  blotte  sit  urene  Legeme  og  vise  hende 
det.« 

»Skam  faae  han,  den  uhøviske  Karl,  han 
var!«  udbrød  Ebbe  og  loe  mere  muntert,  end 
det    sømmede    sig    for    en    bodfærdig    Pilegrim; 

men  han  tog  sig  i  det  og  sagde  alvorsfuldt: 
»Din  strenge  Tale  forundrer  mig;  ingensinde 
før  hørte  jeg  Sligt  af  en  Klosterbroder;  milde 
og  runde  til  at  forlade  Synderne  ere  de  i  disse 
Tider  alle;  hvorledes  blev  denne  store  Nidkjær- 
hed  optændt  i  Dit  Hjerte?« 

»Ved  Forargelse  over  det,  jeg  hørte  og 
saae ,  da  jeg  blev  indlemmet  i  Brødrenes  Sam- 
fund«, svarede  Broder  Esbern.  »Jeg  kom  med 
god  Villie  at  røgte  mit  Kald ,  og  jeg  indbildte 
mig,  at  der  dog  maatte  være  nogen  Sandhed  i 
det  gamle  Ord,  som  ligner  Munkene  ved  Him- 
lens Stjerner  og  kalder  dem  Fakler  paa  Jorden 
med  Sandheds  Lys;  men  jeg  fandt  kun  Sviin, 
som  fylde  deres  Bug  og  rode  i  Alt,  som  jordisk 
er.  Da  løftede  jeg  min  Røst  derimod,  men 
Pidskeslag  blev  det  Svar  jeg  fik,  og  i  Tortur- 
cellen hendøde  mine  Suk  og  Veeraab  ;  men  veed 
I,  hvorfor  Guardianen  foer  saa  haardt  frem  imod 
mig?« 

»Du  maa  være  gaaet  altfor  fremfusende  til 
Værks«,  svarede  Ebbe;  »at  rende  Panden  mod 
Muren,  det  giver  Buler.« 

>Nei«,  sagde  Broder  Esbern  og  saae  paa 
Ebbe  med  et  stikkende  Blik,  »fordi  jeg  er  af 
Trælleæt;  thi  Hovmodsdjævelen,  den  finder  Du 
i  Klostret  som  udenfor  i  Verden.  Ikke  takker 
jeg  min  Faders  Husbond,  Sjettingsdommeren 
Hans  Eskildsøn,    fordi   han   lod    mig   oplære  og 

sætte  i  Kloster;  thi  siden  har  han  ikke  bekym- 
ret sig  om  mig,  og  mine  Frænder  have  Trælle- 
sind  paa  en  nær,  Hangvar  er  hans  Navn;  han 
er  en  Karl  efter  mit  Sind  —  men  hvad  gavner 
det  at  tale  til  Dig  om  Mennesker,  Du  ikke 
kjender!« 

Ebbe  bøiede  af  fra  dette  farlige  Emne  og 
sagde: 

>  Fortæl  mig  dog,  hvorledes  Du  kom  til 
Rette  med  Prioren  og  Brødrene  og  nu  vandrer 
fri  omkring;  er  Du  udstødt  af  Klostret.-' 

»Nei«,  svarede  Broder  Esbern,  idet  der  viste 
sig  en  svag  Rødme  paa  hans  blege  Aasyn,  »jeg 
maa  med  Skam  bekjende,  at  jeg  faldt  til  Føie 
og  tog  nogle  drøie  Ord  i  mig,  hvormed  jeg 
havde  krænket  et  Par  reenlivede  og  lærde 
Mænd ,  som  findes  i  Flokken ;  men  haardt  var 
det  at  gaae  paa  og  fornemmelig  at  bede  Broder 
Conrad  om  Tilgivelse,  den  Dosmer,  hvem  jeg 
i  enhver  Disput  vandt  over  og  satte  ham  til 
Vægs. « 

Ha,  tænkte  Ebbe,  der  stikker  dog  en 
Djævel  i  denne  reenlivede  Mand,  som  i  Hang- 
var  ;  oprørsk  er  denne  Trælleyngel ;  han  har 
fortjent  de  Hug,  han  fik. 

»Saa  fik  de  da  lukket  Munden  paa  mig«, 
vedbrev  Broder  Esbern,  »og  jeg  lovede,  naar 
jeg  gik  om  i  Staden,  ikke  mere  at  tale  mod 
Forstanderen  og  Brødrene,  som  jeg  havde  gjort 

før;    og    saa    vil    vel    og    den    hellige    Ild,    som 
brændte  i  mig,  vorde  slukt.& 

Da  tykkes  det  mig  dog« ,  sagde  Ebbe, 
»at  Ilden,  den  være  nu  saa  hellig,  som  Du  troer 
eller  ikke,  brænder  levende  nok  i  Dig  endda. 
Du  er  en  Karl,  af  hvem  der  sikkerlig  vil  komme 
flere  Gnister! 

Broder  Esbern  smilte ,  som  om  der  var 
bleven  sagt  ham  noget  meget  Smigrende,  men 
sagde  dog: 

»jeg  skjønner,  at  paa  Hellighed  har  Du 
ingen  ret  Forstand.  Viid  ellers  ,  føiede  han  til 
med  Selvfølelse,  at  ikke  Guardianen  vandt  mig 
over  •,  nei ,  det  var  Hr.  Nicolaus  selv ,  Biskoppen  af 
Linkøping,  som  for  Tiden  er  her  i  Staden.  Han 
talte  milde  Ord  til  mig  og  bad  mig  ikke  gjøre 
fælleds  Sag  med  Kirkens  Fjender.  Tæm  Din 
Nidkjærhed,  sagde  han  til  mig,  og  Du  kan  naae 
høit  og  udrette  store  Ting  til  Kirkens  Gavn;  i 
den  Guds  Mand  er  der  dog  Billighed  og  Forstand  I« 

Da  Ebbe  hørte  Biskoppen  nævne ,  randt 
Foranledningen  til  Alvas  og  de  Andres  Reise  ud 
til  Visby  ham  i  Hu. 

»Er  det  saa«,  spurgte  han,  -  at  Biskoppen 
skal  vie  en  Nonne  i  Soelbjerg  Kloster:  Naar 
gaaer  det  for  sig?« 

»I  Morgen,  som  er  Sanct  Sophiæ  virginis 
Dag*)«,    svarede   Broder   Esbern;    »vil    Du    see 

*)    15  de  Mai. 

det  hellige  Skuespil?  Det  er  just  Sjettingsdom- 
merens  Datter  Ingrid,  ham,  om  hvem  jeg  før 
talte ;  og  en  sjelden  Høitid  bliver  det  paa  den 
Viis,  at  ikke  i  lange  Tider  en  god  Mands  Dat- 
ter lod  sig  formaae  til  at  aflægge  Løftet;  alle 
vare  de  Fattigfolks  Døttre  og  gik  dertil  meest 
af  Trang.  Abbedissen,  Fru  Christine,  gjør  da  og 
stor  Blæst  af  den  Sag«,  føiede  han  til  med  et 
spydigt  Smiil. 

Tak  for  Underretningen«,  svarede  Ebbe, 
reiste  sig  og  bød  Broder  Esbern  Farvel,  uden 
at  sætte  stor  Priis  paa  den  Velsignelse,  Hang- 
vars  Frænde  gav  ham  med  paa  Veien. 

Ebbe  havde  undfanget  en  dristig  Beslutning; 
han  vilde  gaae  til  Nonnevielsen  i  det  Haab,  at 
det  kunde  lykkes  ham  at  komme  i  Alvas  Nær- 
hed og  tilhviske  hende  et  Par  Ord;  thi  der 
vilde  sikkert  blive  stor  Trængsel  af  Mennesker 
i  Kirken,  og  da  kunde  han  lettere  dølge  sig 
blandt  de  Mange  og  undgaae  Opdagelse.  Der 
behøvedes  desuden  kun  faa  Ord  til  at  beramme 
Tiden  til  Flugten  og  Stedet,  hvor  han  skulde 
hente  hende. 

Nu  faldt  Mørket  paa,  hvorfor  han  begav 
sig  paa  Veien  til  Strandgade.  Dernede  var 
endnu  mørkere,  end  oppe  paa  Høiderne,  hvor- 
for han  dristigt  nærmede  sig  Thomas  Heglefs 
Huus  og  gik  nogle  Gange  forbi  det,  i  det  Haab, 
at    Vinand    skulde    komme    til    Syne;    men    det 

skete  ikke.  Hvad  han  fornemmelig  ønskede  at 
vide,  det  var  Beliggenheden  af  Alvas  Kammer 
for  at  skjønne,  om  Flugt  derfra  var  mulig;  men 
han  fik  ikke  Rede  derpaa,  skjøndt  han  gjorde 
sig  sine  Gisninger  derom.  Han  stirrede  paa 
Murene,  som  om  han  vilde  gjennemtrænge  dem 
med  sit  Blik;  han  bad  til  Guds  Moder  om  at 
give  ham  et  eller  andet  godt  Varsel,  om  det 
saa  blot  var  et  Glimt  af  Alvas  Skikkelse  bag 
Ruderne,  gjennem  hvilke  nu  de  tændte  Lys 
skinnede ;  men  han  blev  ikke  bønhørt. 

Derimod  saae  han  flere  andre  Skikkelser, 
thi  det  lod  til,  at  der  var  Besøg,  og  deriblandt 
en,  hvis  Tilsynekomst  lokkede  ham  hen  i  en 
farlig  Nærhed  af  Huset.  Det  var  Olaf  Rang- 
vald !  Hans  Tilstedeværelse  gjorde  ham  i  et  Nu 
klog  paa  Sagernes  Stilling;  men  han  maatte 
være  kommen,  siden  han  talte  med  Alva,  og 
hun  maatte  dengang  have  været  uvidende  om, 
at  han  var  i  Vente,  thi  ellers  havde  hun  natur- 
ligvis omtalt  det. 

Nu  vidste  Ebbe ,  hvad  der  ventede  Alva, 
om  han  lod  hende  'blive  tilbage,  og  havde  der 
været  nogen  Tvivl  hos  ham  om  Forsvarligheden 
af  hans  dristige  Plan,  at  bortføre  hende,  saa  for- 
svandt den  nu  ganske  og  hans  Beslutning,  at 
vove  Alt  for  at  bjerge  sin  Hjertenskjær,  stod  fast. 


SYVENDE  KAPITEL. 

I  SOELBJERG  KLOSTERKIRKE. 

Oanct  Sophiæ  virginis  Dag  oprandt  solblank 
og  skjøn.  Allerede  fra  den  tidlige  Morgenstund 
lød  Klangen  af  Soelbjerg  Klosterkirkes  Klokker 
fra  Høiderne  ned  over  Staden  og  kaldte  dens 
Indvaanere  til  den  sjeldne  Høitid,  som  Cister- 
ciensernes  Søstersamfund  nu  skulde  feire.  Stort 
Ry  var  der  gaaet  af  den  Pragt,  som  ved  denne 
Leilighed  skulde  udfoldes,  thi  Hans  Eskildsøns 
Gave  til  Klostret  i  Anledning  af  hans  Datters 
Indtrædelse  havde  været  meget  betydelig  og 
vilde  strax  sikkre  hende  en  fremragende  Plads 
blandt  Søstrene.  Det  han  haabede  og  efter- 
tragtede for  Ingrid,  var  da  ogsaa,  at  hun  engang 
vilde  blive  Klostrets  Forstanderske. 

I  store  Skarer  strømmede  Folk  ud  af  Søn- 
derport, og  det  var  ingenlunde  Almuen  alene, 
som   droges    ud   til  Klostret   for    at  see  det  hel- 

lige  Skuespil,  som  Broder  Esbern  havde  kaldt 
det;  adskillige  Medlemmer  af  Byens  rigeste  og 
meest  ansete  Familier,  og  da  især  de  unge,  gik 
med ;  thi  Veien  var  kun  kort  og  Nysgjerrigheden 
ikke  ringe.  Hans  Eskildsøn  og  hans  Døttre 
vare  jo  i  disse  Dage  i  Alles  Munde.  Broget 
nok  var  da  den  Folkehob,  som  allerede  inden 
Klokken  sex  om  Morgenen  stod  udenfor  og 
ventede  paa,  at  Kirkedøren  skulde  blive  lukket 
op.  Størsteparten  var  Kvinder,  og  livligt  gik 
Snakken,  overdøvet  af  den  rungende  Lyd  fra 
de  ustandseligt  kimende  Klokker. 

Lidt  fra  den  store  Skare,  som  trængte  sig 
op  mod  Kirkedøren,  stod  en  lille  Hob  af  Sta- 
dens fornemste  Ungersvende  og  Jomfruer,  som 
havde  faaet  Løfte  om,  naar  Tiden  var  der,  at 
blive  indladte  af  en  Sidedør,  og  derfor  ikke 
blandede  sig  i  den  store  Hob. 

Det  største  Ord  blandt  Spradebasserne,  det 
førte  Erik  Fodra,  en  yngre  Broder  af  Gertrude. 
Han  bar  en  guul  Hose  og  en  bruun,  og  lige  saa 
var  hans  Kjortel  omvendt  halvt  bruun,  halvt 
guul.  I  sin  Hat  bar  han  en  guul  og  bruun  Fje- 
der, silkestukne  Læderhandsker  paa  Hænderne, 
i  hans  Bælte  stak  en  zirlig  Stikkemetz  eller 
Kaarde,  og  selve  Bæltet  var  behængt  med  for- 
gyldte Bjelder.  Nogle  af  disse  saaes  og  paa 
Jomfruernes  Bælter,  og  alle  bare  de  Snabelskoe 
af    større    eller    mindre    Længde.      Unge    Erik 

Fodra  var  et  Pragtexemplar  af  en  tydsk  Kjøb- 
mandsjunker  og  nærede  den  dybeste  Ringeagt 
for  Bønderne,  en  almindelig  Følelse  blandt 
Visbys  Patriciere  og  da  fornemmelig  blandt  de 
tydske.  Slægten  Fodra  havde  aldrig  viist  Hans 
Eskildsøn  stor  Ære  og  Erik  selv  kun  gjestet 
sin  Søster  og  Svoger  en  eneste  Gang.  Hans 
selv  lod  haant  om  denne  mod  ham  udviste 
Ringeagt,  men  Gertrude  følte  den  bittert  nok, 
og  kun  faa  bleve  de  Besøg,  hun  aflagde  i  sit 
Fædrenehjem,  naar  hun  var  i  Visby,  især  nu, 
da  hendes  Broder  efter  Faderens  Død  var  Hu- 
sets Hoved. 

Det  havde  jo  fra  først  af,  da  hun  endnu 
troede  paa  Ebbe  Strangesøns  Kjøbmandskab  og 
antagne,  falske  Navn,  været  hendes  Hensigt  at 
føre  ham  ud  med  til  Visby  og  prale  der  med 
sin  fine  og  rige  Gjest  Ogsaa  havde  hun,  da 
hun  i  Løbet  af  Vinteren  var  ude  i  Staden,  gjort 
Blæst  med  sin  Flamlænder,  og  derfor  var  den 
Sag  da  nu,  efter  at  Ebbe  var  rømmet,  faldet  ud 
til  desto  større  Ydmygelse  for  hende ;  ja,  da  hun 
med  sin  Huusbond  og  Ingrid  og  Alva  var  gaaet 
op  for  at  hilse  paa  sin  gamle  Moder,  havde  hun 
maattet  døie  slemme  Spottegloser  af  Erik.  Dog 
drev  han  ikke  sin  Modvillie  saa  vidt,  at  han 
vilde  undlade  at  bivaane  sin  Søsterdatters  Ind- 
vielse, og  han  stod  nu  her  og  ventede  paa,  at 
Hans  skulde   komme    med  Sine  for  at  slutte  sig 

til  dem.  Ingrid  var  imidlertid  den  foregaaende 
Aften  bleven  afhentet  af  selve  Abbedissen,  Fru 
Christine,  Pater  Simon  og  alle  Nonnerne  i  et 
heelt  Optog  med  Lægbrødre  som  Fakkelbærere, 
og  om  denne  Processions  Pragt  havde  de  unge 
Mænd  og  Piger  just  talet,  da  en  ung  Sprade- 
basse sagde : 

»Er  hun  fager,  Erik,  Din  Søsterdatter?« 

»Nu  faaer  Du  hende  jo  at  see,  Rupert«, 
svarede  Erik.  Velvoxen  er  hun,  skulderbred 
og  trind  om  Barm  og  Hofter.  Syndigt  er  det, 
at  saa  sundt  et  Pigebarn  skai  fordømmes  til  en 
evig  Jomfrustand.  Sligt  hitter  man  paa,  naar 
man  lever  mellem  Skove  og  Myr  og  gaaer  og 
gloer  paa  Maanen.« 

»Nu«,  sagde  Elisabeth  Ramen,  som  stod 
hos,  »Alva  fangede  dog  ikke  Hellighedstanker 
derved.  Siig  os,  Erik,  er  det  Sandhed,  at  Spei- 
deren,  som  var  i  Eskelhem,  er  hendes  Hjertens- 
kjær?« 

»Ja,  hvad  veed  jeg!«  svarede  Erik  Fodra. 
-De  unge  Jomfruer  ere  nu  til  Dags  snue;  de 
have  lukkede  Øine  og  kjække  Pander.  Ikke 
vilde  jeg  driste  mig  til  at  gjette,  Elisabeth,  hvem 
Du  har  kjær!« 

Da  loe  de  Alle,  og  Elisabeth  blev  rød  op 
over  begge  Øren,  thi  det  var  just  Erik  selv, 
hun  havde  sine  Garn  ude  efter;  men  hun  tabte 
ikke  Hovedet  og  sagde: 

Valdemarstoget.  25 

Jeg  gad  seet  Speideren;  en  fager  Mand 
skal  det  være ;  det  vilde  da  muligt  gaae  mig 
som  Alva,  at  jeg  forgabede  mig  i  ham;  thi 
her  er  dyr  Tid  paa  kjønne  Ungersvende  i  vor 
By. 

Da  fnisede  de  unge  Piger,  og  en  af  dem 
udbrød : 

»Men  om  han  nu  er  Kong  Volmer  selvr 
Traf  Du  ham  paa  Din  Vei,  Elisabeth,  hvad  vilde 
Du  da  gjøre- 

Nu  ,  svarede  Elisabeth,  »da  vilde  jeg  byde 
ham  hjem  til  Vort,  give  ham  min  Luth  og  bede 
ham  synge  en  Vise  for  mig,  og  vi  vilde  træde 
en  Dands  med  hinanden.« 

»Nu  nok  af  den  Spøg«,  sagde  Elisabeths 
Broder,  Christoffer,  en  stærkt  bygget,  alvorsfuld 
Ungersvend :  dyr  vil  den  Spas  blive  for  de 
gullandske  Møer ,  skulde  Kong  Volmer  komme 
hid  med  sine  Mænd  og  træde  en  Dands  med 
dem.« 

Da  loe  de  Alle  haanligt,  og  Erik  Fodra  ud- 
brød pralende: 

»Skeer  det,  Christoffer,  da  vil  jeg  skjenke 
Dig  en  Silkesærk.  stukken  med  Guld  og  Knap- 
per af  dyre  Stene ;  men  skulde  den  Stodder- 
konge dog  komme  med  samt  sine  Mænd,  da 
ville  vi  dandse  en  Springedands  med  ham  for 
vore  Mure,    som  skal  blive  hans  sidste,   saa  han 

favner  ingen  Jomfru  meer;  og  saa  kaste  vi  ham 
i  Søen  til  Føde  for  Fiskene.  < 

Men  kun  faa  Skridt  derfra  stod  Ebbe 
Strangesøn,  og  hvert  Ord  naaede  hans  Øren. 
Han  gjemte  dem  og  lovede  i  sit  Hjerte  Erik 
Fodra  en  Liigskjorte,  men  Elisabeth  Ramen  en 
Datids  til  Skalmeiers  Lyd,  blev  det  end  ikke  med 
Kongen,  saa  dog  med  ham  selv. 

Nu  kom  Hans  med  alle  Sine  og  Thomas 
Heglef  og  Catharina  vare  i  Følge  med  dem. 
Erik  Fodra  gik  strax  hen  og  sluttede  sig  med 
flere  af  de  Andre  til  dem;  og  mens  de  vexlede 
Hilsener  og  talte  med  hverandre,  skete  der  et 
Ophold,  saa  at  Ebbe,  skjult  i  Mængden,  fik 
Stunder  til  at  betragte  sine  gamle  Venner,  nu 
vel  alle  paa  En  nær  hans  dødelige  Fjender. 
Hans  Eskildsøns  høie  Skikkelse  ragede  op  over 
de  andre ;  hans  Aasyn  var  alvorsfuldt,  hans  Blik 
mørkt.  Ebbe  skjønnede ,  hvilken  stor  Foran- 
dring der  var  foregaaet  med  den  før  saa  mun- 
tre og  livsglade  Mand,  og  han  følte  et  Øieblik 
Anger  ved  at  tænke  paa,  at  det  var  hans  Værk ; 
men  han  trøstede  sig  med  det  forfængelige 
Haab,  at  det  maaskee  dog  engang  vilde  for- 
undes ham  at  glatte  Rynkerne  i  Alvas  Faders 
Pande. 

Og  der  stod  Alva  med  Olaf  Rangvald  ved 
sin  Side.  Hun  var  bleg;  snart  løb  hendes  Øine 
rundt  i  Mængden,    som    om    hun    søgte  Nogen, 

25* 

snart  slog  hun  dem  mod  Jorden ;  men  paa  Olaf 
saae  hun  ikke.  Dog  talte  han  til  hende,  og 
hans  Mine   var  huldsalig  og  kjæk. 

Det  kneb  haardest  for  Ebbe  at  maatte 
krybe  i  Skjul  og  afmægtig  see  paa  dette  Syn. 
Han  betragtede  det  i  det  Hele  som  en  Straf  for 
sine  Synder,  at  just  den  Mand  havde  bjerget 
hans  Liv,  og  at  han  var  i  Gjeld  til  ham;  men 
hvad,  sagde  han  i  Aanden  til  Olaf,  Du  blev  nu 
engang  ikke  skabt  til  at  være  Alva  Hansdatters 
Huusbonde;  Gud  Herren  magede  det  saa,  jeg 
kan  ei  derfor;  mit  Liv  maa,  haaber  jeg.  blive 
Din  Lykkes  Død ;  tag  igjen  hvad  Du  gav  mig, 
om  Du  kan ! 

Men  nu  gik  de  ind  i  Kirken,  Klokkerne 
taug,  og  den  store  Kirkeport  blev  aabnet,  dog 
ikke  endnu  for  at  indlade  Mængden ,  som  strax 
strømmede  til  ;  thi  Ceremoniens  Begyndelse 
skulde  foregaae  nede  ved  Indgangen,  og  derfor 
var  den  indre  Gitterdør  lukket;  men  gjennem 
den  kunde  de  Udenforstaaende  see  ind  i  Kirken, 
og  det  var  lykkedes  Ebbe  at  trænge  sig  tem- 
melig langt  frem. 

Han  saae  Ingrid  staae  alene  indenfor  Git- 
teret, iført  sin  hvide  Novicedragt,  bleg  af  den 
gjennemvaagede  Nats  Bønner  og  Bodsøvelser 
og  skamskjændet  af  Abbedissens  Sax,  som  tid- 
ligt om  Morgenen  havde  afklippet  hendes  rige 
Haar.     En  lille  Skare  Chordrenge  kom  trippende 

i  deres  hvide  Særke  og  med  brændende  Lys  i 
Haanden,  og  bag  dem  ragede  Biskop  Nicolaus's 
anseelige  Skikkelse  op.  Ebbe  havde  seet  Præ- 
later af  hans  Art  før;  det  kloge  Blik  og  det 
sødlige  Smiil  lod  ham  fornemme,  at  denne  Mand 
sikkert  var  den  Opgave  voxen,  ved  Kjærtegn  at 
tæmme  en  Tiger  som  Broder  Esbern.  løvrigt 
skinnede  han  saaledes  af  rødt  Fløil.  hvid  Silke 
og  Guld,  at  de  Fleste  ikke  saae  Manden,  men 
blot  Kjortelen ;  den  høie ,  gyldne  og  af  Ædel- 
stene funklende  Mitra  kneiste  paa  hans  Hoved, 
og  i  sin  behandskede  høire  Haand  bar  han  sin 
Elfenbeens  Hyrdestav.  I  Baggrunden  saaes  det 
af  Guld,  Sølv  og  Lys  straalende  Altar,  paa  hvil- 
ket Klostrets  dyrebareste  Klenodie,  Jomfru  Ma- 
rias Billede  med  sin  Guldkrone  og  den  himmel- 
blaae  Kaabe,  skimtedes,  og  en  stærk  Viraksduft 
strømmede  ud  af  Kirken. 

Det  var  et  Skuespil,  som  blændede,  og  saa 
stærkt  trængte  Mængden  paa  for  at  see  den 
prægtige  Mand,  Biskoppen,  at  det  knagede  i 
Gitterporten ,  og  nogle  Kvinder  gave  sig  til  at 
hvine,  hvorfor  et  Par  Diakoner  ilede  til  og  talte 
Folket  til  Rette,  for  at  ikke  nogen  Ulykke 
skulde  skee. 

Da  der  var  tilveiebragt  Stilhed,  traadte  Bi- 
skoppen hen  til  Ingrid,  berørte  hendes  Skulder 
med  sin  Stav  og  gjorde  hende  de  tre  bruge- 
lige Spørgsmaal,    om   hun  var  fri  for  Ægteskab, 

om  ingen  Skam ,  Gjeld  eller  Forlegenhed  af 
nogen  Art  havde  drevet  hende  til  den  Beslut- 
ning at  indtræde  i  Klostret,  og  om  hun  da  nu 
fastholdt  denne  Beslutning;  og  da  hun  havde 
besvaret  alle  tre  Spørgsmaal  tilfredsstillende,  tog 
Biskoppen  hende  ved  Haanden  og  førte  hende 
op  til  Alteret,  hvor  en  Skare  Munkepræster 
stode  i  Kreds,  og  hvor  Pater  Simons  svære 
Corpus  og  rødtblussende  Aasyn  skimtedes. 

Foran  gik  en  Diakon  med  en  rød  Fane,  paa 
hvilken  Christi  korsfæstede  Legeme  var  afbildet, 
og  Chordrengene  med  deres  Kjerter;  og  da  den 
lille  Procession  var  kommen  indenfor  Chordøren, 
traadte  Hans,  Gertrude,  Alva  og  Ingrids  øvrige 
Frænder  og  Kyndinge  frem  fra  en  Sidegang  og 
ordnede  sig  i  en  Række  udenfor  Choret,  som 
de  ikke  maatte  betræde. 

Nu  aabnedes  Gitte rdoren,  Mængden  strøm- 
mede ind,  og  Øjeblikket  var  kommen  for  Ebbe 
til  at  sikkre  sig  en  Plads  i  Nærheden  af  Alva, 
hvilket  ogsaa  lykkedes  ham;  og  der  stod  han 
da  nu,  kun  et  Par  Skridt  bag  sin  Hjertenskjær, 
med  det  vanhellige  Forsæt  i  sit  Hjerte  at  smede 
Rænker  i  Guds  Huus  og  lurende  paa  en  gunstig 
Leilighed  til  at  kunne  nærme  sine  Læber  til 
hendes  Øren. 

Men  det  varede  længe,  inden  Leiligheden 
kom,    og    imens    undgik   han    ikke    nu  og  da  at 

følge  den  hellige  Handling  med  Opmærksomhed 
og  rives  med  af  Andagten. 

Ingrid  stod  i  Choret  udenfor  den  Gitterdør, 
som  førte  ind  til  den  nærmeste  Klostersal,  hvor 
Nonnerne  pleiede  at  synge  deres  horas,  og  hvor 
de  nu  ogsaa  vare  forsamlede  omkring  Abbedissen, 
Fru  Christine  ;  men  nærmest  Døren  stod  en  Lig- 
baare  med  Jord,  hensat  der  for  at  minde  om,  at 
den  Jomfru,  som  førtes  gjennem  denne  Dør  ind 
i  de  hellige  Søstres  Samfund,  aldrig  levende 
vilde  kunne  udtræde  af  det. 

Fru  Christine  Wipperfordhas  høie,  knokkel- 
stærke Skikkelse,  hendes  strenge  Træk  og 
skarpe,  graae  Øine  vakte  nu  i  og  for  sig  den 
Forestilling,  at  den,  hun  fik  Tag  i,  vilde  hun 
ikke  let  slippe.  Hendes  Høgenæse  syntes  endnu 
krummere  end  sædvanligt,  og  hendes  Øine  lyste 
hoverende:  thi  nu  havde  hun  i  alle  de  Aar, 
mens  hun  havde  staaet  for  Styret,  ikke  kunnet 
drive  Nonnernes  Antal-  høiere  op,  end  til  elleve, 
men  endelig  var  Ingrid  Hansdatter  kommen  for 
som  Søster  Martha  at  gjøre  det  foreskrevne  Tal, 
tolv,  fuldt;  og  deri  saae  Fru  Christine  et  Beviis 
paa,  at  Guds  Moder  med  naadige  Øine  saae 
ned  paa  hendes  Klosterbo,  i  hendes  Tanker  et 
Paradis;   thi   hendes  Villie  var  eneraadende  der. 

Kunde  der  nu  end  strides  om,  hvor  vidt 
Soelbjerg  Kloster   fortjente    at    lignes   ved  Him- 

merige ,  saa  kunde  der  ikke  være  to  Meninger 
om,  at  Indvielsesceremonien  jo  svarede  til  Fore- 
stillingerne om  Skærsilden,  saa  langvarig  og 
pinefuld  var  den  for  Offerlammet  selv :  Novice- 
klædningens Afførelse  Stykke  for  Stykke  og 
Nonnedragtens  Iførelse  lige  fra  Sokkerne  og 
indtil  Sløret  og  den  hvide  Lærreds  Krone  med 
de  røde  Klude ,  Symboler  paa  Christi  Blods- 
draaber,  Salvingen,  Bruderingens  Indvielse  og 
alle  de  andre  Led  i  den  vidtløftige  Handling, 
ledsaget  af  Tiltale  og  Svar,  afbrudt  af  Messe 
og  Sang,  Knæbøininger  og  Vandringer  til  og  fra 
Alteret,  alt  dette  syntes  ingen  Ende  at  skulle 
faae ;  men  Ingrid  gjennemgik  det  Hele  stand- 
haftigt, og  af  hendes  lysende  Blik  maatte  man 
drage  den  Slutning,  at  hvert  af  disse  Skridt, 
som  fjernede  hende  fra  Verden,  frydede  hendes 
Hjerte. 

Og  Tilskuerne  vare  høiligt  opbyggede;  de 
fleste  Kvinder  fældede  Taarer;  men  de  troede 
jo  ogsaa  alle  paa  den  Herre,  i  hvis  Navn  alt 
dette  skete,  og  Kirkens  ærværdige  Skikke  ind- 
gøde dem  Ærefrygt.  De  saae  her  haandgribe- 
ligt  fremstillet,  hvad  Christendommen  jo  til  alle 
Tider  har  fordret  af  sine  Bekjendere,  nemlig 
Forsagelse,  men  urimeligt  sat  paa  Spidsen, 
saa  at  Fordringen  oversteg  menneskelige  Kræf- 
ter og  maatte  føre  til  Skinvæsen  og  Selvbedrag, 
om    ikke  til  noget  Værre.      Dog,    trods  al  Van- 

kundighed  og  Misforstand,  trods  Kirkens  for- 
dømmelige Leflen  med  verdslig,  ydre  Glands  og 
daarende  Øienslyst,  gik  der  dog  et  Troens 
Pust  gjennem  Sjælene. 

Og  Ingen  blev  mere  rystet,  end  Alva ;  thi 
hun  elskede  sin  Søster  og  fandt  Skilsmissen 
bitter;  men  hun  vidste,  hvilke  haarde  Kampe 
det  havde  kostet  Ingrid  at  sige  sig  løs  fra  Ver- 
den og  nu,  da  hun  selv  var  stedet  i  Nød,  op- 
lodes hendes  Øine ,  og  hun  forstod  den  stærke 
Drift ,  som  kan  drive  et  Menneske  til  en  slig 
Beslutning.  Da  Ingrid  nu  stod  for  hende  som 
Søster  Martha ,  i  den  graae  Kutte  og  med  det 
sorte  Slør  om  sit  blege  Aasyn .  med  et  bræn- 
dende Blik  skuende  hen  til  Ligbaaren ,  som  nu 
skulde  bæres  foran  hende  gjennem  Gitterdøren 
ind  i  Klostret  til  Tegn  paa,  at  hun  var  død  for 
Verden,  drog  Alva  et  Suk  og  tænkte:  jeg  kan 
blive  stedet  ligesaa,  og  om  jeg  gjør  som  hun, 
da  vik jeg  vel  blive  saligere! 

Men  denne  Verden,  som  Ingen  undflyer,  og 
som  da  ogsaa  trods  al  Signen,  Korsen  og  Sal- 
ven var  fulgt  med  Ingrid  ind  i  Klostret,  den 
havde  i  samme  Nu  Bud  til  Alva. 

Da  Ingrid  førtes  i  Procession  fra  Alteret,  og 
Alle  trængte  paa  for  at  see,  var  Alva  bleven 
stødt  tilbage.  Hun  følte  en  Haand  paa  sin 
Arm,  vendte  sig  om  og  saae  Ebbes  Ansigt  lige 
for  sig. 

»Jeg  har  hyret  Skib,  Alt  er  rede«,  hviskede 
han  hurtigt  til  hende;  »naar  vil  Du  komme  og 
hvor  ? 

»Jesus!«    lod  hendes  Svar. 

Hendes  blege  Kinder  og  skrækslagne  Blik 
røbede,  hvor  stor  Overraskelsen  var,  og  hvor 
dødelig  hendes  Angst  over,  at  hendes  Ven  saa 
dumdristigt  udsatte  sig  for  Fare;  men  der  laae 
endnu  Mere  i  dette  Nødraab  til  hendes  Frelser; 
thi  mange  Alvorstanker  vare  i  denne  Stund 
gaaet  gjennem  hendes  Sjæl,  og  hendes  Hjerte 
havde  krympet  sig  ved  at  begaae  den  Misgjer- 
ning,  hvortil  hun  den  foregaaende  Aften  var 
bleven  fristet,  at  svige  sin  Fader,  forlade  ham 
og  gjøre  ham  ganske  barnløs. 

Efter  al  Sandsynlighed  vilde  Svaret  heller 
ikke  faldet  ud  efter  Ebbes  Ønske,  hvis  Sagerne 
havde  staaet  som  dengang;  men  Olaf Rangvalds 
Ankomst,  forblommede  men  dog  let  forstaaelige 
Ord,  som  vare  undslupne  Gertrude,  og  hendes 
Faders  barske  Væsen  havde  gjort  hende  klog 
paa.  hvad  der  ventede  hende.  Det  gjorde  Ud- 
slaget; men  dog  bankede  hendes  Hjerte  med 
hurtige  Slag  nu,  da  hun  med  Et  skulde  tage  Be- 
slutningen og  give  klar  og  bestemt  Besked. 
Hvor  og  naar?  —  De  Ord  gjenløde  i  hendes 
Indre,  indtil  endelig  Kjærligheden  klarede  hendes 
Tanke  og  gjengav  hende  Mælet. 

I    Morgen    Aften«,     hviskede    hun,    »naar 

Vesperklokken  ringer;  da  gaaer  jeg  til  Messe  i 
Sancte  Hans;  mød  mig  i  Novgorod  Gyde!« 

»Lad  Jonas  ledsage  Dig  og  siig  ham  Aar- 
sagen«,  svarede  Ebbe  hurtigt. 

Derpaa  forsvandt  han,  og  det  var  paa  hoie 
Tid ;  thi  Hangvar  stod  ikke  langt  derfra ;  han 
vendte  sig  i  det  Samme,  og  hans  Blik  streifede 
Ebbe,  da  han  gik;  derpaa  fæstede  det  sig 
skarpt  paa  Alva,  som  gyste.  Plavde  han  gjen- 
kjendt  Ebbe,  vilde  han  gjøre  Allarm  og  styrte 
efter  ham?  rnen  det  gjorde  han  ikke,  og  Alva 
drog  et  lettende  Suk.  Dog  havde  han  fattet  Mis- 
tanke, det  fik  hun  at  mærke;  thi  hans  lurende 
Blik  hvilede  nu  uafladeligt  paa  hende ,  og  han 
fulgte  hende  overalt. 

Men  nu,  da  Alva  havde  taget  sin  Beslut- 
ning, gjenvandt  hun  sin  Sjælsstyrke  og  blev 
snild  som  en  Slange.  Allerede  paa  Hjemveien 
fra  Klostret  viste  hun  sig  venligere  mod  Olaf, 
og  baade  om  Aftenen  og  den  næste  Dag  teede 
hun  sig  saa  sagtmodigt  og  fornuftigt,  at  hun  stak 
dem  Alle  Blaar  i  Øinene,  og  Thomas  sagde  til 
Hans  og  Gertrude : 

»See  nu  er  Tingen  godt  paa  Gled!  Beluurog 
fortrædig  hende  ikke;  skræm  hende  ikke,  Hans, 
ved  Din  Barskhed;  vær  mild  imod  hende,  og 
jeg  lover  Eder,  at  inden  ret  længe,  da  skulle 
I  see  Brudekronen  skinne  i  hendes  gule  Haarl 

HALV  FRAGT. 

_ \  iels  Døring  havde  imidlertid  bemærket 
Ebbes  Omstreifen;  den  voldte  ham  Bekymring, 
men  hos  Jomfru  Gisele  vakte  den  Mistanke. 
Begge  Dele  kom  til  Orde,  da  de  den  næste  Ef- 
termiddag sade  sammen  i  det  pyntelige  Daglig- 
værelse. 

»I    sætter  Eders    Liv    paa    Spil    ved    Eders 
Forvovenhed,    Ebbe    Strangesøn«,    sagde    Niels, 
ja,   I  vil  bringe  mig  i  Galgen.« 

Jeg  formoder«,  svarede  Ebbe  med  et  Smiil, 
at  dal  indlod  Eder  med    mig,  tog  I  Alt  med  i 
Beregning  og  forglemte  ikke  Strikken;  hvo  som 
vil  vinde,  maa  og  vove!« 

Den  hellige  Nicolaus  hjelpe  os  herfra  med 
et  heelt  Skind!«  udbrød  Niels.  »Herredør  er 
viid  ind  og  trang  ud ;  det  angrer  mig  nu,  at  jeg 
>rav  Eder  min  Haand. « 

»Nu,  da  tag  den  igjen!«  svarede  Ebbe  kold- 
sindigt. Dog  turde  det  saa  hænde ,  at  den 
Første,  min  Herre  og  Konge  lader  dingle  paa 
Tværbjælken  oppe  paa  Galgebjerget,  naar  han 
kommer  hid,  det  vil  blive  Niels  Døring,  den 
Forræder ! 

»Gid  Fanden  havde  Eder  og  alle  Konger 
og  Hofsinder  til  Hobe !  i  aabte  Niels  rasende, 
gik  og  slog  Døren  i  efter  sig. 

»Et  godt  Ønske  strax  er  bedre  end  to  ad 
Aare!<   sagde  Ebbe  og  loe. 

Men  Gisele  fæstede  sine  sorte  Øine  paa 
ham  og  sagde: 

»I  har  Noget  for,  Ebbe  Strangesøn,  siig  mig, 
hvad  det  er!« 

»Jeg  elsker  min  Hjertenskjær  og  løber  efter 
hende«,  svarede  Ebbe  troskyldigt. 

»Uden  Maal  og  Med?«  spurgte  Gisele.  »Da 
maatte  I  ikke  være  den  Mand,  jeg  har  anseet 
Eder  for  at  være.  Have  vi  ikke  sluttet  et  For- 
bund, og  har  jeg  ikke  tilsagt  Eder  min  Bistand 
til  at  bjerge  Eders  Hjertes  dyre  Skat?« 

> Jo  vel«,  svarede  Ebbe,  »jeg  skal  begjære 
den,  naar  jeg  finder  det  fornødent.« 

Nu«,  sagde  Gisele,  »jeg  gjorde  det  ikke 
blot  af  Venskab  for  Eder.  Hvad  jeg  dog  ikke 
kunde  hindre,  det  vilde  jeg  hellere  tage  i  min 
egen  Haand ;  og  ved  min  Helgen,  Ebbe  Strange- 
søn,   der  vilde  Eders  Sag  været  bedst  forvaret; 

men  nu,  frygter  jeg,  handler  I  bag  min  Ryg  og 
som  en  gal  Mand.« 

Saamænd«,  sagde  Ebbe,  som  sad  og  le- 
gede med  sin  Dolk;  »der  er  Galenskab  deri,  jeg 
tør  ikke  negte  det  « 

Saa  kastede  han  Dolken  op  i  Veiret,  saa 
den  snurrede  flere  Gange  rundt,  men  greb  den, 
naar  den  faldt  ned,  sikkert  om  Fæstet  og  aldrig 
om  Klingen. 

»Som  I  leger  med  den  Kniv  der«,  sagde 
Gisele,  »saa  leger  I  med  Eders  Liv,  ja  med 
Andres ;  tilsidst  vil  I  faae  det  Skarpe  mellem 
Fingrene. « 

Men  da  Ebbe  ikke  mere  svarede  hende, 
steg  hendes  Forbittrelse,  thi  hun  betragtede  hans 
Taushed  og  skjulte  Færd  som  et  Forræderi 
mod  hende,  og  Ebbe  kunde  jo  heller  ikke  siges 
fri  for  Ønsket  om  ikke  at  komme  i  altfor  stor 
Forbindtlighedsgjeld  til  Guldsmeden  og  hans 
Datter. 

»I  vil  blive  paa  denne  Kyst  og  lade  Eders 
Liv  her«,  vedblev  Gisele  heftigt;  »jeg  seer  det  i 
Aanden,  at  I  vil  blive  opdaget;  Folket  vil  jage 
Eder,  som  var  I  en  Ulv,  kaste  sig  over  Eder  og 
sønderrive  Eder!« 

Saa  taug  hun,  drog  Veiret  og  fattede  sig; 
thi  der  spillede  et  Smiil  om  Ebbes  Læber,  saa 
hun  skjønnede,  at  han  sad  der  og  spottede 
hende  i  sit  Hjerte. 


399 

O ,  hvor  gider  jeg  ophidse  mig  saa  for 
Eders  Skyld « ,  udbrød  hun  i  en  lettere  Tone ; 
»forgjeves  prædiker  jeg  Fornuft  for  Eder,  thi 
Elskov  er  en  Syge,  for  hvilken  der  ingen  Læge- 
dom gives,  uden  Døden;  men  naar  Eders 
Skjebne  er  fuldbyrdet,  og  Fader  og  jeg  lykke- 
ligt ere  komne  til  Danmark,  da  ville  vi  sige  til 
Kong  Volmer:  I  gjorde  stor  Synd  mod  unge 
Ebbe  Strangesøn,  at  I  skikkede  ham  til  Gulland 
og  offrede  ham  grusomt  op :  thi  han  var  en 
Daare  og  lod  sig  fange  af  en  liden  guullokket 
Bondetøs.  Nu  bleges  hans  Ben  paa  Galge- 
bjerget ved  Visby;  lad  læse  en  Messe  for  hans 
Sjæl!« 

Da  stod  Ebbe  op,  stak  Dolken  i  sit  Bælte 
og  sagde: 

I  have  Tak,  Jomfru  Gisele,  for  den  skjønne 
Liigtale!  Men  end  har  ikke  min  Fylgie  viist  sig 
for  mig  *).  Mærk  Eder  dernæst  det,  at  om  jeg 
muligt  nu  gjør  Noget;  da  gaaer  det  paa  min 
egen  Kappe,  og  dermed  bør  I  just  være  tilfreds. 
Tak  for  al  Venlighed,  I  viste  mig,  og  saa  have 
Gud  Eder,  indtil  vi  atter  mødes!« 

Saa  slog  han  sin  Kappe  om  sig  og  gik,  thi 
Tiden  var  der;  snart  vilde  Vesperklokkerne 
ringe ;  men  Gisele  stirrede  raadvild  ud  ad  Vin- 
duet;   hun    følte    stor   Lyst   til  at  snige  sig  efter 

*)  Dødsvarsel. 

ham ,  men  da  det  led  mod  Aften ,  vovede  hun 
det  ikke. 

Imidlertid  gik  Ebbe  gjennem  flere  Smaa- 
gyder  til  Marie-Kirken  og  derfra  ad  Klintetrap- 
pen op  paa  Høiderne  og  undgik  saaledes  de 
befærdede  Gader.  Derfra  vilde  han  atter  ad 
Hestegaden  søge  ned  til  Sanct  Hans-Kirken  og 
fra  denne  som  Udgangspunkt  gaae  det  korte 
Stykke  tilbage  til  Novgorod  Gyden ;  saaledes 
mente  han  at  være  sikkrest  paa  ikke  at  forfeile 
Alva. 

Mens  han  gik  oppe  paa  Klinten,  begyndte 
alle  Stadens  Klokker  at  ringe,  og  det  lød  som 
et  mægtigt  Sangchor  i  hans  Øren.  Mellem  de 
dybe  Toner  fra  Maria-Kirken  og  den  store 
Nicolaus,  Sortebrødrenes  Klosterkirke,  blandede 
sig  de  klare  Toner  fra  Sancte  Catharina,  den 
hæse  Lyd  fra  gamle  Sancte  Olaf  og  alle  de 
andre  Klokkers  dæmpede  eller  skingrende  Rø- 
ster. Ebbe  blev  staaende  et  Øieblik,  underligt 
betagen.  Snart  lød  det  i  hans  Øren  som  Tonen 
af  en  Brudeklokke,  snart  som  Klangen  af  en 
Liigklokke-  men  det  hele  blandede  Chor  var 
dog  som  en  Lovsang  til  Gud  den  almægtige, 
der  holdt  hans  Skjebne  i  sin  Haand.  Saa  sank 
han  paa  Knæ,  hvor  han  stod,  blottede  sit 
Hoved,  bad  et  Pater  noster  og  et  Ave  Maria. 

»O,  Guds  Moder  ,  bad  han  tilsidst,  »jeg 
elsker    denne  Jomfru    i   Tugt   og   Ære   og    af  et 

oprigtigt  Hjerte !  Skik  Dine  Engle  her  ned  for 
at  holde  Vagt  om  os  og  før  os  lykkeligt  gjen- 
nem  alle  Farer  herfra!« 

Saa  reiste  han  sig  og  gik  hurtigt  til  Maalet. 

Sanct  Johannes-Kirken,  af  hvilken  nu  kun 
nogle  faa  Mure  staae  til  Rest,  var  i  sin  Vel- 
magts Dage  Byens  fornemste  Sognekirke  og 
søgtes  fornemmelig  af  de  Indfødte.  Rige  gul- 
landske  Kjøbmænd  havde  skjenket  store  Gaver 
til  den  og  mange  fundet  Hvile  bag  dens  hellige 
Mure.  Mange  Sjælemesser  bleve  sungne  der, 
og  denne  Kirkes  Klokker  kaldte  aldrig  forgjeves 
paa  dens  Børn. 

Saaledes  strømmede  ogsaa  denne  Aften 
Mænd  og  Kvinder  fra  alle  Sider  til  for  at  høre 
Messen,  og  Ebbe  maatte  bruge  Øinene  godt,  for 
at  Alva  ikke  i  Mylderet  skulde  undgaae  ham; 
men  da  han  intet  Sted  blev  hende  vaer,  gik  han 
videre  til  Novgorod-Gyden,  og  neppe  var  han 
kommen  om  Hjørnet,  før  han  saae  hende  træde 
ud  af  en  lille  Dør  i  Sidemuren  paa  Thomas 
Heglefs  Gaard  og  ile  op  imod  ham,  aabenbart 
uden  at  blive  vaer,  hvad  han  til  sin  Skræk  saae 
nemlig  at  Døren  strax  efter  fløi  op,  at  Hangvar 
sprang  ud  og  hurtigt  gik  efter  hende.  Han  var 
kun  faa  Skridt  fra  dem,  da  de  mødtes  ,  og 
der  blev  kun  Tid  til  at  sige: 

»Hangvar  er  efter  Dig;  gaa  i  Kirken  og  lad 
som  Intet.« 

Valdemarstoget.  26 

Saa  vendte  Ebbe  sig  fra  hende  og  gik  hur- 
tigt ned  ad  Middelgade ,  men  han  hørte  Skridt 
bag  sig,  og  i  samme  Nu  som  han  saae  sig  til- 
bage, mødte  ham  Lynet  fra  Hangvars  mørke 
Øine,  og  han  fornam  Taget  af  hans  senestærke 
Hænder ;  men  han  greb  ham  om  Haandledet  og 
smoiede  Kappen  af  sig  og  kastede  den  over 
Hovedet  paa  ham. 

Saa  løb  han,  men  Hangvar  fik  sig  hurtigt 
befriet  for  sit  Hylster,  lob  efter  ham  og  raabte 
af  fuld  Hals : 

»Der   løber   Speideren;   til  Hjelp  Drenge!« 

Og  strax  løb  nogle  Svende,  som  gik  forbi, 
efter  Ebbe ,  og  Haandværkerne  myldrede  ud  af 
Husene. 

»Herud  Geseller!  Der  løber  Kong  Volmer, 
efter  ham,  grib  ham!«  Disse  Raab  skingrede 
gjennem  Gaden,  og  nu  begyndte  et  vildt  Løb 
af  en  broget  Skare,  som  stedse  voxede;  men 
Hangvar  kom  i  Spidsen  og  blev  Føreren,  thi 
kun  han  havde  sit  Kjendemærke  paa  Manden 
og  saae,  at  Ebbe  gjorde  en  Vending  op  ad  en 
Sidegade.  Der  bøiede  han  om,  mens  de  Andre 
blindt  løb  videre;  da  han  kom  til  Hjørnet,  var 
Ebbe  ved  det  næste ,  og  saaledes  gik  det  en 
Stund  paa  Kryds  og  Tvers  gjennem  Staden,  men 
stedse  opad,  thi  Tilstrømningen  af  Forfølgere  fra 
den  lavere  folkerige  Deel  af  Byen  hindrede  Ebbe 
i  at  søge  ned  til  Havnen. 

Tilsidst,  da  Ebbe  var  kommen  op  paa 
Tomten  mellem  den  søndre  og  østre  Port,  og 
han  nærmede  sig  Stadsmuren,  blev  han  vaer,  at 
Hangvar  alene  var  efter  ham,  skjøndt  høie  Raab 
forkyndte  ham ,  at  Folkehoben  nærmede  sig. 
Strengt  havde  det  rasende  Løb  været  for  dem 
begge,  baade  den  Forfulgte  og  Forfølgeren;  thi 
stedse  opad  Bjerget  var  det  gaaet  indtil  nu. 
Ebbes  Aandedræt  var  nær  ved  at  standse,  og 
Hangvar  halede  ind  paa  ham ,  thi  han  havde 
Sener  og  Lunger  som  sine  fiirbenede  Brødre  fra 
Ørkenen,  de  arabiske  Gangere.  Nu  var  han 
ganske  nær.  Da  vendte  Ebbe  sig  lynsnart  med 
den  dragne  Dolk  i  sin  Haand,  og  da  Hangvar 
ikke  formaaede  at  standse  i  Farten,  løb  han  sig 
Klingen  lige  i  Hjertet;  og  saa  fast  stod  Ebbe, 
og  saa  sikkert  styrede  hans  stærke  Haand  Dol- 
ken, at  Hangvar  blev  løftet  i  Veiret  og  styrtede 
derpaa  med  et  vildt  Dødsskrig  og  med  Dolken 
i  Livet  næsegruus  til  Jorden.  Det  var  et  Mester- 
stød, en  Vaabendaad,  udført  saa  lynsnart,  sik- 
kert og  heldigt,  at  den  vilde  frydet  enhver  Kri- 
gers Hjerte,  om  der  havde  været  Vidner  til 
Stede ;  men  det  var  der  heldigvis  for  Ebbe 
ikke. 

Uden  at  tøve  et  Øieblik,  løb  han  langs 
Stadsmuren  ad  Østre  Port  til.  Han  haabede,  at 
Folkehoben  vilde  standse  ved  Hangvars  Lig, 
og  det   slog   ogsaa   til.      Han    hørte  en  forvirret 

Raaben  bag  sig,  men  der  var  ingen  Forfølgere 
at  see ,  hvorfor  han ,  da  han  naaede  Porten, 
standsede  sit  Løb,  vadskede  de  Blodstænk,  der 
sad  paa  hans  Haand  og  Ærme,  af  i  en  Vand- 
pyt, og  gik  saa  i  jevn ,  rask  Gang  ned  ad 
Hestegade  og  videre  fort  den  lige  Vei  ned  til 
Havnen. 

Først  da  han  gik  over  Sanct  Hans  Gade, 
stødte  han  paa  en  Klynge  Borgere.  En  af  dem 
raabte  ham  an  og  spurgte  ham,  om  han  havde 
seet  noget  til  Speideren. 

»Hvadr«  udbrød  Ebbe.  »Ere  I  ude  efter 
ham?  Jeg  saae  en  Hob  Mennesker  stimle  sam- 
men hist  oppe  ved  Stadsmuren;  maaskee  have 
de  grebet  ham;  lader  os  løbe  derop!« 

Og  saa  løb  de  Alle  og  han  med,  men  kun 
et  lille  Stykke;  og  saa  hidsige  vare  de  efter  at 
komme  derop,  at  Ingen  brød  sig  om  ham  eller 
bemærkede,  at  han  snart  sagtnede  sit  Løb, 
standsede  og  vendte  om.  Lykkeligt  naaede  han 
Havnen,  hvor  der  var  næsten  heel  menneske- 
tomt, og  gik  lige  ud  paa  Job  Dackers  Skib. 
Job  havde  holdt  sine  Skibsfolk  samlede,  og  Alt 
var  rede  til  at  sætte  fra  Bryggen  og  gaae  til 
Søes,  hvad  Øieblik  det  skulde  være;  ikke  havde 
Ebbe  forgjeves  sat  sin  Lid  til  ham.  Selv  sad 
han  i  sin  Kahyt  og  nød  sin  Aftendrik,  da  Døren 
blev  reven  op,  og  Ebbe  stod  for  ham. 

»Nu    er  det  Tid,  Job«,    sagde    han    hurtigt, 

men    stræbte    at    gjøre    sin  Stemme   fast;    »kast 
los  paa  Stand!« 

»Men  hvor  er  Eders  Fæstemø?«  spurgte 
Job  forundret. 

Det  glippede,  Job!«   svarede  Ebbe. 

»Skal  jeg  da  fare  med  halv  Fragt?«  spurgte 
Job  og  loe. 

>Op  med  Dig!«  raabte  nu  Ebbe.  »Den 
ganske  Stad  er  paa  Benene,  de  ere  efter  mig; 
jeg  slap  til  Nød  herned ,  og  ikke  et  Øieblik  er 
at  spilde.« 

Da  forstod  Job  Sagernes  Stilling,  lettede 
sig  og  gik  op  paa  Dækket;  men  da  han  saae, 
at  Alt  paa  Havnepladsen  var  roligt,  og  at  blot 
en  Skipper  og  et  Par  Borgere  gik  noget  derfra 
og  samtalede  med  hverandre,  gav  han  sine  Be- 
falinger sindigt  for  ikke  uden  Nødvendighed  at 
vække  Mistanke,  saa  at  det  syntes  Ebbe  at 
vare  en  Evighed,  inden  han  fornam  Bevæ- 
gelse i  Skibet  og  hørte  Vandet  skvulpe  mod 
Bougen. 

Endelig  kom  Job  ned  til  ham  og  sagde : 

»Vi  have  klaret  Pynten;  Vinden  er  god  og 
Alt  stille  inde  ved  Bryggen.« 

»Vel,  vel!«  svarede  Ebbe;  »men  nu  see  Gud 
Herren  i  Naade  til  min  stakkels  Fæstemø!« 

Hvad  Mand!«  udbrød  Job,  er  det  al  den 
Tak,  I  giver  Forsynet  for  Eders  vidunderlige 
Frelse  ?« 

Og  Yinand,  min  tro  Svend!«  tilføiede  Ebbe 
sørgmodigt. 

»Ei,  lad  fare,  lad  fare!«  sagde  Job.  »Eders 
Svend  bjerger  sig  vel,  og  der  er  flere  fagre 
Jomfruer  til  end  den,  I  nu  forlod.  Vær  glad, 
at  I  bjergede  Livet;  kom,  tag  en  Taar;  god 
spansk  Viin  og  gløder  som  Ild ;  den  jager  Sor- 
gen paa  Dør  og  indlader  Glæden.« 

Saa  skjenkede  Job  for  ham  og  vedblev  at 
trøste  ham  paa  sin  Maneer,  mens  Skibet  med 
Aftenrøden  paa  sine  Seil  skød  raskt  gjennem 
Bølgerne.  Da  Mørket  faldt  paa ,  skimtedes  det 
blot  som  et  lyst  Punkt  i  det  Fjerne. 


NIENDE  KAPITEL. 

EBBE  STRANGESØNS  MINDEGAVE. 

IVlens  Ebbe  trygt  vuggedes  paa  Søen  i  Job 
Dackers  Skib ,  fore  Borgerne  om  i  Visbys  Gader' 
som  Myrer  i  en  forstyrret  Tue ;  men  tilsidst 
samlede  Alle  sig  om  det  Liigtog,  som,  just  da 
Job  Dacker  klarede  Havnepynten,  fra  Danziger- 
Gyden  bøiede  ind  i  Strandgade.  Der  standsede 
Toget,  og  Førerne  holdt  en  kort  Raadslagning, 
men  paa  Hjørnet  skraas  over  for  i  et  lidet 
Huus  i  Nærheden  af  Kongsgaarden ,  der  boede 
Jens  Jermer,  og  til  ham  pleiede  Almuen  stedse 
at  tye  og  henvende  sig  med  alle  sine  Klager. 
Saa  bare  de  da  Baaren,  paa  hvilken  Hangvars 
Liig  laae,  hen  for  Borgermesterens  Dør,  satte 
den  der  og  kaldte  ham  ud. 

Da  Jens  Jermers   høie  Skikkelse   viste   sig  i 
Døren,    lød  ham  et  forvirret  Raab  fra  hundrede 

Struber  i  Møde ;  men  han  fik  Taushed  tilveje- 
bragt og  sagde  derpaa : 

»Lad  En  føre  Ordet!  Mester  Siegwart,  træd 
hid  og  giv  Forklaring!  Hvo  har  dræbt  den 
Mand,  som  ligger  der  paa  Baare?« 

Mester  Siegwart,  en  fiirskaaren  og  mørk- 
haaret  tydsk  Smed,  som  var  løben  lige  fra  sin 
Esse  med  Skjødskindet  for,  sværtet  i  Ansigtet 
og  med  Kulsmuds  paa  de  bare  Arme,  og  som 
havde  været  en  af  de  Ivrigste  ved  Forfølgelsen, 
traadte  nu  frem,  lettede  paa  sin  Læderhue  og 
sagde : 

»Velvise  og  værdige  Borgermester,  dette  er 
ved  min  Helgen  en  alvorlig  Sag  og  ikke  som  et 
Drab,  gjort  i  Slagsmaal  paa  Ølstuen.  Den 
Mand,  som  nu  ligger  død  der,  han  blev  seet  i 
Middelgade ,  kjæmpende  med  en  Karl  i  en  graa 
Høike*),  men  som  slap  ham  af  Hænderne  og 
undflyede,  efterladende  Høiken  som  en  Slange 
sin  Ham;  og  da  lød  Raabet:  det  er  den  danske 
Speider,  efter  ham!  Og  saa  rendte  vi  efter  de 
To ,  men  saae  Intet  mere ,  førend  vi  kom  op  til 
Stadsmuren;  da  laae  han  der  med  Kniven  i  sit 
Hjerte,  den  vi  nu  have  lagt  ved  hans  Side  paa 
Baaren.  Vi  toge  ham  og  bare  ham  hid.  Det 
er,  hvad  der  er  foregaaet,  den  hellige  Eligius 
forstoppe  min  Blæsebælg  og  fornagle  alle  Heste 

*)  Viid  Kappe. 

for  mig,  om  jeg  lyver  1  Men  vi  begjære  Straf 
over  Morderen  •  lad  den  ganske  Stad  ransage  og 
stop  alle  Skibe;  rast  ikke,  før  denne  Djævel  er 
bleven  greben  og  ført  til  Galgen!« 

»Vel  talt!  Saa  skal  det  være!  Flux  til 
Værket!«  raabte  flere  Stemmer,  og  nogle  af  de 
meest  Ophidsede  begave  sig  strax  paa  Vei  for 
at  sætte  nogle  af  de  Foranstaltninger,  Mester 
Siegwardt  havde  foreslaaet,  i  Værk  paa  egen 
Haand. 

Men   Ingen    af  Eder   veed,    om   det   ogsaa 
var    Speideren    ,    sagde    Jens    Jermer,    idet    han 
traadte   hen    til  Baaren   og   betragtede   Hangvar. 
Dog  vide  I  vel,  hvo  den  Dræbte  er?« 

Da  raabte  Flere  i  Munden  paa  hverandre: 

»Det  er  en  Karl  fra  Landet,  i  Landsdom- 
merens ,  Hans  Eskildsøns  Brød ;  Hangvar  var 
hans  Navn.« 

Da  studsede  Jens  Jermer;  thi  det  faldt  ham 
ind,  at  da  Speideren  havde  været  i  Hans  Eskild- 
søns Huus,  var  det  rimeligt,  at  en  af  hans  Folk 
kunde  gjenkjendt  og  opdaget  ham ;  men  for 
Hans's  Skyid  vilde  han  nødigt  rode  op  i  den 
Sag;  derfor  sagde  han: 

»Jeg  skal  lade  søge  efter  Speideren,  Børn, 
lid  derpaa!  Men  iøvrigt  bliver  det  Hangvars 
Huusbondes  eller  Frænders  Sag  at  stevne 
Morderen  for  Bythinget ;  vi  tør  ikke  blande  os 
deri. « 

'  At  det  var  efter  Loven ,  vidste  hver  Mand ; 
Hevn  og  Opreisning  for  Drab  var  en  Privatsag, 
hvormed  det  Offentlige  ikke  befattede  sig;  men 
da  lød  en  Røst  fra  Mængden,  som  sagde. 

Og  paa  den  Yiis  vil  1  beskytte  en  Land- 
sens Fjende,  som  vog  en  gnllandsk  Mand?« 

Den  Talende  traadte  i  det  Samme  hen  til 
Baaren  og  stirrede  paa  Liget;  det  var  Broder 
Esbern. 

»Ja!«  udbrød  han;  det  er  ham,  Hangvar 
Tangvidsøn,  min  gode  Frænde!  Men  jeg  for- 
staaer« ,  vedblev  han  i  en  bitter  Tone ,  idet  han 
vendte  sig  mod  Borgermesteren ;  »en  slig  stak- 
kels Karl,  kommen  af  Trælleæt,  han  er  ringere 
i  Eders  Ørne,  end  et  Stykke  Kvæg;  det  skulde 
været  en  af  Eders  Mænd,  der  var  bleven  und- 
livet, da  vilde  Visen  faaet  en  anden  Lyd ! 

Nu«,  svarede  Jens  Jermer  sindigt,  »jeg 
faaer  paa  Blodets  Vegne  tilgive  Eder,  at  I  taler 
saa  skarpt,  Broder  Esbern!  Jeg  lader  det  da 
være  som  usagt,  men  mit  Svar  er:  grib  Spei- 
deren  og  før  ham  hid!  Han  skal  vorde  hængt, 
uanseet,  om  han  er  denne  Mands  Morder  eller 
ikke. 

»Jeg  saae  ham« ,  raabte  en  Haandværks- 
svend;  »det  var  Kong  Volmer  selv;  jeg  har 
seet  Dannerkongen  i  Lybek.« 

Da  tog  Jens  Jermer  Dolken  og  betragtede 
den. 

»Dette«,  sagde  han,  »er  intet  kongeligt 
Værge;  see,  her  er  intet  Mærke  paa  Fæstet, 
uden  en  liden  blaa  og  hvid  Steen.« 

»Sær  spids  er  den  Dolk«,  sagde  Mester 
Siegwart;  »ikke  er  den  smeddet  her  i  Visby  og 
ikke  heller  i  Lybek.« 

»Ja«,  svarede  Jens  Jermer,  mange  Frem- 
mede færdes  jo  her  i  vor  Stad,  komme  og 
gaae,  Herren  kjende  dem  alle!  Før  i  Dag  er 
en  Kniv  bleven  jaget  i  anden  Mands  Liv,  uden 
at  derfor  den  ganske  Stad  er  kommen  i  Oprør. « 

»Ingen  Udflugter,  Jens!«  raabte  en  Slagter, 
som  stod  hos.  »Vi  ville  have  Hevn  over  Mor- 
deren!« 

Hele  Skaren  istemte  Raabet,  og  da  skjøn- 
nede  Jens  Jermer,  at  det  vilde  være  klogest  at 
stille  dem  tilfredse. 

»Bærer  Liget  over  i  Raadskjelderen«,  sagde 
han,  »og  sæt  det  der.  Jeg  vil  strax  tilkalde 
Hans  Eskildsøn  og  afæske  ham  Forklaring.  I 
Morgen  skal  jeg,  om  da  min  Broder  i  Embedet 
er  enig  med  mig  deri,  tilkalde  Eders  Laugsolder- 
mænd  og  høre  deres  Skjon  om  Sagen.  Ere  I 
dermed  tilfredse?« 

»Ja,  ja,  saa  bør  det  være!«  raabte  fiere 
Stemmer. 

»Nu«,  tilføiede  Jens  Jermer,  »gaa  da  roligt 
til  Huse  og  i  Eders  Senge!« 

Men  langt  fra  Folkets  Mening  var  det;  ikke 

saa  let  lae^ge  sig  Bølgerne  i  den  oprørte  Sø. 
Vildt  tumlede  de  om  i  Gaderne  den  ganske 
Nat,  og  hverken  de  to  værdige  Raadstjenere, 
Lyder  og  Lop,  eller  Raadets  Garde,  Stads-Ryt- 
terne ,  en  Samling  af  temmelig  affældige  Vete- 
raner, formaaede  at  tæmme  Folket.  Allerførst 
stormede  de  hen  til  Niels  Dørings  Huus ,  slog 
den  Rude  ind,  i  hvilken  Kong  Valdemars  Vaa- 
benmærke  var  indbrændt,  og  vilde  sikkert  an- 
rettet større  Ulykker,  hvis  ikke  Niels  Døring 
havde  givet  Føreren  for  Hoben  en  rund  Sum 
til  at  gjøre  sig  en  glad  Aften  for. 

»Fordømt  være  Dannerkongen,  Speideren 
og  alle  Landsens  Fjender;«  raabte  han  og  mente 
det  nu,  da  han  var  i  Klemme,  oprigtigt  nok. 
;De  frie,  mægtige  Stæders  Forbund  ville  vi 
onske  Seir  og  Lykke!- 

»Gak  med  selv  og  drik  derpaa!«  raabte  en 
Geselle.  »Ikke  mere  end  billigt,  at  Du,  som  be- 
taler Gildet,  faaer  selv  en  Taar  med.« 

Det  Forslag  blev  optaget  med  vild  Glæde, 
især  af  dem,  som  ikke  ret  troede  paa  Niels 
Dørings  patriotiske  Sindelag,  og  Niels  maatte 
da  med  og  staae  den  Sviir  igjennem ;  men  nu 
havde  han  faaet  en  saadan  Skræk  i  Blodet ,  at 
han  allerede  anden  Dagen  efter  gik  ombord  paa 
et  lybsk  Skib  og  drog  bort. 

Gud    og   alle    Hellige    være    priset!«    sagde 
han,  da  han,  staaende  med  Gisele  paa  Dækket, 

skuede  tilbage  til  Kysten  og  Visbys  kneisende 
Taarne ,  som  svandt  for  deres  Blikke.  »Bedst 
vil  det  maaskee  være ,  om  vi  aldrig  mere  sætte 
vore  Fødder  paa  Gullands  Kyst.« 

Men  Visby  var  Giseles  Fødeby ;  der  var 
hun  opvoxet  med  store  Forhaabninger ,  der 
havde  hun  lidt  sine  Nederlag,  og  der  vilde  hun 
ogsaa  feire  sin  Triumf. 

»Da  maa  Du  flye  langt  fra  Norden  og 
dølge  Dig  godt,  Fader«,  sagde  hun;  ellers  vil 
Kong  Volmer  vide  at  finde  Dig  og  drage  Dig 
til  Regnskab.  Du  har  skyndet  til  det  Togt,  som 
forestaaer,  og  Du  har  tilsagt  ham  Din  Bistand. 
Vær  nu  en  Mand,  grib  den  store  Løn,  som  ven- 
ter Dig;  ellers  vorder  Du  til  Spot;  og«,  føiede 
hun  til  med  et  spydigt  Smiil,  »Ebbe  Strangesøn 
vil  græmme  sig,  om  han  ikke  snarest  seer  os, 
hans  gode  Venner,  paa  Vordingborg.  Ved  Guds 
Moder,  han  skal  indfrie  sine  Lofter  til  os,  den 
Ridder  Finke,  og  gjøre  os  Gjengjeld,  fordi  vi 
optoge  ham  i  vort  Huus  og  med  Fare  for  vort 
eget  Liv  bjergede  ham. 

Saaledes  lokkede  hun  for  sin  Fader  og  op- 
eggede  ham,  indtil  han  føiede  hende,  og  de 
satte  Kaasen  til  Danmark.  — 

Imidlertid  var  der  allerede  inden  Niels  Dø- 
rings  Afreise  atter  blevet  roligt  i  Visby ;  thi  da 
der  trods  al  Ransagning  i  Byen  ikke  opdagedes 
Spor  af  nogen  Speider,  bleve  Folk  kjede  af  Sa- 

gen,  og  de  Fleste  antog,  at  Hangvars  Morder 
havde  været  en  eller  anden  fremmed  Sømand, 
med  hvem  han  var  raget  i  Klammeri,  og  hvem 
Skrækken  over  Forfølgelsen  havde  drevet  til 
Selvtægt. 

Men  henne  hos  Thomas  Heglefs,  der  havde 
man  et  sikkert  Vidnesbyrd  om,  hvem  Hangvars 
Morder  var.  Hans  var  nemlig  strax  samme  Af- 
ten bleven  kaldet  op  paa  Raadhuset,  og  da  han 
saae  Dolken,  som  laae  ved  den  døde  Hangvars 
Side,  saa  vidste  han  Besked.  Kun  altfor  godt 
kjendte  han  dette  fine  og  skjønne  Vaaben,  som 
han  i  Maaneder  hver  Dag  havde  seet  i  den  for- 
mentlige Peder  Arnoldsøns  Bælte ,  eller  i  hans 
Hænder,  naar  han  brugte  det  paa  Jagt  eller  Fi- 
skeri; ofte  havde  han  beundret  Staalet  i  dets 
skarpe  Klinge  og  det  med  Sølv  skjønt  indlagte 
Fæste.  Kun  lidet  havde  det  gavnet  stakkels  Hang- 
var,  at  han  havde  dyppet  Klingen  i  Bukkeblod  for 
at  svække  dens  Kraft;  aldrig  havde  et  Værge 
gjort  bedre  Tjeneste.  Fuld  af  Sorg  og  Harme 
stod  Hans  i  Raadskjelderen  og  stirrede  paa 
Hangvars  Liig;  længe  fik  han  ikke  et  Ord  frem. 
Skinnet  af  den  Lygte,  som  Raadstjeneren,  Lyder, 
holdt  i  sin  Haand,  faldt  lige  paa  Ligets  blege, 
fordreiede  Træk,  men  spredte  kun  lidet 
Lys  i  det  mørke,  hvælvede  Rum.  Jens  Jermer 
stod  hos,  men  ellers  var  der  Ingen  til  Stede. 

Da   tog  Jens  Lygten   af  Lyders    Haand    og 

bød  ham  gaae;  og  da  han  var  bleven  ene  med 
Hans,  sagde  han: 

»Nu  ere  vi  ene,  Hans  Eskildsøn;  siig  nu 
frit,  hvad  I  tænker  om  dette!« 

Hans  pegede  paa  Dolken  og  sagde: 

»Det  er  hans,  den  Niddings,  som  var  hos 
mig  i  Vinter;  han  har  gjort  det!  Give  Gud 
og  alle  Hellige,  at  jeg  maa  leve  den  Dag, 
da  jeg  kan  støde  Dolken  i  hans  eget  falske 
Hjerte!« 

»Tag  den  til  Eder  og  gjem  den  for  det 
Samme«,  sagde  Jens,  og  det  gjorde  Hans;  men 
idet  han  stak  Dolken  til  sig,  sagde  Jens:  »dog 
bliver  det  ikke  nu,  thi  Manden   er  undsluppen.« 

»Hvad,  hvoraf  veed  I  det?«    udbrød  Hans. 

»Hør  nu  og  døm  selv  ,  svarede  Jens.»  Mens 
der  gik  Bud  efter  Eder,  var  jeg  ved  Havne- 
bryggen. Der  traf  jeg  Skipper  Mads  Kjeldsøn 
og  to  Mænd  af  Staden.  De  meldte,  at  som  de 
kort  før  Solnedgang  stode  sammen  ved  Bryggen, 
da  kom  en  Mand  hastigt  gaaende;  hans  Ærmer 
og  Hoser  vare  vaade  og  plettede;  han  gik  lige 
ud  i  Job  Dackers  Skib,  som  kort  efter  satte  fra 
og  gik  til  Søes.« 

»Det  var  ham!«  udbrød  Hans,  men  dæm- 
pede dog  i  den  Dødes  Nærværelse  sin  Stemme. 

Jens  nikkede  og  vedblev: 

»Det  Vaade  paa  hans  Klæder  kom  vel  af 
Vand,  tænker  jeg,    hvormed    han    har    afvasket 

Blodet.  Mads  og  de  Andre  vidste  da  endnu 
Intet  om  det  Røre,  som  var  i  Byen,  ellers  havde 
de  fattet  Mistanke  og  stoppet  Job;  men  sært 
var  det  forekommet  dem,  at  Job,  som  skulde 
seilet  alt  for  to  Dage  siden,  blev  liggende, 
men  nu,  da  denne  Mand  kom,  strax  lettede. 
Han  har  ventet  paa  ham,  tænkte  de;  og  saaledes 
forholder  det  sig  uden  Tvivl.« 

Og  hvem  mener  I  saa,    han  var?     spurgte 
Hans. 

»Ja,  hvo  kan  vide  det«,  svarede  Jens; 
»maaskee  en  Speider,  maaskee  ikke;  men  nu  er 
han  væk,  undsluppen  Torturkammeret,  Tomme- 
skruerne og  det,  som  va.rre  er;  vi  faae  ingen 
Kundskab  derom,  og  derfor  tykkes  det  mig  nu 
klogest,  og  for  Eders  Skyld,  at  vi  dysse  den 
Sag  ned.  Jeg  skulde  og  mene,  at  selv  om  han 
har  været  en  Speider,  udsendt  af  Dannerkongen, 
da  gjør  det  ikke  Stort  fra  eller  til,  at  han  har 
været  her.  Ikke  Frygt  for  vore  Stadsmure  kan 
gjøre  Kong  Volmer  betænkelig,  om  han  pønser 
paa  et  Angreb,  men  Frygt  for  Stædernes  store 
Magt;  og  ved  min  Helgen,  Hans,  gjør  han  det 
dog,  da  vil  det  svie  til  ham  før  eller  siden,  derom 
føler  jeg  mig  forvisset.« 

»Man  skulde  tykkes  det  ,    sagde  Hans. 

>List  og  Rænker  er  denne  Konges  største 
Konst,  ikke  Krigerdaad,  han  være  saa  ellers 
tapper  nok.      Jeg   har  staaet  for  hans  Aasyn  og 

fornummet  hans  daarende  Magt ;  da  begreb  jeg, 
at  han  kunde  pudse  Magnus  Smek,  den  Stak- 
karl! 

Saaledes  søgte  Jens  Termer,  som  de  andre 
store  Herrer  i  Visby,  at  berolige  sig,  og  det 
lykkedes  kun  altfor  godt;  men  det  tyktes  Hans, 
da  de  gik  af  Kjelderen  og  Lygtens  Skin  foer 
over  Hangvars  Aasyn,  at  den  Døde  grinte 
spottende. 

Om  Natten  blev  Hangvars  Liig  ført  til 
Thomas  Heglefs  Huus  og  den  næste  Aften  i 
Stilhed  jordet  paa  Sancte  Hans  Kirkegaard. 
Foruden  Præsten  var  kun  til  Stede  Hans,  Tho- 
mas og  Broder  Esbern,  hvem  Hans  havde  ladet 
tilkalde.    Efter  Jordfæstelsen  sagde  han  til  ham: 

»Du  veed  det,  Søn,  og  kan  vidne,  at  jeg  er 
uden  Skyld  i  denne  min   tro  Tjeners  Død.« 

»Mener  Du?«  spurgte  Esbern  og  saae  paa 
Hans  med  et  mørkt  Blik.  Dog  bæres  det  mig 
for,  og  jeg  seer  det  i  Aanden,  at  hans  Blod  en- 
gang vil  komme  over  Dit  Hoved.« 

Saa  gik  han  derfra  uden  Farvel  eller  Vel- 
signelse. 

Men  der  var  En,  som  brød  sit  Hoved  med 
at  udfinde  Sammenhængen  i  Mordnattens  skumle 
Handling,  og  det  var  Gertrude.  Ved  at  ud- 
spørge Pigen,  Estrid,  havde  hun  faaet  at  vide, 
at  Alva  da  Vesperklokken  ringede,  alene  havde 
sneget  sig   ud    ad  Bagdøren  i    Novgorod-Gyden, 

og  at  hun  omtrent  en  Time  efter  var  kommen 
bleg  og  forstyrret  hjem  og  strax  ilet  op  paa  sit 
Kammer.  Gertrude  folte  sig  forvisset  om,  at  Al- 
vas  Bortgang  den  Aften  stod  i  Forbindelse  med 
Hangvars  Død,  men  i  Stedet  for  at  udspørge 
Aha,  lurede  hun  paa  hvert  af  hendes  Skridt  for 
at  gribe  hende  i  en  Blottelse ;  og  det  lykkedes 
da  ogsaa  tilsidst. 

Med  Dødsangst  i  Hjertet  havde  Alva  været 
Vidne  til  Ebbes  Flugt  og  Forfølgelsens  Begyn- 
delse i  Middelgade;  m~n  snart  kom  Ebbe  og 
Hangvar  hende  ude  af  Syne.  Dog  var  det  hende 
umuligt  at  gaae  hjem,  Hjertet  drev  hende  afsted ; 
hun  løb  med  i  Flokken  og  standsede  først"  med 
de  Andre  ved  Hangvars  Liig. 

Da  hun  saae  ham  ligge  der  med  Ebbes  Dolk 
i  sit  Bryst,  opsendte  hun  i  sit  Hjerte  en  Takke- 
bøn til  Gud  og  ilede  hjem;  men  Vished  om,  at 
Ebbe  var  undsluppen,  fik  hun  først  den  næste 
Morgen,  da  hendes  Fader  fortalte  om  sin  Sam- 
tale med  Jens  Jermer. 

Saa  søgte  hun  Jonas  op ,  hvis  rette  Navn 
endnu  var  hende  ubekjendt,  og  fortalte  ham,  at 
hans  Herre  lykkeligt  var  sluppen  bort. 

»Ei,  er  han  det!«  udbrød  Vinand  uventet 
koldsindigt.      »Nu,  nu,  det  er  vel!« 

»Vil  Du  drage  efter  ham,  Jonas«,  sagde  Alva, 
o,  da  bring  ham  kjærlig  Hilsen  fra  mig,  og  siig 
ham,  at  jeg  vil  være  ham  tro  til  Døden.  « 

»Vel,  lille  Jomfru,  vel«,  svarede  Vinand  med 
et  Nik;   »jeg  skal  sige  det,  om  vi  mødes  igien.« 

Men  Vinand  blev  roligt  i  sin  Tjeneste,  og 
Intet  tydede  paa,  at  han  agtede  at  flye.  Tingen 
var,  at  han  havde  faaet  Kig  paa  en  tækkelig 
ung  Enke  efter  en  Lastdrager,  Cæcilie  Kallinger. 
Hun  havde  Noget  til  Bedste,  og  Vinands  satte 
Væsen  indgød  hende  Tillid;  han  drev  sin  Beilen 
med  stor  Snildhed,  og  de  vare  alt  blevne  enige. 

Saaledes  faldt  Vinand,  der  havde  revset  sin 
Herre  saa  strengt  for  det  Samme,  selv  i  Amors 
Snarer  og  fik  de  gullandske  Kvinders  daarende 
Magt  at  fornemme.     Han  tænkte  som  saa: 

Ebbe  vil  ikke  savne  mig ;  han  faaer  lige  saa 
let  en  ny  Svend,  som  jeg  en  ny  Hat.  Bedst  er 
det  dog  at  være  sin  egen  Mand,  og  her  huer 
mig  vel  i  Visby.  Kommer  Kong  Volmer  ikke 
herop,  nu,  da  vil  jeg  nyde  de  gode  Dage, 
Herren  under  mig,  og  gaae  i  min  Grav  som  Jo- 
nas Michaelsøn,  thi  saaledes  lød  hans  fulde,  an- 
tagne Navn;  men  kommer  han  og  min  Herre 
med,  da  kan  jeg  blive  dem  til  god  og  nyttig 
Tjeneste.  Dog  var  han  i  Tvivl,  om  han  skulde 
betroe  sig  ganske  til  sin  Hjærtenskjær  eller  ikke ; 
det  var  ham  dog  imod  at  bedrage  hende,  og  da 
han  mente  sig  sikker  paa  hende  gjorde  han  det 
Første,  og  det  viste  sig  da,  at  hun  var  en  saare 
forstandig  Kvinde  med  et  ønskelig  snevert  Syn, 
som  ikke    gik   langt  over    hendes    egen  Dørtær- 

skel.  Om  Kong  Volmer  eller  Kong  Magnus 
var  Gullands  Overherre,  det  var  hende  den  lige- 
gyldigste Ting  af  Verden,  og  hun  øinede  nu 
snarest  Høihed  og  Velstand,  om  Dannerkongen 
vandt  Seir.  Dog  blev  det  ikke  strax  til  Noget 
med  Brylluppet,  thi  hendes  Værge  modsatte  sig 
hendes  Ægteskab  med  en  ukjendt  Mand-,  og 
saaledes  blev  da  Cille  Kaliinger  en  varm  For- 
bederinde  for  Kong  Volmer  og  ønskede  Intet 
hellere,  end  at  see  hans  Flaades  svulmende  Seil 
over  Horizonten. 

Men  Alva  tænkte  paa  den  Stund  med  Gy- 
sen. Hun  ønskede  og  frygtede  den  paa  een 
Gang-  hun  bad  dertil  og  afsonede  sin  Synd  ved 
en  ny  Bøn,  og  saaledes  søndersledes  hendes 
Hjerte,  mens  hun  maatte  vise  Andre  et  roligt 
Aasyn.  Dog  var  hun  ikke  mere  mild  mod  Olaf; 
det  gik  over  hendes  Kræfter.  Stundom  følte 
hun  sig  greben  af  vild  Glæde  over  Ebbes  Frelse 
og  en  utæmmelig  Længsel  efter  atter  at  skue 
hans  Aasyn  og  hvile  ved  hans  Bryst;  og  i  en 
saadan  Stemning  gik  hun  en  Morgen  forbi  det 
Kammer,  hvor  hendes  Forældre  havde  deres 
Logi.  Døren  stod  aaben,  der  var  Ingen  i  Stuen; 
men  paa  Laaget  af  en  Dragkiste  opdagede  hun, 
hvad  der  alt  ved  det  første  Syn  for  nogle  Dage 
siden  havde  fængslet  hende  dæmonisk,  nemlig 
Ebbes  Dolk. 

Hun    gik  derind,    tog   Dolken    i    sin  Haand 

og  stirrede  paa  de  Rustpletter,  som  Hangvars 
Blod  havde  afsat  paa  Klingen.  Hun  udmalede 
sig  i  Aanden,  hvorledes  det  Hele  var  gaaet  til, 
heelt  anderledes,  end  det  virkelig  var  bleven 
gjort;  men  det  fornam  hun,  at  havde  hun  nu 
havt  Hangvars  Bryst  for  sig,  hun  vilde  kunne 
stødt  Dolken  i  hans  Hjerte,  og  grumt  funklede 
hendes  ellers  saa  blide  Øine  ved  Tanken  derom. 
Saa  sagde  hun  i  Aanden  til  sig  selv:  den 
er  Ebbes  Mindegave  til  mig ;  turde  jeg  blot  tage 
den  til  mig!  God  kunde  den  være  og  i  Nøden 
blive  min  Naade!  Thi  saaledes  kaldtes  jo  et 
Værge  som  dette,  hvormed  ofte  Dødsstødet  blev 
givet  en  falden  Fjende.  Og  saa  tog  hun  Dol- 
ken, førte  Fæstet  til  sine  Læber  og  kyssede  det 
blanke  Sølv,  paa  hvilket  Ebbes  kjære  Haand 
saa  ofte  havde  hvilet;  men  i  det  samme  følte 
hun  et  Greb  om  sit  Haandled,  slap  Dolken,  saa 
den  faldt  paa  Gulvet  og  udstødte  et  Skrig.  Det 
var  Gertrude,  som  var  -kommen  bag  paa  hende, 
og  saa  optagen  havde  hun  været  af  sine  vilde 
Tanker,  at  hun  ikke  havde  hørt  sin  Stifmoders 
listende  Trin. 

Gertrude  slap  hende,  tog  Dolken  op  og 
sagde: 

»Hvad  vilde  Du  med  den?«  og  da  Alva 
blot  stirrede  paa  hende  til  Svar,  vedblev  hun: 
»Nu  kjender  jeg  Dit  sande  Sindelag;  thi  kysser 
Du  saa  det  Staal,  som  fandt  Vei  til  Hangvars  Hjert 

da  maa  hans  Død  og  Din  Bolers  Frelse  have  frydet 
Dig  saare;  og  Du  veed  Noget  om,  hvorledes 
dette  gik  til,  ja  Du  har  vel  været  den  sande 
Aarsag  til  denne  Misgjerning;  og  nu  skal  Du 
gaae  med  til  Fader  og  bekjende   Alt. 

Alva  gjorde  ingen  Modstand ;  hun  gik  villigt 
med,  og  var  hendes  Aasyn  end  blegt  som  Dø- 
den, da  hun  traadte  ind  i  Stuen,  saa  funklede 
hendes  Øine  af  Kjækhed;  det  var,  som  om 
Kysset  paa  Dolkens  Klinge  havde  styrket  og 
staalsat  hende. 

Der  sad  Hans  og  legede  Tavlbrædt  med 
Thomas  og  Catharina  sad  hos,  men  Olaf  var 
der  ikke.  Da  Hans  havde  hørt  Gertrudes  For- 
klaring, uden  at  Alva  med  et  Ord  modsagde 
den,  sprang  han  op  og  stødte  til  Bordet,  saa 
Brikkerne  væltede. 

»Siig  frem,  hvad  Du  veed,  Alva!  Bekjend 
Alt,  eller  det  vil  gaae  Dig  ilde!« 

Men  Alva  tænkte,  at  hvis  hun  bekjendte 
Alt,  da  vilde  det  gaae  hende  allerværst. 

»Det  er  snart  sagt«,  svarede  hun  efter  et 
Øiebliks  Overveielse.  »Jeg  mødte  Ebbe  Strange- 
søn, thi  det  er  hans  rette  Navn,  i  Middelgade. 
da  jeg  gik  til  Aftenmesse,  og  som  vi  stode  og 
talte  med  hinanden,  da  kom  Hangvar  og  vilde 
gribe  ham.  Han  kunde  bleven  derfra,  da  vilde 
han  ikke  nu  ligget   i  sin  Grav. 

»Du    har  været   i   Ledtog   med   denne  Spei- 

der«,  sagde  Hans,  »han  hedde  nu  Ebbe  Strange- 
søn eller  ikke,  Fanden  troe  den  Løgner  og  ikke 
jeg!  Du  vidste,  at  han  var  her  i  Staden,  det 
var  et  aftalt  og  berammet  Møde.  Da  elsker  i 
Dit  Vanvid  denne  Nidding. 

»Ja«,  svarede  Alva,  idet  hun  saae  sin  Fader 
ind  i  øinene,  »jeg  elsker  ham  og  vil  aldrig  faae 
nogen  anden  Mand  kjær;  det  er  sandt!« 

Mere  fik  de  ikke  ud  af  hende,  uagtet  Hans 
tilsidst  blev  rasende,  løftede  sin  Haand  og  vilde 
slaaet  hende,  om  ikke  Thomas  Heglef  havde 
lagt  sig  imellem.  Omsider  fattede  Hans  sig  og 
sagde: 

»Nu,  lige  meget!  Kan  jeg  end  ikke  vende 
Din  Hu,  saa  kan  jeg  dog  binde  Din  Haand. 
Olaf  Rangvalds  Hustru  skal  Du  vorde,  om  vi  saa 
skulle  slæbe  Dig  til  Brudeskamlen.« 

»Da  sagde  Du  dog  engang«,  svarede  Alva 
med  et  trodsigt  Smil,  »at  det  var  uchristeligt  at 
tvinge  en  Menneskesjæl;  er  det  nu  blevet  chri- 
steligt?  Mit  Legeme  kunne  I  baste  og  binde 
og  bære,  hvorhen  I  ville,  men  ikke  min  Sjæl, 
som  kan  undfly e  til  Guds  Throne.« 

»O,  kjære  Venner!«  udbrød  Catharina  i 
største  Sindsbevægelse,  »taler  ikke  saa  gru- 
somme og  ugudelige  Ord  til  hinanden!  Nu  fat- 
tes det  kun,  Hans,  at  Du  i  Din  Blindhed  vil 
drive  det  eneste  Barn,  Herren  har  levnet  Dig,  i 
Dødens  Arme.« 

»Og  dette  Barn«,  udbrød  Hans  bittert,  »kal- 
der Du  mit  og  siger,  at  det  er  mig  levnet? 
Hun  er  det  kun  i  Kjødet ;  hendes  Hjerte  og 
Hu  er  ganske  vendt  fra  mig,  fra  Gud  Herren  og 
fra  Alt,  hvad  godt  er;  hun  har  givet  sig  den 
Onde  i  Vold.« 

Da  brast  Alva  i  Graad  og  sagde : 

»Fader,  det  er  ei  saa!  Jeg  gjorde  intet 
Ondt,  og  jeg  har  Dig  kjær.« 

»Nu  ikke  mere  af  den  Sort«,  udbrød  Tho- 
mas med  en  for  ham  usædvanlig  Heftighed; 
»dette  er  til  at  gaae  fra  Vid  og  Samling  over. 
Lad  hende  fare,  Hans!  Gaa  paa  Dit  Kammer, 
Alva«,  føiede  han  til;  »hvad  Dine  Forældre  be- 
slutte, det  skal  Du  siden  erfare.« 

Alva  blev  et  Øieblik  staaende  usikker;  det 
stod  at  læse  i  hendes  Øine  ,  at  et  Ord  af  hen- 
des Fader  vilde  være  Nok  til,  at  hun  var  ilet 
hen  til  ham  og  havde  kastet  sig  til  hans  Bryst; 
men  Hans  sendte  hende  et  vredt  Blik  og 
sagde : 

Gjør,  som  Thomas  siger;  pak  Dig!« 

Da  gik  Alva,  men  saae  først  til  Hans,  saa 
at  han  blev  underlig  til  Mode  derved;  thi  i  det 
Blik  laae  hele  hendes  Sjæl;  det  var,  som  om 
hendes  henfarne  Moders  Aand  havde  seet  gjen- 
nera  hendes  Øine.  Hans  vaagnede  som  af  en 
ond  Drøm  og  havde  nær  kaldt  hende  tilbage  for 

at  sige  hende  et  mildt  Ord;  men  han  undsaae 
sig  for  at  gjøre  det. 

»Saa«,  sagde  derpaa  Thomas,  »nu  kunne  vi 
tale  frit,  og  jeg  bør  da  drage  Dig  til  Minde, 
Hans,  hvad  Du  har  tilstaaet  for  mig,  at  Du  selv 
har  stor  Skyld  i,  at  alt  dette  er  kommet.  Du 
drog  denne  Fremmede  til  Din  Gaard,  ikke  Alva. 
Uforvarende  kom  Du  ind  i  dette,  det  er  sandt; 
men  det  Samme  maa  siges  til  Forsvar  for  Din 
Datter,  ja  i  fuldere  Maal,  thi  hun  var  kun  et 
Barn.  Hun  blev  lokket  i  en  Snare  uden  at  vide, 
med  hvem  hun  indlod  sig.« 

»O«,  udbrød  Gertrude,  hun  blev  sikkert 
snart  mere  vidende!« 

»Men  da,  tænker  jeg«,  svarede  Thomas, 
»var  hendes  Hjerte  alt  fanget ;  og  om  jeg  har 
forstaaet  Hans  ret,  Gertrude,  saa  har  heller  ikke 
Du  været  uden  Skyld  i  det  skete.« 

»Lad  hver  bære  sin  Sæk  til  Mølle«,  sagde 
Gertrude  skarpt ;  »jeg  veed  ikke  af  nogen 
Skyld.« 

»Vei  den  selv  i  Din  Samvittighed«,  sagde 
Hans;  »men  det  mærker  jeg,  at  Din  Anger  er 
mod  min,  som  en  Fjeder  mod  et  Bjerg. 

>Nu«,  sagde  Thomas,  »jeg  tør  ikke  dømme 
Eder  imellem;  det  er  til  ingen  Gavn  at  rippe 
op  deri;  men  hvad  I,  kjære  Venner,  bør  be- 
tænke, det  er,  at  Sagen  trods  det,  der  er  skeet 
siden    vi    første    Gang    taltes    ved    derom,    dog 

staaer  som  før.  Jeg  maa  raade  Eder  til  at  fare 
med  Lempe,  ja  der  er  end  større  Aarsag  dertil, 
om  I  ikke  ville  drage  en  stor  Ulykke  over  Eder. 
Jeg  saae  før  i  Alvas  Øine  en  Flamme,  som  siger 
mig,  at  hun  har  et  høit  Mod.  Agter  Du  at 
bruge  Vold,  Hans,  da  turde  det  hænde,  naar 
Du  kom  for  at  slæbe  hende  til  Alteret,  at  Du 
fandt  et  Liig.« 

Jovist!«  udbrød  Gertrude.  Nei,  hun  varer 
sig  nok ;  men  I  Mænd  ere  nogle  skjørhovedede 
Narre;  naar  en  ung  Jomfru  skaber  sig,  da  troe 
I  strax,  at  det  gjelder  Livet.« 

»Vel,  Thomas«,  sagde  Hans  uden  at  agte 
paa  Gertrude;  »jeg  mærkede  det,  at  Pigebarnets 
Ophidselse  er  stor.  Nødigt  driver  jeg  hende  til 
det  Yderste,  hun  er  dog  mit  Barn,  og  jeg  er 
ingen  ond  Fader;  men  hvad  skal  jeg  dog  gribe 
til?  Nu  har  jeg  selv  ladet  Olaf  hidkalde  og 
anden  Gang  tilsagt  og  lovet  ham  min  Datter. 
Narrer  jeg  ham  nu  atter,  da  maa  ved  min  Hel- 
gen alt  Folket  troe,  at  jeg  er  en  gal  Mand,  om 
ikke  noget  Værre,  uden  at  tale  om,  at  jeg  gjør 
stor  Synd  mod  Olaf  selv.« 

»Nei,  ikke  det,  ikke  det!  svarede  Thomas. 
»Dit  Ord  til  Olaf  maa  staae  ved  Magt,  men  giv 
Tid !  Nu  mere  end  nogensinde  er  det  for- 
nødent ,  at  Pigen  faaer  Stunder  til  at  be- 
sinde sig.« 

Saa«,   udbrød  Gertrude  forbittret,   »nu  have 

vi  ved  Guds  Moder  atter  Spillet  gaaende !  Nei,  jeg 
siger,  giv  ikke  Tid,  ikke  en  Dag  mere,  end  for- 
nødent er.  Vær  nu  en  Mand ,  Hans ,  og  gjør, 
hvad  Du  bør  gjøre  for  at  redde  Din  Datters 
Ære.  Beram  Dagen  til  Trolovelsen,  siig  hende, 
at  saa  skal  det  være,  og  saa  lade  vi  Brylluppet 
følge  efter  med  kort  Frist.« 

Hans  tænkte  et  Øieblik  efter  og  sagde 
derpaa : 

»Jeg  mener,  at  Gertrude  har  Ret,  Thomas ; 
vi  have  ingen  anden  Udvei.« 

»Men  gjør  Fristen  ikke  for  kort«,  bad  Ca- 
tharina med  sin  blide  Stemme. 

»Lad  det  blive  Sanct  Hans  Dag«,  sagde 
Gertrude;  »da  kan  Jomfruen  besinde  sig  og 
drage  Veiret  i  en  ganske  Maaned,  eller  spinde 
nye  Rænker,  om  hendes  Hu  staaer  dertil. 

»Nei,  hør«,  sagde  Catharina,  »hvad  Olaf  for- 
gangen Dag  sagde  til  mig.  Alva  er  end  studs 
og  kold  som  en  Is,  sagde  han;  mon  hun  nogen- 
sinde vender  sit  Hjerte  til  mig?  —  Giv  Tid, 
Olaf,  sagde  jeg;  det  vil  vel  komme.  —  Nu, 
sagde  han  da,  jeg  drømte  forgangen  Nat,  at 
Fæstensøllet  blev  drukket  paa  min  Helgensdag; 
tilfreds  vilde  jeg  være,  om  det  kunde  slaae  til.« 

»Det  er  som  et  Varsel«,  udbrød  Thomas, 
»lad  det  blive  derved!« 

Dertil  lod  Hans  sig  da  bevæge,  og  Ger- 
trude udrettede  Intet  med  sine  Indvendinger. 

Saa  lad  det  da  blive  Sanct  Olafs  Dag*)«, 
sagde  han,  »jeg  vil  nu  selv  gaae  op  og  forkynde 
hende  det.« 

Det  gjorde  han  da.  Han  traf  hende  sid- 
dende paa  en  Løibænk,  stirrende  hen  for  sig. 
Han  saae  det  strax  paa  hendes  Aasyn,  at  hans 
Haardhed  før  havde  krænket  hende  dybt  og 
forhærdet  hende.  Saa  gik  han  da  hen  til  hende, 
klappede  hende  paa  Kind  og  talte  mildt  til 
hende;  men  hun  reiste  sig  brat  og  sagde: 

»Lad  Kjærtegnene  fare,  Fader!  Jeg  skjøn- 
ner  grant,  at  godt  og  som  det  har  været  før, 
bliver  det  aldrig  mere  mellem  Dig  og  mig.« 

»Vær  nu  rimelig,  Alva!«  svarede  Hans  heel 
sagtmodigt.  »Lad  de  onde  Ord,  jeg  sagde  før, 
være  døde  og  glemte !  Visselig  skal  det  blive 
godt  imellem  os  igjen,  naar  Du  har  gjenvundet 
Brugen  af  Din  Fornuft,  som  vil  sige  Dig,  at  det 
er  ganske  ugjørligt  for  mig  nu  at  holde  Olaf  for 
Nar  og  bryde  mit  Ord  til  ham;  Du  maa  vorde 
hans  Hustru.« 

Alva  stod  blot  og  stirrede  paa  ham  og  ind- 
lod sig  ikke  paa   nogen  Indsigelse. 

Og  have  vi  da«,  vedblev  Hans,  »berammet 
Trolovelsen  til  Sanct  Olafs  Dag.  Brug  nu  den 
Frist,  der  bliver  Dig  forundt ,  til  at  drive  ud  af 
Dit  Hjerte  den  Nidding,  som  har  besnæret  Dig, 

*)  Den  29de  Juli. 

men  hvem  Du  sikkerlig  aldrig  mere  faaer  at  see 
for  Dine  Øine ,  og  vend  Din  Hu  atter  til  Din 
gode  Barndomsven,  som  er  en  retskaffen  Mand 
og  elsker  Dig  oprigtigt.« 

Alva  svarede  ikke  et  Ord;  hendes  Blik 
huede  ikke  Hans. 

»Har  Du  ikke  et  Ord  til  mig?«   spurgte  han 

utaalmodigt. 

Da  svarede  hun  sindigt  og  fast: 
Jeg   skjønner,  Fader,    at  Du   kan   nu  ikke 
gjøre    Andet,     og     jeg     troer,     at    Du    vil    mit 

Bedste. « 

»Ret  saa!  sagde  Hans.  >Naar  Du  tænker 
saa,  da  vil  Du  og  skikke  Dig,  ikke  volde  mig 
Sorg  mere  og  værne  bedre  om  Din  egen  Ære.« 

»Men  til  Sanct  Olafs  Dag  er  jeg  fri,  Fader, 
forglem    ikke   det!     Du    har    givet   mig  Dit  Ord 

derpaa.« 

»Det  har  jeg«,  sagde  Hans,  idet  Vreden 
atter  kom  op  i  ham;  »men  viid  Alva,  at  gjør 
Du  os  flere  Knuder,  da  forstøder  jeg  Dig  og 
vil  ikke  længere  kalde  Dig  mit  Barn.  Ved  min 
Helgen,  det  angrer  mig  nu,  at  jeg  har  givet  Dig 
saa  lang  en  Frist. 

»Lad  det  ikke  angre  Dig«,  svarede  Alva; 
.havde  Du  undladt  det,  da  vilde  jeg  ikke  læn- 
gere kalde  Dig  Fader,  ja  ikke  forblive  her  paa 
Jorden;  men  nu  vil  jeg  tøve  og  afvente  mm 
Skjebne.« 

Hun  er  troldgjort,  hun  veed  ikke  selv,  hvad 
hun  siger,  tænkte  Hans,  bekjæmpede  sin  Vrede, 
gav  hende  et  Kys  og  sagde: 

»Vær  nu  god  og  skik  Dig!« 

Saa  gik  han,  men  da  han  var  borte,  da 
sank  hun  sammen  og  brast  i  Graad.  Hun  skjøn- 
nede,  at  det  ikke  mere  kunde  gavne  hende,  om 
Ebbe  vendte  tilbage  med  Fred ,  og  derom  var 
der  vel  heller  ikke  Tale.  Nei ,  enten  blev  han 
borte,  eller  han  kom  med  Vælde,  i  sin  Herres 
og  Konges  staalklædte  Følge  for  at  tage  hende 
med  stormende  Haand.  Og  saa  vidt  var  det 
nu  kommen  med  hende,  at  det  ønskede  hun; 
men  naar  Angst  faldt  paa  hende  og  hun  gruede 
ved  at  tænke  paa,  hvorledes  det  Stevne  vilde 
blive,  da  sagde  hun  til  sig  selv:  hvad  kan  jeg 
derfor?  Hvad  der  skal  komme,  det  maa  komme! 
Og  Blodets  Røst,  hendes  Moders  Blods  Røst, 
lod  sig  høre  og  retfærdiggjorde  hende  i  hendes 
egne  Tanker ,  fordi  hendes  Hjerte  droges  mod 
Danmark. 

Og  saa  viste  hun  fra  nu  af  de  Andre  et 
roligt  Aasyn  og  opførte  sig  en  Stund  snildeligt 
saaledes,  at  hun  fik  Fred,  ja  hun  kunde  endog- 
saa  vise  Olaf  noget  af  sin  fordums  Venlighed; 
men  naar  han,  vildledet  deraf,  begyndte  at  kjær- 
tegne hende,  da  fik  han  at  fornemme,  at  det 
ikke  var  Meningen. 

Og    saa    tænkte    hun,    at    det    kunde    være 

godt  at  bære  et  Værge  og  lurede  paa  Leilighed 
til  at  tilliste  sig  Ebbes  Dolk,  hvilket  ogsaa  lyk- 
kedes hende  tilsidst.  Hun  bar  den  derefter 
stedse  ved  sin  Barm ,  og  naar  Noget  blev  sagt 
af  de  Andre ,  som  gjorde  hende  mod  i  Hu ,  og 
hun  fornam  Dolkens  Tryk  under  sit  Livstykke, 
da  var  det,  som  om  Ebbes  Haand  hvilede  paa 
hendes  Hjerte,  og  hun  hørte  hans  muntre  Røst 
sige: 

Vær  tryg!    Inden  Sanct  Olafs  Dag,  da  skal 
jeg  være  hos  Dig! 


TIENDE  KAPITEL. 

EBBE  STRANGESØNS  SKRIFTEMAAL. 

IVIen  paa  Vordingborg  nede  i  Sjælland,  der 
sad  Kong  Volmer  og  spurgte: 

»Hvor  bliver  Ebbe  Strangesøn  af?  Have 
Gullænderne  hængt  ham ,  eller  har  Havet  slugt 
hamr 

Og  det  Sidste  blev  holdt  for  det  Sandsyn- 
ligste, thi  man  hørte  Intet  til  Bernhard  Reper 
og  hans  Skib. 

Det  var  en  skjøn  Aften  først  i  Juni  Maa- 
ned,  at  Kongen  sagde  disse  Ord ,  siddende  ude 
paa  Svalen  i  Vestre  Sal,  som  det  ene  kongelige 
Vaaningshuus  kaldtes,  og  fortroligt  samtalende 
med  sit  Sødskendebarn,  Hertug  Erik  den  Yngre 
af  Sachsen-Lauenborg,  hans  trofaste  Ven,  som 
fulgte  ham  gjennem  hele  Livet  og  maaskee  det 
eneste  Menneske,  hvem  han  viste  fuld  Tillid. 

Skjøndt  selv  Regent   i   et   lidet  tydsk  Land 

under  Keiserens  Overherredømme,  havde  Her- 
tugen dog  tillige  Lehn  i  Danmark  og  var  for 
saa  vidt  sin  kongelige  Frænde  og  Ven  under- 
danig. Han  havde  nys  været  med  Kongen  i 
Skaane  og  været  ham  behjelpelig  med  den  fre- 
delige Gjerning  paa  Reiser  omkring  i  den  gamle 
efter  tredive  Aars  Adskillelse  gjenerhvervede 
Provinds  ved  kloge  Foranstaltninger  og  Mildhed 
at  vinde  Folkets  Hjerte;  og  efter  denne  rastløse 
Færden  nød  han  nu  med  sin  Herre  og  Frænde 
en  kort  Hvile  paa  Vordingborg,  inden  de  atter 
skulde  fare  ud  fra  den  kongelige  Rede  og  denne 
Gang  paa  et  langt  mærkeligere  Eventyr.  Dog 
var  Hertug  Erik  ikke  meget  lysten  efter  det, 
hvorfor  han  ikke  forsøgte  at  give  Kongen  nogen 
Trøst  med  Hensyn  til  Ebbe  Strangesøns  Ude- 
blivelse. Han  var  en  klog,  besindig  Herre,  som 
ofte  havde  erfaret,  hvilken  Styrke  der  kan  ligge 
i  Taushed,  og  Kong  Valdemar  havde  ofte  vur- 
deret hans  Faatalenhed'  høit  og  priset  den  som 
den  sande  Viisdoms  Frugt;  men  ved  denne  Lei- 
lighed  kom  den  ham  ikke  til  Pas. 

Han  tilkastede  Hertugen,  som  sad  og  nip- 
pede til  sit  Bæger  Viin,  et  utaalmodigt  Blik, 
reiste  sig  fra  Løibænken  og  gik  hen  til  Svalens 
Rækværk.  Der  blev  han  staaende  og  stirrede 
ud  over  Havet.  Dog  blev  hans  Blik  tilsidst 
hængende  ved  Oringe  Havn  nedenfor,  det  Sted 
hvorfra    i    Fortiden     saa     mange    Flaader    under 

Valdemarstoget  2° 

hans  Forfædre,  de  store  Valdemarer,  og  hans 
Farbroder,  Kong  Erik  Menvcd,  vare  løbne  ud 
for  at  tugte  de  Sachser,  Slaver  og  Vender  og 
hvor  ogsaa  nu  en  anseelig  Flaade  laae  samlet, 
rede  til  paa  hans  Bud  at  stikke  i  Søen.  Den 
dalende  Sol  kastede  sit  Streiflys  over  Vimplerne, 
Mastekurvene,  Skibenes  Skrog  og  høie  Kastel- 
ler; Lyden  af  Menneskerøster,  Tilraab  og  Svar, 
nu  og  da  en  Stump  af  en  Vise,  Hammerslag  og 
Kjettingers  Raslen  vidnede  om  Mandskabets 
Travlhed  og  lød  behageligt  i  Kongens  Øren, 
mens  Udtrykket  i  hans  Aasyn  vexlede  og  op- 
livedes. 

Hertug  Eriks  Øine  vogtede  paa  ham.  I  over 
tyve  Aar  havde  han  nu  øvet  sig  i  den  Konst  at 
granske  sin  kongelige  Frændes  Aasyn  og  Tanke- 
sæt; men  hvor  fortrolig  han  end  nu  var  bleven 
med  dette  mærkelige  Aasyns  faste  Træk,  saa 
havde  Udfaldet  dog  stundom  ladet  ham  komme 
til  Kort  med  sine  Gisninger;  thi  Kongens  Ord 
dulgte  ikke  sjelden  hans  sande  Hensigt;  ikke 
saaledes,  at  der  i  Kongens  Hjerte  var  nogen 
Underfundighed  mod  ham ;  men  i  store  og  vig- 
tige Sager  blev  endogsaa  han ,  Kongens  bedste 
Ven,  stundom  holdt  i  Uvished  til  det  Sidste  om 
hans  Villie,  enten  det  nu  skete  af  Forsigtighed 
eller  Ubesluttethed. 

Kongens  Øine  vare  store  og  af  den  klareste 
blaa  Farve,    som   lyste   end   stærkere  i  Modsæt- 

ning  til  hans  noget  mørke  Lød  og  brune  Haar. 
Der  var  noget  Uudgrundeligt  ved  dem,  og  saare 
vexlende  var  deres  Udtryk.  De  kunde  skue 
mildt  og  give  hans  Aasyn  et  Præg  af  uskyldig 
Sorgløshed,  men  de  kunde  ogsaa  glimte  af  Spot, 
mens  et  flint  Smiil  krusede  hans  mørke  Mund- 
skjæg,  eller  funkle  grumt  som  en  Ørns  Øine. 
I  dette  Øieblik  var  Blikket  indadvendt,  men  der 
var  dog  en  egen  Glands  i  det,  og  Hertug  Erik 
frygtede  saare,  at  Blodet  nu  rullede  for  raskt  i 
Kongens  Aarer,  dette  Vikingeblod,  som  han 
havde  taget  i  Arv  fra  sine  Fædre  i  Hedenolden, 
og  som  nu  og  da  tog  Magten  fra  hans  ellers  klare 
Forstand. 

Som  nu  havde  Kong  Valdemars  Øine  skin- 
net, da  han  for  mange  Aar  siden  forkyndte  Her- 
tugen, at  han  vilde  drage  til  det  hellige  Land; 
og  saa  var  han  med  kort  Varsel  faret  fra  Est- 
land, hvor  han  dengang  befandt  sig,  og  var  med 
et  lidet  Følge,  hvoriblandt  Hertug  Erik  selv, 
draget  til  Palæstina  og  havde  paa  denne  Jorsala- 
fart  hentet  sig  en  Jerusalem-Ridders  sjeldne  Vær- 
dighed; og  lige  saa  da  han  omgikkes  med  den 
Tanke,  at  løfte  Kong  Knud  den  Mægtiges  Arv 
og  i  Forening  med  Frankrigs  Konge,  Johan  den 
Gode ,  som  kjæmpede  en  fortvivlet  Kamp  med 
den  sorte  Prinds ,  Edvard  af  Wales ,  at  anfalde 
og  erobre  England,  en  Plan  som  kun  paa  Grund 
af  Omstændighedernes   tvingende  Magt  blev  op- 

given.  Og  det  var  intet  Under ,  at  der  nu  var 
Seirsglands  i  Kong  Valdemars  Øine,  thi  han 
havde  nys  ved  Skaanes  Erhvervelse  fuldført  sit 
Livs  Stordaad,  at  samle  det  ved  hans  Faders, 
Kong  Christoffers,  Uduelighed  adsplittede  Rige 
og  gjenopbygge  sine  Fædres  Throne  paa  en 
fast  Grundvold.  Kongstanken  var  levende  i 
ham,  om  ellers  i  nogen  Mand,  der  førte  Sceptret, 
og  det  bekymrede  ham  kun  lidet,  at  han  stun- 
dom havde  maattet  tage  med  List  og  Vold, 
hvad  han  mente  med  Rette  var  hans,  men  som 
umuligt  kunde  vindes  ad  Rettens  Vei.  Han 
brugte  da  kun  de  samme  Vaaben  mod  sine 
Fjender  og  sit  Lands  Undertrykkere,  som  disse 
havde  brugt  mod  hans  Fader,  kun  at  han  over- 
fløiede  dem  og  slog  dem  paa  ethvert  Punkt. 
Om  den  strenge  Ret  spurgte  Jordens  Mæg- 
tige ikke  dengang,  og  de  gjøre  det  vel  heller 
ikke  nu. 

Og  medens  dette  Vidunder,  Rigets  Gjenop- 
rettelse,  ved  hans  fine  Kløgt  og  Jernvillie  fuld- 
byrdedes, erhvervede  han  sig  en  Magtfylde  i  sit 
Rige,  som  ingen  dansk  Konge  før  ham  havde  be- 
siddet. Ingen  Haandfæstning  bandt  hans  Hænder ; 
han  havde  kuet  de  Store,  og  om  de  end  ganske 
vist  endnu  formaaede  at  trodse  ham  i  deres 
faste  Borge  og  sammensværge  sig  med  Landets 
Fjender  imod  ham,  hvad  de  ogsaa  gjorde  efter 
denne  Dag,  saa  havde  de  dog  nu,    da  han  stod 

midt  i  sin  Seir  og  paa  sin  Lykkes  Tinde,  bøiet 
sig  for  ham  og  fulgte  nu  villigt  hans  Faner;  og 
de  Smaa  havde  han  holdt  til  at  gjøre  deres 
Pligt;  de  sukkede  med  større  Grund,  thi  haardt 
havde  han  til  Rigets  Gavn  maattet  lade  sin 
Haand  hvile  paa  Danmarks  Bonde,  som  tog  den 
Hevn,  han  kunde,  idet  han  kaldte  ham  Valde- 
mar den  Onde  og  siden  satte  hans  Sjæl  i  Hel- 
vede. Men  det  bekymrede  ham  kun  lidet;  han 
havde  større  Formaal  end  det,  at  jage  efter 
Folkets  ustadige  Gunst;  og  som  han  nu  stod 
der,  fordybet  i  sig  selv,  da  var  der  over  hans 
Aasyn  og  Skikkelse  det  Herskerpræg,  som  kun 
den  Mand  faaer,  der  ikke  blot  stoler  paa  sin 
egen  Kraft,  men  som  ikke  har  nogen  anden 
Herre  og  Dommer  over  sig,  end  Gud. 

Og  dog  var  hans  Skikkelse  hverken  høi  el- 
ler anseelig,  skjøndt  skulderbred  og  kraftig  nok; 
ikke  heller  kunde  hans  Aasyn  kaldes  fagert; 
men  Sundhedens  Glands  var  over  det.  Han 
havde  først  nylig  fyldt  sit  41de  Aar  og  var  alt- 
saa  endnu  i  sin  feireste  Manddom.  Han  holdt 
sig  rank,  og  den  blaae  Fløiels  Baret  med  den 
hvide  Fjer  sad  kjækt  paa  hans  stolte  Hoved. 
Den  røde  Vaabenkjortel  med  de  guldindvirkede 
Leoparder  og  Hjerter  sluttede  tæt  om  hans 
kraftige  Legeme,  og  i  hans  hele  Holdning  og 
hans   Fødders    faste   Stilling    laae    der   en    Spaa- 

dom  om  Livskraft  til  en  lang  Aarrækkes  Be- 
drifter endnu. 

Mon  det  var  at  vente,  at  han,  tilfreds  med 
den  efter  en  og  tyve  Aars  Kamp  vundne  Seir, 
nu  vilde  hvile  paa  bløde  Hynder,  nyde  Livets 
Lyst,  jage  paa  Gurre  og  tømme  sit  Bæger  til 
Paukers  og  Trompeters  Lydr  Saae  han  ud  til 
at  være  en  Mand,  som  kunde  lade  sig  varigt 
daare  af  en  Tovelille,  nøies  med  det  lidet  Gurre 
og  bytte  Ære,  Magt,  ja  Himmerige  bort  for 
det?  Nei ,  det  var  sandelig  ikke  Noget  af  den 
Art ,  som  var  at  frygte ,  og  derpaa  tænkte  ikke 
heller  Hertug  Erik;  men  hvad  han  frygtede,  det 
var  et  Udslag  af  Kongens  rastløse  Daadskraft, 
som  gik  over  Maalet,  et  Overgreb,  som  vilde 
straffe  sig;  og  det  viste  sig  nu,  at  denne  Frygt 
var  kun  altfor  grundet. 

»Det  maa  saa  være!«  udbrød  Kongen,  idet 
han  pludseligt  vendte  sig  imod  ham.  »Sanct 
Andreas  vil  give  os  Lykke  til  vort  Togt,  Erik; 
jeg  saae  ham  i  en  Drøm  i  Nat,  og  han  lovede 
mig  Seir.  En  stærk  Helgen  er  han,  som  kunde 
hænge  i  trende  Dage  paa  Korset  og  levede  i 
dem;  paa  ham  bygger  jeg.« 

Nu  vidste  Hertug  Erik,  at  det  var  Alvor, 
thi  naar  Erobrerens  og  Eventyrerens  Aand  kom 
over  Kongen,  da  gik  stedse  Troens  Bølger 
høiest  i  hans  Sjæl.  Han  kunde  spotte  Munke 
og  plyndre  Kirker,  men  dog  var  han  et  Barn  af 

sin  Tid  og  turde  ikke  kappe  Anker  og  helt  for- 
lade Helgentroens  Grund. 

»Min  Herre  og  Konge«,  svarede  Hertug 
Erik  med  et  Glimt  af  Lune  i  sine  smaa,  brune 
Øine,  »det  huer  mig  for  Sanden  aldrig,  naar  Din 
Helgen  har  Ærinde  hos  Dig;  thi  da  er  Du 
stedse  til  Sinds  at  vove  Din  Hals.« 

»Saa  Du  raader  fra  endnu?«  udbrød  Kon- 
gen, idet  han  strøg  sit  spidse  Mundskjæg  og 
smilte,  saa  et  Par  Rynker  kom  frem  i  Øienkro- 
gene:  »Var  Du  da  stedse  saa  spagfærdig  en 
Herre?  Du  er  vanslægtet,  Erik;  i  Din  Ungdom, 
da  færdedes  Du  lystigt  paa  Landeveiene  og  for- 
smaaede  ikke  til  Tidsfordriv  at  plukke  en  af  de 
fede  Gjæs  fra  Hamborg  eller  Lybek. « 

»Ja  visselig«,  udbrød  Hertugen,  »det,  Du 
nu  har  for,  er  ikke  stort  klogere,  end  mine 
Ungdomsgalskaber,  men  langt  voveligere;  thi 
Indsatsen  i  dette  Spil  mod  Gulland,  det  er  Din 
Krone.  I  Fred  med  Stæderne  er  Du  stærk; 
men  nu  vil  Du  gribe  ved  Hornene  den  Tyr, 
hvis  Stød  Du  hidtil  undveg  og  handlede  deri 
klogt. « 

Nu,  Erik«,  svarede  Kongen,  »det  maatte 
saa  komme;  to  Store  kunne  ikke  rummes  i  een 
Sæk,  og  denne  Sæk  er  Østerhavet.« 

»Men  betænk«,  vedblev  Hertugen,  at  Dit 
Folk  ikke  kan  være  disse  vindskibelige  Stæder 
foruden;    al    Handel    og    Haandværk    er  i  deres 


44Q 

Hænder;  fattigt  vil  det  blive  for  Dansken,  hen- 
ter Lybsken  ikke  hans  Jords  Afgrøde  og  bringer 
ham  ikke  sine  Varer  til  Gjengjeld.  Gjev  nok  er 
den  danske  Mand,  men  ukyndig  og  ikke  snild 
med  Haanden,  evner  neppe  at  sye  sine  egne  Skoe.« 

»Da  faaer  han  gaae  barfodet,  indtil  han  læ- 
rer dets  sagde  Kongen;  »han  lærer  det  vel  ikke, 
før  han  maa.  Det  skal  ikke  stedse  blive  som 
nu,  at  Hansen  suger  Landets  Fedme  og  skummer 
Fløden.« 

Den  Steen  vil  blive  Dig  for  svær  at 
rokke  -,  sagde  Hertugen,  og  udtalte  der  et  pro- 
fetisk Ord ;  thi  den  blev  ikke  blot  Kong  Valde- 
mar Christoffersøn  for  svær,  men  hans  Efterføl- 
gere i  tvende  Aarhundreder. 

»Nu« ,  svarede  Kongen,  »jeg  vil  dog  nu 
nappes  lidt  med  dem  og  stække  deres  Vinger 
en  Kjende.  Følger  og  en  Dyst  paa,  da  vil  de 
Guldfjedre,  jeg  plukker  af  de  Visby  Gjæs,  fylde 
min  Tresor  og  give  mig  Midler  til  at  fegte 
den  ud.« 

Da  Hertugen  ikke  gav  noget  Svar,  udbrød 
Kongen  heftigt: 

»Og  saa  lyster  det  mig  ved  min  Helgen 
med  det  Samme  at  sige  de  svenske  Herrer  et 
Tak  for  sidst;  nødigt  lader  man  sig  spytte  i 
Øinene !« 

Med  disse  Ord  sigtede  Kongen  til  den 
Krænkelse,    der    nylig   var   overgaaet   ham,    idet 

det  svenske  Rigsraad  havde  formaaet  Kong 
Magnus  Smek  og  dennes  Søn,  unge  Kong  Ha- 
kon af  Norge,  til  at  hæve  den  Sidstes  Trolovelse 
med  Frøken  Margrethe,  Kong  Valdemars  Datter, 
senere  Nordens  store  Dronning-  og  Kong  Ha- 
kon havde  erklæret  sig  villig  til  at  trolove  sig 
med  Frøken  Elisabeth  af  Holsteen,  Datter  af 
Danmarks  Bøddel,  den  kullede  Greve,  hvem 
Niels  Ebbesøn  vog,  og  Søster  til  Greverne  Jern- 
Henrik  og  Claus,  Kongens  Dødsfjender. 

»Mere  kongeligt  vilde  det  dog  være«,  ind- 
vendte Hertug  Erik,  »at  erklære  Krigen  forud 
og  ikke  gribe  an  uden  Varsel.« 

»Og  gaae  Glip  af  Seirens  Frugt?-  sagde 
Kongen  med  et  hvast  Blik.  > Skulde  jeg  saa  og 
mene,  at  Kong  Magnus  og  jeg  nu  staae  i  Vaa- 
ben  mod  hinanden,  og  han  er  Gullands  Over- 
herre; skal  jeg  da  tvende  Gange  erklære  Krig?« 

»Men  Visby  er  jo  i  Stædernes  Forbund  og 
med  det  har  Du  ikke, Krig«,  svarede  Hertugen. 

»Ei«,  udbrød  Kongen,  lysteligt  skal  det 
blive  at  ramme  dem  Begge  med  eet  Slag,  Sven- 
sken og  Hansen  I« 

Hans  Øine  tindrede,  og  hans  Stemme  havde 
sin  skarpeste  Klang. 

»Noget  uventet«,  vedblev  han,  idet  han  gav 
sig  til  at  gaae  op  og  ned  ad  Svalens  Steenfliser, 
saa  hans  Sporer  klirrede,  vil  dette  komme  de 
svenske  Herrer;  og  Veiret  vil  gaae  fra  min  tykke 

Ven,  Johan  Wittenborg,  naar  den  Tidende  kom- 
mer til  Lybek,  at  mine  Bannere  vaie  fra  Visbys 
Stadsmuur,  og  at  Øland  og  Gulland,  Østersøens 
Perler,  ere  i  min  Haand.« 

»Dog«,  svarede  Hertugen,  »vil  den  gode 
Borgermester,  hvor  tyk  og  trangbrystet  han  end 
er,  vel  faae  sit  Veir  igjen,  om  Tidenden  skulle 
komme  til  at  melde  om  vort  Nederlag.« 

Da  smilte  Kongen  foragteligt  og  sagde : 

»Frygter  Du  nu  for  Kræmmere  og  Bønder. 
Erik,  og  mener,  at  de  skulle  kunne  modstaae  vor 
ganske  Krigsmagt?  Ei,  hvilken  Hare  Du  er  vorden!« 

»Nu«,  svarede  Hertugen  fortrydeligt  og  rei- 
ste  sig,  jeg  seer,  at  det  er  urykkeligt;  jeg  har 
talt,  men  nu  tier  jeg.« 

Og  jeg«,  sagde  Kongen,  har  hørt  Dig 
med  Taalmod  til  Ende,  taget  Ansvarets  Byrde 
ganske  fra  Dine  Skuldre,  som  fra  mit  Raads, 
og  lagt  det  paa  mine  egne.« 

Men  skal  det  være«,  sagde  Hertugen,  da 
lad  det  skee  strax;  bryd  op  paa  Stand  og  tøv 
ikke  længere!  < 

Din  Taushed  er  endda  temmelig  hørlig«, 
svarede  Kongen  med  et  Smiil,  men  gik  saa  hen 
til  Hertugen,  klappede  ham  venligt  paa  Skulde- 
ren og  sagde:  »Nu  bort  med  det  onde  Lune, 
Erik!  Tro  mig,  det  skal  blive  en  lystelig  Fart; 
det  mene  og  alle  de  Andre;  ingensinde  saae  jeg 
blidere    Miner    eller    hørte    mere    fagre    Ord    om 

mig,    end    i    denne   Sommer.      End    ikke   Claus 
Limbæk  suurmuler. « 

Det  troer  jeg,  Volmer«,  sagde  Hertugen; 
»naar  man  byder  Katten  Flesk,  da  maa  den  vel 
slikke  sig  om  Munden.« 

»Og  den  skal  faae  det«,  svarede  Kongen  og 
loe,  »og  det  snart;  men  vor  Udrustning  maa  for- 
svarligt fuldendes,  og  gjerne  vilde  jeg  have  fri- 
ske Tidender  fra  Gulland  først.  Jeg  haaber  dog, 
at  Ebbe  er  i  Live,  og  at  han  end  vil  komme, 
thi  aldrig  skikkede  jeg  en  mere  snild  og  modig 
Svend  ud  i  noget  Ærinde.« 

Og  de  Tidender,  Kongen  saa  meget  læng- 
tes efter,  vare  ham  nærmere,  end  han  troede; 
thi  endnu  samme  Aften  red  en  lille  Rytterhob 
ind  ad  Ringmurens  nordre  Port,  og  i  et  Nu  ud- 
bredte sig  den  Nyhed  paa  Borgen,  at  Ebbe 
Strangesøn  var  kommen  med  en  fornem  Gul- 
lænder og  en  skjøn  gullandsk  Jomfru  i  sit  Følge. 

Disse  To  vare  ingen  Andre,  end  Niels  Dø- 
ring  og  Gisele ,  som  havde  gjort  en  endnu  hur- 
tigere Søreise,  end  Ebbe,  indhentet  ham  i  Kjø- 
benhavn  og  der  ikke  uden  Skadefryd  beklaget 
hans  Uheld,  at  han  havde  maattet  lade  sin  gul- 
landske  Hjertenskjær  i  Stikken,  og  saa  sluttet 
sig  til  ham.  De  hang  paa  som  Borrer,  men 
Ebbe  gjorde  gode  Miner  til  slet  Spil,  thi  det 
var  ham  om  at  gjøre  at  sikkre  sig  Niels  Dørings 
Taushed ,     hvad    hans    Kjærlighedseventyr    paa 

Gulland  angik,  og  han  fik  ogsaa  Løfte  derom;  thi 
Niels  hørte  til  den  Slags  Folk,  som  altid  lovede 
rundeligt,  men  holdt  sparligt,  og  han  drog  nu 
til  Vordingborg  med  det  faste  Forsæt  at  vinde 
Kongens  Øre  og  blive  hans  fornemste  Raadgiver 
paa  Toget. 

Han  havde  da  ogsaa  i  Kjøbenhavn  udstyret 
sig  kosteligt  til  denne  Hoffart,  og  da  Skipperne 
tøvede  for  længe  i  Kjøbenhavn,  og  de  beslut- 
tede at  drage  gjennem  Landet  til  Vordingborg, 
havde  han  kjøbt  to  gode,  vel  nærede  Heste  til 
Gisele  og  sig  og  hyret  en  bereden  Svend.  Ebbe 
havde  gjort  lige  saa  for  sit  Vedkommende,  og 
saaledes  blev  da  deres  Indtog  paa  Kongeborgen 
stateligt  nok. 

Paa  hele  Nedreisen  havde  Ebbe  talt  i  Aan- 
den  med  sin  Herre  og  øvet  sig  i  det  Konst- 
stykke ,  uden  at  blotte  sig  for  meget,  at  gjøre 
Rede  for  sin  Færd  paa  Gulland  og  sin  lange 
Tøven  deroppe;  og  han  mente  nok,  at  kunne 
klare  den  Bugt.  Dog  bankede  hans  Hjerte  uro- 
ligt, da  han  nu  saae  den  kjendte  Borg  med  alle 
dens  Taarne  for  sig,  og  han  vaagnede,  som  af 
en  lang  Slummer  og  en  vild,  men  skjøn  Drøm. 
Men  Niels  og  Gisele  gjorde  store  Øine,  da  de 
saae,  hvor  meget  Borgen  var  bleven  udvidet  og 
forstærket,  siden  de  sidst  var  der.  Den  lignede 
nu  med  sine  mange  Bygninger  og  Taarne  og 
sin    Befæstning   en   heel   By    med    en   Ringmuur 

omkring  sig.  Hofmændenes  Boliger,  Stalde,  La- 
der, Smedier,  Brygger-,  Bager-  og  Forraadshuse 
laae  til  begge  Sider  og  lige  for  en  Kirke  med 
et  mægtigt  rundt  Taam,  fra  hvis  Spiir  den  be- 
rømte Guldgaas  lyste  i  Aftenrøden.  I  Bag- 
grunden saaes  den  anseelige  Kongebolig,  Østre- 
og  Vestre-Sal,  med  dens  Lysthaver  og  flankeret 
af  Valdemars  -  Taarnet  med  dets  krenelerede 
Tinder. 

Der  stod  Vagt  af  Landsedragere  ved  Por- 
ten, og  Borgpladsen  myldrede  af  Hofsinder, 
Hellebardister  og  Krigsfolk.  Nogle  øvede  sig  i 
Vaabenfærd,  andre  stode  i  Klynger  og  sladdrede, 
eller  dreve  ledige  omkring;  men  da  de  bleve 
Ebbe  Strangesøn  vaer,  lød  der  høie  Raab  iblandt 
dem,  de  strømmede  til  for  at  byde  ham  vel- 
kommen, og  Jomfru  Gisele  nød  den  noget  be- 
sværlige Lykke  at  blive  omringet  og  begloet  af 
skjæggede  Krigeres  og  duunhagede  Hofdrenges 
dristige  Blikke. 

Da  banede  en  ung,  slank  lyshaaret  Herre 
sig  Vei  gjennem  Hoben,  og  Alle  vege  ærbødigt 
til  Side  for  ham.  Han  havde  blaae  Øine  og  et 
aabent,  kjækt  Ansigt.  Han  var  iført  en  stadse- 
lig, blaa,  guldindvirket  Vaabenkjortel,  og  stramme, 
brune  Skindhoser;  en  blaa  Baret  med  en  Guld- 
bort sad  paa  hans  gullukkede  Hoved,  og  gyldne 
Sporer    blinkede    paa    Hælene    af   hans    Bukke- 

skindsstøvler.  Det  var  Kongens  eneste  Søn  og 
Rigets    Arving,  Hertug  Christoffer  Valdemarsøn. 

Ved  hans  Side  gik  en  høi,  statelig  Herre  i 
en  grøn  Kjortel,  klædt  med  ikke  mindre  Pragt 
og  med  et  langt  mere  hoffærdigt  Væsen.  Det 
var  Kongens  Staller,  Hr.  Valdemar  Sappi,  en 
Mand,  i  hvis  Aarer  flød  kongeligt  Blod;  men 
det  var  ikke  ganske  reent,  og  derfor  løftede  han 
netop  Næsen  desto  høiere.  Han  nedstammede 
fra  Kong  Abels  Sønnesøn,  Hertug  Valdemar 
den  4de  af  Sønderjylland;  men  de  i  hans 
Cothardi  indsyede  syv  Hjerter  viste,  at  han  var 
en  uægte  Descendent,  thi  Leoparderne  mang- 
lede. 

Og  bag  dem  gik  en  fiirskaaren,  ung  Herre, 
langt  mindre  pralende  klædt,  skjøndt  det  brune 
Stof  i  hans  Kjortel  var  fiint  nok  og  Fæstet  paa 
hans  Dolk  kosteligt  indlagt  og  mærket  med  et 
Vildsvinehoved.  Hans  Væsen  var  jevnt  og  hans 
lyse  Øine  havde  et  godt,  troskyldigt  Udtryk. 
Det  var  Knud  Nielsøn,  den  myrdede  Niels  Bug- 
ges Søn,  Hertug  Christoffers  Hofsinde,  fortrolige 
Ven  og  uadskillelige  Ledsager  og  et  Vidne  om 
Kong  Valdemars  Uskyldighed  i  hans  Faders 
Drab. 

»Ei,  Ebbe  Strangesøn!«  udbrød  Hertug  Chri- 
stoffer og  slog  op  med  Haanden.  »Tør  jeg  tro 
mine  egne  Øine  ?  Vi  have  længe  troet  Dig  død ; 

men  det  er  mig  en  Glæde  at  gjensee  Dig  le- 
vende og  karsk.« 

»Jeg  takker,  Herre«,  svarede  Ebbe;  »jeg 
slap  som  ved  et  Under  derfra ;  det  er  en  dristig 
Muus,  som  bygger  Rede  i  Kattens  Øre,  og  saa 
gjorde  jeg  paa  Gulland.« 

Da  Ebbe  hilste  Hertugen,  blottede  han  sit 
Hoved ;  Alle  saae ,  hvor  skaldet  han  var,  og 
Nogle  loe.  Da  lød  en  fuld  og  blød  Røst  bag 
Hertugen  og  sagde : 

»Fred  med  Dig,  Ebbe  Strangesøn,  og  signet 
være  Din  Hjemkomst!« 

Hertugen  vendte  sig  og  blottede  sit  Hoved, 
og  saa  gjorde  og  alle  de  Andre ;  thi  det  var 
Kongens  Skriftefader,  Benedictinermunken  Broder 
David,  som  talte.  Ebbe  saae  for  sig  den  kjendte 
trivelige  Skikkelse  i  den  brune  Kutte  og  fornam 
de  kloge,  livlige  brune  Øine  hvile  paa  sig.  Han 
frygtede  saare  den  fromme  Mands  snue  Blik  og 
hans  skarpe  Tunge ,  der  laae  gjemt  bag  veldan- 
nede, smilende  Læber,  som  en  tveegget  Klinge 
i  en  skjøn  Skede;  og  han  gik  da  heller  ikke 
Ram  forbi ;  thi  neppe  havde  Broder  David  givet 
ham  sin  Velsignelse,  før  han  udbrød : 

»Men  hvor  er  Dine  fagre  Lokker?  Ved  min 
Helgen,  jeg  fristes  til  at  tænke,  at  Du  lig  en 
anden  Samson  har  været  i  Dalilas  Hænder!« 

Da   satte  Ebbe   hurtigt   Hatten   paa,    og   da 

den  skraldende  Latter  omkring  ham  var  for- 
stummet, vendte  han  sig  til  Hertugen  og  sagde : 

»Maa  det  nu  være  mig  tilladt,  Herre,  at 
ride  til  Stalden  og  faae  vore  Heste  ind  ?  Jeg 
maa  og  see  at  .skaffe  mine  Reisefæller  under 
Tag.  Denne  Mand  er  Mester  Døring  af  Visby, 
om  I  erindrer  ham,  og  Jomfruen  der  hans  Datter 
Gisele.« 

»Ei,  ei!«  svarede  Hertug  Christoffer,  idet 
han  bøiede  sit  Hoved  lidet,  mens  Niels  tog 
Hatten  af  og  bøiede  sig  heelt  ned  til  Saddel- 
knappen, og  Gisele  med  mere  Ynde  end  Ydmyg- 
hed besvarede  den  knapt  tilmaalte  fyrstelige 
Hilsen. 

Saa  slap  de  da  igjennem;  men  endnu  inden 
de  havde  naaet  Stalden ,  kom  Kongens  Smaa- 
dreng,  Erland  Jensen  Kalf,  Ridder  Erland  Kalfs 
Brodersøn,  løbende  og  bød  Ebbe  og  hans  Led- 
sagere ufortøvet,  som  de  stode  og  gik,  at  følge 
op  med  paa  Vestresal  og  fremstille  sig  for  Kon- 
gen. Den  Befaling  maatte  adlydes,  og  Niels 
Døring  smilte  smidskende  over  dette  Beviis  paa 
Kongens  Ivrighed;  men  Gisele  tabte  trods  al 
sin  Kjækhed  Modet  og  vilde  ikke  gaae  denne 
Spidsrodgang  ved  et  Hof,  hvor  der  ingen  Dron- 
ning var;  thi  Dronning  Helvig  sad  da  allerede 
paa  sjette  Aar  paa  Søborg  Slot  og  hendrog  der 
sit  Liv  i  Ensomhed,  adskilt  fra  sin  Gemal,  og 
havde    sin    Datter,  Frøken    Margrethe,    hos    sig. 

Gisele  gik  derfor  til  Oldfruen,  en  tydsk  Kvinde, 
hvem  hun  kjendte,  og  Ebbe  førte  hendes  Fader 
op  i  Vestre-Sal. 

Da  de  traadte  ind  i  Dandsesalen,  fandt  de 
Kongen  siddende  i  en  Hyndestol  øverst  oppe 
ved  Kaminen  og  en  stor  Skare  Riddere  forsam- 
let om  ham.  Marsken,  Henning  Podebusks 
Høgenæse,  skarpe  graae  Øine  og  mørke,  kru- 
sede Haar,  Claus  Limbeks  svære,  rødskæggede, 
hovmodige  Ansigt,  blussende  af  Viin,  og  Erland 
Kalf,  som  loe  i  Skjægget,  mens  Rynkerne  for- 
merede sig  i  hans  Ansigt  —  disse  kjendte  men 
ikke  synderlig  kjære  Skikkelser  stak  Ebbe  først 
i  Øinene;  men  han  fæstede  Blikket  paa  Kon- 
gen, gik  rask  lige  op  til  ham,  mens  Niels 
Døring,  bukkende  til  alle  Sider,  tradskede  efter 
ham. 

Da  Ebbe  var  naaet  derop  og  stod  med 
blottet  Hoved  for  Kongen,  bøiende  sig  dybt,  da 
brast  nogle  dybe  Lattertoner  frem  fra  Kong 
Volmers  Bryst.  Ofte  smilte  han,  men  han  loe 
sjeldent ;  skete  det  imidlertid,  da  kom  det  gjerne 
brat  og  blev  gjort  af  Hjertens  Grund.  Saaledes 
nu,  og  alle  Herrerne  stemte  i  med,  mens  Ebbe 
stod  der ,  blussende  af  Harme  og  Skam ,  indtil 
han  ude  af  sig  selv  udbrød: 

»Herre,  Konge,  tager  I  saalunde  imod  mig 
nu,  da  jeg  kommer  og  har  til  Nød  bjerget 
Livet?« 

Valdemarstoget.  29 

Da  rakte  Kongen  sin  Haand  frem,  og  Ebbe 
bøiede  Knæ  og  kyssede  den.  Idet  han  atter 
reiste  sig",  sagde  Kongen: 

»Gud  forlade  de  •Gullændere ,  saa  de  have 
handlet  med  Dig,  Ebbe!  Du  seer  jo  ud  lig  en 
klippet  Puddel. 

Da  tog  Ebbe  det  klogere  Parti  og  loe  med, 
idet  han  sagde: 

»Ja,  Herre,  noget  af  min  Uld  lod  jeg  blive 
deroppe,  men  det  var  godt  sluppet!« 

»Saa  Du  har  været  i  stor  Fare?  Nu,  hjer- 
tens glad  er  jeg  ved  at  have  Dig  igjen,  og 
jeg  takker  Gud  og  alle  Helgene,  som  be- 
skyttede Dig.  Ei ,  er  I  der,  Mester  Niels?« 
sagde  Kongen,  da  Niels  trængte  sig  frem.  »Nu 
hvad  Tidende  bringer  I  mig?« 

Gode,  Herre,  Konge,  gode!«  svarede  Niels 
med  et  dybt  Buk.  »Om  I  vil  vise  mig  den 
Naade  at  give  mig  Foretræde,  da  skal  jeg  give 
Eder  Underretning  om  Alt,  hvad  I  maatte  be- 
gjære  at  vide. 

Kongen  taug  et  Øieblik,  men  reiste  sig  der- 
paa  og  sagde : 

»Vi  ville  gjøre  det  strax,  enddog  det  er 
silde.     Kom,  følg  mig,  Niels!« 

Men  da  han  saae  Ebbe  staae  der  og  see 
efter  ham  med  et  usikkert  Blik,  sagde  han: 

»Kom  til  mig  aarle  i  Morgen!« 

Saa  gik  han,    og  Niels   fulgte    efter  med  en 

vigtig  Mine.  Liden  Erland  aabnede  Døren  til 
Kongens  Brevkammer,  og  der  forsvandt  de,  efter 
at  Kongen  dog  først  havde  hilst  den  hele  For- 
samling og  ønsket  de  Herrer  at  sove  vel. 

Men  Ebbe  blev  tilbage  skuffet  og  i  stor 
Uro.  Han  kjendte  dette  hos  Kongen,  som  hos 
saa  mange  Magthavere,  særegne  Træk,  at  han 
for  at  skaffe  sig  Kundskab  helst  tyede  til  urene 
Kilder  og  troede  dem  bedst;  men  deels  var  det 
en  følelig  Tilsidesættelse  for  ham,  den  adelige, 
frie  Mand  og  dertil  særlig  udsendt  af  Kongen, 
at  han  maatte  vige  for  en  Haandværker,  deels 
var  han  ikke  ganske  uden  Frygt  for,  at  Niels 
Døring  vilde  bagvadske  ham  og  indsmigre  sig 
hos  Kongen  ved  at  sladdre  af  Skole. 

Dog  kunde  han  ikke,  da  han  seent  paa  Afte- 
nen udspurgte  Niels  om  hans  Samtale  med 
Kongen,  faae  Andet  ud  af  hans  Beretning,  end 
at  han  havde  holdt  sit  Løfte  og  været  taus,  og 
heller  ikke  sporede  han  nogen  Vrede  eller  Mis 
tænksomhed  i  Kongens  Aasyn,  da  han  den  næste 
Morgen  blev  stedet  for  ham.  Kongen  sad  i  sit 
Brev-  eller  Lønkammer,  et  snevert,  temmelig 
mørkt  Rum,  hvor  der  ikke  fandtes  andet  Bohave, 
end  en  jernbeslagen  Kiste,  et  svært  Egetræes- 
Bord  og  den  Løibænk,  hvorpaa  han  sad.  Han 
sad  foroverbøiet,  med  en  Haand  søttet  paa  hvert 
Knæ  og  nikkede  smilende  til  Ebbe,  som  bøiede 

sig  dybt. 

Nu,  Ebbe«,  begyndte  Kongen  lad  os  nu 
høre,  hvilke  Eventyr  Du  har  oplevet  paa  Gul- 
land, og  hvad  Du  har -iagttaget  der!« 

Der  viste  sig  et  skarpt  Glimt  i  Kongens 
Øine,  et  Blink-Fyr,  som  burde  advaret  Ebbe; 
men  han  agtede  ikke  derpaa.  Hav  gav  sig  strax; 
i  Færd  med  at  fortælle  og  beflittede  sig  paa 
Kortfattethed  og  Klarhed;  thi  han  vidste,  med 
hvem  han  havde  at  gjøre ;  overflødige  Ord  vare 
Kongen  forhadte  og  en  øvet  Tunge  ham  til 
større  Behag,  end  kjæmmet  Haar  og  fine  Klæder. 

Ebbes  Beretning  var  for  saa  vidt  sandfær- 
dig, som  han  Intet  opdigtede,  men  dog  blev  det 
Hele  til  en  stor  Usandhed  derved,  at  han 
ikke  nævnede  Alva  med  et  Ord  og  saaledes 
fordulgte  Drivfjedren  i  hans  Handlinger  og  den 
sande  Aarsag  til  hans  lange  Fraværelse. 

Kongen  hørte  længe  paa  ham  uden  at  af- 
bryde ham;  kun  nu  og  da,  naar  en  eller  anden 
for  hans  Forehavende  gavnlig  Iagttagelse  kom 
frem,  nikkede  han  eller  lod  et  Par  Ord  falde,  og 
Ebbe  mente  sig  da  omsider  vel  over ,  alle  Skj ær ; 
men  han  glemte,  at  Kong  Volmers  Taushed  ofte 
var  som  Jægerens  Liggen  paa  Luur  i  et  Baghold 
for  at  gjøre  Vildtet  trygt.  Omsider  afbrød  Kon- 
gen ham,  saae  ham  skarpt  ind  i  Øinene  og 
sagde ; 

Vel,  Ebbe,  vel !  Du  har  brugt  Dine  Øine 
og  hentet   mig   god    og    nyttig  Kundskab;    men 

Din  Dristighed,  at  blive  deroppe  den  ganske 
Vinter,  ja  langt  ind  paa  Vaaren,  forundrer  mig. 
Du  talte  før  om  Is,  som  kom  i  Høsten  og  lagde 
Bro  over  Vandene,  men  dertil  have  vi  Intet  for- 
nummet. Mild  var  Vinteren,  og  det  har  jeg  hørt 
og  veed,  at  Bølgen  ved  Gullands  Kyst  allersidst 
lader  sig  binde. 

»Saa  er  det  ikke,  Herre!  svarede  Ebbe 
hurtigt;  men  Kongen  løftede  Haanden  for  at 
paabyde  ham  Taushed  og  foer  fort. 

»Vi  regnede  saa,  da  Du  drog  af,  at  Du 
maatte  kunne  være  her  igjen  senest  til  Loyes 
Messe  *),  og  vi  havde  da  al  Aarsag  til  at  troe, 
at  Du  ikke  vilde  lade  Græsset  groe  under  Dine 
Fødder  paa  Gulland,  hvor  Du  gik  i  Fare  ved 
hvert  et  Skridt;  men  see,  det  kom  ganske  an- 
derledes; og  jeg  er  da  nær  ved  at  troe,  at  det 
har  huet  Dig  saare  vel  hos  denne  Dommer  i 
Eskelhem,  unge  Hans,  hvor  Du  var  til  Huse. 
Du  berettede  ikke  meget  om  ham  og  hans  Huus- 
stand;  har  han  Børn?« 

Ebbe  begyndte  at  faae  bange  Anelser,  men 
han  holdt  sig  dog  endnu  kjæk. 

»Hvad  Magt  ligger  derpaa,  Herre?«  spurgte 
han.  Skulde  jeg  berette  Alt,  da  vilde  jeg  ikke 
blive  færdig  paa  en  ganske  Dag. 

»Nu«,    svarede    Kongen    med    et  Smil,    som 

iste   December. 

ikke  rigtigt  huede  Ebbe,     »vi   have  Tid  at  høre. 
Giv  Svar  paa  det,  hvorom  vi  spurgte.« 

Ja,  Herre«,  svarede  da  Ebbe,  men  i  en 
usikker  Tone,  »Hans  Eskildsøn  har  trende  Børn, 
en  Søn,  men  han  har  den  spedalske  Syge,  og 
tvende  Døttre,  af  hvilke  den  ene  er  Nonne  i 
Soelbjerg  Kloster;  men  den  anden  var  til  Huse.« 

»Var  hun  ung  og  fager?«  spurgte  Kongen. 
Jeg  læser  i  Dit  Øie  og  paa  Din  brændende 
Kind  Svaret,  Ebbe«,  vedblev  han,  da  Ebbe 
taug;  »og  der  have  vi  Nøglen  til  Gaaden ,  Din 
lange  Fraværelse,  ei  saar  Som  et  fængende 
Tønder  er  Dit  Hjerte,  det  vidste  vi,  og  derfor 
sagde  vi  ved  Afskeden  til  Dig:  bevar  Dig  for 
Kvindfolk !  Bedre  vilde  det  været  for  Dig,  tæn- 
ker jeg,  om  noget  af  den  lis,  Du  løi  Søen  paa, 
havde  været  om  Dit  Hjerte.« 

»Nu  skjønner  jeg«,  udbrød  Ebbe  hidsigt,  »at 
Niels  Døring,  den  Skalk,  har  sladdret  og  sat 
Ondt  for  mig  hos  Eder,  Herre!« 

»Nei«,  svarede  Kongen  barskt,  »det  har 
han  ikke;  men  han  har  givet  sanddrue  Svar,  da 
jeg  spurgte,  og  stod  ikke  og  løi  for  mig  som 
Du,  der  fordulgte  Sandheden,  som  er,  at  for 
denne  unge  Jomfrues,  Alva  Hansdatters ,  Skyld 
forglemte  Du  Din  Pligt  og  satte  Dit  Liv  paa 
Spil. 

Men  nu,   da  Ebbe  vidste,  hvorledes  han  var 

stillet,  gjenvandt  han  sin  Fatning  og  talte  sin 
Sag  med  Snildhed. 

'  Jeg  vidste  det,  Herre  Konge  ,  sagde  han, 
at  naar  I  fik  Noget  at  høre  om  den  Sag,  da 
vilde  I  fatte  Mistillid  til  mig,  og  derfor  taug  jeg 
derom.  At  jeg  elsker  denne  Jomfru,  det  er 
sandt;  lige  saa,  at  hun  ved  sin  Skjønhed  og 
sine  Dyder  holdt  mig  fast,  saa  at  jeg  tøvede 
for  længe;  men  saa  langt  er  det  fra,  at  Eders 
Tjeneste  har  lidt  derved,  at  jeg  tvertimod  ved 
min  lange  Dvælen  paa  Gulland  har  fanget  en 
Kundskab  til  Landet  og  Folket,  som  kan  komme 
Eder  til  største  Nytte. 

Kongen  tænkte  et  Øieblik  efter  og  sagde 
derpaa: 

»Siig  mig,  er  Pigen  snild  og  kan  hun  ved 
sin  Hengivenhed  for  Dig  være  os  til  Gavn  ?  Og 
er  mon  hendes  Fader,  Sjettingsdommeren ,  en 
medgjørlig  Mand;  kan  Du  vinde  ham,  saa  at  han 
falder  fra  sine  Landsm'ænd  og  gaaer  over  til  os  ? 

»Jeg  frygter,  nej  ,  svarede  Ebbe;  »han  er  en 
ærlig  Mand,  elsker  sit  Folk  og  sit  Fødeland 
og  hun  er  en  ædelsindet  Pige.« 

Og  nu  lod  han  sig  henrive  til  at  give  en 
Skildring  af  Hans  og  Alva,  af  Livet  paa  hans 
Gaard  og  af  det  gullandske  Folks  venlige  Sinde- 
lag og  jevne,  frie  Sæder,  som  var  saare  vel- 
talende og  skjøn;  men  jo  længere  Ebbe  talte, 
desto  mere  formørkedes  Kongens  Blik. 

»Det  maa  skjæré  Dig  i  Hjertet,  Ebbe<, 
sagde  han  saa  med  et  spydigt  Smiil,  »at  vi 
agte  at  føre  Krig  med  dette  dydige  og  fromme 
Folk.« 

»O  ja,  Herre«,  svarede  Ebbe  og  saae  paa 
Kongen  med  et  usikkert  Blik,  »jeg  har  vel  havt 
en  slig  Tanke.  I  kunde  finde  værdigere  Mod- 
standere end  disse  stakkels  Bønder.  Ikke  vilde 
jeg  fordristet  mig  til  at  raade  Eder  i  en  saa 
stor  Sag,  rnen  eftersom  I  nu  har  givet  mig  Lei- 
lighed  dertil,  da  maa  det  vel  være  mig  forundt 
at  spørge:  vil  I  ikke  hellere  begive  den  Sag? 
Liden  Ære  er  at  vinde  derved,  og  dog  er  det 
Togt  formedelst  Stædernes  store  Magt  et  Vove- 
spil.« 

Da  reiste  Kongen  sig,  greb  ham  i  Armen 
med  et  fast  Tag  og  sagde : 

»Der  har  vi  det!  Paa  Forræderi  har  Du 
pønset;  Du  er  en  utro  Tjener,  ikke  mere  at  lide 
paa  end  saa  mange  af  Dine  Lige,  som  holdt  til 
med  Landsens  Fjender  og  sammensvore  sig  imod 
mig. « 

Kongens  Stemme  kunde  være  skarp;  men 
aldrig  før  havde  Ebbe  hørt  den  lyde  saa  skjæ- 
rende,  eller  seet  saa  ond  en  Vredesgnist  i  Kon- 
gens Øine ;  og  da  han  jo  ikke  havde  ganske 
reent  Brød  i  Posen,  saa  tabte  han  Modet,  sank 
ned  for  Kongens  Fod  og  sagde: 

»Tilgiv  mig,  Herre,  om  jeg  har  syndet-,  men 

en  Forræder  var  aldrig  i  min  Slægt,  og  dertil 
vilde  det  ingensinde  kommet  med  mig.  Hør 
mig  uden  Vrede !  Jeg  vil  bekjende  hver  Tanke 
for  Eder,  som  var  I  min  Skriftefader.« 

»Gjør  det  da!«  sagde  Kongen,  idet  han 
atter  tog  Sæde  paa  Løibænken,  »men  fat  Dig 
kort ! 

Og  nu  fik  Kongen  en  fuldkommen  sand- 
færdig Beretning  om  Ebbes  Eventyr.  Intet  blev 
fordulgt,  og  den  fængslede  Kongen  saa  ganske, 
at  han,  uagtet  den  blev  lang  nok,  dog  ikke 
viste  nogen  Utaalmodighed.  Med  Undren  hørte 
han,  at  det  ikke  var  langt  fra,  at  den  unge 
Mand  af  god,  gammel  Byrd,  som  stod  for  ham, 
havde  ladet  sig  gjøre  til  en  gullandsk  Bonde 
blot  for  at  vinde  en  skjøn  Brud;  og  han  havde 
Ondt  ved  at  troe  derpaa,  thi  hos  ingen  af  sine 
Sinder  eller  deres  Lige  havde  han  fundet  saa 
stor  Ridderlighed  i  Elskov ;  men  Ebbe  talte  med 
Oprigtighedens  Varme,  og  hans  Ord  fandt  da 
omsider  Vei  til  Kongens  Hjerte. 

»Ved  Hellig  Anders«,  sagde  han;  »nu  huer 
Du  mig  bedre,  end  da  Du  før  stod  og  løi! 
Og  vel,  Ebbe,  at  Du  ikke  blev  deroppe;  thi 
saare  vilde  det  bedrøvet  mig,  om  min  første 
Gjerning  paa  Gullands  Kyst  skulde  blevet  at 
hænge  Din  Faders  Søn  i  et  af  Skovens  Træer.« 

»Da  vilde  I  gjort  ilde,  Herre  Konge  ,  sva- 
rede Ebbe;    »jeg   skal   bevise    det   i  Gjerningen, 

at  naar  Alt  kommer  til  Alt,  da  er  I  dog  mere 
for  mig  end  Fæstemø  og  al  Livets  Lyst.« 

Da  smilte  Kongen  huldsaligt  til  ham  og 
sagde,  idet  han  klappede  ham  paa  Skulderen : 

»Vi  troede  hidtil  Sligt  om  Dig,  Ebbe,  og 
ville  heller  ikke  nu  tvivle,  *og  derpaa  føiede 
han  spøgefuldt  til :  *jeg  er  nysgjerrig  efter  at 
skue  Din  Fæstemø  •  fager  som  Tanhusers  Venus 
maa  den  Jomfru  være,  som  kunde  gjøre  en 
Bonde  af  Dig;  den  Abild  er  vel  saa  ikke  falden 
langt  fra  Stammen,  thi  fager  er  hendes  Moders 
Slægt;  og  Du  er  fast  deri,  at  Du  vil  gjøre  hende 
til  Din  Hustru?« 

'•Ja,  Herre«,  svarede  Ebbe,  »om  hun  da 
end  er  ledig  og  ikke  Olaf  Rangvalds  Hustru, 
forinden  jeg  kommer.« 

Saa  bedrøvelig  var  Ebbes  Mine,  da  han 
sagde  dette    at  Kongen  smilende  svarede: 

»Nu,  Ebbe,  og  jeg  har  Hastværk;  ikke 
drages  Du  stærkere  derop  af  Din  Hjertenskjær, 
end  jeg  af  min,  som  er  Østerhavets  stolte  Dron- 
ning, Visby.  Naar  jeg  har  favnet  hende,  da 
skal  .jeg  gjøre  Dit  Bryllup;  men  skulde  Din 
Hjertenskjær  være  hjemgift,  da  maa  Du  slaae 
Hjerneskallen  ind  paa  hendes  Huusbonde  og 
gjøre  hende  til  Enke ;  andet  Raad  veed  jeg 
ikke. 

Dermed  afskedigede  Kongen  ham  •  men  det 
gik  ikke  saa  glat  med  Opbruddet,   som  Kongen 

ønskede,  og  han  fik  rigelig  Leilighed  til  at 
bande  sine  efterladne  Høvedsmænd,  som  ikke 
til  Punkt  og  Prikke  havde  efterkommet  hans 
Befalinger,  saa  det  kom  for  en  Dag,  at  der 
manglede  Noget  hist,  et  Andet  her.  Over  en 
Uge  gik  hen ,  inden  Flaaden  stod  ud  af  Oringe 
Havn,  og  imens  benyttede  Jomfru  Gisele  Tiden 
fornøieligt  til  at  gantes  med  Høvedsmændene 
og  Hofsinderne,  og  hendes  Fader  fik  rigelig 
Leilighed  til  at  sætte  sig  fast  i  Kongens  Gunst 
ved  ideligt  at  fortælle  ham  om  de  Visby  Bor- 
geres Rigdomme  og  om  de  store  Skatte,  Kir- 
kerne gjemte,  om  han  end  ikke  tog  Munden  saa 
fuld  som  Folkevisen,  der  synger  om  ham : 

Niels  Guldsmed  ind  for  Kongen  træder, 

Den  lede  Tyv  og  arge  Forræder, 

Han  taler  saa  listigt  til  Kongen  i  Smug: 

De  Gother  lege  med  ædle  Stene, 

Svinene  æde  af  Sølvertrug, 

Og  Kvinderne  spinde  paa  Guldtene. 

Men  omsider  var  Alt  i  Orden.  Flaaden 
lettede  og  gik  til  Søes  med  Kong  Volmer  og 
alle  hans  Mænd,  med  Heste,  Vaaben,  Blider  og 
andre  Krigsmaskiner.  Halvtredssindstyve  var 
Skibenes  Tal,  og  de  førte  foruden  Tros  og 
Kvinder  tre  tusinde  øvede  og  fuldt  rustede  Kri- 
gere. Et  høit  Fryderaab  hilsede  Kong  Volmer, 
da  han  med  Hertugerne  og  de  fornemste  Rid- 
dere   bordede   Kongeskibet.      Med    gunstig  Bør 

klarede  Flaaden  Sundene,  stod  Sønden  om 
Skaane  og  satte  saa  Kaasen  Nord  efter  langs 
Sverrigs  Østkyst  for  lig  en  Flok  Gribbe  at 
kaste  sig  over  Søsterøerne,  Øland  og  Gulland, 
der  som  et  Par  sorgløse  Svaner  badede  sig  i 
Østersøens  Bølger. 

Ende  paa  første  Deel. 

